Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-11-2018 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της Λ΄ συνεδριάσεως, της Τετάρτης 21 Νοεμβρίου 2018 σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην ελληνική νομοθεσία της Οδηγίας 2016/1148/ΕΕ του Ευρωπαϊκού Κοινοβουλίου και του Συμβουλίου σχετικά με μέτρα για υψηλό κοινό επίπεδο ασφάλειας συστημάτων δικτύου και πληροφοριών σε ολόκληρη την Ένωση και άλλες διατάξεις».]] Παρακαλείται η κυρία Γραμματέας να ανακοινώσει τις αναφορές προς το Σώμα. [[Ανακοινώνονται προς το Σώμα από τη Γραμματέα της Βουλής κ. Αναστασία (Νατάσα) Γκαρά, Βουλευτή Έβρου, τα ακόλουθα:]] Α. ΚΑΤΑΘΕΣΗ ΑΝΑΦΟΡΩΝ.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 23 Νοεμβρίου 2018. «ΩΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3, 132 παράγραφος 1 του Κανονισμού της Βουλής) 1. Η με αριθμό 157/2/15-11-2018 επίκαιρη ερώτηση του Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη προς τον Πρωθυπουργό, με θέμα: «Ανομία στα Πανεπιστήμια». Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 163/19-11-2018 επίκαιρη ερώτηση του Βουλευτή Φλώρινας της Νέας Δημοκρατίας κ. Γιάννη Αντωνιάδη προς τον Υπουργό Περιβάλλοντος και Ενέργειας, με θέμα: «Αύξηση του κονδυλίου για την προμήθεια ξύλων από τους κατοίκους των ορεινών οικισμών του Νομού Φλώρινας και έγκαιρη εκταμίευσή του προς τις Διευθύνσεις Δασών». 2. Η με αριθμό 160/19-11-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)». 3. Η με αριθμό 148/12-11-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση». 4. Η με αριθμό 117/30-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας GERFA - Γ.Ν. Φραγκίστας - δύο χιλιάδες παραγωγοί, τετρακόσιοι και επτακόσιοι εργαζόμενοι στον αέρα». 5. Η με αριθμό 121/1-11-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων». 6. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση». 7. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου». 8. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 124/18-7-2018 ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Περιβάλλοντος και Ενέργειας, με θέμα: «Τροποποίηση του άρθρου 116 του ν.4495/2017, αναφορικά με προσθήκες ή μετατροπές που έχουν τελεστεί σε κτίσματα παραδοσιακών οικισμών όπως η παλιά πόλη και η περιοχή Σαμακώβ στην Ξάνθη». Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα εννέα μαθητές και μαθήτριες και τέσσερις εκπαιδευτικοί συνοδοί τους από το 7ο Γυμνάσιο Καβάλας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τέλος, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Υποχρεώσεις αερομεταφορέων σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς επιτρέψτε μου να ανακοινώσω τις επίκαιρες ερωτήσεις που δεν θα συζητηθούν. Η τρίτη με αριθμό 120/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί. Η τέταρτη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί. Η πέμπτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί. Η πρώτη με αριθμό 161/19-11-2018 επίκαιρη ερώτηση πρώτου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, με θέμα: «Με αργούς ρυθμούς σημαντικά έργα υποδομών στη Μαγνησία», δεν θα συζητηθεί λόγω κωλύματος του αρμοδίου Υπουργού κ. Χρήστου Σπίρτζη. Αιτία, φόρτος εργασίας. Η δεύτερη με αριθμό 169/20-11-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αντιμετώπιση επιπτώσεων από την κατασκευή και λειτουργία του αεροδρομίου στο Καστέλι - Αναγκαία έργα και ανταποδοτικά οφέλη για την περιοχή», επίσης δεν θα συζητηθεί λόγω κωλύματος του κυρίου Υπουργού κ. Χρήστου Σπίρτζη. Αιτία, φόρτος εργασίας. Κυρίες και κύριοι συνάδελφοι, προχωρούμε στις τρεις επίκαιρες ερωτήσεις που θα συζητηθούν. Η δεύτερη με αριθμό 124/5-11-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Στις τελευταίες θέσεις στην Ευρωπαϊκή Ένωση η Ελλάδα στη φτώχεια και στην παιδική φτώχεια». Θα απαντήσει η παρευρισκόμενη Αναπληρώτρια Υπουργός Εργασίας κ. Θεανώ Φωτίου. Κύριε Καλαφάτη, έχετε τον λόγο για να αναπτύξετε την επίκαιρη ερώτηση.
Ευχαριστώ πολύ, κύριε Πρόεδρε. Κυρία Υπουργέ, οι δείκτες ευημερίας και το επίπεδο πολιτικού και κοινωνικού πολιτισμού μιας χώρας βρίσκονται σε ευθεία αναλογία με την αποτελεσματικότητα αυτής της χώρας όσον αφορά την καταπολέμηση της φτώχειας. Η 17η Οκτωβρίου του 2018, Παγκόσμια Ημέρα Εξάλειψης της Φτώχειας και του Κοινωνικού Αποκλεισμού, βρίσκει την Ελλάδα και πάλι στη τρίτη χειρότερη θέση στην Ευρωπαϊκή Ένωση σύμφωνα με τα στοιχεία που δημοσίευσε η EUROSTAT πρόσφατα. Σύμφωνα με αυτά, το 2017 το 34,8% του πληθυσμού, που αντιστοιχεί σε 3,7 εκατομμύρια ανθρώπους, ζούσε σε συνθήκες φτώχειας ή κοινωνικού αποκλεισμού, ενώ συνολικά στην Ευρωπαϊκή Ένωση το ποσοστό ανέρχεται στο 20,3%. Αντίστοιχα, η έκθεση της EUROSTAT για την παιδική φτώχεια για το 2016 κατέδειξε ότι η Ελλάδα με 37,5% εμφανίζει το τρίτο υψηλότερο ποσοστό κινδύνου πίσω μόνο από τη Βουλγαρία και τη Ρουμανία, ενώ ο μέσος όρος στην Ευρωπαϊκή Ένωση ήταν 24,6%. Υπάρχει μια πρόσφατη έκθεση του Οργανισμού Θεμελιωδών Δικαιωμάτων της Ευρωπαϊκής Ένωσης, της οποίας ο τίτλος της είναι «Καταπολέμηση της παιδικής φτώχειας: Ένα ζήτημα που άπτεται των θεμελιωδών δικαιωμάτων». Εκεί προτείνονται λύσεις, δηλαδή πως θα μπορούσε να αντιμετωπίσει το ζήτημα η Ευρωπαϊκή Ένωση αλλά και τα κράτη - μέλη της Ευρωπαϊκής Ένωσης. Αναφέρονται μέτρα, όπως είναι αυστηροποίηση νόμων και πολιτικών, θέσπιση προγραμμάτων εγγυήσεων για τα παιδιά, σύνδεση χρηματοδότησης της Ευρωπαϊκής Ένωσης προς τα κράτη - μέλη με σχέδια για τη μείωση της παιδικής φτώχειας, αξιολόγηση των προϋπολογισμών και των πολιτικών των κρατών - μελών με βάση τη παιδική φτώχεια και, βεβαίως, μια σειρά άλλων μέτρων τα οποία, ειδικά για το πολύ ευαίσθητο κοινωνικά και, αν θέλετε, και εθνικά, ζήτημα της παιδικής φτώχειας υπάρχουν κάποιες λύσεις. Επειδή η Κυβέρνηση - και δι' υμών - ισχυρίζεται ότι έχει επιτύχει τεράστια πτώση και στη φτώχεια - και στην παιδική φτώχεια - παρότι η πραγματικότητα, σύμφωνα με την άποψή μου και τα στοιχεία που σας παρέθεσα τη διαψεύδει, θα ήθελα να σας ρωτήσω πώς στοιχειοθετείται αυτός ο ισχυρισμός της Κυβέρνησης για την τεράστια πτώση στο ποσοστό φτώχειας και, βεβαίως, ποιες θέσεις έχει υποστηρίξει η Κυβέρνηση σε ευρωπαϊκό επίπεδο σχετικά με τις πολιτικές καταπολέμησης της φτώχειας και ποια χρηματοδοτικά προγράμματα της Ευρωπαϊκής Ένωσης έχουν χρησιμοποιηθεί προς τον σκοπό αυτό. Ευχαριστώ.
Κυρία Υπουργέ, έχετε τον λόγο.
Κύριε Καλαφάτη, χθες καταθέσαμε τον πρώτο μεταμνημονιακό προϋπολογισμό στη Βουλή χωρίς μέτρα λιτότητας και με αυξημένες κοινωνικές δαπάνες για το 2019. Οι αυξημένες κοινωνικές δαπάνες αφορούν ευθέως την επίκαιρη ερώτησή σας. Δηλαδή, χωρίς αυτές η φτώχεια δεν πέφτει, είτε η φτώχεια του πληθυσμού είτε η φτώχεια των παιδιών. Αυξημένες κοινωνικές δαπάνες! Εσείς τις ονομάζετε «προεκλογική παροχολογία και επιδόματα». Γι' αυτό, όπως θα αποδείξω με αριθμούς αμέσως, ακόμη και τις εποχές προ κρίσης που κυβερνούσατε, τις εποχές δηλαδή της ανάπτυξης, η φτώχεια στην Ελλάδα και η παιδική φτώχεια είχαν τα υψηλότερα ποσοστά στην Ευρώπη. Αυτό είναι ο πυρήνας των ιδεολογικών και πολιτικών σας θέσεων. Φτώχεια στο 28,1% το 2008, κύριε Καλαφάτη. Δηλαδή, πάνω από ένας στους τέσσερις Έλληνες ήταν φτωχός την περίοδο της ανάπτυξης, κύριε Καλαφάτη. Αυτό κάνατε και αυτό θέλετε να επαναλάβετε. Βγαίνουμε σταθερά από τη μεγάλη τραγωδία της φτωχοποίησης του ελληνικού λαού. Έχασε 30% έως 40% των εισοδημάτων του - είναι γνωστά αυτά - όπως μετά από πόλεμο. Εκεί είχατε φθάσει την κατάσταση, γι' αυτό φτωχοποιήθηκε η χώρα. Τώρα, αντιμετωπίζουμε τη φτωχοποίηση της χώρας με σοβαρότητα, χωρίς θριαμβολογίες - ποτέ δεν είπαμε ότι έχουμε τεράστια πτώση της φτώχειας και της παιδικής φτώχειας - και όχι με λαθροχειρίες ή επιλεκτική χρήση των αριθμών. Εάν πραγματικά επιθυμείτε, εδώ σήμερα να βγάλουμε κάποια συμπεράσματα και μαθήματα. Λέτε, λοιπόν, ότι το 2017 το 34,8% του πληθυσμού που αντιστοιχεί σε τρία εκατομμύρια επτακόσιες χιλιάδες πολίτες, ζούσε σε κίνδυνο φτώχειας. Προσέξτε λίγο, κίνδυνο φτώχειας! Όμως, ξεχάσατε ότι το 2014 το 36%, δηλαδή τρία εκατομμύρια οκτακόσιες ογδόντα τέσσερις χιλιάδες πολίτες - διακόσιες χιλιάδες πολίτες παραπάνω απ' ό,τι το 2017- ήταν σε κίνδυνο φτώχειας. Δεν θριαμβολογούμε, αλλά ήταν διακόσιες χιλιάδες παραπάνω στην εποχή σας. Και δεν υπάρχει καμμία αμφιβολία ότι όλοι οι δείκτες της ΕΛΣΤΑΤ και της EUROSTAT για τη φτώχεια πέφτουν το 2017, σε σχέση με αυτούς που μας παραδώσατε. Η υλική στέρηση του πληθυσμού θα μειωθεί για πρώτη φορά από το 2019 κατά 1,3%. Η υλική στέρηση για το παιδί το 2017 εμφανίζει μείωση κατά 2,9% πρώτη φορά μετά το 2009 από όταν ξεκίνησαν οι συνεχείς δραματικές αυξήσεις αυτών των ποσοστών. Η ανεργία μειώνεται από το 27,5% το 2015, στο 18,9% τώρα. Έχουμε καταφέρει να αντιστρέψουμε αυτήν την πορεία κοινωνικής διάλυσης. Πώς έγινε αυτό; Θα σας πω πώς έγινε αυτό. Πρώτον, δαπανήσαμε για πρώτη φορά από την έναρξη της κρίσης 1.600.000.000 ευρώ για τη φτώχεια, όταν δεν είχατε δώσει επί πέντε χρόνια ούτε 1 ευρώ για τη φτώχεια και για την ακραία φτώχεια. Δεύτερον, φέτος τα ποσοστά φτώχειας είναι χαμηλότερα από αυτά που υπήρχαν το 2008. Δηλαδή, προ της κρίσης. Και γιατί το λέω αυτό; Διότι αυτά τα ποσοστά που διαβάζετε του 2017, είναι με εισοδήματα του 2016. Δηλαδή, ό,τι έχουμε πετύχει, το έχουμε πετύχει με τις πολιτικές μας μόνο δύο χρόνων, του 2015 και του 2016. Σας πληροφορώ ότι όταν θα μπουν τα στοιχεία της ΕΛΣΤΑΤ του 2019 που θα αφορούν εισοδήματα του 2018, θα δείτε ότι έχουμε ρίξει τη φτώχεια και την παιδική φτώχεια κάτω από τα επίπεδα του 2008 και αυτά είναι οι προσομοιώσεις, τις οποίες έχουμε κάνει. Τέλος, υπερδιπλασιάσαμε όλους τους προϋπολογισμούς που παραλάβαμε, για την πρόνοια, βέβαια. Χρειάζεται, όμως, να μελετήσετε λίγο προσεκτικότερα τους δείκτες της παιδικής φτώχειας. Θα δείτε ότι το 2012 είναι 26,9%, το 2015 είναι 26,6% και το 2017 είναι 24,5%. Δηλαδή, δύο μονάδες κάτω. Ίσως, δεν προσέξατε ότι μεγαλύτερα ποσοστά παιδικής φτώχειας από εμάς έχει η Ιταλία, 28,3% το 2017. Με αυτά τα στοιχεία, δεν τα διαβάσατε όλα. Και βεβαίως η Ισπανία, 28,3% και η Ιταλία 26,4%. Όπως ίσως δεν προσέξατε ότι πριν την κρίση η παιδική φτώχεια ήταν στο 23%. Τι σημαίνουν όλα αυτά; Πρώτον, ότι η παιδική φτώχεια στην Ελλάδα…
Κυρία Υπουργέ, δεν θα κάνουμε διάλεξη. Σας παρακαλώ να ολοκληρώσετε.
Με συγχωρείτε, κύριε Πρόεδρε.
Στο δεύτερο μέρος θα πείτε τα υπόλοιπα. Κύριε Καλαφάτη, έχετε τον λόγο.
Ευχαριστώ, κύριε Πρόεδρε. Κυρία Υπουργέ, δεν διασκεδάσετε τις ανησυχίες μου ούτε απαντήσατε επί της ουσίας. Πρώτον, ουσιαστικά δεν αμφισβητήσατε τα στοιχεία που σας έδωσα εγώ για την παιδική φτώχεια, τα οποία ήταν του 2016. Εσείς μου αναφέρατε άλλα, του 2017. Δεύτερον, σαφώς υπάρχει και μια μεγάλη ιδεολογική διαφορά: Εσείς έχετε επιλέξει να κάνετε ουσιαστικά μια διανομή φτώχειας. Φτωχοποιείτε την αστική τάξη. Τους ανθρώπους που εκπροσωπούν τον αστικό κόσμο, την αστική τάξη, τους κατεβάζετε επίπεδο με την έντονη υπερφορολόγηση, πλαταίνετε το μέτωπο της φτώχειας και κάνετε επιδοματική πολιτική, μοιράζοντας ουσιαστικά τη μίζερη φτώχεια, που είναι αποτέλεσμα της δικής σας πολιτικής. Ουσιαστικά εδώ και τέσσερα χρόνια παίρνετε δέκα από τους πολίτες και τους επιστρέφετε δύο. Και θέλετε να είναι και ευχαριστημένοι. Ουσιαστικά κάνετε τους φτωχούς φτωχότερους. Αυτό κάνετε. Τρίτον, εσείς η ίδια είπατε ότι πριν από λίγα χρόνια - πριν από οκτώ - δέκα χρόνια - υπήρχε ένας στους τέσσερις στο όριο της φτώχειας. Αποδεικνύεται εδώ πέρα ότι είναι ένας στους τρεις στο όριο της φτώχειας. Και, βεβαίως, εγώ σας μίλησα και σας ελέγχω σχετικά με την αποτελεσματικότητα που έπρεπε να είχατε στο κεφαλαιώδες αυτό ζήτημα της φτώχειας. Υπάρχουν εδώ πέρα στοιχεία της EUROSTAT του 2017 που δείχνουν, κυρία Υπουργέ, ότι ενώ οι κοινωνικές μεταβιβάσεις, ουσιαστικά οι κοινωνικές παροχές, κατά μέσον όρο στα κράτη - μέλη της Ευρωπαϊκής Ένωσης είχαν ως αποτέλεσμα τη μείωση κατά το 1/3 των ατόμων που ζουν στα όρια της φτώχειας, στην Ελλάδα της δικής σας Κυβέρνησης ΣΥΡΙΖΑ - ΑΝΕΛ το ποσοστό αυτό έφτασε μόλις στο 15,8%, με αποτέλεσμα η χώρα μας να κατατάσσεται στην τελευταία θέση του σχετικού πίνακα. Και επειδή αναφερθήκατε στην αρχή της τοποθέτησής σας στον προϋπολογισμό, θα ήθελα να σας πω τα εξής: Η Κυβέρνηση, κυρία Υπουργέ, έχει επιλέξει ως εργαλείο άσκησης δημοσιονομικής πολιτικής τη δημιουργία υπερπλεονασμάτων. Είναι αυτά τα «ματωμένα υπερπλεονάσματα» που έλεγε ο Πρωθυπουργός όταν δεν ήταν Πρωθυπουργός και ήταν στη θέση της Αντιπολίτευσης. Υπερηφανεύεται, μάλιστα, γι' αυτό η Κυβέρνηση, γιατί χρησιμοποιεί εξοντωτικές υπερφορολογήσεις και εισφορές που ουσιαστικά υπονομεύουν την αναπτυξιακή προοπτική της χώρας. Έτσι, λοιπόν, αποδεικνύεται μέσα από τα στοιχεία που σας έδωσα, ότι είμαστε τελευταίοι στον τομέα αυτόν, πως παρ' ό,τι απομυζάτε μέσα από υπερφορολόγηση κάποια χρήματα από τους πολίτες - ενώ τα παίρνετε, δηλαδή, από τους πολίτες - δεν πιάνουν τόπο εφόσον τα επιστρέφετε σε συγκεκριμένες κατηγορίες. Γι' αυτό και είμαστε τελευταίοι σ' αυτή την κατηγορία. Συνεπώς υπάρχει ένα μεγάλο ζητούμενο εδώ πέρα σε σχέση με το σκεπτικό της πολιτικής σας εν γένει και, βεβαίως, σε σχέση με την αποτελεσματικότητα, που πιστεύω - αποδεικνύεται και από τα στοιχεία που σας έχω - ότι βρίσκεται σε πάρα πολύ χαμηλά επίπεδα. Ευχαριστώ πολύ.
Ορίστε, κυρία Υπουργέ, μπορείτε να ολοκληρώσετε όσα θέλατε να πείτε με τη δευτερολογία σας.
Ευχαριστώ, κύριε Πρόεδρε. Κύριε Καλαφάτη, δεν προσέξατε ορισμένα πράγματα που είπα. Αναφέρατε τις κοινωνικές μεταβιβάσεις. Οι κοινωνικές μεταβιβάσεις, όπως ξέρετε, κύριε Καλαφάτη, είναι πόσο επηρεάζουν τον δείκτη φτώχειας τα λεφτά που δίνεις για την πρόνοια, τα λεφτά που δίνεις για τις παροχές - αυτό που λέτε «παροχολογία» - τα λεφτά που δίνεις για την κοινωνική προστασία. Και τι λέτε; Γιατί πάλι τα διαβάζετε μισά. Λέτε ότι σε σύγκριση με το 2009, που ήταν οι μέσοι όροι της Ελλάδας ή, για να το πω καλύτερα, με αυτά που ξέρετε, το 2014, με κυβέρνηση Σαμαρά, ο μέσος όρος της Ελλάδας από την Ευρώπη υπολείπεται κατά 19,1 μονάδες. Αυτή είναι η διαφορά δηλαδή. Ποια είναι η διαφορά από το 2017, με βάση τα στοιχεία που διαβάσατε; Γιατί δεν τα διαβάζετε συνολικά. Η διαφορά είναι 16,6. Καταλάβατε; Γιατί; Διότι κάνουμε μεταβίβαση κοινωνικών δαπανών. Πώς να το κάνουμε; Επίσης, δεν διαβάσατε και τα υπόλοιπα. Γιατί η παιδική φτώχεια στην Ελλάδα, όπως σας είπα, ήταν πολύ μεγάλη και τις εποχές της ανάπτυξης. Γιατί ανάπτυξη, δυστυχώς, δεν σημαίνει και άμβλυνση ή εξάλειψη των κοινωνικών ανισοτήτων. Μπορεί και να σημαίνει όξυνση - αυτό κάνατε - αν εφαρμόζεις πολιτικές νεοφιλελεύθερες που ευνοούν τους λίγους και όχι τους πολλούς. Αυτό εφαρμόσατε. Αυτό θέλετε να επαναλάβετε. Σας εξήγησα τι συμβαίνει στην Ιταλία και στην Ισπανία και πόσο υψηλότερα ποσοστά παιδικής φτώχειας έχουν από εμάς. Αναρωτηθήκατε γιατί; Διότι το κοινωνικό μοντέλο πρόνοιας των χωρών του Νότου - Ισπανία, Ιταλία, Πορτογαλία και εμείς - έχει κοινά χαρακτηριστικά. Είναι λίγες μεταβιβάσεις. Συγγενείς δείκτες φτώχειας, αυτό κάνουν όλα αυτά τα κράτη - παιδικής φτώχειας, ανεργίας κ.λπ. - και παράλληλους δείκτες στο δημογραφικό. Όλο μαζί είναι ένα πράγμα. Αυτό είναι το μάθημα που εμείς πήραμε και για αυτό αλλάζουμε το μοντέλο της πρόνοιας, γιατί είναι ένα μοντέλο φτωχό σε υπηρεσίες, χωρίς οριζόντιες παροχές, που ευνοεί τις πελατειακές σχέσεις και τη διαφθορά. Είναι ένα μοντέλο αντιπαραγωγικό, αντιεπενδυτικό, αντιαναπτυξιακό. Αυτό έχετε. Γιατί εσείς δεν θέλετε να ακούσετε τους Βορειοευρωπαίους που λένε ότι κάθε ευρώ σε κοινωνικές δαπάνες έχει θετικό αναπτυξιακό συντελεστή, δηλαδή επιστρέφει στην οικονομία κατά 1,3 ή 1,6. Δίνεις 1 και παίρνεις 1,6 στην ανάπτυξη. Για αυτό αυξήσαμε τα χρήματα για το παιδί μέσα σε μια φοβερή τριετία από 800 εκατομμύρια που παραλάβαμε σε 1 δισεκατομμύριο 300 εκατομμύρια, δηλαδή 500 εκατομμύρια παραπάνω. Γιατί εμείς πιστεύουμε ότι μόνο έτσι μπορεί να πάει η χώρα μπροστά. Αυτό είναι ανάπτυξη. Ανάπτυξη δεν είναι όλος ο πληθυσμός σου να είναι σε φτώχεια, το μεγαλύτερο ποσοστό, και λίγοι να καρπώνονται αυτόν τον περιβόητο πλούτο. Αυτό κάνατε, αυτό ισχυρίζεστε, αυτό θα αντιστρέψουμε. Εμείς προχωράμε σε δέκα εμβληματικές δράσεις για το παιδί. Αλλάζουμε τη ζωή του παιδιού, γιατί αλλάζουμε το μοντέλο πρόνοιας με οριζόντια μέτρα, κύριε Πρόεδρε, κι εσείς ξέρω ότι τα ξέρετε. Αλλάζουμε, δηλαδή, τα επιδόματα. Δώσαμε ένα δισεκατομμύριο. Μέσα σε ένα χρόνο αλλάξαμε τα οικογενειακά επιδόματα, με αποτέλεσμα από εκεί που έπαιρναν τα επιδόματα οκτακόσιες χιλιάδες οικογένειες, σήμερα παίρνουν από 40 ευρώ, 70 ευρώ το παιδί - ψηφιακά - όλοι, και άρα αυξήθηκαν κατά εκατό χιλιάδες οι οικογένειες. Από ένα εκατομμύριο τετρακόσιες χιλιάδες παιδιά, ένα εκατομμύριο πεντακόσια πενήντα παιδιά. Από εκεί που έπαιρναν ογδόντα χιλιάδες voucher στους βρεφονηπιακούς, τώρα παίρνουν εκατόν είκοσι επτά χιλιάδες voucher. Αυξάνουμε τις θέσεις των βρεφονηπιακών. Τρίτον, δίνουμε αυτήν τη στιγμή στους εκατόν πενήντα τρεις χιλιάδες κάθε μέρα σχολικά γεύματα για όλα τα παιδιά, φτωχά και μη φτωχά, ένα μέτρο μεγάλης πολιτικής, που απ' ό,τι φαίνεται έχει αποτελέσματα. Γιατί η σχολική διαρροή σταμάτησε. Έχουμε εξαιρετικά ποσά, από τα μικρότερα στην Ευρωπαϊκή Ένωση, σχολικής διαρροής. Αυτά δεν τα είδατε. Έχει 6% σχολική διαρροή η Ελλάδα.
Ολοκληρώστε, παρακαλώ.
Κάνουμε ολόκληρη την πρόνοια ψηφιακή για να σταματήσουν οι πελατειακές σχέσεις. Αυτό ακριβώς κάνουμε. Σήμερα κάνουμε μεγάλες αλλαγές, όπου η Ευρώπη μας ζητάει τη συμβουλή μας και αλλάζει τις πολιτικές της για τη φτώχεια. Θα σας πω το εξής απλό. Η κάρτα αλληλεγγύης που δώσαμε τα δύο πρώτα χρόνια, 2015-2016, σήμερα, για το επόμενο διάστημα, γίνεται μοντέλο για την Ευρωπαϊκή Ένωση για το ΤΕΒΑ. Έτσι θα δίνουν, με αξιοπρέπεια. Δίνουμε πακέτα τα τρόφιμα. Δεύτερον, από το ψηφιακό σύστημα που κάναμε στο ΚΕΑ…
Κυρία Υπουργέ, πρέπει να κλείσετε. Ολοκληρώστε με αυτό. Πείτε την σκέψη αυτή και ολοκληρώστε.
Δεν προλαβαίνω, κύριε Πρόεδρε. Μου ζητάει να πω τι έχουμε κάνει. Δέκα μέτρα προστασίας έχουμε πάρει. Θα προλάβω να τα πω;
Ναι, αλλά κοιτάξτε τον χρόνο. Η επίκαιρη ερώτηση είναι επίκαιρη ερώτηση.
Ηλεκτρονικό φάκελο για τους ανάπηρους, κατάργηση του 46ευρου, κάθε μήνα να πληρώνονται, αποϊδρυματοποίηση, ποιοτικό πρόγραμμα στα Λεχαινά, 15 εκατομμύρια για…
Θα τα πείτε αυτά στον προϋπολογισμό, όταν θα μιλήσετε.
Ωραία, κύριε Πρόεδρε. Θα είχα πολλά να σας πω, κύριε Καλαφάτη. Ελάτε να τα συζητήσουμε. Είναι αμαρτία να μην καταλαβαίνουμε τις διαφορές μας. Είναι αμαρτία. Μπορεί και οι δύο να μάθουμε.
Ωραία. Προχωρούμε στις επόμενες επίκαιρες ερωτήσεις. Στις άλλες δύο θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Θα συζητηθεί η πρώτη με αριθμό 162/19-11-2018 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εφαρμογή επέκτασης χορήγησης εξωιδρυματικού επιδόματος». Κύριε συνάδελφε έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κύριε Υπουργέ, τον περασμένο Ιούλιο είδα με ιδιαίτερη ικανοποίηση - γιατί το είχα αναδείξει και με ερώτησή μου - , να νομοθετείται η επέκταση του εξωιδρυματικού επιδόματος του ν.1140/1981, μιας παροχής που δικαιούνται οι πάσχοντες από συγκεκριμένες, και το τονίζω αυτό, και πολύ σοβαρές ασθένειες και που χρειάζονται συνεχή βοήθεια άλλου προσώπου. Το επίδομα αυτό, λοιπόν, επεκτάθηκε - όπως αναφέρεται επί λέξει στο άρθρο 56 του ν.4554/2018- «σε όσους πάσχουν από ασθένειες, οι οποίες, κατά την κρίση της αρμόδιας υγειονομικής επιτροπής, επιφέρουν την ίδια, όπως αυτές οι παθήσεις, μορφή αναπηρίας». Θεωρήσαμε ότι η διάταξη αυτή αποκαθιστούσε μια αδικία σε βάρος συμπολιτών μας που είχαν αποκλειστεί από τη χορήγηση του εξωιδρυματικού επιδόματος. Δυστυχώς όμως, κύριε Υπουργέ, αυτή η πολύ θετική πρόβλεψη, αυτή η δυνατότητα να δίνεται το εξωιδρυματικό επίδομα και σε άλλους συμπολίτες μας που το έχουν ανάγκη δεν εφαρμόζεται. Αυτό συμβαίνει για δύο λόγους. Γιατί υπάρχουν γιατροί στις επιτροπές των ΚΕΠΑ που δεν γνωρίζουν καν τη διάταξη για την επέκταση και όσοι τη γνωρίζουν, διστάζουν να βγάλουν θετικές γνωματεύσεις, γιατί δεν θέλουν να πάρουν την ευθύνη να κρίνουν οι ίδιοι. Έτσι, κύριε Υπουργέ, δεν εκπληρώνεται ο σκοπός του νομοθέτη, που είναι στην ουσία να δοθεί η προνοιακή αυτή παροχή σε περισσότερους συνανθρώπους. Θα ήθελα να αναφέρω ως παράδειγμα δύο πρόσφατες αποφάσεις. Η μία στις 2 Οκτωβρίου του 2018, όπου κρίθηκαν από την επιτροπή συμπολίτες μας. Η απόφαση αναφέρει: «τελικού σταδίου ανοϊκή συνδρομή, χρόνιος κλινοστατισμός με εκτεταμένες ατροφίες μυών και συγκάμψεις καθώς και εξωιδρυματικού τύπου δυσκαμψία. Δεν εμφανίζει παρατετραπληγία και δεν εμπίπτει στις διατάξεις του ν. 1140/81», όπως επίσης και άλλη απόφαση με παρόμοια διάταξη. Τα καταθέτω και στα Πρακτικά, προκειμένου να δοθεί μια ξεκάθαρη και οριστική λύση πάνω σε αυτό. [[Στο σημείο αυτό ο Βουλευτής κ. Βασίλειος Γιόγιακας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το πρόβλημα, λοιπόν, κύριε Υπουργέ, εκτιμώ ότι μπορεί να λυθεί με πολύ απλό τρόπο, με μια διευκρινιστική εγκύκλιο προς το σώμα των ειδικών γιατρών που μετέχουν στις επιτροπές των ΚΕΠΑ, έτσι ώστε να προσδιορίζονται οι παθήσεις που μπορούν να επιφέρουν την ίδια μορφή αναπηρίας με την τετραπληγία ή την παραπληγία και για τις οποίες θα μπορεί να χορηγείται το εξωιδρυματικό επίδομα. Είναι μια λύση που μπορεί να λειτουργήσει γρήγορα, ανακουφίζοντας πολλούς συνανθρώπους μας που το έχουν ανάγκη.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Γιόγιακα, πράγματι τον Ιούλιο ψηφίσαμε αυτήν τη διάταξη. Τον Αύγουστο δεν λειτουργούν οι επιτροπές των γιατρών, για να πιστοποιούν τις προϋποθέσεις για τη χορήγηση αυτού του επιδόματος. Αυτό το θεωρείτε δυστύχημα, διότι τους μήνες Οκτώβριο, Νοέμβριο δεν βγήκαν ακόμα οι αποφάσεις, διότι η διεκπεραίωση των αποφάσεων μετά την πιστοποίηση της αναπηρίας, εκεί που υπάρχει, θέλει και μια διαδικασία τουλάχιστον διμήνου. Επομένως, το δυστύχημα θα έπρεπε να το εντοπίζετε στο γεγονός ότι από το 1987, δηλαδή τριάντα χρόνια πριν, το Συμβούλιο της Επικρατείας επεσήμανε την έλλειψη αυτή, δηλαδή ότι δεν επεκτείνεται το εξωιδρυματικό επίδομα. Υπάρχουν έξι αποφάσεις του Συμβουλίου της Επικρατείας το '87, το '88, το '89 μέχρι και το 2009, περίοδοι ευημερίας για τη χώρα και δεν υπήρχε ποτέ μια τέτοια πρωτοβουλία δυστυχώς, από τις κυβερνήσεις, όταν το Συμβούλιο της Επικρατείας επεσήμαινε την ανάγκη για μια τέτοια νομοθετική πρωτοβουλία. Δυστυχώς! Και εσείς λέτε «δυστυχώς» για το γεγονός ότι από τον Σεπτέμβριο, Οκτώβριο, Νοέμβριο δεν δόθηκαν τα επιδόματα. Για κάντε μια σύγκριση της ευθύνης για να δούμε ποιο ήταν το δυστύχημα. To δυστύχημα είναι ότι είχαμε τόσα χρόνια κυβερνήσεις που σιωπούσαν, απείχαν, αδιαφορούσαν. Επομένως, ας βάλουμε τα πράγματα με τη σειρά και στη θέση τους, αξιολογώντας, όπως με ευθύνη πρέπει να κάνουμε, τις παραλείψεις της πολιτείας απέναντι σε συμπολίτες μας οι οποίοι έχουν προβλήματα. Οι αρμόδιοι γιατροί είναι εκείνοι που καλούνται να κρίνουν και οι αρμόδιοι γιατροί από τα φοιτητικά τους έδρανα έχουν διδαχθεί να έχουν την ευθύνη της ιατρικής γνώμης κι έτσι πρέπει να ενεργούν. Τι επιχείρημα είναι αυτό, να μου λέτε ότι φοβούνται να πάρουν την ευθύνη; Δεν το κατάλαβα. Από τον καιρό του Ιπποκράτη υπάρχει αυτό ως όρος στη ζωή του ιατρού, που είναι ιερό πρόσωπο, όταν επεμβαίνει για τη ζωή ενός άλλου συνανθρώπου του και για την τύχη της υγείας του. Εγώ έτσι αντιλαμβάνομαι τον ρόλο των γιατρών. Τι σημαίνει ότι δεν μπορούν να πάρουν την ευθύνη; Εσείς το λέτε ή οι ίδιοι λένε ότι αρνούνται την ευθύνη; Φυσικά, δεν είναι επιχείρημα το ότι δεν γνωρίζουν τη διάταξη. Δεν γίνεται να το λέμε εδώ στο Κοινοβούλιο ότι δεν γνωρίζουν οι γιατροί τη διάταξη. Δεν το ξέρουμε ότι για κάθε πολίτη η διάταξη είναι γνωστή; Από τον καιρό του Σόλωνα του Αθηναίου ακόμα δεν συγχωρείται άγνοια νόμου, αφού αυτές οι διατάξεις δημοσιεύονται. Γι' αυτόν τον λόγο υπάρχει η Εφημερίδα της Κυβερνήσεως. Σας ευχαριστώ.
Ευχαριστούμε κι εμείς. Κύριε Γιόγιακα, έχετε τον λόγο.
Δυστυχώς, ο κύριος Υπουργός αντί να κατανοήσει την προσπάθεια να δοθούν κάποιες λύσεις στο συγκεκριμένο θέμα, προσπάθησε για μια φορά ακόμα να κάνει πολιτική. Κύριε Υπουργέ, δεν ήλθα να σας πω τι γινόταν από το 1987. Ήλθα να δούμε το σήμερα, να μπορέσουμε να λύσουμε προβλήματα της καθημερινότητας, προβλήματα συνανθρώπων μας, προβλήματα συναδέλφων γιατρών. Να σας πω ότι είμαι γιατρός και έχω εικόνα τού τι γίνεται στις επιτροπές. Κύριε Πετρόπουλε, δυστυχώς φοβούνται να αποφασίσουν και δεν έχουν λάβει όλοι τη διάταξη, γιατί δεν κάθονται να ψάξουν. Σοβαρά μιλάτε; Εσείς ξέρετε όλα τα θέματα; Δεν τα ξέρετε. Ούτε εγώ ξέρω όλες τις διατάξεις που ψηφίζουμε εδώ μέσα. Δεν είναι δυνατόν ένας γιατρός να ξέρει τι ψηφίζεται μέσα στο ελληνικό Κοινοβούλιο. Από εκεί και πέρα, όμως, η διάταξη αυτή δεν εστάλη στο Ειδικό Σώμα Ιατρών. Εστάλη σε αρμόδιες διοικητικές υπηρεσίες, όχι όμως στο Ειδικό Σώμα Ιατρών. Σας προσκόμισα και πρόσφατη απόφαση, κύριε Πετρόπουλε, από τις 2-10, ενώ η εγκύκλιος έχει βγει από τις 2-9, έναν μήνα νωρίτερα. Δεν σας ζητήσαμε να σχολιάσετε ότι δεν μπορεί να δοθεί λύση. Μπορεί να δοθεί λύση, όμως χρειάζεται μια μεγαλύτερη εξειδίκευση. Πολύ σωστά εσείς σαν νομοθέτης δώσατε μια άπλα, προκειμένου να μπορούν να αποφασίζουν και να έχουν την ευχέρεια ακόμα και σε διαφορετικά περιστατικά να δίνουν λύσεις, όμως στην ουσία αυτό το πράγμα τούς έχει μπλοκάρει και δεν μπορούν να δώσουν πραγματικές λύσεις. Κατά την εκτίμησή μου, θα ήταν χρήσιμο να εξειδικεύσετε κάποιες παθήσεις, έτσι ώστε να μπορούν και οι γιατροί του Ειδικού Σώματος να παίρνουν πιο σωστές αποφάσεις. Ευχαριστώ.
Κύριε Υπουργέ, έχετε τον λόγο.
Κύριε Γιόγιακα, την προτροπή σας να προσδιορίσουμε τις ασθένειες την ακούω πραγματικά με ενδιαφέρον. Αν αυτή είναι η πρόταση της Νέας Δημοκρατίας, εγώ δεν είμαι αντίθετος στο να εξετάζουμε προτάσεις και σκέψεις, αν αυτές εξυπηρετούν καλύτερα τη λειτουργία των επιτροπών. Φυσικά θα πρέπει να σας τονίσω ότι οι γιατροί για τους οποίους μιλάμε και που πρέπει να γνωρίζουν, είναι οι γιατροί που έχουν την αρμοδιότητα και την ιδιότητα των γιατρών - μελών των επιτροπών που παρέχουν γνωμοδοτήσεις αναπηρίας. Δεν είναι ο κάθε γιατρός που δεν μπορεί να ξέρει τα πάντα. Είναι οι γιατροί που πληρώνονται για να συμμετάσχουν σε επιτροπές και είναι από τους τυχερούς γιατρούς γιατί έχουν ένα εισόδημα και απ' αυτήν τη δουλειά και δεν νομίζω ότι περιποιεί τιμή το να λέμε ότι αυτοί οι γιατροί αγνοούν τα καθήκοντά τους. Προφανώς είναι ένα θέμα και σε περιπτώσεις που έχουν συμβεί εσφαλμένες γνωμοδοτήσεις υπάρχει η δυνατότητα δεύτερης κρίσης με προσφυγή για να επανακριθεί το ζήτημα. Θα παρακολουθήσω κι εγώ το αν υπάρχουν κακές εφαρμογές.
Σας έδωσα τις αποφάσεις.
Θα δούμε, εάν υπάρχουν κακές εφαρμογές, όχι όμως να παρέμβω ως Υφυπουργός στο έργο των γιατρών. Μην μου ζητάτε να υποκαταστήσω τους γιατρούς, γιατί τότε θα κάνουμε άλλα πράγματα και θα μου λέτε ότι μάλλον ευνοούμε με ρουσφέτι δίνοντας λεφτά σε εκείνους που δεν το δικαιούνται, αν ο γιατρός λέει «όχι». Δηλαδή, τι θέλετε να κάνω εγώ; Να λέω «δώσε εκεί που εσύ κρίνεις ότι δεν πρέπει αν το πάρει»; Τι προτείνετε ακριβώς; Εν τούτοις, επαναλαμβάνω την πρότασή σας να περιορίσουμε - γιατί αυτή είναι η πρότασή σας - …
Να εξειδικεύσουμε τις παθήσεις.
Ε, ναι, περιοριστικά. Περιοριστικά να αναφέρουμε τις παθήσεις. Θα εξετάσουμε και με τους γιατρούς, με την εμπειρία που αποκτούν, γιατί για πρώτη φορά μπαίνει αυτή η διάταξη και στην εφαρμογή κάθε τι καινούργιο μπορεί να δίνει μια εμπειρία και να διαπιστώνει κάποιος και ζητήματα τα οποία πρέπει να προσδιορίσει ακόμα καλύτερα με άλλο τρόπο. Θα το κάνουμε και αυτό. Σας διαβεβαιώ ότι θα το κάνουμε, διότι και εμείς θέλουμε πραγματικά να παίρνουν το εξωιδρυματικό επίδομα εκείνοι που έχουν πραγματική ανάγκη για τέτοιο εξωιδρυματικό επίδομα. Διότι, καμμιά φορά στις συνθήκες της ζωής των ανθρώπων γνωρίζετε ότι είναι ένα σημαντικό ποσό το επίδομα αυτό και θα πρέπει να αποτρέπουμε τις σκέψεις να ευνοείται κανείς χωρίς να δικαιούται ένα τέτοιο επίδομα. Για αυτό πρέπει να είμαστε προσεκτικοί και με την έννοια αυτή ακούω την πρότασή σας να περιορίσουμε πολύ συγκεκριμένα τις περιπτώσεις που θα δίνεται το εξωιδρυματικό επίδομα. Επαναλαμβάνω, να περιορίσουμε, όπως εσείς το λέτε πολύ συγκεκριμένα, προσδιορίζοντας τις περιπτώσεις αυτές με απαρίθμηση.
Να εξειδικεύσουμε.
Το ακούω. Θα δούμε εάν θα το κάνουμε.
Ωραία. Συνεχίζουμε με την πρώτη με αριθμό 2117/3-10-2018 ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ασφάλιση Πωλητών Λαϊκών Λαχείων μετά την 1-5-2014 ημερομηνία ισχύος της σύμβασης παραχώρησης του αποκλειστικού δικαιώματος παραγωγής, λειτουργίας, κυκλοφορίας, προβολής και διαχείρισης των Κρατικών Λαϊκών Λαχείων σε ιδιώτη». Κύριε Δελή, έχετε τον λόγο για να αναπτύξετε την ερώτηση.
Ευχαριστώ πολύ, κύριε Πρόεδρε. Είναι η ίδια ερώτηση, κύριε Υπουργέ, που έχει κατατεθεί δύο φορές μέχρι τώρα και δεν έχει απαντηθεί από το Υπουργείο σας. Έχουμε κάνει αίτηση, προχθές, να συζητηθεί σήμερα με τη διαδικασία της επίκαιρης και ελπίζουμε κάτι να βγει από αυτό σήμερα, αν και η σιωπή του Υπουργείου σας δεν μας επιτρέπει και πολύ μεγάλη αισιοδοξία. Το θέμα αφορά στους λαχειοπώλες και στην ασφάλισή τους ή μάλλον στη μη ασφάλισή τους και πιο συγκεκριμένα τους λαχειοπώλες στη βόρεια Ελλάδα. Υπάρχει μια ημερομηνία σταθμός. Είναι η 1η Μαΐου του 2014. Από την ημέρα εκείνη την ευθύνη για την παραγωγή, τη λειτουργία, την κυκλοφορία και τη διαχείριση των κρατικών λαϊκών λαχείων την αναλαμβάνει μια ιδιωτική εταιρεία, η εταιρεία «ΕΛΛΗΝΙΚΑ ΛΑΧΕΙΑ Α.Ε.». Με μια επείγουσα εγκύκλιο του ΙΚΑ το 2016 ενημερώνει όλα τα υποκαταστήματά του για το άρθρο 29 του ν.4331 που ψηφίστηκε την προηγούμενη χρονιά το 2015 και για την υπουργική απόφαση που εκδόθηκε κατ' επιταγή και κατ' εφαρμογή αυτού του νόμου. Είναι μια απόφαση που βγήκε τον Οκτώβρη του 2016. Ενημερώνει, λοιπόν, αυτή η εγκύκλιος του ΙΚΑ όλα τα υποκαταστήματα και τα παραρτήματά του για τον νέο τρόπο ασφάλισης των πωλητών λαϊκών λαχείων, δηλαδή μετά την ιδιωτικοποίηση των κρατικών λαϊκών λαχείων. Ορίζει πολύ συγκεκριμένα την εργοδοτική εισφορά στο 1% επί των πωλήσεων, την εισφορά του ασφαλισμένου στο 12% και κάτι, η οποία βεβαίως θα δίνεται μέσω των ασφαλιστικών συνεταιρισμών στο ΙΚΑ. Βεβαίως, η συγκεκριμένη υπουργική απόφαση μιλά ρητά για την υποχρεωτικότητα της ασφάλισης των λαχειοπωλών, εφόσον αποτελούν μέλη των ασφαλιστικών συνεταιρισμών. Εκεί βρίσκεται και το κουμπί. Με βάση όλες αυτές τις αποφάσεις και τον νόμο που σας προανέφερα, για να γίνει κάποιος λαχειοπώλης μέλος αυτού του ασφαλιστικού συνεταιρισμού, θα έπρεπε προηγουμένως να προταθεί από τον διευθυντή του τοπικού υποκαταστήματος του ΙΚΑ μετά από σύμφωνη γνώμη μιας επιτροπής, η οποία θα αποτελείται από έναν εκπρόσωπο του ΙΚΑ, από έναν εκπρόσωπο του ασφαλιστικού συνεταιρισμού κι από έναν εκπρόσωπο του παραχωρησιούχου. Αυτή η επιτροπή, κύριε Υπουργέ, όπως ξέρετε, στη βόρεια Ελλάδα, στη Θεσσαλονίκη, δεν έχει συγκληθεί. Και εξαιτίας αυτού του γεγονότος, λοιπόν, οι τοπικές υπηρεσίες εκεί και ο ασφαλιστικός συνεταιρισμός δεν ασφαλίζουν τους λαχειοπώλες στη Θεσσαλονίκη και σε όλη τη βόρεια Ελλάδα. Θα θέλαμε να μάθουμε από εσάς για το τι σκοπεύετε να κάνετε για να συγκροτηθεί αυτή η επιτροπή, έτσι ώστε να εκκινήσει η διαδικασία ασφάλισης των λαχειοπωλών οι οποίοι παραμένουν ανασφάλιστοι και βεβαίως να παραταθεί και η ημερομηνία εκπρόθεσμης υποβολής αναλυτικών περιοδικών δηλώσεων, έτσι ώστε να μην χρεωθούν αυτοί που θα ασφαλιστούν με επιπλέον έξοδα. Θα ακούσουμε με μεγάλο ενδιαφέρον την απάντησή σας. Ευχαριστώ.
Κύριε Υπουργέ, έχετε τον λόγο.
Κύριε Δελή, η απάντησή μου είναι πάρα πολύ απλή. Όλοι αυτοί θα ασφαλιστούν. Θα εξηγήσω πώς. Η επιτροπή αυτή είναι διοικητικό όργανο. Η μη συγκρότησή του λόγω της απροθυμίας ή της αδράνειας ή της σκόπιμης - και θεωρώ ότι το τελευταίο είναι το ορθό - μη εκπροσώπησης της εταιρείας «ΕΛΛΗΝΙΚΑ ΛΑΧΕΙΑ Α.Ε.» δημιουργεί πλάσμα δικαίου υποχρέωση έκδοσης απόφασης πλέον από το διοικητικό όργανο που θα εισηγηθεί η αρμόδια διεύθυνση στο διοικητικό συμβούλιο του ΕΦΚΑ, ώστε να ασφαλιστούν αυτοί οι άνθρωποι από τότε που υπέβαλαν την αίτησή τους και μάλιστα αναδρομικά. Εννοείται χωρίς προσαυξήσεις, γιατί δεν είναι δική τους υπαιτιότητα. Έχω δώσει εντολή παντού να ερευνηθεί κάθε περίπτωση, αν συντρέχει κατά τους ίδιους όρους και όλοι όσοι έχουν υποβάλει αίτηση και έχουν τέτοια περίπτωση, υποχρεωτικά θα ασφαλιστούν αναδρομικά από τότε που υπέβαλαν την αίτησή τους.
Κύριε Δελή, έχετε τον λόγο.
Στην απάντησή σας, κύριε Υπουργέ, είπατε ότι θα ασφαλιστούν. Ξεχάσατε να μας πείτε με ποιον τρόπο θα γίνει αυτό. Γιατί αυτό που προβλέπει ο νόμος είναι πολύ συγκεκριμένο. Λέει ότι γίνεται με διοικητική απόφαση του τοπικού διευθυντή του ΕΚΦΑ, μετά από γνώμη της συγκεκριμένης επιτροπής. Θα συγκροτήσετε την επιτροπή; Θα υποχρεώσετε τον παραχωρησιούχο να στείλει επιτέλους τον εκπρόσωπό του σ' αυτή την επιτροπή, ώστε να εκκινήσει τη διαδικασία; Πώς θα το κάνετε αυτό; με ποιον τρόπο; Ή θα στείλετε μια εγκύκλιο που θα λέτε στον τοπικό διευθυντή του ΙΚΑ ότι έχει το δικαίωμα να γνωμοδοτήσει για την ασφάλιση των συγκεκριμένων λαχειοπωλών, παρακάμπτοντας ενδεχομένως την γνώμη της επιτροπής; Φυσικά καταλαβαίνετε ότι η μη ασφάλιση όλων αυτών των λαχειοπωλών ωφελεί κυρίως τον εργοδότη ο οποίος αποφεύγει τις ασφαλιστικές του εισφορές. Εισφοροδιαφεύγει. Τώρα θα μου πείτε, τι σας λέω; Η δική σας η Κυβέρνηση μειώνει αυτές τις εργοδοτικές ασφαλιστικές εισφορές με νόμιμο τρόπο. Με τον προϋπολογισμό αναλαμβάνει το ίδιο το κράτος να πληρώσει αυτές τις εργοδοτικές ασφαλιστικές εισφορές υλοποιώντας σιγά - σιγά, σταδιακά το πάγιο αίτημα του ΣΕΒ για την πλήρη απαλλαγή από τις ασφαλιστικές εισφορές. Αυτό το αναφέρω μια που το έφερε η κουβέντα και μια που συζητιέται σήμερα και το σχετικό νομοσχέδιο. Όμως δεν ωφελεί καθόλου τους ασφαλισμένους, τους λαχειοπώλες, οι οποίοι εκτός του ότι παραμένουν ανασφάλιστοι, με ό,τι αυτό σημαίνει, βεβαίως δεν έχουν και τρόπο να αποδείξουν από πού προέρχονται τα εισοδήματα τα οποία δηλώνουν στην εφορία. Θα θέλαμε να μάθουμε ειλικρινά με ποιον συγκεκριμένο τρόπο θα εκκινήσει αυτή η διαδικασία γιατί η πρώτη σας τοποθέτηση ήταν αρκετά γενική, ας μου επιτραπεί.
Κύριε Πετρόπουλε, έχετε τον λόγο.
Αν κατάλαβα καλά, είπατε ότι ήταν ακατανόητη η τοποθέτησή μου;
Γενική, όχι ακατανόητη.
Κύριε Δελή, η διοικητική διαδικασία προβλέπεται από νόμο, το πώς συντελείται. Όταν ένα διοικητικό όργανο δεν συνεδριάζει - και είπα ότι σκοπίμως προφανώς δεν στέλνει η εταιρεία για να συνεδριάσει - τεκμαίρεται ότι η διαδικασία αυτή μπορεί να προχωρήσει, γιατί δεν μπορεί να αφήσει τα δικαιώματα χωρίς εφαρμογή και ικανοποίηση και το δικαίωμα του καθενός να είναι ασφαλισμένος είναι αναφαίρετο. Δεν μπορεί να εξαρτάται από το αν θέλει μια εταιρεία να στείλει τον εκπρόσωπό της. Αυτή είναι η δική μας αντίληψη και είναι και νομικά βάσιμη. Δεν είναι μία επινόηση της στιγμής και προφανώς το διοικητικό όργανο πρέπει να καλύψει, γιατί δεν θα πούμε στον διευθυντή του τοπικού παραρτήματος του ΕΦΚΑ να πάρει μια απόφαση. Θα ληφθεί κεντρικά και αν χρειαστεί να υπάρξει και συμπληρωματική ρύθμιση στην υπουργική απόφαση, θα γίνει. Δεν νομίζω, όμως, ότι χρειάζεται, γιατί η υπουργική απόφαση που εγώ έχω εκδώσει μιλάει για υποχρεωτική ένταξη. Το μόνο που κάνει η επιτροπή είναι να πιστοποιεί ότι αυτός πράγματι πουλάει λαχεία. Η αίτηση έχει γίνει, ο ασφαλιστικός οργανισμός των λαχειοπωλών προφανώς έχει τη γνώση ότι είναι λαχειοπώλης και αυτά τα στοιχεία είναι αρκετά για να ενταχθούν. Δεν υπάρχει περίπτωση, λοιπόν, να μην συμβεί αυτό. Εξήγησα πώς, αναδρομικά, χωρίς να υπάρξει καμμία επιβάρυνση του ασφαλισμένου με προσαυξήσεις και τόκους και είναι λάθος να λέτε - θα περιμένω να ακούσω και κατά τη διάρκεια της συζήτησης στην Ολομέλειας που θα ακολουθήσει - για τις εισφορές που μειώνονται, οι οποίες δεν είναι μειώσεις εργοδοτικών εισφορών. Διαβάστε το λιγάκι. Είναι για τους αγρότες. Εγώ θυμάμαι τον Μπούτα που έλεγε ότι είναι μεγάλες οι εισφορές και έλεγα ότι θα τις μειώσουμε όταν θα μπορούμε. Έρχεστε η στιγμή που το κάνουμε. Εσείς είστε αντίθετοι σε αυτό; Αλλά προφανώς δεν είστε αντίθετοι, δεν μπορεί να είστε αντίθετοι για τις μειώσεις των εισφορών στους αγρότες, στους ελεύθερους επαγγελματίες, στους επιστήμονες, στους αυτοαπασχολούμενους. Δεν είναι εργοδότες αυτοί. Είναι οι ίδιοι οι ασφαλισμένοι για ίδιο δικαίωμα. Υποθέτω ότι θα συμφωνήσετε γιατί αυτά λέγατε ότι χρειάζεται να τα δούμε. Επομένως, νομίζω ότι είναι κατανοητή η απάντησή μου και θα επιλυθεί στο άμεσο διάστημα. Πριν τελειώσει η χρονιά θα υπάρξει απόφαση του Διοικητικού Συμβουλίου του ΕΦΚΑ, που αυτές τις περιπτώσεις θα τις καλύψει με τον τρόπο που εξήγησε, οι άνθρωποι θα έχουν ασφάλιση.
Το κρατάμε αυτό. Μέχρι το τέλος του χρόνου είπατε.
Βεβαίως.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μείωση ασφαλιστικών εισφορών και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 19 Νοεμβρίου 2018 τη συζήτηση του νομοσχεδίου σε μια συνεδρίαση ενιαία, επί της αρχής, των άρθρων και των τροπολογιών. Το Σώμα συμφωνεί με την πρόταση;
Το Σώμα συνεφώνησε ομοφώνως. Έχει ενημερώσει ότι θα έρθει η κυρία Υπουργός, αλλά για να μην χάνουμε χρόνο, κύριε Πετρόπουλε και κυρία Φωτίου, θα μείνετε εσείς για να ξεκινήσουμε μέχρι να έρθει η Υπουργός και μετά συνεννοείστε τι θα κάνετε. Ξεκινάμε με τον εισηγητή συνάδελφο του ΣΥΡΙΖΑ κ. Γρηγόριο Στογιαννίδη για δεκαπέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, με ιδιαίτερη χαρά εισηγούμαι το υπό συζήτηση νομοσχέδιο το οποίο έρχεται να υλοποιήσει τα μέτρα που ο Πρωθυπουργός εξήγγειλε στη Διεθνή Έκθεση Θεσσαλονίκης. Βγαίνοντας η χώρα από τα μνημόνια η Κυβέρνησή μας είναι πλέον σε θέση να προβαίνει σε διορθωτικές ενέργειες διά των οποίων ελαφρύνεται ο Έλληνας πολίτης. Μεγάλης, λοιπόν, σημασίας είναι η προς ψήφιση διάταξη διά της οποίας από 1-1-2019 το ποσοστό της μηνιαίας ασφαλιστικής εισφοράς για τον κλάδο κύριας σύνταξης των μη μισθωτών μειώνεται από 20%, που προβλέπεται σήμερα, σε 13,33%. Το ποσοστό αυτό εξακολουθεί να υπολογίζεται επί του μηνιαίου εισοδήματος, όπως αυτό καθορίζεται με βάση το καθαρό φορολογητέο αποτέλεσμα κατά το προηγούμενο φορολογικό έτος, ενώ τελεί υπό την επιφύλαξη της υποχρεωτικής ελάχιστης μηνιαίας εισφοράς, η οποία δεν μπορεί να υπολείπεται του ποσού που αντιστοιχεί σε ποσοστό 20% επί του κατώτατου βασικού μισθού άγαμου μισθωτού άνω των είκοσι πέντε ετών. Η ρύθμιση αυτή εξασφαλίζει σημαντική ελάφρυνση στους ελεύθερους επαγγελματίες χωρίς να θέτει σε κίνδυνο τη βιωσιμότητα του ασφαλιστικού συστήματος, γι' αυτό άλλωστε όλοι οι φορείς κατά τη διαβούλευση υπήρξαν θετικοί. Ωστόσο, τα αριθμητικά στοιχεία δείχνουν ότι από 1-1-2017, που ιδρύθηκε ο ΕΦΚΑ, 1,25 εκατομμύρια μη μισθωτών πληρώνουν μικρότερες εισφορές. Συγκεκριμένα, το 2016 με το παλιό καθεστώς μόλις το 27% των μη μισθωτών πλήρωνε μηνιαία εισφορά μικρότερη των 200 ευρώ, ενώ το 2018 το 88% των μη μισθωτών πληρώνει μηνιαία εισφορά μικρότερη των 200 ευρώ. Σήμερα με το υπό κρίση νομοσχέδιο οι εισφορές του ν.4387/2016 μειώνονται για επιπλέον διακόσιες πενήντα χιλιάδες μη μισθωτούς. Οι αριθμοί δείχνουν ότι η επιπλέον ελάφρυνση του 2019 είναι 230 εκατομμύρια ευρώ και συνολικά άνω των 700 εκατομμυρίων ευρώ σε σχέση με το 2016, ενώ η συνολική ελάφρυνση για τους μη μισθωτούς από 1-1-2017 έως 31-12-2019 είναι άνω του 1.700.000.000 ευρώ. Με την προτεινόμενη ρύθμιση οι ασφαλιστικές εισφορές μειώνονται από 20% σε 13,33%, ενώ επίσης θα συνεχίσουν να ισχύουν και για το 2019 οι κλιμακωτές εκπτώσεις έως 50% για όσους έχουν εισόδημα από 7.032 ευρώ έως 58.000 ευρώ. Αναφερόμενος, δηλαδή, σε δικηγόρους, γιατρούς και μηχανικούς σημειώνω ότι οι ελαφρύνσεις είναι λίγο μικρότερες έως τις 31-12-2020, καθώς έως τότε ίσχυαν και εξακολουθούν να ισχύουν μεταβατικές εκπτώσεις στο άρθρο 98 του ν.4387/2016, ωστόσο οι ωφέλειές τους είναι μεγαλύτερες δεδομένων των σημαντικών μειώσεων που εισάγει το νομοσχέδιο για τις εισφορές στην επικουρική και το εφάπαξ. Αναφέρομαι στην υπό ψήφιση ρύθμιση του νομοσχεδίου, η οποία προβλέπει ότι οι ασφαλιστικές εισφορές για επικουρική σύνταξη και εφάπαξ θα υπολογίζονται στην ελάχιστη βάση υπολογισμού, δηλαδή στον ισχύοντα κατώτατο μισθό. Έτσι με τον σημερινό ισχύοντα κατώτατο μισθό η εν λόγω εισφορά μηνιαίως ανεξαρτήτως εισοδήματος δεν θα ξεπερνά το ποσό των 64,5 ευρώ, το οποίο αναλύεται σε 41 ευρώ για επικουρική και 23,5 για εφάπαξ. Επίσης, με το προς ψήφιση νομοσχέδιο γίνεται στον ν.4387/2016 προσθήκη άρθρου όπου συγκεντρώνεται όλες οι ευνοϊκές ρυθμίσεις για τους νέους επιστήμονες κάτω της πενταετίας. Σε αυτούς το ποσοστό εισφοράς από 17% και 14% που ισχύει σήμερα στην ελάχιστη βάση του 410 ευρώ, δηλαδή στο 70% επί του κατώτατου βασικού μισθού άγαμου μισθωτού άνω των είκοσι πέντε ετών, αναπροσαρμόζεται από 1-1-2019 σε 13,33%. Έτσι, η μηνιαία εισφορά για κύρια σύνταξη ανέρχεται σε 54,6%, για επικουρική σύνταξη υπολογιζόμενη με 7% και με μειωτική τάση σε 27,6 ευρώ και για εφάπαξ 4% σε 16,4 ευρώ. Μείωση, επίσης, επέρχεται και στις ασφαλιστικές εισφορές των αγροτών. Το ποσοστό των μηνιαίων ασφαλιστικών εισφορών τους διαμορφώνεται σε 12% το 2019 έναντι ποσοστού 18% που προβλεπόταν ήτοι μειώνεται κατά 33,3%. Ως βάση παραμένει το 70% του εκάστοτε προβλεπόμενου κατώτατου βασικού μισθού άγαμου μισθωτού άνω των είκοσι πέντε και διατηρείται η ελάχιστη μηνιαία εισφορά των 74 ευρώ για εισοδήματα από 4.922 ευρώ έως 7.400 ευρώ. Και τα επόμενα χρόνια, όμως, το ποσοστό εισφορών είναι πολύ μικρότερο από το σήμερα προβλεπόμενο, καθώς το 2020 η εισφορά θα ανέρχεται σε 12,66% έναντι 19%, το 2021 σε 13% αντί για 19,5%, για να φτάσει το 2022 και για τους αγρότες στο 13,33% αντί του σήμερα προβλεπόμενου 20%. Εννοείται ότι σε όλες τις παραπάνω περιπτώσεις όσοι θέλουν να δικαιωθούν μεγαλύτερης σύνταξης, έχουν το δικαίωμα να καταβάλλουν μεγαλύτερα ποσά εισφοράς. Κατά τα λοιπά, στο υπό κρίση νομοσχέδιο περιέχονται διάφορες ρυθμίσεις θεμάτων εργαζομένων, ανέργων, ΣΕΠΕ, ΟΑΕΔ και λοιπές διατάξεις. Η Κυβέρνησή μας, για άλλη μια φορά, αποδεικνύει ότι στέκεται πραγματικά δίπλα στον εργαζόμενο. Παρακολουθεί στο πεδίο τις αδυναμίες του συστήματος προστασίας των δικαιωμάτων του εργαζόμενου και του δίνει εργαλεία προς αντιμετώπιση της εργοδοτικής αυθαιρεσίας. Πριν λίγο καιρό τροποποιήσαμε τον Κώδικα Πολιτικής Δικονομίας δίνοντας στον απλήρωτο εργαζόμενο τη δυνατότητα να διεκδικεί τα δεδουλευμένα του γρήγορα και με μικρό κόστος, δια εκδόσεως διαταγής πληρωμής. Σήμερα παρεμβαίνουμε και στην Ποινική Δικονομία και του δίνουμε δυνατότητα παράστασης πολιτικής αγωγής προς υποστήριξη της κατηγορίας σε δίκη, με κατηγορούμενο τον εργοδότη που δεν καταβάλλει τις δεδουλευμένες αποδοχές και την αποζημίωση απόλυσης. Η μη καταβολή δεδουλευμένων και η μη καταβολή της αποζημίωσης σε περίπτωση απόλυσης είναι ποινικό αδίκημα. Ο εργαζόμενος, όταν του οφείλονται αποδοχές ή αποζημίωση, προσφεύγει στην Επιθεώρηση Εργασίας και η τελευταία παραπέμπει την υπόθεση στον εισαγγελέα, ο οποίος ασκεί ποινική δίωξη. Όταν, όμως, η υπόθεση εισάγεται στο ακροατήριο, ο εργαζόμενος δεν μπορεί να ασκήσει παράσταση πολιτικής αγωγής και να παρασταθεί με δικηγόρο, καθώς η μη καταβολή δεδουλευμένων δεν γεννάει υπέρ των εργαζομένων αξίωση αποζημίωσης για προκληθείσα εκ της μη καταβολής δεδουλευμένων ηθική βλάβη. Με την προτεινόμενη ρύθμιση καθιερώνεται το δικαίωμα δήλωσης παράστασης πολιτικής αγωγής, ανεξάρτητα από τους όρους του άρθρου 63, του Κώδικα Ποινικής Δικονομίας, μόνο για την υποστήριξη της κατηγορίας σε εργαζόμενους στους οποίους οφείλονται δεδουλευμένοι μισθοί, καθώς και η προβλεπόμενη αποζημίωση απόλυσης. Η ρύθμιση αυτή, στην πράξη, έχει πολύ μεγάλη αξία και έρχεται να ανατρέψει έναν νομολογιακό δεδομένο που καθιστούσε πολλές φορές την ποινική δίωξη κατά του εργοδότη, για μη καταβολή δεδουλευμένων ή αποζημίωση απόλυσης, άκαρπη. Εμείς αυτά τα άδικα νομολογιακά δεδομένα έχουμε την πολιτική βούληση να τα μεταβάλουμε. Το ίδιο κάναμε και με προηγούμενη ρύθμιση, σύμφωνα με την οποία η μη καταβολή δεδουλευμένων συνιστά βλαπτική μεταβολή, εξομοιώμενη με καταγγελία από την πλευρά του εργοδότη. Με τη διάταξη αυτή, θυμίζω, καταφέραμε να απεγκλωβίσουμε πληθώρα εργαζομένων από αφερέγγυους εργοδότες, χωρίς οι άνθρωποι να χάσουν το δικαίωμά τους στην αποζημίωση και στο επίδομα ανεργίας. Εμείς δίνουμε μάχη στα σημεία και ανατρέπουμε καταστάσεις ετών που οι προηγούμενες κυβερνήσεις, συστηματικά και προς εξυπηρέτηση των εργοδοτών, έχτιζαν τόσα χρόνια. Θυμίζω ότι τα νομοθετήματα των προηγούμενων κυβερνήσεων είναι αυτά που απορρύθμισαν τις εργασιακές σχέσεις. Δεν καθιερώσαμε εμείς το σύστημα εκ περιτροπής εργασίας. Δεν επεκτείναμε εμείς τη δυνατότητα του εργοδότη για μονομερή επιβολή συστήματος εκ περιτροπής εργασίας από έξι σε εννέα μήνες τον χρόνο. Δεν καταργήσαμε εμείς τις συλλογικές συμβάσεις εργασίας. Εμείς προσπαθήσαμε να ξαναχτίσουμε όσα οι προηγούμενες κυβερνήσεις γκρέμισαν. Πασχίζουμε να επιβάλλουμε τη νομιμότητα στους χώρους εργασίας. Σε αυτό το πλαίσιο, έχουμε ενισχύσει τον θεσμό της Επιθεώρησης Εργασίας, αλλά και την παρουσία της, ενώ με το παρόν νομοσχέδιο αυξάνουμε τα τμήματα του ΣΕΠΕ. Επίσης, προστατεύουμε τους επιθεωρητές από επιθέσεις εναντίον τους, καθιστώντας αυτές ως ιδιαίτερα επιβαρυντική περίπτωση των άρθρων 229, 308-311, 333, 361 και 361Α του Ποινικού Κώδικα. Τα τελευταία χρόνια θρασείς εργοδότες όχι μόνο δεν πληρώνουν τους εργαζόμενούς τους, αλλά επιτίθενται και στους εποπτικούς φορείς του Υπουργείου Εργασίας. Την ανομία αυτή δεν θα την επιτρέψουμε και το ΣΕΠΕ θα συνεχίσει απρόσκοπτα το έργο του, δίπλα στους εργαζόμενους και απέναντι στην αυθαιρεσία. Κατά τα λοιπά, στο παρόν νομοσχέδιο υπάρχουν προβλέψεις για δωρεάν μετακίνηση ανέργων, επικαιροποιείται εξουσιοδότηση για προκήρυξη προγραμμάτων απασχόλησής τους, επιλύονται τεχνικά ζητήματα του ασφαλιστικού, χαρακτηρίζεται η αμοιβή των δικαστικών αντιπροσώπων σε αρχαιρεσίες σωματείων ως αποζημίωση με αποτέλεσμα, προς διευκόλυνση των συνδικαλιστικών οργανώσεων, να μην προσαυξάνεται με ΦΠΑ και να μην υπόκειται σε κρατήσεις. Επίσης, διευθετούνται δαπάνες του ΕΦΚΑ, συστήνονται οργανικές θέσεις σε εποπτευόμενους φορείς του Υπουργείου Εργασίας, οι οποίοι έχουν απωλέσει μεγάλο τμήμα του μόνιμου και έμπειρου προσωπικού τους και εκ του λόγου αυτού αδυνατούν να λειτουργήσουν, ενώ μέχρι την ολοκλήρωση της διαγωνιστικής διαδικασίας οι θέσεις καλύπτονται από το υπάρχον προσωπικό. Συνολικά θα λέγαμε ότι όλες οι διατάξεις του προς ψήφιση νομοσχεδίου έχουν μόνο θετική κατεύθυνση, ενώ οποιαδήποτε κριτική αποδεικνύεται στείρα. Ο εισηγητής της Νέας Δημοκρατίας κατά τη διάρκεια των επιτροπών με κατηγόρησε πως στην εισήγησή μου ανέφερα μόνο μισή την αλήθεια και απέκρυψα την άλλη μισή. Ανέφερα, δηλαδή, τη μείωση των ασφαλιστικών εισφορών, αλλά απέκρυψα το αυτονόητο, ότι το τμήμα της ανταποδοτικής σύνταξης θα είναι μικρότερο γι' αυτούς που θα καταβάλλουν μικρότερες ασφαλιστικές εισφορές. Όλοι γνωρίζουμε ότι ένα τμήμα της κύριας σύνταξης υπολογίζεται σύμφωνα με τις ασφαλιστικές εισφορές που έχει καταβάλλει ο κάθε εργαζόμενος, ο κάθε ασφαλισμένος, κατά τη διάρκεια του ασφαλιστικού του βίου. Για όποιον καταβάλλει υψηλές εισφορές, το τμήμα της ανταποδοτικής σύνταξης θα είναι υψηλό. Για όποιον καταβάλλει χαμηλές εισφορές, το τμήμα της ανταποδοτικής σύνταξης θα είναι χαμηλότερο. Άκουσα από Βουλευτές της Νέας Δημοκρατίας να προτείνουν οριζόντια μείωση των εισφορών από 20% σε 15%. Η πρόταση αυτή προφανώς θα οδηγήσει σε μείωση των εσόδων του ΕΦΚΑ. Το έλλειμμα αυτό προφανώς θα το πληρώσουν οι συνταξιούχοι. Άρα, αυτό σημαίνει νέα μείωση στις συντάξεις. Εγώ το γνωρίζω. Δεν σας ενδιαφέρουν οι συνταξιούχοι. Δεν σας ενδιαφέρουν οι εργαζόμενοι και οι αυτοαπασχολούμενοι. Δεν σας ενδιαφέρουν οι πολλοί. Είστε το κόμμα των ολίγων. Εμάς μας ενδιαφέρουν οι πολλοί, οι εργαζόμενοι, οι άνεργοι, οι αυτοαπασχολούμενοι και οι συνταξιούχοι. Δεν άκουσα ποτέ από τη Νέα Δημοκρατία κάποιον να μιλά για αξιοπρεπείς όρους εργασίας, παρά μόνο για θέσεις εργασίας. Πολλές φορές όταν ακούω κάποιους από τη Νέα Δημοκρατία να αναφέρονται σε θέσεις εργασίας, μου έρχεται η εικόνα της γαλέρας. Γιατί εσείς όταν μιλάτε για εργαζόμενους, μιλάτε για μισθούς πείνας και εργαζόμενους χωρίς δικαιώματα. Ο σημερινός Αρχηγός της Νέας Δημοκρατίας πριν λίγο καιρό δήλωσε ότι το οχτάωρο είναι ξεπερασμένο. Και βέβαια, δεν εννοούσε να πάμε στο επτάωρο, αλλά να αυξηθεί ο ημερήσιος χρόνος εργασίας και - γιατί όχι; - να μην φτάσει και στο δεκάωρο. Αυτές και άλλες χειρότερες είναι οι πραγματικές σας θέσεις. Πείτε επιτέλους στον ελληνικό λαό την αλήθεια, εάν έχετε το θάρρος. Σας καλώ να υπερψηφίσετε το παρόν νομοσχέδιο. Σας ευχαριστώ.
Τον λόγο έχει ο εισηγητής της Νέας Δημοκρατίας, κ. Ιωάννης Βρούτσης.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα όσες και όσοι Βουλευτές του Κοινοβουλίου παρακολουθήσουν τη συζήτηση αλλά και όσοι συμπολίτες μας δουν αυτή τη συζήτηση που θα διεξαχθεί στην Βουλή για το παρόν νομοσχέδιο, θα γίνουν στο ίδιο έργο θεατές, σε ένα έργο χιλιοπαιγμένο από μέρους της Κυβέρνησης που ο τίτλος θα μπορούσε να είναι: «Ρεσιτάλ ηθοποιίας». Γιατί; Διότι, θα δούμε εδώ την απόλυτη υποκρισία. Θα δούμε ανθρώπους να παρελαύνουν απ' αυτό εδώ το Βήμα και να υπερασπίζονται πράγματα, όπως το παρόν νομοσχέδιο, περί μείωσης εισφορών. Είναι μια διακηρυγμένη θέση της Νέας Δημοκρατίας, μια θέση την οποία πιστεύαμε και πιστεύουμε. Και θα είναι οι ίδιοι άνθρωποι που δυόμισι χρόνια πριν και επί δυόμισι χρόνια ισχυριζόντουσαν ακριβώς τα αντίθετα με ένα ιδεολογικό, ιδεοληπτικό πάθος. Μας κατήγγειλαν ότι η μείωση των εισφορών είναι καταστροφή και ότι το βλέπουμε εμείς από άλλη πλευρά, ταξική, να υπερασπιστούμε ανθρώπους που δεν πρέπει, την ειδική κατηγορία των επιστημόνων, της παραγωγικής πλευράς της οικονομίας μας. Και να, σήμερα, όχι τυχαία, παραμονή εκλογών - βρισκόμαστε σε προεκλογική περίοδο, η Κυβέρνηση κατέθεσε τον τελευταίο της προϋπολογισμό - έρχεται να πει ότι σήμερα συμφωνεί με αυτό που διακηρυγμένα εμείς πιστεύαμε δυόμισι ολόκληρα χρόνια και ήταν λάθος. Ήταν ένα λάθος το οποίο πλήρωσαν ακριβά - ποιοι; - το παραγωγικό κομμάτι της οικονομίας μας, δηλαδή οι ελεύθεροι επαγγελματίες, οι αυτοαπασχολούμενοι, οι αγρότες, οι οποίοι επί δυόμισι χρόνια υπέστησαν αυτήν τη βίαια εξοντωτική επίθεση των εισφορών εκ μέρους του ΣΥΡΙΖΑ. Αυτό είναι το ρεσιτάλ υποκρισίας, κύριοι της Κυβέρνησης. Ένα ρεσιτάλ το οποίο έρχεται - επειδή δεν πρέπει να ξεχνάμε - να επιβεβαιώσει και να δικαιώσει σήμερα το ονομαζόμενο «κίνημα της γραβάτας». Το θυμάστε το «κίνημα της γραβάτας», κύριε Υπουργέ, κύριε Πετρόπουλε; Ήταν όλος ο παραγωγικός κόσμος της οικονομίας έξω από τη Βουλή που διαμαρτύρονταν με πολιτισμένο τρόπο στον επιβληθέντα νόμο Κατρούγκαλου, που υπερασπιζόσασταν όλοι μαζί, για τις εξοντωτικές εισφορές. Και εσείς πυρ ομαδόν, το βαφτίσατε και προπαγανδιστικά «κίνημα της γραβάτας», επίθεση εναντίον τους. Αυτοί είστε, υποκριτές, ψέματα, αυταπάτες. Σήμερα έρχεστε, σωστά, καλοδεχούμενο, να μειώσετε τις εισφορές. Αλλά ας δούμε όλα τα πράγματα λίγο πιο αναλυτικά. Δεν μπορώ να αφήσω ασχολίαστο το θέμα του προϋπολογισμού. Ο προϋπολογισμός που καταθέσατε χθες, και έχει και ζητήματα τα οποία αφορούν το Υπουργείο Εργασίας, έχει τα εξής χαρακτηριστικά: Πρώτον, είναι ο τελευταίος προϋπολογισμός της Κυβέρνησης αυτής, μιας Κυβέρνησης που είπε ψέματα και εξαπάτησε. Και, δεύτερον, είναι ένας προϋπολογισμός ο οποίος ψιχαλίζει επιδόματα, έχει κατακλυσμό από φόρους και εισφορές ενώ την ίδια στιγμή υπάρχει ξηρασία στην ανάπτυξη. Για να δούμε πού είμαστε και σε τι περιβάλλον θα γίνει αυτή οικονομική σας πολιτική που εξαγγέλλετε και καταθέτετε στον προϋπολογισμό. Είδατε προχθές, κυρίες και κύριοι συνάδελφοι, την εξαέρωση των τραπεζικών μετοχών; Είδατε το μίνι κραχ στο Χρηματιστήριο της Αθήνας; Είδατε την αυστηρή προειδοποίηση της Ευρωπαϊκής Ένωσης ότι θα χάσουμε τα 700 εκατομμύρια ευρώ από τα κέρδη των ελληνικών ομολόγων, επειδή δεν έχετε προχωρήσει δεκαέξι μεταρρυθμίσεις; Είναι χρήματα που θα μπορούσαν να έχουν έρθει στον ελληνικό λαό. Και η κατακλείδα, γιατί αυτό πρέπει να είναι το ισχυρό καμπανάκι ανησυχίας προς όλους μας, 4,7% το επιτόκιο του δεκαετούς ομολόγου. Αυτό είναι το μεγάλο ζήτημα που αφορά την οικονομία και την προοπτική της. Τι σημαίνει αυτό; Ότι ό,τι και αν κάνετε, ό,τι και αν εξαγγέλλετε, ό,τι και αν λέτε δεν πείθετε τις αγορές, δεν έχετε την εμπιστοσύνη της οικονομίας. Είναι 4,7% το δεκαετές ομόλογο! Αυτή είναι η εικόνα, αυτή είναι η οικονομική πολιτική. Είμαστε εκτός αγορών. Η Ελλάδα βρίσκεται στο κενό. Πάμε, λοιπόν να δούμε και λίγο περί των στοιχείων, τα οποία αφορούν την οικονομία, τους εργαζόμενους, τους ανέργους και την άσκηση κοινωνικής πολιτικής. Ξεκινάω με το ζήτημα για το οποίο λέει πολλά η Κυβέρνηση περί των μισθών. Σήμερα, κυρίες και κύριοι συνάδελφοι, με στοιχεία του ΕΦΚΑ, όχι της Νέας Δημοκρατίας, ένας στους τρεις εργαζόμενους αμείβεται με 317 ευρώ. Αυτή είναι η οικονομική πολιτική πάνω στη μισθοδοσία των εργαζομένων, όπως τα κατάφερε να τα οδηγήσει ο ΣΥΡΙΖΑ. Είναι 317 ευρώ με στοιχεία δικά σας, ένας στους τρεις εργαζόμενους. Δεύτερον, σχετικά με τη μερική απασχόληση, έχετε διαβάσει τα στοιχεία του συστήματος «ΕΡΓΑΝΗ»; Ή διαβάζετε τα προπαγανδιστικά σημειώματα του Μαξίμου, που σας δίνουν, και έρχεστε εδώ και λέτε άλλα πράγματα; Τελευταία «ΕΡΓΑΝΗ»: 62,05% στις νέες προσλήψεις η μερική και εκ περιτροπής απασχόληση. Το καταθέτω στα Πρακτικά για να το δουν οι Βουλευτές του ΣΥΡΙΖΑ πριν τοποθετηθούν και εκτεθούν.
Για ποιον μήνα;
Τελευταία «ΕΡΓΑΝΗ» Οκτωβρίου. Τρίτον, εκατόν είκοσι χιλιάδες χαμένες θέσεις εργασίας εκτός, δηλαδή, αγοράς εργασίας. Γελάτε, κύριοι του ΣΥΡΙΖΑ. Ξέρω ότι τα βλέπετε αστεία. Δεν σας ενδιαφέρει. Καλή είναι η καρέκλα, αλλά, εν πάση περιπτώσει, εκατόν είκοσι χιλιάδες είναι το μεγαλύτερο αρνητικό ρεκόρ στην ιστορία της αγοράς εργασίας. Αυτό επί ΣΥΡΙΖΑ, εκτός αγοράς εργασίας! Να μη γελάτε! Καταθέτω στα Πρακτικά το σχετικό έγγραφο. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά στο σύνολο της δεκαετίας. Αυτό εδώ το σχήμα θέλω να το διαβάσετε καλά. Κοιτάξτε εδώ. Το 2014 κυρίαρχη ήταν η πλήρης απασχόληση. Έτσι σας την δώσαμε στην αγορά εργασίας. Η μερική απασχόληση ήταν μικρότερη. Κοιτάξτε σήμερα σε επίπεδο δεκαετίας, 54% με 46%. Το καταθέτω και αυτό στα Πρακτικά για να συνεννοούμαστε. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φτάνω και στο τελευταίο ζήτημα για το οποίο άκουσα και την κ. Φωτίου να λέει διάφορα, να υπερασπίζεται ως άλλοθι τις πολιτικές της κοινωνικής πολιτικής του Υπουργείου Εργασίας και του «ευαίσθητου» ΣΥΡΙΖΑ. Η EUROSTAT σας διέψευσε, όχι η Νέα Δημοκρατία. Εμείς τα ξέρουμε τα αποτελέσματα, γιατί βλέπουμε την κοινωνία έξω. Για κοιτάξτε αυτό το σχήμα. Το καταθέτω στα Πρακτικά για να το δείτε και αυτό πριν πάρετε τον λόγο. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τελευταία στην Ευρώπη η Ελλάδα στην αντιμετώπιση της φτώχειας. Στοιχεία της EUROSTAT! Αυτά είναι, κυρίες και κύριοι συνάδελφοι, τα αποτελέσματα της κοινωνικής σας πολιτικής και στους μισθούς και στα ζητήματα άσκησης προστασίας των αδυνάμων. Πάμε λίγο στο παρόν νομοσχέδιο και στη μείωση των εισφορών. Απευθύνομαι προς τον εισηγητή του ΣΥΡΙΖΑ. Ναι, είπατε τη μισή αλήθεια στην επιτροπή. Σήμερα κάτι είπατε περίπου για τη μείωση των συντάξεων. Θα πρέπει να πούμε την αλήθεια. Η μείωση των εισφορών η οποία συντελείται, έρχεται συνοδευτικά και με τη μείωση συντάξεων. Δηλαδή, έχουμε μείωση της ανταποδοτικής σύνταξης κατά 33,35% σε όσους θα έχει επίπτωση η μείωση των εισφορών. Ένα το κρατούμενο. Δεύτερον, η μείωση των εισφορών που επιχειρείται σε επίπεδο επικουρικού και εφάπαξ - να το κρατήσουμε αυτό σήμερα, είναι σημαντικό, γιατί αφορά το μέλλον - ουσιαστικά σηματοδοτεί την κατάργηση της επικουρικής σύνταξης και του εφάπαξ. Γιατί; Γιατί σε σταθερές τιμές μια απλή αριθμητική ανάλυση, θα δει ότι στο μέλλον η επικουρική σύνταξη με τις εισφορές που επιβάλλονται θα είναι 30 ευρώ το μήνα και το εφάπαξ 3.000 ευρώ. Ουσιαστικά, τελειώνει σήμερα με το νομοσχέδιο και η επικουρική σύνταξη για τους Έλληνες και το εφάπαξ και ανοίγει ο δρόμος για τα επαγγελματικά ταμεία. Κύριε Πετρόπουλε, τα επαγγελματικά ταμεία εγώ τα ξεκίνησα, εγώ τα άνοιξα κι εσείς τα πολεμήσατε λυσσαλέα και σήμερα έρχεστε στο όνομα δήθεν της υπεράσπισης του δημοσίου συμφέροντος να καταργείτε την επικουρική σύνταξη και το εφάπαξ και να πάμε στα επαγγελματικά ταμεία. Καλωσορίσατε και ας αργήσατε!
Λάθος αριθμητική κάνετε!
Πάμε και σε ένα ζήτημα το οποίο αφορά την προοπτική του ασφαλιστικού και το μέλλον. Κοιτάξτε να δείτε, η Νέα Δημοκρατία δεν μπορεί να τοποθετηθεί διαφορετικά από το να συμφωνεί στις μειώσεις των εισφορών. Δική μας θέση ήταν, δική μας πρόταση και επί δυόμισι χρόνια μας λοιδορούσατε, μας καταγγέλλατε, ψηφίζατε διαφορετικά, είχατε διαφορετική προσέγγιση. Εμείς λέγαμε ότι έπρεπε να γίνει μείωση των εισφορών, το κάνετε τώρα, καλοδεχούμενο. Όμως, είναι ημιτελές το θέμα. Ξηλώνετε τον βασικό πυλώνα του νόμου Κατρούγκαλου. Γιατί τον ξηλώνετε; Για ακούστε αυτό. Ποια ήταν η βασική επιχειρηματολογία του νόμου Κατρούγκαλου; Ποια ήταν η ιδεολογική σας θέση, η πολιτική σας θέση για τον νόμο Κατρούγκαλου; Ήταν το όνομα «ασφαλιστική δικαιοσύνη», διότι δεν επρόκειτο περί ασφαλιστικής δικαιοσύνης. Τι λέγατε τότε για το ζήτημα της ασφαλιστικής δικαιοσύνης; Ήταν το περίφημο 20% των ενιαίων εισφορών. Δηλαδή, ο βασικός πυλώνας του νόμου Κατρούγκαλου, κύριοι συνάδελφοι του ΣΥΡΙΖΑ, αυτό που υπερασπιζόσασταν ιδεολογικά και ιδεοληπτικά με πάθος, γκρεμίζεται σήμερα. Άρα, το αφήγημα περί δικαιοσύνης του ενιαίου των εισφορών δεν υπάρχει πλέον. Ο βασικός πυλώνας του νόμου Κατρούγκαλου γκρεμίζεται. Εμείς αυτό το λέγαμε, το λέμε, αλλά είναι ημίμετρα. Γιατί είναι ημίμετρα; Γιατί πολύ απλά και οι εισφορές ακόμη και σήμερα παραμένουν υψηλές. Πρέπει να μειωθούν και άλλο. Επιβάλλεται να επανεξετάσουμε το θέμα των εισφορών, διότι οι 14.500 ευρώ σε ετήσια βάση παραμένει ένα υψηλό νούμερο. Δεύτερον, το ζήτημα του μη μισθολογικού κόστους είναι η δεύτερη πλευρά και η πιο σημαντική πλευρά. Διότι σήμερα, κυρίες και κύριοι συνάδελφοι, το ύψος του μη μισθολογικού κόστους σε επίπεδο εισφορών είναι τρομακτικό. Στο 41% φθάνουν οι εισφορές. Αυτό το 41% αποτελεί τροχοπέδη για την αντιμετώπιση της ανεργίας. Αυτά είναι τα αποτελέσματα των ευέλικτων μορφών απασχόλησης. Αυτά είναι τα αποτελέσματα της υψηλής ανεργίας που παραμένει ακόμη στο 19,5%, οι υψηλές εισφορές, το μη μισθολογικό κόστος. Εμείς τι λέμε; Πολύ απλά λέμε ότι πρέπει να μειωθεί κατά πέντε μονάδες το μη μισθολογικό κόστος. Ερώτηση: Αυτό έχει ξαναγίνει στο παρελθόν; Αυτό θα μπορούσε να ρωτήσει κάποιος καλόπιστα σε έναν πολιτισμένο, πολιτικό διάλογο που κάνουμε αναμεταξύ μας. Βεβαίως, για πρώτη φορά στην ιστορία του ασφαλιστικού συστήματος της χώρας μας. Έγινε το 2014 η μείωση του μη μισθολογικού κόστους κατά έξι μονάδες με κυβέρνηση Σαμαρά. Έξι μονάδες! Είχε αποτελέσματα; Θυμάμαι εκείνη την περίοδο κάτι αντίστοιχα επιχειρήματα με τον εισηγητή του ΣΥΡΙΖΑ «πω, πω, θα γκρεμιστεί το ασφαλιστικό σύστημα, θα πέσει έξω, θα μειωθούν οι συντάξεις!». Και όμως, ω του θαύματος, οι έξι μονάδες μείωσης του μη μισθολογικού κόστους, συνδυαστικά με τη γενναία απόφαση της Κυβέρνησης τότε να βάλουμε αυστηρά πρόστιμα σε όλους τους εργοδότες που είχαν ασυνεπή, μη θεμιτή συμπεριφορά απέναντι στους εργαζόμενους, έφερε αποτελέσματα. Άρχισε να αποκλιμακώνεται η ανεργία και άρχισε να συμμορφώνεται και το περιβάλλον της αδήλωτης εργασίας. Από το 42% που ήταν η αδήλωτη εργασία, σας το παραδώσαμε στο 13%. Αυτά ήταν τα αποτελέσματα των γενναίων πολιτικών μας. Δεν είναι τυχαίο ότι τα καταψηφίσατε όλα τότε. Το παράδειγμα που επικαλούμαι είναι για την αναγκαιότητα να στείλετε μήνυμα στην Κυβέρνηση και να το στείλουμε όλοι, ότι πρέπει να μειωθούν οι εισφορές των εργαζομένων που εργάζονται με μισθωτή απασχόληση. Αποτελεί ακρογωνιαίο λίθο για την ανάπτυξη και της οικονομίας και την αύξηση του εισοδήματος των εργαζομένων. Και κάτι ακόμη. Μην ξεχνάτε, κυρίες και κύριοι συνάδελφοι του ΣΥΡΙΖΑ, επειδή βλέπω κάποιες θριαμβολογίες περί ανακοπής της μείωσης της προσωπικής διαφοράς, που θα γινόταν από 1-1-2019- για να θυμηθούμε λίγο - ποιος νόμος είναι αυτός. Για να φρεσκάρουμε λίγο τη μνήμη μας. Νόμος ΣΥΡΙΖΑ - ΑΝΕΛ - Αχτσιόγλου 4772/17. Για να βγάλουμε τα Πρακτικά, ποιος ψήφισε αυτόν τον νόμο; Μόνοι σας τον ψηφίσατε. Ο νόμος περί μείωσης των συντάξεων, είναι νόμος του ΣΥΡΙΖΑ. Δεύτερο μνημόνιο. Και σήμερα λέτε και θριαμβολογείτε ότι δεν θα εφαρμοστεί μία μείωση, την οποία εμείς δεν ψηφίσαμε. Εμείς σας λέγαμε ότι ήταν άδικες και αχρείαστες στις συντάξεις. Καταθέσαμε τροπολογία - ο Πρόεδρος της Νέας Δημοκρατίας και από άλλα κόμματα - για να την αναιρέσουμε, αλλά δεν κάνατε τίποτε. Τι περιμένει τους εργαζόμενους; Για ακούστε. Οι εργαζόμενοι, κυρίες και κύριοι συνάδελφοι, καθώς και οι συνταξιούχοι της χώρας από 1-1-2020, με βάση τη δική σας νομοθεσία - αυτόν τον ν.4772/17- θα χάσουν ένα μισθό και μία σύνταξη. Πώς; Από τη μείωση του αφορολογήτου. Θυμάστε που κάνατε κριτική στη Νέα Δημοκρατία ότι θα ανεβάσετε στις 12.000 το αφορολόγητο, από τις 9.500 που το κληρονομήσατε; Το πάτε στις 5.500 με δικό σας νόμο και αυτό ισοδυναμεί με απώλεια ενός μισθού και μιας σύνταξης για τους εργαζόμενους και τους συνταξιούχους οριζόντια. Δικός σας νόμος, εμείς τον καταψηφίσαμε. Και κάτι ακόμη. Για να μην ξεχνιόμαστε και να μην εξαπατάτε τον κόσμο, όλοι οι νέοι συνταξιούχοι της χώρας μας με τον νόμο Κατρούγκαλου 4387/2016- πάλι δικός σας νόμος - έχουν υποστεί ήδη μείωση των συντάξεων κατά 35% στις κύριες και 45% στις επικουρικές. Αυτό είναι το αποτέλεσμα της πολιτικής σας. Πώς επιβεβαιώνεται αυτό; Στον σημερινό προϋπολογισμό έχετε απώλεια 358 εκατομμύρια από τις καινούργιες συντάξεις. Είναι επιβεβαίωση των μειώσεων των συντάξεων του νόμου Κατρούγκαλου, κατά 35% στις κύριες και 45% στις επικουρικές. Και για να μην ξεχνιέστε, κυρίες και κύριοι συνάδελφοι του ΣΥΡΙΖΑ, είστε η Κυβέρνηση που κατήργησε το ΕΚΑΣ. Είστε η Κυβέρνηση που κατήργησε το ΦΠΑ στο Αιγαίο Πέλαγος, το μειωμένο, στους νησιώτες. Είστε η Κυβέρνηση που έφερε τις ομαδικές απολύσεις. Είστε η Κυβέρνηση που παρέδωσε τον εθνικό πλούτο της χώρας για ενενήντα εννιά χρόνια. Αυτοί είστε!
Κύριε Βρούτση, κλείστε.
Ολοκληρώνω, κύριε Πρόεδρε. Η Νέα Δημοκρατία, πιστή πάντα στη γραμμή μιας υγειούς ανάπτυξης, μιας προοπτικής για την οικονομία που δεν θα στηρίζεται στα επιδόματα και στη φτωχοποίηση του κόσμου, που δεν λαϊκίζει, που δεν αναιρεί αυτό που έλεγε χθες, ψηφίζει τη μείωση των εισφορών. Δική μας προγραμματική θέση ήταν, είναι και θα παραμείνει. Για αυτό είμαστε διαφορετικοί. Ευχαριστώ πολύ.
Κύριοι συνάδελφοι, θέλω να σας ενημερώσω ότι έχουν εγγραφεί περίπου σαράντα πέντε συνάδελφοι. Αυτό σημαίνει ότι πρέπει να τηρείται ο χρόνος, διότι διαφορετικά αντιλαμβάνεστε τι ώρα θα τελειώσουμε το βράδυ. Αυτό είναι το πρώτο. Ο κατάλογος κλείνει, να κλείσει το σύστημα. Και για να το έχουν υπ' όψιν τους και οι ομιλητές που θα ακολουθήσουν, θα δώσω τον λόγο για πέντε λεπτά στον Υπουργό, τον κ. Παππά, για να παρουσιάσει τη μία από τις δύο υπουργικές τροπολογίες. Ορίστε, κύριε Παππά, έχετε τον λόγο.
Ευχαριστώ, κύριε Πρόεδρε. Κατ' αρχάς να πούμε ότι είναι θετικό το ότι διαμορφώνεται κλίμα συναίνεσης ως προς την υπερψήφιση των θετικών μέτρων που φέρνει η Κυβέρνηση. Για τη συγκεκριμένη τροπολογία: Είναι τροπολογία, η οποία μεταφέρει την αρμοδιότητα της «Κοινωνίας της Πληροφορίας Α.Ε.» στο Υπουργείο Ψηφιακής Πολιτικής. Είναι νομίζω μια αυτονόητη κίνηση, η οποία θα επιταχύνει και θα βελτιώσει την εκτέλεση των έργων ψηφιακής πολιτικής και η οποία δεν είχε γίνει ακριβώς επειδή δεν υπήρχε Υπουργείο Ψηφιακής Πολιτικής τα προηγούμενα χρόνια στη χώρα μας. Η χώρα μας, δυστυχώς, είχε και σε αυτό το πεδίο το φαινόμενο του κατακερματισμού. Ενδεικτικά να αναφέρω ότι φορείς υλοποίησης έργων ψηφιακής πολιτικής είχαν τα Υπουργεία Διοικητικής Ανασυγκρότησης, Παιδείας και Υγείας: «Κοινωνία της Πληροφορίας» στο Υπουργείο Διοικητικής Ανασυγκρότησης, ΕΔΕΤ στο Υπουργείο Παιδείας, ΗΔΙΚΑ στο Υπουργείο Υγείας. Και οι τρεις αυτοί φορείς υλοποίησης αναλάμβαναν και εκτελούσαν έργα, τα οποία αφορούσαν οριζοντίως ενδεχομένως και άλλα Υπουργεία. Άρα, ερχόμαστε εδώ - μερικώς οφείλω να παραδεχθώ, αλλά δικαίως - να κάνουμε ένα βήμα προς την ενιαιοποίηση και την αποτελεσματικότερη, θα σας έλεγα, υλοποίηση της ψηφιακής πολιτικής της χώρας, η οποία έχει επιταχυνθεί και για πρώτη φορά παίρνει χαρακτηριστικά, τα οποία άπτονται της εθνικής ψηφιακής στρατηγικής. Ευχαριστώ, κύριε Πρόεδρε.
Ευχαριστώ κι εγώ. Ήσασταν και σύντομος, κύριε Υπουργέ. Κυρία Αχτσιόγλου, ένα πρώτο ερώτημα που έχω να σας θέσω είναι εάν έχετε υπ' όψιν σας αν θα κατατεθεί άλλη υπουργική τροπολογία. Δεύτερο ερώτημα, εάν έχετε νομοθετικές βελτιώσεις. Εάν τις έχετε έτοιμες, να τις καταθέσετε τώρα για να τις έχουν υπ' όψιν τους οι ομιλητές, αλλιώς παράκληση να το κάνετε το συντομότερο δυνατό και όχι στο τέλος της συνεδρίασης.
Ναι, έχουμε, κύριε Πρόεδρε.
Ωραία. Προχωρούμε, λοιπόν. Τον λόγο έχει ο ειδικός αγορητής της Δημοκρατικής Συμπαράταξης κ. Δημήτριος Κωνσταντόπουλος.
Κύριε Πρόεδρε, κυρία Υπουργέ, κύριοι Υφυπουργοί, κυρίες και κύριοι συνάδελφοι, ένα σύντομο σχόλιο για την έγκριση του προϋπολογισμού του 2019 από την Κομισιόν. Έχουμε δει πολλές φορές τους θεσμούς να συναινούν σε κάτι και αμέσως μετά να αλλάζουν στάση. Καλό θα ήταν, λοιπόν, να προκρίνατε χαμηλούς τόνους έναντι των πανηγυρισμών, διότι τα υπερβολικά πρωτογενή πλεονάσματα, για τα οποία έχει δεσμευθεί η χώρα, βασίζονται στην υπερφορολόγηση της παραγωγικής δραστηριότητας και κάθε μορφής περιουσίας με άμεση αρνητική επίπτωση στη ρευστότητα, στις επενδύσεις, στην κατανάλωση, στην απασχόληση. Αυτά, για να συνεννοούμαστε. Με το παρόν νομοσχέδιο η Κυβέρνηση παραδέχεται, έστω και με τρία χρόνια καθυστέρηση, την αποτυχία του νόμου Κατρούγκαλου. Ο τίτλος του, ωστόσο, είναι παραπλανητικός, διότι οι ρυθμίσεις δεν αφορούν το σύνολο των ελεύθερων επαγγελματιών, των αυτοαπασχολούμενων και των αγροτών, αλλά το 1/6 αυτών. Δεν ελαφρύνει τον κόσμο από τα οικονομικά του βάρη, όπως είπατε, κυρία Υπουργέ, στην επιτροπή. Σε ένα σύνολο ενάμισι εκατομμυρίου ελεύθερων επαγγελματιών, αυτοαπασχολούμενων και αγροτών ο αριθμός που ωφελείται των ρυθμίσεων που εισηγείται η Κυβέρνηση προσεγγίζει τις διακόσιες πενήντα χιλιάδες εργαζόμενους. Επομένως, μιλάμε για ένα βήμα με μικρή βελτίωση. Με φειδώ, λοιπόν, οι πανηγυρισμοί και χαρακτηρισμοί περί του μεγάλου κοινωνικού αντίκτυπου που έχουν οι παρεμβάσεις σας. Σας είδαμε, κυρία Υπουργέ, να στήνετε στην επιτροπή έναν τεχνητό δικομματισμό μεταξύ ΣΥΡΙΖΑ και Νέας Δημοκρατίας. Γνωστή η τακτική των δίπολων στη στρατηγική του κόμματός σας και από εσάς και από την Νέα Δημοκρατία. Αναρωτηθήκατε, κυρία Υπουργέ, ποιος ακριβώς βούλιαξε την οικονομία της χώρας στην ύφεση, σχολιάζοντας τα όσα είπε ο συνάδελφος κ. Βρούτσης; Αναρωτιόμαστε, λοιπόν, κι εμείς, όπως και όλοι οι Έλληνες πολίτες, γιατί αφήσατε στο απυρόβλητο τη διακυβέρνηση της χώρας το 2004-2009, την κυβέρνηση Καραμανλή; Μάλιστα, αυτή είναι μια περίοδος που εξαιρέθηκε από τα μνημόνια, από εσάς, σε ό,τι αφορά την εξεταστική. Μην ξεχνάτε ότι στο μνημόνιο μπήκαμε τον Μάιο του 2010 και οι εθνικές εκλογές έγιναν τον Οκτώβριο του 2009. Γιατί αυτή η ομερτά, αναρωτιέται κανείς; Ποιον καλύπτετε; Τι καλύπτετε και γιατί; Γιατί αυτή η αφωνία και από μέρους της Κυβέρνησης και των Βουλευτών σας, αλλά και από μέρους της Νέας Δημοκρατίας; Δηλαδή, τι; Σε επτά μήνες διακυβέρνησης της χώρας από την κυβέρνηση του Γιώργου Παπανδρέου, την κυβέρνηση ΠΑΣΟΚ, δημιουργήθηκε το τεράστιο πρόβλημα, η κρίση και όχι από τα πεντέμισι προηγούμενα χρόνια, επί κυβερνήσεως Καραμανλή; Σύμφωνα, μάλιστα, με τα στοιχεία της Ευρωπαϊκής Επιτροπής η κυβέρνηση Κώστα Καραμανλή αύξησε περίπου 120 δισεκατομμύρια το δημόσιο χρέος της χώρας - από τα 180 δισεκατομμύρια εκτοξεύτηκε στα 300 δισεκατομμύρια - και τις πρωτογενείς δαπάνες της Γενικής Κυβέρνησης κατά 42 δισεκατομμύρια ευρώ. Κύριοι της Κυβέρνησης, είναι εξόφθαλμη και πρωτοφανής η στήριξη στην καραμανλική Δεξιά και αυτό θα σας ακολουθεί. Εγώ θα έλεγα και προκλητική, καθώς αντί να προτείνετε εξεταστική για τα μνημόνια να διερευνηθεί σε βάθος την περίοδο αυτή για να αποκαλυφθεί πραγματικά ποιος οδήγησε και πώς οδήγησε τη χώρα στην κρίση, εσείς «πετάτε λάσπη στον ανεμιστήρα». Θέλετε, ουσιαστικά, να καταρρακώσετε την έντιμη στάση αλλά και τον Πρωθυπουργό των μεγάλων έργων, τον Κώστα Σημίτη, τον Πρωθυπουργό που μιλάει το έργο του και όχι τα λόγια του. Να σας θυμίσω την ένταξη της χώρας στην ΟΝΕ, το Ελσίνκι, την ένταξη της Κύπρου στην Ευρωπαϊκή Ένωση. Τα μεγάλα έργα φέρνουν τη σφραγίδα αυτού του Πρωθυπουργού. Κύριοι, η υπόθεση που έρχεται σήμερα ξανά στο προσκήνιο έχει ήδη κριθεί το 2006. Δεν είναι λύση να πηγαίνουμε προς τα πίσω και μάλιστα προς εκλογές πυροδοτώντας τη σκανδαλολογία, φέρνοντας συνεχώς υποτιθέμενα σκάνδαλα που τώρα, δήθεν, ήρθαν στην επιφάνεια. Εμείς είπαμε «καμμία συγκάλυψη» κι όπως είπε η Πρόεδρος Φώφη Γεννηματά «όλα στο φως». Έχουμε απόλυτη, όμως, εμπιστοσύνη στην ελληνική δικαιοσύνη και είμαστε ασφαλείς ότι τίποτα από αυτήν δεν καλύπτεται και την αφήνουμε ανεπηρέαστη να κάνει τη δουλειά της. Αυτό επιβάλλει η δημοκρατία που θέλουμε εμείς να υπηρετούμε. Θέλετε συνεργασία για τη μεγάλη Κεντροαριστερά. Όμως, αγαπητοί της Κυβέρνησης, έτσι δεν οικοδομούνται σχέσεις εμπιστοσύνης. Η μέθοδος της σκανδαλολογίας γκρεμίζει τις όποιες γέφυρες. Υπάρχουν και σας το λέει κάποιος που κεντροαριστερός είναι και κεντροαριστερά βλέπει. Κύριοι, η οποιαδήποτε πολιτική συμπεριφορά - να κλείσω εδώ - δεν αποτελεί και πολιτικό συμπεριφορισμό. Να επανέλθω, ωστόσο, στο νομοσχέδιο. Σας είδαμε, κύριοι της Κυβέρνησης, να συναγωνίζεστε με τον εισηγητή της Νέας Δημοκρατίας, τον κ. Βρούτση, για το ποιος ήταν υπερασπιστής της κοινωνικής ασφάλισης. Δυστυχώς, όμως, στο ασφαλιστικό τόσο ο ΣΥΡΙΖΑ όσο και η Νέα Δημοκρατία είστε κάτω από τη βάση, διότι και οι δύο αποτύχατε στις μεγάλες τομές που έκανε το ΠΑΣΟΚ για την κοινωνική ασφάλιση, από την καθολική ασφαλιστική κάλυψη της χώρας με την πρόσθετη ασφάλιση των αγροτών, τη σύνταξη των ανασφάλιστων υπερηλίκων από τον ΟΓΑ, την άδεια εγκυμοσύνης διμήνων και τη διεύρυνση της γονικής άδειας, την προστασία της μητρότητας, το ΕΚΑΣ, τη «Βοήθεια στο Σπίτι», τα ΚΔΑΠ, τους παιδικούς και βρεφονηπιακούς σταθμούς, τα προγράμματα του ΟΑΕΔ για τους ανέργους, έως το Ενιαίο Κέντρο Πληρωμής των Συντάξεων, τη «ΔΙΑΥΓΕΙΑ», το ηλεκτρονικό μητρώο ασφαλισμένων ΑΜΚΑ των δημοσίων υπαλλήλων, των συνταξιούχων, την ηλεκτρονική συνταγογράφηση, τον ΕΟΠΥΥ και το Ταμείο Αλληλεγγύης Γενεών, μεταρρυθμίσεις που έγιναν μέσα στην κρίση, μεταρρυθμίσεις που έγιναν 2009-2011 από την κυβέρνηση ΠΑΣΟΚ, Γιώργου Παπανδρέου. Αυτές οι μεταρρυθμίσεις είναι πραγματικά κοινωνικά αποτυπωμένες στις σκέψεις και στο μυαλό των πολιτών. Ούτε η σύνδεση των εισφορών με τα εισοδηματικά κριτήρια ούτε οι λύσεις τύπου «Πινοσέτ». Κυρίες και κύριοι συνάδελφοι, η προαγωγή της λειτουργίας της κοινωνικής ασφάλισης, η κατοχύρωση του δημόσιου και καθολικού χαρακτήρα για εμάς που υπηρετήσαμε τη χώρα μέσα στη μεγάλη Δημοκρατική Συμπαράταξη, στη μακρά και ευημερούσα περίοδο της Μεταπολίτευσης, αποτέλεσε και αποτελούσε βασική πολιτική επιλογή. Με πλήρη συνείδηση, δεδομένων των συνθηκών που επικρατούσαν τότε, την εξαιρέσαμε από το πεδίο της ιδιωτικής πρωτοβουλίας, θεωρώντας ότι ο ρόλος της ιδιωτικής ασφάλισης μπορεί να είναι μόνο συμπληρωματικός, για να προστατεύσουμε τους ασφαλισμένους από τους επιχειρηματικούς κινδύνους που ελλοχεύουν στη λειτουργία των ιδιωτικών ασφαλιστικών εταιρειών. Σήμερα βρισκόμαστε σε μια άλλη εποχή, με άλλες ανάγκες και ενώπιον άλλων προκλήσεων. Εδώ θα ήθελα την προσοχή σας, κυρία Υπουργέ και κύριοι Υπουργοί. Η χώρα γηράσκει. Δεν είναι κλισέ ότι το δημογραφικό είναι μια ωρολογιακή βόμβα. Είναι μια πραγματικότητα. Σε ετήσια βάση τα τελευταία χρόνια οι γεννήσεις φθάνουν τις ενενήντα χιλιάδες, οι δε θάνατοι στο επίπεδο των εκατόν είκοσι χιλιάδων. Αρνητικό, όπως ακούτε, το φυσικό ισοζύγιο. Πώς όμως να υπάρξουν γεννήσεις, όταν δεν υπάρχει ένα φιλικό περιβάλλον για τα νέα ζευγάρια, όταν τα νέα ζευγάρια απομακρύνονται από τη χώρα τους, φεύγουν από το brain drain στο εξωτερικό, όταν η πολιτεία σήμερα δεν τους παρέχει κίνητρα για τεκνοποίηση και δομές για την υποστήριξη της γονεϊκότητας; Κυρία Υπουργέ, θυμίζω την πρόσφατη αντικατάσταση των οικογενειακών επιδομάτων με το επίδομα παιδιού του ΟΠΕΚΑ, που έφερε τη μείωση των επιδομάτων για τις πολύτεκνες οικογένειες. Αρνητικό και το μεταναστευτικό ισοζύγιο. Μετά την οικονομική κρίση, κυρίως εξαιτίας της αυξημένης ανεργίας των νέων, έχει δημιουργηθεί ένα κύμα εξόδου νέων ανθρώπων από τη χώρα και ταυτόχρονα η χώρα δεν αποτελεί ελκυστικό προορισμό για οικονομικούς μετανάστες. Ποια είναι η σημερινή ποιότητα ζωής του σύγχρονου Έλληνα για να κρατηθεί εντός συνόρων; Δείτε τα ποσοστά ανεργίας, που δίνει η ΕΛΣΤΑΤ, τον Ιούνιο του 2018: 39% σε ηλικίες δεκαπέντε - είκοσι τεσσάρων15-24, 23% σε ηλικίες είκοσι πέντε - τριάντα τεσσάρων, 18% σε ηλικίες τριάντα πέντε - σαράντα τεσσάρων. Πεντακόσιες χιλιάδες συμπολίτες μας εγκατέλειψαν τη χώρα. Ποια προσπάθεια έγινε από την πλευρά της Κυβέρνησης να γυρίσει αυτός ο κόσμος πίσω; Αυτός είναι ο κόσμος που θα αλλάξει και τη χώρα. Υπάρχει κάποιος σχεδιασμός, κύριοι της Κυβέρνησης, για να περάσουμε από το brain drain στο brain gain και με ποιες πολιτικές; Ακόμα δεν τις είδαμε, διότι αυτό που αποτυπώνεται από τη συζήτηση του νομοσχεδίου είναι ότι δημιουργείτε στους νέους επιστήμονες και ελεύθερους επαγγελματίες πλασματικές εντυπώσεις ότι μεριμνάτε γι' αυτούς. Αυτό δείχνει η ρύθμιση με τις εκπτώσεις των πρώτων πέντε ετών στους νέους ελεύθερους επαγγελματίες. Και τούτο γιατί τις μετατρέπετε εκ προοιμίου σε οφειλή, την οποία πρέπει να συμπληρώσουν και να αποπληρώσουν τα επόμενα δέκα έτη. Την ίδια στιγμή, αγαπητοί συνάδελφοι, η Κυβέρνηση υποχρεώνει τους νέους επιστήμονες σε αναδρομική καταβολή από το 2017 των εισφορών του επικουρικού τους, μετατρέποντας σε λογιστικό, θα έλεγα, τρικ τις εκπτώσεις, καθώς τους προσθέτει άλλο ένα βάρος. Το 2017 προβλεπόταν ότι θα αντιστοιχούν εξήντα τρία άτομα, διπλάσιο ποσοστό. Αυτό είναι υπό αίρεση. Προσωπική μου άποψη; Κυρίες και κύριοι συνάδελφοι, όσο καθυστερούμε να οργανώσουμε μια διαδικασία διακομματικής συναίνεσης για μια γενναία ασφαλιστική μεταρρύθμιση τόσο θα καθυστερούμε και τις λύσεις σε έναν νευραλγικό τομέα, που συνδέεται άμεσα με την κοινωνική προστασία, την κοινωνική συνοχή και το βιοτικό επίπεδο των πολιτών. Κυρίες και κύριοι συνάδελφοι, επανέρχομαι στο νομοσχέδιο. Όπως είπα και στις επιτροπές πρέπει να μας μιλήσετε με συγκεκριμένες πολιτικές, χρονοδιαγράμματα και στόχους για το πώς θα φέρετε όλους αυτούς τους νέους πίσω. Διαφορετικά θα βρίσκουμε το πρόβλημα μπροστά γιγαντωμένο. Μελέτες δείχνουν ότι το 2070 η Ελλάδα θα αγγίζει το 63% στην αναλογία εξάρτησης των ηλικιωμένων από τον πληθυσμό που θα βρίσκεται σε παραγωγική ηλικία. Σήμερα σε εκατό άτομα ηλικίας δεκαπέντε - εξήντα τεσσάρων ετών αντιστοιχούν τριάντα τρεις συνταξιούχοι. Δεν μπορούμε λοιπόν να μιλάμε με ασφάλεια για το πώς θα διαμορφωθούν οι μειώσεις σε απόλυτους αριθμούς, όταν οι ρυθμίσεις του νομοσχεδίου βασίζονται σε δύο αστάθμητους παράγοντες: πρώτον, την αλλαγή του τρόπου υπολογισμού του κατώτατου μισθού και δεύτερον την επικείμενη κατάργηση της έκπτωσης του 15%. Τρία χρόνια μετά έρχεστε να παραδεχθείτε ότι οι γιατροί, δικηγόροι, μηχανικοί είχαν δίκιο. Επίσης, τρία χρόνια μετά η Κυβέρνηση δεν έχει δώσει ακόμα λύση στο μείζον ζήτημα των εργοδοτών, που έχει ταυτόχρονα αρνητικό αντίκτυπο στην τσέπη των εργαζομένων. Το μη μισθολογικό κόστος και οι εισφορές κοινωνικής ασφάλισης που καταβάλλουν οι εργοδότες είναι υψηλά και αποτελούν αντικίνητρο για νέες προσλήψεις. Την ίδια στιγμή μειώνεται το καθαρό εισόδημα που λαμβάνουν οι εργαζόμενοι. Σύμφωνα με τα στοιχεία της EUROSTAT, για το πρώτο τρίμηνο του 2018 το ωριαίο μη μισθολογικό κόστος στο σύνολο της οικονομίας αυξήθηκε κατά 5,1% σε σχέση με το πρώτο τρίμηνο του 2017, διαμορφώνοντας τις συνολικές εργοδοτικές εισφορές στο 25,6% των μεικτών αποδοχών. Επίσης, δεν έχετε δώσει ακόμα λύση στις συσσωρευμένες οφειλές προς τα ασφαλιστικά ταμεία, ιδίως αυτές που δημιουργήθηκαν εντός της κρίσης, όπου ο εξωδικαστικός μηχανισμός δεν έχει αποφέρει ακόμα σημαντικούς καρπούς. Δείτε, λοιπόν, αυτό το αίτημα των φορέων για τη θεσμοθέτηση ενός πάγιου συστήματος ρύθμισης των οφειλών προς τα ασφαλιστικά ταμεία. Δεν λύνεται διαφορετικά το πρόβλημα. Κι αυτό θα πρέπει να το δείτε ξανά. Πριν κλείσω, θα ήθελα να κάνω τις εξής παρατηρήσεις. Πρώτον, η φιλοσοφία της σύνδεσης των εισφορών με το πραγματικό εισόδημα μάς βρίσκει εντελώς αντίθετους, διότι έχει καθαρά εισπρακτικό χαρακτήρα και σε καμμία περίπτωση δεν υπηρετεί τις αρχές της κοινωνικής ασφάλισης. Χαρακτήρισε η Υπουργός στην Επιτροπή ως «fake news», το ότι η φιλοσοφία αυτή αναγκάζει τους ελεύθερους επαγγελματίες να φοροδιαφεύγουν. Η απάντηση μπορεί να βρεθεί στα στοιχεία της ΑΑΔΕ. Ενδεικτικά αναφέρω ότι το συνολικό δηλωθέν εισόδημα των ελεύθερων επαγγελματιών μειώθηκε το 2016 κατά 20%, σε σύγκριση με το 2015. Δήλωσαν για το 2016 συνολικό ποσό εισοδημάτων ύψους 3,8 δισεκατομμυρίων ευρώ έναντι 4,7 δισεκατομμυρίων ευρώ για το 2015. Δήλωσαν, δηλαδή, μετά την έναρξη ισχύος του «νόμου Κατρούγκαλου», εισοδήματα μειωμένα κατά 900 εκατομμύρια ευρώ. Τα συμπεράσματα, φυσικά, δικά σας. Δεύτερον, συνέδεσε η Υπουργός στην Επιτροπή την καταβολή των αναδρομικών με το τέλος των μνημονίων και τη δυνατότητα ελεύθερης χάραξης πολιτικής. Ονομάζετε, μάλιστα, «πολιτική επιλογή» και «πολιτική πράξη» τη συμμόρφωση προς τη συνταγματική νομιμότητα. Τα συμπεράσματα κι εδώ είναι δικά σας. Η πολιτική σας επιλογή, ωστόσο, αποτυπώθηκε στον δημόσιο διάλογο περί της ίσης μεταχείρισης των δημόσιων λειτουργών, όταν τέθηκε ότι το ζήτημα των αναδρομικών εγείρει επιπλέον δικαστικές διεκδικήσεις για όλες τις κατηγορίες. Κι εδώ θα πρέπει να μην ξεχνάμε ότι οι πολίτες έχουν και μνήμη και ώριμη σκέψη και κρίση. Τρίτον, η έγκριση από την Κομισιόν για τη μη περικοπή των συντάξεων ευθυγραμμίζεται με τη στάση και την ψήφο μας κατά την ψήφιση του «νόμου Κατρούγκαλου». Εμείς, κυρία Υπουργέ, και δεν ψηφίσαμε τις περικοπές, που εισηγήθηκε η Κυβέρνηση, και καταθέσαμε πρόταση νόμου για τη μη περικοπή των παλαιών συντάξεων, οπότε μόνο ικανοποίηση μάς προκαλεί αυτή η είδηση. Μένει τώρα να υιοθετήσετε την πρότασή μας για κατάργηση του νόμου Κατρούγκαλου. Μένει τώρα να υιοθετήσει η Κυβέρνηση και το υπόλοιπο μέρος της πρότασής μας για την κατάργηση οριστικά του «νόμου Κατρούγκαλου», ώστε να διασωθούν τόσο οι νέες συντάξεις που χορηγούνται μειωμένες από το 2016, όσο και οι συντάξεις χηρείας. Τέλος, κυρίες και κύριοι συνάδελφοι, στο πλαίσιο του παρόντος νομοσχεδίου έχουμε καταθέσει τροπολογία για τη δημιουργία ενός ορθολογικού και δίκαιου συστήματος εισφορών με τη θέσπιση οκτώ ασφαλιστικών κατηγοριών, με τις αντίστοιχες εισφορές και τη μείωσή τους, καθώς και την καθιέρωση ανώτερου πλαφόν για μικρομεσαίους, ελεύθερους επαγγελματίες και αγρότες. Πρόκειται για ένα σύστημα, που διαπνέεται από δικαιοσύνη και μπορεί να εφαρμοστεί προς όφελος των πολλών και ιδιαίτερα των ασφαλισμένων του κράτους. Σας καλούμε, κυρία Υπουργέ, να αποδεχθείτε την τροπολογία μας. Κλείνοντας, θα ήθελα να πω ότι ψηφίζουμε «ναι» επί της αρχής του νομοσχεδίου, γιατί η μείωση των ασφαλιστικών εισφορών για τους εργαζόμενους είναι κάτι πολύ σημαντικό. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι μαθήτριες και μαθητές και ένας εκπαιδευτικός συνοδός τους από το 2ο Δημοτικό Σχολείο του Πόρτο Ράφτη. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής της Χρυσής Αυγής κ. Ιωάννης Σαχινίδης.
Ευχαριστώ, κύριε Πρόεδρε. Για άλλη μια φορά, με το παρόν σχέδιο νόμου μάς δικαιώνετε, ότι σ' αυτήν την Αίθουσα υπάρχει ένα κόμμα των κομμάτων και μία και μοναδική αντιπολίτευση από τη Χρυσή Αυγή, που εκπροσωπεί τους Έλληνες εθνικιστές. Γιατί το λέω αυτό; Είναι τόσο σοβαρό για εσάς αυτό το σχέδιο νόμου, που στην ακρόαση των φορέων, ενώ καλέσατε δεκαέξι φορείς, κανείς από τους προλαλήσαντες - και από τα τρία κόμματα - δεν είχε να απευθύνει σε κανέναν φορέα ούτε μια ερώτηση. Αυτό τι αποδεικνύει; Είτε ότι ελέγχετε απόλυτα αυτούς που εκπροσωπούν τους φορείς, μέσω των συνδικαλιστικών τους οργάνων, είτε πράγματι είστε το κόμμα των κομμάτων, γιατί συμφωνείτε σε όλα. Καμμία ερώτηση, λοιπόν, από τον εισηγητή του ΣΥΡΙΖΑ, καμμία ερώτηση από τον εισηγητή της Νέας Δημοκρατίας, ο οποίος απουσίαζε την ώρα που γινόντουσαν οι ερωτήσεις, καμμία ερώτηση και από τον αγορητή του Κινήματος Αλλαγής. Αυτό αποδεικνύει ότι, πράγματι, όλα ήταν συμφωνημένα. Διότι από τους φορείς που ήρθαν - κάτι που γίνεται ως επί το πλείστον - οι μισοί έδειξαν από τις τοποθετήσεις τους ότι ήταν εκπρόσωποι του ΣΥΡΙΖΑ και οι άλλοι μισοί αυτών που διεκδικούν την εξουσία. Μάλιστα, κάποια στιγμή, - ειλικρινά σας το λέω, νιώθω υπερήφανος για το ότι εκπροσωπώ αυτήν την ιδεολογία - ένιωσα πραγματικά ντροπή για το ότι ήμουν Βουλευτής στη συγκεκριμένη επιτροπή. Διότι ο προεδρεύων της επιτροπής - και αυτό το θέτω υπόψιν του Προεδρείου, για να τεθεί στη Διάσκεψη των Προέδρων - θεώρησε ότι έπρεπε να δικαιολογηθεί στους φορείς για την παρουσία των λίγων Βουλευτών, ότι κάποιοι είναι από μακριά και δεν μπόρεσαν να έρθουν στη συγκεκριμένη συνεδρίαση. Ήταν ψέματα. Και εγώ από μακριά είμαι. Και με τα πόδια να ερχόμουν, θα είχα προλάβει τη συνεδρίαση. Απλά ο λόγος που δεν παρουσιάστηκαν, είναι ένας και μοναδικός, κύριε Πρόεδρε: Επειδή η επιτροπή στην ακρόαση των φορέων δεν πληρώνεται, δεν υπήρχαν Βουλευτές. Να το έχετε υπόψιν σας. Να περάσουμε στο σχέδιο νόμου. Το παρόν σχέδιο νόμου αποτελεί κατά τους κυβερνώντες τη βελτιωτική πρόταση για την τροποποίηση του «νόμου Κατρούγκαλου», τον οποίο ψήφισε η Κυβέρνηση ΣΥΡΙΖΑ - ΑΝΕΛ στο πλαίσιο της επιβολής των μέτρων για τη διαρρύθμιση του ασφαλιστικού συστήματος, σύμφωνα με τις δεσμεύσεις που έχει αναλάβει έναντι της τρόικα. Όλο το πολιτικό σύστημα και οι κομματικοί μηχανισμοί, που ανήκουν στο αντιδημοκρατικό σας τόξο, γνώριζαν ότι η αναγκαιότητα της ασφαλιστικής μεταρρύθμισης αποτελούσε προαπαιτούμενο για την παράταση της δανειοδότησης του ελληνικού κράτους από τα οικονομικά κέντρα της Ευρωπαϊκής Ένωσης. Ο ν.4387/2016, που έχει επονομαστεί ως «νόμος Κατρούγκαλου», ήταν επί της ουσίας η επιτομή του οικονομικού νεοφιλελευθερισμού και της κατακόρυφης αυξήσεως των ασφαλιστικών υποχρεώσεων, σε βάρος της ήδη οικονομικά ρημαγμένης μεσαίας τάξης. Οι διατάξεις του νόμου αυτού έφεραν πρωτοφανείς και κατακόρυφες αυξήσεις στις εισφορές των ασφαλισμένων. Ειδικότερα, από τις επιβαλλόμενες διατάξεις επλήγησαν τα μέλη των κορυφαίων επιστημονικών συλλόγων της χώρας, με θύματα κυρίως τους νέους επιστήμονες, οι οποίοι υποχρεώθηκαν σε μη ορθολογική καταβολή εισφορών συγκριτικά με τις εισοδηματικές τους ικανότητες. Αυτός ήταν και ένας από τους πιο σημαντικούς λόγους, που οδήγησαν σε περαιτέρω όξυνση του brain drain. Οι νέοι και ταλαντούχοι Έλληνες επιστήμονες αναγκάστηκαν να μεταναστεύσουν, αναζητώντας καλύτερες συνθήκες εργασίας και χρηματικές απολαβές, δεδομένου του αφιλόξενου οικονομικού περιβάλλοντος σε εγχώριο επίπεδο. Η εισφοροδοτική ικανότητα των ασφαλισμένων μειώθηκε και τα ποσοστά των ανεξόφλητων οφειλών, δυστυχώς, αυξήθηκαν. Οι αποφάσεις που λήφθηκαν σχετικά με τη δυνατότητα ρύθμισης των οφειλών προς το δημόσιο, αποδείχθηκαν για άλλη μια φορά ανεπαρκείς ως μέσο κάλυψης των δημοσιονομικών κενών, αφού οι υπόχρεοι ασφαλισμένοι αδυνατούν να ανταπεξέλθουν. Πλειάδα στοιχείων αποδεικνύουν ότι η πλειοψηφία των υπόχρεων έχασε τις ρυθμίσεις και οι οφειλές δεν εισπράχθηκαν ποτέ. Στα 17,5 δισεκατομμύρια ευρώ έχουν εκτιναχθεί στο τέλος του 2016 οι συνολικές οφειλές προς τα ασφαλιστικά ταμεία, με τους οφειλέτες να αριθμούν περίπου τις τριακόσιες δεκαπέντε. Από αυτούς οι περίπου εκατόν εξήντα δύο χιλιάδες έχουν χρέη 6,7 δισεκατομμύρια ευρώ και κάποια στιγμή εντάχθηκαν σε ένα είδος ρύθμισης. Όμως, σύμφωνα με τα στατιστικά στοιχεία του Κέντρου Είσπραξης Ασφαλιστικών Οφειλών οι εκατόν τρεις χιλιάδες βγήκαν εκτός με συνέπεια να χαθούν 4,6 δισεκατομμύρια ευρώ από τα ταμεία του κράτους. Από επίσημα στοιχεία, που δημοσιεύτηκαν πρόσφατα από την Ανεξάρτητη Αρχή Δημοσίων Εσόδων, προκύπτει ότι για πρώτη φορά στα χρονικά 4,3 εκατομμύρια ΑΦΜ εμφανίζονται να χρωστούν περισσότερα από 182 δισεκατομμύρια ευρώ στην εφορία και αλλά 35 δισεκατομμύρια ευρώ στα ασφαλιστικά ταμεία. Ειδικά τον Σεπτέμβριο, περισσότερο από μισό εκατομμύριο φορολογούμενοι δεν μπόρεσαν να πληρώσουν τη δεύτερη δόση του ΕΝΦΙΑ. Δεν χρειάζεται ιδιαίτερη ευφυία για να συμπεράνει κάποιος ότι περίπου οι ίδιοι άνθρωποι είναι βαθιά βουτηγμένοι και στα ιδιωτικά χρέη και βασανίζονται από τα κόκκινα δάνεια των 88 δισεκατομμυρίων ευρώ. Τα στοιχεία είναι αμείλικτα και αποδεικνύουν ότι η κατάσταση στην Ελλάδα είναι οριακή. Κάθε εξαγγελία σας περί, δήθεν, ανάπτυξης καταρρίπτεται. Εκτός κι αν θεωρείτε ανάπτυξη την πρόβλεψη του 1,5% έως το 2,4% και την ανεργία να ξεπερνά το 20%. Τον Οκτώβριο είχαμε ρεκόρ απώλειας θέσεων εργασίας για τα τελευταία δεκαεπτά έτη. Γύρω στις εκατόν είκοσι χιλιάδες θέσεις εργασίας χάθηκαν. Το γεγονός ότι εσείς θεωρείτε εργασία την τετράωρη απασχόληση, το γεγονός ότι πιστεύετε πως οι δείκτες ανεργίας μειώνονται, επειδή έφυγαν επτακόσιες χιλιάδες νέοι επιστήμονες στο εξωτερικό, οι οποίοι πλέον δεν είναι εγγεγραμμένοι στον ΟΑΕΔ - το ίδιο ισχύει, όπως φαίνεται, και για την Αξιωματική Αντιπολίτευση, μετά τις δηλώσεις του Αρχηγού της, ο οποίος είχε πει «ξεχάστε ότι από εδώ και πέρα κάποιος θα συνταξιοδοτείται από την ίδια δουλειά, από την οποία ξεκίνησε» - μας δείχνουν ξεκάθαρα ποιες είναι οι προθέσεις σας και ότι είστε το ίδιο νόμισμα με διαφορετική όψη. Μάλιστα, για να καταλάβει ο ελληνικός λαός πόσο προσιτή είναι για επενδύσεις η Ελλάδα, σε έναν κατάλογο εκατό πόλεων παγκοσμίως για το ποια πόλη είναι πιο ελκυστική για να έρθει κάποιος για εργασία, η Αθήνα κατέχει την τελευταία θέση, την εκατοστή. Ως εκ θαύματος, στις δέκα πρώτες θέσεις φιγουράρουν τρεις γερμανικές πόλεις: η Φρανκφούρτη, το Μόναχο και το Βερολίνο. Δηλαδή, με τα χρήματα που έχει πληρώσει ο ελληνικός λαός, είναι πόλεις ελκυστικές για να πάει κάποιος για εργασία. Το ερώτημα, που προκύπτει αβασάνιστα, είναι αν οι προτεινόμενες μειώσεις των ασφαλιστικών εισφορών, θα είναι ικανές να παράσχουν στους ασφαλισμένους μια καλύτερη ποιότητα ζωής και μια αξιόλογη μεταβολή στην εισοδηματική τους κατάσταση. Η απάντηση είναι ότι η Κυβέρνησή σας και οι Ευρωπαίοι τεχνοκράτες έχουν καταλάβει ότι η αυστηρή πολιτική λιτότητας που χαρακτηρίζεται από την λήψη δυσβάσταχτων οικονομικών μέτρων, δεν έχει καμία απολύτως αποτελεσματικότητα και τα έσοδα του κράτους σε καμία περίπτωση δεν αυξάνονται. Αντιθέτως, όμως, προκύπτει και από τα στοιχεία που ανέφερα παραπάνω, πως οι οφειλές, δυστυχώς, συσσωρεύονται. Έτσι αποφασίστηκε να βρεθεί ένας τρόπος ώστε να αυξηθεί η εισπρακτική ικανότητα του κράτους. Και η Κυβέρνησή σας αποδεικνύεται άριστος συνεργάτης των δανειστών της χώρας μας. Προς την εξυπηρέτηση του σκοπού αυτού προέκυψε και το σημερινό νομοσχέδιο, που προτείνει τις κάτωθι μειώσεις και επέρχονται αλλαγές στα βασικά άρθρα του «νόμου Κατρούγκαλου», δηλαδή, στα άρθρα 39 ως και το άρθρο 41. Στην παράγραφο 1 του άρθρου 1, στο δεύτερο εδάφιο του άρθρου 1 του παρόντος σχεδίου νόμου προτείνεται ο καθορισμός μηνιαίας ασφαλιστικής εισφοράς σε ποσοστό 13,33% από 1-1-2019 και αφορά εκατοντάδες χιλιάδες εργαζομένους, που εμπίπτουν στο πεδίο εφαρμογής του παρόντος, οι οποίοι κατά την πλειοψηφία τους είναι αυταπασχολούμενοι και ελεύθεροι επαγγελματίες σε διάφορους τομείς και επιστημονικούς κλάδους. Από τον συνδυασμό των άρθρων 1 και 2 εξάγεται το συμπέρασμα ότι οι προβλεπόμενες μειώσεις υπάρχουν, αλλά βρίθουν διατυπώσεων που καθιστούν δύσκολο τον υπολογισμό των πραγματικών ποσών στην καταβολή των οποίων θα υποχρεωθούν στο τέλος οι ασφαλιζόμενοι. Παρατηρείται διαβάθμιση ανά έτος στον καθορισμό του συγκεκριμένου ποσοστού, που οφείλεται κατά κύριο λόγο στις δημοσιονομικές ανάγκες που προκύπτουν από τους προϋπολογισμούς τους οποίους συντάσσουν οικονομολόγοι όχι από την Ελλάδα, αλλά από τις Βρυξέλλες. Εκτός αυτού, οφείλουμε να παρατηρήσουμε, στα πλαίσια αυτής της ανάγνωσης του νομοσχεδίου, ότι οι προτεινόμενες ρυθμίσεις έχουν γίνει νομοτεχνικό πνεύμα του ν.4387/2016 και κατά συνέπεια στο πνεύμα των μνημονιακών δεσμεύσεων της συγκυβέρνησης ΣΥΡΙΖΑ - ΑΝΕΛ. Είναι προφανές ότι οι εκπρόσωποι της Κυβέρνησης και τα εμπλεκόμενα Υπουργεία θα χρειαστεί να προβούν στην έκδοση υπουργικών αποφάσεων και εγκυκλίων και μόνο τότε θα γίνουν κατανοητές οι επενέργειες των διατάξεων. Σε κάθε περίπτωση, το προτεινόμενο σχέδιο νόμου όφειλε να ενσωματώσει τους επίσημους ειδικούς πίνακες με ρεαλιστικά παραδείγματα, που θα καθιστούσαν ικανοποιητική την ερμηνεία των μειώσεων, που ευαγγελίζεστε. Αντ' αυτού, παρατηρούμε το φαινόμενο να κυκλοφορούν τέτοιοι πίνακες στα διάφορα μέσα, είτε διαδικτυακά είτε στα έντυπα μέσα. Κατά τη γνώμη μας, αυτό το φαινόμενο έχει ως σκοπό τον αποπροσανατολισμό της κοινής γνώμης, λαμβανομένου υπόψιν του γεγονότος ότι, σε τελική ανάλυση, όπως προανέφερα, η τελική εφαρμογή των προτεινόμενων μειώσεων θα προκύψει κατόπιν της έκδοσης υπουργικών αποφάσεων. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Το νομοσχέδιο, πέραν των διατάξεων, που αφορούν στα μειωμένα ποσοστά υπολογισμού των μηνιαίων εισφορών, περιέχει και άλλες διατάξεις που ρυθμίζουν θέματα υπολογισμού και επιστροφής στα δημόσια ταμεία τυχόν αχρεωστήτως καταβληθέντων συντάξεων και παροχών. Από τα άρθρα 34 έως και 37 παρατηρούμε ότι προτείνετε τη σύσταση εκατοντάδων θέσεων, που αφορούν τη στελέχωση υπηρεσιών που ανήκουν σε διάφορους φορείς του ευρύτερου δημόσιου τομέα. Εμείς το ερμηνεύουμε ως άλλο ένα όργιο προσλήψεων. Εσείς το βαφτίζετε ως εξορθολογισμό στη δημόσια διοίκηση. Είναι σαφές ότι η Κυβέρνηση, η οποία αποτελεί ρυθμιστικό παράγοντα αναφορικά με τον χρονικό καθορισμό των ερχόμενων εκλογικών διαδικασιών, είναι στη φάση υλοποίησης των κλασικών ανοιγμάτων στο εκλογικό σώμα, το οποίο, ως είθισται, ικανοποιείται είτε με το να βλέπει αυξήσεις σε μισθούς και συντάξεις είτε με το να διενεργούνται προσλήψεις στον ήδη επιβαρυμένο δημόσιο τομέα, συνεχίζοντας έτσι την πολιτική που καθιστά την Ελλάδα - δυστυχώς - μια χώρα παροχής υπηρεσιών. Από αυτού του τύπου την πολιτική η πρωτογενής παραγωγή εξασθενεί περαιτέρω και εξυπηρετείται το οικονομικό σχέδιο των Βρυξελλών, το οποίο συνίσταται κατά κύριο λόγο στη μετατροπή των ασθενέστερων κρατών της Ευρωπαϊκής Ένωσης σε οικονομικά υποχείρια, που δεν θα είναι σε θέση να έχουν μια οικονομική αυτάρκεια. Ως εκ τούτου, καθίστανται πλήρως εξαρτώμενα από τις οικονομικές πολιτικές του ευρωπαϊκού καθεστώτος. Το ασφαλιστικό αποτελεί εδώ και δεκαετίες κυρίαρχο πρόβλημα στην ελληνική δημοσιονομική πραγματικότητα. Οι κυβερνήσεις αδυνατούν να δώσουν λύσεις και να θεσπίσουν κανόνες για τη δίκαιη κατανομή στις εισφοροδοτικές υποχρεώσεις. Αντ' αυτού, έχουμε την κάθετη μείωση στις συντάξεις και την υποβάθμιση του επιπέδου παροχής ιατρικών υπηρεσιών στα δημόσια νοσοκομεία, τη στιγμή, που οι ασφαλισμένοι υποχρεούνται σε καταβολή υπέρογκων ασφαλίστρων, αναλογικά με το εισόδημά τους. Κατά πολλούς, προετοιμάζεται το έδαφος για μαζική στροφή των πολίτων σε ιδιωτικές εταιρείες ασφάλισης, γεγονός που αποδεικνύει τη στοχευμένη υποβάθμιση του θεσμού της δημόσιας ασφάλισης. Σε κάθε περίπτωση, είναι εύλογο να δηλώσουμε ότι ο ελληνικός λαός έχει ανάγκη από ουσιαστικά μέτρα, τα οποία θα συμβάλλουν στην πραγματική οικονομική ανάπτυξη και θα έχουν αποτελέσματα σε βάθος χρόνου. Τα παροχολογικά νομοσχέδια σας δεν είναι ικανά σε καμμία περίπτωση να αποπροσανατολίσουν τον ελληνικό λαό. Θεωρώ σκόπιμο να σχολιάσω και το άρθρο 18- το θεωρώ αρκετά σημαντικό - το οποίο αναφέρεται στην παρακράτηση και τον συμψηφισμό με οφειλές προς φορείς κοινωνικής ασφάλισης οι οποίοι έχουν υπαχθεί σε ρύθμιση. Εδώ τι συμβαίνει, κυρία Υπουργέ; Από τη μία πλευρά έχουμε τον Έλληνα πολίτη ο οποίος συνάπτει μια ρύθμιση, μία σύμβαση, μια συμφωνία με το κράτος και στην περίπτωση, που ο πολίτης δεν είναι εντάξει στις υποχρεώσεις του και παραλείψει μια δόση, χάνει τη ρύθμιση. Έρχεστε εσείς τώρα και μας λέτε ότι με μία υπουργική απόφαση θα αναφέρονται τα κριτήρια για να παρακρατείται ένα κομμάτι από αυτά τα χρήματα, τα οποία θα είναι κατά το δοκούν, διότι κάθε επιχείρηση, όπως και κάθε πολίτης, έχει τελείως διαφορετικές ανάγκες. Πώς θα υπάρξει αυτή η ισορροπία την οποία αναφέρετε στο άρθρο 18 και πώς θα γίνει, από τη στιγμή που θα αποφασιστεί - γιατί προβλέπεται συνταγματικά - η παρακράτηση ή ο συμψηφισμός; Το θεωρείτε εσείς σωστό το να παρακρατούνται και να υπολογίζονται από τις τελευταίες δόσεις; Γιατί δεν αφαιρείτε τις άμεσες δόσεις του υπόχρεου που έχει συνάψει αυτή τη ρύθμιση, ούτως ώστε να του δίδετε και μια ανάσα; Επίσης, πώς μπαίνετε σε αυτή τη διαδικασία και γίνεστε ένα κράτος, το οποίο δεν τηρεί τη συμφωνία απέναντι στον Έλληνα πολίτη; Διότι, όπως ανέφερα και πριν, ο πολίτης με μια καθυστερημένη δόση χάνει τη ρύθμιση, ενώ έρχεστε εσείς - ενώ είναι σωστός στη σύμβαση που έχει υπογράψει και στις ρυθμίσεις - και του παρακρατείτε όλα τα χρήματα. Δεν είναι παράνομο αυτό; Κλείνοντας, θεωρώ σκόπιμο να κάνω μια τελευταία αναφορά. Από εδώ και πέρα, διανύουμε μια μακρά προεκλογική περίοδο και ήδη έχουν ξεκινήσει οι μεταγραφές στα κόμματα. Η Νέα Δημοκρατία δείχνει σταθερή στις θέσεις της στο να ψάχνει τραγουδιστές, ηθοποιούς, αθλητές. Τελευταία έκανε και μια μεταγραφή ενός αθλητή του άλματος - ένας άλτης επί παντός επιστητού - του κ. Τατσόπουλου, ο οποίος έχει κάνει άλματα στη μισή Αθήνα. Για να μην μείνετε παραπονεμένοι εσείς του ΣΥΡΙΖΑ, υπάρχει ένας ακόμη άλτης, που έχει κάνει άλματα στην υπόλοιπη Αθήνα: Πάρτε τον Σπαλιάρα.
Τον λόγο έχει ο κ. Χρήστος Κατσώτης, Εισηγητής του ΚΚΕ.
Ευχαριστώ, κύριε Πρόεδρε. Η Υπουργός Εργασίας και οι Υφυπουργοί, στις τοποθετήσεις τους στις επιτροπές - αλλά φαντάζομαι και σήμερα θα το κάνουν εδώ, μετά - επιχείρησαν να παρουσιάσουν την πραγματικότητα που ζει η πλειοψηφία του λαού μας με το κεφάλι κάτω. Ισχυρίστηκαν ότι τα μέτρα, που εφαρμόστηκαν με τον νόμο Κατρούγκαλου, από ελλείματα στην κοινωνική ασφάλιση που παρέλαβαν, δημιούργησαν πλεονάσματα και έτσι από 1-1-2019 δεν θα περικοπεί η προσωπική διαφορά. Λένε, επίσης, ότι μειώνουν τις ασφαλιστικές εισφορές με αυτό το σχέδιο νόμου, υλοποιώντας τις εξαγγελίες του Πρωθυπουργού στη ΔΕΘ. Υπερασπίστηκαν τον νόμο Κατρούγκαλου, ισχυριζόμενοι ότι με αυτόν αποκαταστάθηκε η δικαιοσύνη στην κοινωνική ασφάλιση, πως η εφαρμογή του νόμου αυτού και η αποτελεσματική διαχείριση δημιούργησαν νέα θετικά δεδομένα, τα οποία κινδυνεύουν από τις φιλελεύθερες εμμονές της Νέας Δημοκρατίας. Με αυτήν την κάλπικη διαχωριστική γραμμή επιχειρεί η Κυβέρνηση να σβήσει τα ίχνη του εγκλήματος, που διέπραξε σε βάρος της κοινωνικής ασφάλισης. Σε αυτόν τον κάλπικο καυγά με τις άλλες πολιτικές δυνάμεις, που υπερασπίζονται ακριβώς την ίδια αντιασφαλιστική στρατηγική, στοχεύει στην απαλλαγή του κεφαλαίου και του κράτους από το κόστος της κοινωνικής ασφάλισης, ανοίγοντας το πεδίο για τις business των ιδιωτών στην ασφάλιση. Μίλησαν για την καταστροφική πολιτική της Νέας Δημοκρατίας και του ΠΑΣΟΚ, αλλά διατήρησαν όλα τα αντεργατικά, αντιλαϊκά μέτρα, είτε αφορούν ασφαλιστικές είτε εργασιακές ανατροπές είτε τη φοροληστεία του λαού. Παρουσίασαν τον προϋπολογισμό, που κατατέθηκε εχθές, ως διαφορετικό από τους προηγούμενους, ως τον πρώτο μεταμνημονιακό, παρά τα αδιάψευστα στοιχεία ότι συνεχίζεται η επίθεση σε βάρος των εργαζομένων και του λαού. Και το χαρακτηριστικό παράδειγμα είναι ότι τα κοινωνικά κονδύλια περικόπτονται κατά 1,3 δισεκατομμύρια ευρώ για το 2019. Επίσης, την ενεργοποίηση του νόμου Βρούτση για κατάργηση των συλλογικών διαπραγματεύσεων για τον κατώτατο μισθό, τον παρουσίασαν ως αύξηση. Ο καθορισμός του κατώτατου μισθού θα γίνεται από τον εκάστοτε Υπουργό με το κύριο κριτήριο που είναι η διασφάλιση της κερδοφορίας των εργοδοτών. Την επέκταση των συλλογικών συμβάσεων εργασίας σε κάποιους κλάδους, σε καθεστώς εργασιακής ζούγκλας, με τα δουλεμπορικά, την ενοικίαση εργαζομένων, τα κόλπα με τις ιδιωτικές κεφαλαιουχικές εταιρείες και άλλες μορφές, την παρουσιάζετε ως επαναφορά των συλλογικών συμβάσεων, ενώ το 90% των εργαζομένων είναι χωρίς συλλογικές συμβάσεις και με νέα κορίτσια και αγόρια να αμείβονται με 300 ευρώ, με ατελείωτες ώρες δουλειάς τις περισσότερες φορές. Η συζήτηση για τις συντάξεις περιστρέφεται στο τι δεν θα περικοπεί και όχι τι θα αυξηθεί ή τι θα επιστραφεί από τα κλεμμένα, από τις τόσες περικοπές. Η Κυβέρνηση προβάλει ότι είναι το μικρότερο κακό, σε σχέση με τη Νέα Δημοκρατία. Και οι δύο, όμως, οδηγούν τον λαό στο μεγαλύτερο κακό. Ο ένας ξεκινά από εκεί που σταμάτησε ο προηγούμενος και οι δύο τσακίζετε τους εργαζόμενους, τους συνταξιούχους, τον λαό. Αυτό είναι το αφήγημα και της δίκαιης ανάπτυξής σας. Η Κυβέρνηση από τη μια κατηγορεί τη Νέα Δημοκρατία ότι έκανε είκοσι μία μειώσεις στις συντάξεις, και από την άλλη, με τον νόμο Κατρούγκαλου, τις ενσωμάτωσε όλες και προχώρησε με νέες μειώσεις ύψους 8,2 δισεκατομμυρίων ευρώ από το 2016 έως το 2019 σύμφωνα με το Γενικό Λογιστήριο του Κράτους. Μείωσε δραστικά την κρατική επιχορήγηση προς την κοινωνική ασφάλιση από το 17,5% το 2012 στο 9,2% σήμερα. Και προχωρά, σύμφωνα με τη δέσμευσή τους, να φτάσει στο 4,8% το 2024, με ό,τι αυτό σημαίνει για τις συντάξεις των συνταξιούχων, αλλά και τις ασφαλιστικές παροχές των εργαζομένων. Καταργήσατε το ΕΚΑΣ, που ελάμβαναν οι πιο αδύναμοι, οι πιο φτωχοί συνταξιούχοι κι από την άλλη, λέτε ότι νοιάζεστε για τους φτωχούς. Καταργήσατε την κατώτατη σύνταξη των 486 ευρώ με την εγκύκλιο Χαϊκάλη και το κάνατε 392 ευρώ. Ψαλιδίσατε τις συντάξεις χηρείας κατά 392 εκατομμύρια ευρώ, συναντώντας την καθολική κατακραυγή με τις ρυθμίσεις για τα όρια ηλικίας που καταργείτε ουσιαστικά την προστασία τους. Σπάσατε τη σύνταξη σε «εθνική» και «ανταποδοτική», με εγγύηση μόνο της λεγόμενης «εθνικής» των 360 ευρώ, προς το παρόν, γιατί το πιο πιθανό είναι να φτάσει στα επίπεδα του κοινωνικού επιδόματος αλληλεγγύης. Υλοποιήσατε τη διάταξη του δεύτερου μνημονίου, με μείωση των συντάξεων κατά 20% στις κατώτερες συντάξεις, για όσους δεν συμπλήρωσαν το εξηκοστό έβδομο έτος της ηλικίας. Μειώσατε, κύριοι, τις επικουρικές κατά 1,26 δισεκατομμύρια ευρώ, σύμφωνα με το Γενικό Λογιστήριο του Κράτους. Αυξήσατε τα όρια ηλικίας στα εξήντα επτά για άνδρες και γυναίκες. Με το τρίτο μνημόνιο αυξήσατε τις εισφορές στον κλάδο υγείας κατά 2% στις κύριες και 6% στις επικουρικές συντάξεις. Θεσπίσατε πρόσθετη εισφορά για τις επικουρικές μόνο στα τέσσερα πρώτα χρόνια, ύψους 1,251 δισεκατομμυρίων ευρώ. Ψαλιδίσατε τα μερίσματα των δημοσίων υπαλλήλων κατά 832 εκατομμύρια ευρώ. Εξαϋλώσατε τα εφάπαξ από την αλλαγή του τρόπου υπολογισμού των συντάξεων και με τα ματωμένα ποσοστά αναπλήρωσης αφαιρέθηκαν από τους συνταξιούχους 689 εκατομμύρια ευρώ. Η μέση νέα κύρια σύνταξη Κατρούγκαλου, από τον νόμο και μετά δηλαδή, έφτασε στα 480,29 ευρώ, από 708,2 ευρώ που ήταν. Και για του λόγου το αληθές, καταθέτουμε εδώ για τα Πρακτικά μία σύνταξη δημόσιου υπαλλήλου, που με βάση τον προηγούμενο νόμο είχε 1.407,83 ευρώ και με τον νόμο Κατρούγκαλου γίνεται 1.000 ευρώ.
Πότε ήταν αυτό;
Πριν τον νόμο Κατρούγκαλου.
Πριν από το 2009;
Πριν από το 2015 του νόμου Κατρούγκαλου είχε 1.407 ευρώ σύνταξη και τώρα έχει 1.006 ευρώ σύνταξη. Το καταθέτω για τα Πρακτικά. Μπορείτε να το δείτε. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αρνείστε, κύριε Υφυπουργέ, να επιλύσετε τις συνταξιοδοτικές διαφορές, όπως της ΕΤΗΠΤΑ, παρά τις συνεχείς δεσμεύσεις σας και καταθέτουμε το υπόμνημά τους, που το σας το έχουν επιδώσει πολλές φορές και καλό θα είναι να το πάρετε. Το καταθέτω για τα Πρακτικά. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από τη μία καταγγέλλετε τις προηγούμενες κυβερνήσεις για τη φτωχοποίηση των εργαζομένων και των συνταξιούχων, ισχυρίζεστε ότι η πολιτική σας στηρίζει τους πιο αδύναμους κι από την άλλη, εκτός από την κατάργηση του ΕΚΑΣ, προχωρήσατε σε κατασχέσεις για χρέος έως και 500 ευρώ, καταργήσατε την όποια προστασία πρώτης κατοικίας, σπρώχνοντας τη φτωχολογιά στα νύχια των τραπεζών και των κορακιών, πλειστηριάζοντας την πρώτη κατοικία. Επιχειρείτε, με κάποιες τροπολογίες, να καταλαγιάσετε την οργή και την αγανάκτηση από την ανατροπή των ασφαλιστικών και συνταξιοδοτικών προσδοκιών. Οι όποιες τροποποιήσεις - διορθώσεις δεν αλλάζουν τον βαθιά αντιδραστικό χαρακτήρα του νόμου Κατρούγκαλου. Δεν μπορούν να νομιμοποιήσουν, να αθωώσουν την ταφόπλακα, που βάζει στον όποιο κοινωνικό χαρακτήρα είχαν προσδώσει οι αγώνες της εργατικής τάξης και του λαού για την κοινωνική ασφάλιση. Στα αιτήματα των συνταξιούχων, στις εκατόν σαράντα πέντε συγκεντρώσεις που έχουν κάνει μέχρι τώρα, των ταξικών συνδικάτων, στις δεκάδες απεργίες και συλλαλητήρια, όπως και της πανεργατικής απεργίας στις 28 του Νοέμβρη, ένα από τα αιτήματα είναι η κατάργηση του νόμου Κατρούγκαλου. Γιατί αυτός ο νόμος υλοποιεί τις κατευθύνσεις της Ευρωπαϊκής Ένωσης του ΟΟΣΑ για παραπέρα μείωση της τιμής της εργατικής δύναμης, για απαλλαγή της εργοδοσίας από τη συμμετοχή στην ασφάλιση, για δραστική μείωση της κρατικής συμμετοχής στο ύψος των συντάξεων και παροχών φτώχειας. Ενισχύει παραπέρα την ανάπτυξη ιδιωτικών συστημάτων ασφάλισης, στη βάση του κεφαλαιοποιητικού συστήματος. Δεν διαφέρει σε τίποτα από το μοντέλο Πινοσέτ, που λέει η Νέα Δημοκρατία. Η Κυβέρνηση, το παρόν σχέδιο νόμου ισχυρίζεται ότι αποτελεί βήμα για να υλοποιηθούν οι εξαγγελίες του Πρωθυπουργού στη ΔΕΘ για δήθεν ελαφρύνσεις από τις ασφαλιστικές εισφορές. Η όποια ελάφρυνση που παρουσιάζεται, δεν μπορεί να εξισορροπήσει τις τεράστιες αυξήσεις των τελευταίων χρόνων στις ασφαλιστικές εισφορές αυτών των ομάδων, όπως οι αγρότες, αλλά και οι επιστήμονες, που υπέβαλε ο ν.4387/2016, - ο νόμος Κατρούγκαλου, για να μας καταλαβαίνουν - ο οποίος, σε συνάρτηση με την υψηλή φορολογία λεηλατεί το μεγαλύτερο μέρος του εισοδήματός τους. Αυτό ο νόμος, σύμφωνα με την αιτιολογική έκθεση, αφορά διακόσιες χιλιάδες ασφαλισμένους από το ενάμισι εκατομμύριο μισθωτούς. Έρχεται να προλάβει νέες αντιδράσεις, που θα προκαλούσε η νέα αύξηση από την 01-01-2019 σε αυτές τις ομάδες, καθώς παύει να ισχύει η έκπτωση κατά 15% στο ασφαλιστέο εισόδημα που υπήρξε για το 2018. Για να φαίνεται μεγαλύτερη η μείωση, η Κυβέρνηση δεν συγκρίνει τι πλήρωσε ακριβώς το 2018 και τι θα πληρώσει το 2019, αλλά συγκρίνει το τι θα ίσχυε το 2019 με βάση τον νόμο Κατρούγκαλου και τι θα ισχύσει με την ψήφιση του παρόντος σχεδίου νόμου. Το μεγαλύτερο μέρος της ελάφρυνσης που παρουσιάζεται δεν είναι πραγματικό. Το ΚΚΕ δεν αδιαφορεί για την όποια ελάφρυνση στις ασφαλιστικές εισφορές. Εάν έρχονταν χωριστά, δεν θα λέγαμε όχι. Στα τρία πρώτα άρθρα, όμως, που προβλέπουν τις μειώσεις, περιλαμβάνονται ρυθμίσεις, που όχι μόνο τις αναιρούν, όπως η κατάργηση της έκπτωσης του 15%, αλλά ενισχύουν την αντιδραστική λογική της ανταποδοτικότητας στο σύστημα. Και για όσους βέβαια, έχουν φορολογητέο εισόδημα μέχρι 20.000, δεν υπάρχει ουσιαστικά καμμία ελάφρυνση. Οι μειωμένες εισφορές στη λογική της ανταποδοτικότητας είναι γνωστό ότι συνδέονται με το ύψος της σύνταξης που δικαιούται ένας συνταξιούχος. Η όποια μείωση των εισφορών είναι προπομπός των μεγάλων μειώσεων των ασφαλιστικών εισφορών, που επίμονα ζητούν ο ΣΕΒ, ο ΣΕΤΕ και οι άλλες οργανώσεις των εργοδοτών. Οι εργοδοτικές οργανώσεις, στα σημειώματα που σας έχουν στείλει, σας υπενθυμίζουν τη δέσμευσή σας για μείωση των εισφορών και ζητούν να επισπεύσετε τη διαδικασία. Η Νέα Δημοκρατία σας εγκαλεί γιατί δεν προχωράτε στην παραπέρα μείωση του μισθολογικού κόστους και σας λέει ότι θα έχετε την πλήρη στήριξή της, όπως εξάλλου την είχατε και για την ενεργοποίηση του νόμου Βρούτση. Δεν υπάρχει καμμία ρύθμιση για το ποιος θα πληρώσει το κόστος. Το φορτώνετε όλους εκτός των επιχειρηματικών ομίλων που τους χαϊδεύετε. Το ΚΚΕ έχει θέσει κατ' επανάληψη το θέμα της φορολόγησης του μεγάλου κεφαλαίου με 45%. Εσείς, όμως, είστε ήδη μπροστά στη μείωση της φορολόγησής τους. Είστε μπροστά σε νέες φοροαπαλλαγές, εισφοροαπαλλαγές, στα προνόμια και τις κάθε είδους επιχορηγήσεις. Ταυτόχρονα, όμως, για την πλειοψηφία του λαού επιβάλλετε μισθούς και συντάξεις πείνας, δυσβάσταχτους φόρους, χαράτσια, ΕΝΦΙΑ, «ματωμένα» πλεονάσματα. Οι μειώσεις που κάνετε σήμερα, είναι προπαγανδιστικές εξαγγελίες. Για παράδειγμα, οι μισθωτοί επιστήμονες - που αφορούν κάποια άρθρα του νομοσχεδίου - όχι μόνο δεν θα δουν γενναίες μειώσεις, όπως ακούν, αλλά με το σχέδιο νόμου από τη μία καταργείτε τις εκπτώσεις - όπως είπαμε - και από την άλλη υπάρχουν και οι αυξήσεις των εισφορών που θα αρχίσουν το 2019. Το 2019 η βάση υπολογισμού των εισφορών της νέας χρονιάς αυξάνεται από το 85% στο 100%. Η αύξηση, δηλαδή, είναι 15%. Αυτή η αύξηση αφορά το σύνολο των αυτοαπασχολουμένων και των μισθωτών με δελτίο παροχής υπηρεσιών. Η όποια μείωση του συντελεστή εισφορών από το 20% στο 13,3% αναιρείται, σε μεγάλο βαθμό. Ενδεικτικά, για έναν αυτοαπασχολούμενο μηχανικό με εισόδημα 14.000 ευρώ τον χρόνο, από 2.950 ευρώ το 2017, το 2018 θα πληρώσει 3.015 ευρώ και το 2019, με την κατάργηση των εκπτώσεων, θα είναι πάνω από 4.400 ευρώ. Τα εισοδήματα μέχρι 7.000 ευρώ θα πληρώνουν 2.800 ευρώ τον χρόνο. Αυτή είναι μια πραγματικότητα. Περιλαμβάνεται στο σχέδιο νόμου, επίσης, στο Μέρος Β΄ 16Α, η δημιουργία επιθεωρήσεων εργασίας σε κάποιους νομούς, χωρίς να δίνει λύσεις στις μεγάλες ελλείψεις επιθεωρητών εργασίας σε όλη τη χώρα. Προβλέπει τη συμμετοχή στο ΔΣ του ΟΑΕΔ και άλλου εκπροσώπου, των Βιομηχάνων Βορείου Ελλάδος, με την οποία βέβαια, δεν συμφωνούμε. Ο ΟΑΕΔ γίνεται ένα εργαλείο στα χέρια των εργοδοτών για παραπέρα επιχορήγηση του κόστους εργασίας. Προβλέπει ρύθμιση για ειδικά προγράμματα απασχόλησης στο δημόσιο. Είναι στη λογική της ανακύκλωσης της ανεργίας, στη λογική της επιχορήγησης των εργοδοτών για μείωση του λεγόμενου κόστους εργασίας. Ο εργάτης δεν είναι κόστος, είναι παραγωγή όλου του πλούτου, που παράγεται σε αυτήν την χώρα. Αποτελεί συνέχεια των προγραμμάτων ενίσχυσης των εργοδοτών με ζεστό χρήμα από την παρακράτηση της εισφοράς από τους εργαζόμενους, ενώ οι άνεργοι μένουν απροστάτευτοι. Πάνω από το 90% είναι χωρίς επίδομα ανεργίας και αυτοί που παίρνουν, παίρνουν αυτό το ευτελές των 360 ευρώ. Ρυθμίζεται η αμοιβή των δικηγόρων για εκλογές των σωματείων και η οποία χαρακτηρίζεται αποζημίωση. Ελαφρύνει τα σωματεία, θεωρούμε όμως ότι τα σωματεία δεν πρέπει να έχουν κανενός είδους συναλλαγή με τους δικηγόρους, που παρίστανται στις εκλογές. Η όποια αποζημίωση να καταβάλλεται κατευθείαν από τον ΟΑΕΔ. Κύριοι, εμείς, τέλος, θέλουμε να μεταφέρουμε την αγωνία των εργαζομένων των Ναυπηγείων Ελευσίνας, γιατί αφορά τη συνέχιση της δουλειάς τους, τη διασφάλιση των δικαιωμάτων, που απορρέουν από την εργασιακή τους σχέση και ιδιαίτερα την καταβολή των δεδουλευμένων, που δεν καταβάλλει ο εργοδότης για αρκετά χρόνια. Υλοποιείται έργο του Πολεμικού Ναυτικού και εβδομήντα εργαζόμενοι, που δουλεύουν με συμβάσεις ορισμένου χρόνου, είναι πέντε μήνες απλήρωτοι. Βρίσκονται σε απόγνωση αυτοί και οι οικογένειές τους. Δεν έχουν καταβληθεί εισφορές από το 2013. Και η ανησυχία των εργαζομένων μεγαλώνει και για τις συνέπειες στα ασφαλιστικά και συνταξιοδοτικά τους δικαιώματα. Η Κυβέρνηση είναι έκθετη για αυτές τις εξελίξεις. Περιμένουμε τις απαντήσεις σας. Ως ΚΚΕ, θα συνεχίσουμε να δίνουμε όλες μας τις δυνάμεις για την ανασύνταξη του εργατικού κινήματος, για τον συντονισμό της πάλης των αυτοαπασχολουμένων, των επιστημόνων, των αγροτών με το ταξικό κίνημα ενάντια στον πραγματικό αντίπαλο, τους μονοπωλιακούς και επιχειρηματικούς ομίλους, το κράτος τους, την Ευρωπαϊκή Ένωση και το ΝΑΤΟ, που στηρίζετε όλες εσείς οι δυνάμεις που λέτε ότι αυτό το σύστημα θα πρέπει να είναι αιώνιο. Αυτό εκφράζεται και μέσα από το ασφαλιστικό και το δυσοίωνο μέλλον των παιδιών μας. Σε αυτήν την προοπτική, καλούμε σε μαζική συμμετοχή στην απεργία στις 28 του Νοέμβρη. Για τη διεκδίκηση των σύγχρονων αναγκών καλούμε σε συμπόρευση με το ΚΚΕ. Ψηφίζουμε κατά επί της αρχής. Θα τοποθετηθούμε κατά την ψηφοφορία επί όλων των άρθρων. Ευχαριστώ, κύριε Πρόεδρε.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι τρεις μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Αλεπούς Κέρκυρας και το 10ο Δημοτικό Σχολείο Κέρκυρας. Η Βουλή τούς καλωσορίζει.
Κύριε Πρόεδρε, μπορώ να έχω τον λόγο;
Τον λόγο έχει ο Υπουργός κ. Πολάκης, για να παρουσιάσει μία τροπολογία.
Ευχαριστώ, κύριε Πρόεδρε. Πρόκειται για την τροπολογία με γενικό αριθμό 1802 και ειδικό 144. Αποτελείται από τρεις παραγράφους. Με την πρώτη παράγραφο δίνουμε παράταση στην ισχύ του άρθρου 6 του ν.4432/2016, όπως τροποποιήθηκε με τον ν.4558/2018, αναφορικά με τις δαπάνες για προμήθειες και υπηρεσίες των νοσοκομείων, των μονάδων πρωτοβάθμιας υγείας και των ΥΠΕ μέχρι 31-10-2018, προκειμένου να αποζημιωθούν προμηθευτές του συστήματος υγείας για τις προμήθειες και τις υπηρεσίες προς τα νοσοκομεία. Αφορά τις προμήθειες, που δεν έχουν τελειώσει και δεν έχουν ολοκληρωθεί οι διαγωνισμοί στα διάφορα νοσοκομεία της χώρας, που σε σχέση με αυτό που υπήρχε πριν από δυο χρόνια, έχει υπάρξει μια βελτίωση του ποσοστού του διαγωνισμού πάνω από 60%. Με τη δεύτερη παράγραφο γίνεται η παράταση των συμβάσεων που υπάρχουν ενεργές σε νοσοκομεία για την προμήθεια υγειονομικού υλικού και λοιπού αναλώσιμου για να χρησιμοποιούνται και από τις υγειονομικές περιφέρειες, προκειμένου να υπάρχει ο ομαλός εφοδιασμός και των κέντρων υγείας. Με την τρίτη παράγραφο, γίνεται μια αλλαγή σε σχέση με την κατάθεση υποψηφιοτήτων για την πρόσληψη επικουρικών γιατρών, όπου πρακτικά είναι δυο τα σημεία. Το πρώτο είναι ότι βγάζουμε το όριο της δεκαετίας από τη λήψη της ειδικότητας, προκειμένου κάποιος να μπορεί να προσληφθεί ως επικουρικός γιατρός και το δεύτερο είναι ότι για τους συναδέλφους, οι οποίοι υπηρετούν με διαδοχικές παρατάσεις με τελευταία που τελειώνει 31-12-2018, ένας σεβαστός αριθμός επικουρικών γιατρών, τους δίνουμε το δικαίωμα να γραφτούν από τώρα, πριν τελειώσει η θητεία τους, στους καταλόγους των επικουρικών γιατρών, ούτως ώστε από τον Ιανουάριο, εάν δεν έχουν πάρει μόνιμη θέση, με βάση τις εξελίξεις που γίνονται τώρα και υπάρχουν ανάγκες στα νοσοκομεία, όπου τελειώνει η θητεία τους, να μπορούν να επαναπροσληφθούν, έχοντας γραφτεί ήδη στον κατάλογο. Ευχαριστώ πολύ.
Και εμείς ευχαριστούμε. Τον λόγο έχει ο κ. Αθανάσιος Παπαχριστόπουλος, εισηγητής των Ανεξαρτήτων Ελλήνων. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Νομίζω ότι αξίζει τον κόπο να δούμε λίγο σφαιρικά, πριν μπούμε στην εξειδίκευση του συγκεκριμένου νομοσχεδίου, τι ακριβώς έγινε και τι ακριβώς γίνεται. Θέλω να θυμίσω ότι η επιλογή εκατό οικογενειών που ανακυκλώνονται διαχρονικά και κέρδιζαν τα πάντα και ένα μεγάλο κομμάτι των Ελλήνων πολιτών να είναι στη γωνία, είναι μια επιλογή που κράτησε πολλές δεκαετίες. Δεν λέω ότι δεν έγιναν και θετικά πράγματα σε αυτό το χρονικό διάστημα. Για όνομα του Θεού! Όμως, ξέρετε ότι αυτό που μετράει το πού γέρνει η ζυγαριά τελικά. Αυτή η τακτική οδήγησε τη χώρα στη χρεοκοπία. Βλέπω κάποιους πολύ επιθετικούς σε αυτή την Αίθουσα. Δικαίωμά τους, κρίνονται. Θέλω να θυμίσω ξανά για πολλοστή φορά ότι όλοι οι Έλληνες πολίτες έχασαν το 25% της περιουσίας τους. Θέλω ακόμα να θυμίσω ότι το δημόσιο χρέος έφτασε τα 326 δισεκατομμύρια ευρώ. Θέλω ακόμα να θυμίσω ότι οι άνθρωποι που την αγορά την παίζουν στα πέντε δάκτυλα - στα πέντε δάκτυλα για εκατό οικογένειες ναι, στα πέντε δάκτυλα για τους υπόλοιπους όχι - φτάσανε κάποια στιγμή την ανεργία στο 27,5% και την παρέδωσαν σε αυτό το ποσοστό. Αυτό είναι ο ορισμός της χρεοκοπημένης χώρας. Κάτω από αυτές τις συνθήκες, ήρθε μια καινούργια κυβέρνηση με μια διαφορετική νοοτροπία. Για να δούμε κάνει κάτι ή θα πρέπει να βασιστώ σε αυτό που ακούω καθημερινά; Απίστευτες εκφράσεις, όπως «άχρηστοι», «η χειρότερη Κυβέρνηση». Δεν το έχω ξαναδεί τέτοιο πράγμα. Τέτοιους επιθετικούς προσδιορισμούς θα πρέπει να τους ψάξει κανείς, για να τους βρει. Καμμιά φορά τους ακούω και από γενικά ευπρεπείς Βουλευτές μέσα σε αυτή την Αίθουσα, που δεν έχουν δώσει δικαιώματα. Ο άλλος κόσμος είναι η κοινωνία ολόκληρη. Έπρεπε να δώσουμε σημασία στην κοινωνία; Έφτασε το 50% των Ελλήνων, για όσους δεν το ξέρουν, να είναι κάτω από το όριο της φτώχειας. Ξεχάσατε ότι πολλοί πήγαιναν στους κάδους απορριμμάτων; Ακόμα σήμερα πάνε στις εκκλησίες. Η Εκκλησία, οφείλω να ομολογήσω, ότι έχει προσφέρει σε αυτή την ιστορία και έκανε ό,τι μπορούσε. Πού βρέθηκε η ελληνική κοινωνία, το θυμόμαστε ή το έχουμε ξεχάσει; Εδώ θέλω να αναφέρω ένα παράδειγμα. Δεν είναι φιλανθρωπία αυτό που κάνει η σημερινή Κυβέρνηση, είναι ουσιαστική επιλογή. Όταν δεν έχει να καταναλώσει κάποιος, μοιραία θα κάνει οικονομία στα πάντα. Η οικονομία θα πέσει. Οι φωστήρες, λοιπόν, της αγοράς, οι άνθρωποι που παίζουν στα πέντε δάχτυλα την αγορά, έφθασαν την κοινωνία στο ναδίρ και διαβάζω καθημερινά σε δημοσιεύματα «παροχολογία, προεκλογικές …». Μήπως ζούμε σε άλλη χώρα; Δεν ξέρετε ότι υπάρχει κόσμος, ακόμα τώρα, που πεινάει, που δυσκολεύεται, που έχει ανάγκη το κοινωνικό επίδομα αλληλεγγύης; Λέμε «επιδόματα». Όχι, ούτε εγώ είμαι για τα επιδόματα. Επενδύσεις θέλουμε. Υπάρχει κόσμος που έχασε την ασφάλειά του. Αν δεν ήταν αυτή η Κυβέρνηση, για να δώσει σε δυόμισι εκατομμύρια Έλληνες ασφαλιστική ικανότητα, δεν πήγαιναν να χειρουργηθούν, δεν πήγαιναν στον οδοντίατρο, δεν πήγαιναν πουθενά. Πιστεύω ότι είναι αιτία ανάπτυξης και φαίνεται αυτό το πράγμα, η επιλογή της σημερινής Κυβέρνησης. Και για να δούμε τι ακριβώς γινόταν σε κάποιες άλλες χώρες παλαιότερα που δώσανε δείγματα γραφής. Το κοινωνικό κράτος, που κάποιοι το είχαν ξεχάσει, ήταν αυτό που ώθησε σε μεγάλη ανάπτυξη τη Σουηδία. Κι αναφέρομαι σε αυτό το παράδειγμα, γιατί ο Ούλωφ Πάλμε, ένας άνθρωπος που μάζεψε κάποτε τους επιχειρηματίες και κάθισε έξι μήνες μαζί τους, «αδιαπραγμάτευτο» - τους είπε - «είναι το κοινωνικό κράτος της Σουηδίας». «Ελάτε, δεν έχω εχθρούς, δεν έχω φίλους, να κάτσουμε να δούμε τι φορολογία θα πληρώσετε" κ.λπ. Τα λέω αυτά, γιατί δεν είναι οι πρώτοι διδάξαντες της σημερινής Κυβέρνησης. Υπάρχουν πολλά ιστορικά παραδείγματα. Και είδαμε διαχρονικά μια χώρα να πλουτίζει, τη Γερμανία. Βάζει μυαλό; Εγώ πιστεύω ότι σιγά - σιγά θα βάλει. Και ό,τι υπήρχε και δεν υπήρχε από τις άλλες χώρες, το μάζευε μία χώρα. Ναι, Ευρωπαϊκή Ένωση, με άλλους κανόνες. Αυτό προσπαθεί να κάνει αυτή η Κυβέρνηση σήμερα. Ο προϋπολογισμός της χώρας, προς τιμήν της χώρας, δεν διορθώθηκε καθόλου. Αυτό έγινε μόνο για δέκα χώρες, δεν έγινε για όλες. Ό,τι εξήγγειλε η Κυβέρνηση αυτή στη ΔΕΘ - εξήγγειλε έντεκα μέτρα, κάποιοι τα χλεύαζαν - είναι μέσα στον προϋπολογισμό. Κινδυνολογούσαν κάποιοι ότι δεν θα μπει κανένα. Μπήκαν όλα. Τρία έχουν ήδη νομοθετηθεί. Ξέρουμε ότι οι ένστολοι, οι γιατροί του ΕΣΥ, οι πανεπιστημιακοί - ειδικά μισθολόγια,και μην μπερδεύουμε τα υπόλοιπα - έχει νομοθετηθεί να πάρουν τα χρήματά τους. Ξέρουμε ήδη σε τροπολογία που πέρασε χθες, για την κατάργηση του φόρου επιτηδεύματος για συνεταιρισμένους αγρότες. Και θα ακολουθήσουν άλλα είκοσι ένα, για όσους δεν το ξέρουν. Συγχωρήστε με λίγο, αλλά για να απαλύνουμε και την ατμόσφαιρα, υπήρχε ένα μαρτύριο, το μαρτύριο της σταγόνας. Γιατί τους βλέπουμε που έρχονται εδώ, ξιφουλκούν κατά των μέτρων και στο τέλος τα ψηφίζουν. Καλά κάνουν, δικαίωμά τους, αλλά κρινόμαστε όλοι. Κρίνεται η αξιοπιστία μας, έχει μεγάλη σημασία. Το ξέρω, είναι μαρτύριο. Άκουσα τον κ. Βρούτση να λέει «αυτά τα είχαμε πει εμείς». Εγώ συνηγορώ. Πράγματι, τα έχουν πει όλα και στα σαράντα χρόνια δεν τα κατάφεραν να τα εφαρμόσουν. Καθυστέρησαν λίγο, δεν πειράζει. Ποτέ δεν είναι αργά. Θα ήθελα να επικεντρωθούμε σε ορισμένα από αυτά που ακούγαμε εδώ για χρόνια. Ακούγαμε, λοιπόν, ότι το πρώτο εξάμηνο αυτή η Κυβέρνηση χρέωσε τη χώρα. Άλλος έλεγε 80 δισεκατομμύρια - δεν είχαν πρόβλημα στα νούμερα - άλλος έλεγε 100 δισεκατομμύρια, άλλος έλεγε 200 δισεκατομμύρια. Για να δούμε τα νούμερα. Το δημόσιο χρέος το 2019 προβλέπεται να είναι 323,5 δισεκατομμύρια, να πέσει δηλαδή 12,6 μονάδες. Πόσο το παρέλαβε αυτή η Κυβέρνηση; Το παρέλαβε 325 δισεκατομμύρια. Υπάρχει μικρή μείωση. Υπήρχε αύξηση το 2017. Υπήρχε αύξηση το 2016. Όχι, όμως, αυτά τα απίστευτα, που λένε. Φέρτε μου έναν οικονομολόγο να μας αποτυπώσει επιστημονικά τα νούμερα των υπερβολών των 80, 100 και 200 δισεκατομμυρίων. Ένα το κρατούμενο. Δεύτερο κρατούμενο: Θυμάμαι τον Κωστή Χατζηδάκη, που είναι ευπρεπής Βουλευτής, να είναι έτοιμος να κλάψει, όταν ο Μοσκοβισί στην Αίθουσα της Γερουσίας είπε: «Αν πιάσετε τους στόχους, δεν χρειάζεται να κόψουμε τις συντάξεις». Σηκώθηκε, λοιπόν, όρθιος και είπε: «Μα, τι είναι αυτά που λέτε; Αυτό είναι ψηφισμένο». Απίστευτα πράγματα ακούγαμε στην Αίθουσα της Γερουσίας. Μαζεύτηκε ο Μοσκοβισί. Σου λέει, υπάρχει άνθρωπος που δεν θέλει το φως του; Μετά άλλαξαν γραμμή. Έφεραν τροπολογίες, όταν είδαν ότι δεν τους παίρνει πλέον. Μετά είπαν ότι σας έδωσαν το Μακεδονικό και σας κάνουν διάφορα. Πικρό το ποτήρι. Τώρα κατάλαβαν ότι οι συντάξεις δεν θα κοπούν. Κι αφού είδαν ότι κάτι γίνεται, άρχισαν να μιλούν για αναβολή. Αναβολή, λέει. Όχι, δεν είναι αναβολή. Το είπαν επίσημα χείλη, και ο Μοσκοβισί και ο Ντομπρόφσκι. Και ευχαρίστησαν. Μπορεί να μην είναι της παρούσης, αλλά θέλω ακόμα να θυμίσω ότι το αφορολόγητο - εγώ εκτίθεμαι - δεν θα πέσει. Και αυτός ο στόχος θα πιαστεί. Θέλω ακόμα να θυμίσω ότι την ανάπτυξη σ' αυτή τη χώρα, που είχαμε χρόνια να τη δούμε, την προβλέπουν στο 2,5% φέτος, λίγο μικρότερη του χρόνου και λίγο μικρότερη τον επόμενο. Και θέλω να πω ότι σιγά - σιγά οι καταθέσεις επιστρέφουν στις τράπεζες. Έτσι, για να μην ξεχνιόμαστε. Άμεσες ξένες επενδύσεις ρεκόρ δωδεκαετίας. Προσεγγίζουν τα 4 δισεκατομμύρια το 2018. Τα χρήματα που θα δοθούν φέτος γι' αυτά τα είκοσι ένα μέτρα που θα νομοθετηθούν είναι γύρω στα 800, περίπου 900, εκατομμύρια. Δεν το αμφισβητεί κανείς. Κι όταν λέω κανείς, κανείς. Δεν θα ήθελα να τα αναφέρω ένα προς ένα, αλλά αξίζει τον κόπο να θυμίσουμε ότι το πικρό ποτήρι αυτών των δεσμεύσεων θα έρχεται κατά ριπάς μέχρι το δεύτερο δεκαήμερο περίπου του μηνός Δεκεμβρίου. Έτσι, για να συνεννοούμαστε. Θα ήθελα ακόμα να θυμίσω ότι πραγματικά δύο μεγάλοι παράγοντες της Ευρωπαϊκής Ένωσης, και ο Μοσκοβισί και ο Ντομπρόφσκι, δίνουν συγχαρητήρια στην ελληνική Κυβέρνηση. Δεν τα λέω εγώ. Οι ίδιοι τα λένε. Θα ήθελα ακόμη να θυμίσω ότι η «ΕΡΓΑΝΗ» μάς δίνει προοπτικά τετρακόσιες χιλιάδες καινούριες θέσεις εργασίας. Αυτό σημαίνει, με απλά ελληνικά, ότι περισσότεροι θα πληρώνουν εισφορές. Και μοιραία αυτό θα είναι καλό για όλους. Θέλω ακόμα να θυμίσω, για όσους σήμερα ξιφούλκησαν πάλι, με νούμερα, όχι θεωρία - και με ακούνε - για να δούνε την τσέπη τους αυτοί οι άνθρωποι. Ένας επαγγελματίας με εισόδημα 15.000 ευρώ θα έχει ελάφρυνση το 2019 σε σχέση με το 2018 500 ευρώ. Δεν είπαμε ότι θα έχει ελάφρυνση 10.000 ευρώ. Και 1000 ευρώ ελάφρυνση σε σχέση με το 2016. Δεν θέλω να αναφέρω όλα τα νούμερα και δεν θέλω να κουράσω με τέτοιους είδους αναφορές. Κι επειδή έγινε μεγάλη κουβέντα, νομίζω ότι δεν αφορά μόνο ενάμισι εκατομμύριο εργαζόμενους αυτό που ψηφίζουμε σήμερα. Αφορά κι άλλες πεντακόσιες πενήντα χιλιάδες. Ο αρμόδιος Υφυπουργός θα σας το εξηγήσει με λεπτομέρεια, ότι κάποιοι συνταξιούχοι δεν θα δουν απλά ότι δεν μειώνονται οι συντάξεις τους. Πεντακόσιες πενήντα χιλιάδες θα δούνε να αυξάνονται - θα σας το εξηγήσει - από την 1η Ιανουαρίου του 2019, λόγω επανυπολογισμού των καταβαλλόμενων ποσών με βάση τον ν.4387/2016. Ο κ. Πετρόπουλος είναι αρμόδιος και νομίζω θα σας εξηγήσει με λεπτομέρεια. Όχι, δεν είναι καμμία υπερβολή και δεν είναι κανένας διατεθειμένος να εκτεθεί για έναν ή δύο μήνες, γιατί αυτά θα φανούν στις τσέπες των εργαζόμενων, των συνταξιούχων. Και για να τελειώνουμε, να μιλήσω για την κύρια σύνταξη: ελεύθεροι επαγγελματίες από 20% στο 13,3%. Δικηγόροι, μηχανικοί από 20% στο 13,3%. Γιατροί από 20% στο 13,3%. Αγρότες από 18% στο 12%. Θέλω, όμως, να πω και κάτι άλλο, γιατί έγινε απίστευτη ιστορία με τα 4,8 δισεκατομμύρια, που πρέπει να επιστραφούν από τα κέρδη των ελληνικών ομολόγων της Ευρωπαϊκής Κεντρικής Τράπεζας. Η έκθεση της Ευρωπαϊκής Επιτροπής, από ορισμό δεν μπορεί να οδηγεί σε έγκριση της εκταμίευσης. Η σχετική έγκριση στηρίζεται στην πρώτη έκθεση, που ακολουθεί την 31η Δεκεμβρίου. Δεν σταμάτησε τίποτα. Κάθε έξι μήνες γίνεται αυτό. Μόλις έρθει η 31η Δεκεμβρίου, οι 600.000- γιατί έτσι είναι το ποσό - θα επιστραφούν. Όλα αυτά - και δεν θέλω να αναφερθώ άλλο στο συγκεκριμένο νομοσχέδιο - θα τα δουν στην τσέπη τους κάποιοι εργαζόμενοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω δύο λεπτά μόνο, κύριε Πρόεδρε, αν τα έχω, για να πω τα εξής: Φτάσανε στο σημείο πέντε - έξι Βουλευτές του ΚΙΝΑΛ να πάνε στον Άρειο Πάγο και να καταγγείλουν ένα βούλευμα, που αφορά τον σημερινό Πρόεδρο της Δημοκρατίας, τον Βύρωνα Πολύδωρα και τον Χρήστο Μαρκογιαννάκη. Πριν φτάσω στον Πρόεδρο της Δημοκρατίας, θέλω να πω το εξής, για να τελειώνουμε. Ήδη η Βουλή από το 2011 έχει αποφανθεί ότι για τα τρία αυτά πολιτικά πρόσωπα δεν υφίστανται καμμία πολιτική δίωξη. Πόσο πιο καθαρά να το πω; Δεν θέλω να μπω σε λεπτομέρειες. Δεν εμπόδιζε κανείς την τότε Πλειοψηφία - ξέρουμε όλοι το 2011 ποιος ήταν Πλειοψηφία - αν ήθελε να το προχωρήσει. Γιατί δεν το έκανε και έρχεται ετεροχρονισμένα να μιλήσει γι' αυτούς τους τρεις πολιτικούς; Και ο Χρήστος Μαρκογιαννάκης - που δεν έχω καμμία διάθεση να τον υπερασπιστώ - ζητάει επιμόνως - εδώ και δύο χρόνια τον ακούω εγώ - να φέρουν την υπόθεση. Παρακαλεί ο άνθρωπος να εξεταστεί και αγνοείται. Τον Βύρωνα Πολύδωρα, που συμβαίνει να είναι φίλος μου και ίσως να είμαι λίγο επηρεασμένος, δεν τόλμησε κανείς, σε όλη την πολιτική του θητεία, ακόμα και στις πιο σκληρές αντιπαραθέσεις, να τον θίξει. Και θεωρώ αθλιότητα, γιατί βγήκε μια ανακοίνωση για τον Πρόεδρο της Δημοκρατίας ότι «Εμείς δεν είπαμε για τον Πρόεδρο». Αθλιότητα, ακραία αθλιότητα να βάζουν στο στόχαστρο τον σημερινό Πρόεδρο της ελληνικής Δημοκρατίας, που δεν έχει ανάγκη να τον στηρίξω εγώ. Θα ήθελα, τελειώνοντας, να πω τα εξής: Θέλω να θυμίσω σε κάποιους που θυμήθηκαν το C4I, ότι είναι ιστορία που αφορά τις κυβερνήσεις του ΠΑΣΟΚ εκείνης της εποχής. Δεν αφορά τη Νέα Δημοκρατία, θέλω να είμαι δίκαιος. Μην τα σκαλίζουν, γιατί ο προϋπολογισμός τότε για τους Ολυμπιακούς Αγώνες ήταν 5 δισεκατομμύρια, άντε 10. Έφτασε 30 δισεκατομμύρια και πάνω το τελικό κονδύλι. Έτσι, για να τα θυμίσουμε αυτά. Θέλω να θυμίσω και κάτι άλλο και τελειώνω. Γίνεται μια προσπάθεια, γιατί ακούω ότι το ίδιο έπρεπε να είχε γίνει και για τη «NOVARTIS». Έτσι έλεγε το ΚΙΝΑΛ. Θέλω να θυμίσω ότι είναι η τρίτη φορά που κάποιοι προσπαθούν με ένδικα μέσα να εμποδίσουν την έρευνα της «NOVARTIS». Χτες κιόλας - χτες - το Συμβούλιο Εφετών απέρριψε και υιοθέτησε την πρόταση της Εισαγγελέως Σταθέα ότι η έρευνα για τη «NOVARTIS» συνεχίζεται κανονικά. Η αίτηση κακοδικίας, που έκανε η πρώην Εισαγγελέας Διαφθοράς, θα συζητηθεί τον Μάρτιο, χωρίς να παρεμποδιστεί αυτή η ιστορία. Και τελειώνω, λέγοντας τo εξής: τον τελευταίο καιρό έχουν έλθει στην επιφάνεια δήθεν σκάνδαλα. Ένα είναι η χρηματοδότηση του προσφυγικού με το 1,6%. Ο Βίτσας, για όσους τον άκουσαν, ήταν καταπέλτης. Δεν υπάρχει τέτοιο νούμερο. Το ελληνικό κράτος διαχειρίστηκε με πολύ διαφάνεια 497 εκατομμύρια. Ούτε μισό παραπάνω. Κάτι λένε για το αεροδρόμιο της Ελευσίνας.
Κύριε Παπαχριστόπουλε, έχετε υποσχεθεί ότι θα τελειώσετε. Μην θεωρηθεί ότι είναι υπόσχεση πολιτικού.
Τελειώνω, κύριε Πρόεδρε. Κάτι λένε στον Σπίρτζη για το Θριάσιο και κάτι λένε για τα ΕΛΠΕ στον Σταθάκη. Εγώ θα τους έλεγα ότι η απελπισία δεν είναι καλός σύμβουλος, ειδικά όταν συνδυάζεται με φανατισμό και μικροψυχία. Να πέσουν οι τόνοι. Υπαρκτά σκάνδαλα υπάρχουν και πρέπει να υπάρχουν. Να μην εφευρίσκουμε φανταστικά σκάνδαλα, μόνο και μόνο γιατί βλέπουμε ότι όλα κατακρημνίζονται γύρω μας. Ευχαριστώ.
Κι εμείς ευχαριστούμε, έστω και καθυστερημένα. Ο κ. Γεώργιος Μαυρωτάς, Εισηγητής του Ποταμιού, έχει τον λόγο.
Ευχαριστώ, κύριε Πρόεδρε. Θα μείνω στο δεκαπεντάλεπτο αυστηρά. Το συγκεκριμένο νομοσχέδιο έρχεται κυρίως για να διορθώσει δραματικές αστοχίες του ασφαλιστικού ν.4387/2016. Ενός νόμου που λέγαμε από τότε, όταν συζητείτο στη Βουλή, ότι δεν είναι βιώσιμος. Με τον νόμο αυτόν, επειδή ακριβώς συνδέθηκαν οι ασφαλιστικές εισφορές με το εισόδημα, πολλοί ελεύθεροι επαγγελματίες και αυτοαπασχολούμενοι υπέστησαν μια σημαντική αφαίμαξη με τις ασφαλιστικές εισφορές. Το ασφαλιστικό σύστημα έγινε ουσιαστικά ένα επιπλέον φορολογικό σύστημα με υψηλότερους, μάλιστα, συντελεστές. Και αυτό έπληξε κυρίως τα μεσαία εισοδήματα, τη μεσαία επιχειρηματικότητα, που είναι και η ατμομηχανή της ελληνικής οικονομίας. Το είπαν, εξάλλου, και όλοι οι φορείς επιστημόνων που ήλθαν στην επιτροπή μας τη Δευτέρα. Τώρα, ουσιαστικά η Κυβέρνηση αποδέχεται με δυόμισι χρόνια καθυστέρηση ότι το «κίνημα της γραβάτας», όπως περιφρονητικά τους αποκαλούσατε τον Μάιο του 2016, είχε τελικά δίκιο. Το έχουμε ξαναπεί. Ο νόμος Κατρούγκαλου, όσο και να τον τροποποιεί κανείς - έχουμε χάσει το μέτρημα πόσες φορές έχει τροποποιηθεί - δεν μπορεί να αποτελέσει βάση για ένα ασφαλιστικό σύστημα βιώσιμο, που να ευνοεί την εργασία και τις μελλοντικές γενιές. Και εδώ πραγματικά ταιριάζουν γάντι αυτά που είχε πει ο κύριος Πρωθυπουργός για τον ΕΝΦΙΑ: Ο νόμος Κατρούγκαλου λοιπόν, είναι ένας νόμος «παράλογος, δεν διορθώνεται, καταργείται». Και εσείς τον καταργείτε διά των διαδοχικών παρεμβάσεων και τροποποιήσεων. Με το συγκεκριμένο νομοσχέδιο μειώνονται οι υπέρογκες ασφαλιστικές εισφορές για ελεύθερους επαγγελματίες και αυτοαπασχολούμενους, το πρόβλημα όμως εξακολουθεί να παραμένει. Για παράδειγμα από την 1η Ιανουαρίου του 2019 σε έναν αυτοαπασχολούμενο που έχει καθαρά κέρδη 30 χιλιάδες ευρώ, θα του μένουν καθαρά 13.401 ευρώ, δηλαδή το 55% θα φεύγει σε φόρους και ασφαλιστικές εισφορές. Και αν θέλει να δουλέψει παραπάνω και να βγάζει 50 χιλιάδες ευρώ καθαρά κέρδη τον χρόνο, τότε από τις 50 χιλιάδες θα του μένουν 18.565 ευρώ, δηλαδή το 63% θα είναι φόροι και ασφαλιστικές εισφορές. Φανταστείτε, δηλαδή, πόσο αφόρητη θα ήταν η κατάσταση πριν ακόμα από την τωρινή μείωση των ασφαλιστικών εισφορών, που τόσο παράλογα είχαν αυξηθεί. Γι' αυτό λέμε ότι ακόμα και μετά από αυτή την όντως βελτιωτική κίνηση, ουσιαστικά οι άνθρωποι αυτοί από ένα σημείο και μετά δουλεύουν μόνο για να πληρώνουν φόρους και εισφορές και έτσι δεν έχουν κίνητρο για να δουλέψουν περισσότερο, να επεκταθούν και να δημιουργήσουν νέες θέσεις εργασίας. Αν πάμε δε, και στους μισθωτούς, θα δούμε ότι το ίδιο ισχύει και για το μη μισθολογικό κόστος εργασίας. Για καθαρό μισθό 25 χιλιάδες ευρώ, δηλαδή περίπου 1.780 με 1.800 ευρώ τον μήνα για έναν επιστήμονα, το εργοδοτικό κόστος είναι 48.000, δηλαδή δύο φορές πάνω. Κι αναρωτιόμαστε μετά γιατί δεν μένει το επιστημονικό προσωπικό στη χώρα μας. Πώς να προσληφθούν μεσαία στελέχη με ικανοποιητικούς μισθούς, όταν έχουμε αυτό το εργοδοτικό κόστος; Γι' αυτό κατά τη γνώμη μας, πρέπει να αποσυνδεθούν οι ασφαλιστικές εισφορές από το εισόδημα, να συνδεθούν μ' ένα εύρος εισοδήματος, έχοντας τη δυνατότητα επιλογής συγκεκριμένων κλιμακίων και όποιος θέλει να διαλέξει υψηλότερο από το κατώτατο κλιμάκιο, να του εξασφαλίζεται και υψηλότερη σύνταξη. Το σημερινό νομοσχέδιο, τουλάχιστον τα άρθρα 1 έως 7 που αφορούν σε μειώσεις εισφορών, είναι ένα βήμα προς τη σωστή κατεύθυνση, ένα βήμα ανακούφισης, έστω και μικρό για τους ελεύθερους επαγγελματίες, για τους αυτοαπασχολούμενους και για τους αγρότες κι εμείς θα το στηρίξουμε. Ελπίζουμε να ακολουθήσουν κι άλλα νομοσχέδια μείωσης και της φορολογίας κι εδώ θα είμαστε να τα στηρίξουμε και αυτά. Κάλλιο αργά παρά ποτέ. Ας πάμε και σε κάποια πιο συγκεκριμένα θέματα. Στην ακρόαση των φορέων ο Πρόεδρος του ΤΕΕ, του Τεχνικού Επιμελητηρίου Ελλάδος, ζήτησε να δείτε το θέμα της ρύθμισης σε σαράντα δόσεις των έως τώρα οφειλών των μηχανικών. Θα θέλαμε να μας πείτε αν αυτό είναι κάτι που το εξετάζετε. Επίσης, στο άρθρο 1 στην παράγραφο 11α υπάρχει πρόβλεψη ειδικά για τους δικηγόρους να πληρώνουν οι πελάτες γραμμάτιο είσπραξης ανά δικηγορική πράξη για τις ασφαλιστικές τους εισφορές πλέον της αμοιβής. Το ερώτημα είναι: Γιατί μόνο για τους δικηγόρους και όχι για τους μηχανικούς; Να περιμένουμε μήπως όταν και αν αναλάβει το Υπουργείο κάποιος μηχανικός, να εισακούσει τους μηχανικούς ή αργότερα κάποιος γιατρός, να εισακούσει τους γιατρούς; Πάμε στο κεφάλαιο 2. Τα άρθρα 8 έως 22 περιέχουν ουσιαστικά ασφαλιστικές και συνταξιοδοτικές διατάξεις για πλήθος θεμάτων των επικουρικών ταμείων. Πρόκειται για διατάξεις βελτιωτικές των ήδη υφισταμένων, μετά από την πρώτη περίοδο λειτουργίας. Δεν θα είμαστε αρνητικοί, αλλά όλα αυτά δείχνουν ανάγλυφα την προχειρότητα της πρώτης νομοθέτησης. Τα άρθρα 23 έως 29 αφορούν κυρίως θέματα καλύτερης εφαρμογής της εργατικής νομοθεσίας. Με το άρθρο 23, ουσιαστικά ορίζεται παράσταση πολιτικής αγωγής για δεδουλευμένες αποδοχές και αποζημίωση απόλυσης. Οι εργαζόμενοι ουσιαστικά, αποκτούν για πρώτη φορά δικαίωμα να παρίστανται ως πολιτικώς ενάγοντες στις ποινικές δίκες σε βάρος εργοδοτών, λόγω μη καταβολής των δεδουλευμένων ή των οφειλόμενων αποζημιώσεων και έτσι πρέπει να είναι. Στο άρθρο 24 υπάρχει αύξηση των τμημάτων επιθεώρησης του ΣΕΠΕ, δηλαδή των επιθεωρητών εργασίας. Συστήνονται δύο νέα τμήματα, ένα στα Γρεβενά και ένα στην Ορεστιάδα. Δεν έχουμε αντίρρηση, αν αυτό πραγματικά συμβάλλει στην καλύτερη λειτουργία του ΣΕΠΕ. Το ερώτημα, όμως, είναι αν αυτό είναι αποσπασματικό, δηλαδή αν υπάρχουν και άλλες περιοχές με αντίστοιχο θέμα δημιουργίας νέων τμημάτων για επιθεωρητές εργασίας και αν υπάρχει ένα συνολικό πλάνο αναδιοργάνωσης του Σώματος γεωγραφικά, έτσι ώστε να βελτιωθεί η δράση του και παράλληλα να μην έχουμε φαινόμενα μονιμότητας σε μια περιοχή, αλλά οι επιθεωρητές να εναλλάσσονται, ώστε να μην δημιουργούνται συμπάθειες και εξαρτήσεις. Με το άρθρο 25 εξασφαλίζεται νομική εκπροσώπηση του ειδικού γραμματέα των επιθεωρητών και λοιπών υπαλλήλων. Όντως κρίνεται σκόπιμο να υπάρχει ένα ολοκληρωμένο πλαίσιο προστασίας των επιθεωρητών εργασίας, προκειμένου να προστατεύονται στις περιπτώσεις που εμπλέκονται σε δικαστικές υποθέσεις. Εδώ γίνεται αυτό, με παράσταση και εκπροσώπηση από μέλος του Νομικού Συμβουλίου του Κράτους. Το κράτος οφείλει να προστατεύει τους υπαλλήλους και ειδικά εκείνους που λόγω του αντικειμένου της εργασίας τους εμπλέκονται συχνά σε δικαστικές διαμάχες. Με το άρθρο 26 για τα ποινικά αδικήματα σε βάρος του ειδικού γραμματέα των επιθεωρητών και λοιπών υπαλλήλων, ορίζεται ως ιδιαίτερα επιβαρυντική περίσταση μια σειρά από αδικήματα, όπως εξύβριση, ψευδής καταμήνυση, σωματική βλάβη κ.λπ. κατά τη διάρκεια του ελεγκτικού έργου των επιθεωρητών εργασίας. Συμφωνούμε, δεδομένου ότι οι Επιθεωρητές έρχονται συχνά αντιμέτωποι με επιθετικές συμπεριφορές των ελεγχομένων. Αναρωτιόμαστε μήπως αυτές οι προστατευτικές διατάξεις πρέπει να επεκταθούν και σε άλλες κατηγορίες εργαζομένων στο δημόσιο που έχουν ελεγκτικές αρμοδιότητες, όπως ΣΔΟΕ, επιθεωρητές περιβάλλοντος κ.λπ.. Στο άρθρο 27 ουσιαστικά προστίθεται στους σκοπούς λειτουργίας του ΟΑΕΔ η μέριμνα για την εξασφάλιση δωρεάν μετακίνησης των ανέργων - εγγεγραμμένων στα μητρώα του - με τα μέσα μαζικής μεταφοράς, δεδομένου ότι ήδη προβλέπεται η δωρεάν μετακίνηση των ανέργων. Το γιατί χρειάζεται να αλλάξει το πλαίσιο και να συμπεριληφθεί η σχετική αρμοδιότητα στους σκοπούς του ΟΑΕΔ φαντάζομαι ότι έχει να κάνει ακριβώς με το ότι ο ΟΑΕΔ έχει τα σχετικά δεδομένα, δηλαδή το σχετικό μητρώο των ανέργων. Το άρθρο 28 είναι η συμμετοχή του Συλλόγου Βιομηχάνων Βορείου Ελλάδος στο Διοικητικό Συμβούλιο του ΟΑΕΔ και στην Επιτροπή του ΕΛΕΚΠ. Η διάταξη αυτή προφανώς αποτελεί εφαρμογή των προβλεπόμενων στο άρθρο 41 του ν.4554/2018 που ψηφίστηκε πρόσφατα και αναγνώρισε τον σύνδεσμο Βιομηχανιών Βορείου Ελλάδος ως ισότιμο κοινωνικό εταίρο. Να θυμίσω ότι στο εν λόγω άρθρο το Ποτάμι είχε ψηφίσει «παρών» με το σκεπτικό ότι αντίστοιχη αναγνώριση θα έπρεπε να υπάρξει και για τους υπόλοιπους περιφερειακούς συνδέσμους βιομηχανιών. Πάμε και στα τελευταία άρθρα, από 30 έως 37. Θα ξεκινήσω από τα άρθρα 34 και 35 για τη σύσταση και κάλυψη οργανικών θέσεων εποπτευόμενων φορέων. Εδώ δημιουργούνται τριακόσιες σαράντα μία οργανικές θέσεις μόνιμου προσωπικού σε δεκαεπτά εποπτευόμενους φορείς του Υπουργείου Εργασίας - σκόπιμο είναι. Το ετήσιο κόστος εκτιμάται σε 4,7 εκατομμύρια ευρώ για το 2020 και μετά και οι θέσεις αυτές, όπως μας είπε η Αναπληρώτρια Υπουργός, θα γίνουν κανονικά με διαδικασίες ΑΣΕΠ. Το 2019, όμως, που θα λειτουργήσουν ως έχουν οι συγκεκριμένες δομές, το κόστος είναι 5,8 εκατομμύρια ευρώ, δηλαδή είναι 1,1 εκατομμύρια ευρώ παραπάνω για το 2019, που είναι - υποτίθεται - το μεταβατικό στάδιο, σε σχέση με το 2020 που θα έχουμε τις οργανικές θέσεις. Το ερώτημα, που δεν απαντήθηκε στις επιτροπές, είναι πώς γίνεται αυτό, πώς προκύπτει αυτή η διαφορά του 1,1 εκατομμυρίου ευρώ. Μάλιστα, την περασμένη Πέμπτη είχε πει η κ. Φωτίου ότι οι υπηρετούντες αυτήν τη στιγμή είναι λιγότεροι από τις απαιτούμενες οργανικές θέσεις. Είναι λιγότεροι και έχουμε 1,1 εκατομμύρια ευρώ παραπάνω κόστος; Δύο τινά, λοιπόν, υπάρχουν εδώ: Ή έχει γίνει λάθος και είναι περισσότεροι οι εργαζόμενοι αυτήν τη στιγμή από τις οργανικές θέσεις σε αυτές τις δομές ή από το 2020 και μετά θα παίρνουν μικρότερους μισθούς. Για τριακόσια σαράντα ένα άτομα μάλιστα, βγαίνει 250 ευρώ λιγότερα τον μήνα. Άλλη εξήγηση δεν υπάρχει εντός του συγκεκριμένου μαθηματικού πλαισίου. Στο άρθρο 36 ο αριθμός των μελών, με βάση το άρθρο αυτό, των διοικητικών συμβουλίων των κέντρων κοινωνικής πρόνοιας δύναται να αυξηθεί από επτά σε έντεκα. Μας εξήγησε η Αναπληρώτρια Υπουργός ότι είναι για να μπουν στα διοικητικά συμβούλια όλοι οι εποπτευόμενοι φορείς, οι οποίοι διαφέρουν από περιφέρεια σε περιφέρεια. Το ερώτημα, όμως, είναι: Άσχετα με το αίτημα των φορέων, είχε διαπιστώσει το Υπουργείο ότι δεν λειτουργούσαν καλά τα διοικητικά συμβούλια; Είναι αναγκαίο να γίνει αυτό, δηλαδή η αύξηση των θέσεων στα μέλη του διοικητικών συμβουλίων, η οποία κοστίζει 163.000 ευρώ με βάση την έκθεση του Γενικού Λογιστηρίου του Κράτους; Τα 163.000 ευρώ δεν είναι και λίγα. Είναι περίπου δύο καινούργια ασθενοφόρα. Στο άρθρο 37, σχετικά με το προσωπικό περιφερειακών γραφείων του ΕΙΕΑΔ, μετά από δυόμισι χρόνια που συστάθηκαν, καταργούνται από 1-1-2019 τα περιφερειακά γραφεία του Εθνικού Ινστιτούτου Εργασίας και Ανθρώπινου Δυναμικού. Το προσωπικό μεταφέρεται σε διάφορους εποπτευόμενους φορείς - στον ΣΕΠΕ, στον ΟΑΕΔ - στα πλαίσια αυτής της αναδιοργάνωσης και καλώς πάνε εκεί, αν είναι να αξιοποιηθούν καλύτερα εκεί πέρα. Σύμφωνα με το άρθρο αυτό, επίσης, το διάστημα που μεσολαβεί από την κατάργηση των γραφείων μέχρι την ανάληψη υπηρεσίας των υπαλλήλων στον νέο φορέα, θεωρείται χρόνος πραγματικής υπηρεσίας και θα καταβάλλονται κανονικά οι αποδοχές. Για να μην έχουμε, λοιπόν, περιπτώσεις αργομισθιών - φαντάζομαι ήδη θα έχουν ξεκινήσει οι διαδικασίες αντιστοίχισης των εργαζομένων στους νέους φορείς - θα πρέπει στο άρθρο 37 να μπει ένα χρονοδιάγραμμα, μια προθεσμία για την ανάρτηση του πίνακα με τις υπηρεσίες υποδοχής, έτσι ώστε να μη μεσολαβήσει μεγάλο διάστημα στο οποίο οι υπάλληλοι αυτοί ουσιαστικά θα είναι αδρανείς, θα κάθονται.Παραδείγματος χάριν, να προβλεφθεί ότι η ανάρτηση θα γίνει ως 10-1-2019, ώστε να έχουν μετά τις δεκαπέντε μέρες, για να δηλώσουν προτιμήσεις. Εν κατακλείδι, λοιπόν, θα ήθελα να κλείσω λίγο πιο γενικά για το βασικό αντικείμενο του νομοσχεδίου, που είναι το ασφαλιστικό μας σύστημα. Όταν έχουμε 1,3-1,4 εργαζόμενους ανά συνταξιούχο, κανένα σύστημα δεν μπορεί να είναι βιώσιμο. Όταν μάλιστα οι νέοι μισθοί των νέων εργαζομένων είναι 500 και 600 ευρώ πώς θα χρηματοδοτηθούν συντάξεις των 800 ευρώ; Κι εγώ έχω γονείς κι εκείνοι περιμένουν με αγωνία στο τέλος του μήνα να πάνε να πάρουν τη σύνταξή τους. Έχουμε ως μονοθεματικό πεδίο συζήτησης το αν περικοπούν ή όχι οι συντάξεις. Αυτό γίνεται και από την Κυβέρνηση και από την Αξιωματική Αντιπολίτευση κι από ένα μεγάλο κομμάτι της άλλης Αντιπολίτευσης κι από τα μέσα μαζικής ενημέρωσης. Είναι ζηλευτή εκλογική, τηλεοπτική και επαγγελματική πελατεία οι συνταξιούχοι και βέβαια και ο συνδυασμός όλων αυτών μαζί. Αντί να χτίζονται πολιτικές, δημοσιογραφικές καριέρες πάνω σ' αυτό το θέμα, αντί να τρελαίνουμε τον κόσμο με τις περικοπές ή μη των συντάξεων, ας δούμε πως θα προσελκύσουμε επενδύσεις. Θα συζητήσουμε τον προϋπολογισμό τις επόμενες μέρες και πρέπει να δούμε ένα νούμερο που είναι πολύ ανησυχητικό. Είχαμε προβλέψει πέρυσι 11% αύξηση για τον Ακαθάριστο Σχηματισμό Παγίου Κεφαλαίου μέσα στο 2018 για τις επενδύσεις. Τελικά πετύχαμε 0,8%. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Ένα λεπτό θέλω, κύριε Πρόεδρε. Επίσης, είχαμε προβλέψει πέρυσι ρυθμό ανάπτυξης 2,5% για την αύξηση του ΑΕΠ της χώρας. Πετυχαίνουμε τελικά κοντά στο 2%. Αυτά είναι τα νούμερα που θα έπρεπε να μας ανησυχούν και να ρίχνουμε όλη μας την προσοχή. Για να αυξήσουμε, λοιπόν, την παραγωγή πρέπει να προσελκύσουμε επενδύσεις. Πρέπει να δημιουργήσουμε δουλειές, ώστε να μπορεί να αιμοδοτηθεί το ασφαλιστικό σύστημα. Αν οι συνταξιούχοι νοιάζονται για τις συντάξεις τους, θα πρέπει πρωτίστως να ανησυχούν για το αν τα παιδιά τους και τα εγγόνια τους μπορούν να βρουν δουλειά, για να μπορούν με τις εισφορές τους να χρηματοδοτούν τις συντάξεις των μπαμπάδων και των παππούδων τους. Γι' αυτό, κυρίες και κύριοι συνάδελφοι της Πλειοψηφίας, μη δαιμονοποιείτε την ιδιωτική πρωτοβουλία. Δουλειές δεν δημιουργούνται μόνο με προσλήψεις στο Δημόσιο, μόνο με θέσεις μετακλητών. Μη βαφτίζετε βολικά νεοφιλελεύθερο ό,τι είναι μη κρατικό. Το είδαμε άλλωστε και πρόσφατα στη συζήτηση για την Αναθεώρηση του Συντάγματος για το άρθρο 16. Μην αφήνετε τις ιδεοληψίες, που υπάρχουν στον χώρο σας - ευτυχώς όχι σε όλους - να κλωτσάνε τις ευκαιρίες, που έχουμε ως χώρα. Στην Ελλάδα πρέπει κάποια στιγμή να το πάρουμε σοβαρά απόφαση, να κάνουμε πολιτική δηλαδή με το βλέμμα στις επόμενες γενιές και όχι μόνο στις επόμενες κάλπες. Ευχαριστώ πολύ.
Κι εμείς ευχαριστούμε. Τον λόγο έχει ο κ. Μεγαλομύστακας, εισηγητής της Ένωσης Κεντρώων.
Ευχαριστώ, κύριε Πρόεδρε. Θέλω να ξεκινήσω την ομιλία μου, ξεκαθαρίζοντας ότι η Ένωση Κεντρώων θα υπερψηφίσει αυτό το νομοσχέδιο, το οποίο αφορά στη μείωση των ασφαλιστικών εισφορών για τους ελεύθερους επαγγελματίες και για μια μεγάλη ομάδα ανθρώπων της Ελλάδας, που ταλανίζεται από τις κακές πολιτικές που ακολουθήθηκαν. Για να αιτιολογήσω, λοιπόν, την ψήφο μας, θα τοποθετηθώ σχετικά. Αυτό που θέλω να σας πω είναι ότι αυτό μόνο το μέτρο - το γνωρίζετε κι εσείς νομίζω οι της συγκυβέρνησης - δεν φτάνει για να βγει απ' αυτόν τον βούρκο, μέσα στον οποίο παλεύει η ελληνική οικονομία, φορτωμένη με τα βαρίδια της εφορίας, φορτωμένη με τα βαρίδια των ασφαλιστικών εισφορών και όλων των άλλων προβλημάτων, που έχουν έρθει τα τελευταία χρόνια με την κρίση. Αυτό που θα έπρεπε να δείτε είναι το πώς θα μπορούσατε να κάνετε βιώσιμες τις ελληνικές επιχειρήσεις. Ακούστηκε απ' όλες τις πλευρές μέσα σ' αυτή την Αίθουσα σήμερα ότι αυτό μόνο το μέτρο δεν φτάνει. Δεν φτάνει και ούτε βλέπουμε μία προοπτική, έτσι ώστε να έρθουν νέες επενδύσεις στην Ελλάδα, να ανοίξουν οι υπάρχουσες επιχειρήσεις τα φτερά τους και να πετάξουν ψηλότερα, καθώς είδαμε ότι σε πολλές περιπτώσεις, στην πλειοψηφία, το εισόδημα των ελεύθερων επαγγελματιών πηγαίνει στο ελληνικό δημόσιο και δεν μένει στην τσέπη τους. Ακόμη και με αυτή τη μείωση των ασφαλιστικών εισφορών, που δεν θα την καταλάβουν όπως εσείς νομίζετε, με τον τρόπο που νομίζετε, στην τσέπη τους οι ελεύθεροι επαγγελματίες, καθώς οι του ΣΥΡΙΖΑ και των ΑΝΕΛ δεν αναφέρουν ότι παράλληλα έρχεται και ο επανυπολογισμός των εισφορών στο 100%, προ φορολόγησης, στον τζίρο δηλαδή των επιχειρήσεων. Δεν ξέρω σε ποιες χώρες που θέλουν ανάπτυξη ισχύει αυτό. Θα ήθελα μια απάντηση, αν το ξέρετε αυτό, αν το έχετε ερευνήσει. Για εμάς, είναι παράλογο να φορολογούμε μια φορά τον τζίρο και να ερχόμαστε να τον ξαναφορολογήσουμε μέσω των ασφαλιστικών εισφορών. Δεν ξέρω πού τα βλέπετε αυτά και πώς νομίζετε ότι θα αποδώσουν στην πραγματική οικονομία. Ήμασταν εδώ αυτά τα χρόνια που βρίσκεται η Ένωση Κεντρώων μέσα στο Κοινοβούλιο και σας λέγαμε, σας αναδεικνύαμε ποια είναι τα λάθη σας. Εσείς δεν ακούγατε. Αυτό το νομοσχέδιο το επιβεβαιώνει αυτό, που σας λέω, καθώς ήρθατε να μειώσετε, να διορθώσετε δηλαδή, έναν νόμο που είχατε φέρει εσείς και μάλιστα, τον είχατε παρουσιάσει ως ευεργετικό για την οικονομία. Δεν ήταν ευεργετικός, γι' αυτό και τον αλλάζετε και μειώνετε τις ασφαλιστικές εισφορές. Δεν νομίζω ότι κανένας πολιτικός μέσα στην Αίθουσα του Κοινοβουλίου θα ήταν αντίθετος στο να μειωθούν οι ασφαλιστικές εισφορές σήμερα στην Ελλάδα, που ο κόσμος αντιμετωπίζει προβλήματα. Επομένως, τι λέμε εμείς; Πριν φέρετε μια πρόταση, συζητήστε την πρώτα με τους συναδέλφους σας μέσα στο Κοινοβούλιο και έπειτα δημιουργώντας μια επιτροπή να τη συζητήσει αυτή με όλους τους φορείς, που σχετίζονται με το εν λόγω σχέδιο νόμου, που θέλετε να καταθέσετε. Αυτό που καταφέρατε εσείς, συνεχίζοντας βέβαια, το έργο ΠΑΣΟΚ Νέας Δημοκρατίας, που κυβέρνησαν μέχρι να αναλάβετε, είναι να δημιουργήσετε ένα αντιπαραγωγικό κλίμα, ένα πεδίο στο οποίο ο Έλληνας, αλλά και οι ξένοι επενδυτές, δεν μπορούν να δράσουν. Αν περπατήσετε στην αγορά, αυτό που θα ακούσετε από τους επιχειρηματίες είναι «δεν μας συμφέρει να δουλεύουμε». Δεν τους συμφέρει, γιατί όσο ανεβαίνει ο τζίρος τους, που σε πολλές περιπτώσεις μπορεί να υπερδιπλασιαστεί, το κέρδος που θα έχουν θα είναι ελάχιστο. Ακούσατε το παράδειγμα του κ. Μαυρωτά, ότι ένας άνθρωπος που κάνει τζίρο 50.000 με το ζόρι θα βάλει 18.000 στην τσέπη του, που φυσικά είναι ένα καλό νούμερο, αλλά ξέρετε τι σημαίνει για έναν ελεύθερο επαγγελματία να βγάλει 50.000 τζίρο αυτήν την περίοδο; Πρέπει να δουλεύει όλη την ημέρα, όλη τη νύχτα, να είναι μέσα στο άγχος για το πώς θα ανταποκριθεί στο να πληρώνει τους εργαζόμενούς του, στο πώς θα ανταποκριθεί στο να πληρώσει τις ασφαλιστικές εισφορές και έρχεστε εσείς σαν μεγαλομέτοχος στην επιχείρησή του. Δεν πρέπει να συνεχίσετε έτσι. Σε αυτό το νομοσχέδιο έπρεπε να υπάρχουν και άλλα μέτρα και άλλες διατάξεις οι οποίες θα ελαφρύνουν συνολικά τους Έλληνες επιχειρηματίες και ειδικά τους μεσαίους.
Σιγά - σιγά.
Σιγά - σιγά, αλλά δεν ξέρω πόσο αντέχει η ελληνική οικονομία το σιγά - σιγά. Είστε τρία χρόνια στην Κυβέρνηση. Άκουσα από πολλούς από τους συνομιλητές στις επιτροπές και σήμερα τους εισηγητές από τον ΣΥΡΙΖΑ και τους ΑΝΕΛ να μιλάνε για μισθούς πείνας που επέβαλε η Νέα Δημοκρατία και το ΠΑΣΟΚ. Έχετε δίκιο. Τρία χρόνια κυβερνάτε, όμως, και με εσάς οι μισθοί πείνας διατηρούνται σε εκείνο το επίπεδο, της φτώχειας και της ανέχειας. Είδαμε ότι οι Έλληνες δεν μπορούσαν αυτό να το αντέξουν. Και είδαμε διακόσιες πενήντα χιλιάδες επιστήμονες, ανθρώπους που έχουν τελειώσει τριτοβάθμια εκπαίδευση, να φεύγουν στο εξωτερικό. Πέρα από το κόστος που είχαμε στην οικονομία μας, γιατί εμείς σπουδάσαμε αυτούς τους ανθρώπους, το ελληνικό κράτος, αυτό πλήρωσε τα πανεπιστήμια και τους καθηγητές, οι γονείς τους πλήρωσαν τα ενοίκια και το κόστος διαβίωσης των φοιτητών αυτών, μόλις πήραν το πτυχίο τους τούς κάναμε δώρο στο εξωτερικό. Αυτό είναι τεράστιο λάθος. Δεν ξέρω πόσο αντέχει ακόμα ο Έλληνας όλα αυτά τα βαρίδια. Επομένως, δεν μπορούμε να πάμε εμείς σιγά - σιγά. Αυτό που θέλουμε είναι γρήγορες λύσεις, άμεσες λύσεις, για να αναπνεύσει επιτέλους το οικονομικό μας σύστημα. Δεν πρέπει να ξεχνάει κανείς σε αυτήν την Αίθουσα - και ειδικά αυτοί που ανήκουν στις πτέρυγες που κυβερνούσαν μέχρι σήμερα - ότι δεν είναι μόνο ο ΣΥΡΙΖΑ, που φόρτωσε τους Έλληνες με το βάρος της υπερφορολόγησης των ασφαλιστικών εισφορών, των μειώσεων και τον καταποντισμό γενικά των εισοδημάτων των Ελλήνων πολιτών. Δεν είναι αυτά τα δυόμισι, τρία χρόνια μόνο που χτυπιέται ο Έλληνας πολίτης. Επομένως, όταν ανεβαίνουν εδώ οι πολιτικοί οι οποίοι ανήκουν στις παρατάξεις που κυβέρνησαν μέχρι σήμερα και μας έβαλαν μέσα στην κρίση, πρέπει να μιλούν πολύ προσεκτικά και με μεγάλο σεβασμό στους Έλληνες πολίτες, γιατί όταν ξεχνάμε τι έχουν κάνει, τότε έρχεται ο Έλληνας και μας τιμωρεί απαξιώνοντας το πολιτικό σύστημα. Αν μιλήσετε με ανθρώπους έξω, στην κοινωνία, θα καταλάβετε ότι κανένας πλέον ή η πλειοψηφία των Ελλήνων δεν παίρνει στα σοβαρά τους πολιτικούς. Και πώς να τους πάρει άλλωστε, όταν άλλα λένε και άλλα κάνουν; Άλλα λένε όταν είναι Αντιπολίτευση και άλλα κάνουν όταν έρχονται στην κυβέρνηση. Σταθερότητα θέλει. Σταθερότητα θέλει για να σε πιστέψει ο κόσμος, όπως σταθερότητα θέλει και για να σε πιστέψει η αγορά για να έρθει να επενδύσει. Δεν γίνεται να ανεβαίνουμε σε αυτό το Βήμα και να μιλάμε για προεκλογική περίοδο, να λέμε ότι θέλουμε άμεσα εκλογές και όταν ζητάς προτάσεις για το τι θα κάνεις εσύ αύριο να μην είσαι έτοιμος να απαντήσεις. Πρέπει να ξέρεις τι να κάνεις. Επίσης, δεν μπορούμε να δεχτούμε τα όσα πρεσβεύει αυτήν τη στιγμή και όσα υποστηρίζει το παλιό ΠΑΣΟΚ, το νέο ΚΙΝΑΛ, που ζητά εξεταστική για τα μνημόνια. Ποιος τα έφερε τα μνημόνια, κύριοι και κυρίες του ΠΑΣΟΚ; Ποιος τα έφερε; Τα έφερε το ΠΑΣΟΚ, η Νέα Δημοκρατία και τώρα έφερε άλλο ενάμισι ο ΣΥΡΙΖΑ. Για να σκεφτόμαστε λίγο τι ζητάμε. Άκουσα να υπερασπίζονται και να παρουσιάζουν τον κ. Σημίτη ως μεγάλο ηγέτη αυτής της χώρας. Εγώ δεν τον κατηγορώ, δεν είμαστε δικαστήριο εδώ μέσα. Ωστόσο, όταν μιλάμε για κάποια πράγματα πρέπει να βάζουμε και τον νου μας να δουλέψει λίγο πιο καλά και να ανασύρουμε μνήμες. Πώς να τον παρουσιάσουμε ως μεγάλο ηγέτη αυτής της χώρας, όταν υπήρξε το σκάνδαλο του Χρηματιστηρίου επί ημερών του, όταν υπήρχαν τα εξοπλιστικά, όταν είδαμε ποια ήταν η «τρύπα» από τους Ολυμπιακούς Αγώνες, που μάλιστα οι εγκαταστάσεις όλες είναι απαξιωμένες και πολλές μπορεί να καταρρεύσουν κιόλας; Έχουμε τέτοιο παράδειγμα και στις Σέρρες, όπου κολυμβητήριο που ήταν να φτιαχτεί για το 2004 έχει μείνει, γιαπί και η υγρασία τρώει τα μπετά του. Δεν φερθήκαμε έξυπνα, επομένως δεν μπορούμε εμείς να δεχτούμε ως μεγάλο ηγέτη έναν άνθρωπο, ο οποίος άφησε την οικονομία μας να καταρρεύσει, καθώς και αυτός αποτελούσε μέρος σε αυτό. Έτσι απαξιώνεται το πολιτικό μας σύστημα, όπως απαξιώνεται και με δηλώσεις από τη μη δημοκρατική πτέρυγα του Κοινοβουλίου, θα πω εγώ, όταν ο αγορητής της Χρυσής Αυγής κατηγορεί τους Βουλευτές ότι δεν βρίσκονταν στην Αίθουσα γιατί δεν πληρώνονται. Ποιος είναι αυτήν τη στιγμή μέσα στο Κοινοβούλιο από την πτέρυγα της Χρυσής Αυγής; Κανένας. Ποιος είναι μέσα στις Επιτροπές; Έρχονται μόνο για να πουν αυτό που θέλουν να πουν, χωρίς να θέλουν να κάνουν συζήτηση, γιατί αυτό τους χαρακτηρίζει. Μονολογούν και φεύγουν. Αν θέλουν να κατηγορήσουν κάποιον, αυτός θα πρέπει να είναι ο κακός σχεδιασμός, με τον οποίο έρχονται κάποια νομοσχέδια, για να μην ξεχνάμε τα πάντα. Εφόσον όλοι μέσα σε αυτήν την Αίθουσα βλέπουμε ότι πρέπει να μειωθεί η εφορία, πρέπει να μειωθούν οι ασφαλιστικές εισφορές, πρέπει να μειωθεί ο φόρος στο πετρέλαιο, στα καύσιμα γενικότερα, πρέπει να μειωθεί ο ΕΝΦΙΑ, τότε γιατί δεν καθόμαστε να συζητήσουμε όλοι μαζί; Γιατί δεν κάνετε αυτό που λέει η Ένωση Κεντρώων από την αρχή, μια μεγάλη κυβέρνηση; Είδατε ότι η Κυβέρνηση των δύο κομμάτων, που συνεργάζονται προσχηματικά, αλλά και οι κυβερνήσεις πλειοψηφίας, δεν είχαν το αναμενόμενο αποτέλεσμα για την Ελλάδα μας. Επομένως, θα έπρεπε να πράξετε σοφά και να καθίσουμε σε ένα τραπέζι, εφόσον όλοι θέλουμε το ίδιο, δηλαδή το καλό της πατρίδας μας, να συζητήσουμε. Γιατί έτσι όπως έχετε δράσει μέχρι σήμερα, το μόνο που καταφέρνετε είναι να παίζετε το παιχνίδι της γάτας με το ποντίκι με τους δανειστές, καθώς έρχεστε εδώ μέσα και μας λέτε ότι «οι δανειστές μας τα επιβάλλουν» και μετά από λίγο τα αναιρείτε, πράγμα που δεν θα μπορούσε να συμβεί αν υπήρχε μια σοβαρή κυβέρνηση, ισχυρή, με την οποία θα διαπραγματευόντουσαν οι δανειστές. Είδατε πολύ καλά ότι δεν χρειαζόταν να είναι 20% οι εισφορές στον ΕΦΚΑ. Είπατε κι από αυτό το Βήμα ότι δεν θα γίνει μείωση του αφορολογήτου. Επομένως, γιατί τα ψηφίσατε; Να σας πω εγώ γιατί; Γιατί δεν είχατε τη σοβαρότητα - και δεν μιλάω για τα πρόσωπα, αλλά για τη δομή αυτής της Κυβέρνησης - να διεκδικήσετε αυτό που πρέπει από τους δανειστές, αυτό που αρμόζει στις συνθήκες που επικρατούν αυτή τη στιγμή στην Ελλάδα. Το μόνο που καταφέρνετε δρώντας μονομερώς, είναι να σπέρνετε τον διχασμό στην ελληνική κοινωνία. Τρανά παραδείγματα αυτής της πρακτικής είναι και η Συμφωνία των Πρεσπών και η προσυμφωνία, που κάνατε με την Εκκλησία. Δεν πρέπει να πορεύεστε έτσι, σύντροφοι! Δεν πρέπει. Αυτό που θα έπρεπε να δείτε, επομένως, είναι η ανάκαμψη της οικονομίας, το πώς θα δημιουργήσετε νέες θέσεις εργασίας, πώς θα ενισχύσετε την παραγωγή και όχι πώς θα βολεύετε δικούς σας ανθρώπους. Τριακόσιες σαράντα μία θέσεις εργασίας ανοίγουν με αυτό το νομοσχέδιο. Εμείς λέμε, για να βολέψετε τους δικούς σας. Εσείς κάντε το αντίθετο, για να μας διαψεύσετε. Σε κάθε σχέδιο νόμου που έρχεται προς ψήφιση, εσείς έχετε θέσεις που καλύπτονται στη συνέχεια από ανθρώπους, που θα ενισχύσουν τον κομματικό σας στρατό. Δεν πρέπει να το δέχεστε, ειδικά εσείς οι απλοί Βουλευτές της συγκυβέρνησης. Θα έπρεπε να έχετε αντιδράσει σε όλο αυτό. Είδαμε και το προσχέδιο του προϋπολογισμού - και θα κλείσω με αυτό - που μας δόθηκε κι έχει μπερδευτεί μάλλον το σύστημα, καθώς βλέπουμε ότι αυτό που ζητάτε είναι κοντά στο 4% πλεόνασμα και λίγο παραπάνω από 2% ανάπτυξη. Αυτά θα έπρεπε να είναι αντίθετα. Όσο και να περικόψετε για να δημιουργήσετε πλεόνασμα, δεν θα προκαλέσει αυτό ανάπτυξη ή μια αναθάρρηση της ελληνικής οικονομίας. Αυτό που πρέπει να κάνετε είναι να ενισχύσετε τις παραγωγικές δομές της χώρας, να δημιουργήσετε ένα κλίμα ευνοϊκό για τους επιχειρηματίες, κυρίως για τους μικρούς και τους μεσαίους, που αποτελούν τη ραχοκοκαλιά της ελληνικής οικονομίας. Δεν είδα καμμία πρότασή σας να ενισχύετε ή να επιδοτείτε τις εισφορές, για παράδειγμα για επιχειρήσεις που έχουν έναν, δύο, τρεις υπαλλήλους, για πραγματικά μικρές επιχειρήσεις. Επομένως, αυτό που πρέπει να βάζετε ως στόχο όταν φέρνετε έναν προϋπολογισμό, θα έπρεπε να είναι η ανάπτυξη, η ενίσχυση της παραγωγής μας. Πρέπει να έχετε ανοιχτό μυαλό, να ακούτε τους πάντες και να έχετε το βλέμμα σας στραμμένο προς τους Έλληνες και όσους βρίσκονται στην Ελλάδα, που θέλουν να βοηθήσουν για να βγούμε από την κρίση. Δυστυχώς, αυτό μέχρι σήμερα δεν συμβαίνει. Γιατί και η Δεξιά, αλλά και η Αριστερά, δυστυχώς, αποτελούν είλωτες των συμφερόντων και των ιδεοληψιών τους. Σας ευχαριστώ πολύ.
Κι εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις εκπαιδευτικοί συνοδοί τους από το 4ο Γυμνάσιο Συκεών Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Εισερχόμεθα εν τάχει στον κατάλογο των ομιλητών. Τον λόγο έχει η κ. Ελένη Αυλωνίτου από τον ΣΥΡΙΖΑ.
Κυρίες και κύριοι συνάδελφοι, συζητάμε σήμερα το σχέδιο νόμου με τίτλο: «Μείωση των ασφαλιστικών εισφορών και άλλες διατάξεις». Συζητάμε, δηλαδή, σήμερα στην πράξη τι σημαίνει για τους πολίτες ότι τελειώσαμε με τα προγράμματα της δημοσιονομικής προσαρμογής, τι σημαίνει για τους πολίτες η έξοδος από τα μνημόνια, τι σημαίνει εμπράκτως το τέλος της λιτότητας γι' αυτούς. Το σημερινό νομοσχέδιο έρχεται να ανακουφίσει τους ελεύθερους επαγγελματίες, αυτοαπασχολούμενους, και αγρότες μειώνοντας από 01-01-2019 τις μηνιαίες ασφαλιστικές τους εισφορές για την κύρια σύνταξη κατά 33% ήτοι από 20% στο 13,3% και δημιουργώντας έτσι μεγαλύτερο χώρο για την ενίσχυση του διαθέσιμου εισοδήματός τους. Για τους αγρότες η ασφαλιστική εισφορά μειώνεται από το 18% στο 12% για το 2019, ενώ για τους νέους επιστήμονες μειώνεται επίσης στο 13,3%. Όσο για τους επιστήμονες γιατρούς, δικηγόρους και μηχανικούς η εισφορά για επικουρική σύνταξη και εφάπαξ μειώνεται αναδρομικά από 01-01-2017 στο ελάχιστο ποσό των 64,5 ευρώ. Έτσι, με τη μέχρι τώρα ασφαλιστική μεταρρύθμιση όπου το 88% των ελεύθερων επαγγελματιών, αυτοαπασχολούμενων και αγροτών πλήρωναν ήδη λιγότερα σε σχέση με το παλιό ασφαλιστικό σύστημα, με τη νέα ρύθμιση θα πληρώνουν ακόμα λιγότερα, συνδέοντας έτσι δικαιότερα τις εισφορές με το πραγματικό εισόδημα. Ιδιαίτερα ανακουφιστική θα είναι αυτή η ρύθμιση για το υπόλοιπο 22% των ελεύθερων επαγγελματιών, που πραγματικά επιβαρύνθηκαν υπέρ του δέοντος όλη αυτή την περίοδο. Έρχεται, λοιπόν, μια δίκαιη αντιμετώπιση για την πληρωμή των ασφαλιστικών εισφορών, όπου το ασφαλιστικό σύστημα λαμβάνει πλέον υπόψη του το πραγματικό εισόδημα του ασφαλισμένου και όχι το πόσα χρόνια βρίσκεται κανείς στην επιχειρηματική δραστηριότητα, όπως γινόταν με το προηγούμενο ασφαλιστικό σύστημα, ανεξάρτητα με το εάν έχει κέρδος ή ζημία. Για να μπορέσουμε, όμως, να κάνουμε ουσιαστικές συγκρίσεις, ας δούμε λοιπόν σήμερα τι προτείνει η Αξιωματική Αντιπολίτευση για τη μείωση των ασφαλιστικών εισφορών. Προτείνει οριζόντια μείωση από το 20% στο 15% σε όλες τις κατηγορίες των επαγγελματιών. Η Νέα Δημοκρατία, δηλαδή, προτείνει την κατάρρευση του δημόσιου ασφαλιστικού συστήματος, που με τόσο κόπο και θυσίες κατάφερε να ορθοποδήσει. Είναι γνωστό ότι η σημερινή Κυβέρνηση παρέλαβε ένα ασφαλιστικό σύστημα με 1,1 δισ. έλλειμμα και τετρακόσιες χιλιάδες απλήρωτες συνταξιοδοτικές παροχές και κατόρθωσε να το κάνει κατά 1 δισ. πλεονασματικό. Η απορία, όμως, παραμένει. Πώς η Νέα Δημοκρατία και το ΠΑΣΟΚ, αφού εφήρμοσαν δώδεκα μειώσεις συντάξεων με περικοπές συνταξιοδοτικών παροχών κατά 44 δισεκατομμύρια ευρώ - που είχαν ως αποτέλεσμα κατά μέσο όρο τη μείωση των συντάξεων κατά 37% - κατάφεραν να παραδώσουν ένα ασφαλιστικό σύστημα με έλλειμμα 1,1 δισ. ευρώ; Πώς τα καταφέρατε, αλήθεια; Τόσες περικοπές και δεν μπορέσατε να ανατάξατε το σύστημα; Είστε για το Βιβλίο Γκίνες, επαξίως κατακτώντας το ρεκόρ ανικανότητας! Τώρα, λοιπόν, προκρίνετε οριζόντια μείωση των ασφαλιστικών εισφορών κατά πέντε μονάδες. Μήπως το λέτε για να παραδώσατε σιγά - σιγά το ασφαλιστικό σύστημα βορά στις ασφαλιστικές εταιρείες - όπως άλλωστε προκρίνετε στο πρόγραμμά σας - ξεκινώντας με την επιλογή του ασφαλισμένου για ιδιωτική επικουρική ασφάλιση; Η μείωση των ασφαλιστικών εισφορών στους ελεύθερους επαγγελματίες, που ψηφίζουμε σήμερα, είναι ένα από τα περίφημα αντίμετρα που η Αντιπολίτευση έλεγε ότι δεν υπάρχουν και ότι το μόνο που υπάρχει είναι μέτρα. Σήμερα, λοιπόν, κύριοι της Αντιπολίτευσης, καταρρίπτεται για άλλη μια φορά η καταστροφολογία σας, καθώς μέτρα δεν υπάρχουν. Αντίθετα, υπάρχουν μόνο αντίμετρα, δηλαδή μόνο ρυθμίσεις ανακούφισης των πολιτών, μόνο ρυθμίσεις που προσπαθούν να βελτιώσουν τις αδικίες, τις αστοχίες, που ήταν αδύνατο με την εφαρμογή του μνημονίου να έχουν αποφευχθεί. Έτσι, λοιπόν, έχοντας ξεμείνει από επιχειρήματα, μας εγκαλείτε τώρα για το εύρος των αντιμέτρων, που μέχρι πρότινος ειρωνευόσασταν. Μην μου μαραζώνετε! Όλα θα εφαρμοστούν και στον αριθμό και στο μέγεθος όπως έχουν εξαγγελθεί από τον Πρωθυπουργό στη Διεθνή Έκθεση Θεσσαλονίκης. Ένα - ένα, λοιπόν, τα αντίμετρα, κύριοι της Αντιπολίτευσης, θα σηκώσετε το χέρι για να τα ψηφίσετε. Και τη μείωση του ΕΝΦΙΑ, και το επίδομα στέγασης, και τη μείωση της φορολογίας των επιχειρήσεων και τόσα άλλα, όπως επίσης και το κοινωνικό μέρισμα για το 2018, που θα δοθεί στους πολίτες για τρίτη συνεχόμενη χρονιά. Κυρίες και κύριοι συνάδελφοι, χθες κατατέθηκε ο προϋπολογισμός για το 2019, που κατ' αρχάς δεν περιλαμβάνει την περικοπή των συντάξεων, όπως ευχόσασταν. Όταν εμείς προσπαθούσαμε να διαπραγματευτούμε και το Διεθνές Νομισματικό Ταμείο απαιτούσε τη μείωση των συντάξεων, τρίβατε τα χέρια σας. «Κλείστε με τόσα και άλλα τόσα μέτρα», μας λέγατε. Και όταν εμείς κάναμε αγώνα να αντικρούσουμε τον εκβιασμό, προσπαθώντας τουλάχιστον να πιέσουμε για αντίμετρα, για να ισορροπήσουμε την επιβάρυνση των πολιτών, εσείς, κύριοι της Αξιωματικής Αντιπολίτευσης, με αέρα στα πανιά σας για τη δυσαρέσκεια που θα προκαλούσε στους πολίτες η μείωση των συντάξεων, θεωρώντας με περίσσια κυνικότητα ότι με αυτόν τον τρόπο θα ανεβάζατε τα ποσοστά σας, μας διαβεβαιώνατε καμαρωτά, δια του Αντιπροέδρου, σας την Άνοιξη του 2018, ότι οι περικοπές των συντάξεων θα γίνουν και η Νέα Δημοκρατία θα τηρήσει τα συμφωνηθέντα. Τόσο νοιάξιμο για τους συνταξιούχους! Φτάσατε στο σημείο να εγκαλείτε τον κ. Μοσκοβισί μέσα στη Βουλή, όταν άφηνε ανοικτό το ενδεχόμενο μη περικοπής των συντάξεων, καθώς το είχατε ήδη ενσωματώσει στο πρόγραμμά σας. Και τότε τρέχατε υποκριτικά να καταθέσετε πρόταση νόμου για να μην περικοπούν, δήθεν, οι συντάξεις, ενώ την ίδια στιγμή, πηγαίνατε και γκρινιάζατε στους δανειστές μη τυχόν και κάνουν το χατίρι στον Τσίπρα και δεν απαιτήσουν την τήρηση των συμφωνηθέντων, δηλαδή την περικοπή των συντάξεων. Τόσο νοιάξιμο για τους συνταξιούχους! Τελειώνοντας, κυρίες και κύριοι συνάδελφοι, θέλω να σας πω ότι όσες διαστρεβλώσεις και να κάνετε, όσα ψέματα και να λέτε, όση υποκρισία και θράσος να περισσεύει, ο κόσμος και οι συνταξιούχου γνωρίζουν ποιος ρήμαξε τη ζωή τους και πως αυτή η Κυβέρνηση συνεχίζει την προσπάθειά της για την αύξηση του εισοδήματος, τη διεύρυνση των δικαιωμάτων, την ενίσχυση του κοινωνικού κράτους. Όμως, τώρα, αφήστε λίγο στην άκρη την κινδυνολογία, την καταστροφολογία και τη γκρίνια γιατί χάσατε τρεις εκλογικές αναμετρήσεις ,και θα χάσετε και την τέταρτη - και, κάνοντας την καρδιά σας πέτρα, ελάτε να ψηφίσουμε τη μείωση των ασφαλιστικών εισφορών, ένα αντίμετρο που είναι μεν αόρατο σε εσάς στη Νέα Δημοκρατία, αλλά δεν πειράζει, είναι ορατό στον κόσμο της εργασίας, που η Κυβέρνηση ΣΥΡΙΖΑ - ΑΝΕΛ τον οραματίζεται επίκεντρο της ανάπτυξης. Σας ευχαριστώ πάρα πολύ.
Τον λόγο έχει ο κ. Μάξιμος Χαρακόπουλος.
Ευχαριστώ, κύριε Πρόεδρε. Πράγματι, κυρία Αυλωνίτου, κάνετε την καρδιά σας πέτρα με αυτό το νομοσχέδιο που ψηφίζετε, διότι το υπό συζήτηση νομοσχέδιο για τη μείωση των ασφαλιστικών εισφορών, είναι ουσιαστικά ένα μεγαλοπρεπές mea culpa της Κυβέρνησής σας. Και αντί αυτή η ομολογία του λάθους να γίνει με αυτοκριτική, με αιδώ, και μια δημόσια συγγνώμη των κυβερνητικών εταίρων προς τους ελεύθερους επαγγελματίες, που τους έβαλε τα δύο πόδια σε ένα παπούτσι, ζούμε έναν παραλογισμό: η Κυβέρνηση πανηγυρίζει για την κατάργηση ενός νόμου, που η ίδια ψήφισε πανηγυρίζοντας. Μάλιστα, οι Υπουργοί σας δήλωναν ευτυχείς, διότι περπατούν στον δρόμο και γίνονται αποδέκτες αυθόρμητων εκδηλώσεων θαυμασμού από μαγαζάτορες και συγχαρητηρίων από ελεύθερους επαγγελματίες, για το καλό που τους έκαναν. Δεν βλέπω εδώ τον κ. Πετρόπουλο. Τότε τα στελέχη της κυβερνητικής Πλειοψηφίας κατακεραύνωναν όλους εμάς, τους Βουλευτές της Αντιπολίτευσης, που ασκούσαμε κριτική στον νόμο Κατρούγκαλου, επισημαίνοντας ότι θα επέφερε επιπλέον βάρη σε ολόκληρες παραγωγικές ομάδες, που αγκομαχούσαν ήδη από την κρίση. Και το κάνατε, όχι μόνο με τους δικηγόρους, τους γιατρούς, τους μηχανικούς, εν γένει τους ελεύθερους επαγγελματίες, που τότε είχαν βγει στον δρόμο με το λεγόμενο «κίνημα της γραβάτας», αλλά και για τους αγρότες, οι οποίοι υπέστησαν σοκ, καθώς παρασύρθηκαν σε μεγάλο βαθμό το 2015 και στήριξαν τις λαϊκίστικες και δημαγωγικές σας θέσεις. Η επιλογή σας τότε έδειχνε την ιδεοληπτική εμμονή, που σας διακατέχει ενάντια στις παραγωγικές δυνάμεις του τόπου, σε όσους παλεύουν με θεούς και δαίμονες για να ανταπεξέλθουν σε ένα από τα πιο αντίξοα επιχειρηματικά περιβάλλοντα στον κόσμο. Όμως, δεν μας ακούσατε και προχωρήσατε στην αύξηση των ασφαλιστικών εισφορών. Και μαζί με τη ραγδαία αύξηση των φόρων σε μια οικονομία, που κυριολεκτικά σέρνεται, με επενδύσεις που τις βλέπουμε με το κυάλι, γονατίσατε τη μεσαία τάξη - και το κάνατε συνειδητά! - επιχειρώντας να δώσετε ταξικό πρόσημο στην πολιτική σας. Και τώρα, υπό τη γενική κατακραυγή, τη φυγή χιλιάδων νέων επιστημόνων και την αδυναμία καταβολής ασφαλιστικών εισφορών, αντιγράφετε από το πρόγραμμα της Νέας Δημοκρατίας. Όμως, το κάνετε αποσπασματικά και άτολμα και όχι μόνο με τις εισφορές, αλλά και με τον ΕΝΦΙΑ, που κάποτε θα καταργούσατε ή τις εξαγγελίες για μείωση των φορολογικών συντελεστών, που εσείς αυξήσατε. Επιχειρείτε να πείσετε ότι η πολιτική σας ήταν ένα «success story». Μόνο που οι αγορές δεν σας εμπιστεύονται. Το επιτόκιο δανεισμού αντί να μειώνεται, αυξάνεται. Χθες ξεπέρασε το 4,8%. Είναι απαγορευτικό. Και γι' αυτό δεν ευθύνεται μόνο η Ιταλία, αλλά και τα μηνύματα που στέλνετε με τους πολιτικούς σας τυχοδιωκτισμούς, όπως αυτούς με την Εκκλησία και με τους δέκα χιλιάδες νέους διορισμούς, που τάζετε στη θέση των κληρικών που θα απολύσετε από το δημόσιο. Όμως, αν και δεν θα είναι δημόσιοι υπάλληλοι, υπόσχεστε να συνεχίσετε να τους πληρώνετε με ένα επίδομα που θα δίνετε στην ιεραρχία. Και αυτό θέλετε οι αγορές να το εκλάβουν ως κανονικότητα. Η πολιτική σας ζημίωσε τη χώρα κατά 100 δισεκατομμύρια ευρώ. Υποθηκεύσατε μέχρι και τις αρχαιότητες του τόπου στο αιωνόβιο υπερταμείο. Εγκλωβίσατε την οικονομία σε έναν φαύλο κύκλο ματωμένων πλεονασμάτων μέχρι το 2060. Η διακυβέρνησή σας θα μείνει στην ιστορία, πράγματι, ως μια χαμένη τετραετία. Τέσσερα χρόνια για να ξαναγυρίσουμε στο τέλος του 2014 με πολύ χειρότερους όρους. Πίσω από την εκστρατεία παραποίησης της πραγματικότητας, που έχετε εξαπολύσει για τη δήθεν μεταμνημονιακή Ελλάδα, αυτό που κυριαρχεί είναι η σκληρή πραγματικότητα, που βιώνει ο μέσος πολίτης, αυτή που αντιμετωπίζει ο εργαζόμενος, που ζει με τον εφιάλτη της απόλυσης, ο επαγγελματίας που αγωνιά να τα φέρει βόλτα, ο νέος, που δουλεύει με μερική απασχόληση ή ανασφάλιστος, ο άνεργος που βρίσκεται σε απόγνωση. Διότι με τις πολιτικές σας - πότε με θολωμένο και πότε με καθαρό μυαλό, πότε με τον Μαδούρο και πότε με την Μέρκελ - γεγονός είναι ότι οδηγήσατε πάνω από τους μισούς Έλληνες -5,7 εκατομμύρια - να χρωστούν σε ασφαλιστικά ταμεία και στο δημόσιο το ασύλληπτο ποσό των 137 δισεκατομμυρίων ευρώ. Και έρχεστε τώρα, που οι εκλογές πλησιάζουν, να μπαλώσετε όσα εσείς ξηλώσατε. Και το κάνετε πάλι με άτσαλο τρόπο, χωρίς να πείτε ολόκληρη την αλήθεια στον λαό, με την οποία, προφανώς, έχετε πάρει οριστικό διαζύγιο. Διότι η μείωση των ασφαλιστικών εισφορών, που φέρνετε, δεν θα είναι 33%, αλλά μικρότερη, καθώς από 1-1-2019, στη βάση υπολογισμού των ασφαλιστικών εισφορών για ελεύθερους επαγγελματίες και αυτοαπασχολούμενους, θα συμπεριλαμβάνονται όλες οι ασφαλιστικές εισφορές που έχουν καταβληθεί το προηγούμενο έτος και σταματάει η έκδοση του 15%, που υπήρχε, για τον υπολογισμό των εισφορών του 2018. Εμείς ήμασταν εξ' αρχής αντίθετοι με εξοντωτικές ασφαλιστικές εισφορές, την ώρα που εκείνο που απαιτείται είναι να δοθούν ανάσες στις παραγωγικές δυνάμεις του τόπου, για να τραβήξουν επιτέλους μπροστά το τρένο της ανάπτυξης. Κυρίες και κύριοι της Κυβέρνησης, για εσάς πρώτιστη έγνοια είναι το ομιχλώδες πολιτικό σας αύριο και για να το πετύχετε, δεν ορρωδείτε προ ουδενός. Αρνείστε να πληρώσετε τις ληξιπρόθεσμες οφειλές του δημοσίου και πετσοκόβετε κατά 550 εκατομμύρια το πρόγραμμα των δημοσίων επενδύσεων, για να παρουσιάζετε υπερπλεονάσματα. Εκτοξεύετε τον αριθμό των συμβασιούχων, τους οποίους εμπαίζετε, κλείνοντάς τους το μάτι της μονιμοποίησης. Τάζετε και πάλι στους πάντες τα πάντα, απειλώντας να ναρκοθετήσετε την πορεία της χώρας για το δικό σας μικροπολιτικό συμφέρον. Ολοκληρώνω, κύριε Πρόεδρε, λέγοντας, ότι οι κινήσεις σας ωστόσο, μοιάζουν με του πνιγμένου που πιάνεται από τα μαλλιά του, για να σωθεί και γι' αυτό είναι καταδικασμένες να αποτύχουν. Σας ευχαριστώ.
Ο κ. Γιάννης Κουτσούκος από τη Δημοκρατική Συμπαράταξη έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, είμαι υποχρεωμένος ως πρώτος ομιλητής από τη Δημοκρατική Συμπαράταξη και πριν έρθω στα θέματα του νομοσχεδίου, να απαντήσω στον εκπρόσωπο του καθ' έξιν συκοφάντη και υβριστή του κ. Καμμένου, που μας εγκάλεσε από αυτό εδώ το Βήμα γιατί ασκήσαμε τα κοινοβουλευτικά μας καθήκοντα. Τι κάναμε, δηλαδή, οι Βουλευτές της Δημοκρατικής Συμπαράταξης; Καταθέσαμε μια ερώτηση προς τον αρμόδιο Υπουργό Δικαιοσύνης και του λέμε τι έγινε με το βούλευμα υπ' αριθμόν 1732/23-10-2017 του Συμβουλίου Εφετών; Γιατί δεν ήρθε στη Βουλή; Γιατί δεν τηρήθηκαν οι κοινοβουλευτικές διαδικασίες; Αν έπρεπε ή όχι να πάει στην αρχή καταπολέμησης του μαύρου χρήματος κοκ. Είναι κοινοβουλευτικό δικαίωμά μας και το ασκούμε και θα δούμε τις απαντήσεις που θα μας δώσει ο κύριος Υπουργός και η κυρία εισαγγελέας του Αρείου Πάγου, την οποία επισκεφθήκαμε, σε σχέση με τα δικά της καθήκοντα. Και εμείς δεν εμπλέξαμε τον Πρόεδρο της Δημοκρατίας. Τον Πρόεδρο της Δημοκρατίας τον ενέπλεξε το Μέγαρο Μαξίμου με τη χθεσινή του ανακοίνωση και προσπάθησε να το αναπαράγει από αυτό εδώ το βήμα ο εκπρόσωπος του κ. Καμμένου. Τα λέω αυτά, γιατί έχουμε πει και το επαναλαμβάνω, ότι η δικαιοσύνη, ναι, πρέπει να είναι τυφλή. Μονόφθαλμη δεν επιτρέπεται να είναι. Δεν επιτρέπεται να κοιτάει ανάλογα με το πώς τη βολεύει, διότι μάθαμε για ανοίγματα λογαριασμών, χωρίς να υπάρχουν δικογραφίες. Εδώ, λοιπόν, που υπάρχουν δικογραφίες, θέλουμε να μάθουμε τι ακριβώς συμβαίνει. Αυτά προς το παρόν. Έρχομαι τώρα στο νομοσχέδιο. Ειπώθηκε από πολλούς αγορητές των κομμάτων της Αντιπολίτευσης που προηγήθηκαν σεαυτό εδώ το Βήμα ότι η Κυβέρνηση ξηλώνει το νόμο Κατρούγκαλου, το ν.4387/2016. Αυτό δεν είναι απολύτως ακριβές. Έχει ένα μέρος αλήθειας, διότι η Κυβέρνηση η οποία τον Μάιο του 2016, όταν ψηφιζόταν ο νόμος Κατρούγκαλου, μας έλεγε ότι κάνει ένα δίκαιο σύστημα, αποδέχεται εκ των υστέρων και με πολύ μεγάλη καθυστέρηση ότι επέβαλε μια δεύτερη φορολογία στους ελεύθερους επαγγελματίες και στους αγρότες, συνδέοντας τις εισφορές της κοινωνικής ασφάλισης με το εισόδημα. Τα στοιχεία που έχουμε παρουσιάσει, τα είπε ο εισηγητής μας ο κ. Κωνσταντόπουλος νωρίτερα. Δηλαδή, ότι μειώθηκαν τα δηλωθέντα εισοδήματα των ελευθέρων επαγγελματιών το 2016, κατά 20%, το αποδεικνύουν. Διότι το 2016 δεν φτώχυνε ξαφνικά η χώρα. Τα ίδια οικονομικά δεδομένα με το 2015 είχαμε. Και έρχεται τώρα, ναι, να κάνει μια μικρή ελάφρυνση. Όμως, τον νόμο Κατρούγκαλου τον κρατάει ατόφιο, καθώς, κυρίες και κύριοι συνάδελφοι, η λογική της σύνδεσης των εισφορών με το εισόδημα παραμένει. Η Κυβέρνηση θα μπορούσε, αν ήθελε, να συζητήσει την τροπολογία που έχουμε καταθέσει και η οποία λέει ότι πρέπει να αποσυνδέσουμε τις ασφαλιστικές εισφορές, να τις πάμε κλιμακωτά, λαμβάνοντας βεβαίως υπ' όψιν το εισόδημα με κατώτερο και ανώτερο πλαφόν. Η κυρία Υπουργός δεν έχει πάρει ακόμα τον λόγο, αλλά περιμένουμε να μας απαντήσει. Και ελπίζω ότι θα μας απαντήσει και για πολλά άλλα. Επίσης, κυρίες και κύριοι συνάδελφοι, ο νόμος Κατρούγκαλου παραμένει ατόφιος, καθώς, αν κατάλαβα καλά χθες από τις δηλώσεις του κ. Χουλιαράκη - θα μας τα πει καλύτερα η κ. Αχτσιόγλου - δεν μιλάμε για ακύρωση του μέτρου της περικοπής των συντάξεων. Δεν ξέρω πώς θα περιγραφεί η σχετική διατύπωση, όταν έρθει στη Βουλή. Σας διαβάζω, λοιπόν, πώς πρέπει να είναι: «Οι παράγραφοι 1 και 2 του άρθρου 1 και του άρθρου 2 του ν.4472 καταργούνται». Είναι η διάταξη που έχετε ψηφίσει εσείς και λέει ότι θα περικοπεί η προσωπική διαφορά. Αυτή τη διάταξη, που έχουμε καταθέσει με πρόταση νόμου, αυτή και μόνο αυτή αυτούσια πρέπει να ψηφίσετε και να την ψηφίσετε, μάλιστα, και με ονομαστική ψηφοφορία για να ξεπλύνετε το άγος της προηγούμενης θετικής σας ψήφου. Και το ερώτημα που τίθεται προς εσάς και την Κυβέρνηση είναι: Η προσωπική διαφορά του άρθρου 14 θα παραμείνει στο διηνεκές, χωρίς να έχετε ενημερώσει καν αυτούς, στους οποίους έχει γίνει ο επανυπολογισμός των συντάξεων, για να ξέρουν ενδεχόμενα τι τους περιμένει στο μέλλον; Εμείς, κυρίες και κύριοι συνάδελφοι, έχουμε καταθέσει μια πρόταση νόμου - την παρουσιάσαμε προχθές στην αίθουσα της Γερουσίας - η οποία έχει με τη μορφή επεξεργασμένων νομοτεχνικών διατάξεων περιγράψει τι ζητήματα πρέπει να λύσουμε στο κοινωνικοασφαλιστικό σύστημα. Λέει, παραδείγματος χάριν, στο άρθρο 3 ότι πρέπει να απαλλάξουμε τους νέους για πέντε χρόνια από ασφαλιστικές εισφορές. Λέει ότι πρέπει να κάνουμε τον ακατάσχετο λογαριασμό στους ελεύθερους επαγγελματίες, ότι πρέπει να δώσουμε τη δυνατότητα σε αυτούς που χρωστάνε - ελεύθερους επαγγελματίες και αγρότες - να πάρουν σύνταξη, διότι σήμερα δεν τους δίνετε τη δυνατότητα να ρυθμίσουν τις οφειλές τους. Είναι το άρθρο 10. Ακόμη λέει ότι πρέπει να αποσυνδέσουμε τις εισφορές από το εισόδημα, όπως σας είπα νωρίτερα. Είναι η τροπολογία που καταθέσαμε. Το αναφέρω, για να την έχει μπροστά της η κ. Αχτσιόγλου. Λέει, επίσης, ότι πρέπει να καταργήσουμε το άρθρο 20. Με τον κ. Πετρόπουλο έχω ανταλλάξει πολλές φορές απόψεις σε αυτή εδώ την Αίθουσα για το άρθρο 20 του νόμου Κατρούγκαλου, που λέει ότι σε όποιον ασκεί αγροτική δραστηριότητα, περικόπτεται το 60% της σύνταξής του. Δηλαδή, κάποιος που κληρονόμησε ένα αγροτεμάχιο, ένα λιοστάσι και ένα αμπέλι, πρέπει να το πουλήσει για να το δώσει στο δημόσιο. Ο κ. Πετρόπουλος βρήκε μια αμφίβολης νομιμότητας ρύθμιση μεταβατικού χαρακτήρα. Αν θέλετε, καταργήστε την, κύριε Πετρόπουλε, μιας και είχαμε συζητήσει αυτό το θέμα. Είπαμε ότι είναι του νόμου Κατρούγκαλου. Έχουμε προτείνει στο άρθρο 25 την αντιμετώπιση του προβλήματος των συντάξεων φτώχειας που δίνει ο νόμος Κατρούγκαλου στο επίπεδο της εθνικής σύνταξης. Και λέμε, «κατώτερη σύνταξη 500 ευρώ για το ένα άτομο και 700 ευρώ για τα δύο άτομα». Επίσης, έχουμε προτείνει τις εκατόν είκοσι δόσεις για όσους χρωστάνε στα ασφαλιστικά ταμεία. Πάνω από 30 δισεκατομμύρια είναι οι οφειλές στα ασφαλιστικά ταμεία. Θα τα κάνετε αυτά; Ποιος σας εμποδίζει; Δεν υπάρχει πλέον τρόικα. Βγήκαμε από τα μνημόνια, έτσι δεν λέτε; Επομένως; Φέρτε και την πρώτη κατοικία, κύριε Μαντά, και φέρτε και όλα αυτά που αφορούν τους φτωχούς, τους εξαθλιωμένους, τους καταπιεσμένους, που υποτίθεται ότι εκπροσωπείτε. Και για να μην τα λέω όλα, επειδή η πρότασή μας έχει κατατεθεί, σας είναι γνωστή, έχει πάει στο Γενικό Λογιστήριο, θέλω να σας πω τούτο μόνο τελειώνοντας: Μην νομίζετε ότι μπορείτε να δημιουργήσετε νέες αυταπάτες και να κοροϊδέψετε για άλλη μια φορά τον λαό, λέγοντας ότι βγήκαμε από τα μνημόνια, την ώρα που εφαρμόζετε μια σκληρή μνημονιακή πολιτική.
Μαζί με τα μνημόνια τελείωσε και ο χρόνος, κύριε Κουτσούκο. Ο κ. Γρέγος έχει τον λόγο.
Ευχαριστώ, κύριε Πρόεδρε. Ήρθε πάλι μια τροπολογία, η οποία είναι ένα ολόκληρο νομοσχέδιο από ό,τι βλέπουμε και έχουν έρθει και οι αρμόδιοι Υπουργοί για να την υποστηρίξουν. Τι άλλο να πούμε; Ακούσαμε από «τέλος μνημονίων», μέχρι την γνωστή παροχολογία των τελευταίων ημερών, πάντα, όμως, με την έγκριση των δανειστών και φυσικά με γνώμονα τη συλλογή ψήφων από το κυβερνόν μόρφωμα. Αυτό, λοιπόν, έγινε χθες, αυτό γίνεται και σήμερα, αυτό θα γίνεται και σε όλες τις επόμενες συνεδριάσεις. Οι παροχές και οι ελαφρύνσεις γίνονται, φυσικά, για να γλιτώσετε την επερχόμενη εκλογική σας συντριβή. Τώρα τα θυμηθήκατε όλα; Έχετε τον κόσμο για κουτό; Αφού κατακλέψατε τις συντάξεις, υπερφορολογήσατε τους πάντες και τα πάντα, εφαρμόσατε όλα τα μνημονιακά μέτρα, εφαρμόζετε τη γνωστή τακτική της ψηφοθηρίας μέσω παροχών, δήθεν παροχών και δήθεν ελαφρύνσεων. Ο ΕΝΦΙΑ είναι ένας παράνομος φόρος, τον οποίο είχατε πει ότι θα καταργήσετε. Το τέλος επιτηδεύματος είναι, επίσης, ένας παράλογος και άδικος φόρος, ο οποίος πρέπει να καταργηθεί γενικά και από παντού. Οι τροπολογίες που φέρνετε εκβιαστικά, είναι ασπιρίνη σε πολύ βαθιά άρρωστο. Για την κατάντια και τη διάλυση των ασφαλιστικών ταμείων έχουν μεριμνήσει εδώ και χρόνια οι κυβερνήσεις ΠΑΣΟΚ και Νέας Δημοκρατίας. Και φυσικά, συνεχίζουν οι ΣΥΡΙΖΑΝΕΛ στον ίδιο δρόμο. Εξάλλου, σε τίποτα δεν διαφέρουν τα παραπάνω κόμματα. Ακριβώς οι ίδιες πολιτικές, οι ίδιες τακτικές, τα ίδια τραγικά αποτελέσματα. Τι κάνατε για την πάταξη του λαθρεμπορίου; Τι κάνατε για το παρεμπόριο; Τι κάνατε για τις συντάξεις και τα επιδόματα που παίρνουν εδώ και χρόνια οι δήθεν κατατρεγμένοι λαθροεισβολείς; Ποιος ξεχνάει τις ορδές Αλβανών που ήρθαν στην πατρίδα, βρήκαν δουλειές, οι περισσότεροι δεν πλήρωναν εισφορές στα ταμεία, έβγαζαν τα χρήματα στην Αλβανία και τώρα έφτασαν να μας απειλούν ακόμα και με πόλεμο; Ποιοι; Οι Αλβανοί, που συνήθως διαπρέπουν σε κάποιο συγκεκριμένο είδος εμπορίου. Το έχουμε ξαναπεί: Οι συνταξιούχοι περιμένουν έως και δύο χρόνια για να πάρουν την κουτσουρουμένη σύνταξή τους. Όταν, όμως, είναι εργαζόμενοι, σε οποιονδήποτε κλάδο, αν καθυστερήσουν να πληρώσουν τις εισφορές στα ταμεία, το δήθεν κράτος δικαίου επιβάλλει άμεσα ή έμμεσα αυστηρές κυρώσεις. Όχι, κύριοι! Όπως απαιτείτε την καταβολή των ασφαλιστικών εισφορών έγκαιρα, την επόμενη ημέρα θα πρέπει να καταβάλετε τις συντάξεις που δικαιούνται οι συνταξιούχοι. Δεν έχετε κανένα δικαίωμα να τους κλέβετε τα χρήματα που έχουν καταβάλει με οικονομικές θυσίες και ούτε να τα καθυστερείτε. Αυτό είναι δικαίωμά τους και υποχρέωση ενός κράτος δικαίου. Λέτε ότι δεν γίνονται περικοπές στις κύριες συντάξεις. Μα, όταν πηγαίνει ο συνταξιούχος στην τράπεζα και μετά κοιτάει την τσέπη του, πηγαίνει να πληρώσει τους λογαριασμούς ή να ψωνίσει τα προς το ζην, δεν κοιτάει από πού προέρχονται αυτά τα χρήματα που έχει, δεν κοιτάει τι χρήματα είναι, αν προέρχονται από κύρια ή από επικουρική σύνταξη. Πανηγυρίζετε ότι δεν υπάρχουν περικοπές στις συντάξεις στον εκλογικό προϋπολογισμό. Αυτό είναι και γελοίο και εξοργιστικό. Πανηγυρίζετε, δηλαδή, ότι δεν θα διαπραγματευτεί ένα νέο έγκλημα σε βάρος των συνταξιούχων η Κυβέρνηση, αφού, φυσικά, πήγατε σαν επαίτες στους δανειστές και παρακαλέσατε για αυτό, δηλώνοντας ταυτόχρονα την υποταγή σας. Τι να πούμε για την ανάπτυξη που είχατε προαναγγείλει και ακόμα την περιμένουμε; Όσο για την ανεργία που μειώνεται, όπως λέτε, πρόκειται για ένα τεράστιο ψέμα και τα στοιχεία είναι εικονικά. Όλοι γνωρίζουμε τι γίνεται στην αγορά εργασίας. Αλήθεια, έχετε κάνει κάποια βόλτα στις συνοικίες των Αθηνών, της Θεσσαλονίκης, όλων των πόλεων, έστω και με αστυνομική συνοδεία; Γνωρίζετε τις χιλιάδες επιχειρήσεις, τα μεγάλα και μικρά μαγαζιά που είναι κλειστά και στις βιτρίνες υπάρχουν πωλητήρια και ενοικιαστήρια πάρα πολλούς μήνες; Και μέσα σε όλα αυτά, συνεχίζετε να τακτοποιείτε τα δικά σας παιδιά σε νέες ή παλιές θέσεις του δημοσίου ή δημιουργώντας νέες και άχρηστες θέσεις, επιτροπές, συμβούλια και πολλά άλλα. Έτσι έκαναν φυσικά και οι προηγούμενοι, έτσι κάνετε και εσείς. Πότε θα απολογηθείτε για την κατάργηση του ΕΚΑΣ και των συντάξεων χηρείας, για τη μείωση του κατώτατου μισθού και τόσα άλλα; Βέβαια, συνεχίζετε να γεμίζετε τους τραπεζικούς σας λογαριασμούς και να εισπράττετε και τη σχετική κρατική χρηματοδότηση. Οι υψηλότατες ασφαλιστικές εισφορές των μνημονιακών ετών, σε συνδυασμό με τη ληστρική υπερφορολόγηση των πάντων, οδήγησε στην οικονομική εξαθλίωση μισθωτούς, αγρότες, συνταξιούχους, ελεύθερους επαγγελματίες, ναυτικούς και σχεδόν όλους τους κλάδους και μηδένισε κάθε ίχνος πρωτογενούς ή δευτερογενούς παραγωγής στην εγχώρια οικονομία και κάθε δυνατότητα να παράξουμε πλούτο είτε ως άτομα είτε ως κράτος. Τα πάντα θυσιάστηκαν από τα ανδρείκελα των μισθωτών μας και των επιτηρητών μας, χάρη του υπέρτατου αυτού σκοπού, να διαφυλαχτούν πάση θυσία τα συμφέροντά τους, έστω κι αν αυτό θα σήμαινε την οικονομική εξαθλίωση των Ελλήνων πολιτών και την πλήρη απαξίωση της εθνικής μας οικονομίας. Όπως φαίνεται - και αυτό έχει ήδη επισημανθεί από πολλούς ειδικούς αναλυτές - , το δόλωμα στην προκειμένη περίπτωση είναι η όποια μείωση ασφαλιστικών εισφορών εξαγγέλλεται. Η φάκα, όμως, η παγίδα είναι η επικείμενη μείωση της ανταποδοτικής σύνταξης, που θα έχει ως συνέπεια να μετατραπούν σε ψίχουλα επικουρικές συντάξεις και τα εφάπαξ, εφόσον πλέον ο υπολογισμός θα γίνεται βάσει των μειωμένων ασφαλιστικών εισφορών. Σχετικά με το άρθρο 2, ρυθμίζονται θέματα σχετικά με την εξόφληση των οφειλών του ΕΦΚΑ προς τα φαρμακεία και τους συμβεβλημένους ιδιώτες παρόχους υπηρεσιών υγείας. Συνεχίζει να υφίσταται η γραφειοκρατία και να θεσμοθετείται η ασυνέπεια του κράτους και εν προκειμένω του ΕΦΚΑ όσον αφορά στην εξόφληση των ληξιπρόθεσμων οφειλών προς τους ιδιώτες. Πρόκειται για μια μακροχρόνια παθογένεια του συστήματος κοινωνικής ασφάλισης, η οποία, εκτός του ότι οδήγησε ακόμα και στο λουκέτο χιλιάδες επιχειρήσεις των κλάδων υγείας, συνεχίζει να προάγει την εικόνα του κράτους κακοπληρωτή ή του κράτους εκβιαστή, απατεώνα έναντι των πολιτών. Στο άρθρο 32 θεωρούνται ως σύννομες οι δαπάνες του ΕΦΚΑ, οι οποίες πραγματοποιήθηκαν εντός του έτους 2017 κατά παρέκκλιση κάθε γενικής ή ειδικής διάταξης, όπως αναφέρεται στο σχέδιο νόμου και αφορούν ηλεκτρονικές δαπάνες του φορέα. Το σχετικό ποσό με το οποίο επιβαρύνεται ο κρατικός προϋπολογισμός προσεγγίζει το 1 εκατομμύριο ευρώ σύμφωνα με την έκθεση του Γενικού Λογιστηρίου, ενώ δεν παρατίθενται ειδικότερα στοιχεία που να δικαιολογούν το ύψος των δαπανών αυτών. Στο άρθρο 36 δίνεται η δυνατότητα αύξησης των μελών των διοικητικών συμβουλίων των κέντρων κοινωνικής πρόνοιας από επτά που ίσχυε έως τώρα σε έντεκα. Σε αυτήν την περίπτωση υπολογίζεται ότι θα προκληθεί ετήσια δαπάνη περίπου 163 χιλιάδων ευρώ. Πρόκειται για μια ακόμη ρουσφετολογική ρύθμιση, στην οποία προβαίνει η Κυβέρνηση ΣΥΡΙΖΑ - ΑΝΕΛ, προκειμένου να προλάβει και να εξυπηρετήσει το κομματικό της ακροατήριο ενόψει των επερχόμενων εκλογών. Για την τροπολογία της ψηφιακής πολιτικής, εχθές είχαμε σχετικό νομοσχέδιο. Γιατί δεν κατατέθηκε; Και από ό,τι φαίνεται σε αυτήν την τροπολογία έχουμε και πάλι αυξημένες αρμοδιότητες του Υπουργού. Πάνω από τα νούμερα όμως και τα οικονομικά στοιχεία υπάρχουν τα εθνικά θέματα. Σε όλα σχεδόν τα σχολεία της Μακεδονίας, οι μαθητές ξεσηκώνονται και φωνάζουν μαζί με τον ελληνικό λαό «όχι στην προδοσία». Ένα μεγάλο μπράβο στα παιδιά, στους γονείς, σε όλους τους Έλληνες που αντιστέκονται. Είναι, είμαστε και θα είμαστε η ελπίδα του Έθνους. Ευχαριστώ.
Τον λόγο έχει ο κ. Μωραΐτης από το ΚΚΕ.
Ευχαριστώ, κύριε Πρόεδρε. Η συγκυβέρνηση κοροϊδεύει ξεδιάντροπα τους αγρότες. Αφού με την πολιτική σας τους έχετε οδηγήσει στη φτώχεια, στο ξεκλήρισμα, στον αφανισμό, προσπαθείτε τώρα να χρυσώσετε το χάπι του ξεκληρίσματος με κάποιες μειώσεις ψίχουλα στις ασφαλιστικές εισφορές και με τα άλλα μέτρα παροχής πτωχοκομείου, που σχεδιάζετε να φέρετε το επόμενο διάστημα για λαϊκά στρώματα, που οι δικές σας οι πολιτικές και των προηγούμενων τα έχουν οδηγήσει στην ακραία φτώχεια. Τι κάνετε με το νομοσχέδιο που συζητάμε; Στο άρθρο 3 κάνετε αντικατάσταση του άρθρου 40 του ν.4387/2016, του νόμου έκτρωμα. Αφού πρώτα με το συγκεκριμένο νόμο δώσατε αυξήσεις φωτιά, τώρα έρχεστε να κάνετε κάποιες μειώσεις σε ένα μικρό τμήμα των ασφαλισμένων αγροτών και άλλων. Εμείς δεν είμαστε αδιάφοροι, έστω και με αυτά τα ψίχουλα που μπορεί να δώσουν μια ανάσα. Δεν πρόκειται όμως να σιγοντάρουμε στην κατεύθυνση του αποπροσανατολισμού. Ειδικότερα, η μείωση για τους αγρότες αφορά αγρότες με εισόδημα για ένα αντρόγυνο 10.000 και με ένα ανήλικο μέλος πάνω από 15.000. Ξέρετε, κύριοι, που έχει οδηγήσει η πολιτική σας, η Κοινή Αγροτική Πολιτική της Ευρωπαϊκής Ένωσης που εφαρμόζεται διαχρονικά από όλες τις Κυβερνήσεις; Το 90% των αγροτών να έχει εισόδημα κάτω από αυτά τα ποσά, στην απόλυτη φτώχεια. Γι' αυτό το μέτρο δεν αφορά τη συντριπτική πλειοψηφία των αγροτών, όπως και ο φόρος επιτηδεύματος. Όταν ψηφίζατε τον νόμο - λαιμητόμο, τι λέγατε σ' αυτήν την Αίθουσα; Ότι απ' αυτόν τον νόμο οι μεγάλοι κερδισμένοι θα είναι οι Έλληνες αγρότες, ότι με δεκαπέντε χρόνια ασφάλισης θα παίρνουν εθνική σύνταξη 344 ευρώ και αντίστοιχα με είκοσι χρόνια ασφάλισης θα παίρνουν εθνική σύνταξη 386 ευρώ. Ξέρετε πόσα παίρνουν σήμερα με τον νόμο Κατρούγκαλου; Όσοι βγήκαν τον περασμένο χρόνο παίρνουν εθνική σύνταξη 23 ευρώ και όσοι θα βγουν φέτος παίρνουν 46 ευρώ και το σύνολο της εθνικής σύνταξης θα το πάρουν μετά από δεκαπέντε χρόνια, το 2032. Και τους έχετε και απλήρωτους αυτούς που βγήκαν φέτος σε σύνταξη από τον περασμένο Ιούλη και θα πάρουν σύνταξη 320 ευρώ. Ξέρετε πάλι τι λέγατε σ' αυτήν την Αίθουσα πριν γίνετε Κυβέρνηση; Ότι τις συντάξεις πείνας των αγροτών, που τότε ήταν 460 ευρώ, θα τις αυξάνατε κι εσείς σήμερα καμαρώνετε στη μεταμνημονιακή σας εποχή και αυτήν τη σύνταξη πείνας την κάνετε σύνταξη - φιλοδώρημα, 320 ευρώ. Σας πήρε χαμπάρι η αγροτιά. Η βάρβαρη πολιτική σας σε βάρος των φτωχών αγροτών δεν έχει τελειωμό. Οι αγρότες δεν δικαιούνται αναρρωτικές άδειες ακόμα και για ατυχήματα στους χώρους δουλειάς. Οι αγρότισσες δεν δικαιούνται άδειες κύησης και λοχείας. Για όλα αυτά κουβέντα, ανάσα από την Κυβέρνησή σας. Μη μας πείτε ότι είναι άσχετο το νομοσχέδιο. Είναι πολύ σχετικό. Μιλάμε για την ασφάλιση των αγροτών. Εδώ πρέπει να δουν καθαρά οι αγρότες ότι μόνο με την πάλη τους μπορούν να ανατρέψουν αυτήν την αντιλαϊκή πολιτική, να δουν ότι οι αγώνες έχουν αποτέλεσμα. Τα σαράντα πέντε μερόνυχτα στα μπλόκα το 2016 σας ανάγκασαν εν μέσω σκληρών μνημονίων και οι αγρότες κέρδισαν την εφαρμογή του μέτρου των ασφαλιστικών εισφορών σταδιακά στο 2% για πέντε χρόνια, αλλά και άλλες κατακτήσεις. Η σταθερή θέση του ΚΚΕ, του συνεπούς αγροτικού κινήματος, είναι η μείωση των ασφαλιστικών εισφορών. Όμως, τι κάνετε σήμερα για να τσακίσετε το αγωνιστικό φρόνημα των αγροτών και να περάσει η αντιλαϊκή σας πολιτική χωρίς εμπόδια; Έχετε μετατρέψει τη χώρα σ' ένα απέραντο αγροτοδικείο. Χθες στην Αμαλιάδα καταδικάστηκε ο πρόεδρος του Αγροτικού Συλλόγου και ένας ακόμη αγωνιστής αγρότης σε δώδεκα μήνες φυλακή. Στην πατρίδα σας, κύριε Πετρόπουλε. Καταδικάστηκαν γιατί πάλευαν για το δίκιο, γιατί αυτό έλεγε και ο Πρωθυπουργός με υποκρισία πριν γίνει Πρωθυπουργός, όταν περιφερόταν στα μπλόκα. Εμείς λέμε: Εδώ και τώρα κατώτερη σύνταξη 600 ευρώ για τον αγρότη, για την αγρότισσα, για τον ΑΜΕΑ, στα 55 για τις γυναίκες, στα 60 για τους άντρες. Αντέχουν οι παραγωγικές δυνατότητες της χώρας και του εργαζόμενου λαού γι' αυτά τα ποσά. Αυτό που δεν αντέχουν είναι η ανταγωνιστικότητα της κερδοφορίας, των μονοπωλιακών ομίλων που υπηρετείτε και του υπόλοιπου κηφηναριού του καπιταλισμού. Το κυριότερο, όμως, είναι ότι εξακολουθείτε να συνδέετε την εισφορά του αγρότη, όπως και του αυτοαπασχολούμενου, με το κατώτερο μεροκάματο του εργάτη, δηλαδή αν οι εργάτες καταφέρουν να πάρουν με τον αγώνα τους 751 ευρώ κατώτερο μισθό και παραπάνω για τις σύγχρονες ανάγκες τους, τότε προσπαθείτε να στρέψετε τους αγρότες και τους αυτοαπασχολούμενους εναντίον των εργατών και να τρίβετε τα χέρια μαζί με τους βιομήχανους και τους εφοπλιστές που υπηρετείτε. Πλανάσθε. Δεν θα σας κάνει η φτωχή αγροτιά το χατίρι. Αντικειμενικά σύμμαχοί τους είναι οι εργάτες, οι αυτοαπασχολούμενοι και αντίπαλός τους είναι τα μονοπώλια και η πολιτική σας. Θα είναι μέρα μεσημέρι όταν θα οικοδομηθεί η κοινωνική συμμαχία και τότε θα χάσετε αυγά και καλάθια. Λέτε ότι με την ελάφρυνσή σας θα επιβαρυνθεί κατά 19 εκατομμύρια ευρώ τον χρόνο ο προϋπολογισμός. Σιγά τον πολυέλαιο! Την ίδια στιγμή επιβαρύνετε τον προϋπολογισμό της χώρας με 4 δισεκατομμύρια τον χρόνο για το ΝΑΤΟ. Πολύ γαλαντόμοι, απλόχεροι είστε σχετικά με το ΝΑΤΟ. Για τους αγρότες, όμως, και τις άλλες κοινωνικές ομάδες, ψίχουλα. Με την παράγραφο 4 που διατηρείτε τούς λέτε ότι όποιος έχει να πληρώσει ακόμα παραπάνω, θα πάρει περισσότερα, ενώ όποιος δεν έχει να πληρώσει, ας πεθάνει. Κάνετε πράξη το όνειρο των καπιταλιστών για ανταποδοτική ασφάλιση. Άρα, κοροϊδεύετε όταν μιλάτε για αναδιανομή. Με την παράγραφο 8, χαρατσώνετε τον αγρότη για την αγροτική εστία, ενώ αυτή θα έπρεπε να τη χρηματοδοτεί αποκλειστικά ο προϋπολογισμός. Εσείς καταργείτε και αυτήν την ελάχιστη χρηματοδότηση. Το ίδιο ισχύει και για την υγεία, που θα έπρεπε να είναι δωρεάν. Εμείς λέμε αυτοί που έχουν εισόδημα μικρό, που ακόμη και η δική σας Ευρωπαϊκή Ένωση χαρακτηρίζει εισόδημα φτώχειας, να μην πληρώνουν ευρώ και την ασφάλισή τους στο κράτος του κεφαλαίου και να μην πληρώνουν ούτε ευρώ για την υγεία τους. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Κάνετε γαργάρα αυτό σε ό,τι αφορά το 695 εισφορά για την υγεία στο νομοσχέδιο. Τώρα θα μας πείτε ότι δεν αφορά τη σημερινή συζήτηση, όμως από την ίδια τσέπη τα αρπάζετε και για την κύρια ασφάλιση και για την υγεία. Με την παράγραφο 9 συντηρείτε τις γενικότερες αντιλαϊκές διατάξεις του νόμου Κατρούγκαλου, ενώ με την παράγραφο 10 προβλέπετε εξουσιοδότηση σε Υπουργούς. Εμείς δεν δίνουμε καμμία εξουσιοδότηση στην Κυβέρνησή σας και γενικότερα στις κυβερνήσεις του κεφαλαίου και στο πολιτικό προσωπικό των κεφαλαιοκρατών. Με αυτό το σκεπτικό καταθέτουμε τη δική μας πρόταση στα Πρακτικά για την ασφάλιση των αγροτών.
Ευχαριστώ. Τον λόγο έχει ο κ. Κέλλας.
Ευχαριστώ, κύριε Πρόεδρε. Κυρίες και κύριοι συνάδελφοι, δεν ξέρω αν πρέπει να πανηγυρίζετε για αυτό το νομοσχέδιο ή εάν πρέπει να έχετε σκυμμένα τα κεφάλια. Το σίγουρο είναι ότι πρέπει να πείτε μια συγγνώμη στον κόσμο, στους φορολογούμενους, στους αυτοαπασχολούμενους και τους ελεύθερους επαγγελματίες, οι οποίοι υπέστησαν μεγάλη ζημιά όλα αυτά τα χρόνια. Και βέβαια η ομολογία της αποτυχίας σας βρίσκεται σε αυτό το νομοσχέδιο, αφού διορθώνετε ένα δικό σας προηγούμενο νομοσχέδιο, τον καταστροφικό νόμο Κατρούγκαλου, τον οποίον, όταν τον ψηφίζατε, χειροκροτούσατε. Τον παρουσιάζατε τότε ως μεταρρύθμιση που θα επέφερε ασφαλιστική δικαιοσύνη. Καλό είναι να συνειδητοποιεί κανείς τα λάθη του, έστω και καθυστερημένα. «Κάλλιο αργά, παρά ποτέ», λέμε, κύριε Πρόεδρε, κύριε Πρωθυπουργέ. Το θέμα, όμως, είναι ότι η ζημιά η οποία έχει προκληθεί σε ελεύθερους επαγγελματίες και σε επιχειρηματίες για πολλούς, είναι ανεπανόρθωτη, όπως συνέβη το πρώτο εξάμηνο της διακυβέρνησης που φορτώσατε τη χώρα, μετά από ένα δημοψήφισμα αυταπάτης, με αχρείαστα μέτρα 15 δισεκατομμυρίων ευρώ για τον κόσμο, με capital controls και με αχρείαστη ανακεφαλαιοποίηση τραπεζών. Το κράτος έβαλε 40 δισεκατομμύρια ευρώ σε αυτήν την ανακεφαλαιοποίηση και 15 δισεκατομμύρια ευρώ οι ιδιώτες. Αυτά τα 40 δισεκατομμύρια ευρώ του κράτους έχουν σήμερα τελείως εξαφανιστεί με την κατάρρευση στο χρηματιστήριο. Ξέρετε σε τι αντιστοιχούν τα 40 δισεκατομμύρια ευρώ; Σε δεκαέξι χρόνια ΕΝΦΙΑ, κύριε Πρωθυπουργέ, τα οποία θα μπορούσε να τα είχε γλιτώσει ο ελληνικός λαός. Αλλά τότε, πώς το λέγατε τόσο ωραία; «Θα χτυπάμε τα νταούλια και θα χορεύουν οι επενδυτές» ή το άλλο που είπατε: «Ήταν σωστό και έγινε πράξη». Τι πράξη έγινε; Θα σας πω εγώ τι πράξη έγινε: Οι μισοί Έλληνες χρωστούν στην εφορία και οι ληξιπρόθεσμες οφειλές έχουν περάσει τα 103 δισεκατομμύρια ευρώ. Το spread του δεκαετούς ομολόγου είναι στο 470% και η χώρα μας είναι αποκλεισμένη από τις αγορές. Οι προβλέψεις για την ανάπτυξη αναθεωρούνται διαρκώς προς τα κάτω. Η αγορά πεθαίνει από έλλειψη ρευστότητας και εσείς πανηγυρίζετε για το υπερπλεόνασμα, λες και το υπερπλεόνασμα προέρχεται από αύξηση του ΑΕΠ, λες και προέρχεται από υψηλούς ρυθμούς βιώσιμης και διατηρήσιμης ανάπτυξης και όχι από υπερφορολόγηση επαγγελματιών, όχι από αύξηση των φόρων, όχι από αύξηση του ΦΠΑ, όχι από προκαταβολή φόρου στο 100%, όχι από μείωση του Προγράμματος Δημοσίων Επενδύσεων κατά 1,3 δισεκατομμύρια ευρώ. Και ύστερα ήρθε ο νόμος Κατρούγκαλου, τον οποίο τόσο πολύ χειροκροτήσατε, όταν τον ψηφίζατε. Τώρα έρχεστε και ελαττώνετε τις ασφαλιστικές εισφορές των επαγγελματιών, των επιχειρηματιών και των αγροτών κατά 33%. Δεν είναι 33% και το ξέρετε πολύ καλά, γιατί τώρα οι ασφαλιστικές εισφορές θα υπολογίζονται στο 100% του καθαρού εισοδήματος, κύριοι συνάδελφοι, και σε αυτά θα προστίθενται και οι ασφαλιστικές εισφορές που κατεβλήθησαν την προηγούμενη χρονιά. Και τώρα πανηγυρίζετε ξανά. Επιτέλους, κάποτε κάνατε λάθος. Τότε ή τώρα; Τότε μάλλον. Η μείωση των ασφαλιστικών εισφορών αφορά έναν περιορισμένο αριθμό επαγγελματιών. Αφορά μόνο το 20%, δηλαδή διακόσιες πενήντα χιλιάδες αυτοαπασχολούμενους σε σύνολο ενός εκατομμυρίου διακοσίων εβδομήντα. Αυτοί δηλαδή οι οποίοι έχουν εισόδημα άνω των 7.032 ευρώ. Βέβαια αυτή η μείωση των ασφαλιστικών εισφορών συνεπάγεται αντίστοιχα και μείωση των συντάξεων. Έτσι αν κάποιος θέλει να πάρει μεγαλύτερη σύνταξη, πρέπει να βάλει το χέρι βαθιά στην τσέπη. Τώρα όσον αφορά στο δεύτερο μέρος του νομοσχεδίου που αφορά τα διοικητικά ζητήματα των υπηρεσιών και φορέων του Υπουργείου, αυτά έχουν κοινωνικό πρόσημο σε συνδυασμό με τις ρυθμίσεις για την κίνηση των ανέργων και τα προγράμματα εργασίας τα οποία προϋπήρχαν, βέβαια, εδώ και αρκετά χρόνια. Και σ' αυτά θα είμαστε θετικοί. Παρ' όλα αυτά, όμως, η χώρα είναι τελευταία της Ευρώπης σε ό,τι αφορά τις συνέπειες των κοινωνικών μεταβιβάσεων και κατ' επέκταση την καταπολέμηση της φτώχειας. Δεν το λέω εγώ αυτό. Αυτά είναι στοιχεία της EUROSTAT, μόλις προχθεσινά, για τα οποία πλέον οπωσδήποτε δεν μπορείτε να υπερηφανεύεστε, αφού τα άτομα τα οποία ζουν στα όρια της φτώχειας, είτε του κοινωνικού αποκλεισμού, μειώθηκαν κατά 32% στην Ευρωπαϊκή Ένωση, ενώ η χώρα μας βρίσκεται στην τελευταία θέση πίσω από τη Βουλγαρία και από τη Ρουμανία. Και μιας κι είναι εδώ η κ. Αχτσιόγλου, η Υπουργός Εργασίας, θέλω να πω ότι τα στοιχεία της «ΕΡΓΑΝΗ», κυρία Υπουργέ, για τον μήνα Οκτώβριο τα ξέρετε πολύ καλά. Δεν νομίζω ότι είναι και πολύ τιμητικά. Εμείς δεν χαιρόμαστε γι' αυτό το νούμερο. Εκατόν είκοσι χιλιάδες θέσεις αρνητικό ισοζύγιο είναι αριθμός ρεκόρ. Αρνητικό ρεκόρ.
Το έτος κοιτάξτε.
Επομένως, η θριαμβολογία ότι μειώσατε την ανεργία τη στιγμή που τα αντίστοιχα στατιστικά στοιχεία μιλάνε για επικράτηση των ευέλικτων μορφών εργασίας και απασχόλησης κατά 62% έναντι της πλήρους απασχόλησης, που είναι μόλις στο 38%, δεν ευσταθεί. Σε κάθε περίπτωση εμείς θα είμαστε θετικοί στις ρυθμίσεις, παρ' ότι είναι αποσπασματικές. Το βασικό πρόβλημα βεβαίως παραμένει. Είναι ο νόμος Κατρούγκαλου, τον οποίον εμείς σε λίγους μήνες που θα είμαστε Κυβέρνηση βεβαίως θα καταργήσουμε, όπως είπε ο Πρόεδρός μας, Κυριάκος Μητσοτάκης. Σας ευχαριστώ.
Ευχαριστούμε πολύ. Τον λόγο έχει ο Πρόεδρος της Κυβέρνησης και Υπουργός Εξωτερικών κ. Αλέξης Τσίπρας.
Ευχαριστώ, κύριε Πρόεδρε. Είχα μια αμυδρά ελπίδα ότι θα ήταν θαρραλέος ο κ. Μητσοτάκης να έρθει σήμερα στη συζήτηση στη Βουλή στο νομοσχέδιο αυτό. Απ' ό,τι φαίνεται, κάνει πιο ασφαλείς επιλογές. Θα έχω τη δυνατότητα αύριο να συνομιλήσω μαζί του για το πανεπιστημιακό άσυλο. Αυτό εννοώ πιο ασφαλείς επιλογές. Διότι εκεί ίσως να μπορεί ακόμα να καταστροφολογεί, επί αόριστων δεδομένων όμως. Διότι στην οικονομία η καταστροφολογία μάλλον τελείωσε. Καθώς ερχόμουν να τοποθετηθώ σήμερα στην Εθνική Αντιπροσωπεία, μία μέρα μετά την κατάθεση ενός προϋπολογισμού - τομή στην τελευταία οκταετία, που αποτυπώνει ξεκάθαρα αυτό το οποίο έχει αμφισβητηθεί εδώ και δυο χρόνια, ότι δηλαδή η οικονομία ανακάμπτει και βγαίνουμε από την πρωτοφανή αυτή μνημονιακή περιπέτεια που έζησε ο τόπος, αναρωτιόμουν ποιος θα μπορούσε να είναι ο τίτλος αυτής της παρέμβασής μου απευθυνόμενος στα έδρανα των Βουλευτών της Αντιπολίτευσης, της Αξιωματικής, της Μείζονος και της Ελάσσονος, Νομίζω ότι ο καλύτερος τίτλος θα μπορούσε να είναι το ερώτημα «και τώρα τι θα απογίνετε χωρίς βαρβάρους;». Πάνε οι ελπίδες, χάθηκαν. Αποδείχθηκαν φρούδες και από τα μνημόνια βγήκαμε και τυπικά και ουσιαστικά. Και τις συντάξεις διασώζουμε και την ανεργία μειώνουμε και τις αδικίες αποκαθιστούμε. Και τα αναδρομικά δώσαμε. Όχι μόνο στους ενστόλους αλλά και σε όλους όσοι υπέστησαν αδικίες. Και τις ασφαλιστικές εισφορές μειώνουμε. Και το κοινωνικό μέρισμα θα το ξαναδώσουμε εκεί που πραγματικά υπάρχει ανάγκη να δώσουμε, στους συμπολίτες μας που έχουν χαμηλά εισοδήματα. Αλλά και το κυριότερο είναι ότι όλα τα μέτρα που εξήγγειλα φέτος τον Σεπτέμβρη στη Διεθνή Έκθεση Θεσσαλονίκης θα τα υλοποιήσουμε ένα προς ένα. Και τι θα απογίνετε τώρα, λοιπόν, είναι το ερώτημα. Και βεβαίως ένα άλλο ερώτημα, κυρίες και κύριοι συνάδελφοι, στο οποίο θα ήθελα να με βοηθήσετε, είναι πού πήγε, αν το είδε κανείς, αυτό το περιβόητο τέταρτο μνημόνιο, το οποίο με στόμφο εξαγγείλατε ότι έρχεται εδώ και έναν χρόνο και ψάχνουμε να το βρούμε. Ψάχνω κι εγώ να βρω αυτό το τέταρτο μνημόνιο, όπως ψάχνω να βρω πού πήγαν και αυτοί οι πηχυαίοι τίτλοι στα μέσα ενημέρωσης, στις εφημερίδες, που κατατρομοκρατούσαν επί έναν και πλέον χρόνο τους συνταξιούχους, και όχι μόνον, ότι έρχεται θύελλα, ότι έρχεται τσουνάμι, ότι έρχονται περικοπές. Και να οι αναλυτικοί πίνακες με τις μειώσεις των συντάξεων που θα δουν οι συνταξιούχοι και να τα δημοσιεύματα και να οι εκπομπές. Θα πρέπει ο φίλος μου ο κ. Αυτιάς να είχε περάσει πολύ δύσκολες μέρες να κάθεται σαν αριθμομηχανή να υπολογίζει πόσο χάνει ο καθένας και η καθεμιά από τους άμοιρους τους συνταξιούχους. Τώρα τσιμουδιά. Τώρα κανείς δεν έρχεται να ξαναβγάλει αυτούς τους υπολογισμούς για να δείξει τι σώζεται στο εισόδημα αυτών των ανθρώπων. Όπως, βεβαίως, και κανένας δεν θα κάνει τον κόπο να καταθέσει, να βγάλει προς τα έξω τους πίνακες - θα αναφερθώ σε λίγο σε αυτούς - που αφορούν στην ωφέλεια που θα έχουν οι ελεύθεροι επαγγελματίες από τη διορθωτική παρέμβαση που κάνουμε σήμερα. Βεβαίως, μαζί με τα δημοσιεύματα χάθηκαν κι εκείνες οι κορώνες, όχι όλες βέβαια, περί της ανάλγητης Κυβέρνησης που φέρνει τα πιο σκληρά μέτρα. Φέρνουμε, λοιπόν, σήμερα ένα νομοσχέδιο, κυρίες και κύριοι συνάδελφοι, το οποίο έρχεται να κάνει μια πολύ ουσιαστική διόρθωση, αλλά εγώ θα ήθελα να μην αναφερθώ μονάχα σε αυτήν τη διόρθωση, να αναφερθώ σε ένα, κατά την άποψή μου, κατόρθωμα που πετύχαμε κάτω από εξαιρετικά αντίξοες συνθήκες. Και αναφέρομαι στη μεγάλη ασφαλιστική μεταρρύθμιση, η οποία επικρίθηκε όσο καμμία άλλη, χαρακτηρίστηκε ως καταστροφική, ως μια μεταρρύθμιση - λαιμητόμος, που ισοπεδώνει τα πάντα και ήταν, όμως, και είναι η αιτία που βρισκόμαστε σήμερα σε μια πορεία ανάκαμψης της οικονομίας και ταυτόχρονα έχουμε καταφέρει να επιλύσουμε έναν γόρδιο δεσμό, που ήταν μπροστά σε κάθε κυβέρνηση ως εφιάλτης, όχι τα χρόνια του μνημονίου, φυσικά επιδεινώθηκε η κατάσταση στο ασφαλιστικό σύστημα στα χρόνια του μνημονίου, αλλά θα έλεγα ότι έρχεται από τα τέλη της δεκαετίας του 1990 αυτός ο εφιάλτης, που αφορά τη μη βιωσιμότητα του ασφαλιστικού μας συστήματος. Και λέω κατόρθωμα, διότι, όχι μόνον παραλάβαμε ένα σύστημα ελλειμματικό, που έβαζε μέσα τον δημόσιο προϋπολογισμό και σήμερα είναι πλεονασματικός και χάρη σε αυτά τα πλεονάσματα του Ενιαίου Φορέα Κοινωνικής Ασφάλισης σε μεγάλο βαθμό οφείλουμε σήμερα και τις δυνατότητες που έχει η ελληνική οικονομία να πιάνει τους στόχους που τίθενται και με ασφάλεια να μπορούμε να μοιράζουμε και αυτό το κοινωνικό μέρισμα κάθε έτος, αλλά κυρίως διότι πετύχαμε την εξυγίανση και τη βιωσιμότητα με έναν τρόπο δίκαιο που και με την τελευταία παρέμβαση που κάνουμε σήμερα, αν συγκρίνεις τις εισφορές σε ό,τι αφορά τους ελεύθερους επαγγελματίες, τους αυτοαπασχολούμενους αλλά και τους μισθωτούς, στο σύνολο πλέον, και όχι μόνο στο 85% -88% περίπου που ήταν όταν ήρθε ο νόμος Κατρούγκαλου, θα είναι ευνοϊκότερες για τους μισθωτούς, τους ελεύθερους επαγγελματίες, τους αυτοαπασχολούμενους. Και αυτό είναι πράγματι ένα μεγάλο κατόρθωμα. Με το νομοσχέδιο, λοιπόν, που καλείται σήμερα να ψηφίσει η Εθνική Αντιπροσωπεία προχωράμε σε πολύ σημαντικές ελαφρύνσεις για διακόσιες πενήντα χιλιάδες περίπου μη μισθωτούς. Μειώνουμε τις εισφορές για την κύρια σύνταξη κατά 33% για ελεύθερους επαγγελματίες, αυτοαπασχολούμενος και αγρότες. Βελτιώνουμε το καθεστώς των εκπτώσεων στις εισφορές για τους νέους επιστήμονες. Μειώνουμε στο ελάχιστο την εισφορά για εφάπαξ - και μάλιστα αναδρομικά - από 1-1-2017 για τους αυτοαπασχολούμενους επιστήμονες, μηχανικούς και γιατρούς. Και αυτή η δέσμη των παρεμβάσεων, των μέτρων δεν είναι μια έκτακτη και εμβόλιμη ελάφρυνση. Είναι ενταγμένη σε μια στρατηγική που έχουμε χαράξει και υλοποιούμε με συνέπεια τα τελευταία τρία χρόνια - επαναλαμβάνω - με στόχο ένα υγιές, βιώσιμο και δίκαιο δημόσιο ασφαλιστικό σύστημα. Είναι μια στρατηγική βεβαίως που πάει μαζί και με τη βασική μας στρατηγική, τον βασικό μας στόχο που είναι η ανάκτηση της εργασίας στον τόπο μας. Κανείς δεν θα ξεχάσει τις μέρες του 2014 όπου η ανεργία είχε σκαρφαλώσει στο 27%. Σήμερα, με βάση τα επίσημα στοιχεία, είναι στο 18,9%, δηλαδή έχουμε μείωση κατά 8%. Βεβαίως, δεν μπορεί κανείς να πάρει στα σοβαρά επιχειρήματα όταν έχουμε πάνω από τριακόσιες χιλιάδες θέσεις εργασίας στα τρεισήμισι χρόνια που βρισκόμαστε στη διακυβέρνηση και ιδιαίτερα το πρώτο διάστημα σε εξαιρετικά αντίξοες συνθήκες, όταν ακούμε επιχειρήματα που αντί να δουν τη μεγάλη εικόνα, πιάνονται από όπου μπορούν να πιαστούν, σαν αυτό που άκουσα από τον προλαλήσαντα - σας άκουγα, μην νομίζετε ότι δεν σας άκουγα - όπου είπε ότι υπήρξε μεγάλη μείωση τον Οκτώβρη. Βεβαίως, διότι είναι η εποχική εργασία. Δεν είδατε, όμως, την πρωτοφανή αύξηση της απασχόλησης σε όλο το προηγούμενο δεκάμηνο, που συμβάλει σε αυτά τα εξαιρετικά σημαντικά κατ' εμάς επιτεύγματα της μείωσης της συνολικής ανεργίας κατά οκτώ μονάδες και των τριακοσίων χιλιάδων και πλέον νέων θέσεων εργασίας. Βρισκόμαστε στο σημείο εκείνο που μπορούμε να πούμε ότι πρέπει να εφησυχάζουμε; Όχι, παραμένει στο 18,9% και στόχος μας είναι να μειωθεί ακόμα περισσότερο και στόχος μας είναι το ισοζύγιο στην εργασία να βελτιωθεί ακόμα περισσότερο σε ό,τι αφορά τη μερική απασχόληση και τη σταθερή εργασία. Δεν μπορεί κανείς, μα κανείς, όμως, να ισχυριστεί ότι δεν είναι επιτεύγματα που αποδεικνύουν ότι η οικονομία ανακάμπτει και ότι η χώρα και οι πολίτες έχουν τη δυνατότητα να ατενίζουν το μέλλον με μεγαλύτερη αισιοδοξία. Έλεγα, λοιπόν, ότι εδώ μιλάμε για ένα υγιές, βιώσιμο και δίκαιο ασφαλιστικό σύστημα, που βεβαίως για να είναι βιώσιμο και υγιές πρέπει να έχουμε αυτούς τους ρυθμούς μείωσης της ανεργίας που είχαμε την τελευταία τριετία και ακόμα περισσότερο. Το ζήτημα, όμως, είναι ότι όλο το προηγούμενο διάστημα, κυρίως τα χρόνια της μνημονιακής προσαρμογής, αλλά και πριν από τα χρόνια της μνημονιακής προσαρμογής - δεν θα ξεχάσουμε και τις άλλες ανεπιτυχείς απόπειρες του δυσεπίλυτου προβλήματος βιωσιμότητας του ασφαλιστικού συστήματος την περίοδο Γιαννίτση και άλλων Υπουργών - το βασικό, αν θέλετε, επιχείρημα που έβγαινε από όλους όσοι παρουσιάζονταν ως μεταρρυθμιστές ήταν η ταύτιση της έννοιας της βιωσιμότητας με την αδικία. Ήθελαν να μας πείσουν όλοι ότι δεν μπορεί να υπάρξει βιώσιμο ασφαλιστικό σύστημα εάν αυτό δεν είναι άδικο για τους πολλούς. Εμείς, λοιπόν, κινηθήκαμε στον αντίποδα αυτής της λογικής και σε συνθήκες δύσκολες προχωρήσαμε σε μια μεγάλη δομική μεταρρύθμιση του ασφαλιστικού συστήματος. Στήσαμε ξανά στα πόδια του το ασφαλιστικό σύστημα. Λοιδορήθηκε όσο κανένας άλλος Υπουργός στα χρόνια τα δικά μας ο Γιώργος ο Κατρούγκαλος. Και στη συνέχεια βεβαίως προχωρήσαμε και στη «μητέρα» των μεταρρυθμίσεων στο ασφαλιστικό σύστημα, που είναι το ένα ταμείο, ο Ενιαίος Φορέας Κοινωνικής Ασφάλισης, ο οποίος αποτελούσε όραμα από τις αρχές του προηγούμενου αιώνα και - δυστυχώς θα έλεγε κανείς - έγινε σε χρόνια πολύ μεγάλης πίεσης της ελληνικής κοινωνίας και της ελληνικής οικονομίας, αλλά έγινε από εμάς. Μόλις στον πρώτο χρόνο λειτουργίας του Ενιαίου Φορέα Κοινωνικής Ασφάλισης, το ταμείο μας, ο ΕΦΚΑ, κατέστη πλεονασματικός. Κι από το 2015- θέλω να σας το παραθέσω αυτό το νούμερο - έως σήμερα, έχουμε πληρώσει επτακόσιες σαράντα οκτώ χιλιάδες συνταξιοδοτικές παροχές, κύριες, επικουρικές και εφάπαξ, συνολικού ύψους 4,8 δισεκατομμυρίων ευρώ, ενώ οι προηγούμενες κυβερνήσεις μάς είχαν αφήσει σχεδόν τετρακόσιες χιλιάδες εκκρεμείς συντάξεις. Εμείς, δηλαδή, εκκαθαρίσαμε έναν διπλάσιο αριθμό συντάξεων τα προηγούμενα τρία χρόνια. Και βεβαίως, έχουμε εκκαθαρίσει αυτόν τον τεράστιο όγκο των εκκρεμών ληξιπρόθεσμων αιτήσεων συνταξιοδότησης και προχωρούμε σε σημαντικές ρυθμίσεις και μεταρρυθμίσεις, που δίνουν το αίσθημα ασφάλειας και σιγουριάς για πρώτη φορά στους συνταξιούχους του τόπου μας από το 2010 και μετά. Αδιαμφισβήτητη απόδειξη είναι το γεγονός ότι παρά τις Κασσάνδρες - και θα επανέλθω λίγο αργότερα σε αυτό, σε ό,τι αφορά τις Κασσάνδρες δηλαδή και τις κασσανδρικές προβλέψεις - δεν θα εφαρμοστεί ένα αχρείαστο μέτρο και δημοσιονομικά, αλλά και σε ό,τι αφορά, αν θέλετε, τη δομή της μεταρρύθμισης του ασφαλιστικού συστήματος και αναφέρομαι στην περικοπή των συντάξεων. Το κυριότερο, όμως, είναι - και θέλω να σας το πω αυτό, γιατί είναι η πρώτη φορά που, τουλάχιστον εγώ, το λέω στη Βουλή, δεν ξέρω αν η Υπουργός το είπε στην ομιλία της - ότι όχι μόνο δεν θα κοπούν οι συντάξεις την 1-1-2019, αλλά και πεντακόσιες χιλιάδες συνταξιούχοι, με βάση αυτόν τον κατά τα άλλα κατάπτυστο νόμο Κατρούγκαλου, από 1-1-2019 θα δουν αυξήσεις στις συντάξεις τους. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Οι αυξήσεις αυτές θα είναι της τάξης των 20 ευρώ μηνιαίως, αλλά αυτό το εικοσάρικο, ξέρετε, κυρίες και κύριοι συνάδελφοι της Αντιπολίτευσης, για κάποιους συνταξιούχους, συμπολίτες μας, που μετράνε μέχρι και το τελευταίο ευρώ και που είδαν στα χρόνια σας οι συντάξεις τους να μειώνονται 40% και που έζησαν την αναξιοπρέπεια να μην μπορούν να πάρουν ένα δώρο τα Χριστούγεννα στα εγγόνια τους και που έζησαν την τρομοκρατία των μέσων ενημέρωσης και τη δική σας ότι θα περικοπούν οι συντάξεις τους έως 300 ευρώ την 1-1-2019, αυτό το εικοσάρικο της αύξησης είναι το κερασάκι της τούρτας της δικής σας αναξιοπιστίας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αλλά είναι και η απόδειξη του πόσο σημαντικό είναι αυτόν τον τόπο να κυβερνά μια Κυβέρνηση η οποία έχει έγνοια τον αδύναμο, έχει έγνοια τον συνταξιούχο και δίνει μάχη τόσο στην Ευρώπη όσο και εντός της χώρας, προκειμένου να υπερασπιστεί τα δικά του δικαιώματα και το δικό του δίκιο. [[Χειροκροτήματα από την πτέρυγα του ΣΥΡΙΖΑ και των ΑΝΕΛ]] Αντί, λοιπόν, για μειώσεις, θα έχουμε αυξήσεις στις συντάξεις. Κι αυτό διότι έχουμε μια μεταρρύθμιση που για πρώτη φορά στη δομή της, στη λογική της, συνέδεσε τις πραγματικές οικονομικές δυνατότητες των μη μισθωτών, με τις ασφαλιστικές τους εισφορές. Κατήργησε, δηλαδή, το προηγούμενο καθεστώς των ασφαλιστικών κλάσεων, που αύξανε αυθαίρετα το ύψος της εισφοράς αναλόγως με τα χρόνια που κάποιος ήταν στο επάγγελμα, χωρίς να υπολογίζει, όμως, τις πραγματικές δυνατότητες των ασφαλισμένων. Το αποτέλεσμα αυτής της μεταρρύθμισης ήταν από την αρχή ευνοϊκό για τη μεγάλη πλειοψηφία των ασφαλισμένων, το είπα και πιο πριν, παρά τα αντιθέτως λεγόμενα στον δημόσιο λόγο. Ένα εκατομμύριο διακόσιες πενήντα χιλιάδες ελεύθερων επαγγελματιών, αυτοαπασχολούμενων και αγροτών, το 88% του συνόλου, μέχρι και σήμερα, πριν φέρουμε αυτή τη θετική διόρθωση, πληρώνει λιγότερες εισφορές από αυτές που κατέβαλε πριν την ίδρυση και λειτουργία του ΕΦΚΑ. Υπήρχε, όμως, σε αυτήν την αλλαγή, σε αυτήν την μεταρρύθμιση και οφείλουμε να το παραδεχθούμε - το παραδεχθήκαμε από την πρώτη στιγμή - ένα μειονέκτημα το οποίο αφορούσε αυτό το 12%. Και κυρίως αφορούσε αυτοαπασχολούμενους και ελεύθερους επαγγελματίες οι οποίοι είχαν ένα εισόδημα από μια μέση κατάσταση και πάνω - μικρομεσαία, θα έλεγα, για να είμαι απόλυτα ειλικρινής - όπου υπέστησαν μία δυσανάλογη επιβάρυνση. Αυτή η επιβάρυνση, βεβαίως, ήταν μια αναγκαία θυσία όλο αυτό το διάστημα, όπου «έβαλαν πλάτη» αυτοί, προκειμένου να περισωθούν συντάξεις, προκειμένου να εξυγιανθεί το ασφαλιστικό μας σύστημα, προκειμένου να εξασφαλιστεί η χαμηλή, η χαμηλότερη σύνταξη στον κάθε Έλληνα πολίτη και να βγούμε από την κρίση. Και σήμερα με την πρώτη ευκαιρία, με το που έχουμε τη δημοσιονομική δυνατότητα, ερχόμαστε αυτή τη μερική - αν θέλετε - αδυναμία του συστήματος αυτού, την αδικία δηλαδή, σε μεσαίες κατηγορίες πολιτών, να την αποκαταστήσουμε. Και βεβαίως, με αυτήν την αποκατάσταση έχουμε αυτό το κατόρθωμα, το οποίο σας εξήγησα λίγο πριν. Μόλις τρία χρόνια μετά τη στιγμή της πλήρους κατάρρευσης του ασφαλιστικού συστήματος, κατορθώνουμε να έχουμε πια ένα πλεονασματικό ασφαλιστικό σύστημα μακροπρόθεσμα βιώσιμο, αλλά και το σημαντικότερο απ' όλα, δικαιότερο απ' αυτό που είχαμε γνωρίσει μέχρι σήμερα. Θέλω, όμως, κυρίες και κύριοι συνάδελφοι, να αναφερθώ πέραν της μείωσης των εισφορών και σε μια σειρά από παρεμβάσεις, οι οποίες κατά τη γνώμη μου διαμορφώνουν ένα συνολικότερο πλαίσιο για τη βιωσιμότητα του ασφαλιστικού συστήματος, αλλά και για τη διασφάλιση των δικαιωμάτων των εργαζομένων και την ανάδειξη της εργασίας και του δικαιώματος της εργασίας στον τόπο μας. Αναφέρθηκα πιο πριν στη μείωση της ανεργίας. Κατά την άποψή μου, όμως, μεγάλη σημασία έχει και το γεγονός ότι τα τρία τελευταία χρόνια η πολιτική ηγεσία του Υπουργείου Εργασίας και βεβαίως όλο το προσωπικό, όλοι οι άνθρωποι που δουλεύουν στο Υπουργείο Εργασίας, έχουν κάνει μια εξαιρετική προσπάθεια για να καταπολεμήσουν χρόνιες μεγάλες παθογένειες, που αφορούν το καθεστώς και το μοντέλο της εργασίας στον τόπο μας. Αναφέρομαι ειδικότερα στην αδήλωτη εργασία και στην καταπολέμησή της. Από 19% που ήταν το 2014, μειώθηκε στο 12% σήμερα. Και αυτό οφείλεται στο ότι ενισχύθηκε το Σώμα Επιθεώρησης Εργασίας, τόσο με προσωπικό όσο και μέσω της ίδρυσης νέων τμημάτων, αλλά και μέσω της θεσμικής του θωράκισης και ξεκίνησε εν μέσω προγραμμάτων μια δύσκολη προσπάθεια, η οποία συνεχίζεται με το παρόν νομοσχέδιο, που βεβαίως οφείλεται και στην πολιτική βούληση να ενισχυθεί το Σώμα Επιθεώρησης Εργασίας και να μην λειτουργεί ως ένα Σώμα που κάνει κρυφές συμφωνίες και διακανονισμούς με μεγαλοεργοδότες πίσω από την πλάτη των εργαζόμενων. Γιατί αυτό γινόταν τα προηγούμενα χρόνια. Να αναφερθώ, επίσης, στις προσπάθειες που κάνουμε για τη συνολική ρύθμιση της αγοράς εργασίας μέσω της επαναφοράς των βασικών αρχών των συλλογικών διαπραγματεύσεων, που είχαν ως αποτέλεσμα ήδη μέσα σε μόλις τρεις μήνες μετά το τέλος των μνημονίων να έχουν επεκταθεί δέκα κλαδικές συλλογικές συμβάσεις εργασίας και σχεδόν διακόσιες χιλιάδες εργαζόμενοι να βλέπουν σημαντική αύξηση του διαθέσιμου εισοδήματός τους ήδη. Και βεβαίως, να αναφερθώ και στις προσπάθειές μας για την καταπολέμηση της παραβατικότητας στους χώρους εργασίας μέσω μιας σειράς νομοθετικών ρυθμίσεων που φέρνουμε στην Βουλή τα τελευταία χρόνια και θωρακίζουν τους εργαζόμενους και τους ασφαλισμένους, ενώ ακόμα μεγαλύτερη ώθηση στη βελτίωση της εργασίας αλλά και του ασφαλιστικού συστήματος στον τόπο είναι και όσα σχεδιάζουμε για τις αρχές του 2019 σε ό,τι αφορά την αύξηση του κατώτατου μισθού και την κατάργηση του επαίσχυντου υποκατώτατου μισθού. Ενός μισθού που, να θυμίσω, το 2012 κατακρημνίστηκε μέσα σε μία νύχτα κατά 22% και κατά 32% για τους νέους ανθρώπους και από τότε παραμένει καθηλωμένος μέχρι σήμερα. Αυτά, λοιπόν, κυρίες και κύριοι συνάδελφοι, είναι τα αποτελέσματα της στρατηγικής μας. Γι' αυτό και σήμερα έντιμα και καθαρά μπορούμε να λέμε στον ελληνικό λαό ότι οι θυσίες που έκανε αρχίζουν να πιάνουν τόπο. Γι' αυτό και σήμερα έντιμα και καθαρά λέμε στον ελληνικό λαό ότι αυτά που δίνουμε πίσω, ως ανταποδοτικότητα των θυσιών που έκανε για να μπορούμε σήμερα εμείς να λέμε ότι πετύχαμε και βγαίνουμε από την κρίση, δεν είναι παροχές, δεν είναι «Τσοβόλα, δώστα όλα», όπως λέτε. Αλλά είναι το γεγονός ότι μπορούμε πια να δρέπουμε τους καρπούς ενός συντονισμένου σχεδίου και μιας δύσκολης προσπάθειας που κάναμε αυτά τα τρία χρόνια. Βέβαια μας έχετε μπερδέψει, είναι αλήθεια. Μια μας λέτε ότι φέρνουμε τέταρτο μνημόνιο, την άλλη μας λέτε «Τσοβόλα, δώστα όλα» και στο τέλος τα ψηφίζετε και αυτά τα «δώστα όλα». [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Μάλλον ο κ. Τσοβόλας θα πρέπει να είναι ευτυχισμένος αυτές τις ημέρες διότι χαίρει οικουμενικής αποδοχής. Αυτό φαίνεται. Αλλά, επιτρέψτε μου, μιας και δεν θα υπάρξουν πολλά μέσα ενημέρωσης που με τον ίδιο τρόπο που επιχείρησαν να κατατρομοκρατήσουν τον ελληνικό λαό να του πουν τώρα τι ωφελήματα θα έχει από αυτές τις παρεμβάσεις και από το γεγονός ότι βγήκαμε από τα μνημόνια, να σας πω δυο - τρία παραδείγματα και να καταθέσω και τους σχετικούς πίνακες για να τους μελετήσετε καλύτερα. [[Στο σημείο αυτό ο Πρόεδρος της Κυβέρνησης και Υπουργός Εξωτερικών κ. Αλέξης Τσίπρας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με το νομοσχέδιο, λοιπόν, που καταθέτουμε σήμερα αποκαθίστανται αδικίες. Αλλά εδώ αφήστε με να δώσω δύο παραδείγματα. Ένας αγρότης με εισόδημα 10.000 ευρώ τον χρόνο από 1-1-2019 θα πληρώσει 600 ευρώ λιγότερα από το προβλεπόμενο για το έτος ποσό που θα έδινε ως εισφορές στην εισφορά κύριας σύνταξης. Δηλαδή θα έχουμε μία μείωση για τον αγρότη του ετήσιου εισοδήματος των 10.000 ευρώ κατά 33% στις εισφορές του. Ένας ελεύθερος επαγγελματίας που βγάζει 12.000 ευρώ τον χρόνο θα έχει ετήσια μείωση κατά 800 ευρώ για την εισφορά κύριας σύνταξης, δηλαδή 33% μείωση. Ένας ιατρός με μηνιαίο εισόδημα 2.000 ευρώ θα έχει μείωση της ετήσιας συνολικής εισφοράς, δηλαδή κύρια σύνταξη και εφάπαξ, 1.270 ευρώ τον χρόνο, πάλι 33%. Ένας μηχανικός που βγάζει 1.600 ευρώ τον μήνα θα δει ετήσια μείωση 1.400 ευρώ της συνολικής εισφοράς για κύρια σύνταξη και εφάπαξ, δηλαδή επίσης 33%. Και, εάν εξαιρέσουμε τον αγρότη, αναφέρθηκα σε κατηγορίες και εισοδήματα μεσαίας διαστρωμάτωσης, για να τελειώσει και αυτή η ιδεοληπτική σας διαρκής αναφορά ότι εμάς τάχα το μόνο που μας ενδιαφέρει είναι να διαλύσουμε τη μεσαία τάξη. Εσείς τη διαλύσατε τη μεσαία τάξη. Εμείς ερχόμαστε να την αποκαταστήσουμε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κλείνω, κυρίες και κύριοι συνάδελφοι. Πόσες φορές, αλήθεια, έχετε μιλήσει το τελευταίο διάστημα για τέταρτο μνημόνιο; Θα είναι ενδιαφέρον να καταγράψουμε πόσες φορές έχει πει ο κ. Μητσοτάκης ότι έρχεται το τέταρτο μνημόνιο. Νομίζω ότι θα έχει ενδιαφέρον για τα σποτάκια των εκλογών του Οκτώβρη του 2019 να καταγράψουμε πόσες φορές έχει πει ότι έρχεται το τέταρτο μνημόνιο. Αλλά, δεν είναι μόνο αυτό. Επενδύσατε στην καταστροφολογία. Από πού να αρχίσω και πού να τελειώσω; Είχατε πει ότι δεν θα βγουν οι αξιολογήσεις. Είχατε πει ότι δεν θα καταφέρουμε να πιάσουμε πλεονάσματα. Είχατε πει ότι θα ενεργοποιηθεί ο περίφημος κόφτης για τις συντάξεις. Δεν ενεργοποιήθηκε και τώρα εσείς τον φέρνετε στη συνταγματική Αναθεώρηση. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Είχατε πει, όταν μας ανάγκασε το Διεθνές Νομισματικό Ταμείο να πάμε σε αυτόν τον παραλογισμό της συννομοθέτησης 1% θετικά και 1% αρνητικά μέτρα - μέτρα και αντίμετρα - ότι δεν υπάρχουν αντίμετρα, αλλά υπάρχουν μόνο μέτρα. Τώρα βρίσκεστε στη δυσάρεστη θέση να βλέπετε ότι συμβαίνει το αντίθετο, δεν έρχονται μέτρα αλλά έρχονται αντίμετρα. Αναρωτιέμαι πόσο πολύ, πόσο περισσότερο μπορεί κανείς να αστοχήσει στις πολιτικές του προβλέψεις και στις πολιτικές του τοποθετήσεις. Δεν πιστεύω να υπάρχει στη μεταπολιτευτική ιστορία, τουλάχιστον, που μπορεί κανείς να παρακολουθήσει άλλος πολιτικός αρχηγός, εκτός του κ. Κυριάκου Μητσοτάκη που να έχει πέσει τόσες πολλές φορές έξω στις εκτιμήσεις και στις προβλέψεις του και μάλιστα μέσα σε τόσο σύντομο χρονικό διάστημα. Όμως, αυτό που παρακολουθώ είναι ότι δεν έχετε, τουλάχιστον, την ευθιξία να πείτε «εν πάση περιπτώσει, κάναμε λάθος εκτιμήσεις, βρε αδερφέ». Διαρκώς συνεχίζετε να επενδύετε στην καταστροφή και στην άρνηση. Δεν έχετε κάτι θετικό να αντιπροτείνετε και βεβαίως, δεν είναι εύκολο να τα ξεχάσουμε όλα αυτά. Δεν έγιναν πριν από πολλά χρόνια, τον Ιούλιο έγιναν. Πριν από τρεις μήνες ήταν σε αυτή εδώ τη Βουλή όταν είχε έρθει ο Επίτροπος Μοσκοβισί και εσείς «τον πήρατε από τα μούτρα», τον πετροβολήσατε, γιατί τόλμησε μέσα στην Αίθουσα της Γερουσίας - δεν βλέπω τον κ. Χατζηδάκη, δεν είναι εδώ σήμερα - να πει ο άνθρωπος ότι το μέτρο της περικοπής των συντάξεων το επέβαλε το Διεθνές Νομισματικό Ταμείο χωρίς τη σύμφωνη γνώμη της Κομισιόν, δεν είναι αναγκαίο και μπορούμε να το ξαναδούμε, αν η ελληνική οικονομία πιάνει τους στόχους. Τι ήθελε να το πει αυτό! Τι κομματάρχη του ΣΥΡΙΖΑ τον είπατε! Τι ότι αν οι συμφωνίες μπορούν να ακυρώνονται, τότε να το πει καθαρά, όπως του έλεγε μέσα ο κ. Χατζηδάκης στη συνεδρίαση. Αργότερα ο κ. Μητσοτάκης με δημόσια δήλωσή του ζήτησε να είναι πιο προσεκτικός ο κύριος Επίτροπος στις τοποθετήσεις του. Γιατί; Γιατί άφησε ανοιχτό το ενδεχόμενο να μην κοπούν οι συντάξεις. Θέλετε να τα ξεχάσουμε όλα αυτά, αλλά δεν είναι εύκολο να τα ξεχάσουμε όλα αυτά. Γιατί, όμως, τα υπενθυμίζω εδώ λέξη προς λέξη; Γιατί θέλω, κυρίες και κύριοι συνάδελφοι, να συλλογιστούμε για ποιο λόγο είναι αυτή η αντίδραση της Αξιωματικής Αντιπολίτευσης ιδιαίτερα στο θέμα των συντάξεων. Όχι, δεν πιστεύω ότι ο λόγος είναι ότι έχουν μια μοχθηρία απέναντι στους συνταξιούχους και ήθελαν πραγματικά να κοπούν οι συντάξεις, αλλά γιατί μέσω αυτής της μεγάλης επιτυχίας της Κυβέρνησης, που στο τέλος - τέλος είναι επιτυχία της Ελλάδας και είναι επιτυχία του ελληνικού λαού, το αφήγημα της Νέας Δημοκρατίας καταστρέφεται ολοσχερώς και πλέον δεν υπάρχει αφήγημα ούτε για τέταρτο μνημόνιο, αλλά ούτε και για εναλλακτική πρόταση της Νέας Δημοκρατίας για προοπτική μείωσης των φόρων, διότι εμείς ό,τι είπαμε στη ΔΕΘ και ότι υπάρχει περιθώριο μέσα στο δημοσιονομικό πλαίσιο που βρίσκεται η ελληνική οικονομία να προχωρήσουμε, το προχωράμε. Θα ήθελα, λοιπόν, κλείνοντας να σας πω, κυρίες και κύριοι συνάδελφοι της Αξιωματικής Αντιπολίτευσης, αν είναι να αισθάνεστε καλύτερα όταν θα ψηφίζετε αυτά τα νέα μέτρα που φέρνουμε, τις ελαφρύνσεις, τα οποία, βεβαίως, τα λέτε «παροχές» αλλά τα ψηφίζετε, μήπως να τα βαφτίσουμε με δική μας πρωτοβουλία «μέτρα του τετάρτου μνημονίου», μέτρα του δικού μας μνημονίου. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Μόνο που η διαφορά αυτών των μέτρων, που θα ψηφίζετε ένα προς ένα, με τα άλλα μνημονιακά μέτρα είναι ότι τα προηγούμενα μνημόνια ήταν μνημόνια με τους δανειστές. Αυτό το μνημόνιο που φέρνουμε εμείς, είναι μνημόνιο με τον λαό γιατί αφορά τις ανάγκες του, αφορά την προοπτική του, αφορά τη στήριξή του για ένα καλύτερο αύριο. [[Χειροκροτήματα από την πτέρυγα του ΣΥΡΙΖΑ]] Το δικό μας, λοιπόν, τέταρτο μνημόνιο, το μνημόνιο με τον λαό, θα μας δεσμεύει από εδώ και στο εξής για να συνεχίσουμε στην προσπάθεια μείωσης της ανεργίας, για να συνεχίσουμε την προσπάθεια να κάνουμε πράξη αυτό που λέμε δίκαιη ανάπτυξη και παραγωγική ανασυγκρότηση, για να στηρίξουμε το κοινωνικό κράτος, για να ελαφρύνουμε ακόμα περισσότερο και με βάση τις δυνατότητές μας τους ελεύθερους επαγγελματίες και τους αγρότες, για να στηρίξουμε όσο μπορούμε τους συνταξιούχους, για να δώσουμε δουλειές στις νέες και στους νέους. Και κυρίως, αυτό το μνημόνιο με τον λαό θα μας θυμίζει ότι πρέπει να κάνουμε διαρκώς ό,τι περνάει από το χέρι μας για να μη ξαναγυρίσει ποτέ ο τόπος σε αυτές τις καταστροφικές πολιτικές της λιτότητας και στις συνταγές του Διεθνούς Νομισματικού Ταμείου. Αυτό, λοιπόν, λέει το δικό μας μνημόνιο, το μνημόνιο με τον λαό. Και αυτό το μνημόνιο με το λαό θα το επικυρώσουμε το φθινόπωρο του 2019 με την ανανέωση της λαϊκής εντολής για να πάμε ακόμα πιο μπροστά.
Ευχαριστούμε πολύ. Είχα πει ότι θα δώσω τον λόγο στον κ. Κατσιαντώνη. Επειδή, όμως, έχουν ζητήσει τον λόγο ως Κοινοβουλευτικοί Εκπρόσωποι ο κ. Δένδιας και ο κ. Λοβέρδος, θα προηγηθούν και ύστερα θα προχωρήσουμε εναλλάξ και με τους Βουλευτές.
Τον λόγο έχει ο συνάδελφος κ. Δένδιας από τη Νέα Δημοκρατία. Αγαπητοί συνάδελφε, αν θέλετε, με ησυχία να εξέλθετε ή να καθίσετε.
Πάντα η αποχώρηση του Πρωθυπουργού δημιουργεί μια φασαρία. Κι αν μου επιτρέπετε να υποθέσω γιατί απεχώρησε ταχέως, μια πιθανότητα είναι βεβαίως να έχει ένα πολύ βεβαρημένο πρόγραμμα - Πρωθυπουργός είναι, αυτό είναι σεβαστό - μια άλλη βέβαια πιθανότητα είναι ότι αφού προκάλεσε τον κ. Μητσοτάκη, έφυγε ταχέως μήπως προλάβει να έρθει ο κ. Μητσοτάκης. [[Θόρυβος από την πτέρυγα του ΣΥΡΙΖΑ]] Κυρίες και κύριοι συνάδελφοι, ο Πρωθυπουργός μας είπε πολλά και διάφορα, άλλα ευχάριστα, άλλα χαμογελαστά, άλλα όχι τόσο ευχάριστα, άλλα όχι τόσο χαμογελαστά. Μας μνημόνευσε τον Καβάφη για τους «Βαρβάρους», ονόμασε την Αξιωματική Αντιπολίτευση «Κασσάνδρες». Να ξεκινήσουμε πρώτα λίγο από τα ευρύτερα λογοτεχνικά του. Κατ' αρχήν, βέβαια, ο Πρωθυπουργός της χώρας, συνήθως στις ιστορικές του ή μυθολογικές του αναδρομές δεν τα πηγαίνει πολύ καλά. Και αναφέρομαι στο «Κασσάνδρες». Ξέρετε, διαφεύγει ίσως της προσοχής σας, κυρίες και κύριοι συνάδελφοι, ότι οι προφητείες της Κασσάνδρας επαληθεύτηκαν. Αυτά που είπε η Κασσάνδρα, έγιναν. Δεν διαψεύστηκαν. Κατά συνέπεια, κατ' ελάχιστον η προσφυγή στην Κασσάνδρα ως τίτλο για την Αξιωματική Αντιπολίτευση, αποτελεί τίτλο επιβεβαίωσης των προβλέψεών μας, όχι διάψευσης των προβλέψεών μας, όπως θα ήθελε ο Πρωθυπουργός. Όσον αφορά δε τον στίχο του Καβάφη για την ιστορία με τους βαρβάρους, τον γνωστό, εγώ θα σας έλεγα άλλον στίχο του ίδιου ποιητή. Θυμάστε το ιδιαίτερα γνωστό ποίημα για την Αλεξάνδρεια; Θέλετε στη θέση της Αλεξάνδρειας να βάλετε την Κυβέρνηση και να χαιρετίσετε «την Αλεξάνδρεια που χάνετε»; Και θέλετε σας παρακαλώ πάρα πολύ, να το κάνετε με αξιοπρέπεια, όπως το ίδιο το ποίημα του Καβάφη επιβάλλει; Για να πάμε και σε άλλο στίχο του Καβάφη για «τα κεριά που σβήνουν» και συνεχώς αυξάνονται τα σβηστά κεριά σας; Μπορείτε να τον κοιτάξετε λίγο τον Καβάφη με μεγαλύτερο ενδιαφέρον, με μεγαλύτερη εγγύτητα και με στενότερη αναλογία στις συνθήκες σας; Όσον αφορά δε τα διάφορα τα οποία μας είπε ο Πρωθυπουργός χαμογελαστός για το τέταρτο μνημόνιό του, το οποίο μάλιστα ονόμασε «μνημόνιο συνεννόησης με τον ελληνικό λαό», κυρίες και κύριοι συνάδελφοι, κατ' αρχάς, ο ελληνικός λαός φαίνεται να μην συμμετέχει στη συνεννόηση μαζί σας. Δεν θέλει πολλές κουβέντες πια μαζί σας είτε μνημονιακές, είτε εξωμνημονιακές, είτε οποιεσδήποτε. Εάν οι μετρήσεις της κοινής γνώμης έχουν οτιδήποτε να κάνουν με την πραγματικότητα, έστω και μακρινή, η σημερινή της «PUBLIC ISSUE», αν δεν απατώμαι, δίνει 16,5 μονάδες διαφορά. Αυτός ο λαός των 16,5 μονάδων - θέλετε 12, θέλετε 10, όσες θέλετε εσείς, δεν θα διαφωνήσουμε στη διαφορά μας - βλέπετε να έχει καμμιά διάθεση, να έχει κάποια συνεννόηση μνημονιακής ή μη μνημονιακής βάσεως μαζί σας; Νομίζω ότι το μόνο που περιμένει είναι ποια ώρα με το καλό θα προσφύγετε στην κάλπη και θα αποχωρήσετε. Και βλέπω ότι εκεί που παλαιότερα οι λεονταρισμοί σας ήταν του τύπου «πάμε να μετρηθούμε, πάμε να δούμε, πάμε να κάνουμε», τώρα οι λεονταρισμοί σας έχουν το πενιχρό περιεχόμενο απλώς να προσπαθείτε να μας πείσετε ότι οι εκλογές θα καθυστερήσουν, υποδηλώνοντας με τον πιο πανηγυρικό τρόπο κι εσείς και ο Πρωθυπουργός της χώρας τον τεράστιο φόβο σας απέναντι στην προσφυγή στην λαϊκή κρίση. Εσείς δεν λέτε ότι είστε το κόμμα του λαού, το κόμμα που εκφράζει δίκαια και απολύτως και αυθεντικά τη λαϊκή βούληση; Γιατί τρέμετε τόσο πολύ; Γιατί προσπαθείτε τόσο πολύ να μας πείσετε συνεχώς ότι οι εκλογές θα αργήσουν; Ότι θα είναι μακριά, ότι θα είναι του χρόνου τον Οκτώβρη; Κι αν εξαρτιόταν από εσάς, όχι του χρόνου τον Οκτώβρη, αλλά μετά από τριάντα Οκτώβρηδες και πάλι δεν θα τις κάνατε, διότι ξέρετε πάρα πολύ καλά τι συμβαίνει. Ξέρετε πολύ καλά ότι η ελληνική κοινωνία το μόνο που περιμένει είναι μια ευκαιρία να σας στείλει στο σπίτι σας. Και μια και μιλάμε για το πού είδαμε εμείς το τέταρτο μνημόνιο, πέραν των διατάξεων κ.λπ., δεν μου λέτε, κυρίες και κύριοι συνάδελφοι, τον ν.4472/2017 ο Πρωθυπουργός δεν ξέρει ότι τον πρότεινε η Κυβέρνησή του στη Βουλή και τον ψηφίσατε; Τον ν.4549/2018 δεν ξέρει ο Πρωθυπουργός ότι τον πρότεινε η Κυβέρνησή του στη Βουλή και τον ψηφίσατε; Όλα αυτά τα δύο μαζί γύρω στα 4,5 δισεκατομμύρια ευρώ βάρη στον Έλληνα φορολογούμενο, στην ελληνική κοινωνία δεν είναι; Αυτό, για να καταλάβω, τι είναι; Αυτά τα δύο νομοθετήματα είναι νομοθετήματα παροχών; Και άκουσα με μεγάλη προσοχή και πρέπει να σας πω και με μεγάλη ευχαρίστηση, γιατί ήταν συμφοιτητής μου στο πανεπιστήμιο - τότε, αν θυμάμαι καλά, στην ΚΝΕ, αλλά αυτό δεν έχει καμμία σημασία - τον κ. Κατρούγκαλο. Τον επαίνεσε ο κύριος Πρωθυπουργός και είπε τι σπουδαία μεταρρύθμιση ήταν ο ν.4389/2016, ο οποίος παρεμπιπτόντως ξύρισε τις συντάξεις. Τις μειώσεις αυτού του νόμου τώρα εν μέρει και σε μικρό μέρος επαναπροσδιορίζετε. Όμως, για να πάμε στη βάση του πράγματος, αφού ήταν τόσο επιτυχημένος, όπως είπε ο Πρωθυπουργός, σε αυτό το Υπουργείο ο κ. Κατρούγκαλος κι αφού τα έκανε τόσο πάρα πολύ ωραία κι αφού ήταν τόσο καλός ο ν.4387/2016, γιατί τον άλλαξε ο κύριος Πρωθυπουργός; Δεν μας λέει; Γιατί επιφυλάσσει τόσους επαίνους σε Υπουργό τον οποίο πήρε από αυτό το Υπουργείο και μάλιστα χωρίς να τον προάγει; Κι αυτό δεν αφορά τον κ. Κατρούγκαλο, την κρίση του Πρωθυπουργού ελέγχουμε. Τι προσπαθεί να μας πει εδώ; Αν του άρεσε ο νόμος του και αν του άρεσε ο Υπουργός του, ο Πρωθυπουργός έναν τρόπο έχει, κυρίες και κύριοι συνάδελφοι, να αμείβει τους Υπουργούς του: είτε να τους αφήνει στη θέση τους είτε να τους προάγει, όχι να τους μετακινεί και μάλιστα σε χαμηλότερο πόστο και μετά να καυχάται για το έργο τους. Βλέπω μια μικρή ασυμβατότητα. Όσον αφορά τώρα την ευρύτερη εικόνα της ελληνικής οικονομίας, όπως μας την έδωσε, μετά το περί Κασσανδρών το οποίο απαντήσαμε, για να συνεννοηθούμε λίγο πού βρισκόμαστε τώρα. Πού είναι η οικονομία; Πού είναι η κοινωνία; Η κοινωνία είναι μπροστά, έτοιμη, αν καταλαβαίνω καλά από όσα είπε ο Πρωθυπουργός, για ένα αναπτυξιακό άλμα; Είναι σε μια φάση πρώιμης ευτυχίας και ευφορίας; Αυτό καταλαβαίνετε; Κυρίες και κύριοι συνάδελφοι, με συγχωρείτε. Κατ' αρχάς, από το 2015 μέχρι σήμερα, ενώ είχατε υποσχεθεί γύρω στα 12 δισεκατομμύρια ευρώ παροχές, έχετε επιβάλει 15 δισεκατομμύρια ευρώ μέτρα στην ελληνική κοινωνία. Από αυτά ούτε καν ένα δισεκατομμύριο ευρώ δεν έχετε πάρει πίσω. Μένουν τα υπόλοιπα 13, 14 ή 15 δισεκατομμύρια ευρώ; Βάρη είναι, θα τα υπολογίσουμε όπως θέλετε, αλλά κάπου εκεί γύρω είναι. Αυτά έχετε κοστίσει εσείς στον Έλληνα φορολογούμενο. Πέρα από αυτά, όμως, πού βρίσκεται σήμερα το ελληνικό ομόλογο, ο δείκτης, το θερμόμετρο της αξιοπιστίας μας στη διεθνή αγορά, της αξιοπιστίας της χώρας την οποία υποτίθεται, όπως είπε ο Πρωθυπουργός, ότι εσείς αποκαταστήσατε; Είναι το 4,60% περίπου, αν δεν απατώμαι. Της Πορτογαλίας, μιας χώρας που πέρασε μνημόνια, είναι κάπου γύρω στο 1,8% με 1,9%. Εσείς, λοιπόν, οι επιτυχημένοι πώς το έχετε καταφέρει το ομόλογό μας να έχει 300% μεγαλύτερο επιτόκιο από την Πορτογαλία; Τι κριτήριο επιτυχίας είναι αυτό; Θέλετε να μας το πείτε κι εμάς να ξέρουμε να το αντιγράψουμε στο μέλλον; Αλλά και κάτι άλλο, με την ευκαιρία, μιας και συζητάμε. Ήρθε ο προϋπολογισμός, μας είπε δυο πράγματα ο κ. Χουλιαράκης χθες. Ξέρετε, πάντα ο κ. Χουλιαράκης διατυπώνει τις απόψεις του με ένα μέτρο. Ήρθε σήμερα ο Πρωθυπουργός της χώρας, μας είπε άλλα ωραία. Να ρωτήσω κάτι. Ο Υπουργός Οικονομικών πού βρίσκεται; Έχουμε να τον δούμε καιρό εδώ στην Αίθουσα. Πού βρίσκεται; Ο αρχιτέκτονας αυτής της τεράστιας οικονομικής επιτυχίας πού κρύβεται και δεν εμφανίζεται να ερωτηθεί για τίποτε; Μπορείτε να μας πείτε τι γίνεται σε αυτή την Κυβέρνηση, γιατί δεν πολυκαταλαβαίνουμε; Κι επί τη ευκαιρία, επειδή μας λέτε διάφορα περίεργα, να καταλάβω δηλαδή, είπε ο Πρωθυπουργός ότι εδώ έχουμε αποκαταστήσει ένα δίκαιο σύστημα. Μπράβο, πολύ ωραία. Πείτε μου, κυρίες και κύριοι συνάδελφοι, με τριάντα πέντε χρόνια καταβολής ασφαλιστικών εισφορών, αυτό το δίκαιο σύστημα, το οποίο εσείς εδώ έρχεστε και επικαλείστε και για το οποίο ζητάτε και τον έπαινο της ελληνικής κοινωνίας, δίνει κύρια σύνταξη 280 ευρώ, ναι ή όχι; Δίνει επικουρική σύνταξη άλλα 30 ευρώ, ναι ή όχι; Αυτό είναι το δίκαιο; Για να καταλάβω, δηλαδή, πώς ορίζουμε τη δικαιοσύνη, πώς ετοιμαζόμαστε να μιλήσουμε με ειλικρίνεια στην ελληνική κοινωνία. Τα 280 ευρώ είναι η σύνταξη για την οποία ζητάτε τον κοινωνικό έπαινο; Και όσον αφορά την αποδοτικότητά σας - γιατί μας είπε ο Πρωθυπουργός «ήρθαμε εμείς, αποκαταστήσαμε τα συστήματα και τα λοιπά» - η ίδια η κ. Αχτσιόγλου που είναι εδώ ομολόγησε ότι ακόμα οφείλονται τριάντα εννιά χιλιάδες συντάξεις. Έτσι, κυρία Υπουργέ; Τηλεοπτικές εκπομπές, τις οποίες επίσης επικαλέστηκε ο Πρωθυπουργός, λένε ότι οι οφειλόμενες συντάξεις είναι διακόσιες είκοσι χιλιάδες. Όμως, εγώ να πάρω τη δική σας τοποθέτηση των σαράντα περίπου χιλιάδων. Πείτε μου, δεν είχατε μνημονιακή υποχρέωση - από τα «κακά» μνημόνια, όχι από αυτό το «καλό», το καινούργιο, το δικό σας - να έχετε τελειώσει με το θέμα των συντάξεων μέχρι το τέλος του 2018; Γιατί χρωστάτε σαράντα χιλιάδες συντάξεις ακόμα; Τι κριτήριο επιτυχίας είναι αυτό; Δεν μας λέτε και εμάς να ξέρουμε, να καταλάβουμε; Επίσης, μας είπε ο Πρωθυπουργός πόσο σέβεται και το τελευταίο ευρώ του Έλληνα φορολογούμενου. Μάλιστα, μας είπε «θα δώσουμε 20 ευρώ και εσείς» - εμείς, δηλαδή, της Νέας Δημοκρατίας - «αυτά δεν τα υπολογίζετε, αλλά εμάς μας νοιάζει για τον καθένα και τα 20 ευρώ του». Συγκινητικό, πραγματικά! Δεν μου λέτε, κυρίες και κύριοι συνάδελφοι, ο τόσο ευαίσθητος για τα 20 ευρώ Πρωθυπουργός της χώρας, την ευαισθησία του οποίου στο σημείο αυτό απολύτως συμμεριζόμαστε, για την ιστορία του ΤΑΙΠΕΔ με το «Βενιζέλος», που είναι γύρω στα 700 εκατομμύρια, τι ευαισθησία έδειξε; Την ξέρετε την ιστορία; Να σας την ξαναθυμίσω ένα λεπτό; Το ΤΑΙΠΕΔ, το οποίο έχει διοίκηση που εσείς ορίζετε και είναι νομικό πρόσωπο το οποίο ανήκει στο ελληνικό κράτος κατά 100% - η Κυβέρνηση του ελληνικού κράτους, αν δεν το θυμάστε, είστε εσείς - συνεφώνησε με τον παραχωρησιούχο την παράταση της παραχώρησης έναντι 480 εκατομμυρίων ευρώ. Στέλνεται στην Ευρωπαϊκή Επιτροπή η σύμβαση, την γυρίζει πίσω η Ευρωπαϊκή Επιτροπή και λέει ότι αυτή είναι απαράδεκτη. Είναι απαράδεκτη! Και δέχεται ο παραχωρησιούχος από 480 εκατομμύρια ευρώ και καταβάλλει 1.380.000.000 ευρώ, δηλαδή πάνω από 700 εκατομμύρια του Έλληνα φορολογούμενου, τα οποία η διοίκηση του ΤΑΙΠΕΔ ξεχώρισε, τα έδωσε δώρο στον παραχωρησιούχο. Σιωπή! Τίποτα το παράξενο! Τίποτα το περίεργο! Τίποτα το επιλήψιμο! Τίποτα το ενοχλητικό! Τίποτα με το οποίο πρέπει να ασχοληθεί ο Πρωθυπουργός της χώρας! Τα 20 ευρώ είναι κάτι πολύ σοβαρό. Τα πάνω από 700 εκατομμύρια ευρώ του Έλληνα φορολογούμενου είναι κάτι το τελείως ασόβαρο. Πείτε μου αν υπάρχει έστω και μία επιχείρηση στον πλανήτη, έστω και ένα δημοκρατικό κράτος στον πλανήτη, που η διοίκηση νομικού προσώπου του κράτους θα κατέληγε σε συμφωνία με παραχωρησιούχο και θα γινόταν διόρθωση της συμφωνίας και ο παραχωρησιούχος θα δεχόταν να καταβάλει άλλο ένα 200% και κατ' ελάχιστον δεν θα απολυόταν αμέσως από τον αρμόδιο Υπουργό ή από τον Πρωθυπουργό. Υπάρχει ποτέ αυτή η πιθανότητα; Για τι ηθικό πλεονέκτημα έρχεστε και μας μιλάτε εδώ πέρα; Και με συγχωρείτε - και να τελειώσω και με αυτό - σήμερα εκτός των άλλων εμφανίζονται κάποιες τροπολογίες. Έχετε δει τις τροπολογίες του Υπουργείου Υγείας; Κάθε τροπολογία που φέρνετε ξέρετε τι λέει; «Προμήθειες κατά παρέκκλιση και πληρωμή κατά παρέκκλιση». Αυτό φέρνετε συνεχώς, προμήθειες κατά παρέκκλιση, πληρωμές κατά παρέκκλιση. Τι είναι αυτά τα χάλια; Τι είναι αυτά τα χάλια; Με συγχωρείτε, αλλά δεν κάνετε τίποτα άλλο παρά να νομοθετείτε κατά παρέκκλιση, για να μπορέσετε να πληρώσετε και να μπορέσετε να αγοράσετε. Και αυτά τα πράγματα στην καλύτερη περίπτωση δεν είναι καθόλου σοβαρά, τη χειρότερη περίπτωση την αφήνω σε εσάς. Πάντως και οι δύο περιπτώσεις, όπως και η περίπτωση του ΤΑΙΠΕΔ, με κανέναν τρόπο δεν συγκροτούν στοιχεία ηθικού πλεονεκτήματος. Στη χειρότερη δε περίπτωση ίσως συνιστούν στοιχεία δικογραφίας. Σας ευχαριστώ πολύ.
Ευχαριστούμε τον κ. Δένδια. Έχει ζητήσει η Υπουργός κ. Αχτσιόγλου τον λόγο για δύο, τρία λεπτά, γιατί θέλει να απαντήσει. Αμέσως μετά έχετε εσείς τον λόγο, κύριε Λοβέρδο. Ορίστε, κυρία Υπουργέ, έχετε τον λόγο.
Παίρνω τον λόγο μόνο για να απαντήσω σε δυο, τρία σημεία που ανέφερε ο κ. Δένδιας. Αρκετά από αυτά που είπε ήταν ανακριβή, αλλά θέλω να απαντήσω αποκλειστικά σε ζητήματα που αφορούν το ασφαλιστικό και το συνταξιοδοτικό, γιατί εκτιμώ ότι δεν είναι δυνατόν τέτοια στοιχεία τόσο ψευδή, τόσο μακριά από την πραγματικότητα να διαχέονται εντός του Κοινοβουλίου. Ο κ. Δένδιας είπε ότι η Κυβέρνηση φόρτωσε με 4,5 δισεκατομμύρια ευρώ την ελληνική οικονομία - αναφερόμενος σε δύο συγκεκριμένους νόμους - από τώρα και για το μέλλον και ότι δικαιολογεί τη φράση περί τετάρτου μνημονίου. Τα 4,5 δισεκατομμύρια ευρώ, στα οποία αναφέρεται ο κ. Δένδιας και οι νόμοι που απαρίθμησε είναι οι νόμοι για τους οποίους πριν από λίγο ο Πρωθυπουργός είπε ότι έχουμε καταφέρει την ακύρωσή τους. Δηλαδή, μιλάμε αποκλειστικά για τον νόμο που αφορά τη μείωση της περικοπής της προσωπικής διαφοράς. Αναρωτιέμαι ποια ακριβώς λέξη από την πρόταση «οι συντάξεις δεν περικόπτονται» δεν έχετε καταλάβει. Εκτός εάν περιμένετε απλώς να έρθει η διάταξη περί της κατάργησης της προηγούμενης διάταξης για να το αποδεχθείτε αυτό. Το να διασπείρετε ειδήσεις περί δημοσιονομικής προσαρμογής 4,5 δισεκατομμυρίων από τώρα και για το μέλλον, όταν έχει ήδη συμφωνηθεί και σε επίπεδο Eurogroup ότι αυτό ακυρώνεται, δεν καταλαβαίνω ποιον εξυπηρετεί, πέρα από ενδεχόμενους ψηφοθηρικούς λόγους δικούς σας. Δεύτερη φράση του κ. Δένδια, που αφορά τη σύνταξη που δίνει ο ν.4387. Αναφερθήκατε σε έναν εργαζόμενο με τριάντα πέντε έτη ασφάλισης, ο οποίος θα πάρει σύνταξη 280 ευρώ. Αυτό είναι ένα απολύτως ψευδές στοιχείο. Αφαιρείτε κατά πάσα πιθανότητα - αν καταλαβαίνω καλά από τον τρόπο που τοποθετείστε - το κομμάτι της εθνικής σύνταξης, μιλάτε μόνο για το ανταποδοτικό σκέλος της σύνταξης και παρουσιάζετε ένα ποσό σύνταξης, το οποίο δεν έχει καμμία σχέση με την πραγματικότητα. Και αν θέλετε να συγκρίνουμε, πραγματικά, το επίπεδο των συντάξεων, διότι ακούω πολύ συχνά το επιχείρημα περί του ότι ο ν.4387 βγάζει συντάξεις πείνας, ενώ οι προηγούμενοι νόμοι έβγαζαν υψηλές συντάξεις, να ξεκαθαρίσουμε ότι η μέση σύνταξη γήρατος του ΙΚΑ πριν τον ν.4387/2016 είναι 720 ευρώ, η μέση σύνταξη γήρατος του ΙΚΑ μετά τον ν.4387 είναι 720 ευρώ.
Πού το βρήκατε αυτό;
Θα καταθέσω τα στοιχεία στην ομιλία μου, κύριε Βρούτση. Για ποιες συντάξεις πείνας μιλάμε; Εκτός και αν κάνουμε μία συνολική κριτική περί του επιπέδου των συντάξεων εν γένει στην ελληνική κοινωνική πραγματικότητα, οπότε θα συμφωνήσω ότι πρόκειται για συντάξεις που δεν είναι υψηλές. Σε καμμία, όμως, περίπτωση δεν έχουμε κατακρήμνιση συντάξεων μετά τον ν.4387. Θα καταθέσω τα στοιχεία την ώρα της ομιλίας μου. Τρίτο στοιχείο, που αφορά τις εκκρεμότητες των συντάξεων. Είπα πράγματι σε πρόσφατη συνέντευξή μου - και είναι η αλήθεια - ότι οι ληξιπρόθεσμες κύριες συντάξεις αυτήν τη στιγμή είναι κάτι λιγότερο από 38 χιλιάδες και ότι οδεύουμε προς την πλήρη εκκαθάρισή τους. Παραλάβαμε 400 χιλιάδες απλήρωτες συνταξιοδοτικές παροχές. Προφανώς, κάθε μήνα προστίθενται νέες, καθώς έχουμε νέες αιτήσεις συνταξιοδότησης. Μέσα σε τριάμισι χρόνια έχουμε εκκαθαρίσει έναν τεράστιο όγκο ληξιπρόθεσμων αιτήσεων - αναφέρθηκε ο Πρωθυπουργός σε αυτές - και αυτήν τη στιγμή είμαστε κάτω από τις 38 χιλιάδες. Δεν ξέρω αν αυτό εσείς το εκτιμάτε ως μη επιτυχία ή ως αποτυχία. Πάντως, σε κάθε περίπτωση, ένα εύλογο κριτήριο θα έβλεπε ότι από τις 400 χιλιάδες στις 38 χιλιάδες υπάρχει μία σαφής βελτίωση της πραγματικότητας. Ευχαριστώ πολύ.
Ευχαριστούμε την κυρία Υπουργό. Τον λόγο έχει ο κ. Λοβέρδος, Κοινοβουλευτικός Εκπρόσωπος του Κινήματος Αλλαγής, για δώδεκα λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, απαιτείται ιδιαίτερα μεγάλο πολιτικό θράσος για να κάνεις ομιλία όταν είσαι Πρωθυπουργός, για έναν νόμο Κατρούγκαλου περί ασφαλιστικού και να πανηγυρίζεις. Είναι απόδειξη θρασύτητας καθώς πρόκειται για έναν νόμο που ήρθε να μπαλώσει όλα τα κενά που δημιουργήθηκαν από το πρώτο εξάμηνο του 2015 και τη μη εφαρμογή στον πιο κρίσιμο χρόνο του ν.3863/2010- του δικού μου νόμου και του κ. Κουτρουμάνη - , έναν νόμο που ήρθε να καλύψει όλα τα κενά που δημιουργήθηκαν και το ασφαλιστικό που τίναξε στον αέρα η πολιτική Τσίπρα - Βαρουφάκη εκείνη την εποχή, που δήθεν θα άλλαζε την αρχιτεκτονική του ασφαλιστικού συστήματος, όπως έλεγε εξερχόμενος του Μαξίμου ο κ. Κατρούγκαλος και από εκεί θα εξοικονομούνταν πόροι για το ασφαλιστικό και δεν θα ενοχλείτο ο συνταξιούχος. Θέλει θρασύτητα όταν παρεμβαίνεις στον νόμο που έχεις κάνει και τελικά σιγά σιγά δεν έχει μείνει τίποτα, παρά μόνο τα βάρη. Έχει πραγματικά πολύ μεγάλο θράσος εκείνος που έρχεται εδώ να πανηγυρίσει και αυτός που αποδεικνύει την ύπαρξη αυτού του θράσους είναι ο Πρωθυπουργός. Και γιατί σήμερα, κυρίες και κύριοι Βουλευτές, αφού τον ανασχημάτισε τον κ. Κατρούγκαλο, ήρθε για να τον επαινέσει; Γιατί ο ίδιος ο Πρωθυπουργός για το πιο σοβαρό ίσως νομοθέτημα άλλων Υπουργείων, πλην του Υπουργείου Οικονομικών, έχει τη βασική ευθύνη, όπως και για όσα έγιναν την περίοδο Τσίπρα - Βαρουφάκη και γι' αυτόν τον ασφαλιστικό νόμο που ψηφίστηκε το 2016. Παρακαλούμε - όπως το έκαναν ο εκπρόσωπός μας κ. Κωνσταντόπουλος και ο κ. Κουτσούκος που αγόρευσε, αλλά και όπως προηγουμένως φωνάξαμε από τα έδρανα - την Υπουργό ή τον Υφυπουργό να καταθέσουν τους συγκριτικούς πίνακες που βασίζονται στα δεδομένα και σε όσα δεδομένα διαμορφώνονταν το 2015, όταν θα ήταν η στιγμή της βασικής εφαρμογής του κορμού του ασφαλιστικού νόμου που είχα την τιμή εγώ να παρουσιάσω στο Κοινοβούλιο και το Κοινοβούλιο να τον ψηφίσει. Ο νόμος του 2016, που τον χειροκροτούσατε, κυρίες και κύριοι της Πλειοψηφίας, όπως χειροκροτάτε σήμερα τις αλλαγές που έρχονται σ' αυτόν, ήταν «ταφικό μνημείο» - εντός εισαγωγικών - του ασφαλιστικού συστήματος. Τον χειροκροτούσατε στην Εθνική Αντιπροσωπεία και λέγατε - θυμίζω στους συναδέλφους της Αντιπολίτευσης - ότι δεν υπάρχει περικοπή, αλλά γίνεται μία αναπλαισίωση του ασφαλιστικού συστήματος της χώρας. Πρέπει να το εμπεδώσετε αυτό, να εμπεδώσετε τη δική σας φρασεολογία, από την οποία σήμερα αποσύρεστε. Όμως, δεν έχει σημασία. Ο συνταξιούχος το καταλαβαίνει, γιατί το καταλαβαίνει στην τσέπη του. «Ταφικό μνημείο» όχι διά χειρός Γιαννούλη Χαλεπά, αλλά διά χειρός Αλέξη Τσίπρα! Και αναρωτιέμαι για κάτι. Λέει στην Αντιπολίτευση - σήμερα είπε για Μείζονα και Ελάσσονα, άρα απευθύνθηκε και σε μας - ότι θα ψηφίζουμε στη Βουλή κάθε φορά αυτά τα σχέδια νόμου που θα έχουν αυτόν τον επιβοηθητικό χαρακτήρα για τους πολίτες. Να του θυμίσω και να σας θυμίσω, συνάδελφοι και συναδέλφισσες της Πλειοψηφίας, ότι όταν φέρατε εδώ τον νόμο Κατρούγκαλου και πανηγυρίζατε ψηφίζοντάς τον, οι δικές μας προτάσεις, αλλά και συνολικά από την Αντιπολίτευση, ήταν αντίθετες. Τα άρθρα τα οποία τροποποιείτε, σας τα καταγγέλλαμε από το 2016 με επιχειρήματα, όχι με κραυγές και τα ψηφίζατε πανηγυρίζοντες! Τώρα, για ό,τι παίρνετε πίσω - σε έναν βαθμό, γιατί τα βασικά δεν τα παίρνετε πίσω - χειροκροτάτε ξανά και διατυπώνετε ισχυρισμούς εις μάτην. Όλα είναι καταγεγραμμένα στη γνώμη του Έλληνα και της Ελληνίδας πολίτη και θα εκφραστούν στις εκλογές που έρχονται. Όμως, παραμένει σταθερή η διαπίστωσή μου για το μεγάλο πολιτικό θράσος που απαιτείται για να έρθεις να πανηγυρίζεις σήμερα στην Εθνική Αντιπροσωπεία. Μάλιστα, «κλέβοντας» - εντός εισαγωγικών - μία φράση από το αγγλικό κοινοβουλευτικό πολίτευμα και τη ζωή του, θα έλεγα ότι το θέμα, δηλαδή τα βάρη του ελληνικού λαού, ο δημιουργός τους, δηλαδή ο επικεφαλής της κυβερνητικής πλειοψηφίας και οι απίστευτες μεταλλαγές και κωλοτούμπες του σε όλα τα σοβαρά ζητήματα αλλά προπάντων σ' αυτό, αποτελούν έναν πραγματικά μοναδικό συνδυασμό. Αυτή είναι η φράση που δανείζομαι και αξιοποιώ σήμερα που έρχεται από τη Μεγάλη Βρετανία. Ας πούμε τώρα ορισμένα πράγματα πιο συγκεκριμένα, γιατί για το ασφαλιστικό μπορεί κανείς να μιλάει, αλλά δεν είναι σίγουρο ότι ακούγεται. Γι' αυτό το θέμα πρέπει να ξέρεις για να μιλάς και όπου έχεις επιφυλάξεις να ρωτάς. Για να μην κοροϊδευόμαστε μεταξύ μας, η δραστική μείωση είναι αυτή που γίνεται στους νέους ασφαλισμένους από το 2016 και μετά, μετά την ψήφιση του νόμου, η οποία παραμένει ακέραιη. Αυτή είναι η λεγόμενη «αναπλαισίωση».
Είναι 35% στις κύριες και 45% στις επικουρικές.
Έχουμε δραματικές, δραστικές μειώσεις 30% -35% -40%, με κλιμάκωση, που προστίθενται σε άλλες που έχουν αρχίσει να καταγράφονται στο δραματικό σας βιογραφικό από την εποχή που ψηφίσατε το μνημόνιό σας. Γι' αυτό έχουμε μιλήσει και για ακραίες πολιτικές γύρω από το ασφαλιστικό και άχρηστες, αν δεν είχε μεσολαβήσει το χρονικό διάστημα της διακυβέρνησης Τσίπρα - Βαρουφάκη. Μ' αυτές τις δραστικές περικοπές και με τα υπόλοιπα πήγαιναν οι Υπουργοί σας σε διεθνή fora και έλεγαν ότι η Ελλάδα έλυσε το πρόβλημα του ασφαλιστικού της! Και το ασφαλιστικό έχει φτάσει σε τέτοιο σημείο που όλα τα κόμματα της Αντιπολίτευσης να επαγγέλλονται την αλλαγή του, που προκύπτει και από τις δικές σας παρεμβάσεις εν τω μεταξύ. Και θέλω να διατυπώσω - λείπει ο κ. Πετρόπουλος που είναι πιο κοντά στο θέμα και θα έχει ενδιαφέρον η απάντησή του - προς την Κυβέρνηση το εξής ερώτημα: Αληθεύει - για να περάσουμε στο ειδικό θέμα του σχεδίου νόμου - ότι αυξήσατε τις εισφορές στους ελεύθερους επαγγελματίες στην τάξη του 1/5 των εισοδημάτων τους; Είμαι απολύτως βέβαιος ότι αυτό είναι έτσι; Τώρα τις περιορίζετε στο 13%. Είναι χαμηλό το ποσοστό αυτό; Μπορείτε να το υπολογίσετε κι αυτό προστιθέμενο στις φορολογικές τους υποχρεώσεις για κάθε μορφή φόρου; Εγώ είμαι ελεύθερος επαγγελματίας τώρα που μιλάμε - όχι θυμάμαι τι γινόταν πριν από δεκαετίες - και μπορώ να σας πω φόρο προς φόρο, εισφορά προς εισφορά τι είναι αυτό που φορολογείται ο ελεύθερος επαγγελματίας. Όμως, εδώ σας ρωτάω το εξής: Αληθεύει ότι για το 2018 οι ασφαλιστικές εισφορές, οι εισφορές προς τον ΕΦΚΑ υπολογίζονταν επί του καθαρού φορολογητέου εισοδήματος προστιθεμένων των ασφαλιστικών εισφορών που είχαν ήδη καταβληθεί με έκπτωση 15%; Προφανώς, αληθεύει. Αληθεύει ότι αυτή η έκπτωση δεν θα ισχύσει το 2019; Κι αυτό αληθεύει. Από το 2019 υπολογίζετε όλο το εισόδημα και τις εισφορές χωρίς απαλλαγή, την παραμικρή απαλλαγή, ως φορολογητέο εισόδημα. Από 1-1-2019. Αυτή είναι, λοιπόν, η ερώτησή μου: Μήπως θα ήταν χρήσιμο με το παράδειγμα συγκεκριμένου μεσαίου ελεύθερου επαγγελματία να μας πείτε ποιος είναι ο τελικός υπολογισμός; Έχει κάτι που να μείνει στα συν ή τελικά όλο αυτό είναι ένα δώρον άδωρον; Επαναλαμβάνω, το τελικό αποτέλεσμα, όχι μεσαίος αριθμός πριν το τελικό αποτέλεσμα. Εάν χειροκροτάς χωρίς να έχεις λύσει μέσα σου, άσε τι λες δημοσίως, αυτές τις απορίες και είσαι Βουλευτής της Πλειοψηφίας, τότε υπάρχει θέμα με τη στάση σου στο Κοινοβούλιο, και την τωρινή και εκείνη του 2016. Και για να φύγω απ' αυτήν την προβληματική κατάσταση που προκύπτει από τα μπρος και από τα πίσω σας, συνάδελφοι, ένας ελεύθερος επαγγελματίας φορολογείται και εισφοροφορολογείται συν τις λοιπές υποχρεώσεις σε ποσοστό που αγγίζει το 75% των εισοδημάτων του. Σπουδαία η Κυβέρνηση, σπουδαίοι οι Υπουργοί, σπουδαίες πολιτικές. Μιλάμε, κυρίες και κύριοι Βουλευτές, για μια πλειοψηφία στο ελληνικό Κοινοβούλιο που έχει φτάσει στα όριά της και τα έχει ξεπεράσει. Σας χωρίζει μια λεπτή κόκκινη γραμμή από το πραγματικό πολιτικό σας τέλος. Και είναι αργά για επανορθώσεις σε εκφραστικό, σε φραστικό και σε επίπεδο λαθραίων επιχειρημάτων. Η πολιτική σελίδα του τόπου γυρίζει. Και το λέω αυτό με την έννοια της αλλαγής των κοινοβουλευτικών δεδομένων, της αλλαγής των κοινοβουλευτικών πλειοψηφιών. Το ελληνικό πολιτικό σύστημα στην επόμενη φάση του θα είναι κοντά σε συνθήκες κανονικότητας και θα έχουν εξαιρεθεί όλες οι αγκυλώσεις που προέκυψαν από την περίοδο της κρίσης. Έχω ένα λεπτό ακόμη και παρακαλώ με μια μικρή ίσως ανοχή του Προεδρείου να μπορέσω να καταλήξω με ορισμένες πολιτικές επισημάνσεις. Εμείς είμαστε πανέτοιμοι για την επόμενη ημέρα. Τη Δευτέρα καταθέσαμε και παρουσιάσαμε πρόταση νόμου όπου η κ. Γεννηματά έδωσε ένα δικό μας σχέδιο, τον δικό μας δρόμο για την ευημερία και την ανάπτυξη. Δεν θα πω τίποτα περισσότερο απ' ό,τι αποτελούσε πολιτικές εφαρμοσμένες των κυβερνήσεων που εμείς είχαμε την κύρια ευθύνη ή συμμετείχαμε και που τις αλλάξατε λόγω της δραματικής συνθήκης που επιφέρατε και διαμορφώσατε στη χώρα εξαιτίας της πολιτικής Βαρουφάκη και Τσίπρα. Δεν θα πω τίποτα περισσότερο απ' αυτά. Τα μέτρα που προτείνουμε για την ανάπτυξη της οικονομίας και την ενίσχυση αυτών που έχουν ανάγκη, είτε εργάζονται στον τουρισμό είτε στην αγροτική παραγωγή είτε είναι ελεύθεροι επαγγελματίες, είναι μέτρα τα οποία υπήρχαν, τα καταργήσατε και πρέπει να τα ξαναφέρουμε στο προσκήνιο της ελληνικής οικονομίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αναφέρομαι στη μείωση της φορολογίας των αγροτών στο 13%, αναφέρομαι στο αφορολόγητο, αναφέρομαι σε όλα εκείνα τα οποία είχαμε θεσπίσει για το φάρμακο, είχαμε θεσπίσει για τα δωμάτια στον τουρισμό, είχαμε θεσπίσει στις πιο δύσκολες συνθήκες της κρίσης. Ειδικά για τα δύο τελευταία μου παραδείγματα, επικαλούμαι αποφάσεις μας του 2010. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Έχω μεγάλο κατάλογο τέτοιων πολιτικών που είχαμε εφαρμόσει και τις οποίες εσείς αποσύρατε: Την προστασία της πρώτης κατοικίας από τους πλειστηριασμούς. Εδώ λέτε τον νόμο με το όνομα Υπουργού της εποχής μας, νόμο δικός μας, νόμο ΠΑΣΟΚ. Το υπερταμείο που πρέπει να περάσει σε ελληνικά χέρια και το οποίο το κάνατε ταμείο για έναν αιώνα που διευθύνεται από ανθρώπους που δεν έχουν τον νου τους προσκολλημένο στα όσα συμφέρουν την Ελλάδα, τους πολίτες και την ελληνική οικονομία. Κλείνω, κυρίες και κύριοι, με μια γενικότερη επισήμανση που δεν αφορά το παρόν Υπουργείο. Όποιος ακούει αυτήν τη στιγμή τις ομιλίες του Πρωθυπουργού, επισημαίνεται από το ρεπορτάζ όχι του Υπουργού των Οικονομικών - δεν έχω υπ' όψιν μου τα εσωτερικά σας ούτε ανακατεύομαι - , αλλά του Πρωθυπουργού - και περιορίζομαι σε αυτόν - νομίζει, θεωρεί από τις ομιλίες, όχι για την πράξη - για την πράξη μίλησα - ότι η χώρα είναι σε μια άλλη εποχή. Όταν ήρθε το προσχέδιο νόμου του προϋπολογισμού στην Επιτροπή Οικονομικών Υποθέσεων, μετά την ομιλία του κ. Κουτσούκου που ήταν εμπεριστατωμένη, έκανα μια γενικότερη πολιτική θεώρηση καταγράφοντας ανησυχίες. Ποιος λογικός άνθρωπος δεν θα τις κατέγραφε; Είπα και λέω και τώρα και στην Ολομέλεια - θα τα πούμε και σε λίγες εβδομάδες με τον προϋπολογισμό - , ότι έχουμε αδυναμία δανεισμού του ελληνικού δημοσίου. Είμαστε εκτός τρίτου αχρείαστου μνημονίου, αλλά και εκτός αγορών. Διότι αυτήν τη στιγμή ο δανεισμός για τα ελληνικά ομόλογα, στην αγορά των δημοσίων ομολόγων, που είναι ο βασικός φορέας, ο βασικός τομέας ενίσχυσης των δημόσιων όχι μόνο της Ελλάδας, όλων των κρατών στις ανάγκες τους, είναι για εμάς απαγορευτικός. Τα επιτόκια είναι, ας πούμε, τοκογλυφικά - για να συνεννοηθούμε - , 4,5% και άνω, οι τράπεζες είναι σε κακό χάλι. Εάν είχαμε την ανευθυνότητα που έχετε κατά καιρούς επιδείξει και συνεχίζετε να επιδεικνύετε, θα μπορούσαμε αυτό να το έχουμε κάνει θέμα νούμερο ένα. Η αίσθηση ευθύνης συγκρατεί τον αντιπολιτευτικό μας λόγο, αλλά για την ανακεφαλαιοποίηση του φθινοπώρου του 2015 θα μιλήσουμε κάποια στιγμή. Δεν θα το αποφύγετε το θέμα αυτό. Αυτό το θέμα θα συζητηθεί. Εν πάση περιπτώσει, σήμερα, το 2018, οι τράπεζες είναι σε κακό χάλι.
Κύριε Λοβέρδο, κλείστε σας παρακαλώ.
Κλείνω, κύριε Πρόεδρε. Όσο καιρό διαχειριστήκαμε την κρίση, είχαμε το μεγάλο μειονέκτημα της τιμής του πετρελαίου. Ήταν 110 δολάρια το βαρέλι τότε. Στα έτη 2015-2016 ήταν 50 και δεν κάνατε καμμία μείωση, 63 δολάρια σήμερα, αλλά τάσεις ανοδικές, που είναι κίνδυνος για την οικονομία. Μιλάμε για δισεκατομμύρια. Το τελικό αποτέλεσμα αυτών των λογαριασμών είναι δισεκατομμύρια. Έχουμε ένα περιβάλλον που δεν είναι ευνοϊκό με την Τουρκία και την Ιταλία. Σε αυτές τις συνθήκες η χώρα απαιτεί, για να μην ξανακυλήσει σε κατάσταση ρουά ματ, να μην μπορεί να δανειστεί από τις αγορές, να μην μπορεί να κάνει μνημόνιο και να μην πρέπει πια να κάνει άλλο μνημόνιο. Η κατάσταση αυτή έπρεπε να σας ανησυχεί και ο λόγος σας θα έπρεπε να είναι λόγος ευθύνης. Όσα είπατε για τους ιερείς και τους δημοσίους υπαλλήλους που θα τους αντικαθιστούσαν, ήταν απόδειξη έλλειψης ευθύνης απέναντι στη χώρα. Τέτοια απόδειξη εμείς δεν θα δώσουμε. Εμείς είμαστε ένα πάρα πολύ σοβαρό κόμμα, που πολύ μετρημένα μιλάμε για την πορεία της ελληνικής οικονομίας, γιατί αφορά ανθρώπους, αφορά εκατομμύρια ανθρώπους και πρέπει να είμαστε σοβαροί. Άρα, δεν έχετε το δικαίωμα σε πολιτικό επίπεδο να χειροκροτείτε όταν αποσύρετε δικές σας πολιτικές που η Αντιπολίτευση είχε καταγγείλει και εμείς πρώτοι. Διότι ήμασταν εμείς που κάναμε τον ασφαλιστικό νόμο το 2010, που ήταν η πραγματική λύση για τη χώρα στις δεδομένες στιγμές. Δεν έχετε το δικαίωμα να μιλάτε προστατεύοντας Υπουργούς σας που τους πετάξατε στο πεζοδρόμιο, όταν τους ανασχηματίσατε μετά την πορεία του ασφαλιστικού. Δεν έχετε το δικαίωμα, εν τέλει, απέναντι στον ελληνικό λαό που περιμένει στάση υπευθυνότητας από τα πολιτικά κόμματα, να κάνετε παρελάσεις στην Εθνική Αντιπροσωπεία με αυτού του είδους τους ψευδοπανηγυρισμούς. Ευχαριστώ.
Ευχαριστούμε τον κ. Λοβέρδο. Τον λόγο έχει ο κ. Μαντάς, Κοινοβουλευτικός Εκπρόσωπος του ΣΥΡΙΖΑ. Κύριε Μαντά, επειδή έχει μιλήσει ο Πρόεδρός σας, έχετε το μισό χρόνο. Παρ' όλα αυτά, θα υπάρξει σχετική ανοχή. Ορίστε, έχετε τον λόγο.
Κύριε Πρόεδρε, νομίζω πως είναι απολύτως φανερό ότι επί της πραγματικής αντιπαράθεσης είναι πολύ δύσκολο να πείσεις όταν οι ενάμισι εκατομμύριο συνταξιούχοι δεν θα δουν τις συντάξεις τους να περικόπτονται, είναι πολύ δύσκολο να πείσεις όταν εκατοντάδες χιλιάδες ελεύθεροι επαγγελματίες δουν σοβαρές μειώσεις στις εισφορές τους από 1η Ιανουαρίου 2019, είναι δύσκολο να πείσεις όταν στη νέα φάση με αυτόν το νόμο οι εργαζόμενοι θα έχουν επιτέλους δικαίωμα να παρίστανται με δικηγόρο στην εκδίκαση της υπόθεσής τους όταν θίγονται από παράνομη συμπεριφορά του εργοδότη και βεβαίως είναι δύσκολο να πείσεις όταν με αυτές τις διατάξεις του νόμου θα έχεις ενίσχυση του Σώματος Επιθεωρητών Εργασίας με δύο νέα τμήματα, αλλά και δυνατότητα των επιθεωρητών εργασίας να μπορούν να λειτουργούν απέναντι σε βίαιες απέναντι τους συμπεριφορές και σε ένα πλαίσιο ασφάλειας, είναι δύσκολο να πείσεις όταν έχεις ένα νομοσχέδιο που για τα εξήντα εννέα ιδρύματα που παρέχουν φροντίδα σε παιδιά ΑΜΕΑ, παιδιά τυπικής ανάπτυξης, ηλικιωμένους και χρονίως πάσχοντες, φέρνεις επιτέλους τριακόσιες σαράντα μία οργανικές θέσεις, μόνιμες θέσεις, για να υπάρχει συνέχεια στη φροντίδα των παιδιών, των ηλικιωμένων κ.λπ.. Και γι' αυτό και εκείνοι οι Κοινοβουλευτικοί Εκπρόσωποι που προηγήθηκαν από μένα μίλησαν για άλλα πράγματα. Γιατί στο τέλος - και αυτό θα είναι απολύτως σαφές - όλοι, εκτός ίσως από το ΚΚΕ που νομίζω ότι έχει δηλώσει πως θα ψηφίσει κατά, θα ψηφίσουν αυτές τις θετικές διατάξεις που μπορούμε τώρα να κάνουμε πράξη. Και γι' αυτό εγώ θα περιμένω με υπομονή μήπως έρθει και φανεί ο κ. Μητσοτάκης να πει κάτι σε αυτήν εδώ την Αίθουσα, σε αυτήν την κρίσιμη, σημαντική στιγμή, που μπορούμε και κάνουμε πράξη τις δεσμεύσεις μας και τις υλοποιούμε. Επίσης, θα καλέσω τον κ. Δένδια και τους άλλους συναδέλφους από την Αξιωματική Αντιπολίτευση, να δούμε ξανά μαζί το βίντεο της στάσης του Αντιπροέδρου της Νέας Δημοκρατίας κ. Χατζηδάκη, όταν στην Αίθουσα της Γερουσίας μιλούσε ο κ. Μοσκοβισί. Έτσι, για να θυμόμαστε μερικά πράγματα και για να κάνουμε πραγματική και ουσιαστική αντιπαράθεση. Θα συνεχίσω με κάτι πιο συγκεκριμένο, επειδή πράγματι υπάρχουν ορισμένες ενστάσεις που εγώ θα ήθελα να συμβάλω να ξεκαθαριστούν αυτές οι όποιες συγχύσεις υπάρχουν, γιατί μας έχουν πει πολλά σε αυτήν τη συζήτηση. Κάνετε, λέει, ένα κόλπο. Ποιο είναι το κόλπο; Συγκρίνετε το 2019 με το τι θα ίσχυε το 2019 με αυτά τα μέτρα που παίρνετε και άρα λέτε «τι θα ίσχυε το 2019», «τι αλλαγή κάνουμε», «τι θα ισχύει το 2019». Ξεχνάτε τα άλλα χρόνια. Για να απαντήσουμε σ' αυτό και να είμαστε πολύ συγκεκριμένοι και επειδή κάποιοι συνάδελφοι ζήτησαν συγκεκριμένα νούμερα, εγώ με ευχαρίστηση θα τα δώσω. Τα είπε και η κυρία Υπουργός στην επιτροπή, αλλά φαίνεται ότι κάποιοι δεν προσέχουν όταν λέμε συγκεκριμένα πράγματα. Πρώτον: Η τελική μείωση στον συντελεστή, ό,τι και να πείτε, θα είναι 33,3%. Δεύτερον: Αυτό σε σύγκριση μ' αυτά που πληρώνουν οι ελεύθεροι επαγγελματίες το 2018 είναι πάντα έτσι και είναι ενιαίο; Όχι και δεν θα μπορούσε να ήταν έτσι και γιατί αλλάζει η βάση υπολογισμού, όπως έχει ήδη ειπωθεί - και αυτό το ξέρουν όλοι - , αλλά και γιατί κανένας δεν θέλει να κάνει κόλπα και λαθροχειρίες. Θα αναφέρω συγκεκριμένα παραδείγματα. Σε δικηγόρους και μηχανικούς τι ίσχυε το 2018; Ετήσιο μικτό εισόδημα. Μηνιαία εισφορά για κύρια σύνταξη 179 ευρώ, μηνιαία εισφορά εφάπαξ επικουρικής 94 ευρώ, μηνιαίες συνολικές εισφορές 273 ευρώ. Τι θα ισχύσει το 2019; Μηνιαία εισφορά για κύρια σύνταξη 148 ευρώ, μηνιαία εισφορά 64,50 ευρώ για εφάπαξ επικουρική, συνολικά μηνιαίες εισφορές 213 ευρώ. Το ποσοστό μείωσης 2018 με 2019 θα είναι 22,16%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άλλο παράδειγμα: Ετήσιο μικτό εισόδημα 25.032 ευρώ. Για να μη λέω όλα τα νούμερα, συνολικές μηνιαίες εισφορές 391 ευρώ για το 2018. Τι θα ισχύσει για το 2019; Μηνιαίες εισφορές 271 ευρώ, μείωση κατά 30,82%. Ακόμη ένα παράδειγμα: Ετήσιο μικτό εισόδημα 40.032 ευρώ. Για το 2018 συνολικές εισφορές 626 ευρώ, για το 2019 συνολικές εισφορές 388 ευρώ, δηλαδή μείον 38,10%. Συνεπώς, όταν λέμε όλη την εικόνα, λέμε όλη την εικόνα. Αυτή είναι η πραγματικότητα και νομίζω ότι όποιος καθίσει προσεκτικά και δει τα συγκεκριμένα παραδείγματα, όχι μόνο στο αναμφισβήτητο θέμα ότι θα υπάρξει κατά 33,3% μείωση του συντελεστή, αλλά και τι θα σημαίνει αυτό από φέτος σε σχέση με το 2019, μπορεί κάλλιστα να καταλάβει ότι πρόκειται για σημαντικές μειώσεις στις εισφορές των ασφαλισμένων. Μας λένε: «Μα, βάζετε το επικουρικό και το εφάπαξ στο κατώτερο». Λέει ο κ. Βρούτσης - δεν ξέρω ποιος ακριβώς τού κάνει τους λογαριασμούς - ότι στο τέλος θα πάρουν 3.000 ευρώ εφάπαξ και 30 ευρώ επικουρική σύνταξη. Προσπαθώ να καταλάβω με ποια μέθοδο το έχει κάνει αυτό. Θα αναφέρω λίγο τα νούμερα, για να μη λέω πολλά. Ανεξαρτήτως εισοδήματος, όλοι οι δικηγόροι και οι μηχανικοί θα καταβάλουν ελάχιστη εισφορά για επικουρική 41 ευρώ και ελάχιστη εισφορά για εφάπαξ 23,5 ευρώ. Επίσης, για να λέμε όλη την εικόνα, θα καταβάλουν σε τριάντα έξι μηνιαίες δόσεις αναδρομικά και τις εισφορές από 1-1-2017 που δεν πήγαν οι κλήσεις για τις εισφορές. Ποια είναι τα αποτελέσματα, λοιπόν, αν καθίσει κανείς και το υπολογίσει με τις ελάχιστες εισφορές και με τη δυνατότητα να αυξήσει τις εισφορές του, εάν και εφόσον θέλει και εάν έχει τη δυνατότητα να το κάνει με 40 έτη ασφάλισης; Επικουρική 187 ευρώ, εφάπαξ 22.100 ευρώ. Με 30 έτη ασφάλισης, επικουρική 118 ευρώ, εφάπαξ 14.000 ευρώ. Νομίζω ότι αυτά κάπως απέχουν απ' αυτά που μας είπε ο κ. Βρούτσης και θα τον παρακαλέσω να κάνει καλύτερους υπολογισμούς. Και έρχομαι και σε κάτι τελευταίο, το οποίο νομίζω ότι είναι και το πιο σημαντικό. Το ότι θα ψηφίσει θετικά η Νέα Δημοκρατία και άλλες πολιτικές δυνάμεις είναι φανερό. Τι λένε; Λένε «έρχεστε στη δική μας πολιτική», «σας τα λέγαμε», «Αφού τους καταστρέψατε, μετά κάνετε τις διορθώσεις που εμείς σας λέγαμε». Ας δούμε, λοιπόν, τι προσπαθούν να κρύψουν με όλη αυτήν τη φασαρία. Αν ήθελα κάτι να μείνει από την ομιλία μου, είναι αυτό που θα πω τώρα: Τι προσπαθούν να κρύψουν; Τα όσα είπε ο κ. Μητσοτάκης στη ΔΕΘ. Αυτό προσπαθούν να κρύψουν. Διότι αυτά που είπε ο κ. Μητσοτάκης στη ΔΕΘ είναι ανατριχιαστικά να τα διαβάζεις και θα είναι δραματικά να τα ζήσουμε. Διότι ο κ. Μητσοτάκης στη ΔΕΘ κυρίες και κύριοι συνάδελφοι, λίγο - πολύ μίλησε για τη διάλυση του δημόσιου κοινωνικού ασφαλιστικού συστήματος. Ξέρετε πώς; Βάζοντας στην ουσία την επικουρική στην ιδιωτική ασφάλεια.
Κύριε Μαντά, αν θέλετε, παρακαλώ ολοκληρώστε, γιατί έχετε ήδη ξεπεράσει κατά πολύ τον χρόνο.
Τελειώνω αμέσως, κύριε Πρόεδρε. Στην ουσία πρόκειται για μια μετάβαση που πολύ έγκυροι αναλυτές λένε ότι θα στοιχίσει τουλάχιστον 30 δισεκατομμύρια ευρώ, άρα οι νυν συνταξιούχοι που παίρνουν επικουρική σύνταξη θα βρεθούν στον αέρα. Διότι πρέπει ταυτόχρονα να μας πει πού θα βρει αυτά τα 30 δισεκατομμύρια ευρώ για να κάνει αυτήν τη μετάβαση. Όμως, το κυριότερο είναι ότι θέλει να παίξει στα ζάρια των ιδιωτικών ασφαλιστικών εταιριών τις συντάξεις των νέων συνταξιούχων που τους υπόσχεται αυτόν τον περίφημο ατομικό κουμπάρα, που τάχα θα τους φέρει υπεραποδόσεις σαν αυτές που υπόσχονταν στη Χιλή 70% και καταστράφηκαν, γιατί ούτε 20%, 28% δεν έπιασαν. Συνεπώς, όλη η φασαρία - για να καταλαβαίνουμε - είναι ότι η Νέα Δημοκρατία κάνοντας συνολική κριτική για τα πεπραγμένα και για το ασφαλιστικό σύστημα λίγο πιο ειδικά, προσπαθεί - και ευχαριστώ πολύ, κύριε Πρόεδρε για τον χρόνο που μου δώσατε - να κρύψει το ανατριχιαστικό της σχέδιο για τη διάλυση της δημόσιας κοινωνικής ασφάλισης. Ευχαριστώ.
Ευχαριστούμε τον κ. Μαντά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο εκπαιδευτικοί συνοδοί από το 4ο Γυμνάσιο Λάρισας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.
Κύριε Πρόεδρε, θα ήθελα τον λόγο για μια νομοτεχνική βελτίωση.
Μετά τον κ. Παφίλη, σας παρακαλώ, γιατί μπορεί να χρειάζεται χρόνο. Δεν είναι μόνο μια κατάθεση νομοτεχνικής βελτίωσης. Θέλετε να αναπτύξετε και τροπολογία. Ορίστε, κύριε Παφίλη, έχετε τον λόγο.
Θα ήθελα να ξεκινήσω την τοποθέτηση του ΚΚΕ με το πρωτοσέλιδο του «ΡΙΖΟΣΠΑΣΤΗ» σήμερα: «”Αρένα” για τα κέρδη οι χώροι δουλειάς με έναν νεκρό κάθε πέντε μέρες». Κάθε πέντε μέρες το 2016, - γιατί για το 2017 και 2018 δεν έχετε δώσει στοιχεία, με ευθύνη δική σας, σύμφωνα με όσα λένε - ένας εργάτης θυσιάζεται, πεθαίνει, χύνει το αίμα του για τα κέρδη της εργοδοσίας και των μονοπωλίων. Και αυτά δεν είναι του Ριζοσπάστη. Είναι η έκθεση του ΣΕΠΕ. Δεύτερον, είχαμε έξι χιλιάδες πεντακόσια δεκαπέντε εργατικά ατυχήματα το 2016. Είναι ο μεγαλύτερος αριθμός από το 2009. Τρίτον, είχαμε κατακόρυφη αύξηση της ευελιξίας στην αγορά εργασίας την περίοδο 2009-2016. Δεν θα πω συγκεκριμένα στοιχεία. Μπορείτε να τα βρείτε. Τέλος, το 2016 ήταν στα χαμηλότερα επίπεδα - από το 2001- οι έλεγχοι των κρατικών υπηρεσιών στους χώρους δουλειάς. Επίσης, εκτοξεύθηκε η εργασία των ανηλίκων. Το σύστημά σας, κυρίες και κύριοι, μια και προχθές ήταν η μέρα του παιδιού, έχει δεκάδες εκατομμύρια παιδιά που δουλεύουν σε όλο τον πλανήτη και στη χώρα μας - γιατί νομιμοποιήθηκε η εργασία των ανηλίκων κάτω από δεκαπέντε χρονών με νόμους της Νέας Δημοκρατίας, τους οποίους και διατηρήσατε - και εκατοντάδες χιλιάδες που πεθαίνουν κυριολεκτικά πάνω στην εργασία. Αυτά είναι τα κατορθώματα. Έχετε να πείτε κάτι σε όλα αυτά; Γιατί, ξέρετε, όταν διαβάσετε με λεπτομέρειες - για το 2016 λέω - πόσα πρόστιμα και πόσες μηνύσεις έγιναν - θα το πω απλά - θα φρικάρετε. Μέσα σε μια «ζούγκλα» που υπάρχει, μετρώνται στα δάχτυλα του ενός χεριού. Αυτά για τη «νέα εποχή» που έρχεται. Αίμα, αίμα, αίμα, αίμα. Είχαμε εξίμισι χιλιάδες ατυχήματα. Τι λέτε τώρα; Το καταλαβαίνετε; Για ποιον λόγο; Για να ανέβει η ανταγωνιστικότητα και η κερδοφορία των μονοπωλιακών ομίλων. Να περάσουμε και στο νομοσχέδιο. Επειδή ειπώθηκαν από τον κύριο Πρωθυπουργό αρκετά πράγματα, πότε άρχισε η γενικευμένη επίθεση στο ασφαλιστικό σύστημα, το οποίο ήταν μια μερική κατάκτηση των σκληρών και αιματηρών αγώνων της εργατικής τάξης με πρωτοπόρο το κομμουνιστικό κίνημα και που ήταν περιορισμένη; Τα ελάχιστα κατέκτησαν και ήταν και οι ανάγκες του ίδιου του συστήματος για να αναπληρώνει την εργατική δύναμη. Άρχισε στην Ευρώπη με πρωταθλήτρια τη Βρετανία τη δεκαετία του 1980 και στη χώρα μας - για να βάλουμε ένα σημειολογικό - από το 1992, επί κυβέρνησης Νέας Δημοκρατίας, συνέχισε το ΠΑΣΟΚ, ξανασυνέχισε η Νέα Δημοκρατία και ήρθε η κρίση και τα μνημόνια, που ήταν τυφώνας για το ασφαλιστικό σύστημα, για τον κοινό, κοινωνικό χαρακτήρα του ασφαλιστικού συστήματος. Ποια ήταν η στρατηγική η οποία υιοθετήθηκε βήμα το βήμα από όλες, μα όλες τις κυβερνήσεις; Και θα πω τώρα και για τη σημερινή κυβέρνηση. Ήταν μείωση της κρατικής χρηματοδότησης, μείωση των συντάξεων, για να εξοικονομηθούν χρήματα για να δοθούν σε επιχειρηματικούς ομίλους και σε άλλους τομείς, και σταδιακό προχώρημα, άνοιγμα του δρόμου προς την ιδιωτική ασφάλιση, για να μπορέσει να επενδύσει το κεφάλαιο και να έχει κερδοφορία. Συμφωνούμε ότι αυτή ήταν η στρατηγική; Δεν φαντάζομαι να υπάρχει λογικός άνθρωπος που να μη συμφωνεί. Ήρθε ο τυφώνας των μνημονίων, γιατί καθυστέρησαν πριν, λόγω της αντίστασης του εργατικού κινήματος στη χώρα μας, και τα πέρασε εν ριπή οφθαλμού. Ναι ή όχι; Έτσι δεν έγινε; Έτσι έγινε. Το μνημόνιο αυτό ήθελε, μεταξύ των άλλων: να τσακίσει ό,τι είχαν κατακτήσει οι εργαζόμενοι, να φτηνύνει την εργατική δύναμη, να ανοίξει τον δρόμο παντού για επενδύσεις για να αποκατασταθούν τα κέρδη των μονοπωλίων. Τι έκαναν οι προηγούμενες κυβερνήσεις που κόπτονται σήμερα, του ΠΑΣΟΚ και της Νέας Δημοκρατίας; Διαχρονικά κινήθηκαν σε αυτήν τη στρατηγική. Άλλαξε, λοιπόν, αυτή τη στρατηγική η Κυβέρνηση ΣΥΡΙΖΑ - ΑΝΕΛ ή κινήθηκε ακριβώς στην ίδια; Ποια είναι τα κατορθώματα της Κυβέρνησης, που μας είπε ο κ. Τσίπρας εδώ; Μάλιστα επαίρεται γι' αυτό, είναι πολύ υπερήφανος ότι κατάφερε να φέρει ένα υγιές, βιώσιμο και δίκαιο ασφαλιστικό σύστημα. Κούνια που σας κούναγε! Θα το πω έτσι απλώς. Για να δούμε: Είκοσι μία μειώσεις των συντάξεων από τη Νέα Δημοκρατία, σωστά; Σωστά. Μείωση χρηματοδότησης, σωστά; Σωστά. Τι έκανε, λοιπόν, η νέα Κυβέρνηση της κοινωνικής ευαισθησίας; Ενσωμάτωσε όλους τους προηγούμενους νόμους της τελευταίας δεκαετίας. Κατάργησε κανέναν; Όχι. Και έφερε - δεν θέλω να τους πω ποιοι ήταν - του 2010, του 2012, μετά έφερε το 2015, με μεγάλες ανατροπές στα ασφαλιστικά δικαιώματα, και τέλος τον μεγάλο νόμο που ονομάστηκε νόμος Κατρούγκαλου, αλλά δεν είναι του Κατρούγκαλου, είναι της Κυβέρνησης - δεν είναι προσωπικό το ζήτημα, είναι πολιτικό συνολικά - , με την πλήρη συμφωνία όλων των κυβερνητικών στελεχών και των Βουλευτών του ΣΥΡΙΖΑ. Τον έφερε, λοιπόν, και τι έκανε; Έφερε νέες μειώσεις, πήρε δηλαδή από τους συνταξιούχους περί τα 8 δισεκατομμύρια ευρώ από το 2016 έως το 2019. Αυτά δεν τα λέει το ΚΚΕ, τα λέει το Γενικό Λογιστήριο του Κράτους. Επίσης, αύξησε τα όρια ηλικίας στα εξήντα επτά χρόνια. Ναι ή όχι; Και να που ο οικοδόμος σκοτώθηκε. Μπορείς εξήντα επτά χρονών και εξήντα πέντε και εξήντα να ανέβεις να καλουπώσεις στην οικοδομή; Μπορείς να δουλεύεις στο τρίτο υπόγειο στα πλοία με οξυγονοκόλληση και να καείς ζωντανός; Μπορείς να δουλεύεις δώδεκα και δεκατέσσερις ώρες όπως δουλεύουν οι περισσότεροι για να εξασφαλίσουν ένα μεροκάματο; Κι όμως, στα εξήντα επτά, θάνατος δηλαδή. Αυτά απαιτεί το κεφάλαιο, δεν τους ενδιαφέρει. Σπάσατε τη σύνταξη σε εθνική και ανταποδοτική με ποια εγγύηση; Μόνο την λεγόμενη εθνική, δηλαδή 360 ευρώ, - και αφήστε τα κόλπα - τα υπόλοιπα είναι ανταποδοτικά. Θα τα πω και παρακάτω. Μειώσατε την κρατική επιχορήγηση από 17,5% το 2012 σε 9,2% σήμερα, ναι ή όχι; Ποιον εξυπηρετεί αυτό; Και τι δέσμευση έχετε; Αυτή που απαιτεί η Ευρωπαϊκή Ένωση, αυτοί που ρουφάνε το αίμα των εργαζομένων: να πάει στο 4,2% για να ελαφρύνει το κράτος από το να επιδοτεί τι; Τους εργαζόμενους που με το δικό τους το αίμα χτίζουν όλα αυτά και πληρώνουν μια ζωή ολόκληρη. Άρα, κανέναν νόμο, καινούργια μέτρα. Διατηρήσατε αυτήν την περίοδο τους κατώτατους μισθούς πείνας 586 ευρώ από τα 751 ευρώ; Και μάλιστα φέρατε και νόμο, ο οποίος τώρα είναι νόμος Βρούτση, Αχτσιόγλου, και πανηγυρίζετε. Εφαρμόζετε, δηλαδή, αυτό που καταγγέλλατε ότι είναι απάνθρωπο κατά των εργατών κ.λπ., το φέρατε τώρα και λέτε: Τι κάνουμε; Αυξάνουμε τον κατώτατο μισθό. Με ποια κριτήρια; Τα είπε ο κ. Τσακαλώτος τότε, όταν το είχε φέρει η Νέα Δημοκρατία: ανταγωνιστικότητα, δηλαδή απαιτήσεις του κεφαλαίου, και ανάπτυξη. Το φέρατε ή όχι; Παινεύεστε για συλλογικές συμβάσεις. Υπάρχουν δέκα κλαδικές που καλύπτουν το 10%, το 90% είναι «ζούγκλα». Και εκτός αυτού καταργείτε τη βασική διαπραγμάτευση ανάμεσα στη ΓΣΕΕ - ανεξάρτητα από την άποψη που έχουμε εμείς - και στους εργοδότες. Ποιος τον καθορίζει τον κατώτατο μισθό; Η Κυβέρνηση, όχι οι ελεύθερες διαπραγματεύσεις. Τρίτον, με το δεύτερο μνημόνιο το υλοποιήσατε και μειώσατε κατά 20% τις κατώτερες συντάξεις για όσους δεν συμπλήρωσαν το 67ο έτος της ηλικίας, ναι ή όχι; Ναι, δεν μπορείτε να το αρνηθείτε. Καταργήσατε την κατώτερη σύνταξη των 486 ευρώ με την «εγκύκλιο Χαϊκάλη», όπως ονομάστηκε, καθώς και το ΕΚΑΣ, που έπαιρναν οι πιο φτωχοί συνταξιούχοι, δηλαδή 2,9 δισεκατομμύρια. Κάντε λογαριασμούς. Τρίτο μνημόνιο: Αύξησε τις εισφορές στον κλάδο υγείας κατά 2% στις κύριες και 6% στις επικουρικές, ναι ή όχι; Ναι. Ποιος πλήρωσε για αυτό; Οι εργαζόμενοι, οι ασφαλισμένοι, οι συνταξιούχοι. Μειώθηκαν οι επικουρικές κατά 1,02 δισ. με δικές σας αποφάσεις, ναι ή όχι; Μειώθηκαν. Το Γενικό Λογιστήριο του Κράτους τα λέει αυτά, όχι εμείς. Θεσπίσατε πρόσθετη εισφορά για τις επικουρικές μόνο στα τέσσερα χρόνια ύψους 1,251 δισεκατομμυρίων, ναι ή όχι; Ναι. Κάντε λογαριασμούς στο κομπιουτεράκι για να βγουν. Ψαλιδίσατε τις συντάξεις χηρείας κατά 392 εκατομμύρια ευρώ, με απίστευτη κατακραυγή; Μακάβριο! Μέχρι εκεί φτάσατε; Φτάσατε ή όχι; Φτάσατε. Ψαλιδίσατε τα μερίσματα των δημοσίων υπαλλήλων κατά 832 εκατομμύρια ευρώ και όλα αυτά σε τρία - τριάμισι χρόνια και πάμε για το τέταρτο, ναι ή όχι; Ψαλιδίσατε το εφάπαξ κατά 30%, ναι ή όχι; Ναι. Κάντε λογαριασμούς. Από την αλλαγή του τρόπου υπολογισμού των συντάξεων και με τα μειωμένα ποσοστά αναπλήρωσης, σύμφωνα πάλι με το Γενικό Λογιστήριο του Κράτους, αφαιρέθηκαν 689 εκατομμύρια από τους συνταξιούχους, ναι ή όχι; Προσθέστε στο κομπιουτεράκι. Η κατώτατη σύνταξη αντικαταστάθηκε, όπως είπε ο κύριος Πρωθυπουργός, με την εθνική σύνταξη, που είναι 360 ευρώ από 486 ευρώ που ήταν συν τα 230 ευρώ του ΕΚΑΣ, ναι ή όχι; Πείτε μου όπου είναι όχι και κάνουμε λάθος. Φτάνουμε, λοιπόν, στο διά ταύτα για να βγάλουμε το συμπέρασμα. Τι πέτυχε, λοιπόν, η Κυβέρνηση ΣΥΡΙΖΑ - ΑΝΕΛ; Πρώτον, διατήρησε όλο το πλαίσιο των προηγούμενων κυβερνήσεων, δηλαδή μειώσεις συντάξεων και όλα τα υπόλοιπα - να μην τα επαναλαμβάνω - και μείωσε και άλλο τις συντάξεις με πολλαπλούς τρόπους. Δεύτερον, μείωσε την κρατική ενίσχυση εξοικονομώντας κονδύλια. Και τώρα η αύξηση αυτή είναι πλασματική και αν θέλετε μπορούμε να το συζητήσουμε άλλη φορά. Άνοιξε και τον δρόμο για την ιδιωτική ασφάλιση, γιατί όταν σου λέει «360 ευρώ και από εκεί και πέρα ανταποδοτική» το σύστημα πάει αλλού και ο άλλος μπροστά και στη προπαγάνδα που θα γίνεται - αυτά που λέει η Νέα Δημοκρατία και υποτίθεται ότι εσείς τα απορρίπτετε - θα πάει σε ιδιωτική ασφάλιση, με όλους τους κινδύνους που υπάρχουν. Συνολικά, λοιπόν, τι έκανε αυτή η Κυβέρνηση; Τα υλοποίησε στο ακέραιο! Κι όχι απλώς υλοποίησε, συνέχισε εκεί που σταμάτησε η Νέα Δημοκρατία, για να ολοκληρώσει - δεν ξέρουμε τι άλλο έχει ακόμα, έχει κι άλλο, το ξέρουμε και θα υπάρξει στο μέλλον - τις απαιτήσεις του μεγάλου κεφαλαίου και των μονοπωλιακών ομίλων. Αυτές ήταν. Διαβάστε όλα τα έγγραφα, όλες τις αποφάσεις της μεγαλοεργοδοσίας, του ΣΕΒ, του ΣΕΤΕ κ.λπ., που διατυπώθηκαν με τη «Λευκή Βίβλο», που εμείς είπαμε ότι είναι κατράμι, μαύρη, για τους εργαζόμενους. Η Νέα Δημοκρατία και το ΠΑΣΟΚ τότε, ΚΙΝΑΛ σήμερα, είπαν «ζήτω» και ο Συνασπισμός τότε είπε «ούτε λευκή ούτε μαύρη, άχρωμη». Τελικά, να τα αποτελέσματα. Επομένως, πού διαφέρετε στην υλοποίηση της στρατηγικής του κεφαλαίου και της Ευρωπαϊκής Ένωσης; Πείτε μας ένα στοιχείο. Εγώ σας παρέθεσα όλα αυτά. Τα κάνατε ή όχι μέχρι κεραίας; Και προχωρήσατε και παραπέρα. Επομένως, αυτά που λέει ο κ. Τσίπρας περί «μνημονίου του ΣΥΡΙΖΑ με τον λαό» θα τα μεταφράσουμε. Είναι μνημόσυνο του κοινωνικού χαρακτήρα της ασφάλισης. Είναι μνημόσυνο, ταφόπλακα κυριολεκτικά, που τη βάζει ο ΣΥΡΙΖΑ στον κοινωνικό χαρακτήρα. Και τώρα τι κάνει; Μοιράζει κόλλυβα και καφέ για παρηγοριά. Και πάλι, όμως, αυτά που μοιράζει, αυτά τα «ψίχουλα» που δίνει, πάλι από τους εργαζόμενους τα παίρνει. Πόσα πήρατε από τους βιομήχανους; Πόσα πήρατε από τους εφοπλιστές; Τι κάνατε τόσα χρόνια, που θέλετε να πείτε ότι είστε και αριστερό κόμμα και υποστηρίζετε τον αδύναμο, για να καταργήσετε σκανδαλώδεις φοροαπαλλαγές, αμύθητα κέρδη, απίστευτα, μέσα στην κρίση και πριν από την κρίση και τώρα; Δεν κάνατε τίποτα. Ούτε ένα μέτρο δεν είναι που να χτυπάει η μεγαλοεργοδοσία και τα μονοπώλια. Δείξτε το, να το έχετε σαν φύλλο συκής, τέλος πάντων. Ούτε ένα! Στο ακέραιο, στη γραμμή Ευρωπαϊκής Ένωσης - μονοπωλίων - κεφαλαίου, τσάκισμα των εργαζομένων. Και τώρα μοιράζετε τα κόλλυβα και τον καφέ. Αυτά που είπε ο κ. Μαντάς - τώρα έφυγε - , τα αεροπλανικά κόλπα, είναι φθηνός συνδικαλισμός δεν ξέρω τι επιπέδου. Τι έρχεστε και λέτε; Λέτε: Με τους νόμους που ψηφίσαμε εμείς - αυτό δεν το λέτε - το 2019 θα πληρώνατε τόσα, ενώ εμείς οι φιλεύσπλαχνοι σας λέμε ότι δεν θα πληρώνετε τόσα, αλλά θα πληρώνετε αυτά που πληρώνετε σήμερα. Αυτή είναι η ουσία. Τι κάνετε, δηλαδή, εδώ; Για πείτε μας. Να μην φέρνατε τον νόμο για το 2019. Κοροϊδεύετε τον κόσμο, κυριολεκτικά. Κι αρχίζουμε τώρα. Οι μειώσεις που κάνετε τώρα - δεν θέλω να μπω σε λεπτομέρειες - εξισορροπούν τις αυξήσεις όλων των προηγούμενων χρόνων, ναι ή όχι; Δεν τις εξισορροπούν. Στην καλύτερη περίπτωση μένουν στις ίδιες αυξήσεις. Άρα, για ποια μεταμνημονιακή εποχή μιλάτε; Μας δουλεύετε ψιλό γαζί; Μεταμνημονιακή σημαίνει καταργώ τις αυξήσεις που έκανα πριν. Επαναφέρω τις συντάξεις, σταδιακά έστω, στο επίπεδο που ήταν πριν. Επαναφέρω τον βασικό στα 751 ευρώ. Ποια μεταμνημονιακή εποχή; Δεύτερον, πόσους αφορούν; Διακόσιες πενήντα χιλιάδες.
Αν θέλετε, κύριε Παφίλη, ολοκληρώστε.
Να είμαστε δίκαιοι.
Είμαι ήδη δίκαιος, το ξέρετε.
Μιάμιση φορά μίλησε ο Πρωθυπουργός.
Ήδη έφτασα στα δεκαέξι λεπτά για να σας πω αν θέλετε να ολοκληρώσετε.
Εντάξει, αφήστε τώρα. Δώδεκα και έξι, δεκαοκτώ θα πάω.
Εντάξει, αν θέλετε σιγά σιγά να ολοκληρώσετε.
Ναι, σιγά σιγά θα το κλείσουμε. Φτάσαμε στο τέλος. Επομένως, αυτό είναι ένα μεγάλο κόλπο, το ξαναλέω, κι ας λένε. Και τι κάνετε άλλο, που είναι το πιο δύσκολο; Γιατί εμείς, έστω και αυτά τα ψιλά, θα τα ψηφίζαμε. Χώνετε την ανταποδοτικότητα. Σου μειώνω 33%, όπως λέτε, αλλά θα πάρεις σύνταξη χαιρετίσματα πότε. Δηλαδή, σύνταξη που θα υπολογίζεται πού; Θα υπολογίζεται στο 40% των εισφορών. Δηλαδή πληρώνει εκατό, για παράδειγμα, ο εργαζόμενος σε όλη του τη ζωή και θα του δώσετε σύνταξη με βάση το σαράντα. Τα υπόλοιπα εξήντα πού πήγαν; Αυτό είναι. Κι επειδή δυσανασχετεί η κ. Φωτίου, θα κάνω μια μικρή αναδρομή. Από το 1952 μέχρι το 1982, ο ιδρώτας και το αίμα των εργαζομένων πήγαιναν άτοκα στην ΕΤΒΑ και δινόταν άτοκα και με χαριστικά δάνεια σε όλους αυτούς, Μποδοσάκηδες, Τσάτσους κ.λ.π., που υποτίθεται ότι έχτισαν την Ελλάδα με 10% συμμετοχή. Λέω, στη συνέχεια τι έγινε; Καταλήστευση όλων των ταμείων, όπως με το χρηματιστήριο - εσείς συμφωνούσατε, εμείς λέγαμε όχι - και με το «κούρεμα». Ο ιδρώτας δηλαδή γενεών ολόκληρων, των πατεράδων μας και ημών, που έφτυσαν αίμα για να χτίσουν αυτήν την Ελλάδα, πού πήγε; Τον κλέψατε. Υπολογίζονται σε 70 δισεκατομμύρια. Όχι εσείς, τον έκλεψαν οι προηγούμενοι. Εσείς συνεχίζετε στον δρόμο για να ολοκληρωθεί αυτή η κατάσταση. Δεν θέλω να συνεχίσω. Θα τελειώσω στα δεκαοχτώ λεπτά, όπως είπα. Επομένως, μιλάμε για σκληρή ταξική πολιτική. Φέρτε μας άλλα στοιχεία, από ποιους παίρνετε και σε ποιους δίνετε. Αυτά που δεν μπορούσαν και δεν πρόλαβαν να κάνουν οι υπόλοιποι, τα ολοκληρώνει, δυστυχώς, η Κυβέρνηση ΣΥΡΙΖΑ - ΑΝΕΛ. Εάν νομίζετε ότι προσωρινά θα ξεγελάσετε τον κόσμο μοιράζοντας καθρεφτάκια - γιατί ο κόσμος έχει φτάσει σε αδιέξοδο και όντως υπολογίζει το εικοσάρικο και το δεκάρικο - , κάνετε μεγάλο λάθος. Τα αξίζει όλα και πρέπει να τα πάρει. Και θα τα πάρει ανατρέποντας και εσάς και το σύστημα αυτό! Και δεν θα διαλέξει τον δρόμο ανάμεσα στην Σκύλα και στην Χάρυβδη. Πρέπει να βάλει μία τέτοια γραμμή. Γιατί ο πλούτος παράγεται από τους εργαζόμενους, την εργατική τάξη και τα λαϊκά στρώματα και οι άλλοι είναι παράσιτα που του τον κλέβουν. Όλες, όμως, οι κυβερνήσεις μέχρι τώρα είναι με τα παράσιτα και όχι με τους παραγωγούς του πλούτου.
Ευχαριστούμε τον κ. Παφίλη. Τον λόγο έχει ο κ. Τσιάρας.
Κύριε Πρόεδρε, τον λόγο.
Αμέσως μετά.
Πότε αμέσως μετά;
Συγγνώμη, κύριοι Υπουργοί. Δεν έχει μιλήσει κανένας Βουλευτής. Έχουν μιλήσει οι Κοινοβουλευτικοί και περιμένουν οι Βουλευτές. Είναι μεγάλη η λίστα των ομιλητών, περίπου πενήντα. Εάν είναι να μιλήσετε για ένα λεπτό ο καθένας, θα σας δώσω τον λόγο. Ξέρω, όμως, ότι θα χρειαστείτε λίγο παραπάνω. Ό,τι θέλετε.
Για τις τροπολογίες, για να ξέρουν.
Δεν υπάρχει πρόβλημα.
Δεν διαφωνώ, εφόσον συναινούν όλοι. Ας ξεκινήσουμε με τον κ. Ηλιόπουλο. Ορίστε, έχετε τον λόγο.
Είναι δύο τροπολογίες, η 1806/146 και η 1807/147 με μια σειρά από άρθρα. Στην τροπολογία 1806 υπάρχουν τρία άρθρα. Το πρώτο άρθρο είναι για ένα πρόγραμμα δεύτερης ευκαιρίας αυτοαπασχολούμενων, που υλοποιεί ο ΟΑΕΔ. Σε συνεργασία με τον ΕΦΚΑ, έχουμε βρει το ζήτημα για κάποιους αυτοαπασχολούμενους που δεν είχαν φορολογική ενημερότητα. Έτσι από τη στιγμή που μπαίνουν, που καταθέτουν επιχειρηματικό σχέδιο στον ΟΑΕΔ, να μπορούν ακριβώς να παίρνουν, για να ξεκινήσει η διαδικασία. Στα άλλα δύο άρθρα θα αναφερθούν η κ. Φωτίου και ο κ. Πετρόπουλος. Στην τροπολογία 1807/147- που έχει επτά άρθρα - είναι πέντε άρθρα για την κοινωνική ασφάλιση. Το προτελευταίο άρθρο είναι μια ειδική ρύθμιση για το ολοκληρωμένο πληροφοριακό σύστημα του ΣΕΠΕ για τους γιατρούς εργασίας. Γιατί μέχρι τώρα η όλη διαδικασία για τους γιατρούς εργασίας γινόταν με χειρόγραφες διαδικασίες, ενώ πλέον όλο αυτό ενσωματώνεται στο ψηφιακό σύστημα του πληροφοριακού συστήματος και άρα έπρεπε να ρυθμιστούν κάποια πράγματα σε σχέση με την υπουργική απόφαση για το πληροφοριακό σύστημα. Και το τελευταίο άρθρο αφορά ένα αίτημα των δήμων να μπορούν να εντάσσονται στην κοινωφελή εργασία και τα νομικά πρόσωπα δημοσίου δικαίου και τα νομικά πρόσωπα ιδιωτικού δικαίου, που εποπτεύονται από τους δήμους. Είναι ένα αίτημα που έχει έρθει απ' όλους τους δήμους που συμμετέχουν στο Πρόγραμμα Κοινωφελούς Εργασίας και θα τους βοηθήσει πάρα πολύ και στην υλοποίηση και να γίνεται πιο γρήγορα η διαδικασία. Ο κ. Πετρόπουλος θα αναφερθεί στα άρθρα της κοινωνικής ασφάλισης και η κ. Φωτίου σε ένα άρθρο για τα σχολικά γεύματα. Ευχαριστώ, κύριε Πρόεδρε.
Τον λόγο έχει η κ. Φωτίου και αμέσως μετά ο κ. Πετρόπουλος. Ορίστε, κυρία Υπουργέ, έχετε τον λόγο.
Στη μία τροπολογία υπάρχει ένα άρθρο, «Ρυθμίσεις για την επέκταση του Προγράμματος «Σχολικά Γεύματα»». Όπως ξέρετε, τα σχολικά γεύματα σήμερα είναι μόνο στα δημοτικά σχολεία. Είναι εκατόν πενήντα τρείς χιλιάδες την ημέρα. Το επεκτείνουμε και στα εσπερινά γυμνάσια και λύκεια. Νομίζω ότι είναι προφανής ο λόγος. Έχουμε τον δημοσιονομικό χώρο για να το κάνουμε και είναι εξαιρετικό αυτό. Θέλω να αναφερθώ σε μία μόνο νομοτεχνική βελτίωση. Πρόκειται για την μοριοδότηση των θέσεων που προκηρύσσονται με βάση το ΑΣΕΠ, του άρθρου 35, στα κέντρα κοινωνικής προστασίας όλης της Ελλάδος. Είναι για τις περιβόητες τριακόσιες σαράντα μία θέσεις. Είναι η μοριοδότηση που απαιτείται από τις διαδικασίες ΑΣΕΠ.
Ευχαριστούμε την κ. Φωτίου. Κύριε Πετρόπουλε, έχετε τον λόγο.
Ευχαριστώ, κύριε Πρόεδρε. Η τροπολογία με γενικό αριθμό 1806 και ειδικό 146 αφορά ρύθμιση για το Μετοχικό Ταμείο Πολιτικών Υπαλλήλων. Είναι μια παλιά εκκρεμότητα προ του 2000, που δεν είχε ρυθμιστεί και εκκρεμούσε. Αφορά τη μη υπαγωγή στην ασφάλιση του Μετοχικού Ταμείου Πολιτικών Υπαλλήλων και μη περικοπή του μερίσματος για μερισματούχους, που τοποθετούνται σε οποιαδήποτε θέση. Ήταν μια παλιά εκκρεμότητα και την επιλύουμε, για να μην υπάρχει ανασφάλεια δικαίου. Η επόμενη τροπολογία είναι με γενικό αριθμό 1807 και ειδικό 147. Σχετίζεται με την εισφορά των εμμίσθων δικηγόρων, μηχανικών και ιατρών στο 4% ως ποσοστό επί του βασικού μισθού του ανειδίκευτου εργάτη, όπως εκάστοτε ισχύει. Ειδικά για τους έμμισθους δικηγόρους αυτή η επιβάρυνση αφορά εξ ημίσεος τον εντολέα και τον δικηγόρο. Η επόμενη τροποποίηση αφορά την τμηματική μείωση του 3,5% για την επικουρική ασφάλιση που καταλήγει να είναι 3% από 3,5% το 2022 πάλι επί του κατώτατου βασικού μισθού του ανειδίκευτου εργάτη. Η επόμενη τροπολογία είναι μία εκκρεμής οφειλή προς τους μηχανικούς, που διατηρείται ως νεκρός λογαριασμός στον ΕΦΚΑ και πρέπει να αποδοθεί στους μηχανικούς. Με απόφαση των Υπουργών Μεταφορών, Υποδομών και Εργασίας, Κοινωνικής Ασφάλισης και Κοινωνικής Αλληλεγγύης καθορίζονται λεπτομέρειες για την απόδοση αυτών των ποσών στους μηχανικούς. Η επόμενη είναι μία προσθήκη στο άρθρο 8, που αναφέρεται στις πληγείσες από φυσικές καταστροφές ή θεομηνίες περιοχές. Το είδαμε αυτό, συνέβη στο Μάτι και συμβαίνει αυτήν τη στιγμή στη Ζάκυνθο. Επειδή υπήρχε μία δυσχέρεια στο να διακρίνει κανείς ποια είναι η επιχείρηση, που παίρνει αναστολή πληρωμών ασφαλιστικών εισφορών και μπαίνει σε ρυθμίσεις, μπορεί με απόφαση του Υπουργού Εργασίας, επειδή διαταράσσεται γενικά η οικονομική κατάσταση σε περιοχές που πλήττονται από τέτοιες καταστροφές, να αναστέλλεται η καταβολή εισφορών για όλες τις επιχειρήσεις ανεξαρτήτως εάν έπαθαν βλάβη. Και υπάρχει και μία τελική ερμηνευτική διάταξη προηγούμενου νόμου, που δεν είχε εφαρμοστεί ποτέ. Υπήρχε η αμφιβολία εάν θα πρέπει να παρακρατούνται από τους εργαζόμενους στις τράπεζες παραπάνω σε σχέση με όλους τους άλλους εργαζόμενους εισφορές για την ανεργία. Διευκρινίζεται και ερμηνεύεται η διάταξη ορθά, ότι δεν αφορά αυτή η διάταξη τους εργαζόμενους στις τράπεζες. Ευχαριστώ.
Ευχαριστούμε τους Υπουργούς και ευχαριστώ και τον κ. Τσιάρα για την υπομονή. Έχετε τον λόγο, κύριε συνάδελφε, για επτά λεπτά. Θα συνεχίσουμε με τη λίστα των ομιλητών. Τουλάχιστον πέντε θα μιλήσουν μέχρι να έρθει στο Βήμα ο επόμενος Κοινοβουλευτικός Εκπρόσωπος, εάν θέλει.
Σας ευχαριστώ πολύ, κύριε Πρόεδρε. Είναι αλήθεια, κυρίες και κύριοι συνάδελφοι, ότι η παρουσία του Πρωθυπουργού μάς έχει δημιουργήσει πάρα πολλά ερωτήματα, όχι για τον τρόπο με τον οποίο βλέπει ή αντιλαμβάνεται την πολιτική και κοινωνική πραγματικότητα, αλλά κυρίως για τις ενστάσεις που διατύπωσε απέναντι στην πολιτική της Αξιωματικής Αντιπολίτευσης. Δίνεται μια αίσθηση ότι δεν γνωριζόμαστε, σαν να μην γνωρίζουμε τι έχει κάνει ο καθένας από εμάς ειδικά τα τελευταία τρία - τέσσερα χρόνια. Αφού, λοιπόν, πιστεύετε ότι δεν γνωριζόμαστε, εγώ προτείνω να ξανασυστηθούμε. Τον Μάιο του 2016 εμείς δεν σας λέγαμε ότι ο νόμος Κατρούγκαλου ήταν ένας πρόχειρος νόμος; Ποιο ήταν τελικά το αποτέλεσμα; Αναρίθμητες διορθωτικές παρεμβάσεις. Σήμερα είναι ένας καινούριος νόμος. Εμείς δεν σας λέγαμε ότι με αυτόν τον νόμο θα διογκώσετε την φοροαποφυγή και βεβαίως θα αυξηθεί με αυτόν τον τρόπο η φοροδιαφυγή; Αποτέλεσμα; Μείωση των δηλωθέντων εισοδημάτων κατά 1 δισεκατομμύριο το 2016 και 2 δισεκατομμύρια το 2017, αντίστοιχα. Εμείς δεν ήμασταν που σας λέγαμε ότι μ' αυτόν τον τρόπο όλα τα νέα παιδιά θα βρεθούν και θα εργάζονται στο εξωτερικό; Η ελληνική πολιτεία θα έχει πληρώσει για τη μόρφωσή τους και αυτοί θα προσφέρουν τις υπηρεσίες τους κάπου αλλού. Αποτέλεσμα; Το φαινόμενο brain drain κυριολεκτικά να είναι στο ζενίθ. Τώρα, το πώς ανακαλύπτει ο Πρωθυπουργός ότι μειώνεται η ανεργία προφανώς πρέπει να αναζητήσει και συγκεκριμένες απαντήσεις. Γιατί, κυρίες και κύριοι συνάδελφοι, μαγικό ραβδί σε πολιτικές δεν υπάρχει. Ωριμάζουν πολιτικές και έρχεται κάποιο αποτέλεσμα, και αναφέρομαι σε προηγούμενες πολιτικές της Νέας Δημοκρατίας, ή από την άλλη πλευρά όταν λείπουν μερικές εκατοντάδες χιλιάδες νέοι, προφανώς, το ποσοστό της ανεργίας γίνεται μικρότερο! Εμείς δεν σας λέγαμε ότι με αυτόν τον τρόπο βάζετε πρόσθετους συντελεστές, μεγαλύτερα εμπόδια στην επιχειρηματικότητα; Έρχεται ως αποτέλεσμα η έκθεση του ΙΟΒΕ που λέει ότι όλο και λιγότεροι επιχειρούν. Και δεν είναι κάτι το οποίο δεν μπορεί να δει κανείς όπου και να στρέψει το βλέμμα του στην ελληνική αγορά και στην ελληνική κοινωνία. Κυρίες και κύριοι συνάδελφοι, τελικά ο νόμος Κατρούγκαλου δεν στόχευε στη βιωσιμότητα του ασφαλιστικού συστήματος, αλλά κυρίως στην κάλυψη της «τρύπας» του ΕΦΚΑ. Σήμερα, προφανώς, γίνεται ένα μικρό βήμα, κανείς δεν το αμφισβητεί, αλλά εμείς φωνάζουμε εδώ και καιρό για μείωση των ασφαλιστικών εισφορών. Όμως, ξέρετε, αναρωτιέμαι πόσα τελικά δίνετε στους πολίτες και στους συνταξιούχους και πόσα απομένουν ακόμη να τους πάρετε, αφού εδώ και δύο χρόνια δεν έχετε εκκαθαρίσει και δεν έχετε καταλογίσει το κομμάτι των εισφορών της επικούρησης και του εφάπαξ. Αν θέλετε να δείτε ποια είναι η πραγματικότητα, δεν είναι η προσδοκία και η αναμονή των φοβερών είκοσι ευρώ που υποσχέθηκε ως αύξηση στις συντάξεις λίγο νωρίτερα ο Πρωθυπουργός, αλλά το γεγονός ότι αυτή τη στιγμή ακόμη που μιλάμε υπάρχουν εκατοντάδες, χιλιάδες συμπολίτες που περιμένουν να δουν τι θα γίνει με τις εισφορές τους και για την επικουρική σύνταξη, αλλά και για το εφάπαξ. Επειδή είπαμε να ξανασυστηθούμε. Ας ξανασυστηθούμε για τον προϋπολογισμό που κατατέθηκε μόλις εχθές το βράδυ. Περιμένετε αύξηση των επενδύσεων; Αυτός είναι ο τρόπος με τον οποίο η ελληνική οικονομία θα σωθεί την επόμενη χρονιά; Αλήθεια, πώς θα γίνει; Με ποιον τρόπο; Με ποια κίνητρα; Με ποια πολιτεία η οποία έχει να αντιμετωπίσει τα συγκεκριμένα θεσμικά δομικά προβλήματα τα οποία υπάρχουν και καταγράφουμε όλα τα προηγούμενα χρόνια και πώς αλήθεια θα γίνει αυτό, όταν ακόμη αυτά τα 550 εκατομμύρια ευρώ που περικόπτονται από το Πρόγραμμα Δημοσίων Επενδύσεων είναι απλώς και μόνο για να μπορέσει ο Πρωθυπουργός να ικανοποιήσει τις διακηρύξεις της Διεθνούς Έκθεσης Θεσσαλονίκης. Έχετε δει, κύριοι συνάδελφοι της Συμπολίτευσης, τι ακριβώς περιλαμβάνει το Πρόγραμμα Δημοσίων Επενδύσεων γι' αυτή τη χρονιά; Το έχετε δει αλήθεια; Μηδενικές οι επενδύσεις στην Πυροσβεστική. Μηδενικές στη δημόσια ασφάλεια. Πολύ χαμηλά σε παιδεία και υγεία. Έτσι νομίζετε ότι υποστηρίζετε το κοινωνικό κράτος, όταν μάλιστα έχουμε τόσα γεγονότα τα τελευταία δύο χρόνια που, δυστυχώς, δημιούργησαν όχι μόνο πάρα πολλά προβλήματα, αλλά και την απώλεια ζωών πολλών αθώων συμπολιτών μας; Και επειδή άκουσα και χθες κάποιους συναδέλφους από την πλευρά του ΣΥΡΙΖΑ να μας προκαλούν και να αναρωτιούνται ποιο μνημονιακό μέτρο κατάφερε να πάρει η Νέα Δημοκρατία, με αφορμή, βέβαια, το γεγονός ότι την περικοπή των συντάξεων, που εσείς ψηφίσατε μόνοι σας, έρχεστε να την «καταργήσετε», να την αναστείλετε και από την άλλη πλευρά να πανηγυρίζετε. Θα σας πω ότι η Νέα Δημοκρατία κατάφερε να περιορίσει τον ΦΠΑ στην εστίαση κατά το ήμισυ. Είναι η Νέα Δημοκρατία που δεν δέχθηκε ποτέ να φτάσει το ύψος του ΦΠΑ για τα νησιά εκεί που εσείς δέχεστε να συνεχίσει να βρίσκεται την επόμενη χρονιά, αγνοώντας, βεβαίως, προκλητικά την τροπολογία που η Νέα Δημοκρατία έχει καταθέσει πολλές φορές για τη συγκεκριμένη ουσιαστικά ρύθμιση. Κυρίες και κύριοι συνάδελφοι, το να επιμένει κανείς σε μια πολιτική επιδομάτων χωρίς να βλέπει ότι η μόνη απάντηση είναι η πραγματική ανάπτυξη μέσω επενδύσεων, μέσω - αν θέλετε - της επιχειρηματικότητας με τη δημιουργία νέων θέσεων εργασίας, είναι μια ουτοπική θέση, είναι μια θέση η οποία μας επιστρέφει στο παρελθόν και είναι μια θέση η οποία σ' ένα πολύ μεγάλο βαθμό, σε δεύτερο και σε τρίτο χρόνο, θα υποθηκεύσει εκ νέου την πορεία της ελληνικής οικονομίας. Κοιτάξτε, η Ελλάδα, η πατρίδα μας, έχει ανάγκη από μια άλλη πολιτική. Είναι η πολιτική που εδώ και μεγάλο χρονικό διάστημα προτείνει στην ελληνική κοινωνία ο Πρόεδρος της Νέας Δημοκρατίας Κυριάκος Μητσοτάκης. Είναι μια πολιτική που θα βλέπει την επιχειρηματικότητα, θα βλέπει τις επενδύσεις, θα δημιουργεί νέες θέσεις εργασίας και θα μπορεί μ' αυτόν τον τρόπο να αντιμετωπίσει στη ρίζα του το πρόβλημα το οποίο ανακυκλώνεται τα τελευταία χρόνια στην ελληνική οικονομία και στο ασφαλιστικό μας σύστημα. Τέλος, επειδή είδα ότι χαρήκατε πραγματικά με την ομιλία του Πρωθυπουργού, πρέπει κάποια στιγμή και ο καθένας να αναλάβει την ευθύνη του απέναντι στο παιδαγωγικό μήνυμα που στέλνουμε στην κοινωνία. Δεν μιλάω για το άσπρο που μπορεί με πολύ μεγάλη ευκολία μπορεί να γίνει μαύρο ούτε γι' αυτό που σήμερα το ψηφίζω και το θεωρώ καλό. Παρεμπιπτόντως, η περικοπή των συντάξεων, όταν ψηφίστηκε, ήταν ένα καλό μέτρο, το οποίο υποτίθεται ότι θα βοηθούσε την οικονομία - ναι, ξέρω με βαριά καρδιά και με δυσκολία, με τα γνωστά δάκρυα που πέφτουν επάνω στο στυλό και δεν αφήνουν την μελάνη να αποτυπωθεί - τώρα, βεβαίως, γίνεται ένα μέτρο ανακούφισης και δείχνει βέβαια τη γενναιότητα και τη λεβεντιά! Όμως, ξέρετε, με αυτή την ευκολία με την οποία αλλάζει κανείς τη θέση του και βεβαίως από την άλλη πλευρά δείχνει ότι είτε έτσι είτε αλλιώς θα το παρουσιάζουμε καλό, η αναξιοπιστία των πολιτών προς το πολιτικό σύστημα προφανώς αυξάνεται. Και αυτό θα είναι ένα πολύ μεγάλο πρόβλημα. Μπορεί στην Αίθουσα εδώ να υπάρχει ο ενθουσιασμός, με βάση την πολυάριθμη κοινοβουλευτική ομάδα και την πλειοψηφία η οποία καταγράφηκε στις προηγούμενες εκλογές, αλλά την επόμενη φορά δεν θα είναι έτσι. Πολύ απλά ξέρετε ότι όποιος σπέρνει ανέμους, στο τέλος θερίζει θύελλες και αυτό αργά ή γρήγορα θα συμβεί. Σας ευχαριστώ πολύ.
Ευχαριστούμε τον κ. Τσιάρα. Τον λόγο έχει η κ. Βούλτεψη από τη Νέα Δημοκρατία για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, είχα κι εγώ πλανηθεί. Πίστευα ότι υπάρχει και τέταρτο και πέμπτο μνημόνιο και πως βέβαια δεν είχαμε βγει από κανένα μνημόνιο ούτε υπήρξε ποτέ κάποια καθαρή έξοδος. Σε αυτή την πλάνη μου παρέμενα και θα παρέμενα μέχρι και τώρα που απ' αυτό εδώ το Βήμα πριν από λίγη ώρα μίλησε ο κ. Τσίπρας και τόσο φιλότιμα προσπάθησε να μας πείσει ότι δεν υπήρξε τελικά τέταρτο μνημόνιο. Ούτε τότε θα είχα πειστεί, αλλά στο μεταξύ διάβασα το καινούργιο μενού του πρωθυπουργικού αεροπλάνου και διαπίστωσα ότι πράγματι έχουμε βγει από τα μνημόνια. Τέτοιο μενού δεν έχει ξαναγίνει ούτε στις πιο VIP πτήσεις! Άκουσα τον κ. Τσίπρα να μοιράζει εικοσάρικα από εδώ και να λέει πόσο σημαντικό είναι αυτό το εικοσάρικο για τον μέσο συνταξιούχο και πόσο το χρειάζεται και προσπαθούσα να κάνω λογαριασμό γι' αυτό το μενού, που μια ματιά να ρίξει ο συνταξιούχος, σίγουρα αυτό το εικοσάρικο θα το έτριβε στα μούτρα οποιουδήποτε ισχυριζόταν κάτι τέτοιο. Δίνω για τα Πρακτικά - γιατί η δημοσίευση είναι η ψυχή της δικαιοσύνης - το ρεπορτάζ από το «ΠΡΩΤΟ ΘΕΜΑ» σήμερα, που στηρίζεται στην απόφαση του υπεύθυνου των VIP πτήσεων. [[Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φάτε, λοιπόν, κυρίες και κύριοι της Κυβέρνησης, όσο προλαβαίνετε. Και σκραμπλ με ζαμπόν και φιλέτα και σολομό και χάμπουργκερ και θαλασσινά και πλατό με τυριά και μιλφέιγ και προφιτερόλ και τιραμισού. Τα ακούει ο κόσμος αυτά και τρέχουν τα σάλια του, την ώρα που του λέτε ότι βγήκαμε από τα μνημόνια. Ωστόσο,…
Αχ!
Ποιος αναστενάζει; Κάποιος…
Εγώ.
Σκέφτεται το μενού κάποιος. Ωστόσο, όλον αυτόν τον καιρό που συζητούμε περί μνημονίων, δυο ερωτήματα κυριαρχούν και διατυπώνονται όσο διαρκούν οι θριαμβολογίες σας. Πρώτον, συνάδουν αυτές οι θριαμβολογίες με την πραγματική κατάσταση της οικονομίας; Δεύτερον, δεδομένου ότι η πραγματική κατάσταση της οικονομίας είναι άθλια, πώς είναι δυνατόν οι δανειστές να επαινούν την Κυβέρνηση, η οποία έχει επιφέρει αυτά τα μεγάλα πλήγματα στην οικονομία; Στο πρώτο ερώτημα. Η χώρα - τα είπαν όλοι οι συνάδελφοι και ο Κοινοβουλευτικός μας Εκπρόσωπος - βρίσκεται εκτός αγορών. Το δεκαετές μας ομόλογο 4,60. Από τις 21 Αυγούστου που υποτίθεται ότι βγήκαμε από τα μνημόνια με καθαρή έξοδο, είχαμε πέντε κραχ στο Χρηματιστήριο. Στις 20 Νοεμβρίου, παραμονή κατάθεσης του προσχεδίου του προϋπολογισμού, ημέρα θριαμβολογιών εγχώριων προπαγανδιστών και δανειστών που χειροκροτούν, βρισκόμασταν στην πέμπτη ημέρα Αρμαγεδδώνος στο Χρηματιστήριο. Από τον Αύγουστο της δήθεν καθαρής εξόδου είχαμε πέντε κραχ και οι τράπεζες έχουν χάσει 4,2 δισεκατομμύρια από την κεφαλαιοποίησή τους. Πλήρης εξαέρωση στις τράπεζες και αυτό το λέτε κανονικότητα και έξοδο από το μνημόνιο. Η Τράπεζα της Ελλάδος εκείνη τη μέρα ανακοίνωσε έλλειμμα στο ισοζύγιο τρεχουσών συναλλαγών 1,3 δισεκατομμύρια. Έχετε ακούσει τι σημαίνει αυτό; Δεν νομίζω. Καταλαβαίνετε κάτι από το τι σημαίνει εμπορικό έλλειμμα, που είναι θηριώδες, με εισαγόμενο πληθωρισμό που μήνα με τον μήνα ανεβαίνει, άνοδο του πληθωρισμού; Αυξήθηκε η τιμή του ψωμιού στην Ελλάδα της κρίσης. Πανηγυρίζετε για το θηριώδες πρωτογενές πλεόνασμα. Μα, δεν έχουμε λιγότερο κατά 1,3 δισεκατομμύρια Πρόγραμμα Δημοσίων Επενδύσεων; Ξέρετε τι σημαίνει δημόσιες επενδύσεις για την οικονομία μιας χώρας; Όταν το «BLOOMBERG», αναφερόμενο σε όλα αυτά τα αρνητικά στοιχεία, βέβαια, έγραψε ότι η Ελλάδα μπορεί να βρεθεί αντιμέτωπη με ακόμη μια νέα οικονομική κρίση εξαιτίας των Τραπεζών ακούσατε κάτι; Και μετά από όλα αυτά μας λέτε - ακούσαμε και τον κ. Τσίπρα από αυτό το Βήμα να το λέει - ότι μειώθηκε η ανεργία. Μα τώρα ανακοίνωσε ο ΟΑΕΔ αύξηση 35,80% επί του συνόλου των ανέργων και όχι λόγω απολύσεων στον τομέα του τουρισμού, διότι κάνει σύγκριση του Οκτωβρίου του 2018 με τον Οκτώβριο του 2017. Επίσης, τώρα δόθηκε στη δημοσιότητα και η ειδική έκθεση του ΣΕΒ, που λέει ότι ένας στους τέσσερις είναι με μισθό κάτω των 500 ευρώ. Έτσι, το ξέρω. Εάν φύγει ένας των 1.000 ευρώ και έρθουν άλλοι τρεις των 300 ευρώ, σίγουρα μειώνεται η ανεργία. Και αν φύγουν και όλοι στο εξωτερικό, δεν θα έχουμε καθόλου. Θα είναι μηδενική η ανεργία. Θα είναι εδώ δημόσιοι υπάλληλοι, συνταξιούχοι και μωρά παιδιά. Μετά από όλα αυτά τα σοβαρά και τα μαύρα, ερχόμαστε στο δεύτερο ερώτημα: Δεν τα ξέρουν όλα αυτά οι δανειστές; Δεν τα βλέπουν; Δεν βλέπουν ότι η οικονομία πάει στα βράχια; Πώς γίνεται οι ίδιοι δανειστές, οι οποίοι δεν έκλειναν την πέμπτη αξιολόγηση στην κυβέρνηση Σαμαρά, αν και γνώριζαν και ομολογούσαν ότι τα στοιχεία της οικονομίας ήταν καλύτερα, σήμερα να συμπεριφέρονται με αυτόν τον τρόπο; Κάθε φορά που το λέμε, πετάγονται οι κυβερνητικοί και λένε ότι «εμείς εφαρμόζουμε το πρόγραμμα, ενώ εσείς δεν το εφαρμόζατε.». «Εμείς», λένε, «πετύχαμε εκεί που εσείς αποτύχατε». Δηλαδή μας λένε ότι εσείς δεν ήσασταν τόσο καλοί «Τσολάκογλου» όσο είμαστε εμείς, για να θυμηθούμε και την ορολογία εκείνων των ηρωικών χρόνων. Όμως, ούτε αυτό ισχύει. Διότι χθες η Κομισιόν στην έκθεσή της ανέφερε ότι η Κυβέρνηση δεν έχει ολοκληρώσει και εκπληρώσει καμμία από τις δέκα έξι δεσμεύσεις της. Άρα, ενώ η Κυβέρνηση δεν έχει ολοκληρώσει τίποτα, έρχονται οι δανειστές και λένε «τι ωραία που τα φτιάχνετε και τι ωραία που πάτε και πόσο καλά πάτε και πάρτε και την σύνταξη και πάρτε και αυτό και πάρτε και το άλλο». Τι συμβαίνει εδώ, όταν δεν ολοκληρώνετε τίποτα και όταν κάνετε τα αντίθετα από αυτά που συμφωνείτε; Βυθίζετε την οικονομία. Τα στοιχεία της οικονομίας είναι διαφορετικά απ' αυτά που θέλετε να παρουσιάζετε. Δεν έχετε καν ακουμπήσει τα στοιχεία της κυβέρνησης Σαμαρά. Διότι ακόμη και τον τουρισμό σάς τον αφήσαμε στα 16,9 δισεκατομμύρια το 2014 και εσείς αγκομαχάτε τώρα και τον έχετε ακόμη στα 14,5 δισεκατομμύρια με αύξηση των τουριστών. Άρα δεν έχετε φτάσει ούτε στα νούμερα της κυβέρνησης Σαμαρά και θέλετε να σας χειροκροτούμε; Γιατί; Γιατί προσπαθείτε να πετύχετε αυτό που είχε ήδη επιτευχθεί από τον Μάιο του 2014; Οι αξιολογήσεις ήταν στο «Β». Ήρθατε εσείς ηρωικά το 2015 και τις ρίξατε στα σκουπίδια, στα «CCC», και τώρα πρέπει να σας χειροκροτούμε γιατί τα ξαναπήγατε στο «Β» μετά από τέσσερα χρόνια; Γιατί σας θυμίζω ότι κυβερνάτε τέσσερα χρόνια. Εμείς ήμασταν δύο χρόνια και κάτι. Σας παρέδωσε η κυβέρνηση Σαμαρά τις καταθέσεις στα 160 δισεκατομμύρια ευρώ, τις ρίξατε στα 120 δισεκατομμύρια ευρώ, τώρα τις ανεβάσατε στα 130 δισεκατομμύρια ευρώ και πρέπει να σας χειροκροτούμε, επειδή ακόμη είσαστε 30 δισεκατομμύρια ευρώ κάτω από εμάς; Η οικονομία, λοιπόν, είναι χάλια μαύρα. Εσείς δεν ανταποκρίνεστε στις δεσμεύσεις σας έναντι των δανειστών, αλλά οι δανειστές κλείνουν αξιολογήσεις και σας επιτρέπουν να αφαιρείτε μέτρα, που αυτοί σας επέβαλαν και εσείς ψηφίσατε. Λένε από την άλλη μεριά ότι ανησυχούν με τις δικαστικές αποφάσεις για το συνταξιοδοτικό, αλλά την ίδια ώρα σας λένε ότι η μη μείωση των συντάξεων δεν απειλεί τη βιωσιμότητα του ασφαλιστικού. Δηλαδή, θέλετε να μας πείτε ότι ενώ επί Σαμαρά η οικονομία είχε ανορθωθεί, οι δεσμεύσεις εκπληρώνονταν, δρομολογούσαμε την έξοδο από τα μνημόνια ήδη από τις αρχές του 2015 και οι δανειστές έβρισκαν γελοίες προφάσεις για να μην κλείνουν την αξιολόγηση, τώρα τα βρίσκουν όλα ωραία και καλά. Τι συμβαίνει, λοιπόν; Γιατί κάτι συμβαίνει. Δεν μπορεί να γίνεται αυτό έτσι. Η μείωση των συντάξεων - λέω εγώ - και ως προνομοθετημένο μέτρο δεν χρειαζόταν. Γιατί μπήκε; Και αφού με τόση ευκολία μπήκε, πώς με τόση ευκολία βγαίνει; Πώς μπαινοβγαίνουν, δηλαδή, τα μέτρα, ανάλογα με τον τρόπο με τον οποίο εσείς συμπεριφέρεστε στην εσωτερική σφαίρα; Γιατί σε μας έκαναν τόσες φασαρίες; Μια φράση να λέγαμε γινόταν χαμός. Ο Τόμσεν σήκωνε τον κόσμο στον αέρα. Τηλεφωνούσε και έλεγε «Γιατί είπατε αυτό; Γιατί κάνατε το άλλο;». Και τώρα δεν συμβαίνει τίποτα. Λοιπόν, κοιτάξτε, είναι προφανές, κατά την προσωπική μου άποψη και κατά την λογική, ότι τα μέτρα μπαίνουν, για να βγαίνουν. Αλλιώς, τα μέτρα δεν μπαινοβγαίνουν έτσι. Έχουμε κυβερνήσει και εμείς και ξέρουμε πώς συμπεριφέρονται. Όλα δείχνουν ότι αυτά χρησιμοποιούνται, διότι υπάρχει συναλλαγή κάτω από το τραπέζι. Οι δανειστές πήραν το υπερταμείο και τη Μακεδονία και μας άφησαν, προφανώς, στη μοίρα μας μετά πολλών επαίνων. Σας ευχαριστώ.
Ευχαριστούμε την κ. Βούλτεψη. Τον λόγο έχει η κ. Λιβανίου. Να ετοιμάζονται οι συνάδελφοι που θα ακολουθήσουν, ο κ. Ηγουμενίδης, η κ. Σκούφα και ο κ. Γιόγιακας. Μετά ίσως μιλήσει ο κ. Κατσίκης, που έχει ζητήσει τον λόγο ως Κοινοβουλευτικός Εκπρόσωπος. Ορίστε, κυρία συνάδελφε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, οφείλουμε όλοι να εκφράσουμε τη βαθιά μας συμπάθεια και να κατανοήσουμε το ανθρώπινο δράμα που βιώνει μια σημαντική κατηγορία συνανθρώπων μας, οι Βουλευτές της Αξιωματικής Αντιπολίτευσης. Οι ελπίδες τους για παλινόρθωση του παλαιού συστήματος εξουσίας, οι βάσεις πάνω στις οποίες φιλοτεχνούσαν την αποκατάσταση της δικής τους ευταξίας καταρρέουν. Χαρακτηριστικό παράδειγμα είναι το ασφαλιστικό σύστημα. Η Κυβέρνηση πέτυχε να ενοποιήσει τα ασφαλιστικά ταμεία, να αλλάξει δομές, λογική και λειτουργία και να τα καταστήσει βιώσιμα και πλεονασματικά. Σήμερα οι εισφορές καταβάλλονται στην ώρα τους από την πλειοψηφία των ασφαλισμένων. Οι συντάξεις ούτε κόβονται ούτε απειλούνται. Η βελτίωση των εσόδων επιτρέπει σημαντική μείωση των εισφορών για τους ελεύθερους επαγγελματίες, τους αγρότες, τους νέους επιστήμονες. Επιπλέον, μείωση εισφορών προβλέπεται για τους δικηγόρους, τους γιατρούς, τους μηχανικούς και σε ό,τι αφορά την επικουρική σύνταξη και το εφάπαξ. Το διαθέσιμο εισόδημα, τα καθαρά κέρδη από την άσκηση ελεύθερου επαγγέλματος αυξάνονται. Ταυτόχρονα, ενισχύεται η ανταγωνιστικότητα της ελληνικής οικονομίας, αυξάνεται σταθερά η κατανάλωση και δημιουργούνται νέες θέσεις εργασίας. Οι κυβερνητικές πρωτοβουλίες δημιουργούν συνεχώς θετικούς κύκλους στην οικονομία, αυξάνουν την ρευστότητα της αγοράς και βελτιώνουν την οικονομική θέση των πολιτών όχι με δανεικά, αλλά με βάση τις πραγματικές δυνατότητες. Το ασφαλιστικό σύστημα αποδεικνύεται βιώσιμο, σταθερό και ικανό να υποστηρίξει τις κοινωνικές ανάγκες, όχι με περικοπές, αλλά με αύξηση των παροχών προς την κοινωνία. Η πλειοψηφία της ελληνικής κοινωνίας αρχίζει να αναγνωρίζει ότι με χρηστή και ορθολογική διαχείριση, με αναδιανομή των πόρων και με ένα σύνολο κανόνων διασφαλίζεται η κοινωνική σταθερότητα, χωρίς κινδύνους για την οικονομία. Οι διαφορές που αρχίζουν να αποκαλύπτονται είναι σαφείς. Ο πρωτογενής τομέας βλέπει ήδη μεγάλη βελτίωση. Μόλις χθες ψηφίστηκε η κατάργηση του τέλους επιτηδεύματος για την πλειοψηφία των αγροτών. Σήμερα και παρά τις αντιδράσεις και την αρνητική στάση της Αντιπολίτευσης μειώνονται οι εισφορές για τους ελεύθερους επαγγελματίες και τους αγρότες. Το επόμενο διάστημα θα μειωθούν οι φορολογικές επιβαρύνσεις, αυξάνοντας την ανταγωνιστικότητα των επιχειρήσεων. Ταυτόχρονα αυξάνεται ο κατώτατος μισθός, καταργείται ο υποκατώτατος, δεν κόβονται οι συντάξεις, προβλέπονται προσλήψεις σε κρίσιμους για την κοινωνία τομείς. Νέοι εκπαιδευτικοί και νέοι επιστήμονες πρόκειται να τεθούν στην υπηρεσία της κοινωνίας. Οι πιο αδύναμες κοινωνικές ομάδες εξακολουθούν να υποστηρίζονται από το κράτος και υιοθετούνται νέες πρωτοβουλίες αντιμετώπισης της φτώχειας, όπως για παράδειγμα η επιδότηση ενοικίου. Η Κυβέρνηση εφαρμόζει αναδιανομή πόρων, εξασφαλίζοντας κοινωνική σταθερότητα ως βάση για την οικονομική ανάπτυξη. Η αύξηση των κοινωνικών πόρων δεν προκύπτει από δανεικά, αλλά μέσα από τις πραγματικές δυνάμεις της χώρας. Τα χρήματα δεν μοιράζονται στους οικείους του παλιού συστήματος εξουσίας, αλλά διανέμονται σε αυτούς που πραγματικά έχουν ανάγκη, είτε άμεσα με χρηματικές ενισχύσεις είτε έμμεσα με δημόσιες και δωρεάν υπηρεσίες. Η παραδοσιακή οικονομική ελίτ δυσανασχετεί την ώρα, που η συντριπτική πλειοψηφία της κοινωνίας ανακουφίζεται. Η παραδοσιακή πολιτική ελίτ δυσανασχετεί, γιατί βλέπει και αισθάνεται ότι οι προοδευτικές επιλογές και πολιτικές προφέρουν λύσεις σε πραγματικά κοινωνικά προβλήματα, σε αντίθεση με τις δικές τους πολιτικές διόγκωσης των προβλημάτων και προνομιακής μεταχείρισης των λίγων. Το παλιό σύστημα δυσανασχετεί, γιατί η Κυβέρνηση κάθε μέρα προσθέτει δυνατότητες για τον ελληνικό λαό, όταν αυτοί υπόσχονται ευκαιρίες. Η ζωή μας δεν είναι ευκαιρία. Το σύγχρονο κράτος δεν μπορεί να είναι ευκαιρία. Το νέο κοινωνικό συμβόλαιο, που εμείς και ο λαός υπηρετούμε, διανέμει δυνατότητες μόνο. Με το σημερινό νομοσχέδιο κοινωνικές ομάδες που πλήρωσαν το μάρμαρο της κακοδιαχείρισης και της χρεοκοπίας βλέπουν σημαντικές ελαφρύνσεις. Ταυτόχρονα, προβλέπονται, πρώτον, λύσεις στα προβλήματα του ΕΤΕΑ, που εξακολουθεί να τηρεί χειρόγραφα αρχεία, προκαλώντας σημαντικές καθυστερήσεις στον έλεγχο καταβολής εισφορών για συνταξιοδότηση των ασφαλισμένων. Δεύτερον, απονομή σύνταξης στους συζύγους ή στα παιδιά του θανόντος από φυσικές καταστροφές ως ελάχιστη υποχρέωση της πολιτείας σε όσους έχασαν ανθρώπους άδικα. Τρίτον, οι εργαζόμενοι αποκτούν το δικαίωμα παράστασης ως πολιτικοί ενάγοντες στις ποινικές δίκες εναντίον των εργοδοτών λόγω μη καταβολής δεδουλευμένων αποδοχών ή των οφειλόμενων αποζημιώσεων απόλυσης. Τέταρτον, ενίσχυση του Σώματος Επιθεωρητών Εργασίας για την περαιτέρω βελτίωση της αποτελεσματικότητας στην προσπάθεια εξάλειψης της παραβατικότητας στην αγορά εργασίας. Πέμπτον, ενδυνάμωση κρίσιμων δομών και φορέων κοινωνικής πρόνοιας με σύσταση οργανικών θέσεων, που θα καλύψουν πάγιες και διαρκείς ανάγκες στα δώδεκα κέντρα κοινωνικής πρόνοιας των περιφερειών, στο Εθνικό Κέντρο Κοινωνικής Αλληλεγγύης, στο Κέντρο Εκπαίδευσης και Αποκατάστασης Τυφλών, στο Εθνικό Ίδρυμα Τυφλών. Έκτον, παράταση συμβάσεων των εργαζομένων στους εποπτευόμενους φορείς, που επωμίζονται την ευθύνη εφαρμογής των προνοιακών υπηρεσιών μέχρι την οριστική τοποθέτηση του τακτικού προσωπικού. Και έβδομον, αποζημίωση μέσω ΟΑΕΔ των φορέων μαζικής μεταφοράς για τη διατήρηση της δωρεάν μετακίνησης ανέργων. Η κατεδάφιση των ελπίδων, των δυνάμεων της παλινόρθωσης θα συνεχιστεί αδιάκοπα μέχρι το φθινόπωρο του 2019, όταν θα κληθεί ο ελληνικός λαός να αποφασίσει τον δρόμο που θα ακολουθήσουμε για την επόμενη τετραετία. Απέναντι στις ευχές, τις προσευχές και τα δανεικά του παλιού συστήματος εμείς θα απαντάμε με πράξεις, δυνατότητες και εξασφαλίσεις. Κλείνω με ένα απόσπασμα από το έργο «Βιολέτες για μια εποχή» του Τάσου Λειβαδίτη. «Καλότυχοι εκείνοι που δεν γνώρισαν τον εαυτό τους. Ανδρείοι εκείνοι που αποσιώπησαν την αθωότητά τους. Μα, ευλογημένοι αυτοί που τα δώσανε όλα και ύστερα κοίταζαν ένα άστρο σαν τη μόνη ανταπόδοση». Σας ευχαριστώ.
Ευχαριστούμε την κ. Λιβανίου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις συνοδοί εκπαιδευτικοί τους από το 4ο Γυμνάσιο Λάρισας, (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Ηγουμενίδη, έχετε τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, το σχέδιο νόμου, που συζητάμε σήμερα έρχεται σε μια περίοδο που ουσιαστικά κάνουμε τα πρώτα μας βήματα εκτός μνημονίων. Παράδοξο μεν αυτοί που οδήγησαν τη χώρα με την πολιτική τους στα βράχια, αυτοί που οδήγησαν τη χώρα στο πρώτο μνημόνιο, αυτοί που στην ημερολογιακή λήξη του πρώτου μνημονίου έφεραν το δεύτερο, αυτοί που είχαν στήσει έτσι την οικονομία και τα αποτελέσματά της, που μας οδήγησαν στο τρίτο, έρχονται σήμερα να πουν: «Σιγά το κατόρθωμα. Βγήκαμε από το τρίτο για να μπούμε στο τέταρτο» ή «Σιγά το κατόρθωμα. Δήθεν βγήκαμε, αλλά δεν βγήκαμε» ή «Σιγά το κατόρθωμα. Ημερολογιακή ήταν η έξοδος. Αφού έφτασε η 20η Αυγούστου, δεν μπορούσε να γίνει διαφορετικά». Είναι χαρακτηριστική η τοποθέτηση συναδέλφου της Νέας Δημοκρατίας στη συζήτηση των επιτροπών, την οποία και καταθέτω στα Πρακτικά. [[Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν βγήκαμε, κυρίες και κύριοι συνάδελφοι, από τα μνημόνια, επειδή έφθασε το πλήρωμα του χρόνου. Βγήκαμε, επειδή είχαμε ένα σχέδιο, υπηρετήσαμε με συνέπεια αυτό το σχέδιο, δώσαμε, για να υλοποιήσουμε αυτό το σχέδιο, μάχες εντός και εκτός της χώρας, συσπειρώσαμε και προχωρήσαμε για την υλοποίηση αυτού του σχεδίου με την πλειοψηφία της κοινωνίας. Έτσι καταφέραμε να βγάλουμε τη χώρα από τα μνημόνια με την κοινωνία όρθια. «Πού είναι η κοινωνία σήμερα;» αναρωτήθηκε ο κ. Δένδιας πριν από λίγο. Από το μείον μισό δισεκατομμύριο ευρώ που άφησαν τα κρατικά ταμεία με την «ιστορία επιτυχίας» των κυβερνήσεων Σαμαρά - Βενιζέλου - αυτό μας παρέδωσαν τον Γενάρη του '15, δηλαδή τα κρατικά ταμεία με μείον 500 εκατομμύρια - σήμερα έχουμε την κοινωνία όρθια, σήμερα έχουμε ένα οικονομικό «μαξιλάρι», το οποίο καλύπτει τις υποχρεώσεις της χώρας για τα επόμενα δύο - τρία χρόνια. Δηλαδή, δεν καιγόμαστε να βγούμε στις αγορές. Δηλαδή, έχουμε ένα στοιχείο που μπορεί να απορροφά κραδασμούς και πιέσεις προς την ελληνική οικονομία και την ελληνική κοινωνία. Πολύτιμη ήταν η εμπειρία αυτών των τριών χρόνων, αυτής της προσπάθειας και για την οικοδόμηση της πατρίδας μας τώρα, μετά τα μνημόνια, απαλλαγμένη, όμως, παράλληλα και από όλα τα βαρίδια του παρελθόντος, γιατί χρειάζεται σχέδιο, γιατί χρειάζονται συγκρούσεις και εντός και εκτός της χώρας. Το παράδειγμα της μη περικοπής, της κατάργησης της περικοπής των συντάξεων - που έναν χρόνο τώρα το φωτίζουν οι προβολείς της δημοσιότητας και έφυγαν από πάνω του μόλις τελειώσαμε και σιγουρεύτηκαν όλοι ότι δεν κόβονται οι συντάξεις - δείχνει το τι συγκρούσεις μάς περιμένουν για το κτίσιμο της νέας Ελλάδας. Χρειάζεται, τέλος, να βαδίσουμε μαζί με τις ζωντανές, τις μαχόμενες κοινωνικές δυνάμεις. Έχουμε σχέδιο; Βεβαίως και έχουμε σχέδιο. Οι πυλώνες του σχεδίου που εμείς προτείνουμε σήμερα στην ελληνική κοινωνία είναι η ανάκτηση της εργασίας. Βεβαίως, πολλά έχουμε να κάνουμε σε αυτό, αλλά με βασικό μας οδικό χάρτη ότι κάθε εργαζόμενος πρέπει να βρίσκεται κάτω από την ομπρέλα και την προστασία των συλλογικών συμβάσεων. Καθετί άλλο είναι «μαύρη» εργασία, είναι «μαύρη» σκλαβιά, είναι παρανομία. Με αυτό κινούμαστε. Προφανώς, έχουμε πάρα πολλά να κάνουμε σε αυτή την κατεύθυνση της ανάκτησης της εργασίας, αλλά δεν είναι καθόλου τυχαίο ότι στις 20 Αυγούστου που τελειώσαμε με τα μνημόνια το πρώτο νομοσχέδιο στις 21 Αυγούστου 2018 ήταν σχετικό με τις συλλογικές συμβάσεις. Έχει βαθύ και εμβληματικό και συμβολικό χαρακτήρα για το πώς βλέπουμε το θέμα της ανάκτησης της εργασίας. Δεύτερος πυλώνας είναι η εμβάθυνση της δημοκρατίας. Υπάρχει σύνολο μέτρων. Πολλά έχουμε να κάνουμε εδώ. Εδώ μέσα εντάσσεται, κατά τη γνώμη μου, κυρίες και κύριοι συνάδελφοι και η αναθεώρηση του Συντάγματος, αυτό που από το 2016 με τον πιο επίσημο τρόπο ανακοίνωσε ο Πρωθυπουργός εδώ, στην αυλή του Κοινοβουλίου και για το οποίο η Αντιπολίτευση δηλώνει σήμερα «αιφνιδιαστικά και προεκλογικά το φέρνει εδώ σήμερα η Κυβέρνηση». Τρίτο στοιχείο είναι η ενίσχυση του κοινωνικού κράτους. Με αυτόν τον οδικό χάρτη βαδίζουμε, με αυτά τα στοιχεία σας καλούμε να προχωρήσουμε και είμαστε σίγουροι ότι προχωράμε μαζί με τις ζωντανές, τις ανήσυχες κοινωνικές δυνάμεις. Αυτό, κύριοι της Νέας Δημοκρατίας, το πολιτικό μας σχέδιο, αυτή την πρόταση της Αριστεράς προς την ελληνική κοινωνία είναι που προσπαθείτε να ακυρώσετε με την ενασχόλησή σας με θέματα δευτερεύουσας και τριτεύουσας σημασίας. Χρησιμοποιείτε πολιτικά δένδρα, για να σβήσετε το πολιτικό δάσος. Ωστόσο, όσο και αν αποσιωπάτε, όσο και αν χλευάζετε, όσο και αν λοιδορείτε την πραγματικότητα, όσα μενού του πρωθυπουργικού αεροπλάνου και αν χρησιμοποιήσετε και η κ. Βούλτεψη και εσείς οι υπόλοιποι Βουλευτές της Νέας Δημοκρατίας, δεν μπορείτε να παραγνωρίσετε την αλήθεια. Και η αλήθεια είναι ότι και το σημερινό σχέδιο νόμου - όχι μόνο αυτό, αλλά και το σημερινό σχέδιο νόμου - που σε λίγο θα ψηφίσουμε, όπως και άλλα μέτρα, αποτελούν έμπρακτη έκφραση του τέλους των προγραμμάτων δημοσιονομικής προσαρμογής. Η μείωση των ασφαλιστικών εισφορών αποτελεί ουσιαστική ελάφρυνση για διακόσιες πενήντα χιλιάδες ελεύθερους επαγγελματίες. Δεν μπορείτε να αγνοήσετε, να κρύψετε, να σβήσετε, να μηδενίσετε ότι ναι, σήμερα, μετά το αμφισβητούμενο από εσάς τέλος των μνημονίων, ναι, σήμερα έχουμε την ελευθερία να ψηφίσουμε αυτά που θα ψηφίσουμε, ναι, σήμερα έχουμε την ελευθερία να ξεψηφίσουμε - άκουσα από ορισμένες πτέρυγες «τίποτα δεν καταργήσατε από τα μνημόνια» - μέτρα που μας επέβαλαν οι δανειστές μας. Πόσο ελεύθεροι είμαστε; Τόσο όσο μας επιτρέπουν οι επιτυχίες, η πορεία και η εξέλιξη της ελληνικής οικονομίας. Το σίγουρο είναι ένα, ότι ο μόχθος των Ελλήνων εργαζομένων δεν θα γίνει offshore εταιρείες των κυβερνώντων, δεν θα πάει στα ταμεία των λογής λογής «NOVARTIS», δεν θα φυγαδευθεί εκτός της χώρας. Η Αριστερά εγγυάται - και θα εγγυάται, δυστυχώς για εσάς της Νέας Δημοκρατίας, για πολλά χρόνια ακόμα - ότι ο παραγόμενος πλούτος της χώρας μας θα επιστρέφει στην πληγωμένη κοινωνία. Έχουμε κάνει βήματα; Πάρα πολλά, θα τα πούμε και στη συζήτηση για τον προϋπολογισμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας θα ήθελα, κύριε Πρόεδρε, για λίγα δευτερόλεπτα ακόμα, για να ολοκληρώσω την τοποθέτησή μου. Ποια είναι η στάση της Νέας Δημοκρατίας σε όλα αυτά; Προσπαθεί να υπονομεύσει κάθε προσπάθεια που έχει να κάνει με κυβερνητικές πρωτοβουλίες, από το πιο πρόσφατο, σχέσεις Εκκλησίας - Κράτους, «μην ψηφίσετε συμφωνία με τον άθεο», μέχρι το πιο μακρινό, δεύτερη αξιολόγηση, «γερά, Γερούν, μην τους κάνεις τα χατίρια!». Ενδιάμεσα η προσπάθεια να δημιουργηθεί κρίση εμπιστοσύνης ανάμεσα στην ελληνική κυβέρνηση και στην κυβέρνηση της Πρώην Γιουγκοσλαβικής Δημοκρατίας της Μακεδονίας, η προσπάθεια να μην αποδεχτεί η Κομισιόν την περικοπή των συντάξεων κ.λπ.. Κυρίες και κύριοι συνάδελφοι, γνωρίζω ότι οι επίσημες θέσεις της Νέας Δημοκρατίας δεν εκφράζουν το σύνολο των Βουλευτών. Το γνωρίζω από πρώτο χέρι. Γνωρίζω επίσης, τουλάχιστον από τη δική μου εκλογική περιφέρεια, ότι δεν εκφράζουν οι επίσημες θέσεις της Νέας Δημοκρατίας ούτε το σύνολο των ανθρώπων που αυτοπροσδιορίζονται στον χώρο της δεξιάς παράταξης. Πιστεύω ότι η διολίσθηση της Νέας Δημοκρατίας - για να σοβαρευτούμε κιόλας λιγάκι - σε ακραίες νεοφιλελεύθερες θέσεις, μια διολίσθηση που τίποτα καλό δεν προμηνύει για τον τόπο, η υποταγή στον λαϊκισμό και η καταστροφολογία, ουσιαστικά εκφράζουν την ανεπάρκεια, την αδυναμία της συντηρητικής παράταξης όχι να διατυπώσει ολοκληρωμένη πρόταση εξόδου από την κρίση - τέτοια έχει - , αλλά να διατυπώσει ολοκληρωμένη πρόταση εξόδου από την κρίση ελκυστική για την πλειοψηφία της κοινωνίας. Εμείς βαδίζουμε με σεβασμό και με εμπιστοσύνη στους σκεπτόμενους πολίτες. Βαδίζουμε με εμπιστοσύνη στις μαχόμενες δυνάμεις της κοινωνίας. Νομίζουμε ότι σε όλη αυτήν την αντιπαράθεση ο λαός μας θα δώσει την απάντησή του μετά τα μνημόνια. Με την Αριστερά οικοδομούμε τη νέα Ελλάδα. Ευχαριστώ πολύ.
Ευχαριστούμε τον κ. Ηγουμενίδη. Θα ήθελα να σας παρακαλέσω, όσο μπορείτε, επειδή απομένουν περίπου σαράντα ομιλητές και αυτό σημαίνει ότι θα πάμε σίγουρα μετά τις 21.00΄, χωρίς να έχουν μιλήσει Υπουργοί, χωρίς δευτερολογίες και με την πιθανότητα να μιλήσει κάποιος Αρχηγός κόμματος, αν και δεν έχουμε τέτοια ενημέρωση, καλό θα είναι να τηρείτε τους χρόνους ομιλίας. Τον λόγο έχει ο κ. Ηλιόπουλος για να καταθέσει κάποιες νομοτεχνικές βελτιώσεις.
Ευχαριστώ, κύριε Πρόεδρε. Εκ παραδρομής προηγουμένως ξέχασα να πω ότι υπάρχουν κάποιες νομοτεχνικές βελτιώσεις καθαρά τεχνικού χαρακτήρα. Τις καταθέτω στα Πρακτικά.
Τον λόγο έχει η κ. Σκούφα για επτά λεπτά. Ακολουθούν ο κ. Γιώγιακας και ο Κοινοβουλευτικός Εκπρόσωπος των Ανεξαρτήτων Ελλήνων, ο κ. Κατσίκης, και θα συνεχίσουμε με τη λίστα των ομιλητών.
Αγαπητές και αγαπητοί συνάδελφοι, όσοι έχουμε απομείνει στην Αίθουσα, αισθάνομαι την ανάγκη, περισσότερο ως πολίτης αυτού του τόπου, να πιάσω το νήμα της διάλυσης και διασπάθισης των χρημάτων των ασφαλιστικών ταμείων, των χρημάτων, δηλαδή, που ανήκαν και ανήκουν στους ασφαλισμένους και στους συνταξιούχους από την αρχή. Όσο και αν μας πονάνε, λοιπόν, θέλω να θυμίσω δύο τραγικές στιγμές της ιστορίας των ασφαλιστικών ταμείων. Η πρώτη αφορά το διαβόητο PSI, το οποίο μπορεί να επέφερε κούρεμα του χρέους της χώρας, όμως επέφερε και κούρεμα, δηλαδή εξαφάνιση, των αποθεματικών των ασφαλιστικών ταμείων, των χρημάτων, δηλαδή, που στην ουσία είχαν επενδύσει, είχαν αποταμιεύσει, είχαν πληρώσει οι ασφαλισμένοι, προκειμένου να υπάρχουν συντάξεις. Δεύτερο μελανό σημείο, το γεγονός της τραγικής πολιτικής και οικονομικής κίνησης της επένδυσης των αποθεματικών των ασφαλιστικών ταμείων στο χρηματιστήριο, με αποτέλεσμα όταν έσκασε η φούσκα να χαθούν πάλι αρκετά δισεκατομμύρια ευρώ. Γιατί τα ξαναφέρνω στη θύμησή μας αυτά τα γεγονότα; Διότι στο μυαλό του κάθε πολίτη σχηματίζεται ένα ερώτημα. Οι ακολουθούμενες μέχρι τις αρχές του 2015 πολιτικές όσον αφορά τη δημόσια και κοινωνική ασφάλιση, είτε ήταν πολιτικές ασχεδίαστες, που χαρακτήριζαν κυβερνήσεις ατζαμήδων είτε ήταν στοχευμένες πολιτικές με σκοπό τη διάλυση της κοινωνικής ασφάλισης, το κατακρήμνισμα της κοινωνικής ασφάλισης και άρα, την παράδοση του ασφαλιστικού συστήματος στα γεράκια της ιδιωτικής οικονομίας. Πρόκειται για μία πολιτική που, όπως αναφέρθηκε, μας την ξαναθύμισε και μας την ξαναθυμίζει ο αρχηγός της Νέας Δημοκρατίας μιλώντας για ανάγκη ιδιωτικής ασφάλισης, λες και δεν γνωρίζει ότι πάλι εκατομμύρια ή δισεκατομμύρια συμπολιτών μας, που ατυχώς προσέτρεξαν σε ιδιωτικά ταμεία ασφάλισης, εν μία νυκτί είδαν τις αποταμιεύσεις τους πάλι να εξαερώνονται και να εξαφανίζονται. Κυρίες και κύριοι, ειλικρινά απορώ γιατί δεν γίνεται συνειδητό, αν είναι δυνατόν - ή θα πρέπει να το τονίζουμε, τουλάχιστον τα κυβερνητικά στελέχη, με ακόμα περισσότερη έμφαση - το ότι όταν αυτή η Κυβέρνηση παρέλαβε το 2015 το τιμόνι της χώρας, εκκρεμούσαν τετρακόσιες χιλιάδες αιτήσεις συμπολιτών μας, που περίμεναν τη σύνταξή τους. Πότε θα την έπαιρναν αν συνεχίζονταν αυτές οι πολιτικές και αν δεν ερχόταν ο ΣΥΡΙΖΑ; Ποτέ! Γιατί δεν θα την έπαιρναν ποτέ; Διότι το έλλειμμα στα ασφαλιστικά ταμεία ήταν 1,1 δισεκατομμύριο ευρώ! Πραγματικά, δεν θέλω να σκεφτώ το σενάριο επιστημονικής φαντασίας να συνέχιζε η συγκυβέρνηση Νέας Δημοκρατίας και ΠΑΣΟΚ! Ειλικρινά, έχω πάρα πολύ μεγάλο ερώτημα τι θα γινόταν και πότε θα έπαιρναν σύνταξη όλοι αυτοί που στα χρόνια του εργασιακού τους βίου είχαν δώσει χρήματα, για να έχουν μία σύνταξη στα γηρατειά τους. Θα πρέπει, επίσης, να τονίσουμε με όλους τους τρόπους και σε όλους τους τόνους ότι η παρούσα συγκυβέρνηση είναι η πρώτη συγκυβέρνηση που μετά από οκτώ χρόνια μνημονίου, έρχεται και κάνει με τον νόμο Κατρούγκαλου ΒΙΩΣΙΜΟ - με κεφαλαία γράμματα - για πρώτη φορά μετά από πάρα πολλές δεκαετίες το κοινωνικό σύστημα ασφάλισης. Τι σημαίνει «βιώσιμο»; Σημαίνει ότι μετρώ πόσα θα δίνω, σε ποιους θα δίνω και ότι δεν θα έχω «μαϊμού» συντάξεις. Τις επαναφέρω κι αυτές στο τραπέζι της συζήτησης, διότι με πιάνουν αρκετοί συμπολίτες μου και μου λένε «Δεν λέτε ποτέ για τις «μαϊμού» συντάξεις, που αν δεν έρχονταν τα μνημόνια, θα συνέχιζαν να δίνονται πελατειακά «μαϊμού» συντάξεις»
Τι είναι αυτά που λέτε, κυρία συνάδελφε;
Συγγνώμη, κυρία Μάρκου, αν σας ενοχλούν, αλλά είναι αλήθειες πανθομολογούμενες.
Γιατί δεν καταργείτε τον νόμο Κατρούγκαλου;
Δημιουργείται, λοιπόν, βιώσιμο ασφαλιστικό σύστημα. Δημιουργείται δίκαιο σύστημα που σημαίνει ότι δεν είναι όπως τόσα χρόνια που ανεξάρτητα αν είχες ή δεν είχες κέρδος, εισόδημα, κ.λπ., έπρεπε να βάζεις το χεράκι στην τσέπη. Οι ελεύθεροι επαγγελματίες και οι επιχειρηματίες, στο όνομα των οποίων υποτίθεται ότι μιλάτε και έπρεπε να πληρώνουν το χιλιάρικο το δίμηνο στον ΟΑΕΕ, πού θα τα έβρισκαν, αγαπητή συνάδελφε; Πού θα τα έβρισκαν; Άρα, έρχεται ο νόμος Κατρούγκαλου και κάνει ένα δίκαιο σύστημα που σου λέει «Τόσα βγάζεις, τόσα θα πληρώσεις». Βάσει αυτού του συστήματος, ένα εκατομμύριο διακόσιοι πενήντα χιλιάδες συμπολίτες μας, δηλαδή το 88% των ασφαλισμένων, ήδη πληρώνουν μικρότερες ασφαλιστικές εισφορές. Και έρχεται το προκείμενο νομοσχέδιο να δώσει μειώσεις σε ασφαλιστικές εισφορές της τάξης του 33% και του 40% σε ελεύθερους επαγγελματίες, αυτοαπασχολούμενους και αγρότες, για να πληρώσουν ακόμα λιγότερα, δίνοντάς τους παράλληλα την ελεύθερη επιλογή, αν θέλουν και αν μπορούν και προκειμένου να έχουν μεγαλύτερο κομμάτι ανταποδοτικής σύνταξης, να πληρώσουν και περισσότερα. Συγχαρητήρια, λοιπόν, στην Κυβέρνηση, προσωπικά οφείλω να ομολογήσω. Συγχαρητήρια για το γεγονός ότι για πρώτη φορά μπορούμε να είμαστε σίγουροι για τις συντάξεις μας. Συγχαρητήρια για το γεγονός ότι κερδίσαμε στη διαπραγμάτευση τη μη μείωση των συντάξεων. Συγχαρητήρια για το γεγονός ότι εντείνονται οι έλεγχοι στην αγορά εργασίας. Συγχαρητήρια για το γεγονός ότι αυτός ο νόμος δίνει για πρώτη φορά το δικαίωμα σε εργαζόμενους να παρίστανται σε δίκες κατά των εργοδοτών τους, όταν αυτοί δεν τους πληρώνουν τα δεδουλευμένα ή τις αποζημιώσεις. Γιατί, άκουσον - άκουσον, κύριοι, μέχρι τώρα οι εργαζόμενοι που θίγονταν από τη μη καταβολή δεδουλευμένων δεν είχαν το δικαίωμα να παρίστανται ως πολιτική αγωγή στα δικαστήρια και να μιλήσουν για υποθέσεις που τους έθιγαν. Αν είναι δυνατόν! Συγχαρητήρια, κυρία Φωτίου, που βάζετε μέσα στο νομοσχέδιο την πρόβλεψη για σύσταση τριακοσίων σαράντα μιας οργανικών θέσεων σε κέντρα κοινωνικής πρόνοιας, στο Εθνικό Κέντρο Κοινωνικής Αλληλεγγύης, στο Εθνικό Ίδρυμα Κωφών, στο Θεραπευτήριο Χρονίων Παθήσεων Ευρυτανίας, θέσεις αναγκαίες, όπως ομολόγησαν όλοι οι προσκεκλημένοι κοινωνικοί φορείς που ο κ. Βρούτσης τους κατηγόρησε ως παιδιά της Κυβέρνησης, ως κομματικά τέκνα της Κυβέρνησης. Διότι αυτές και άλλες τόσες προσλήψεις χρειάζονται στο δημόσιο σύστημα πρόνοιας. Διότι για εμάς και για αυτή την Κυβέρνηση η πρόνοια και η κοινωνική αλληλεγγύη δεν είναι η πίτα στην οποία βάζουν χέρι, όπως τώρα, οι ιδιώτες. Η πρόνοια και η κοινωνική αλληλεγγύη είναι συνταγματική, κοινωνική, οικονομική και πολιτική υποχρέωση της πολιτείας απέναντι στους ΑΜΕΑ, απέναντι στα ανήλικα, απέναντι στους ηλικιωμένους. Αυτά και σας ευχαριστώ.
Ευχαριστούμε την κ. Σκούφα. Ο κ. Γιόγιακας έχει τον λόγο για επτά λεπτά.
Κύριοι Υπουργοί, κυρίες και κύριοι συνάδελφοι, ειλικρινά ακούγοντας την προηγούμενη ομιλήτρια ήμουν έτοιμος να πιστέψω σε τι κοσμογονία έφερε η σημερινή συγκυβέρνηση τη χώρα, τους συνταξιούχους και όλες τις κοινωνικές ομάδες, σε τι κοσμογονία έφερε το ασφαλιστικό σύστημα, πόσες καινούριες περικοπές έκανε η σημερινή Συγκυβέρνηση και τι πραγματικά ζούμε όλοι μας σε αυτή την κοινωνία. Κυρίες και κύριοι συνάδελφοι, έχουμε πει με διάφορες αφορμές ότι η ενοποίηση των ταμείων σχεδιάστηκε με προχειρότητα και προχωράει με αργούς ρυθμούς. Αυτό έχει δημιουργήσει προβλήματα στους ασφαλισμένους, κάποια από τα οποία το αρμόδιο Υπουργείο προσπαθεί να τα λύσει με αποσπασματικές ρυθμίσεις. Οι καθυστερήσεις και η προχειρότητα, όμως, έχουν δημιουργήσει προβλήματα και στους εργαζόμενους και στα ταμεία, προβλήματα που έχουν φτάσει στο απροχώρητο. Αυτό δείχνουν οι κινητοποιήσεις των τελευταίων ημερών σε διάφορες υπηρεσίες του ΕΦΚΑ. Υπάρχουν σοβαρές ελλείψεις σε προσωπικό και μηχανοργάνωση. Τα είχα πει και στον κ. Πετρόπουλο σε επίκαιρη ερώτηση τον περασμένο Αύγουστο. Κυρία Υπουργέ, πρέπει να ολοκληρωθεί το σχέδιο προεδρικού διατάγματος για το νέο οργανισμό του ΕΦΚΑ ώστε να μπορεί, τουλάχιστον, να ενταχθεί στην κινητικότητα και να αρχίσουν να καλύπτονται κάποια βασικά τουλάχιστον κενά. Και έρχομαι, κυρία Υπουργέ, κυρίες και κύριοι συνάδελφοι, στο νομοσχέδιο. Παρά την προσπάθεια να δικαιολογήσετε τα αδικαιολόγητα οι πιο κρίσιμες ρυθμίσεις του νομοσχεδίου δεν είναι κάτι περισσότερο από μια ομολογία αποτυχίας του νόμου Κατρούγκαλου. Εμείς σας καλωσορίζουμε στην πραγματικότητα και σας ευχαριστούμε που έστω με αυτό τον τρόπο δικαιώνετε την κριτική που σας ασκήσαμε στο παρελθόν για τις υπέρογκες ασφαλιστικές εισφορές που πληρώνουν οι μη μισθωτοί, εισφορές που σε συνδυασμό με τη φορολογική επιβάρυνση οδήγησαν σε κλείσιμο δεκάδων χιλιάδων ατομικών επιχειρήσεων και σε μείωση των εισοδημάτων που δηλώνουν οι μη μισθωτοί. Παρ' όλα αυτά έχετε το θράσος να διαφημίζετε τη διόρθωση του λάθους σας ως επιτυχία. Όμως, αυτό που κάνετε δεν είναι ούτε αρκετό ούτε τόσο σημαντικό όσο θέλετε να πιστέψουν οι πολίτες. Και εμείς έχουμε χρέος να τους το πούμε. Πρώτα απ' όλα, η μείωση είναι πολύ μικρότερη από ό,τι φαίνεται, επειδή έχει αυξηθεί η βάση υπολογισμού των ασφαλιστικών εισφορών για ελεύθερους επαγγελματίες και αυτοαπασχολούμενους. Σε αυτήν θα συμπεριλαμβάνονται από το 2019 όλες οι ασφαλιστικές εισφορές που έχουν καταβληθεί το προηγούμενο έτος, χωρίς την έκπτωση του 15% που ίσχυε για το 2018. Δηλαδή, οι ασφαλιστικές εισφορές για κύρια σύνταξη μειώνονται στην πραγματικότητα κατά 22% και όχι κατά 33,5% που είναι το ποσοστό μείωσης από το 20% στο 13%. Η συνολική ελάφρυνση είναι ακόμα μικρότερη, γιατί αυξάνεται το ποσό εισφοράς των μη μισθωτών υπέρ του ΕΟΠΥΥ, αφού με την αλλαγή του τρόπου υπολογισμού των ασφαλιστικών εισφορών, το 6,9% θα υπολογίζεται, επίσης, χωρίς την έκπτωση του 15%. Η μείωση των συγκεκριμένων εισφορών δεν είναι για όλους τους μη μισθωτούς, αλλά μόνο για όσους έχουν εισόδημα πάνω από 7.000 ευρώ. Δεν είναι μόνο αυτό, όμως. Η μείωση των εισφορών έχει και μελλοντικό κόστος για τους ασφαλισμένους, γιατί αλλάζετε τον τρόπο με τον οποίο υπολογίζονται οι συντάξιμες υποδοχές και έτσι μειώνεται το ύψος της ανταποδοτικής σύνταξης. Μειώνονται, δηλαδή, οι εισφορές για κύρια σύνταξη κατά 33,5% μόνο ονομαστικά, γιατί στην πράξη σας εξηγήσαμε ότι η μείωση είναι πολύ μικρότερη. Μειώνονται μέχρι 33,5% και οι συντάξιμες αποδοχές. Ανοίγετε, δηλαδή, περισσότερο την ψαλίδα μεταξύ παλαιών και νέων συνταξιούχων, σε βάρος των δεύτερων μετά τον νόμο Κατρούγκαλου, αυτών που θα πάρουν 35% μικρότερη κύρια σύνταξη και 45% λιγότερη επικουρική, σε σχέση με το 2014. Υπόσχεστε, λοιπόν, για το σήμερα, αδιαφορώντας για τις συντάξεις πείνας, τις οποίες με την πολιτική σας έχετε επιφυλάξει στις επόμενες γενιές. Αν αυτό δεν είναι λαϊκισμός, αναρωτιέμαι τι είναι. Υπάρχει, όμως, κυρίες και κύριοι συνάδελφοι, και κάτι ακόμα. Ακόμα και αυτές οι μειώσεις για τις οποίες πανηγυρίζει η Κυβέρνηση, δεν αποτελούν ουσιαστική ανακούφιση από τα βάρη που έχει φορτώσει τους ελεύθερους επαγγελματίες, τους αυτοαπασχολούμενους, τους αγρότες. Σε αντίθεση με τα δικά σας μερεμέτια, η Νέα Δημοκρατία με την πρότασή της θέλει να πετύχει μια χειροπιαστή βελτίωση στο διαθέσιμο εισόδημα αυτών των κατηγοριών. Γι' αυτό μαζί με τη μείωση των ασφαλιστικών εισφορών, προτείνουμε να καταργηθεί το τέλος επιτηδεύματος για τους ελεύθερους επαγγελματίες και τις ατομικές επιχειρήσεις, αλλά και για να μειωθεί στο 9% ο εισαγωγικός φορολογικός συντελεστής των φυσικών προσώπων για εισοδήματα μέχρι 10.000 ευρώ. Ακόμα πιο σημαντικό είναι ότι εμείς προτείνουμε μείωση εισφορών για κύρια σύνταξη, για όλους τους εργαζόμενους, και για τους ελεύθερους επαγγελματίες και για τους αυτοαπασχολούμενους και για τους μισθωτούς στον δημόσιο και τον ιδιωτικό τομέα. Δεν σκοπεύουμε να δημιουργήσουμε ασφαλισμένους δύο ταχυτήτων καταπατώντας κάθε έννοια ασφαλιστικής δικαιοσύνης. Δυστυχώς για εσάς, κύριοι της Κυβέρνησης, δεν μπορείτε να αντιγράψετε σωστά. Προσπαθείτε για άλλη μία φορά να εξαπατήσετε, αλλά η κοινωνία το έχει καταλάβει. Για αυτό και στις επόμενες εκλογικές εξετάσεις ετοιμαστείτε να κριθείτε μετεξεταστέοι. Ευχαριστώ.
Ευχαριστούμε τον κ. Γιόγιακα. Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Κατσίκης, για δώδεκα λεπτά.
Ευχαριστώ, κύριε Πρόεδρε. Κύριοι Υπουργοί, κύριοι συνάδελφοι, είναι πραγματικά άσχημο να εκφράζεται πολιτικός λόγος, κυρίως στο επίπεδο της ουτοπίας. Άκουσα να λέγονται πράγματα τα οποία δεν πείθουν και τον πλέον κακόπιστο. Άκουσα να πλήττεται η κεντρική πολιτική της Κυβέρνησης αναφορικά με το ασφαλιστικό. Διερωτώμαι το εξής: Μπορεί κάποιος αντικειμενικά να συγκρίνει το τι παρέλαβε η σημερινή Κυβέρνηση; Παρέλαβε αρδευμένα όλα τα οικονομικά κανάλια των ασφαλιστικών ταμείων, ενώ το ταμείο που δημιουργήθηκε μετά από τη συνεννόηση στο ΕΦΚΑ, σήμερα είναι πλεονασματικό. Διερωτώμαι λοιπόν, σε αυτό το απλό, λογικό επιχείρημα, που εκφράζω ως ο ελάχιστος του Κοινοβουλίου, τι θα μπορούσε να απαντήσει κανείς; Ίσως κάποιος, συνεχίζοντας την κακή, τη στείρα κριτική, την αντιπολιτευτική τακτική να έλεγε ότι αν συνέχιζαν οι σημερινοί της Αντιπολίτευσης να ήταν ακόμη σήμερα στην κυβέρνηση, τότε θα ωραιοποιούσαν τα πράγματα και θα δημιουργούσαν ένα άλλο συγκριτικό πλεονέκτημα υπέρ τους. Ειλικρινά, όμως ποιον θα έπειθαν αν έλεγαν ότι εκείνοι θα τα είχαν κάνει καλύτερα; Νομίζω ότι ο ελληνικός λαός και βλέπει και κρίνει και ακούει. Και όλοι οι αυτοαπασχολούμενοι, που κάποτε δεν είχαν τη δυνατότητα να καταβάλουν τις ασφαλιστικές εισφορές, ανάλογα με την ασφαλιστική κλάση που είχε ο καθένας, δημιουργούσε δύο τινά. Πρώτον, δεν μπορούσαν να μπουν πέντε ευρώ στα ασφαλιστικά ταμεία για την εξυγίανσή τους, τη σταθεροποίηση τους και την εγγύηση στο μέλλον για τις συνταξιοδοτικές εισφορές και δεύτερον, εκείνοι οι οποίοι δεν μπορούσαν να καταβάλουν αυτές τις δυσβάσταχτα άδικες εισφορές να μην μπορέσουν ποτέ να πάρουν μια σύνταξη, κάτι το οποίο τώρα γίνεται. Οι ασφαλιστικές εισφορές προσαρμόστηκαν στο προσήκον ύψος και οι ασφαλιζόμενοι μπορούν και να τις πληρώνουν, τα ασφαλιστικά ταμεία να δημιουργούν αποθεματικό το οποίο σήμερα είναι πλεονασματικό, αλλά και οι ασφαλιζόμενοι αύριο, μεθαύριο να μπορούν να απολαύσουν ένα ποσό, αυτό που θα τους αναλογεί σε επίπεδο συντάξεως. Με το υπό ψήφιση, λοιπόν, σχέδιο νόμου του Υπουργείου Εργασίας γίνεται ένα ακόμα βήμα προς τη δικαιότερη κοινωνικά κατανομή των φορολογικών βαρών. Η Κυβέρνηση ΣΥΡΙΖΑ - ΑΝΕΛ προχωρά με συνέπεια στην εφαρμογή των προγραμματικών της δεσμεύσεων και αποδεικνύει στην πράξη στον ελληνικό λαό, πως από τη στιγμή που έκλεισε ο κύκλος της αυστηρής επιτροπείας, η επαναθεμελίωση κοινωνικών δικαιωμάτων που υπέστησαν εκπτώσεις κατά το παρελθόν, είναι ζήτημα πρώτης προτεραιότητας. Η συρρίκνωση του εισοδήματος των Ελλήνων πολιτών - όπως αυτό συνέβη επί σειρά ετών - κατά την περίοδο των μνημονίων, είναι μια θλιβερή διαπίστωση, την οποία πιστεύω ουδείς μπορεί να αντικρούσει. Τα ελληνικά νοικοκυριά επωμίστηκαν θυσίες, που δεν τους αναλογούσαν και παρόλα αυτά επέδειξαν υπομονή και ανυπέρβλητη αντοχή. Σήμερα νομοθετούμε τη μείωση των ασφαλιστικών εισφορών για τους ελεύθερους επαγγελματίες και τους αγρότες και εγκαθιστούμε ένα νέο, ευνοϊκότερο περιβάλλον για διακόσιες πενήντα χιλιάδες ασφαλισμένους. Σε όσες και σε όσους θεωρούν πως αυτό το βήμα δεν είναι αρκετό, απαντάμε πως είναι απλώς το πρώτο βήμα. Είναι το πρώτο βήμα μιας ακολουθίας κεντρικών πολιτικών δεσμεύσεων για το 2019, όπως αυτές ανακοινώθηκαν εξάλλου από τη Διεθνή Έκθεση Θεσσαλονίκης. Για να αποδείξω του λόγου το αληθές, θα σας μιλήσω για δύο ακόμα βήματα, στα οποία η ελληνική Κυβέρνηση προχωρά με συνέπεια. Βέβαια, όλα αυτά δημιουργούν απογοήτευση σε όλους εκείνους οι οποίοι καθημερινά εδώ και τριάμισι χρόνια ασκούν μικροπολιτική και στείρα κριτική, επιθυμώντας διακαώς την αποτυχία της κεντρικής διακυβέρνησης, όπως αυτή ασκείται από το σημερινό σχήμα. Είναι ένα σχήμα συνεργασίας οικοδομημένης πάνω σε βάσεις αμοιβαίου σεβασμού με ανοχή στις κόκκινες γραμμές μεταξύ των δύο εταίρων, κυρίως όμως με προσήλωση στον στόχο, εκείνον τον στόχο που μας έκανε να ξεπεράσουμε τις ιδεολογικές μας αποκλίσεις και διαφορές, με σκοπό την έξοδο της χώρας από τα μνημόνια, αλλά και την καταπολέμηση της διαφθοράς. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Μείνετε στις θέσεις σας για λίγο ακόμη, κυρίες και κύριοι της Αντιπολίτευσης, καθώς εμείς, όσο συμμετέχουμε στο κυβερνητικό έργο, έχουμε ακόμη αρκετά βήματα να διανύσουμε. Η επιστροφή των αναδρομικών, όπως αυτή θεσμοθετήθηκε πρόσφατα, με την εφάπαξ καταβολή ποσών που θα πιστωθούν σε ένστολους, γιατρούς, δικαστικούς, πανεπιστημιακούς, το καλλιτεχνικό προσωπικό της κρατικής ορχήστρας, καθώς και τους συνταξιούχους όλων των παραπάνω κατηγοριών, είναι μια ακόμα απόδειξη της πολιτικής βούλησης που επιδεικνύουμε, με στόχο τη θεραπεία της κοινωνικής αδικίας που διεσπάρη σε μεγάλη μερίδα των Ελλήνων πολιτών συνεπεία - ας μην το ξεχνάμε αυτό, κύριες και κύριοι της Αντιπολίτευσης - των αρχικών δικών μας υπογραφών που κατέστησαν την Ελλάδα δέσμια εκβιασμών και σκληρής λιτότητας εδώ και τουλάχιστον οκτώ χρόνια. Βέβαια, δεν θα μπορούσα να μην αναφερθώ σ' ένα ακόμα πεδίο στο οποίο υποστήκατε μία ακόμη στρατηγική ήττα, αγαπητοί συνάδελφοι της Αντιπολίτευσης. Συντάξεις: Ουδεμία περικοπή δεν θα εφαρμοστεί, ουδεμία περικοπή δεν θα επιβληθεί. Το τελικό κείμενο του νέου προϋπολογισμού δεν περιλαμβάνει το μέτρο της περικοπής των συντάξεων. Μιλάμε βέβαια για ακύρωση - και αυτό το τονίζω και το σημειώνω - και όχι για αναστολή του μέτρου της περικοπής των συντάξεων από την 1η Ιανουαρίου του 2019. Καταθέτουμε τον πρώτο προϋπολογισμό από το 2008 που έχει καθαρή δημοσιονομική επέκταση της τάξης του 0,5% του Ακαθάριστου Εθνικού Προϊόντος, δηλαδή 910 εκατομμύρια ευρώ. Και όπως υπογράμμισε μόλις χθες ο Αναπληρωτής Υπουργός Οικονομικών Γιώργος Χουλιαράκης, πρόκειται για το πρώτο κρίσιμο βήμα για την αλλαγή του μείγματος δημοσιονομικής πολιτικής υπέρ της ανάπτυξης και της κοινωνικής συνοχής. Στην ίδια κατεύθυνση είναι και η χθεσινή τροπολογία, με την οποία εξαιρούνται οι αγρότες από την καταβολή τέλους επιτηδεύματος. Αυτά τα επαναλαμβάνω κι εγώ, όπως και άλλοι συνάδελφοι, αλλά μ' αυτά που θα πω στη συνέχεια θέλω κι εγώ να δώσω έμφαση σ' αυτήν την κυβερνητική πρακτική, σ' αυτήν την κυβερνητική πολιτική, η οποία σημειώνει μέρα με τη μέρα βήματα προόδου, αλλά και κάτι ακόμα πιο σημαντικό: Οι προεκλογικές υποσχέσεις και δεσμεύσεις σήμερα υλοποιούνται. Συγκεκριμένα, εξαιρούνται από τούδε και στο εξής οι αγρότες - μέλη αγροτικών συνεταιρισμών, καθώς και οι αγροτικοί και σχολικοί συνεταιρισμοί από την καταβολή του συγκεκριμένου φόρου, ανεξαρτήτως τού αν έχει παρέλθει ή όχι πενταετία από την πρώτη έναρξη εργασιών τους. Με το υπό ψήφιση σχέδιο νόμου του Υπουργείου Εργασίας μειώνεται κατά 33% η εισφορά για την κύρια σύνταξη των ελεύθερων επαγγελματιών και των αγροτών από 1η Ιανουαρίου 2019. Επίσης, για επιστήμονες, γιατρούς, δικηγόρους και μηχανικούς οι εισφορές για επικουρική και εφάπαξ μειώνονται αναδρομικά από 1η Ιανουαρίου του 2017. Το 88% πλέον τον ελεύθερων επαγγελματιών, αυτοαπασχολουμένων και αγροτών πληρώνουν λιγότερα απ' ό,τι με το προηγούμενο σύστημα και σίγουρα πληρώνουν δικαιότερες εισφορές, αφού αυτές συνδέονται με το πραγματικό τους εισόδημα. Εμείς οι Ανεξάρτητοι Έλληνες, συγκυβερνώντας με τον ΣΥΡΙΖΑ, κάναμε μια νέα αρχή. Επιτύχαμε και συνεχίζουμε να επιτυγχάνουμε εκεί που εσείς, αγαπητοί συνάδελφοι της Αντιπολίτευσης, αποτύχατε. Επιτυγχάνουμε, λοιπόν, διότι βγάλαμε τη χώρα από τα μνημόνια και θεσμοθετούμε υπέρ των Ελλήνων φορολογουμένων και όχι κατά αυτών, όπως εσείς κάνατε επανειλημμένα στο παρελθόν, επιβάλλοντας αλλεπάλληλες περικοπές στο οικογενειακό εισόδημα - αλήθεια είναι - στην πλειοψηφία του κοινωνικού συνόλου. Εμείς επιστρέφουμε σημαντικά ποσά στους Έλληνες φορολογούμενους, τα οποία εσείς τους στερήσετε, σε αντίθεση με τις προηγούμενες κυβερνήσεις στις οποίες εσείς μετείχατε, που όχι απλά δεν επέστρεψαν ποσά και κόπους ζωής στους Έλληνες πολίτες, αλλά, αντίθετα, τους αφαίρεσαν τα κεκτημένα, θεσμοθετώντας με τιμωρητική, αυταρχική νοοτροπία και διάθεση και με μηδενική αντίσταση και υποτέλεια στις έξωθεν επιταγές. Αυτό κάνατε τα προηγούμενα χρόνια και αυτό έχουμε την τόλμη και το θάρρος να σας το λέμε και να σας το καταλογίζουμε. Για αυτόν ακριβώς τον λόγο η λαϊκή ετυμηγορία ήταν καταπέλτης απέναντι σας κατά τις τελευταίες δύο εκλογικές αναμετρήσεις. Κυρίες και κύριοι συνάδελφοι, θα το ξαναπώ και ας γίνομαι δυσάρεστος, ας γίνομαι κουραστικός, ας γίνομαι βαρετός σε όσες και όσους από εσάς δεν αρέσκεστε να ακούτε την αλήθεια: Οι Ανεξάρτητοι Έλληνες συνεχίζουμε να υλοποιούμε μέσα και από αυτό το σχέδιο νόμου την αρχική μας δέσμευση απέναντι στους Έλληνες πολίτες. Παραμένουμε συνεπείς στην αποστολή μας. Θεραπεύουμε τα κακώς κείμενα του παρελθόντος, βάζουμε πάλι σε σταθερή τροχιά την εθνική οικονομία και χαράσσουμε τον δρόμο προς ένα καλύτερο αύριο, επιτυγχάνοντας εκεί που αποτύχατε όλοι οι υπόλοιποι. Αυτό ο ελληνικός λαός θα το αναγνωρίσει για μια ακόμη φορά. Ευχαριστώ.
Ευχαριστώ κύριε συνάδελφε. Η συνάδελφος κ. Αικατερίνη Μάρκου έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, η Κυβέρνηση έχει εξοικειωθεί τόσο πολύ και τόσο καλά με το πολιτικό ψέμα, νιώθει τόσο άνετα, που μπορεί με μεγάλη ευκολία να αντιπολιτεύεται ακόμη και τον ίδιο της τον εαυτό. Ό,τι ψηφίζει δεν έχει καμμία μα καμμία σημασία. Μετά από λίγο καιρό μπορεί να το ξεψηφίσει σαν να μη συμβαίνει τίποτα, χωρίς καμμία ευθύνη, χωρίς καμμία ενοχή. Καμμιά φορά λέγεται ότι ο ΣΥΡΙΖΑ έχει ιδεολογικές εμμονές και προκαταλήψεις, οι οποίες ευθύνονται για τα πεπραγμένα και την πολιτική του συμπεριφορά. Τώρα ξέρουμε ότι ο ΣΥΡΙΖΑ - και κατ' επέκταση η Κυβέρνηση - είναι ένα ασπόνδυλο πράγμα που μεταλλάσσεται οβιδιακά. Μπορεί, λοιπόν, να ψηφίσει και να ξεψηφίσει οτιδήποτε, αρκεί το οτιδήποτε αυτό να περνά μέσα από τη δική του αδειοδότηση, από το δικό του χέρι. Αυτό εξυπηρετεί την αναπαραγωγή του μέσα από την πελατεία και τη λαφυραγώγηση του κράτους: προσλήψεις, νέες γραμματείες, νέες κρατικές δομές. Στην πραγματικότητα είναι ο πυρήνας της μεταπολίτευσης, το λεγόμενο «παλαιό» που ο ίδιος καταγγέλλει. Ο τίτλος του νομοσχεδίου είναι «Μείωση των ασφαλιστικών εισφορών». Έπρεπε να έχετε προσθέσει «…και αντίστοιχη μείωση των συντάξεων των ασφαλισμένων». Όμως, έτσι δεν βγαίνει το αφήγημα της ηρωικής εξόδου από τα μνημόνια. Εξάλλου, μέχρι να βγουν στη σύνταξη οι επαγγελματίες αυτοί και να ανακαλύψουν ότι τους έχετε πει τη μισή αλήθεια, ποιος ζει και ποιος πεθαίνει! Για παράδειγμα, ασφαλισμένος με τριάντα πέντε έτη και εισόδημα 15.000 ευρώ από το 2002 και μετά, με τα σημερινά δεδομένα θα έπαιρνε ανταποδοτική σύνταξη περίπου 422 ευρώ τον μήνα. Με τις νέες εισφορές και το άρθρο 28 του νομοσχεδίου θα παίρνει 281 ευρώ το μήνα, δηλαδή μικρότερη σύνταξη κατά 1/3. Και όταν γίνει αυτό, θα έρθετε φυσικά και θα καταγγείλετε την τότε κυβέρνηση ως νεοφιλελεύθερη, ταξική και ανάλγητη. Βέβαια, για να φτάσεις να πάρεις σύνταξη πρέπει να έχεις μαζέψει ένσημα και εργάσιμα χρόνια. Ποιος νέος σήμερα θα μπορέσει να πάρει σύνταξη, όταν το 62% των θέσεων εργασίας είναι μερικής απασχόλησης, όταν κολλάει μισό ένσημο την ώρα, όταν ένας στους τρεις αμείβεται με 317 ευρώ τον μήνα, σύμφωνα με τα στοιχεία του ΕΦΚΑ; Γιατί με το μοιραίο 2015, τις συνέπειες του οποίου ακόμη δεν έχουμε δει, τους πειραματισμούς σας, την τυχοδιωκτική σας στάση όλα αυτά τα χρόνια μέχρι και σήμερα απέναντι στην εξουσία, οδηγήσατε την πραγματική οικονομία στην απόλυτη κατάρρευση: Κατάρρευση των επενδύσεων και της παραγωγικότητας, κατάρρευση του επιπέδου των μισθών, κατάρρευση της ποιότητας της εκπαίδευσης και της περίθαλψης, φυγή επιχειρήσεων, νέων επαγγελματιών, αλλά ακόμα και συνταξιούχων στο εξωτερικό. Τι να πρωτοπεί κανείς; Παρά τις θριαμβολογίες σας, η πραγματικότητα είναι αμείλικτη. Οι αγορές παραμένουν κλειστές για τη χώρα, τα spreads είναι απογοητευτικά, οι ελληνικές τράπεζες υποβαθμίζονται, κινδυνεύουν να χάσουν ακόμα και τα κέρδη της Ευρωπαϊκής Κεντρικής Τράπεζας και τα ελληνικά ομόλογα 4,8 δισεκατομμύρια ευρώ, επειδή δεν μπορείτε να προχωρήσετε τις συμφωνημένες μεταρρυθμίσεις. Αλήθεια, γιατί είναι συμφωνημένες; Αφού υποτίθεται ότι έχουμε βγει από τα μνημόνια πριν από τρεις μήνες! Καταρρέει και αυτό το παραμύθι. Υπερηφανεύεστε για τα υπερπλεονάσματα που κανείς δεν σας ζήτησε, που προέκυψαν από την αφαίμαξη της παραγωγικής οικονομίας, για να μπορείτε μετά να επιστρέψετε κάποια λίγα χρήματα ως ελεημοσύνη. Και να σκεφτεί κανείς ότι ζητούσατε το 3,5% να γίνει 2%. Και μετά γίνατε βασιλικότεροι του βασιλέως και κάνατε το 2% πλεόνασμα 4,5%. Αντί να επιδιώξετε βιώσιμη, διατηρήσιμη ανάπτυξη, σταθερότητα, ένα φιλικό επιχειρηματικό και ασφαλιστικό περιβάλλον για να έρθουν επενδύσεις, να δημιουργηθούν παραγωγικές, σταθερές δουλειές, έχετε πάντα το βλέμμα στραμμένο στο επικοινωνιακό κέρδος της στιγμής. Ακόμα και το Πρόγραμμα Δημοσίων Επενδύσεων το παγώσατε, θυσία στον βωμό των υπερπλεονασμάτων. Έτσι, έχετε καθηλώσει τη χώρα και τους Έλληνες εκεί που θέλετε, εκεί που είναι ευάλωτοι, στη στασιμότητα και στη μιζέρια. Απορεί κανείς, λοιπόν, ακούγοντας τις διάφορες ομιλίες και τις εισηγήσεις των Βουλευτών της Συμπολίτευσης, που πανηγυρίζουν για τη μείωση των ασφαλιστικών εισφορών. Νομίζετε ότι οι πολίτες δεν καταλαβαίνουν; Νομίζετε πως έχουν πυρετό; Μήπως πιστεύατε πως με αυτού του είδους τα προπετάσματα καπνού, τα δήθεν δωράκια, τα διαρκή πήγαινε - έλα και «είπα - ξείπα» ο κόσμος θα μπερδευτεί και θα ξεχάσει ότι κάθε ευρώ που του επιστρέφετε με το ένα χέρι, του το παίρνετε με το άλλο, ότι σήμερα μειώνετε τις ασφαλιστικές εισφορές που εσείς αυξήσατε, κοροϊδεύοντας, μάλιστα, τους ελεύθερους επαγγελματίες και τους επιστήμονες επειδή φοράνε γραβάτες; Θα είχατε ίσως περισσότερο σεβασμό απέναντί τους αν φορούσαν ποσέτ, όπως ο εμπνευστής του νόμου που σήμερα ουσιαστικά ξηλώνεται, καταργώντας το ενιαίο των εισφορών, τον βασικό του πυλώνα. Άλλη μεγαλειώδη κωλοτούμπα: Πριν από δύο χρόνια μας παρουσιάζετε τον νόμο Κατρούγκαλο ως τη μεγάλη ασφαλιστική μεταρρύθμιση, που δήθεν θα αποκαταστήσει τις αδικίες του παρελθόντος. Πιστεύω ότι θυμόμαστε όλοι τον κ. Πετρόπουλο που μας έλεγε ότι περπατάει στον δρόμο και του σφίγγουν αυθόρμητα το χέρι οι πολίτες γιατί - λέει - πληρώνανε λιγότερες ασφαλιστικές εισφορές. Ίσως κόπηκαν οι ευχαριστίες γι' αυτό είπε να μειώσει κι άλλο τις εισφορές. Αστειεύομαι φυσικά! Η αλήθεια είναι ότι ο «κατρουγκάλιος» ΕΦΚΑ κατέστρεψε τον αγορά εργασίας. Οδήγησε τις χήρες και τους χαμηλοσυνταξιούχους στην απόγνωση με τις ανάλγητες περικοπές των συντάξεων χηρείας και την κατάργηση του ΕΚΑΣ. Έκανε το κράτος συνέταιρο στα έσοδα, αλλά όχι στα έξοδα του κάθε επαγγελματία και του κάθε αγρότη. Είναι ένα σύστημα που δημεύει τον κόπο των σκληρά εργαζομένων Ελλήνων, για να κάνουν καλά οι κομματικοί πελάτες και τα στελέχη του ΣΥΡΙΖΑ. Και σήμερα προσπαθείτε με αποσπασματικές ρυθμίσεις και ημίμετρα, αφήνοντας έξω κατηγορίες ασφαλισμένων και λέγοντας τη μισή αλήθεια, να καλύψετε τα τραγικά λάθη που κάνετε. Η ζημιά, όμως, που έχετε προκαλέσει στη χώρα, είναι ανυπολόγιστη. Και είναι ζημιά όχι μόνο στην οικονομία, αλλά ζημιά στους θεσμούς και, δυστυχώς, ζημιά στα εθνικά θέματα. Και αυτό γιατί δεν την αντέχετε την αστική κοινωνία με τα δικαιώματα και τις ελευθερίες. Μία λαϊκή, αυταρχική δημοκρατία θα θέλατε με τα μεγαλεία του φίλου σας του Τραμπ και των ηγετίσκων των Βαλκανίων. Έρχεται, όμως, η στιγμή που τα πράγματα θα αλλάξουν. Ο κ. Μητσοτάκης έχει ήδη καταθέσει αυτό το σχέδιο - λιγότεροι φόροι και εισφορές - για την επανεκκίνηση της οικονομίας, την απλοποίηση διαδικασιών για την προώθηση των επενδύσεων, με τους δημιουργικούς Έλληνες και Ελληνίδες μπροστά στον παραγωγικό τομέα μπροστάρη και τον δημόσιο τομέα συμπαραστάτη, δουλειές, ευκαιρίες, εμπιστοσύνη, αλήθεια και σταθερότητα, κανονικότητα και ασφάλεια για όλους. Ευχαριστώ πολύ.
Ευχαριστούμε, κυρία συνάδελφε. Τον λόγο έχει η συνάδελφος κ. Ευφροσύνη Καρασαρλίδου.
Ευχαριστώ, κύριε Πρόεδρε. Αγαπητοί συνάδελφοι, αντιλαμβανόμαστε όλοι μας πως μετά από ένα μεγάλο διάστημα σκληρής δημοσιονομικής πολιτικής αυτός ο κύκλος έχει κλείσει και σήμερα η Κυβέρνησή μας μπορεί να φέρει προς ψήφιση ένα νομοσχέδιο που δίνει μια σημαντική ελάφρυνση των ασφαλιστικών εισφορών των μη μισθωτών, των αγροτών, των ελεύθερων επαγγελματιών, των αυτοαπασχολούμενων, καθώς και μια σειρά άλλων ρυθμίσεων, όπως αυτή του άρθρου 23, του δικαιώματος, δηλαδή, παράστασης πολιτικής αγωγής για δεδουλευμένες αποδοχές και για την αποζημίωση απόλυσης. Δηλαδή, οι εργαζόμενοι για πρώτη φορά αποκτούν το δικαίωμα να παρίστανται ως πολιτικοί ενάγοντες στις ποινικές δίκες σε βάρος των εργοδοτών τους. Έχουμε τη δυνατότητα να προβούμε στην ψήφιση αυτού του νομοσχεδίου σήμερα, διότι η Κυβέρνησή μας τόλμησε να μεταρρυθμίσει το ασφαλιστικό σύστημα με την ενοποίηση των ταμείων, με τη δημιουργία του ΕΦΚΑ και άλλων δομών. Τόλμησε, δηλαδή, να αλλάξει την ασφαλιστική φιλοσοφία. Ναι, δημιουργήσαμε ένα σύστημα απόλυτα προσαρμοσμένο στην περίοδο της οικονομικής κρίσης, που, όμως, δίνει περιθώρια μεταρρυθμίσεων ώστε να ανταποκρίνεται στις εκάστοτε ανάγκες της κοινωνίας. Συνάδελφοι των άλλων κομμάτων - δεν είναι και κανείς εδώ, μόνο εσείς -
Λυπάμαι που δεν έχετε κοινό.
...επιτρέψτε μου να σας πω πώς όταν ασκείτε την κριτική σας μοιάζετε είτε να ξεχνάτε ηθελημένα, είτε τεχνηέντως να αγνοείτε ότι οι νομοθετικές αλλαγές που ψηφίστηκαν το 2016 και έπειτα, ψηφίστηκαν στο πλαίσιο μνηνομιακών νομοθεσιών, οπότε αυτό σήμαινε ότι τα έσοδα μέσω των εισφορών έπρεπε να αυξηθούν και οι ασφαλιστικές και άλλες δαπάνες να περιοριστούν στα αναγκαία. Σήμερα, αφού καταφέραμε και βγάλαμε τη χώρα από τα μνημόνια, στηρίζουμε το κοινωνικό κράτος δικαίου, κύριο συστατικό του οποίου αποτελεί το ασφαλιστικό σύστημα. Παρεμβαίνουμε με αναδιανεμητικούς και επανορθωτικούς μηχανισμούς προς όφελος αυτών των πολιτών που έκαναν και τις μεγαλύτερες θυσίες, με σκοπό να διορθώσουμε τις όποιες αδικίες προκλήθηκαν αναγκαστικά από την εφαρμογή μέτρων οικονομικής πολιτικής που έπρεπε να ληφθούν τα προηγούμενα χρόνια. Το πράττουμε με την κοινωνική αρχή που αρμόζει στο κράτος δικαίου, της παρέμβασης και εξισορρόπησης των ανισοτήτων και το νοιώθουμε ως χρέος μας απέναντι στους πολίτες και κυρίως στη μεσαία τάξη που μέσα της έχει το πιο δημιουργικό και το πιο αναπτυξιακό κομμάτι της κοινωνίας, το οποίο έχει πληγεί τα προηγούμενα χρόνια. Ναι, συστήνουμε ένα υγιές σύστημα ασφάλισης και όχι στο πλαίσιο προεκλογικών σκοπιμοτήτων, όπως εσείς μας λέτε, αλλά με τομές και με μεταρρυθμίσεις, με τομές που έχουν γίνει στο παρελθόν και με μεταρρυθμίσεις που γίνονται σήμερα και θα γίνουν και στο μέλλον, με σκληρή δουλειά τα σχεδόν τέσσερα χρόνια της διακυβέρνησής μας και, βεβαίως, με τις θυσίες και τη συμμετοχή του ελληνικού λαού. Εμείς, λάβαμε έλλειμμα στα ασφαλιστικά ταμεία και θα παραδώσουμε τον ΕΦΚΑ στο τέλος της τετραετίας με πλεόνασμα. Δημιουργήσαμε ένα βιώσιμο σύστημα κοινωνικής ασφάλισης. Το 88% των αγροτών και των ελεύθερων επαγγελματιών πληρώνει λιγότερες εισφορές από αυτές που πλήρωνε. Οι εκκρεμείς κύριες συντάξεις είναι κάπου κάτω από τριάντα πέντε χιλιάδες, ενώ μας παραδώσατε σε εκκρεμότητα γύρω στις τετρακόσιες χιλιάδες. Οι αριθμοί, λοιπόν, επιβεβαιώνουν ότι η καταστροφολογία της Αντιπολίτευσης και κυρίως της Νέας Δημοκρατίας για άλλη μια φορά θα πέσει στο κενό. Και ξέρετε, αυτό το νομοσχέδιο αποτελεί το τρίτο ευνοϊκό μέτρο από τα είκοσι για τα οποία δεσμεύτηκε ο Πρωθυπουργός στη Διεθνή Έκθεση της Θεσσαλονίκης και είπε πως θα φέρει προς ψήφιση στη Βουλή. Και παρά τις άναρθρες κραυγές σας, συνάδελφοι της Αντιπολίτευσης, που εξυπηρετούν μάλλον μια πρώιμη προεκλογική πολιτική, θα αναγκαστείτε να τα ψηφίσετε όλα. Ένα προς ένα θα τα ψηφίσετε. Σήμερα, όμως, η συζήτηση σε αυτή την Αίθουσα θα έπρεπε να γίνεται με άλλους όρους, διότι το ασφαλιστικό αποτελεί εθνικό θέμα. Η πολιτική παρέμβασή σας, συνάδελφοι, θα έπρεπε να είναι προς την κατεύθυνση της συναίνεσης και όσο είναι δυνατόν στη βελτίωση των μεταρρυθμίσεων. Γιατί στόχος όλων θα έπρεπε να είναι ένα αποδεκτό, εφαρμόσιμο και σταθερό ασφαλιστικό σύστημα, το οποίο θα είναι άρρηκτα συνδεδεμένο με τις ανάγκες της κοινωνίας. Σας ευχαριστώ.
Ευχαριστώ, κυρία συνάδελφε. Τον λόγο έχει ο συνάδελφος κ. Κατσιαντώνης, για επτά λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, μετά και από την εισήγηση του Πρωθυπουργού από αυτό εδώ το Βήμα, είμαι πλέον σίγουρος ότι οι υποκριτικές του ικανότητες είναι απίστευτες. Αν δεν γνώριζα καλύτερα, θα είχα πραγματικά δάκρυα στα μάτια μου. Από τη μία δάκρυα χαράς για την εικόνα που μας είπε λίγο - πολύ ότι επικρατεί στην οικονομία της χώρας, στην ουσία είναι όλα καλά, όλα ανθηρά. Και από την άλλη, μας έδειξε πόσο ευαισθητοποιημένος είναι για τους συνταξιούχους, δηλαδή θα ήταν δάκρυα λύπης. Φάνηκε ότι είχε μεγάλη διάθεση σήμερα ο Πρωθυπουργός για να μας εκπλήξει. Και λέγοντας αυτό, πιστέψτε με, δεν προσπαθώ να δώσω επαίνους στον Πρωθυπουργό, αλλά οι εκπλήξεις σας κάθε άλλο παρά θετικές κι ευχάριστες είναι, αφού το μόνο που πετυχαίνετε είναι να αυτοακυρώνεστε και ο ίδιος ο Πρωθυπουργός μαζί σας, όπως και με το παρόν νομοσχέδιο, που κορυφώνεται στην ουσία το ράβε - ξήλωνε του νόμου Κατρούγκαλου. Μας είχατε παρουσιάσει ότι πρόκειται για έναν νόμο - σημείο αναφοράς για την ασφαλιστική μεταρρύθμιση. Μας είχατε πει, χτυπώντας μάλιστα το χέρι σας σε αυτά εδώ τα έδρανα, ότι αυτός ο νόμος θα έφερνε τα πάνω κάτω στην ασφαλιστική δικαιοσύνη και θα εξίσωνε τους ασφαλισμένους έναντι των παλιών, δήθεν, ανισοτήτων. Αυτό, όμως, που δεν μας είχατε πει ήταν για την προχειρότητα του πονήματός σας κι ότι μετρούσατε ανάποδα για την κατάργησή του, καθώς δυόμισι χρόνια μετά την ψήφισή του προσπαθείτε άρον άρον να το μαζέψετε. Δυστυχώς, όμως, δεν μαζεύονται με την ίδια ευκολία οι καταστροφικές του συνέπειες στην οικονομία και στους ασφαλισμένους, που από το 2016 γονάτισαν με τις εξοντωτικές εισφορές που τους επιβάλατε. Έτσι, φτάσαμε σήμερα να έχουμε ελεύθερους επαγγελματίες σε αδιέξοδο, τους πρώην εργαζόμενους με μπλοκάκια να συνεχίζουν ως μισθωτοί, πλην όμως στην πράξη έχουν δει πετσοκομμένες τις αποδοχές τους λόγω συμψηφισμών και πάνω απ' όλα, έχουμε τα συμπεράσματα που καταγράφηκαν τα τελευταία χρόνια, τα οποία, δυστυχώς, έδειξαν κατακόρυφη πτώση του αριθμού των αυτοαπασχολούμενων και ελεύθερων επαγγελματιών. Προφανώς, αυτό το τελευταίο καταλαβαίνετε τι σημαίνει από άποψη κυκλικής οικονομίας, αφού η μείωση του αριθμού τους έφερε φυσικά και μείωση των δηλωθέντων εισοδημάτων τους. Ξέρετε πλέον ότι καταστρέψατε τους ελεύθερους επαγγελματίες, τους γιατρούς, τους δικηγόρους, τους μηχανικούς, τους οικονομολόγους και πάνω απ' όλα τους αγρότες. Και φυσικά, καταστρέψατε την οικονομία, γιατί δεν φτάνει που επιβάλατε ένα τραγικό ασφαλιστικό σύστημα, συνεχίσατε και με τον ίδιο τραγικό τρόπο την τακτική της υπερφορολόγησης, γεγονός που διέλυσε και ακόμη διαλύει ό,τι απέμεινε από τον παραγωγικό ιστός της χώρας. Αλήθεια, είναι ανάπτυξη και εξέλιξη του ασφαλιστικού συστήματος οι δύο ταχυτήτων κατηγορίες συνταξιούχων; Αλήθεια, πόσο ανταποδοτικές είναι οι δυσβάσταχτες εισφορές που καταβάλλουν οι ασφαλισμένοι; Εάν έθετα αυτό το ερώτημα στον εαυτό μου, η απάντηση θα ήταν με κεφαλαία γράμματα «ΚΑΘΟΛΟΥ». Και το όλο θέμα γίνεται ακόμη χειρότερο, αφού ταυτόχρονα εσείς προκειμένου για παράδειγμα να παγώσετε την περικοπή των συντάξεων - με την οποία φυσικά δεν διαφωνούμε, αλλά υπό άλλες προϋποθέσεις - τι κάνετε; Κόβετε μέτρα για τους ανέργους. Κόβετε εξετάσεις για τους άπορους στη δημόσια υγεία. Αντιμετωπίζετε απαθώς την αδυναμία έγκαιρης χορήγησης φαρμάκων και εξετάσεων σε καρκινοπαθείς. Δεν πρέπει να ξεχνάμε τι συνέβη τον προηγούμενο Αύγουστο, όπου αρκετοί συμπολίτες μας στην κυριολεξία εκλιπαρούσαν να τους εγκρίνετε το σκεύασμα Etoposide και την εξέταση Oncotype DX. Και βέβαια δημιουργείτε στρατιές ανέργων, αφού το σύστημα ασφάλισης δεν βοηθά την ενίσχυση της απασχόλησης, η οποία ανέρχεται περίπου στο ένα εκατομμύριο ανέργους τον τελευταίο ένα με ενάμιση χρόνο θα έλεγα. Αυτά και άλλα πολλά συνεχίζετε να κάνετε όλως αψυχολόγητα και με έλλειψη στρατηγικού σχεδιασμού. Κύριοι της Κυβέρνησης, στερείτε τελικώς από τη χώρα μας πολύτιμη ρευστότητα και εν τέλει το μόνο που πετυχαίνετε είναι να φτωχοποιείτε τους Έλληνες πολίτες. Ξέρετε, δεν μας λέτε τίποτα για τα πλασματικά υπερπλεονάσματα - εάν καταλάβαινε ο κόσμος τι σημαίνουν τα πλασματικά υπερπλεονάσματα! - στα οποία βασιστήκατε και συνεχίζετε να βασίζεστε για να μας βγάλετε από τη μνημονιακή περίοδο. Και βέβαια εσείς ήσασταν αυτοί που μας βυθίσατε σε αυτή τα τελευταία τριάμισι χρόνια. Γιατί πραγματικά, εάν ξέρατε το μέγεθος της καταστροφής με τα μνημόνια που μας επιβάλατε, θα ψάχνετε γωνιά για να κλάψετε, πριν το κλάμα που θα ρίξετε μετά από τα αποτελέσματα της κάλπης. Ευτυχώς, όμως, οι της Ευρώπης - ακόμη και αυτοί που σας χαϊδεύουν τόσα χρόνια τα αυτιά - σας τράβηξαν τελικά το αυτάκι, αφού σας ψέλνουν στην τελευταία έκθεσή τους για το ότι ξεχάσατε μετά το τέλος του μνημονίου να προχωρήσετε τις μεταρρυθμίσεις, τις οποίες εσείς είχατε συμφωνήσει, και μάλιστα καμμία απ' αυτές δεν έχει ολοκληρωθεί. Και σε αυτό το σημείο θέλω να σας θέσω ένα ερώτημα. Πραγματικά, αλήθεια, γιατί ενεργείτε τόσο διχαστικά και αυτοκαταστροφικά; Και καλά, για το τελευταίο, αν θέλετε να αυτοκαταστραφείτε ως πολιτικές οντότητες, δεν μου πέφτει προσωπικά λόγος. Μας πέφτει λόγος όμως, και κυρίως πέφτει λόγος στον ελληνικό λαό, γιατί τον οδηγείτε στην καταστροφή με τις δικές σας ενέργειες. Πολύ σύντομα θα δείτε φάτσα κάρτα το πλήρωμα του πολιτικού και κοινωνικού σας χρόνου. Και θα είναι σίγουρα αμείλικτος ο πέλεκυς της ψήφου των πολιτών. Ποτέ δεν είναι αργά για σύνεση και συναίνεση, αρκεί να ακολουθήσετε τον δρόμο της λογικής και του διαλόγου, όπως σας έχουμε καλέσει κατ' επανάληψη απ' αυτό εδώ το Βήμα. Και να είστε σίγουροι, κύριοι της Κυβέρνησης, ότι ο κόσμος, ο ελληνικός λαός δεν έχει πλέον αυταπάτες, δεν πιστεύει στις εύκολες λύσεις και σίγουρα δεν πιστεύει στα ψέματα. Σας ευχαριστώ πολύ.
Ευχαριστώ, κύριε συνάδελφε. Κυρίες και κύριοι συνάδελφοι, έχω να σας κάνω μία πρόταση και σας παρακαλώ να συναινέσετε. Έχουμε ακόμα τριάντα πέντε ομιλητές. Έχουμε ακόμα το σύνολο των Υπουργών. Δεν έχουν μιλήσει. Και ενδεχομένως να ζητηθούν και δευτερολογίες από εισηγητές ή κοινοβουλευτικούς εκπροσώπους. Αντιλαμβάνεστε ότι θα πάμε πάρα πολύ αργά. Έγινε μία προσπάθεια για να δούμε εάν μπορεί να περιοριστεί ο κατάλογος. Οι συνάδελφοι φιλοδοξούν να μιλήσουν και καλά κάνουν. Δεν μπορεί να υπάρξει περικοπή. Θα ήθελα να σας ζητήσω, παρακαλώ, να συναινέσετε να κάνουμε τα επτά λεπτά πέντε λεπτά.
Κύριε Πρόεδρε, δεν μπορεί να συμβαίνει συνεχώς αυτό το πράγμα. Είναι συνέχεια σε βάρος των Βουλευτών.
Μην μου πείτε κάτι με το οποίο θα συμφωνήσω έτσι και αλλιώς. Έχετε δίκιο.
Οι κοινοβουλευτικοί εκπρόσωποι μονίμως μιλάνε περισσότερο.
Έχετε δίκιο και μην επιχειρηματολογείτε, γιατί έχετε δίκιο. Όσοι είναι προς τα μισά του καταλόγου και μετά, συνήθως υφίστανται αυτή τη συνέπεια. Σας λέω, όμως, να το κάνουμε εάν συναινείτε. Εάν δεν συναινείτε, να το κρατήσουμε στο επτάλεπτο. Προβλέπω να πάμε μετά τις δέκα - εάν είναι δέκα και δεν είναι και πολύ παραπάνω - εάν πάμε έτσι. Αν συναινείτε, οι επικεφαλής των Κοινοβουλευτικών Ομάδων, οι Κοινοβουλευτικοί Εκπρόσωποι, να με ενημερώσουν στην Έδρα. Εγώ για την ώρα θα κρατήσω το επτάλεπτο. Ένα θέλετε, όμως, σας παρακαλώ, να πάμε στο πεντάλεπτο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα τέσσερις μαθήτριες και μαθητές και τρεις εκπαιδευτικοί συνοδοί τους από το 1ο ΕΠΑΛ Βόλου. Η Βουλή τούς καλωσορίζει [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Ρίζος.
Ευχαριστώ, κύριε Πρόεδρε. Θα προσπαθήσω να είμαι όσον το δυνατόν συντομότερος. Άλλωστε, έχω την αίσθηση ότι τα θέματα του σημερινού νομοσχεδίου, η σημαντική μείωση των ασφαλιστικών εισφορών για ελεύθερους επαγγελματίες, αγρότες, αυτοαπασχολούμενους, μηχανικούς, δικηγόρους, γιατρούς, τους νέους επιστήμονες, για τους οποίους ήδη ισχύει ένα καθεστώς εκπτώσεων το οποίο βελτιώνεται παραπέρα, έχουν γίνει γνωστά στην ελληνική κοινωνία, ακριβώς επειδή την αφορούν. Κι έχω την αίσθηση ότι και η ίδια η Αντιπολίτευση, παρά τις αντιπολιτευτικές κορώνες και τις γνωστές ατάκες που ακούσαμε πάλι εδώ σήμερα, τα γνωστά που ακούμε τρία χρόνια τώρα για σεισμούς, λοιμούς, καταποντισμούς, γνωρίζει ότι το σημερινό νομοσχέδιο περιλαμβάνει σειρά θετικών μέτρων κι έτσι δεν μπορεί να πάει ενάντια σε αυτό. Θυμίζω, άλλωστε, ότι ήδη από την 1η Γενάρη του 2017, περίπου ένα εκατομμύριο διακόσιες πενήντα χιλιάδες μη μισθωτοί, το 88% των ελεύθερων επαγγελματιών δηλαδή, καταβάλλουν χαμηλότερες εισφορές και μάλιστα χαμηλότερες από εκείνες που κατέβαλλαν πριν τη λειτουργία του ΕΦΚΑ, του Ενιαίου Φορέα Κοινωνικής Ασφάλισης. Σήμερα προχωρούμε στην ελάφρυνση των εισφορών για επιπλέον περίπου διακόσιες πενήντα χιλιάδες μη μισθωτούς. Νομίζω ότι είναι η ανάδειξη της σπουδαιότητας της δημιουργίας του ΕΦΚΑ για την ασφαλιστική πραγματικότητα της χώρας μας. Θα σταθώ σε δύο πράγματα. Το νομοσχέδιο, πέρα από αυτά που είναι πολύ σημαντικά, έχει μία επιπλέον αξία, γιατί ακριβώς αποδομεί, αχρηστεύει τελείως το επιχείρημα σχεδόν σύσσωμης της Αντιπολίτευσης ότι δεν έγινε και τίποτα σημαντικό που βγήκαμε από τα μνημόνια την 21η Αυγούστου. Άρα, το νομοσχέδιο, λοιπόν, που συζητάμε σήμερα καταδεικνύει ακριβώς με όλα τα θετικά που περιλαμβάνονται σε αυτό το αν έχει σημασία που βγήκαμε από τη στενωπό των προγραμμάτων λιτότητας. Ρωτήστε, αν θέλετε, και την κοινωνία, που την επηρεάζουν θετικά όλα αυτά που θα ψηφίσουμε σήμερα, αν υπάρχει αυτή η αξία. Δεύτερον, είναι ένα νομοσχέδιο που στην πράξη βοηθά σημαντικά τον κόσμο της εργασίας. Σύντομα, όπως όλοι γνωρίζουμε, θα έχουμε την αύξηση του κατώτατου μισθού, την κατάργηση του υποκατώτατου μισθού, αυτό που είναι το πιο ντροπιαστικό για τη χώρα μας. Ήταν μια ευκαιρία που βρήκανε για να τον φέρουν στη χώρα με την αφορμή των μνημονίων και οι οποίοι μάλιστα μας κουνάνε το δάχτυλο. Παράλληλα, έχουν αρχίσει το τελευταίο διάστημα να υπογράφονται η μία μετά την άλλη οι επεκτάσεις των κλαδικών συλλογικών συμβάσεων, που έχουν θετική επίπτωση όχι μόνο μισθολογικά, αλλά και στη διασφάλιση καλύτερων συνθηκών εργασίας. Άρα, έχει τέτοια αξία, αυταξία πια, αυτή η έξοδος από τα μνημόνια. Να σας δώσω ένα παράδειγμα: Ο ΣΕΠΕ επεκτείνει τα γραφεία του στον βόρειο Έβρο, κάτι που δεν είχε γίνει μέχρι τώρα ποτέ. Απέναντι σε όλες αυτές τις εξελίξεις στον χώρο εργασίας να δούμε τι μας λέει το κόμμα της Νέας Δημοκρατίας. Σε επίπεδο ρητορικής; «Ιδεοληψία της Κυβέρνησης στα εργασιακά, που ασχολείται με τις συλλογικές συμβάσεις», μας έλεγε ο κ. Μητσοτάκης. «Ξεπερασμένο το οκτάωρο και η σταθερή εργασία». Όλα αυτά τα διαμάντια έχουν ειπωθεί εδώ μέσα, σε αυτήν την Αίθουσα. Και ας δούμε και σε επίπεδο καθαρά πρακτικής το success story του κ. Σαμαρά με την ανεργία να χτυπάει το 27,9%, ενώ σήμερα η ανεργία είναι στο 19%. Παρ' όλα αυτά, ακούμε φωνές που λένε «καταστρεφόμαστε και δεν πάμε καθόλου καλά». Μέχρι πριν τι είχαμε; Είχαμε τις απολύσεις φυλάκων, καθαριστριών, κατάργηση Δημοτικής Αστυνομίας, διαθεσιμότητες τεχνικής εκπαίδευσης και φυσικά η διαθεσιμότητα στους συναδέλφους γιατρούς του ΙΚΑ από τον κ. Γεωργιάδη. Ήταν τόσο μεγάλο το ενδιαφέρον της Νέας Δημοκρατίας για τον κόσμο της εργασίας που αναγκάστηκε ακόμα και ο πρώην Πρόεδρός της, ο κ. Μεϊμαράκης, να πει το 2016 ότι οι απολυμένες καθαρίστριες δεν είναι μεταρρύθμιση. Θέλω να πω, σημειώνοντας όλα τα παραπάνω, ότι υπάρχει μια συνειδητή προσπάθεια από συγκεκριμένες πτέρυγες του Κοινοβουλίου η μπάλα να φεύγει συνεχώς έξω από το γήπεδο, όπως λένε και οι ποδοσφαιρόφιλοι. Γιατί; Για να μη γίνει καμμιά ουσιαστική συζήτηση για τον κόσμο της εργασίας, για τις προσλήψεις που πρέπει να γίνουν στην υγεία, στην παιδεία, στο κοινωνικό κράτος, για την ανάπτυξη που πρέπει να έρθει στη χώρα μας, με όρους όμως δικαιοσύνης και διαφάνειας. Γινόμαστε καθημερινά αυτόπτες μάρτυρες της αντίφασης από τη μια να καταγγέλλουν οι Βουλευτές της Αντιπολίτευσης ότι δεν υπάρχει όσο προσωπικό θα έπρεπε στα νοσοκομεία, στα σχολεία. Λέμε ότι ναι, έτσι είναι. Τα μνημόνια τσάκισαν αυτές τις δομές. Εδώ έχουμε και το εξής φαινόμενο: Κατατίθεται ερώτηση για Νοσοκομείο του Έβρου, για γιατρό. Δηλαδή, τι θα έπρεπε να κάνουμε; Αν τηρούσαν την αναλογία ένα προς πέντε, θα έπρεπε να περιμένουμε να φύγουν άλλοι τέσσερις γιατροί για να έρθει ένας. Αυτή είναι η λογική. Άρα, τώρα που ανασαίνει η χώρα, δρομολογούμε και προσλήψεις που πρέπει να γίνουν και στην υγεία και στην παιδεία και στο κράτος πρόνοιας. Αυτό δεν είναι ούτε παροχολογία ούτε ρουσφέτια του ΣΥΡΙΖΑ. Άρα, θα πρέπει να ξεχωρίσουμε και να δούμε τι θέλουμε. Θέλουμε επιτέλους να στελεχωθούν οι δομές υγείας; Θέλουμε επιτέλους να έχουμε δασκάλους και καθηγητές στα σχολεία μας; Άρα, περιμένουμε ακόμα αυτή την απάντηση. Για να κλείσω, εκτιμώ ότι παρά τις δυσκολίες που έχουμε εδώ πέρα, η δημόσια συζήτηση και θα γίνει και θα είναι θετική για την Κυβέρνηση. Ευχαριστώ.
Ευχαριστώ, κύριε συνάδελφε. Κύριε Υπουργέ, πριν σας δώσω τον λόγο, θα ανακοινώσω τους προσκεκλημένους μας που μπαίνουν στο θεωρείο. Αμέσως μετά θα πάρετε τον λόγο. Αγαπητοί φίλοι, δεν έχουμε ακόμη κανένα νέο για την ενημέρωση που ζήτησα. Θα πάμε αργά, αλλά δεν πειράζει.
Κύριε Πρόεδρε, τι ώρα προβλέπετε, αν επιτρέπετε;
Γύρω στις 22.00΄.
Αν πάμε φυσιολογικά.
Αν πάμε φυσιολογικά, που μπορεί να πάμε και μετά. Εγώ λέω το απολύτως βέβαιο, ότι πριν από τις 22.00΄ δεν θα τελειώσουμε. Είναι τριάντα πέντε οι ομιλητές, οι Υπουργοί, οι δευτερολογίες. Έκανα μια έκκληση για να γίνει πεντάλεπτο. Εν πάση περιπτώσει, θα δούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα οκτώ μέλη από την Ευρωπαϊκή Επιτροπή Οικονομικών και Κοινωνικών Υποθέσεων (EESC). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι Βουλευτές, επιτρέψτε μου να ξεκινήσω με μία παρατήρηση για ένα κομμάτι του νομοσχεδίου που μπορεί για κάποιον να καταγράφεται στα μικρά. Και λέω να καταγράφεται στα μικρά γιατί, όπως έχουμε αποδείξει πολλές φορές από το Υπουργείο Εργασίας, μία σειρά από νομοθετικές ρυθμίσεις που είχαμε περάσει στο προηγούμενο διάστημα, είτε για την καταπολέμηση της αδήλωτης και υποδηλωμένης εργασίας είτε για τα δεδουλευμένα είτε για όλο το πλέγμα των δικαιωμάτων των εργαζομένων, πάρα πολλές φορές από την Αντιπολίτευση είχαν καταγραφεί ως μικρά μπροστά στα μεγάλα οικονομικά ζητήματα. Εμείς πάντα λέγαμε ότι αυτές οι μικρές διατάξεις αφορούν τη ζωή χιλιάδων εργαζομένων. Θυμάμαι ότι όταν είχα πρωτοαναλάβει την ευθύνη της Επιθεώρησης Εργασίας, μου είχε διηγηθεί ένας Επιθεωρητής Υγείας και Ασφάλειας από την περιοχή του Βόλου μία περίπτωση όπου σε έναν έλεγχο τον είχαν λούσει με πετρέλαιο και απειλούσαν να τον κάψουν ζωντανό εκείνη τη στιγμή του ελέγχου, εάν αυτός προχωρούσε στη βεβαίωση της παράβασης και των προστίμων. Νομίζω ότι αυτό το οποίο γίνεται με αυτό το νομοσχέδιο σήμερα που θωρακίζουμε νομικά τους επιθεωρητές, αναβαθμίζουμε τη θέση τους και τους εξασφαλίζουμε ότι σε οποιαδήποτε τέτοια περίπτωση θα έχουν νομική υποστήριξη και δεν θα είναι μόνοι τους απέναντι στον οποιονδήποτε, πέρα από ένα αυτονόητο βήμα που έπρεπε να κάνει μία πολιτεία που σέβεται αυτούς τους εργαζόμενους, είναι και ένα μεγάλο ευχαριστώ σε όλους τους εργαζόμενους των ελεγκτικών μηχανισμών που καθημερινά σε πολύ δύσκολες συνθήκες κάνουν ό,τι μπορούν, για να προστατεύσουν τα δικαιώματα των εργαζομένων. Νομίζω ότι αυτή η Κυβέρνηση ακριβώς έχει αναδείξει πόσο κρίσιμο για εμάς είναι η προστασία και η αναβάθμιση των ελεγκτικών μηχανισμών, γιατί στο τέλος της ημέρας είναι προστασία των εργαζομένων. Πρώτη πολιτική παρατήρηση. Αναδείχθηκε και μέσα στη συζήτηση ότι η Νέα Δημοκρατία βασίζεται διαρκώς στην καταστροφολογία. Εδώ, όμως, πρέπει να βάλουμε ένα πολιτικό ερώτημα. Γιατί η Νέα Δημοκρατία διαρκώς καταφεύγει στην καταστροφολογία, μία καταστροφολογία η οποία για μένα ποτέ δεν επιβεβαιώνεται. Αξιολογήσεις οι οποίες δεν θα κλείνανε, κόφτης ο οποίος θα ερχόταν το '16, δεν ήλθε το '16, θα ερχόταν το '17, δεν ήλθε το '17, πρόγραμμα που δεν θα έκλεινε το '18, πιστοληπτική γραμμή στήριξης, σε όλα έξω. Η Νέα Δημοκρατία καταφεύγει στην καταστροφολογία για έναν πολύ απλό λόγο. Γιατί όποτε αναγκάζεται να μιλήσει προγραμματικά, το πρόγραμμά της συναγωνίζεται σε ακρότητα το πρόγραμμα του Διεθνούς Νομισματικού Ταμείου. Πολλές φορές μάλιστα το ξεπερνάει και ακριβώς επειδή κατανοεί ότι δεν μπορεί να στήσει ηγεμονική αφήγηση, δεν μπορεί να στήσει πλαίσιο και συναινέσεις μέσα στην ελληνική κοινωνία, όταν στη δημόσια διοίκηση υπερασπίζεται το 5 προς 1, όταν στα εργασιακά είναι ενάντια στις συλλογικές συμβάσεις, όταν είναι ενάντια στην αύξηση του κατώτατου μισθού, το τελευταίο της καταφύγιο είναι η καταστροφολογία. Μία καταστροφολογία η οποία διαρκώς φαίνεται ότι δεν συνάδει με την πραγματικότητα. Δεύτερο στοιχείο δυστυχώς είναι ότι διαρκώς συζητάμε χωρίς να σεβόμαστε καθόλου τα πραγματικά δεδομένα. Υπάρχει ένα αφήγημα από τη Νέα Δημοκρατία ότι φέρατε υπερπλεονάσματα, υπερφορολογήσατε και έτσι έχετε καταστρέψει την οικονομία. Την ίδια στιγμή, αν κάποιος συγκρίνει τα νούμερα των πλεονασμάτων που είχαν υπογράψει οι προηγούμενες Κυβερνήσεις, βλέπει ότι το 2015 είχαν υπογράψει πρωτογενές πλεόνασμα 3%. Η σημερινή Κυβέρνηση μετά από την αχρείαστη διαπραγμάτευση του εξαμήνου πέτυχε έλλειμμα 0,25%. Το 2016 πρωτογενές πλεόνασμα 4,2% υπογεγραμμένο. Η σημερινή Κυβέρνηση πέτυχε 0,5%. Το 2017 πρωτογενές πλεόνασμα 4,5%. Η σημερινή Κυβέρνηση πέτυχε 1,75%. Το 2018 πρωτογενές πλεόνασμα 4,5%, η σημερινή Κυβέρνηση πέτυχε 3,5%. Μόνο σε αυτήν την περίοδο, από αυτήν την αχρείαστη διαπραγμάτευση, όπως λένε, αυτή η Κυβέρνηση κέρδισε 20 δισεκατομμύρια. Αυτό είναι ένα δεδομένο. Δεν μπορούμε να το ξεπερνάμε με την ευκολία με την οποία όλοι οι Εισηγητές της Νέας Δημοκρατίας μιλάνε για υπερπλεονάσματα. Δεύτερο κομμάτι, δεύτερη αξιολόγηση και συντάξεις. Έρχονται εδώ και λένε ότι οι συντάξεις ήταν ένα αχρείαστο μέτρο. Να θυμηθούμε λίγο τη δεύτερη αξιολόγηση; Να θυμηθούμε ότι τη στιγμή που η Ελληνική Κυβέρνηση έλεγε ότι «δεν θα κλείσω τη δεύτερη αξιολόγηση, αν δεν κερδίσω τις συλλογικές συμβάσεις εργασίας» - κάτι το οποίο το κερδίσαμε και σήμερα φαίνεται ότι το κερδίσαμε - η Αξιωματική Αντιπολίτευση έλεγε τόσα και άλλα τόσα μέτρα, έλεγε «κλείστε και μη συζητάτε άλλο», έλεγε ότι η αξιολόγηση δεν κλείνει, γιατί έχουμε ιδεοληψίες. Θυμόμαστε πολύ καλά τον κ. Χατζηδάκη να λέει ακριβώς στον Μοσκοβισί να τον ενημερώσει για το αν η Κυβέρνηση θα αθετήσει τις δεσμεύσεις της, γιατί το πρόγραμμα της Νέας Δημοκρατίας έχει φτιαχτεί στη βάση των δεσμεύσεων που έχει αναλάβει η χώρα. Και δεσμεύσεις εννοούσαν την περικοπή των συντάξεων. Και είναι ξεκάθαρο από τις τοποθετήσεις που έχουν γίνει σήμερα από τους εισηγητές της Νέας Δημοκρατίας ότι η Νέα Δημοκρατία στην πραγματικότητα το υπερασπίζεται αυτό το μέτρο και νομίζω ότι ίσως το πιο ξεκάθαρο, είναι όταν βγαίνουν διάφοροι - όπως η κ. Ξαφά - σύμβουλοι του κ. Μητσοτάκη και όχι απλά υπερασπίζονται το μέτρο, αλλά δείχνουν ότι έχει και διαρθρωτική κατεύθυνση που θα έπρεπε να υποστηριχθεί. Έρχομαι τώρα σε ένα τρίτο στοιχείο, το οποίο δείχνει ότι πάλι δεν σεβόμαστε την πραγματικότητα και τα δεδομένα. Ακούσαμε για αρνητικό ρεκόρ της «ΕΡΓΑΝΗ». Το έχουμε ξαναδεί στις επιτροπές, θα το ξαναδούμε και εδώ. Πρώτον, η «ΕΡΓΑΝΗ» αυτό το οποίο δείχνει για το δεκάμηνο είναι θετικό ρεκόρ θέσεων εκατόν εξήντα οκτώ χιλιάδες. Δεύτερον, πολύ γρήγορα θα βγει το ετήσιο τεύχος της «ΕΡΓΑΝΗ» και όταν θα γίνουν οι συγκρίσεις στο ετήσιο τεύχος του '18, με το ετήσιο τεύχος του '14, θα φανεί ότι αυτά τα τέσσερα χρόνια στον ιδιωτικό τομέα θα έχουν δημιουργηθεί περισσότερες από τετρακόσιες χιλιάδες καθαρές νέες θέσεις εργασίας. Πολύ κρίσιμο, επίσης, είναι ότι η αναλογία στην πλήρη και μερική απασχόληση παραμένει στο 70-30 και όχι σε αυτά τα 68 που ακούμε από τους εισηγητές της Νέας Δημοκρατίας που παίρνουν μία φωτογραφία της στιγμής που πάλι δεν ανάγεται στο σύνολο. Ποια είναι, όμως, εδώ η μεγαλύτερη λαθροχειρία που κάνει η Αξιωματική Αντιπολίτευση; Προς τιμήν του ο εισηγητής της Νέας Δημοκρατίας, ο κ. Βρούτσης, και στο προηγούμενο νομοσχέδιο που συζητούσαμε για τα εργασιακά είχε πει ακριβώς την εξής φράση: «Με τις διαρθρωτικές αλλαγές που κάναμε στην αγορά εργασίας μειώσαμε την ανεργία». Αυτή η φράση είναι μία φράση ενός συνεπούς ανθρώπου, που σέβεται την πολιτική του και σέβεται αυτά που υλοποίησε. Εγώ απλά θα προσέθετα ότι με τις διαρθρωτικές αλλαγές - αυτό το οποίο εμείς λέμε «νεοφιλελεύθερη αντιμεταρρύθμιση» - που κάνατε στην αγορά εργασίας δημιουργήσατε τους μισθούς για τους οποίους σήμερα κατηγορείτε τη σημερινή Κυβέρνηση. Και ποια είναι η απάντηση της σημερινής Κυβέρνησης στους μισθούς που εσείς δημιουργήσατε με αυτή τη νεοφιλελεύθερη αντιμεταρρύθμιση; Θα σας δώσω ένα απλό παράδειγμα από τη σύμβαση στους ξενοδοχοϋπάλληλους, η επέκταση της οποίας έχει υπογραφεί από την Υπουργό Εργασίας και έχει καταστεί υποχρεωτική. Εκεί, ο κατώτατος μισθός είναι 780 ευρώ. Τι σημαίνει αυτό; Ένας νέος άνθρωπος είκοσι τριών χρονών, που δούλευε για 511 ευρώ, αυτή τη στιγμή παίρνει 780 ευρώ. Άρα η απάντησή μας στη νεοφιλελεύθερη αντιμεταρρύθμιση που ζήσαμε, είναι η επαναφορά των συλλογικών συμβάσεων, η κατάργηση του υποκατώτατου μισθού, η αύξηση του κατώτατου μισθού και η ενίσχυση της Επιθεώρησης Εργασίας. Όλα αυτά, στο τέλος της ημέρας, σημαίνουν και αυξήσεις στους μισθούς για όλους αυτούς τους εργαζόμενους. Επειδή ακούγονται διάφορα πράγματα για το ύψος του κατώτατου μισθού και για τη διαδικασία, υπενθυμίζω ότι αυτή η Κυβέρνηση έχει ήδη καταθέσει πρόταση στη Συνταγματική Αναθεώρηση. Προτείνεται να κατοχυρωθεί συνταγματικά ότι ο κατώτατος μισθός είναι αντικείμενο διαπραγμάτευσης στην εθνική συλλογική διαπραγμάτευση και εκεί θα δούμε η κάθε πολιτική δύναμη πού στέκεται, πού βρίσκεται και τι υπερασπίζεται. Επιτρέψτε μου, για να σεβαστώ και τον χρόνο, μια τελευταία παρατήρηση. Από την πρώτη στιγμή έχουμε αναφέρει πάρα πολλές φορές ότι τα εργασιακά ζητήματα είναι ζητήματα που σχετίζονται με τη δημοκρατία. Το ερώτημα της δημοκρατίας που υπάρχει σήμερα, όχι μόνο στην Ελλάδα, αλλά σε όλη την Ευρώπη, είναι ένα ερώτημα που έχει δημιουργηθεί, όχι απλά από την άνοδο της ακροδεξιάς, αλλά από τον χώρο που έδωσαν στην ακροδεξιά η διάλυση των κοινωνικών σχέσεων, η έκρηξη των ανισοτήτων και η υποτίμηση της εργασίας, που έχει συμβεί σε όλη την Ευρώπη. Για αυτόν τον λόγο, εμείς λέμε ότι η προστασία της εργασίας είναι και προστασία της δημοκρατίας. Και το πόσο κρίσιμος είναι αυτός ο αγώνας το βλέπουμε και στην ελληνική κοινωνία, όπου βλέπουμε μία σειρά από όψεις του κοινωνικού κανιβαλισμού να παίρνουν κεφάλι. Βλέπουμε αυτές τις όψεις του κοινωνικού κανιβαλισμού σε ανθρώπους που υπερασπίζονταν αυτούς που πυροβόλησαν τους εργάτες μετανάστες στην Μανωλάδα και μιλούσαν για σκάγια που απλά πήραν κάποιους από τον αέρα. Βλέπουμε τις όψεις του κοινωνικού κανιβαλισμού, όταν χαρακτηρίζεται η Χρυσή Αυγή ένα λαϊκό αυθεντικό κίνημα. Και βλέπουμε τις όψεις του κοινωνικού κανιβαλισμού σε όλους αυτούς που είναι διατεθειμένοι να δικαιολογήσουν καλάσνικοφ και δύο μήνες τώρα κανιβάλιζαν έναν αθώο άνθρωπο. Και αυτή τη μάχη για τη δημοκρατία, όπως και τη μάχη για την εργασία, θα τη δώσουμε και θα νικήσουμε!
Ευχαριστώ, κύριε συνάδελφε. Ο συνάδελφος κ. Βαρδάκης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι της Αξιωματικής Αντιπολίτευσης, θα σας κάνω το χατίρι εγώ σήμερα και θα παραδεχθώ ότι υπάρχει τέταρτο μνημόνιο, έτσι για να σας φύγει και ένα βάρος. Είναι το μνημόνιο της Κυβέρνησης ΣΥΡΙΖΑ - ΑΝΕΛ, ένα μνημόνιο που υποσχεθήκαμε στον ελληνικό λαό και το κάναμε πράξη. Είναι το δικό μας μνημόνιο, που αναμφισβήτητα οδηγεί τη χώρα στην καθαρή έξοδο από τα καταστροφικά, υφεσιακά δικά σας μνημόνια των προηγούμενων ετών. Το δικό μας μνημόνιο επαναφέρει τις συλλογικές συμβάσεις, θωρακίζει τους ανυπεράσπιστους μέχρι χθες εργαζόμενους και επαναφέρει τη χαμένη αξιοπρέπειά τους. Είναι το μνημόνιο που επαναπροσδιορίζει και αυξάνει τον κατώτατο μισθό και καταργεί τον υποκατώτατο. Είναι το μνημόνιο που βάζει οριστικό φρένο στην εργοδοτική αυθαιρεσία. Είναι το μνημόνιο που οδηγεί στη δικαιοσύνη όλους εκείνους που έκαναν θεσμό την ανομία, τη διαφθορά και την διαπλοκή. Είναι το μνημόνιο που όχι μόνο δεν κόβει συντάξεις, αλλά δημιουργεί προοπτικές μεγαλύτερης ανάπτυξης και μέτρα ανακούφισης πάνω από 1 δισεκατομμύριο ευρώ. Είναι το δικό μας μνημόνιο που κάνει πράξη την υπόσχεση για προσλήψεις στην υγεία, την παιδεία, την ειδική αγωγή, τη μονιμοποίηση των εργαζομένων του «Βοήθεια στο Σπίτι», εργαζόμενους που αποτελούν πλέον αναπόσπαστο κομμάτι της κοινωνίας και που εδώ και δέκα πέντε ολόκληρα χρόνια τους είχατε ομήρους, κυρίες και κύριοι της Αντιπολίτευσης. Προχθές, μάλιστα, είχατε το θράσος να διαδηλώνετε έξω από το Υπουργείο Εξωτερικών για τη δήθεν αποκατάστασή τους. Είναι το μνημόνιο που δίνει ελεύθερη πρόσβαση, χωρίς προϋποθέσεις, στην ιατροφαρμακευτική περίθαλψη, σε ανήμπορους, άπορους, ανασφάλιστους συμπολίτες μας. Είναι το μνημόνιο που επιτέλους στήνει το δημόσιο σύστημα κοινωνικής ασφάλισης στα πόδια του, ένα σύστημα που στις αρχές - να μην ξεχνιόμαστε κιόλας - του 2015 αδυνατούσε να πληρώσει συντάξεις. Τετρακόσιες χιλιάδες συντάξεις ήταν αδιεκπεραίωτες. Είχαμε έλλειμμα 1.100.000.000 ευρώ. Σήμερα, έχουμε 1.200.000.000 ευρώ πλεόνασμα. Με απλά λόγια, δηλαδή, με αυτόν τον τρόπο διασφαλίζεται η βιωσιμότητα των ασφαλιστικών ταμείων. Αλήθεια, θα ήθελα να σας ρωτήσω πού κρύψατε αυτές τις ημέρες τους καταστροφολόγους παπαγάλους που έβγαιναν στα πρωινάδικα πάνελ και μιλούσαν για περικοπές των συντάξεων και για συντάξεις των 150 ευρώ και των 200 ευρώ. Ως διά μαγείας εξαφανίστηκαν όλο αυτό το διάστημα, αν και υπάρχουν κάποιοι μεμονωμένοι ακόμη. Είναι το μνημόνιο που δημιουργεί τις προοπτικές, ώστε η χώρα μας να σταματήσει να θεωρείται ο φτωχός συγγενής της Ευρώπης και να αντιμετωπίζεται επιτέλους ως ισότιμο μέλος που θα παίξει σημαντικό ρόλο στη διαμόρφωση μιας νέας, ισόρροπης ευρωπαϊκής πολιτικής. Ο κ. Μητσοτάκης - προφήτης εκ των υστέρων, ως είθισται - μας λέει τώρα ότι οι περικοπές των συντάξεων ήταν αχρείαστες. Σίγουρα αυτό δεν είναι άξιο σχολιασμού, γιατί όλοι ξέρουν κάτω από ποιες συνθήκες υπογράψαμε αυτό το μέτρο. Σημασία, όμως, έχει, κύριε Μητσοτάκη, το αποτέλεσμα. Αυτό που αξίζει να μας πει ο κ. Μητσοτάκης είναι το εξής: Οι δώδεκα περικοπές των συντάξεων και των μισθών της δικής του Κυβέρνησης που, να σας θυμίσω, ήταν οι περικοπές που εξαθλίωσαν τον Έλληνα εργαζόμενο και συνταξιούχο και διέλυσαν τα ασφαλιστικά ταμεία ήταν χρειαζούμενες; Αν ναι, πού πήγαν τα χρήματα; Η κ. Γεννηματά, προχθές, είπε ότι ζήτησε ο Πρωθυπουργός από τον ελληνικό λαό να τον ευγνωμονεί γι' αυτά που κάνουμε. Κυρία Γεννηματά, εμείς θέλουμε να σας πούμε ότι ούτε εμείς ούτε ο Πρωθυπουργός ζητάει από κανέναν να δείξει ευγνωμοσύνη. Είναι δέσμευση, υποχρέωση και καθήκον μας. Ζητάμε, όμως, να μας κρίνει ο ελληνικός λαός γι' αυτά που κάνουμε, όπως ζητούμε να κρίνει και εσάς γι' αυτά που κάνετε και χρεοκοπήσατε τη χώρα. Κυρίες και κύριοι συνάδελφοι, το παρόν νομοσχέδιο είναι άλλη μία απόδειξη απόκτησης δημοσιονομικού χώρου, ελευθερίας κινήσεων, πλεονασματικού προϋπολογισμού και ΕΦΚΑ που οδηγεί σε βαθιά και ουσιαστική ελάφρυνση ελευθέρων επαγγελματιών, αυτοαπασχολούμενων, αγροτών, νέων επιστημόνων, γιατρών, δικηγόρων, μηχανικών, δηλαδή ολόκληρης της μεσαίας τάξης. Το παρόν σχέδιο νόμου, είτε σας αρέσει είτε όχι, αναμφισβήτητα αποτελεί μία ακόμη θετική και σημαντική παρέμβαση από τη σημερινή Κυβέρνηση. Προβλέπεται η διαδικασία εκκαθάρισης και πληρωμής από τον ΕΦΚΑ των ληξιπρόθεσμων υποχρεώσεων του κλάδου υγείας και φορέων κοινωνικής ασφάλισης που εντάχθηκαν στον ΕΟΠΥΥ προς τα φαρμακεία και λοιπούς συμβεβλημένους ιδιώτες. Καθιερώνεται το δικαίωμα δήλωσης παράστασης πολιτικής αγωγής μόνο για την υποστήριξη της κατηγορίας στους εργαζόμενους, στους οποίους οφείλονται δεδουλευμένοι μισθοί, καθώς και η προβλεπόμενη αποζημίωση απόλυσης. Ακόμη, η αποτελεσματική καταπολέμηση της παραβατικότητας στην αγορά εργασίας επιτάσσει την ενίσχυση της γεωγραφικής κάλυψης της δομής του ΣΕΠΕ. Για τον λόγο αυτό, προβλέπεται η ίδρυση νέων τμημάτων επιθεώρησης εργασιακών σχέσεων. Μην ξεχνάτε - και το λέω επειδή είναι ο κ. Βρούτσης εδώ - ότι στη μισή Ελλάδα είχε απενεργοποιηθεί ο μοναδικός ελεγκτικός μηχανισμός του κράτους, η ΕΥΠΕΑ. Εδώ, υπήρχε και μία σκοπιμότητα. Κυρίες και κύριοι συνάδελφοι, πραγματικά δώσαμε δύσκολες μάχες. Κερδίσαμε αρκετές. Κερδίζουμε, γιατί διεκδικούμε το δίκαιο του ελληνικού λαού που δοκιμάστηκε οκτώ χρόνια. Συνεχίζουμε τον πόλεμο ενάντια στο ντόπιο και ξένο κατεστημένο, ενάντια στην διαπλοκή και τη διαφθορά, ενάντια στο πολιτικό σύστημα που δημιούργησε τις προοπτικές εξαθλίωσης του ελληνικού λαού όλα τα προηγούμενα χρόνια. Να είστε σίγουροι ότι αυτόν τον πόλεμο θα τον κερδίσουμε. Θα τον κερδίσει ο ελληνικός λαός. Αλήθεια, αγαπητές και αγαπητοί συνάδελφοι της Αντιπολίτευσης, θα επιμένετε για πολύ ακόμη στο αφήγημά σας για τέταρτο καταστροφικό μνημόνιο; Κύριε Βρούτση, επιτρέψτε μου να απευθυνθώ προσωπικά σε εσάς, γιατί είπατε για υποκριτές και για ψέματα. Είπατε ότι καταργείται η επικουρική σύνταξη και το εφάπαξ και μάλιστα δώσατε και παράδειγμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Με τριάντα πέντε χρόνια, είπατε ότι θα είναι κάτω από 30 ευρώ η επικουρική για τους μη μισθωτούς και 3.000 ευρώ το εφάπαξ. Θέλω να σας ενημερώσω γιατί δεν κάνατε σωστά την αριθμητική. Με την ελάχιστη εισφορά, με τριάντα πέντε χρόνια υπηρεσίας, η επικουρική σύνταξη θα είναι 139 ευρώ και το εφάπαξ 18.984 ευρώ. Επιτρέψτε μου να σας πω και κάτι άλλο, γιατί με προκαλέσατε.
Μην πείτε κι άλλο, κύριε συνάδελφε. Να μην πάμε στα δέκα λεπτά.
Τελειώνω. Ένα λεπτό, κύριε Πρόεδρε. Επειδή μιλήσατε στην ομιλία σας για ομαδικές απολύσεις, στο προεδρικό διάταγμα 94/2014, η διευκρινιστική 53/466, το 2014 τι προέβλεπε; Ποιος ήταν Υπουργός Εργασίας; Ο κ. Βρούτσης. Τι προέβλεπε; Τις πρώτες ομαδικές απολύσεις. Δεν θέλω να μου απαντήσετε. Εγώ θέλω να σας πω ότι θα σας απαντήσει ο ελληνικός λαός με την ψήφο του τον Οκτώβρη του 2019.
Κύριε Πρόεδρε, επί προσωπικού θα ήθελα τον λόγο.
Κύριε Βρούτση, δεν αφήνουμε τον διάλογο τώρα;
Είμαι μόνος μου εδώ και ακούω τον καταιγισμό.
Εδώ δεν υπάρχει ούτε η στοιχειώδης κατανόηση. Τι να πω;
Κύριε Πρόεδρε, θα είμαι πολύ σύντομος απαντώντας σε δύο, τρία σχόλια του ομιλητή του ΣΥΡΙΖΑ. Πρώτον, θέλω να επαναλάβω για πολλοστή φορά, να το ακούσει και ο ομιλητής του ΣΥΡΙΖΑ και οι συνάδελφοι του ΣΥΡΙΖΑ: Η πλήρης απελευθέρωση των ομαδικών απολύσεων, είτε το θέλετε είτε όχι, έχει την υπογραφή ΣΥΡΙΖΑ - ΑΝΕΛ. Το λέω για να τελειώνουμε. Είναι ο ν.3447/2017, νόμος ΣΥΡΙΖΑ - ΑΝΕΛ.
Αμφισβητείτε το προεδρικό διάταγμα;
Δεύτερον, είπε κάτι για τις επικουρικές συντάξεις και το εφάπαξ. Δεν ξέρω από πού ενημερώνεστε, θέλω, λοιπόν, να το πω άλλη μία φορά. Εγώ το είπα μία φορά στην εισήγησή μου, ήθελα να το σταματήσω και το επαναφέρετε. Επειδή αυτό αφορά το μέλλον και είναι μία δομική αλλαγή την οποία δεν έχουν καταλάβει ούτε οι δικηγόροι, ούτε αυτοί που πληρώνουν επικουρική και εφάπαξ, σας λέω, λοιπόν, κύριε Πρόεδρε, ότι μετά τη σημερινή ψήφιση του νομοσχεδίου, η επικουρική ουσιαστικά καταργείται διά μέσου του ευτελισμού, το ίδιο και το εφάπαξ. Σε σταθερές τιμές, επαναλαμβάνω, το εφάπαξ θα φτάσει στα 3.000 ευρώ και το επικουρικό σε επίπεδο μηνιαίας καταβολής τα 30 ευρώ. Σε περίπτωση που συνεχίζετε να έχετε αντίρρηση, θα σας παρακαλέσω - έχετε επιστήμονες - μελετήστε μια αναλογιστική προσέγγιση - πάρα πολύ εύκολα - σε σταθερές τιμές μετά από τριάντα πέντε χρόνια. Ανοίξατε τον δρόμο στα επαγγελματικά ταμεία - το καλωσορίζω αυτό - , αλλά δεν μπορεί να είστε και με τη μία και με την άλλη. Η επικουρική σύνταξη για ελεύθερους επαγγελματίες και αυτοαπασχολούμενους τελείωσε. Ευχαριστώ.
Κύριε Κάτση, έχετε τον λόγο.
Ευχαριστώ, κύριε Πρόεδρε. Αμφισβητεί κανένας ότι θα πέσετε έξω και σε αυτή την πρόβλεψη, κύριε Βρούτση;
Εγώ.
Ένας. Θα πέσετε έξω. Θέλετε σε τριάντα πέντε χρόνια; Θα είμαστε παππούδες και θα τα δούμε. Όπως και το αναγνώσει κανείς, κυρίες και κύριοι συνάδελφοι, σήμερα είναι μία σημαντική μέρα τόσο για τη μεταμνημονιακή εποχή, την οποία ήδη διανύουμε, όσο όμως και για το μέλλον του συνολικότερου σχεδίου, το οποίο υλοποιούμε. Το παρόν σχέδιο νόμου είναι ένα ακόμα βήμα το οποίο σηματοδοτεί μια σειρά από θετικά μέτρα για την κοινωνία και την οικονομία, μέτρα τα οποία εξήγγειλε ο Πρωθυπουργός στη Διεθνή Έκθεση Θεσσαλονίκης και θα έρχονται ένα - ένα για ψήφιση. Κάθε θετική σας ψήφος θα είναι και μία ταφόπλακα στην καταστροφολογία σας και μία παραδοχή ότι όσα υπόσχεστε ως Αντιπολίτευση, εμείς τα υλοποιούμε ως Κυβέρνηση. Πρόκειται, λοιπόν, για άλλη μία παρέμβαση ενίσχυσης του διαθέσιμου εισοδήματος των πολιτών, τόνωση της ανάπτυξης και αποκατάσταση των αδικιών. Με άλλα λόγια, η τεράστια επιτυχία της εξόδου από τα μνημόνια να γίνει αντιληπτή και στην καθημερινότητα των πολιτών. Γνωρίζουμε καλά ότι παρεμβάσεις όπως αυτές που φέρνει το παρόν νομοσχέδιο για τις μειώσεις στις ασφαλιστικές εισφορές σε ελεύθερους επαγγελματίες, αυτοαπασχολούμενους, επιστήμονες, αγρότες, σας στεναχωρούν, γιατί είναι αντίθετες με το ασφαλιστικό Πινοσέτ, το οποίο ονειρεύεστε. Τι είναι το σχέδιό σας, αυτό το «ασφαλιστικό Πινοσέτ»; Είναι μία βαθιά ταξική επιλογή υπέρ των λίγων και ισχυρών, μείωση εισφορών μόνο για εργοδότες, μεταφορά πόρων στις πολυεθνικές εταιρείες - όποιος έχει χρήματα, θα πληρώνει και θα παίρνει σύνταξη - αλλά και μείωση των καταβαλλόμενων συντάξεων, αφού θα στερήσετε πόρους από το ασφαλιστικό σύστημα. Οι υπόλοιποι; Οι αδύναμοι; Στον Καιάδα, μαζί με μία φιλοφρόνηση ότι είναι τεμπέληδες, ότι είναι και αποτυχημένοι. Εμείς υλοποιούμε ένα ανάστροφο σχέδιο και μάλιστα με επιτυχία: ενίσχυση του κόσμου της εργασίας, της αλληλεγγύης των γενεών και της προστασίας των αδυνάμων. Αυτός ήταν και ο πυρήνας της δικής σας καταστροφικής πολιτικής, που είχε στόχο τη συντριβή του κόσμου της εργασίας και των δικαιωμάτων του. Τι γινόταν, λοιπόν, στον κόσμο της εργασίας και στο ασφαλιστικό σύστημα μέχρι να αναλάβουμε εμείς τη διακυβέρνηση της χώρας; Ο κατώτατος μισθός ήταν 586 ευρώ μεικτά, ο υποκατώτατος μισθός 511 ευρώ για τους νέους έως εικοσιτεσσάρων ετών, ανεργία κοντά στο 27%, δυόμισι εκατομμύρια ανασφάλιστοι συμπολίτες οι οποίοι ήταν αόρατοι για το δικό σας ασφαλιστικό και εισφοροδοτικά και σε παροχές, μεσοσταθμική μείωση των συντάξεων κατά 40%, χωρίς να μειώσετε εισφορές και ένα ασφαλιστικό σύστημα με έλλειμμα που ξεπερνούσε το 1 δισεκατομμύριο ευρώ. Τέλος, παίρνατε και τα λεφτά από τον ΕΟΠΥΥ, για να πληρώνετε τις συντάξεις, με αποτέλεσμα να δημιουργείτε χρέη στα νοσοκομεία. Πραγματικά, πρόκειται περί κατορθώματος. Έχετε φοβερό ταλέντο στην αναποτελεσματικότητα και τεράστια εμμονή σε νεοφιλελεύθερες ιδεοληψίες. Δεν εξηγείται αλλιώς τέτοια παταγώδης αποτυχία. Αυτή είναι και η αλήθεια. Τι κάναμε εμείς, λοιπόν, στον αντίποδα; Με τη δημιουργία του ΕΦΚΑ καταφέραμε να μειώσουμε τις εισφορές για τη μεγάλη πλειοψηφία του κόσμου της εργασίας, που με λογικές εισφορές άρχισε και πλήρωνε. Δεύτερον, μειώσαμε την ανεργία στο 18,9%, δημιουργώντας τριακόσιες τριάντα χιλιάδες νέες θέσεις εργασίας, αυξάνοντας τα έσοδα του ΕΦΚΑ - πολύ λογικό και αυτονόητο - και έτσι το έλλειμμα των ασφαλιστικών ταμείων που είχατε εσείς εμείς το μετατρέψαμε σε πλεόνασμα, το οποίο θα κυμανθεί γύρω στο 1,1 δισεκατομμύριο ευρώ για το 2018. Καλύψαμε τους ανασφάλιστους συμπολίτες σε ιατροφαρμακευτική περίθαλψη, επαναφέραμε τις συλλογικές διαπραγματεύσεις και ήδη έχουμε ενεργοποιήσει οκτώ κλαδικές, οι οποίες αφορούν την καθημερινότητα διακοσίων χιλιάδων εργαζομένων. Καταργούμε τον άθλιο υποκατώτατο μισθό και αυξάνουμε τον κατώτατο μισθό. Εδώ θα κάνω και μία μικρή παρένθεση. Η ηγεσία της ΓΣΕΕ πήρε απόφαση να μην συμμετάσχει στον διάλογο για την αύξηση του κατώτατου μισθού, γιατί - λέει - το κάνει ο ΣΥΡΙΖΑ για προεκλογικούς λόγους και για ψήφους. Είναι ντροπή και εκφυλισμός για το συνδικαλιστικό κίνημα, ο μόνος τριτοβάθμιος φορέας που μπορεί να λάβει μέρος στη διαπραγμάτευση να παίζει παλαιοκομματικά τα παιχνίδια σας στην καλύτερη περίπτωση και στη χειρότερη περίπτωση να ταυτίζεται με τους εργοδότες. Εμείς, λοιπόν, συνεχίζουμε και με το παρόν σχέδιο νόμου ελαφραίνουμε επιπλέον διακόσιους πενήντα χιλιάδες επαγγελματίες, μέσω των μειώσεων στις ασφαλιστικές εισφορές σε ελεύθερους επαγγελματίες, επιστήμονες, αυτοαπασχολούμενους και αγρότες. Και μάλιστα, σε αρκετές περιπτώσεις οι μειώσεις φθάνουν μέχρι και πάνω από το 33%. Αποκαθίσταται έτσι μία δυσανάλογα μεγάλη επιβάρυνση στα μεσαία και υψηλά κλιμάκια που «έβαλαν πλάτη» για να βγούμε από τα μνημόνια και πλέον μπορούμε να τους ανακουφίσουμε και αυτούς. Ακούω το επιχείρημα ότι εφ' όσον μειώνουμε τις εισφορές, αυτό συνιστά παραδοχή από εμάς ότι εσείς είχατε δίκιο που φωνάζατε τόσο καιρό, άρα, λοιπόν, δικαιώνεστε. Παραβλέπετε το γεγονός ότι είναι μειοψηφία όσοι πλήρωναν περισσότερα και τώρα τους ανακουφίζουμε και αυτούς. Αυτό είναι το πρώτο κρατούμενο. Δεύτερο κρατούμενο: Αλήθεια, εσείς γιατί δεν μειώσατε ποτέ τις εισφορές για τους πολλούς όσο κυβερνούσατε; Μειώσατε μόνο μία φορά τις εργοδοτικές εισφορές το 2014 κατά λίγο και ούτε που νοιαστήκατε για τους εργαζόμενους. Πού είναι, κυρίες και κύριοι συνάδελφοι, τα καταστροφολογικά σενάρια που ακόμα εδώ και τόσο καιρό για νέα χαράτσια στις εισφορές, για μειώσεις - σοκ στις συντάξεις και πάει λέγοντας; Λέτε συνειδητά ψέματα, κάνετε πολιτική με όρους επικοινωνίας και όχι ουσίας, όπως έχει παραδεχθεί «κατά λάθος» - εντός εισαγωγικών - και ο κ. Μητσοτάκης. Τελικά, άλλος έχει το όνομα του ψεύτη και άλλος έχει τη χάρη. Και για κλείσιμο, μία ιστορική αναδρομή. Τα δύο μεγαλύτερα ψέματά σας είναι τα εξής: Πρώτον, ότι ο Πρωθυπουργός είπε ψέματα στη Διεθνή Έκθεση Θεσσαλονίκης το 2014 και έκανε άλλα και το δεύτερο ψέμα σας είναι ότι πήρε το «όχι» και το έκανε «ναι», παρά το ότι εσείς ψηφίσατε «ναι» στο δημοψήφισμα. Ας ακουστεί για μία φορά η αλήθεια: Το «όχι» του ελληνικού λαού, λοιπόν, μας έβγαλε από τα μνημόνια. Ζητήσαμε το «όχι» στη συμφωνία, για να φέρουμε μία καλύτερη και όχι για να φύγουμε από την Ευρωπαϊκή Ένωση και αυτό ακριβώς κάναμε. Αν δεν πιστεύετε, ρίξτε μια ματιά στα αποτελέσματα των εκλογών του Σεπτεμβρίου 2015. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεύτερον - και κλείνω - μην βιάζεστε! Όταν έρθει η ώρα των εκλογών, θα δείτε ότι το Πρόγραμμα της Διεθνούς Έκθεσης Θεσσαλονίκης του 2014 έχει εφαρμοστεί σχεδόν όλο, έστω και με κάποιους συμβιβασμούς. Τότε θα καταρρεύσει το αφήγημά σας σαν χάρτινος πύργος και θα συγκρίνουμε τα πεπραγμένα σας με τα δικά μας! Ο κόσμος βλέπει και κρίνει και το βλέπει στην τσέπη του κάθε μήνα. Βλέπει και ποιος νοιάζεται πραγματικά για αυτόν και έτσι θα ανανεώσει την εμπιστοσύνη του για μία ακόμα τετραετία, ώστε να αποκαταστήσουμε πλήρως το χαμένο έδαφος. Ευχαριστώ.
Κύριε Πρόεδρε, θα ήθελα τον λόγο για ένα λεπτό.
Ορίστε, κυρία Υπουργέ.
Ακούστηκαν προηγουμένως κάποιες εσφαλμένες πληροφορίες και θα ήθελα να τοποθετηθώ. Είπε ο κ. Βρούτσης ότι η μείωση στις εισφορές για την επικούρηση και το εφάπαξ, καθώς όλοι οι ελεύθεροι επαγγελματίες μπορούν να πληρώνουν το κατώτατο, περίπου 62 ευρώ τον μήνα - έχουν βέβαια τη δυνατότητα να πληρώνουν και παραπάνω - , θα οδηγήσει στο τέλος της επικουρικής σύνταξης και του εφάπαξ. Έδωσε το παράδειγμα ενός ασφαλισμένου που με τριάντα πέντε έτη ασφάλισης και με αυτό το σταθερό ποσό θα καταλήξει να λάβει - αν δεν κάνω λάθος - εφάπαξ 3.000 ευρώ και επικουρική σύνταξη 30 ευρώ.
Σε παρούσα αξία.
Η πραγματικότητα είναι - ευτυχώς για εμάς έχουμε αναλογιστές, όπως είπατε - ότι με τριάντα πέντε χρόνια ασφάλισης και με τις εισφορές που καθιερώνουμε σήμερα, με δεδομένο ότι ο ελεύθερος επαγγελματίας θα πληρώσει το κατώτατο των εισφορών που εισάγουμε, θα λάβει εφάπαξ 19.000 ευρώ και επικουρική σύνταξη 140 ευρώ τον μήνα.
Τον λόγο έχει ο κ. Καστόρης.
Κυρίες και κύριοι συνάδελφοι, συζητάμε σήμερα ένα νομοσχέδιο, που μέσω της μείωσης των ασφαλιστικών εισφορών στον ΕΦΚΑ βελτιώνει το εισόδημα διακοσίων πενήντα χιλιάδων επαγγελματιών, επιστημόνων και αγροτών, οι οποίοι αποτελούν το 12% των άμεσα ασφαλισμένων. Το υπόλοιπο 88% πληρώνει πολύ λιγότερα απ' ό,τι στο παρελθόν μετά τη συνένωση των ταμείων, τη δημιουργία δηλαδή του ΕΦΚΑ με τον νόμο Κατρούγκαλου, όπως επικράτησε να λέγεται. Και γιατί το συζητάμε σήμερα; Σήμερα το επιτρέπουν τα οικονομικά του ενοποιημένου πλέον και νοικοκυρεμένου ΕΦΚΑ. Θα έρθουν και άλλες βελτιώσεις και στον χρόνο απόδοσης των συντάξεων - έγιναν τεράστια βήματα στο παρελθόν - και στις συντάξεις χηρείας, θα έρθουν αυξήσεις στους μισθούς και στις συντάξεις. Και αντί να έχουμε μία ομόφωνη απόφαση για την ελάφρυνση αυτή, έχουμε κραυγές και επιθέσεις στην Κυβέρνηση από τις δυνάμεις αυτές της Αντιπολίτευσης που εγκλημάτησαν εις βάρος της κοινωνικής ασφάλισης επί δεκαετίες και πιστεύουν ότι έχουμε πάθει αμνησία τόσο εμείς όσο και η κοινωνία. Τι γινόταν στο παρελθόν; Θέλετε να φρεσκάρουμε λίγο τη μνήμη μας; Ας μην πάμε στη δεκαετία του '60 που υποχρεωτικά τα αποθεματικά κατετίθεντο στην Τράπεζα της Ελλάδος με πληθωρισμό 5% και τη δραχμή να τρέχει με πάνω από 30%. Ας δούμε τα τωρινά, τα πιο πρόσφατα. Λίγα χρόνια πριν, το περιβόητο κούρεμα των κρατικών ομολόγων έκλεψε από τα ασφαλιστικά ταμεία 13, περίπου, δισεκατομμύρια ευρώ. Και έχετε το θράσος, κύριε Βρούτση, να κατηγορείτε - σήμερα είναι η τιμητική σας - για ρεσιτάλ υποκρισίας και να μας κουνάτε το δάχτυλο. Ξέρετε και εσείς πολύ καλά ποιο είναι το επίθετο που σας ακολουθεί από τότε που ήσαστε Υπουργός Εργασίας, «ο μακελάρης των μισθών και των συντάξεων», με την Πράξη Υπουργικού Συμβουλίου που επιβάλατε και νομοθετήσατε τον υποκατώτατο μισθό για νέους κάτω των είκοσι πέντε ετών. Πόσα δισεκατομμύρια ξάφρισε η δική σας Κυβέρνηση, η Κυβέρνηση της Νέας Δημοκρατίας από τα ταμεία των δημοσίων υπαλλήλων με τα δομημένα ομόλογα; «Ανοιχτό πλιάτσικο στην περιουσία εργαζομένων και συνταξιούχων και της αυριανής μάλιστα βάρδιας των εργατών», έγραφε ο «ΡΙΖΟΣΠΑΣΤΗΣ» τον Φλεβάρη του 2012. «Για χρόνια γινόταν πλιάτσικο» μας λέγατε εσείς τον Ιούνιο του 2014. Θυμόμαστε, λοιπόν, και το πλιάτσικο στην δημόσια υγεία, που φόρτωσε με χρέη δισεκατομμυρίων των ΕΟΠΥΥ. Θυμόμαστε και το πλιάτσικο με το χρηματιστήριο. Θυμόμαστε και το πλιάτσικο με τις εξοπλιστικές δαπάνες και το πλιάτσικο με τα «θαλασσοδάνεια». Τι να πρωτοθυμηθεί κανείς; Είναι τέτοια η λεηλασία που έχει υποστεί αυτή η χώρα, που ορισμένα πράγματι μπορεί και να τα ξεχνάμε. Γι' αυτό και είναι να απορεί κανείς πού βρίσκουν το θάρρος ορισμένοι ένοχοι και συνένοχοι να μας κουνούν το δάχτυλο. Αυτοί που άρπαξαν το φαΐ από το τραπέζι, αυτοί που πήραν όλα τα δωσίματα, μας λένε πως η τέχνη να κυβερνάς τον λαό είναι δύσκολη και μόνο αυτοί μπορούν να τα καταφέρουν. Την «τέχνη» τους την πλήρωσε ο ελληνικός λαός και δυστυχώς θα συνεχίσει να την πληρώνει, γιατί η ζημιά που προκάλεσαν είναι μεγάλη. Το νομοσχέδιο αυτό είναι μέρος μόνο μιας πολιτικής για την κοινωνική ασφάλιση, για την εργασία, συνέχεια των προηγούμενων νόμων. Τώρα, χωρίς μνημόνια, προχωράμε βήμα - βήμα στην ανάκτηση της εργασίας, με τη βελτίωση της διαπραγματευτικής θέσης των εργαζόμενων, με τις ελεύθερες συλλογικές συμβάσεις, με τις ελεύθερες διαπραγματεύσεις, με την αύξηση του εισοδήματός τους, του κατώτατου μισθού το 2019 και την κατάργηση του υποκατώτατου, με τη στήριξη των ελεύθερων επαγγελματιών, των αγροτών και των επιστημόνων, με την ενίσχυση του κοινωνικού κράτους. Παρ' όλα αυτά, παρ' όλα τα θετικά μέτρα που έρχονται με τον πρώτο μεταμνημονιακό προϋπολογισμό, όπως η μείωση του ΕΝΦΙΑ, η κατάργηση του φόρου επιτηδεύματος, η μείωση των συντελεστών φορολόγησης, η μείωση της ανεργίας με νέες θέσεις εργασίας, η ακύρωση του νόμου για τις μειώσεις των συντάξεων και αργότερα η κατάργηση του νόμου για το αφορολόγητο - θα το παλέψουμε και θα το πετύχουμε κι αυτό - δεν λέμε ότι τελειώσαμε με τα μνημόνια και με την κρίση. Έχουμε πολύ δρόμο μπροστά μας και αυτός ο δρόμος για το μέλλον βρίσκεται στην άλλη πλευρά από αυτόν που καταλήγει στον γκρεμό, από αυτόν όπου εσείς μας οδηγήσατε, χαρακτηρίζοντάς τον μάλιστα και μονόδρομο. Μπορούν όσο θέλουν να βαφτίζουν το κρέας ψάρι, μπορούν να κάνουν αστειάκια δήθεν με θέματα μείζονος σημασίας, μπορούν να λένε και να «ξε - λένε», μπορούν να διαστρεβλώνουν μέχρι παραλογισμού την πραγματικότητα, αλλά στη ζυγαριά της κοινωνίας θα μετρά πάντα η έννοια της αξιοπρεπούς εργασίας, του κοινωνικού κράτους, της δικαιοσύνης, της διαφάνειας και της κοινωνικής αλληλεγγύης. Αυτά αποτελούν τον πυρήνα της δικής μας πολιτικής. Ευχαριστώ.
Ευχαριστούμε, κύριε συνάδελφε. Ο συνάδελφος κ. Αυγενάκης έχει τον λόγο.
Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, καλωσορίζουμε την Κυβέρνηση στην πραγματικότητα, έστω κι αν η επιστροφή είναι περιστασιακή. Αυτό το νομοσχέδιο είναι ομολογία ενοχής. Είναι παραδοχή του καταστροφικού σας λάθους. Με το σημερινό νομοσχέδιο επιτέλους ξηλώνετε ένα μέρος από τον νόμο Κατρούγκαλου, έναν νόμο που πριν από δυόμισι χρόνια εμφανίζατε ως ασφαλιστική μεταρρύθμιση, έναν νόμο που πριν από δυόμισι χρόνια εμφανίζατε ως τομή στο ασφαλιστικό σύστημα της χώρας. Παρόμοια πράγματα λέγατε και τότε. Πρόκειται για μία ασφαλιστική μεταρρύθμιση που έφερε τη διάλυση του ασφαλιστικού συστήματος, όπως παραδέχεστε σήμερα. Πρόκειται για μία ασφαλιστική μεταρρύθμιση που ακολούθησε τον στείρο και αδιέξοδο δρόμο των εισπρακτικών παρεμβάσεων και περικοπών και όχι βέβαια των αληθινών μεταρρυθμίσεων. Σήμερα ξεκινάτε να ξηλώνετε τον ασφαλιστικό νόμο Κατρούγκαλου που με τόσο πάθος, κυρίες και κύριοι του ΣΥΡΙΖΑ και των ΑΝΕΛ, είχατε υποστηρίξει και ψηφίσει. Από την πρώτη στιγμή, εδώ και δυόμισι χρόνια καταγγέλλουμε ότι ο νόμος Κατρούγκαλου είναι άδικος, δεν οδηγεί σε βιώσιμο ασφαλιστικό σύστημα και δεν έχει ανταποδοτικό χαρακτήρα, με χαμηλή αναπλήρωση και κόψιμο δώρων και αδειών στον υπολογισμό της σύνταξης, όπως για παράδειγμα πέντε χρόνια για τριάντα συντάξιμα χρόνια. Από την πρώτη στιγμή εδώ και δυόμισι χρόνια καταγγέλλουμε ότι ο νόμος Κατρούγκαλου ενισχύει την εισφοροδιαφυγή και ισοπεδώνει όλους τους ασφαλισμένους, αλλά προς τα κάτω. Είναι ανύπαρκτη η ανταποδοτικότητα ασφαλιστικών εισφορών με παροχές. Δημιουργεί συνταξιούχους δυο κατηγοριών. Τότε, βέβαια, υπερασπιζόσασταν με πάθος τον νόμο Κατρούγκαλου και έναν βασικό του πυλώνα που ήταν το ενιαίο 20% στις ασφαλιστικές εισφορές. Τότε, βέβαια, υπερασπιζόσασταν με πάθος ως δίκαιη επιλογή την επιβολή εξοντωτικών εισφορών που οδήγησαν σε αδιέξοδο και ασφυξία το παραγωγικό δυναμικό της χώρας, κατά βάση τους μικρομεσαίους. Δεν είχατε αντιληφθεί ότι καταστρέφατε χιλιάδες επαγγελματίες, ότι φτωχοποιούσατε τους πολίτες, ότι τιμωρούσατε τη δημιουργικότητα. Κυρίες και κύριοι της Κυβέρνησης, η αλήθεια είναι ότι επί των ημερών σας οι μισθοί μειώθηκαν περισσότερο, το χρέος αυξήθηκε, οι ληξιπρόθεσμες οφειλές διογκώθηκαν. Έχουν εφαρμοστεί από την εφορία τα περισσότερα αναγκαστικά μέτρα που έχουν επιβληθεί ποτέ, ενώ οι φόροι και οι ασφαλιστικές εισφορές ανήλθαν στα υψηλότερα επίπεδα της σύγχρονης ελληνικής ιστορίας αναλογικά με το ΑΕΠ. Την ίδια στιγμή, οι καταθέσεις κατέρρευσαν. Οι αριθμοί αναδεικνύουν περίτρανα το καταστροφικό σας έργο. Το παραμύθι των πρωτογενών πλεονασμάτων που μας πουλάτε, έχει δράκους και παγίδες. Η αναλογία των φορολογικών εσόδων, αλλά και των ασφαλιστικών εισφορών ως προς το ΑΕΠ έχει γίνει η επαχθέστερη ιστορικά επί των ημερών σας. Χαρακτηριστικά θα αναφέρω τα ακόλουθα δύο στοιχεία. Η αναλογία των φόρων ως προς το ΑΕΠ ήταν 25,4% το 2014 και εκτοξεύτηκε στο 27,5% το 2017. Η αναλογία των ασφαλιστικών εισφορών ως προς το ΑΕΠ ήταν 13,5% το 2014 και ανήλθε στο 14,6% το 2017. Παραλάβατε μια οικονομία σε ανάπτυξη «συν 0,7%» το 2014 και την οδηγήσατε σε ύφεση επί δύο συναπτά έτη, δηλαδή «μείον 0,3%» το 2015 και «μείον 0,2%» το 2016. Αλήθεια, καταφέρατε ένα πραγματικό κατόρθωμα, εάν αναλογιστούμε ότι είχε προηγηθεί συσσωρευμένη ύφεση άνω των είκοσι πέντε ποσοστιαίων μονάδων και αυτή η ευκαιρία χάθηκε εξαιτίας σας. Ενώ αυτοαποκαλείστε υπερασπιστές των μισθωτών, έχετε την αποκλειστική ευθύνη για τις νέες μειώσεις που καταγράφηκαν επί των ημερών σας στους μισθούς του ιδιωτικού τομέα. Η αμοιβή εξαρτημένης εργασίας ανά μισθωτό υποχώρησε κατά 2,3% το 2015 και κατά 0,9% το 2016, κάτι που σημαίνει ότι οι εργαζόμενοι εισπράττουν ακόμη λιγότερα συγκριτικά με το 2014. Μάλιστα, με όρους αγοραστικής δύναμης η ζημιά είναι ακόμη μεγαλύτερη, δεδομένου ότι ο πληθωρισμός έχει επιστρέψει σε θετικό έδαφος. Όσο για την περίφημη αύξηση του κατώτατου μισθού - το ακούσαμε και σήμερα εδώ πέρα - είστε η Κυβέρνηση που οδήγησε τους Έλληνες εργαζόμενους να αμείβονται σήμερα με μισθούς κάτω των 317 ευρώ. Σύμφωνα με τα στοιχεία του ΕΦΚΑ, ο ένας στους τρεις εργαζόμενους αμείβεται με 317 ευρώ. Είστε η Κυβέρνηση που κάνατε την γενιά των 317 ευρώ. Παράλληλα, έχετε προκαλέσει τη μεγαλύτερη ανατροπή στην αγορά εργασίας, αφού κάνατε κυρίαρχες τις ευέλικτες μορφές απασχόλησης έναντι της πλήρους απασχόλησης. Σύμφωνα με τα στοιχεία του «ΕΡΓΑΝΗ», μόνο για τον μήνα Οκτώβριο η μερική απασχόληση ξεπέρασε το 62%. Και βέβαια είστε η Κυβέρνηση που οδήγησε πέντε εκατομμύρια εφτακόσιες χιλιάδες Έλληνες να χρωστούν σε ασφαλιστικά ταμεία και στο δημόσιο το εξωπραγματικό ποσό των 137 δισεκατομμυρίων ευρώ, για το οποίο δεν λέτε κουβέντα. Σήμερα έρχεστε να κάνετε άλλη μία κυβίστηση. Βέβαια, θα ήταν πιο έντιμο να πείτε ειλικρινά στους πολίτες ότι ναι, κάνατε λάθος. Αλλά αυτό απαιτεί και τόλμη, κάτι το οποίο δεν διαθέτετε. Τουλάχιστον έρχεστε να διορθώσετε ένα μέρος από το λάθος σας, που κάτι είναι και αυτό. Επιχειρείτε, λοιπόν, να διορθώσετε το λάθος σας και καταργείτε την θεμελιακή αρχή του νόμου Κατρούγκαλου, που ήταν το ενιαίο των εισφορών. Σας θυμίζει κάτι, φαντάζομαι. Όμως, επιχειρείτε να διορθώσετε τα λάθη σας με ημίμετρα, αποσπασματικά και πρόχειρα, φίλες και φίλοι. Παρά τη μείωση κατά 33,35%, οι εισφορές εξακολουθούν να παραμένουν πολύ υψηλές για σημαντικές κατηγορίες ελεύθερων επαγγελματιών και επιστημόνων. Από 1-1-2019 καταργείται η έκπτωση του ασφαλιστέου εισοδήματος κατά 15%, οπότε η μείωση συρρικνώνεται ακόμη περισσότερο. Αλλάζει ο τρόπος υπολογισμού της σύνταξης με αποτέλεσμα όλοι οι ωφελούμενοι της μείωσης να έχουν ταυτόχρονα και ισόποση μείωση κατά 33,33% της κύριας σύνταξης. Εξαπατήσατε όσους απασχολούνταν με δελτίο παροχής υπηρεσιών - τα γνωστά μπλοκάκια - καθώς τους ωθήσατε ξαφνικά και πρόχειρα σε ένταξη στην παραγωγική διαδικασία ως μισθωτούς. Όλοι αυτοί, οι χιλιάδες που σας πίστεψαν και έπεσαν θύματα του νόμου Κατρούγκαλου, μετά την ψήφιση του σημερινού νομοσχεδίου θα έχουν πάλι σοβαρότατο πρόβλημα και αυτό γιατί θα δεχθούν πιέσεις εξόδου από τον εργασιακό τους χώρο, καθώς λόγω του μεγάλου μη μισθολογικού κόστους θα είναι πλέον ασύμφοροι συγκριτικά με τους υπόλοιπους εργαζόμενους. Τους δημιουργείτε νέα προβλήματα με την προχειρότητα και την επιπολαιότητα που νομοθετείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, ακόμα. Ουσιαστικά καταργείτε και την επικουρική σύνταξη και το εφάπαξ. Μετά το σημερινό νομοσχέδιο, η επικουρική σύνταξη και το εφάπαξ σε βάθος χρόνου θα οδηγηθούν σε σταθερές τιμές στα 30 ευρώ τον μήνα και στα 3000 ευρώ αντίστοιχα. Ουσιαστικά σήμερα, κυρίες και κύριοι συνάδελφοι της Κυβέρνησης, ευτελίζετε με αποτέλεσμα να καταργείτε στην πράξη την επικουρική σύνταξη και το εφάπαξ των πολιτών. Κυρίες και κύριοι συνάδελφοι, επικροτούμε τη μείωση των ασφαλιστικών εισφορών, αλλά διαφωνούμε με την περιορισμένη εφαρμογή του μόνο στους ελεύθερους επαγγελματίες και επιστήμονες. Προσπαθείτε να διορθώσετε ένα λάθος σας, αλλά δημιουργείτε νέα προβλήματα. Δημιουργείτε δύο κατηγορίες εργαζομένων με την ίδια επαγγελματική ιδιότητα. Οι εισφορές εξακολουθούν να παραμένουν υψηλές, καθώς το απομεινάρι του νόμου Κατρούγκαλου δεν λειτουργεί με την αναγκαία ανταποδοτικότητα και αναλογιστική δικαιοσύνη. Και αυτές είναι βασικές αρχές για να είναι αποτελεσματικό, αλλά και δίκαιο ο ασφαλιστικό σύστημα.
Κύριε συνάδελφε, ολοκληρώστε.
Οι εισφορές για τους μισθωτούς παραμένουν εξοντωτικές. Το μη μισθολογικό κόστος φθάνει το 41% με αρνητικά αποτελέσματα σε επίπεδο σχέσεων εργασίας και μισθών. Κυρίες και κύριοι της Κυβέρνησης - κλείνω με αυτό - με φτωχότερους, λιγότερους και χειρότερα αμειβόμενους εργαζόμενους και με όλο και ασθενέστερες επιχειρήσεις απειλείτε σοβαρά τη βιωσιμότητα του ασφαλιστικού συστήματος. Σας ευχαριστώ πολύ.
Ευχαριστώ. Ο συνάδελφος κ. Ψυχογιός έχει τον λόγο.
Ευχαριστώ πολύ, κύριε Πρόεδρε. Κυρία και κύριε Υπουργέ, κυρίες και κύριοι συνάδελφοι, το νομοσχέδιο αυτό αποτελεί μία ηχηρή απάντηση. Απάντηση τόσο στα σενάρια καταστροφολογίας που απεργάζονται διάφοροι κύκλοι και αρέσκεται να υιοθετεί κυρίως η Αξιωματική Αντιπολίτευση, εναποθέτοντας πραγματικά τις ελπίδες της, όσο κι αν αυτό φαίνεται οξύμωρο στον μέσο πολίτη, στην περικοπή των συντάξεων του 2019. Απάντηση, όμως και στη σιγουριά μερικών ότι η τρόικα θα ήταν πάντα εδώ, ότι δεν άξιζε να παλέψει μία κυβέρνηση μέσα σε τόσο δυσμενείς συνθήκες και ότι τίποτα δεν άλλαξε μετά τον Αύγουστο του 2018. Είναι βέβαιο ότι δεν πρόκειται για κάποιο success story και ότι υπάρχει ακόμα πολύς δρόμος για να αποκατασταθούν αδικίες, να επουλωθούν οι πληγές και να ενισχυθούν τα μεσαία και λαϊκά στρώματα, όπως το νομοσχέδιο το σημερινό θέτει και προσπαθεί να αποκαταστήσει. Σε αυτήν την κατεύθυνση η Κυβέρνηση χρησιμοποιεί τον δημοσιονομικό χώρο που έχει με σαφή στόχευση και διαφορετικό μείγμα πολιτικής, προκειμένου να ελαφρύνει αυτούς που επλήγησαν περισσότερο από την οικονομική κρίση και τις χρόνιες πολιτικές λιτότητας που έφεραν τα μνημόνια. Στοχεύουμε σε πολιτικές που θα κάνουν τα λαϊκά στρώματα να αναπνεύσουν και οι οποίες θα γίνουν πράξη το επόμενο διάστημα μέσα από σειρά νομοσχεδίων που θα έρθουν στη Βουλή. Η δέσμη των μέτρων αυτών ξεκίνησε πριν λίγες μέρες με την ψήφιση για την καταβολή αναδρομικών 820 εκατομμυρίων ευρώ σε γιατρούς του ΕΣΥ, πανεπιστημιακούς, δικαστικούς, ένστολους, στις κρατικές ορχήστρες και συναφείς ομάδες. Με τις διατάξεις που εισάγονται στο παρόν σχέδιο νόμου προβλέπονται σειρά θετικών μέτρων για την κοινωνία και για τον κόσμο της εργασίας. Κατ' αρχάς με το νέο ασφαλιστικό καθεστώς που ίσχυσε από το 2017, το μεγαλύτερο μέρος της κοινωνίας ελαφρύνθηκε, είδε μειώσεις στις εισφορές, σε σχέση με αυτά που ίσχυαν το 2016. Αυτό είναι μία πραγματικότητα που τη βιώνει ο ελληνικός λαός, τη γνωρίζει, παρά τα fake news και τα ψευδή στοιχεία και επομένως, δεν μπορεί να αμφισβητηθεί. Με το παρόν σχέδιο νόμου μειώνονται ουσιαστικά οι ασφαλιστικές εισφορές για επιπλέον διακόσιους πενήντα χιλιάδες μη μισθωτούς, αυτοαπασχολούμενους και ελεύθερους επαγγελματίες. Τι σημαίνει, όμως, αυτό με αριθμούς; Για εισοδήματα 9.000 ευρώ η μείωση θα είναι 400 ευρώ τον χρόνο, δηλαδή 22,14%. Για εισοδήματα 12.000 ευρώ η μείωση θα είναι 803 ευρώ τον χρόνο, δηλαδή 33,35%. Για εισοδήματα 20.000 ευρώ η μείωση θα είναι 1.336 ευρώ τον χρόνο, δηλαδή 33,35%. Και για εισοδήματα 30.000 ευρώ η μείωση θα είναι 2.003 ευρώ τον χρόνο, δηλαδή και πάλι 33,35%. Όσον αφορά ειδικά στους δικηγόρους, μηχανικούς και γιατρούς οι ελαφρύνσεις αυτές θα είναι κατά τι μικρότερες, γιατί έως τις 31-12-2020 ισχύουν οι εκπτώσεις που ήδη έχουν εφαρμοστεί για τους συγκεκριμένους κλάδους. Ωστόσο στο σύνολό τους οι μειώσεις θα είναι μεγαλύτερες σε σχέση με τις εισφορές για επικουρική και εφάπαξ. Επιπρόσθετα, μειώνονται και οι ασφαλιστικές εισφορές των αγροτών κατά 33,35%. Συγκεκριμένα, διατηρείται η ελάχιστη μηνιαία εισφορά στα 74 ευρώ, όπως ισχύει, για εισοδήματα από 4.922 έως 7.400 ευρώ. Ο αγρότης ή η αγρότισσα, όμως, με ετήσιο εισόδημα 10.000 ευρώ - και θέλω να τονίσω εδώ ότι όλες αυτές οι κατηγορίες και τα εισοδήματα από 10.000 μέχρι 30.000 δεν παραπέμπουν σε κάποιους πλούσιους, αλλά σε μικρομεσαίους αυτοαπασχολούμενους αγρότες και εργαζόμενους - με το ισχύον πλαίσιο θα πλήρωνε εισφορά 150 ευρώ τον μήνα, ενώ το 2019 θα πληρώνει 100 ευρώ με ετήσιο όφελος περίπου 601 ευρώ. Μία άλλη σημαντική ρύθμιση είναι η εκκαθάριση και η πληρωμή από τον ΕΦΚΑ έως το τέλος του 2019 ληξιπροθέσμων υποχρεώσεων του κλάδου υγείας προς ασφαλισμένους, φαρμακεία, λοιπούς συμβεβλημένους ιδιώτες, παρόχους υπηρεσιών υγείας κ.λπ.. Χαρακτηριστικό παράδειγμα από τον κλάδο μου αποτελούν οι συνάδελφοι δικηγόροι, οι οποίοι έχουν λαμβάνειν νοσήλια μπορεί και από το 2012. Με αυτήν τη ρύθμιση επιτέλους θα καταβληθούν και θα μπορέσουν να ενισχυθούν στη δουλειά τους και στη ζωή τους. Εκτός από τα παραπάνω που έχουν σχέση με την κοινωνική ασφάλιση θα ήθελα να επισημάνω και κάποιες άλλες διατάξεις του νομοσχεδίου που φέρουν ουσιαστικές αλλαγές για τον κόσμο της εργασίας. Για πρώτη φορά, λοιπόν, δίνεται το δικαίωμα σε εργαζόμενους να παρίστανται ως πολιτικώς ενάγοντες σε ποινικές δίκες σε βάρος εργοδοτών, λόγω μη καταβολής των δεδουλευμένων τους ή της αποζημίωσης της απόλυσης. Με αυτόν τον τρόπο ενισχύουμε ουσιαστικά τη δικονομική θέση των εργαζόμενων με την παρουσία τους στο δικαστήριο, που μέχρι τώρα δεν προβλεπόταν. Χαιρετίζω ιδιαίτερα αυτήν τη διάταξη, διότι ήταν κάτι που κι εμείς οι Βουλευτές του ΣΥΡΙΖΑ είχαμε ζητήσει με τροπολογία που είχαμε καταθέσει τον Σεπτέμβριο του 2017 και είμαστε χαρούμενοι που επιτέλους υλοποιείται. Ακόμα, είναι σημαντική η περαιτέρω θεσμική και οργανωτική ενίσχυση του Σώματος Επιθεώρησης Εργασίας. Ας μην ξεχνάμε ότι το ΣΕΠΕ έχει αποτελέσει προμετωπίδα του Υπουργείου Εργασίας τα τελευταία χρόνια στη μάχη εναντίον της απορρύθμισης της αγοράς της εργασίας και της εκμετάλλευσης των εργαζόμενων. Με αυτόν τον τρόπο η πολιτική ηγεσία δείχνει έμπρακτα τη βαρύτητα που δίνει σε αυτόν τον τομέα και στον ελεγκτικό μηχανισμό, που σε συνδυασμό με την επαναφορά των συλλογικών διαπραγματεύσεων με τη ρήτρα ευνοϊκής ρύθμισης και της επεκτασιμότητας θα οδηγήσουν στην εφαρμογή ελάχιστων βασικών κανόνων στην αγορά εργασίας. Τέλος, προβλέπεται η σύσταση τριακοσίων σαράντα μία οργανικών θέσεων με στοχευμένες προσλήψεις, σε εξήντα εννέα φορείς και ιδρύματα κοινωνικής πρόνοιας και αλληλεγγύης που φροντίζουν παιδιά, ΑΜΕΑ, ηλικιωμένους και χρόνια πάσχοντες. Ενώ με το άρθρο 27 παρατείνεται και συνεχίζεται η δωρεάν μετακίνηση των ανέργων με τα μέσα μαζικής μεταφοράς, μέσα από τον ΟΑΕΔ. Οι παραπάνω διατάξεις αποδεικνύουν ότι εμείς μιλάμε με έργα και πράξεις. Δείχνουμε έμπρακτα την κοινωνική στόχευση της πολιτικής μας. Δείχνουμε έμπρακτα μέσα από νομοσχέδια, από καθημερινές παρεμβάσεις και λοιπές πρωτοβουλίες ότι παλεύουμε ώστε κάθε άνθρωπος που διαβιεί σε αυτήν τη χώρα να ζει αξιοπρεπώς, να έχει ίσα δικαιώματα και υποχρεώσεις, να απολαμβάνει ισονομία. Δεν θα ήθελα να ασχοληθώ περισσότερο με την Αντιπολίτευση και κυρίως τη Νέα Δημοκρατία και το ΚΙΝΑΛ. Άλλωστε είναι αυτοί οι οποίοι έπαιξαν τα χρήματα των ασφαλισμένων στο χρηματιστήριο, αυτοί που κούρεψαν τα αποθεματικά των ταμείων στο PSI και επομένως δεν μπορούν να πουν και πολλά. Και για έναν άλλο λόγο: γιατί ο πήχης ο δικός μας, ο πήχης της Αριστεράς είναι πολύ ψηλά και έχει στο επίκεντρο τον άνθρωπο και τις ανάγκες του. Επομένως, χαιρετίζουμε το νομοσχέδιο, αλλά έχουμε ακόμα πολλά και σημαντικά να κάνουμε. Ευχαριστώ πολύ. Υπερψηφίζω το νομοσχέδιο.
Τον λόγο έχει ο κ. Σαρακιώτης.
Ευχαριστώ, κύριε Πρόεδρε. Κυρία Υπουργέ, κύριε Υπουργέ, αν ένα νομοσχέδιο κρινόταν από τις αντιδράσεις που προκαλεί αυτό στα κόμματα της Αντιπολίτευσης, το σημερινό σίγουρα θα το βαθμολογούσαμε με άριστα, με δέκα με τόνο. Ο συνδυασμός της ουσιαστικής μείωσης των ασφαλιστικών εισφορών σε μεγάλη μερίδα συμπολιτών μας, με την μη περικοπή των συντάξεων δημιούργησε ένα εκρηκτικό κοκτέιλ σήμερα στην Αίθουσα της Ολομέλειας. Άγχος, αγωνία και τελικά εκνευρισμός. Αυτά τα συναισθήματα αναδύονται από τις ομιλίες των Βουλευτών της Αντιπολιτεύσεως. Δεν μίλησε κανείς όμως, για το πρωτοφανές πλήγμα που δέχθηκε το ασφαλιστικό μας σύστημα την περίοδο των μνημονίων, όταν οι θυσίες των Ελλήνων πολιτών δεν έπιαναν τόπο και τα αποθεματικά των ταμείων είτε κατέληγαν βορά στις ορέξεις κερδοσκόπων, είτε περικόπτονταν με πρόσχημα την απομείωση του δημοσίου χρέους, με το περίφημο PSI Σαμαρά και Βενιζέλου. Μέσω ενός συντεταγμένου σχεδιασμού η σημερινή Κυβέρνηση κατάφερε να αντιστρέψει την κατάσταση με τον εξορθολογισμό των οικονομικών δεδομένων του ΕΦΚΑ, αλλά και με τη γενικότερη στρατηγική μείωσης της ανεργίας και αύξησης των απασχολουμένων, οι οποίοι πλέον εισφέρουν στο ασφαλιστικό μας σύστημα. Αξιοσημείωτο παράδειγμα της σημασίας της μείωσης της ανεργίας για τη βιωσιμότητα του ασφαλιστικού συστήματος είναι το γεγονός ότι το 2017 μόνο, οι διακόσιες πενήντα χιλιάδες νέοι εργαζόμενοι απέδωσαν εισφορές 470 εκατομμυρίων ευρώ. Συνέβαλαν έτσι καθοριστικά στην υπεραπόδοση των εσόδων για την οποία τότε υπήρξε περίσσιος ζήλος από την Αξιωματική Αντιπολίτευση να τη συνδέσει με το προσχηματικό επιχείρημα της αύξησης των φόρων. Στο παρόν σχέδιο νόμου αποτυπώνεται η ευόδωση των θυσιών του ελληνικού λαού και της πολιτικής της Κυβέρνησης. Διατηρώντας την ελάχιστη εισφορά στα επίπεδα που προέβλεπε ο νόμος του 2016, η παρούσα νομοθετική πρωτοβουλία μειώνει τις ασφαλιστικές εισφορές για επιπλέον διακόσιους πενήντα χιλιάδες μισθωτούς. Όσον αφορά την κύρια σύνταξη των ελεύθερων επαγγελματιών και των αυτοαπασχολούμενων, η ασφαλιστική εισφορά μειώνεται από την 1η Ιανουαρίου του 2019 κατά 33,3% και ορίζεται στο 13% από το 20% που είναι σήμερα. Παράλληλα, για τους αγρότες η μείωση ανέρχεται στο 33%, με το ποσοστό να γίνεται 12% από το 18% που θα ήταν στις αρχές του νέου χρόνου, κόντρα σε κάθε καταστροφολογικό σενάριο και κάθε άποψη υπέρ της συνέχισης της επιβολής δυσβάσταχτων μέτρων, με το επιχείρημα ότι αυτά είναι διαρθρωτικά. Επιπροσθέτως, μειώνονται οι εισφορές για επικουρική σύνταξη και εφάπαξ γιατρών, δικηγόρων, μηχανικών στο ελάχιστο που ισχύει σήμερα, ήτοι στα 64,5 ευρώ τον μήνα. Απέναντι σ' αυτά τα απτά κέρδη μιας συνετής πολιτικής, τι αντιπροτείνεται από την πλευρά της Νέας Δημοκρατίας; Όπως μας πληροφόρησε ο Αρχηγός της από το Βήμα της ΔΕΘ, σκόπευε στη μείωση των εισφορών για κύρια σύνταξη από το 20% που είναι σήμερα στο 15%. Όπως ανέφερε, το μέτρο θα αφορά όλους τους εργαζόμενους και θα εφαρμοστεί σταδιακά εντός τετραετίας με εμπροσθοβαρή τρόπο. Θα προσπεράσω τον εμπροσθοβαρή τρόπο και θα αναρωτηθώ: Σε ποια οικονομία; Στην κατεστραμμένη οικονομία, στην απαξιωμένη, όπως διαρκώς μέχρι και σήμερα υποστηρίζετε; Ποιος άραγε θα υλοποιούσε τις υποσχέσεις σας; Οι εφευρέτες του υποκατώτατου μισθού, εκείνοι που κατήργησαν τις συλλογικές συμβάσεις εργασίας, εκείνοι που μείωσαν τον κατώτατο μισθό πάνω από διακόσια ευρώ, οι άνθρωποι που απορρύθμισαν την αγορά εργασίας και μείωσαν την πλήρη απασχόληση από το 60% στο 45%, αυτοί που διέλυσαν στην κυριολεξία το Σώμα Επιθεώρησης Εργασίας και έκλεισαν το μάτι στη «μαύρη» εργασία; Η εποχή που τα εισοδήματα των πολιτών μόνο συμπιέζονταν, δίχως κανένα αντίκρισμα, έχει παρέλθει ανεπιστρεπτί και καλό είναι να το αντιληφθείτε. Πολιτική επιλογή της σημερινής Κυβέρνησης είναι να σταθεί δίπλα στον εργαζόμενο, δίπλα στον ασφαλισμένο, επιχειρώντας να περιορίσει τις αδικίες εις βάρος του και να τον απαλλάξει από τα υπερβολικά βάρη και τις υπέρογκες υποχρεώσεις που επωμίστηκε αυτός στα μνημονιακά χρόνια. Με τον τρόπο αυτόν η Κυβέρνηση στηρίζει το σύστημα της κοινωνικής ασφάλισης, καθώς και τις αξίες και κατακτήσεις δεκαετιών. Το ερώτημα που έχει να απαντήσει ο ελληνικός λαός είναι ένα: Νεοφιλελευθερισμός και καταπάτηση κάθε εργασιακού και ασφαλιστικού δικαιώματος ή διασφάλιση των κατακτήσεων των λαϊκών κινημάτων; Θα επιστρέψουμε στην κοινωνική ζούγκλα στην οποία οι εργοδότες εισφοροδιαφεύγουν και οι εργαζόμενοι είναι όμηροι αυτών ή θα εξασφαλίσουμε την ύπαρξη ίσων δικαιωμάτων και ισότιμης πρόσβασης όλων των πολιτών στις δομές του κράτους πρόνοιας; Περί αυτού πρόκειται και περί αυτού καλούμαστε να ψηφίσουμε σήμερα, κυρίες και κύριοι συνάδελφοι. Τα ψέματα έχουν τελειώσει και μαζί μ' αυτά και το πισωγύρισμα στις χειρότερες ημέρες της Μεταπολίτευσης. Σας ευχαριστώ.
Σας ευχαριστώ, κύριε συνάδελφε. Τον λόγο έχει ο συνάδελφος κ. Ιάσονας Φωτήλας.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς θέλω να ξεκινήσω από τις σχετικές με την υγεία τροπολογίες, που πραγματικά δείχνουν τον τρόπο με τον οποίον πολιτεύεστε με ρυθμίσεις της τελευταίας στιγμής για να καλύψετε τις δικές σας παρανομίες. Η δικαιολογία του κατεπείγοντος είναι φαιδρή. Τέσσερα χρόνια τώρα νομοθετείτε κατά παρέκκλιση, καταστρατηγώντας όλες τις νόμιμες διαδικασίες, παρανομώντας. Αυτό μπορεί να γίνει ανεκτό σε μία εξαιρετική περίπτωση. Εδώ, όμως, το έγκλημα είναι επιβαρυμένο, γίνεται, όπως λέμε εμείς οι νομικοί, κατ' εξακολούθηση και κατά συρροή. Δύο πράγματα μπορεί να συμβαίνουν: Ή είστε ανίκανοι ή κάτι άλλο πρέπει να συμβαίνει. Σε κάθε περίπτωση, όμως, είστε πραγματικά απίθανοι. Την ώρα που πανηγυρίζετε θριαμβολογώντας για κάποια δήθεν επιτυχία, την ίδια ακριβώς ώρα ομολογείτε την πλήρη αποτυχία σας. Δύο σε ένα, κάτι σαν τo Vidal Sasoon ένα πράγμα. Ας δούμε, λοιπόν, τι από τα δύο είναι ειλικρινές και τι είναι υποκριτικό. Τι λόγο έχετε πραγματικά για να θριαμβολογείτε; Μήπως τη μη περικοπή των συντάξεων; Ας πάρουμε τα πράγματα από την αρχή, γιατί με εσάς που μπλέξαμε πρέπει να ξεκινήσουμε από τα βασικά, απ' αυτά του δημοτικού. Σε μία κανονική χώρα, ευνομούμενη χώρα που έχει μία κανονική κυβέρνηση, κανονικό είναι μια κυβέρνηση να θριαμβολογεί για ένα μέτρο, το οποίο καταργεί κάτι που οι προηγούμενοι είχαν θεσμοθετήσει. Μία κυβέρνηση, δηλαδή, που έρχεται και καταργεί έναν κακό νόμο που η κακή προηγούμενη κυβέρνηση ψήφισε, έχει κάθε δικαίωμα να είναι περήφανη γι' αυτό. Κανονικό δεν είναι μία κυβέρνηση να θριαμβολογεί γιατί καταργεί έναν νόμο που η ίδια διαπραγματεύτηκε και ψήφισε. Αυτό δεν είναι κανονικό. Αλλιώς θα φτάσουμε στο σημείο η εκάστοτε κυβέρνηση να νομοθετήσει σωρηδόν, μετά να έρχεται να ξε - νομοθετεί και να λέει: «Δοξάστε με». Ωραίοι τύποι είστε τελικά! Το μετρό της περαιτέρω περικοπής των συντάξεων εσείς το φέρατε, εσείς το διαπραγματευτήκατε, εσείς το ψηφίσατε. Και λέω «περαιτέρω», γιατί ήδη έχουν προηγηθεί μειώσεις συντάξεων από αυτή την Κυβέρνηση: 35% στις κύριες, 45% στις επικουρικές των νέων συνταξιούχων και συνολικά είκοσι μία μειώσεις που αφορούν και τους παλιούς, όπως το ΕΚΑΣ και άλλα. Από την αρχή, λοιπόν, εμείς είπαμε ότι το μέτρο αυτό είναι αχρείαστο. Καταθέσαμε μάλιστα τροπολογία, καλώντας να έρθετε και να την ψηφίσουμε όλοι μαζί. Ο Πρόεδρός μας, ο Κυριάκος Μητσοτάκης, δεν σταμάτησε σε όλα του τα ταξίδια και σε όλες του τις συναντήσεις με τους εκπροσώπους των θεσμών να τους επισημαίνει πόσο αχρείαστο και επιζήμιο είναι το συγκεκριμένο μέτρο, κάτι που ποτέ δεν έκανε ο κ. Τσίπρας όταν βρισκόταν στην Αντιπολίτευση. Αντίθετα εσείς και ο κ. Κατρούγκαλος δηλώνατε ότι είναι ένας νόμος διαμάντι, που εξασφάλιζε - πώς το έλεγε ο κ. Κατρούγκαλος; - ασφαλιστική δικαιοσύνη. Το είπε και ο κύριος Πρωθυπουργός στην ομιλία του. Είπε και για «εξυγίανση». Μα, αφού το ασφαλιστικό εξυγιάνθηκε διά του νόμου Κατρούγκαλου, γιατί θριαμβολογείτε εσείς σήμερα για τον σημερινό νόμο; Είναι, λοιπόν, καλοδεχούμενη από όλους μας η μείωση κάποιον εισφορών σε μερίδες επαγγελματιών, όπως για παράδειγμα, στους αγρότες. Να πούμε ότι αφορά το 10% των αγροτών. Δεν αφορά όλους τους αγρότες. Όμως, ομολογείτε - αρκεί να διαβάσει κάποιος την εισηγητική έκθεση για να το διαπιστώσει - την πλήρη αποτυχία του νόμου Κατρούγκαλου, ενός νόμου που από την αρχή σας είπαμε πόσο κακός, άδικος και τιμωρητικός για την εργασία. Λοιδορούσατε τους επαγγελματίες που διαδήλωναν στο κίνημα της γραβάτας. Κλωστή - κλωστή τώρα ξηλώνετε το πουλόβερ του νόμου Κατρούγκαλου. Και καλά κάνετε, αλλά όχι και να πανηγυρίζετε! Θα φέρετε νομοσχέδια το επόμενο διάστημα και αφορούν κάποιες φοροελαφρύνσεις. Μήπως γι' αυτά έχετε δικαίωμα να πανηγυρίζετε; Γιατί; Γιατί θα μειώσετε τον φόρο στις επιχειρήσεις από το 29% στο 28% ή το ΦΠΑ από το 24% στο 23%; Μα, το ένα το βρήκατε στο 26% και το άλλο το βρήκατε στο 13%! Ακούστε με απλά λόγια τι λέει ο κ. Τσίπρας στον ελληνικό λαό. «Ελληνικέ λαέ, στα τέσσερα χρόνια που είμαι στην εξουσία, σε τρέλανα στους φόρους. Διέλυσα τη μεσαία τάξη, αλλά αν μου δώσεις άλλα τέσσερα χρόνια, σου υπόσχομαι ότι στο βάθος της τετραετίας θα επαναφέρω τα πράγματα εκεί που τα βρήκα το 2014». Φοβερό! «Δώστε μου οκτώ χρόνια για να σας γυρίσω εκεί που ήμασταν το 2014». Υποκριτές μέχρι το τέλος! Και ποιο είναι το μέσο για να δικαιολογήσουν αυτήν τη δήθεν επιτυχία; Ποιο είναι το τυράκι; Το περιβόητο υπερπλεόνασμα, που κανείς δεν μας το ζήτησε και που στην πραγματικότητα αποτελεί τροχοπέδη σε όποια ανάπτυξη. Την καθιστά - θα έλεγα - απαγορευτική. Είναι ένα πλεόνασμα που όλοι μας γνωρίζουμε - και καλύτερα από όλους μας το γνωρίζουν οι Έλληνες πολίτες - ότι δεν είναι προϊόν πραγματικής ανάπτυξης. Δεν είναι προϊόν που προέρχεται από την αύξηση του ΑΕΠ, αλλά είναι προϊόν υπερφορολόγησης, στάσης πληρωμών και αφαίμαξης του κορβανά των δημοσίων επενδύσεων. Κυρίες και κύριοι συνάδελφοι, απλά και λιτά: Μια χώρα που παίρνει τα λεφτά από τον κορβανά των δημοσίων επενδύσεων για να τον κάνει χριστουγεννιάτικα προεκλογικά φιλοδωρήματα, δεν μπορεί να μιλάει για ανάπτυξη. Δεν έρχεται έτσι η ανάπτυξη. Εντωμεταξύ, η χώρα παραπαίει σε όλα τα επίπεδα. Αδυνατούμε να βγούμε στις αγορές, που είναι αυτό που καθιστά την οικονομία μιας χώρας κανονική. Γιατί αλλιώς, ποιος θα έρθει να επενδύσει σε μια χώρα που η οικονομία δεν στέκεται στα πόδια της; Και μιας και είπαμε για επενδύσεις, στη χώρα μας οι επενδύσεις σήμερα δεν έρχονται. Μόνο φεύγουν. Μεταφέρουν την έδρα τους αλλού. Προχθές ήταν ο «Τιτάνας». Χθες ήταν η «ΒLACKROCK». Ο «ΕΛΛΗΝΙΚΟΣ ΧΡΥΣΟΣ» κάνει εξώδικο ζητώντας αποζημίωση εκατοντάδων εκατομμυρίων για την καθυστέρηση που έχει υποστεί. Το Ελληνικό; Ζούγκλα του Αμαζονίου! Μήπως τελικά να αλλάξουμε την επένδυση του Ελληνικού, να κάνουμε μία επένδυση και να διοργανώνουμε σαφάρι στο δάσος του Ελληνικού; Δεν θα ήταν μία κακή ιδέα. Το δημόσιο χρέος προς τους ιδιώτες αντί να πληρώνεται, διογκώνεται. Το ιδιωτικό εκτοξεύθηκε, ενώ χιλιάδες εργαζόμενοι παραμένουν απλήρωτοι επί μήνες στο δημόσιο, όπως οι σχολικοί φύλακες, αλλά και στον ιδιωτικό τομέα, όπως τα προγράμματα του ΟΑΕΔ που παραμένουν απλήρωτα. Οι μεταρρυθμίσεις έχουν βαλτώσει σε βαθμό που οι θεσμοί μάς κρούουν των κώδωνα του κινδύνου και μας λένε ότι μπορεί να μην πάρουμε στην ώρα μας τα χρήματα που μας αναλογούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Κάνει να παίρνουμε 600 εκατομμύρια περί το τέλος του χρόνου. Το ομόλογό μας βρίσκεται στο 4,65%, όταν της Πορτογαλίας, μία άλλη χώρα που βγήκε από τα μνημόνια, σήμερα βρίσκεται κοντά στο 1,80%. Η οικονομία της χώρας πάει από το κακό στο χειρότερο και δεν το δείχνει μόνο το Χρηματιστήριο, το λέει η ίδια η Ευρωπαϊκή Ένωση: «Στη φτώχεια είμαστε σήμερα οι τελευταίοι στην Ευρώπη». Και βέβαια έχουμε σκάνδαλα, όπως το πρόσφατο της ΔΕΠΑ που προσπαθείτε να κρύψετε. Θα θυμίσω μόνο για ένα λεπτό - και θα κλείσω με αυτό - τι σημαίνει το σκάνδαλο της ΔΕΠΑ. Μας ακούνε άνθρωποι από πάνω που μπορεί να μην ξέρουν. Η Δημόσια Επιχείρηση Παροχής Αερίου, κυρίες και κύριοι, έχει πελάτη μία εταιρεία συμφερόντων γνωστού επιχειρηματία. Στη διάρκεια των χρόνων και μετά από πίστωση της ΔΕΠΑ προς την εν λόγω εταιρεία, έφτασε η τελευταία, η εταιρεία, να χρωστάει στη ΔΕΠΑ δεκάδες εκατομμύρια. Τότε, λοιπόν, ο Διευθύνων Σύμβουλος έστειλε ένα εξώδικο όπου τους καλούσε σε ένα εύλογο χρονικό διάστημα να ξεπληρώσουν. Διαφορετικά, θα αναγκαζόταν να διακόψει στην παροχή και να προβεί στα αναγκαστικά μέτρα που του λέει ο νόμος ότι μπορεί να προβεί. Ποιο ήταν το αποτέλεσμα; Την επόμενη μέρα απολύθηκε ο Διευθύνων Σύμβουλος που ζήτησε τα λεφτά. Και τι έγινε;
Κύριε Φωτήλα, ολοκληρώστε, όμως.
Και διορίστηκε νέος. Ποιος; Ο διευθύνων σύμβουλος της εταιρείας που χρωστούσε τα λεφτά. Η επιτομή της σύγκρουσης συμφερόντων. Και δεν τελειώνει εκεί.
Ευχαριστούμε πολύ, κύριε Φωτήλα.
Μισό λεπτό μόνο, κύριε Πρόεδρε.
Κύριε συνάδελφε, έχετε υπερβεί τον χρόνο.
Τελειώνω, θέλω μισό λεπτό μόνο.
Ναι, αλλά πρέπει να συνεννοηθούμε. Βοηθήστε με κι εμένα.
Θα είχα τελειώσει σε μισό λεπτό, κύριε Πρόεδρε. Δεν τελειώνει εκεί. Αλλά τι κάνει; Δίνει το δικαίωμα παροχής με πληρωμή μέσω μεταχρονολογημένων επιταγών σε έξι, επτά και οκτώ μήνες, όχι μάλιστα της ίδιας εταιρείας, αλλά τρίτης εταιρείας, offshore. Πόσο αξιόπιστη είναι αυτή;
Τελειώσατε, κύριε Φωτήλα. Ευχαριστούμε πολύ.
Τελειώνω, κύριε Πρόεδρε.
Κύριε συνάδελφε, παρακαλώ!
Κύριε Πρόεδρε, έχουμε κάτσει όλη την ημέρα.
Ναι, αλλά είχα ζητήσει τα επτά λεπτά να γίνουν πέντε. Δεν συμφωνήσατε. Να γίνουν τώρα και εννέα, να γίνουν και δέκα λεπτά;
Σε όλους δείξατε ανοχή, κύριε Πρόεδρε. Θα νομίζει ο κόσμος ότι έχουμε κάποιο προσωπικό και δεν συμβαίνει αυτό. Τελειώνω μόνο με αυτό. Ένα πράγμα δεν ξεχάσατε: Να αναβαθμίσετε το μενού του πρωθυπουργικού αεροπλάνου. Το καινούργιο μενού έχει βοδινό φιλέτο, σολομό και άλλες λιχουδιές που θα προσφέρονται στους επιβάτες. Ήταν το αεροπλάνο που θα πουλούσατε με το «καλημέρα», μαζί με τη θωρακισμένη μερσεντές. Ο ελληνικός λαός βλέπει και σε λίγους μήνες θα σας δώσει την απάντηση που σας αξίζει. Ευχαριστώ πολύ.
Ευχαριστώ. Βοηθήστε σας παρακαλώ, κύριοι συνάδελφοι. Έχουμε ακόμα είκοσι πέντε ομιλητές. Θα πάμε δηλαδή πάρα πολύ αργά. Βοηθήστε το Προεδρείο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένα μέλη από το 3ο ΚΑΠΗ Μελισσίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Καλώς ήρθατε στην ελληνική Βουλή, κυρίες και κύριοι. Σήμερα συζητάμε το νομοσχέδιο για τη μείωση των ασφαλιστικών εισφορών. Ευχαριστούμε που ήρθατε! Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Τι πάθος γεμίζει με πέλαγα τον νου; Το πάθος σας! Τρικυμία! Και δεν καταλαβαίνω γιατί τόσο πάθος, όταν τουλάχιστον μέχρι στιγμής δεν ακούσαμε τη Νέα Δημοκρατία να διατυπώνει κάτι αλλιώτικο που θα μπορούσε να αποτελεί διέξοδο για τα μεγάλα προβλήματα της κοινωνικής ασφάλισης. Εκείνο που κατ' επανάληψη εγώ ακούω, αλλά και ο ελληνικός λαός επίσης, είναι ότι υπόσχεστε μία άλλη κατάσταση στο Σύστημα Κοινωνικής Ασφάλισης, με διάλυση του ΕΦΚΑ και τη μεταφορά της επικουρικής ασφάλισης στον ιδιωτικό χώρο. Αυτό σημαίνει πλήρη κατάρρευση και κατάργηση κάθε παροχής επικουρικής σύνταξης. Το παράδειγμα της Εθνικής Τράπεζας είναι έντονο και το ζουν οι άνθρωποι εκεί που από τον Δεκέμβρη δεν παίρνουν σύνταξη, διότι το 2005 η τότε κυβέρνηση έκανε την τομή και έβαλε τους νέους ασφαλισμένους σε άλλο επικουρικό ταμείο και τους παλιούς τους άφησε σε εκείνο το οποίο πια δεν μπορεί να δώσει ούτε ένα ευρώ. Αυτό υπόσχεστε να κάνετε για τις επικουρικές και κύριες συνάξεις. Είναι μετρημένο το αποτέλεσμα του ελλείματος που θα προκύψει από τη μείωση της εισφοράς συνολικά και γενικά από το 20% στο 15%. Αυτά ακούω από τη Νέα Δημοκρατία. Δεν άκουσα υποστήριξη των δικαιωμάτων στην κοινωνική ασφάλιση και των συντάξεων. Αυτό που ακούμε είναι μια υπόσχεση, εάν τυχόν έρθει η κυβέρνηση της Νέας Δημοκρατίας στα πράγματα, για δραστική περικοπή των συντάξεων από τον πρώτο χρόνο. Τα δυόμισι δισεκατομμύρια που θα προκύψουν ως έλλειμα δεν μπορούν αλλιώς να ισοφαριστούν, διότι έχουμε εξηγήσει κατ' επανάληψη ότι το 16,2% της δημοσιονομικής δαπάνης και μόνο μπορεί να υπάρξει για τις συντάξεις σε σχέση με το Ακαθάριστο Εθνικό Προϊόν. Άρα είναι προδιαγεγραμμένη η μοίρα των συνταξιούχων να υποστούν τεράστια καταστροφή και αυτήν υπόσχεστε για το μέλλον. Σας είπε η κυρία Υπουργός ότι με τριάντα πέντε χρόνια - και αυτά είναι με βάση τις αναλογιστικές μελέτες, δεν είναι γιατί εμείς επινοούμε τους αριθμούς - και με τη μικρή εισφορά, την κατώτατη, που καταβάλουν οι ασφαλισμένοι, δηλαδή τα μόλις 64 ευρώ μαζί με το εφάπαξ, δηλαδή 40 ευρώ μόνο στην επικουρική, η σύνταξη βγαίνει 139 ευρώ και το εφάπαξ με 23 ευρώ εισφορά βγαίνει κοντά στις 19.000 ευρώ. Γιατί συμβαίνει αυτό; Διότι το ποσό που καταβάλετε έχει μία απόδοση. Στο έτος που μας πέρασε, το 2017, η απόδοση στο Ενιαίο Ταμείο Επικουρικής Ασφάλισης και Εφάπαξ Παροχών, ΕΤΕΑΕΠ, ήταν 3% και εμείς υπολογίζουμε με 1,5% κατά το ήμισυ την απόδοση των κεφαλαίων. Επομένως, είναι μία συντηρητική πρόβλεψη, διότι σε βάθος χρόνου μπορεί να έχεις πραγματικά και αναποδιές και να μην έχεις τόσο μεγάλη απόδοση. Αυτήν τη στιγμή είναι τόση και βγαίνει ένα τέτοιο ποσό. Εντούτοις, σαν να μην ακούτε, λέτε ακριβώς τα ίδια πράγματα και κάνετε και τις ίδιες χειρονομίες. Ο ίδιος εκπαιδευτής σάς εκπαιδεύει τι να λέτε, το ίδιο σενάριο ακριβώς και κάνετε και τις ίδιες χειρονομίες. Είναι εντυπωσιακό. Σας βλέπουμε όλους να κάνετε την ίδια κίνηση με αυτοπεποίθηση, δηλαδή, φαινομενική περί της ορθότητας των όσων λέτε, τα οποία όμως με καμμία δυνατότητα δεν μπορείτε να τα επιβεβαιώσετε. Λέτε ότι όλη αυτή η πολιτική, που εμείς επιβεβαιώνουμε ως ορθή, στηρίζεται σε πειράγματα των στοιχείων, ότι αλλοιώνουμε τα στοιχεία, ότι δεν δίνουμε συντάξεις, γι' αυτό έχουμε πλεονάσματα, ότι αυξήσαμε τις εισφορές. Οι εισφορές που κατέβαλαν όλοι μαζί οι ελεύθεροι επαγγελματίες, αγρότες, επιστήμονες, και για το 2018 είναι μαζί 1.700.000.000 ευρώ λιγότερα. Πώς γίνεται να έχουμε μείωση εισφορών; Για το 2017 είχαμε εισπράξει 730 εκατομμύρια λιγότερες εισφορές από τον χώρο αυτό που λέτε ότι εμείς τον κατασπαράξαμε σε σχέση με την προηγούμενη χρονιά, τότε που δεν υπήρχε ο ν.4387, ο νόμος Κατρούγκαλου. Πώς γίνεται και σφαγιάσαμε τους ελεύθερους επαγγελματίες εμείς; Δεν στέκει. Γιατί συνέβη, όμως, και είχαμε και καλυτέρευση εσόδων θα πείτε; Διότι, αγαπητοί μου, αυξήθηκε η εισπραξιμότητα. Οι άνθρωποι οι οποίοι δεν μπορούσαν να πληρώνουν όλα αυτά τα χρόνια και στραγγαλίζονταν διαρκώς και δεν μπορούσαν να ανταπεξέλθουν σε στοιχειώδεις ανάγκες για την υγεία και τα φάρμακα που δεν έπαιρναν, διότι ήταν οφειλέτες, είναι ο λόγος που μας οδήγησε σε ένα τέτοιο καλό αποτέλεσμα. Καταθέτω για τα Πρακτικά τα στοιχεία σχετικά με την είσπραξη των εισφορών και την αύξηση της εισπραξιμότητας σε όλες τις κατηγορίες ασφαλισμένων. [[Στο σημείο αυτό ο Υφυπουργός κ. Αναστάσιος Πετρόπουλος καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά τους συνταξιούχους, θα επιβεβαιωθεί ότι δεν περικόψαμε τις συντάξεις. Το είχαμε υποσχεθεί. Και το είχαμε υποσχεθεί όχι απλά γιατί το θέλαμε, αλλά γιατί ξέραμε ότι το Διεθνές Νομισματικό Ταμείο μας επέβαλε αυτή τη διάταξη και αναγκαστήκαμε να τη δεχθούμε, για να την ανατρέψουμε στη συνέχεια, πράγμα που συμβαίνει τώρα, γιατί έπρεπε να κλείσει η τρίτη αξιολόγηση. Ξέραμε ότι θα πετύχουμε τα πλεονάσματα που είχαμε πει και τα πετύχαμε με το παραπάνω. Ένα εκατομμύριο τετρακόσιες είκοσι χιλιάδες συντάξεις δεν θα μειωθούν και σε αυτές πρέπει να προσθέσετε εξακόσιες είκοσι χιλιάδες που θα αυξηθούν, με μέσο όρο αύξησης 96 ευρώ, περίπου, μηνιαίως. Αυτά είναι τα στοιχεία. Δηλαδή, δύο εκατομμύρια ογδόντα χιλιάδες συνταξιούχοι μας όχι μόνο δεν θα έχουν μείωση, αλλά εξακόσιες είκοσι χιλιάδες από αυτούς θα έχουν και αύξηση κατά μέσον όρο 99 ευρώ. Οι αγρότες δεν έχουν καμμία επίδραση. Εξακόσιες χιλιάδες αγρότες δεν μπήκαν σε αυτή τη διαδικασία, αλλά θα αρχίσουν να έχουν σταδιακά αύξηση στις συντάξεις τους, με στοιχεία τα οποία θα σας δώσει και η Υπουργός. Έχουμε μελετήσει τα στοιχεία και προχωράμε σε μία καλύτερη απόδοση και στις συντάξεις των αγροτών. Είναι οι συντάξεις των αγροτών που θέλετε, με πρόταση του ΠΑΣΟΚ, το οποίο κάποτε εξέφραζε την αγροτιά, να τους υποβαθμίσουμε ξανά στην κατάσταση του ΟΓΑ, που με απόφαση και με τον νόμο του 2002 δεν θα έδινε πλέον βασική σύνταξη το 2025. Να ακούσουν οι αγρότες ότι θέλουν να τους αποσπάσουν από το σώμα των υπόλοιπων πολιτών - κατοίκων αυτής της χώρας, να τους υποβαθμίσουν σε μία σύνταξη πείνας, όταν αυτό που ήδη επιτυγχάνεται, και θα επιβεβαιωθεί, είναι αύξηση των συντάξεων για τους αγρότες. Και έρχομαι στις συντάξεις χηρείας. Να σας πω καταρχήν ότι όλες οι διατάξεις που έχουμε βάλει, ο ίδιος ο ν.4387, αλλάζουν τα πράγματα συθέμελα, εκ βάθρων και τα βελτιώνει. Αποδεικνύεται με όλους τους τρόπους που θα σας αναφέρω. Λέτε ότι με είκοσι έξι από τις νομοθετικές παρεμβάσεις που κάναμε διορθώνουμε και ξηλώνουμε τον νόμο Κατρούγκαλου. Ξηλώνουμε το παλιό σύστημα. Αφορούν παλιές καταστάσεις. Μπορώ να σας τις απαριθμήσω μία προς μία, αλλά δεν έχω τον χρόνο. Κάναμε επιστροφή εισφορών 354 εκατομμύρια που κακώς είχατε παρακρατήσει. Δώσαμε ασφαλιστική ικανότητα σε ανθρώπους που δεν είχαν φάρμακα και υγεία, παρά το ότι είχαν οφειλές από παλιά και δεν μπορούσαν να έχουν κάλυψη, μόνο και μόνο γιατί έδιναν την κατώτατη εισφορά από το 2017. Δώσαμε αναδρομική ασφάλιση στους σχολικούς φύλακες που είχατε απολύσει. Έχουν προσληφθεί και τους έχουμε καλύψει πλήρως με ασφαλιστική κάλυψη, με νομοθεσία του καλοκαιριού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Μειώσαμε κατά 50% την εισφορά όσων έχουν σαράντα χρόνια ασφάλισης και μπορούν να συνεχίσουν. Δώσαμε τη δυνατότητα ο αγρότης με μια απλή δήλωση να γίνεται κατευθείαν αγρότης ασφαλισμένος, όταν παλιότερα έπρεπε να περιμένει δύο και τρία χρόνια. Δώσαμε εξωιδρυματικό επίδομα στους πάσχοντες κατά τον τρόπο που πάσχουν και οι τετραπληγικοί, αλλά δεν είναι τετραπληγικοί. Δώσαμε στους αγρότες δυνατότητα μειωμένης εξαγοράς. Δώσαμε - και το λέω για το ΠΑΣΟΚ, το ΚΙΝΑΛ ή όπως λέγεται - τη δυνατότητα όσοι έχουν εισόδημα μέχρι 4.923 ευρώ να μπορούν να καλλιεργούν χωρίς να κάνουν καταβολή εισφορών και χωρίς να έχουν περικοπή σύνταξης. Το λέω για τον κ. Κουτσούκο. Να το μεταφέρετε, κύριε Κωνσταντόπουλε. Αυτό έχει τεθεί σε ισχύ με κανονιστική διάταξη ήδη από το 2018. Υπάρχει κανονιστική διάταξη. Διαβάστε την. Είναι καλυμμένοι οι αγρότες. Οι αγρότες που έχουν κάνει από παλιά αίτηση και εγγράφονται από παλιά χωρίς προσαυξήσεις και τόκους, γιατί καθυστερούσε το σύστημα να τους εγγράψει, δεν θα έχουν καμμία υποχρέωση καταβολής εισφορών για την υγεία, διότι δεν είχαν κάλυψη. Καταργήσαμε, με αυτή τη διάταξη που περνάμε τώρα παλιές οφειλές στους μονοσυνταξιούχους του ταμείου συντάξεων υγείας. Δώσαμε με την παράλληλη ασφάλιση αυξήσεις στις συντάξεις κατά 0,75% για κάθε μονάδα παραπάνω. Τέλος πάντων, επειδή δεν θέλω να καταχρώμαι τον χρόνο, αν δείτε όλες τις διατάξεις, δεν έχουμε αλλοιώσει ούτε την ουσία ούτε τη δομή του ν.4387. Αντιθέτως έχουμε ενισχύσει πλευρές του και έχουμε διορθώσει όλα τα προβλήματα που υπήρχαν σωρευμένα από πολλές δεκαετίες με αποκορύφωμα τη μείωση των οφειλών από το παλιό σύστημα, που στραγγάλιζαν με 100.000 ευρώ, 150.000 ευρώ και 200.000 ευρώ συμπολίτες μας. Και διαγράφονται επιλέγοντας με ένα κουμπί τη διαγραφή της οφειλής τους, διατηρώντας την ασφαλιστική εισφορά σε έναν εκ των φορέων που είναι ασφαλισμένοι. Αυτά τα πράγματα ούτε στο όνειρό σας! Και κανείς ποτέ δεν τα έκανε, γιατί εσείς όλα αυτά τα χρόνια που δημιουργούνταν τα προβλήματα αυτά ή απείχατε ή τα προκαλούσατε. Εμείς τα λύνουμε και θα συνεχίσουμε να τα λύνουμε. Ευχαριστώ.
Ευχαριστώ, κύριε Υπουργέ. Τον λόγο έχει η κ. Αναστασία Γκαρά.
Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, για εμένα έχει πάντοτε ενδιαφέρον η συζήτηση ενός νομοσχεδίου στην ολομέλεια της Βουλής, κυρίως διότι αναμένω να ακούσω ενδιαφέρονται και ουσιαστικά πολιτικά επιχειρήματα για το εκάστοτε θέμα το οποίο συζητάμε. Σήμερα, λοιπόν, περίμενα να ακούσω και να συζητήσουμε με πολιτικά πάντα επιχειρήματα για τη φιλοσοφία και τη δομή του ασφαλιστικού συστήματος, βελτιώσεις, αλλαγές ή οτιδήποτε άλλο μπορεί να διορθωθεί, καθώς το ασφαλιστικό σύστημα συνιστά έναν από τους σημαντικότερους πυλώνες του κοινωνικού κράτους. Και αυτό αφορά χιλιάδες εργαζόμενους, ασφαλισμένους και συνταξιούχους. Επίσης, θα περίμενα να συζητήσουμε εάν είναι και στη σωστή κατεύθυνση και οι σημερινές ελαφρύνσεις. Διότι θα μπορούσαν να υπάρχουν και πιο καλές προτάσεις. Όμως, περίμενα να ακούσουμε και παραδείγματα και επιχειρήματα για το σύστημα Πινοσέτ, για το αναδιανεμητικό ή το αναλογικό σύστημα, να αναλύσουμε εάν πρέπει να παίζουμε τα χρήματα των ασφαλισμένων στον τζόγο ή στο χρηματιστήριο, να μιλήσουμε για τα δομημένα ομόλογα και εάν έχουν ωφέλειες. Επίσης, να μιλήσουμε για τις ωφέλειες του PSI. Ωστόσο, παρατηρώ μία απουσία επιχειρημάτων και μία σχετική αφωνία - θα έλεγα - από τα κόμματα της Αντιπολίτευσης. Στην καλύτερη περίπτωση ο λόγος των κομμάτων της Αντιπολίτευσης δίνει έμφαση στην καταστροφολογία. Ενίοτε συζητά για μαγειρική ή χρησιμοποιεί επιχειρήματα συνωμοσιολογίας. Ακούσαμε, λοιπόν, ότι ο νόμος Κατρούγκαλου αποτελεί ταφόπλακα για τους ασφαλισμένους και τους συνταξιούχους, αλλά δεν μας έχετε εξηγήσει το γιατί ή τουλάχιστον δεν το έχω αντιληφθεί εγώ. Γιατί αποτελεί ταφόπλακα; Γιατί είναι πιο δίκαιο και αναλογικό σύστημα; Γιατί μειώθηκαν οι εισφορές για το μεγαλύτερο ποσοστό των ασφαλισμένων; Γιατί μέσα σε έναν χρόνο κατάφερε όχι μόνο να ισορροπήσει το σύστημα, αλλά να έχει και πλεόνασμα; Γιατί θεσπίστηκε η βασική εθνική σύνταξη; Γιατί αποτελεί ταφόπλακα; Ειλικρινά, δεν έχω καταλάβει και καλώ τους συναδέλφους και τις συναδέλφους να μας το εξηγήσουν. Ακούσαμε - άκουσον, άκουσον! - επίσης ότι ήταν ένα σκοτεινό σχέδιο να επιβάλλουμε μέτρα για να τα βγάλουμε μετά και να φανούμε καλοί στον ελληνικό λαό. Όπως είπε και η κ. Βούλτεψη - την οποία ακούσαμε πριν λίγο - η λογική λέει πως τα μέτρα μπαίνουν για να βγαίνουν. Και αφού αυτό λέει η λογική, κατά την κυρία συνάδελφο, εγώ ρωτώ: Γιατί εσείς βάζατε μέτρα δισεκατομμυρίων και δεν βγάζατε κανένα; Πείτε μας ένα μνημονιακό μέτρο που επιβάλλατε και το έχετε πάρει πίσω. Γιατί, λοιπόν, δεν επαναφέρατε τις δεκάδες περικοπές που είχατε κάνει στις συντάξεις, αφού τα μέτρα δεν είναι για να μπαινοβγαίνουν, αλλά για να μπαίνουν και να βγαίνουν; Αυτό, όμως, είναι που ενοχλεί και αυτό είναι που προκαλεί ιδιαίτερη αφωνία και απουσία. Γιατί, είδαμε ότι ο κ. Μητσοτάκης, όπως και οι υπόλοιποι Αρχηγοί των κομμάτων, δεν είχαν το θάρρος να έρθουν στην ολομέλεια της Βουλής και να συζητήσουμε πραγματικά με πολιτικά επιχειρήματα για τον βασικό πυλώνα του κοινωνικού κράτους - το επαναλαμβάνω - το ασφαλιστικό μας σύστημα. Διότι χρησιμοποιούν το ασφαλιστικό σύστημα μόνο ως επιχείρημα και ως στοιχείο αντιπολίτευσης και καταστροφολογίας, τρομοκρατώντας τον ελληνικό λαό. Δεν έχουμε ακούσει ούτε μία θετική πρόταση που θα μπορούσε να συμβάλλει στην βελτίωση αυτού του συστήματος. Αυτό, λοιπόν, που ενοχλεί δεν είναι μόνο η μη περικοπή συντάξεων ή οι ελαφρύνσεις στον ελληνικό λαό. Αυτό που ενοχλεί είναι η επιτυχία της ελληνικής Κυβέρνησης, είναι η επιτυχία της χώρας, η επιτυχία του ελληνικού λαού να βγαίνει σιγά - σιγά από την κρίση, να βγει από τα μνημόνια και να διορθώνονται σιγά - σιγά οι επιβαρύνσεις με διορθωτικές κινήσεις, ελαφρύνσεις στους Έλληνες πολίτες, αλλά και τονωτικά στοιχεία για την παραγωγή, την οικονομία και την κοινωνία μας. Εμείς, λοιπόν, θα συνεχίσουμε να στηρίζουμε το ασφαλιστικό σύστημα, όπως κάνουμε από την πρώτη ημέρα, αλλά και το κοινωνικό κράτος, όσο αντίθετη και αν είναι κυρίως η πλευρά της Νέας Δημοκρατίας. Θα συνεχίσουμε να στηρίζουμε τις πιο αδύναμες και ευαίσθητες κοινωνικές ομάδες, θα συνεχίσουμε να αίρουμε αδικίες. Μία - μία θα άρουμε αυτές τις αδικίες που επιβλήθηκαν και δημιουργήθηκαν με τον χρόνο. Υπάρχουν και ευθύνες για αυτό και πρέπει κάποια στιγμή αρκετοί σε αυτήν την χώρα να απολογηθούν. Θα συνεχίσουμε να επιστρέφουμε τα παραγόμενα πλεονάσματα στον ελληνικό λαό και όχι σε τσέπες φίλων και γνωστών. Διότι στον ελληνικό λαό αξίζουν αυτά τα πλεονάσματα, καθώς αυτοί παράγουν, αυτοί κινούν την οικονομία. Δεν κινείται η οικονομία για να μπαίνουν σε τσέπες κάποιων και να γίνονται κάποιοι πλούσιοι και όλο και πλουσιότεροι. Κυρίες και κύριοι συνάδελφοι, επιστρέφω στο συγκεκριμένο νομοσχέδιο. Θεωρώ πως από όποια πλευρά και να το δει κανείς, παραμένει γεγονός πως αυτό το σχέδιο νόμου φέρνει σημαντικές ελαφρύνσεις στις ασφαλιστικές εισφορές περίπου διακοσίων πενήντα χιλιάδων ελεύθερων επαγγελματιών, αυτοαπασχολούμενων και αγροτών. Πιο συγκεκριμένα, διατηρώντας την ελάχιστη εισφορά στα επίπεδα που προβλέπει ο σχετικός νόμος του 2016, μειώνουμε τις εισφορές των μη μισθωτών για κύρια σύνταξη κατά 33%, από το 20%, που είναι σήμερα, στο 13,3%. Των αγροτών επίσης μειώνεται σημαντικά, σε 12% από 18% που θα ήταν το 2019 και διαμορφώνεται σε 13,3% από το 2022 και μετά. Επίσης, θα ήθελα να σημειώσω πως το Υπουργείο Εργασίας το τελευταίο χρονικό διάστημα με τα νομοσχέδια που έχει φέρει προς ψήφιση, δηλαδή με το παρόν νομοσχέδιο, αλλά και με το νομοσχέδιο για τις συνταξιοδοτικές ρυθμίσεις δημοσίου, την ενίσχυση της προστασίας των εργαζομένων και των δικαιωμάτων των ατόμων με αναπηρίες, αλλά και την αδήλωτη εργασία, εισάγει συνεχώς ρυθμίσεις οι οποίες ενισχύουν και επεκτείνουν τα δικαιώματα των εργαζομένων, βελτιώνουν την καθημερινότητά τους και σκοπεύουν στη δημιουργία ενός πλαισίου κανονικότητας που απουσίαζε τα τελευταία χρόνια από τη χώρα. Κυρίες και κύριοι, δεν θα αναφερθώ αναλυτικά στις θετικές διατάξεις που φέρνει το παρόν νομοσχέδιο. Θα ήθελα, όμως, να κάνω ιδιαίτερη αναφορά στο άρθρο 24, το οποίο προβλέπει τη σύσταση νέου τμήματος Σώματος Επιθεώρησης Εργασίας με έδρα την Ορεστιάδα και αρμοδιότητα και εμβέλεια στους Δήμους Σουφλίου, Διδυμοτείχου και Ορεστιάδας. Επίσης, επεκτείνεται η αρμοδιότητα του Τμήματος Αλεξανδρούπολης και στη Σαμοθράκη. Να θυμίσω - δεν θα πάρω πολύ χρόνο, κύριε Πρόεδρε - ότι σε πρόσφατη περιοδεία του κ. Ηλιόπουλου και της κ. Αχτσιόγλου είχαν μιλήσει με εργαζομένους και με τους επιθεωρητές και είχαν δεχθεί το αίτημα να δημιουργηθεί αυτό το τμήμα. Ήταν δέσμευση των Υπουργών και σήμερα βλέπουμε ότι το βράδυ με την ψήφιση του νόμου θα είναι και γεγονός. Αυτό για εμένα έχει μία ιδιαίτερη σημασία και δείχνει το ποιον των πολιτικών εκπροσώπων μας, το ότι αφουγκράζονται τα προβλήματα, αλλά και ότι εργάζονται και υλοποιούν τις δεσμεύσεις τους. Κλείνοντας αυτήν την ομιλία, για να μην φάω και τον χρόνο, θα ήθελα να κάνω μόνο μία υπενθύμιση στο Σώμα. Είναι οριστικό και αποτυπώνεται και στον προϋπολογισμό ότι το μέτρο της περικοπής των συντάξεων ακυρώνεται, δεν αναστέλλεται. Κατανοώ γιατί επέμενε η Νέα Δημοκρατία στην αναστολή. Ήθελε να επαναφέρει την περικοπή - αυτό κατανοώ εγώ - , ακριβώς γιατί είναι μέρος του πολιτικού της προγράμματος, μέρος της πολιτικής της φιλοσοφίας. Γι' αυτό διαφέρουμε. Γιατί εμείς ξέρουμε να βάζουμε στόχους, ξέρουμε να δίνουμε μάχες, ξέρουμε να τις πετυχαίνουμε προς όφελος του ελληνικού λαού. Ευχαριστώ.
Ευχαριστώ, κυρία συνάδελφε. Τον λόγο έχει ο κύριος Υφυπουργός για μία νομοτεχνική βελτίωση.
Μία λέξη μόνο θα πω, κύριε Πρόεδρε. Επειδή υπάρχει η φράση «άνω των 25 ετών» σε κάποιες από τις διατάξεις και θα καταργηθεί αυτή η διάκριση το 2019 για τους 25 ετών και κάτω, είναι περιττό να τη λέμε τώρα, διότι έτσι και αλλιώς είναι μικρής διάρκειας αυτή η διάταξη.
Ευχαριστώ, κύριε Υπουργέ. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χατζησάββας, για δώδεκα λεπτά.
Ευχαριστώ, κύριε Πρόεδρε. Είναι ενδεικτικό της περίεργης κατάστασης του παρόντος σχεδίου νόμου ότι όλοι πανηγυρίζουν, όλοι επιδοκιμάζουν: δανειστές, τοκογλύφοι, Νέα Δημοκρατία, ΠΑΣΟΚ, μαζί με την Κυβέρνηση. Βασικά, δεν επιδοκιμάζουν ακριβώς, αλληλοσυγχαίρονται για το ποιος ήρθε στις θέσεις του άλλου ενώ πριν διαφωνούσε. Όταν αυτοί, λοιπόν, αλληλοσυγχαίρονται και πανηγυρίζουν θα πρέπει η ελληνική κοινωνία να φοβάται. Όταν η Κυβέρνηση συμφωνεί με δανειστές, τότε σημαίνει ότι θα πληγούν εργασιακά και κοινωνικά δικαιώματα. Οι εκπρόσωποι του ΣΥΡΙΖΑ αρκούνται κυρίως στο να διαβάζουν απλά το σχέδιο νόμου όπως διανεμήθηκε. Διαφορετικά, αν εμβαθύνουν, θα πρέπει να παραδεχθούν κυρίως το λάθος του νόμου Κατρούγκαλου. Από την άλλη, ο Εκπρόσωπος της Νέας Δημοκρατίας μίλησε μόνο τρία λεπτά για το νομοσχέδιο. Τι άλλο να πει, αφού συμφωνούν σε όλα, μαζί με το ΠΑΣΟΚ φυσικά, που ξεχνάνε ότι το δικό τους δίπολο, όπως το υπηρέτησαν άριστα επί δεκαετίες, μας οδήγησε στον γκρεμό με τα αποθεματικά των Ταμείων, τα τοξικά ομόλογα, τα PSI και όλα τα υπόλοιπα, τα οποία πλέον ο ελληνικός λαός γνωρίζει και βλέπει κιόλας και κάποιους να πηγαίνουν στα δικαστήρια και στη φυλακή; Μας έβαλαν, λοιπόν, στα μνημόνια, μείωσαν μαζί με τον ΣΥΡΙΖΑ το 80% των εισοδημάτων των Ελλήνων και οδήγησαν στη μετανάστευση χιλιάδες Έλληνες, είτε επιστήμονες είτε εργάτες. Πώς όμως να μιλήσουν και να παραδεχθούν τα λάθη που έκαναν σε προηγούμενες νομοθετήσεις; Οι μνημονιακές κυβερνήσεις έκαναν αυτά τα λάθη με υπερφορολόγηση και αφαίμαξη με δυσβάσταχτες εισφορές. Όμως, αυτά τα λάθη κόστισαν ανθρώπινες ζωές, έκλεισαν μαγαζιά, επιχειρήσεις, έκλεισαν σπίτια, υποθήκευσαν το μέλλον των παιδιών μας. Και τώρα νομίζετε ότι με τέτοιους νόμους που επιστρέφουν κάποια «ψίχουλα» θα ανοίξουν τα μαγαζιά τα οποία έκλεισαν, θα ξεχρεώσουν τα χρέη στα οποία βύθισαν τους εργαζόμενους και τους ελεύθερους επαγγελματίες; Οι νέοι που μετανάστευσαν θα επιστρέψουν με τέτοιου είδους νομοσχέδια; Ξεψηφίζετε, λοιπόν, τον νόμο Κατρούγκαλου περί ασφαλιστικής δικαιοσύνης, δηλαδή τον βασικό πυλώνα του 20%, και πάλι δεν επαρκεί. Η μείωση θα πρέπει να γίνει ακόμα μεγαλύτερη, θα πρέπει να υπάρξει μία γενικότερη μέριμνα για το πώς θα επιβιώσουν οι επιχειρήσεις, πώς θα επιβιώσουν οι εργαζόμενοι, γιατί με τη μείωση του αφορολόγητου θα έρθει μεγαλύτερη επιβάρυνση από την ελάφρυνση την οποία φέρνει αυτό το νομοσχέδιο. Πάνω από το 60% των εργαζομένων δουλεύουν με μερική και εκ περιτροπής εργασία αμειβόμενοι με 300 ευρώ - αυτή είναι η αμοιβή τους - και δεν μετράνε αυτοί ως άνεργοι, φαίνονται να αμείβονται, όπως επίσης και οι χιλιάδες που έφυγαν στο εξωτερικό προσμετρώνται ως μείωση της ανεργίας. Όλα αυτά που ανέφερα θα τα ζήσει καλύτερα η ελληνική κοινωνία από την 1η Ιανουαρίου 2019. Τα μπερδέματα υπάρχουν ήδη σε κάποιες κατηγορίες. Έχουν καταγγείλει κάποιοι μισθωτοί δικηγόροι που άλλαξαν φορέα ότι διπλοχρεώθηκαν στα ταμεία και το αυτόματο σύστημα τούς έβγαλε έξω από τις ρυθμίσεις. Φθάνουμε σε σημείο να εντοπίζονται παράνομες συντάξεις και άλλες παρατυπίες και, με αφορμή αυτές, να τιμωρούν όσους έπαιρναν νόμιμα και δίκαια τις συντάξεις τους και να καλούνται να πληρώσουν τώρα αυτοί τα σπασμένα και κατ' επέκταση μεγαλοεπιχειρηματίες και μέσα μαζικής ενημέρωσης που χρωστάνε εκατομμύρια σε εισφορές και σε εργαζόμενους δεν καλούνται ποτέ να πληρώσουν. Δεν γίνεται σήμερα κουβέντα για αυτούς εδώ. Αρκεί μόνο που αυτοί οι μεγαλοκαναλάρχες με τα πολλά χρέη δίνουν βήμα στα κόμματά σας, από τη Νέα Δημοκρατία μέχρι και το ΚΚΕ, για να μπορείτε να μιλάτε. Για ένα κράτος δίκαιο η κοινωνική ασφάλιση δεν είναι μόνο η μέριμνα για το αν θα πάρει κάποια στιγμή αυτός που καταβάλλει εισφορές σύνταξη, που φυσικά πρέπει να πάρει και δικαιούται. Είναι κι οι δωρεάν και με ποιότητα ιατροφαρμακευτικές υπηρεσίες που θα πρέπει να παρέχει το κράτος απέναντι στους πολίτες. Οι μνημονιακές κυβερνήσεις, όμως, ρήμαξαν όλα αυτά τα εργασιακά δικαιώματα και αν λένε τώρα ότι δεν έχουν άλλες απαιτήσεις οι δανειστές, τότε αυτό σημαίνει ότι έχουν πάρει τα πάντα και δεν έχει μείνει κάτι άλλο να πάρουν και γι' αυτό δεν έχουν άλλες απαιτήσεις. Αν βγούμε, όπως λένε, από τα μνημόνια, τότε τίποτα δεν θα πάρουν πίσω αυτοί οι οποίοι έχασαν δικαιώματα, παρά μόνο κάποια «ψίχουλα» που θα είναι για την επιβίωσή τους. Η κοινωνική ασφάλιση, λοιπόν, σε όλα τα επίπεδα είναι υποχρέωση του κράτους, όπως επίσης υποχρέωση του κράτους είναι και το δικαίωμα στην εργασία για όλους. Αυτό, όμως, που δεν λέτε στον κόσμο που τον καλείτε να κάνει θυσίες ξανά και ξανά είναι ότι σε όλες τις συζητήσεις διεθνώς μιλάμε για τα χρέη των κρατών και των ασφαλιστικών ταμείων και ότι τα επόμενα χρόνια σε παγκόσμιο επίπεδο έρχεται, όπως ήρθε η κατάρρευση του τραπεζικού συστήματος, και η κατάρρευση του ασφαλιστικού συστήματος παγκοσμίως. Τώρα, για το νομοσχέδιο το οποίο έχει σχέση με δικαιοσύνη ασφαλιστική: Πού υπάρχει δικαιοσύνη; Ο Γαλλοελβετός μεγαλοτραπεζίτης Ζαν Κλωντ Όσβαλντ έβγαλε το βραχιολάκι κι έφυγε. Υπόδικος ήταν ο κύριος για «μαύρα ταμεία» της «SIEMENS», μίζες σε όπλα, ιπτάμενα ραντάρ της «ERICKSON». Κατέθεσε σχετική ερώτηση ο Βουλευτής του Λαϊκού Συνδέσμου - Χρυσή Αυγή Β΄ Αθηνών, Ηλίας Παναγιώταρος, και ρωτάει κάποια πράγματα πολύ απλά: Είναι τόσο εύκολο να διαφύγει κάποιος από αυτό το σύστημα επιτήρησης; Είναι τόσο εύκολο να βγάλει κάποιος αυτόν τον πομπό εντοπισμού, το βραχιολάκι που λένε; Τι θα γίνει για να αποτραπεί το να ακολουθήσουν και άλλοι το παράδειγμα της διαφυγής του συγκεκριμένου; Επίσης, η Χρυσή Αυγή επιβεβαιώθηκε, σχετικά με τη στάση της για τα αναδρομικά. Ήδη υπάρχουν φωνές που λένε ότι χάνουν το δικαίωμα διεκδίκησης για αναδρομικά. Υπάρχει ένα παράδειγμα αστυφυλάκων και ειδικών φρουρών, οι οποίοι προσελήφθησαν το 2010 και το 2011, οι οποίοι με κρατήσεις και φόρους από τα αναδρομικά καλούνται να πληρώσουν από 250 έως και 4.000 ευρώ έκαστος και τους λένε τώρα κάποιοι «μην ανησυχείτε, συν - πλην εκεί θα τα εξομοιώσετε, θα πάει στο μηδέν, και όλα καλά». Κοροϊδευόμαστε, δηλαδή! Όσον αφορά το θέμα με αρκετές χιλιάδες ευρώ σε αναδρομικά Βουλευτών, καλό είναι όχι μόνο να μην εισπράξει κανένας Βουλευτής αναδρομικά, αλλά καλό θα ήταν να μην τολμούσε και κανείς να ψηφίσει τέτοια πράγματα. Μέσα σε όλα αυτά έρχεται η ελληνική μαθητική νεολαία να μας δώσει δύναμη. Παρ' όλα τα προβλήματα που αντιμετωπίζει ο κάθε μαθητής στο σπίτι του, τα προβλήματα επιβίωσης που αντιμετωπίζουν οι γονείς του, κάνουν καταλήψεις και πορείες ενάντια στο ξεπούλημα της Μακεδονίας μας. Όλοι στηρίζουν τους μαθητές σε αυτήν την κίνησή τους. Λίγοι περιθωριακοί μόνο αντιδρούν, κάτι αριστερά ιδεολογικά απολιθώματα του ΣΥΡΙΖΑ, εναντίον των καταλήψεων, εναντίον των διαδηλώσεων των μαθητών. Δεν μπορούν να καταλάβουν - και αυτός είναι ο μεγάλος φόβος - πώς από ένα απόλυτα ελεγχόμενο από ιδεολόγους και ινστρούχτορες της Αριστεράς περιβάλλον βγαίνουν μαθητές που γίνονται ένα πατριωτικό ποτάμι και φωνάζουν ότι η Μακεδονία είναι ελληνική. Κλείνοντας, θα ήθελα να αναφερθώ στην προσπάθεια που έκανε κάποιος από την Κυβέρνηση να εμπλέξει μέσα στην ίδια παράγραφο και να συνδέσει τη Χρυσή Αυγή με καλάσνικοφ, με τον πυροβολισμό εργατών στη Μανωλάδα και τη σκύλευση νεκρών. Καλό είναι στον ΣΥΡΙΖΑ το θέμα με τα καλάσνικοφ, τους ληστές με τα καλάσνικοφ, να μην το ακουμπάτε, να το αφήνετε καλύτερα. Όσον αφορά τη Μανωλάδα, είχε αποδειχθεί ότι ήταν οπαδοί, οργανωμένοι κιόλας, άλλου κόμματος, του οποίου εσείς έχετε λεηλατήσει τους ψηφοφόρους, οπότε πιθανότατα να είναι και ψηφοφόροι σας τώρα οι δράστες. Και όσον αφορά τη σκύλευση νεκρών, αφήστε τώρα, η Αριστερά έχει χτίσει μια βαριά βιομηχανία παραγωγής πολιτικών απατεώνων πάνω σε αυτό.
Σας ευχαριστούμε, κύριε συνάδελφε. Ο κ. Λοβέρδος έχει τον λόγο για να κάνει ένα σχόλιο.
Κύριε Πρόεδρε, άκουσα τον κ. Πετρόπουλο, αλλά ένα κομμάτι της ομιλίας του στα πρώτα λεπτά δεν το άκουσα, γιατί ήμουν εκτός Αιθούσης, κύριε Πρόεδρε, και σας ζητώ τον λόγο γι' αυτό. Εμέμφθη τα επιχειρήματά μας, όχι προσωπικά τα δικά μου, αλλά γενικά τα επιχειρήματα με τα οποία αντιπολιτεύεται κάθε Βουλευτής της Αντιπολίτευσης τις πάρα πολύ φιλόδοξες και αλαζονικές ορισμένες φορές κομπορρημοσύνες τους για τα κατορθώματά τους. Επικαλέστηκε ένα στοιχείο, το οποίο έχει ενδιαφέρον. Είπε ο άνθρωπος: πώς συμβαίνει να αυξάνονται οι εισφορές στους ελεύθερους επαγγελματίες, αγρότες κ.λπ. και ο ΕΦΚΑ να έχει για φέτος 1 δισεκατομμύριο λιγότερα έσοδα; Η αντίδρασή μου προκύπτει από τη φράση αυτή. Λείπει ο κ. Πετρόπουλος, θα του το μεταφέρουν οι συνάδελφοι. Αν έχει 1 δισεκατομμύριο έσοδα για το έτος 2018 ο ΕΦΚΑ, τότε σημαίνει ότι τα στοιχεία, ότι πάει καλά η σχέση ασφαλισμένου και ΕΦΚΑ και ο ΕΦΚΑ έχει πια τα χρήματα που χρειάζεται για να αντεπεξέλθει στις δυσκολίες του ασφαλιστικού, είναι ψευδή. Δεύτερον, εάν πράγματι δούμε το θέμα αυτού του αριθμού από άλλο πρίσμα, πρέπει να κάνουμε δύο διαπιστώσεις, για τις οποίες κυρίως θέλω να τον ρωτήσω. Αληθεύει ότι η εισφοροαποφυγή έχει αυξηθεί; Αληθεύει ότι οι ασφαλισμένοι, εν όψει του δυσβάσταχτου βάρους των εισφορών, που μοιάζουν με φόρους πια, καταφεύγουν στη λύση να δηλώνουν μικρότερα εισοδήματα κάτω των 8.000 ευρώ, για να μην ασφαλίζονται με τα βάρη της ασφαλιστικής εισφοράς, όπως αυτή καθορίστηκε με τον νόμο Κατρούγκαλου; Αυτά είναι ερωτήματα που ακτινογραφούν τη διαπίστωσή του και θα ήθελα διευκρινίσεις. Ευχαριστώ.
Μάλιστα. Σας ευχαριστώ, κύριε Λοβέρδο. Ο συνάδελφος κ. Καββαδάς έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο σοφός λαός μας λέει ότι το ψέμα έχει κοντά ποδάρια και δυστυχώς για εσάς η ώρα της αλήθειας φτάνει. Φτάνει η ώρα που οι πολίτες θα κρίνουν αυστηρά τη ζημιά που έχετε προκαλέσει και στη χώρα και στους πολίτες. Μία - μία καταρρέουν οι αυταπάτες σας. Καταρρέουν και σας προσγειώνουν ανώμαλα στην πραγματικότητα. Όσο και αν προσπαθείτε να παραπλανήσετε τους πολίτες, όσο και αν προσπαθείτε να μετριάσετε τις τραγικές επιπτώσεις της πολιτικής σας, δεν μπορείτε να αντιστρέψετε την πραγματικότητα. Και η πραγματικότητα είναι ότι όλοι σάς έχουν πλέον καταλάβει. Έχουν καταλάβει ότι με εργαλεία τον λαϊκισμό, τις ψεύτικες υποσχέσεις και την παραπληροφόρηση, δεν μπορείς να κάνεις το άσπρο μαύρο. Όσα πισωγυρίσματα και αν κάνετε, οι πολίτες γνωρίζουν και θα σας δώσουν τις κατάλληλες απαντήσεις στις εκλογές που έρχονται, όποτε και να αποφασίσετε αυτές να γίνουν. Γιατί ο κύκλος του ψέματος πρέπει να κλείσει. Και θα κλείσει στην επόμενη εκλογική αναμέτρηση και για το καλό του πολιτικού συστήματος και για τη χώρα και για τους πολίτες. Κυρίες και κύριοι, σήμερα συζητάμε για ένα νομοσχέδιο που ξηλώνει λίγο ακόμα τον νόμο Κατρούγκαλου. Μιλάμε, δηλαδή, για μία ακόμη κωλοτούμπα της Κυβέρνησης, που δικαιώνει πλήρως τη θέση της Νέας Δημοκρατίας, η οποία εδώ και δυόμισι χρόνια φωνάζει για το τερατούργημα της «μεγάλης ασφαλιστικής μεταρρύθμισης», όπως τη διαφήμιζε ο προηγούμενος Υπουργός σας. Σήμερα, λοιπόν, έρχεται η ίδια η Κυβέρνηση να αλλάξει αυτό που επί δυόμισι ολόκληρα χρόνια υπερασπιζόταν με πάθος. Έρχεται να καταργήσει την ουσία του νόμου, δηλαδή τη θεμελιακή αρχή του περί του ενιαίου των εισφορών. Το κάνετε όπως με την περικοπή των συντάξεων, που εσείς την ψηφίσατε και τώρα την παίρνετε πίσω. Καλά κάνετε. Συμφωνούμε και εμείς. Δεν το κάνετε, όμως, γιατί αγαπήσατε ξαφνικά τους συνταξιούχους, αλλά γιατί έρχονται εκλογές και θέλετε να εξασφαλίσετε την καρέκλα. Κυρίες και κύριοι της Κυβέρνησης, πριν από δυόμισι χρόνια επιβάλατε ενιαία και οριζόντια εξοντωτικές εισφορές, που οδήγησαν σε αδιέξοδο και ασφυξία το παραγωγικό δυναμικό της χώρας, εισφορές που επιβαρύνουν πρωτοφανώς τον ιδιωτικό τομέα, που εξαφάνισαν κάθε προοπτική υγιούς επιχειρηματικότητας και τιμώρησαν τη δημιουργικότητα. Σήμερα επιχειρείτε να διορθώσετε το λάθος σας με ημίμετρα, αποσπασματικά και πρόχειρα. Όμως ούτε αυτές οι παρεμβάσεις μπορούν να καλύψουν τις ιδιαιτέρως αρνητικές συνέπειες του προηγούμενου νόμου. Συγκεκριμένα, πρώτον, οι εισφορές παραμένουν πολύ υψηλές, παρά τη μείωση κατά 33,3% για σημαντικές κατηγορίες ελεύθερων επαγγελματιών και επιστημόνων. Δεύτερον, καταργείται από τον Γενάρη η έκπτωση του ασφαλιστέου εισοδήματος κατά 15%, οπότε η μείωση συρρικνώνεται σημαντικά. Τρίτον, σύμφωνα με το άρθρο 7 στο σχέδιο νόμου, αλλάζει ο τρόπος υπολογισμού της σύνταξης, με αποτέλεσμα όλοι οι ωφελούμενοι από τη μείωση να έχουν ταυτόχρονα και ισόποση μείωση κατά 33,3% της κύριας σύνταξής τους. Τέταρτον, εξαϋλώνετε την επικουρική σύνταξη και το εφάπαξ. Το βασικότερο, όμως, είναι ότι σήμερα παραδέχεστε ότι η εξοντωτική αύξηση των εισφορών που επιβάλατε οδήγησε σε μείωση τόσο του αριθμού των αυτοαπασχολούμενων και των ελεύθερων επαγγελματιών όσο και των δηλωθέντων εισοδημάτων τους. Ομολογείτε ακόμα και στο προσχέδιο του προϋπολογισμού ότι οι ιδεοληπτικές σας εμμονές έβλαψαν το πιο παραγωγικό τμήματα της οικονομίας. Έβλαψαν τους ελεύθερους επαγγελματίες, τους γιατρούς, τους δικηγόρους, τους μηχανικούς, τους οικονομολόγους, τους αυτοαπασχολούμενους και τους αγρότες. Δυστυχώς, όμως, ξεχνάτε και πάλι τις επιχειρήσεις. Αρνείστε ακόμη και σήμερα να προχωρήσετε σε μία ελάφρυνση των ασφαλιστικών εισφορών στη μισθωτή εργασία, να τολμήσετε τη μείωση των εισφορών επιχειρήσεων και επιχειρηματιών, τη μείωση του μη μισθολογικού κόστους. Αρνείστε πεισματικά να δώσετε μία ανάσα και στους υπόλοιπους εργαζόμενους του ιδιωτικού τομέα που επίσης υποφέρουν από τις τιμωρητικές σας πολιτικές. Ακούστε, κυρία Υπουργέ, κι ένα παράδοξο που δείχνει ότι δεν έχετε ιδέα πώς λειτουργεί η αγορά. Σε μια εταιρεία με βιβλία Β΄ κατηγορίας εκπίπτουν από τα κέρδη όλες οι ασφαλιστικές εισφορές, ενώ σε μία εταιρεία με βιβλία Γ΄ κατηγορίας δεν εκπίπτουν. Δηλαδή μία επιχείρηση με βιβλία Γ΄ κατηγορίας, αν έχει κέρδη ετησίως 100.000 ευρώ, πληρώνει περίπου 8.000 ευρώ παραπάνω από την εταιρεία με τα βιβλία της Β΄ κατηγορίας, γιατί θα φορολογηθεί και για τις ασφαλιστικές εισφορές. Δεν είναι άδικο αυτό; Δεν είναι άνιση μεταχείριση; Δεν πρέπει να διορθωθεί και αυτό; Κυρίες και κύριοι της Κυβέρνησης, καλό θα ήταν πριν έρθετε εδώ με αυτό το νομοσχέδιο να έχετε κάνει την αυτοκριτική σας. Τουλάχιστον θα έπρεπε να είχατε το πολιτικό θάρρος να αντιμετωπίσετε την πραγματικότητα. Η πραγματικότητα είναι ότι επί των ημερών σας αυξήθηκαν οι φόροι και τα χρέη των πολιτών προς το δημόσιο. Αυτή την ώρα που μιλάμε γίνονται εκατοντάδες νέοι πλειστηριασμοί ακινήτων και συνεχίζονται χιλιάδες κατασχέσεις λογαριασμών, ακόμα και για οφειλές των 500 ευρώ. Επί των ημερών σας φτάσαμε στους μισθούς πείνας. Φτάσαμε σε αμοιβές 317 ευρώ. Καταργήσατε το ΕΚΑΣ. Φέρατε τις ομαδικές απολύσεις, ενώ έξι στους δέκα εργαζόμενους έχουν μερική και εκ περιτροπής απασχόληση. Και καυχιέστε ότι μειώθηκε η ανεργία με μισθούς πείνας! Αυτά είναι τα «επιτεύγματά» σας. Δυστυχώς η απαρίθμηση των τραγικών σας πολιτικών δεν εξαντλείται εδώ. Εκχωρήσατε τη δημόσια περιουσία για ενενήντα εννέα χρόνια. Φέρατε πρόσθετα μέτρα 9,5 δισεκατομμυρίων ευρώ. Διαλύσατε την οικονομία. Διαλύσατε τη μεσαία τάξη. Οι φτωχοί έγιναν φτωχότεροι και τους μοιράζετε συσσίτια και επιδόματα. Ανακαλύπτετε πρωτοφανή τερτίπια, υποσχόμενοι διορισμούς. Σχεδιάζετε να διώξετε δέκα χιλιάδες ιερείς από το δημόσιο, τάζοντας άλλους τόσους νέους διορισμούς για να φτιάξετε τον κομματικό σας στρατό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό, κύριε Πρόεδρε. Όλα αυτά είναι πρωτοφανή και εξευτελιστικά για τα ελληνικά πολιτικά δεδομένα τερτίπια, πάνω στις πλάτες ενός λαού που ελπίζει για καλύτερες μέρες, πάνω στις πλάτες των συνταξιούχων που τρέμουν για τις συντάξεις τους και πάνω στις ελπίδες των νέων που ευελπιστούν για μια θέση εργασίας. Χαμηλώστε, λοιπόν, τα μάτια μπροστά στον κόσμο που στενάζει, γιατί η υπεροψία της εξουσίας δεν σας επιτρέπει να τους ακούσετε. Ο κόσμος υποφέρει, αλλά εσείς συνεχίζετε να πιστεύετε ότι το αντίδοτο είναι τα ψέματα και ο λαϊκισμός. Σύντομα όμως ο κόσμος θα σας δώσει την απάντηση που σας αξίζει μέσα από την κάλπη. Ευχαριστώ πολύ.
Ευχαριστώ, κύριε συνάδελφε.
Κύριε Πρόεδρε, θα ήθελα τον λόγο για ένα λεπτό.
Ορίστε, κύριε Υπουργέ.
Θα ήθελα να κάνω μία πάρα πολύ σύντομη παρατήρηση, γιατί είναι ένα στοιχείο το οποίο το ακούμε και το ξανακούμε από τους συναδέλφους της Νέας Δημοκρατίας. Προφανώς υπάρχει κάποιο κομματικό σημείωμα που τους λέει να αναφέρονται στο ότι έξι στους δέκα εργαζόμενους στον ιδιωτικό τομέα δουλεύουν με μερική απασχόληση. Αυτό δεν προκύπτει από πουθενά και δεν έχει καμμία σχέση με την πραγματικότητα. Διαβάστε λίγο προσεκτικά τα στοιχεία. Αυτή τη στιγμή, επτά στους δέκα εργαζόμενους είναι με πλήρη απασχόληση και όχι με μερική. Παίρνετε και διαβάζετε λάθος…
Μας μαλώνετε τώρα;
Λέω για τα στοιχεία. Δεν μπορούμε να λέμε τα στοιχεία;
Διακόπτετε τη σειρά των ομιλητών για να πείτε αυτό;
Όχι, δεν διακόπτω τη σειρά. Έχετε πρόβλημα με την αποκατάσταση της αλήθειας; Θα είχα τελειώσει αν δεν με διακόπτατε.
Αυτά είναι τα στοιχεία, κύριε Υπουργέ;
Ναι, αυτά είναι τα στοιχεία.
Κύριε συνάδελφε, έδωσε μία διευκρίνιση ο Υπουργός. Δεν νομίζω ότι αυτό είναι έξω από τις δυνατότητες του.
Ε, τότε να διακόψω κι εγώ τώρα και να πω για τα στοιχεία που έχουμε.
Δεν διέκοψα κανένα. Ζήτησα τον λόγο και είπα μία φράση.
Εδώ υπάρχει μία ροή.
Σας παρακαλώ, κύριε συνάδελφε. Μπορώ να τη διευθύνω κι εγώ την κουβέντα. Έδωσε μία διευκρίνιση ο Υπουργός ως όφειλε, διότι είναι αρμόδιος γι' αυτά τα θέματα. Τι να κάνουμε; Ας αμφισβητηθεί το συγκεκριμένο πράγμα, όμως έχει δικαίωμα να παρέμβει για να πει κάτι που νομίζει ότι δεν είναι αληθές. Η κ. Χρυσούλα Κατσαβριά - Σιωροπούλου έχει τον λόγο.
Ευχαριστώ, κύριε Πρόεδρε. Μήπως θα πρέπει εσείς να σκύψετε τα μάτια, κύριε συνάδελφε, και να μην μας κατηγορείτε ότι εμείς θα πρέπει να σκύψουμε τα μάτια απέναντι στον ελληνικό λαό και να μην καταλαμβάνουμε την καρέκλα; Ποια καρέκλα; Αυτή που δικαιωματικά καταλαμβάνουμε, γιατί μας την εμπιστεύτηκε ο ελληνικός λαός διά της ψήφου του; Θα πρέπει, λοιπόν, να κάνετε λίγη υπομονή μέχρι τον Οκτώβριο του 2019 και τότε θα δούμε τι θα αποφανθεί ο ελληνικός λαός. Προς το παρόν είναι φανερό ότι τα πρώτα βήματα της μεταμνημονιακής Ελλάδας έχουν θορυβήσει αρκετά το παλιό πολιτικό σύστημα και εκείνο το τμήμα της επιχειρηματικότητας που έχει συνδεθεί με αυτό. Η ανησυχία τους είναι τόσο διάχυτη που κάθε μέρα που περνάει η χώρα πλημμυρίζει από έναν ορυμαγδό ψευδών ειδήσεων και εδώ μέσα και προσπαθειών αποπροσανατολισμού. Δεν πρόκειται τόσο για την απογοήτευσή τους για το γεγονός ότι η Κυβέρνηση των ΣΥΡΙΖΑ - ΑΝΕΛ πετυχαίνει να βγάλει τη χώρα από την κρίση, όταν εκείνοι απέτυχαν παταγωδώς να τη διαχειριστούν. Πρόκειται κυρίως για το γεγονός ότι απομακρύνεται δραματικά η προοπτική τους να επανέλθουν στην εξουσία. Την ίδια ώρα που είναι αναγκαίο να γίνει μια ουσιαστική αντιπαράθεση για το περιεχόμενο της ανάπτυξης, η οποία είναι μια βέβαιη προοπτική, η Νέα Δημοκρατία και ο κ. Μητσοτάκης επιδίδονται σε ένα κρεσέντο καταστροφολογίας, προκειμένου να ανακόψουν την ορμή της. Όταν αυτό δεν τους βγαίνει από τα πράγματα, τότε ψελλίζουν, μέσα κι έξω από τη χώρα, ότι αυτοί είναι εκείνοι που μπορούν να την προωθήσουν καλύτερα. Με έναν απίστευτο βερμπαλισμό και με μια εκπληκτική ταχύτητα στην αλλαγή θέσεων, επιχειρούν να δηλητηριάσουν κάθε θετική πρωτοβουλία της Κυβέρνησης και να ενσπείρουν την αμφιβολία και την καχυποψία στον ελληνικό λαό. Αλλά τα γεγονότα είναι γεγονότα. Οι συντάξεις όχι μόνο δεν θα κοπούν, αλλά αντίθετα, περίπου πεντακόσιες χιλιάδες συνταξιούχοι θα δουν από 1-1-2019 τις συντάξεις τους να αυξάνονται, ακριβώς εξαιτίας της ασφαλιστικής μεταρρύθμισης που κάνουμε σήμερα. Και οι εισφορές για κύρια σύνταξη μειώνονται κατά 33% για ελεύθερους επαγγελματίες, αυτοαπασχολούμενους και αγρότες και το καθεστώς των εκπτώσεων στις εισφορές για τους νέους επιστήμονες βελτιώνεται και μειώνεται στο ελάχιστο η εισφορά για εφάπαξ και μάλιστα αναδρομικά από 1-1-2017, για τους αυτοαπασχολούμενους, επιστήμονες, μηχανικούς, δικηγόρους και γιατρούς. Ο ΕΦΚΑ με τον νόμο του Κατρούγκαλου είναι πλεονασματικός κατά 1,5 δισεκατομμύριο ευρώ και μας δίνει το περιθώριο για τη μείωση των εισφορών σε ένα εκατομμύριο διακόσιες πενήντα χιλιάδες ελεύθερους επαγγελματίες, αυτοαπασχολούμενους και αγρότες. Ποσοστό 88% αυτών των κατηγοριών ήδη από 1η Ιανουαρίου 2017 πληρώνουν χαμηλότερες εισφορές σε σχέση με αυτές που κατέβαλλαν πριν τη λειτουργία του ΕΦΚΑ. Αυτή την επιπλέον μείωση θα αποφασίσουμε με το παρόν νομοσχέδιο, μια μεταρρύθμιση που για πρώτη φορά συνέδεσε τις πραγματικές οικονομικές δυνατότητες των μη μισθωτών με τις ασφαλιστικές τους εισφορές. Αναγνωρίζουμε βεβαίως ότι αυτό είναι οδυνηρό για τους καταστροφολόγους, αλλά ποιος ξεχνά ότι αυτοί ήταν που παρέδωσαν ελλειμματικό το ασφαλιστικό σύστημα και τετρακόσιες χιλιάδες απλήρωτες συντάξεις; Πιο συγκεκριμένα, το 2016 με το παλαιό καθεστώς μόλις το 27% των μη μισθωτών πλήρωνε μηνιαία εισφορά μικρότερη των 200 ευρώ. Το 2018 με το νέο καθεστώς το 88% των μη μισθωτών πληρώνει μηνιαία εισφορά μικρότερη των 200 ευρώ. Με το παρόν νομοσχέδιο διακόσιες πενήντα χιλιάδες επιπλέον μη μισθωτοί θα δουν μείωση στις ασφαλιστικές τους εισφορές. Η επιπλέον ελάφρυνση το 2019 είναι 230 εκατομμύρια ευρώ και συνολικά πάνω από 700 εκατομμύρια ευρώ σε σχέση με το 2016. Η συνολική ελάφρυνση για τους μη μισθωτούς από 1-1-2017 έως 31-12-2019 θα ξεπεράσει το 1,7 δισεκατομμύρια ευρώ. Επιτρέψτε μου στο σημείο αυτό να αναφερθώ ειδικότερα στο άρθρο που αφορά τις ασφαλιστικές εισφορές των αγροτών, κυρίως ως παράδειγμα των ευνοϊκών ρυθμίσεων που εισάγουμε. Η ασφαλιστική εισφορά για κύρια σύνταξη των αγροτών με ετήσιο εισόδημα άνω των 4.922 ευρώ μειώνεται κατά 33,3%, δηλαδή στο 12% από 18% που θα ίσχυε το 2019. Διατηρείται η ελάχιστη μηνιαία εισφορά των 74 ευρώ με βάση τον ισχύοντα κατώτατο μισθό για εισοδήματα από 4.922 ευρώ έως 7.400 ευρώ. Καταθέτω και ενδεικτικό πίνακα για τα Πρακτικά με τη μείωση των ασφαλιστικών εισφορών για την κύρια σύνταξη των αγροτών. [[Στο σημείο αυτό η Βουλευτής κ. Χρυσούλα Κατσαβριά - Σιωροπούλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βεβαίως, όλοι οι παραπάνω ασφαλισμένοι έχουν τη δυνατότητα να καταβάλουν μεγαλύτερα ποσά εισφοράς, εάν επιθυμούν να θεμελιώσουν το δικαίωμα για μεγαλύτερη σύνταξη. Η δωρεάν μετακίνηση των ανέργων, η θεσμική θωράκιση του ΣΕΠΕ, η αναδιοργάνωση και ενίσχυση των εποπτευόμενων φορέων του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, καθώς και πολλές άλλες ευνοϊκές ρυθμίσεις που περιλαμβάνονται στο παρόν νομοσχέδιο, όπως και σε εκείνα που θα ακολουθήσουν, βεβαίως, δεν αποδεικνύουν τίποτα άλλο από το γεγονός ότι έχουμε εισέλθει σε μια μεταβατική, αλλά άκρως ενδιαφέρουσα περίοδο, κατά την οποία οι θετικές επιπτώσεις της εξόδου από την επιτροπεία και τα μνημόνια διαδέχονται η μία την άλλη. Ίσως η Αντιπολίτευση να είναι οργισμένη ή αμήχανη μπροστά στην κατάρρευση της μυθοπλασίας της. Δικό της το πρόβλημα και όχι της κοινωνίας των πολλών. Όμως, τίποτα δεν μπορεί να ανακόψει την προσπάθειά μας για ένα καλύτερο αύριο για τον ελληνικό λαό, για τις ανάγκες και τη στήριξή του, για μείωση της ανεργίας, για την πορεία της χώρας μας προς τη δίκαιη ανάπτυξη και την παραγωγική ανασυγκρότηση. Σας ευχαριστώ.
Ευχαριστώ, κυρία συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις συνοδοί εκπαιδευτικοί από το Γυμνάσιο Κορινού Πιερίας. Καλωσήρθατε στο ελληνικό Κοινοβούλιο, παιδιά! [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την έκθεσή της στα σχέδια νόμων του Υπουργείου Οικονομικών: α. «Κύρωση του Απολογισμού του Κράτους Οικονομικού Έτους 2016» και β. «Κύρωση του Ισολογισμού του Κράτους Οικονομικού Έτους 2016». Η συνάδελφος κ. Μαρία Θελερίτη έχει τον λόγο.
Αγαπητές συναδέλφισσες και συνάδελφοι, το παρόν νομοσχέδιο αποτελεί την απόδειξη της νέας μεταμνημονιακής περιόδου που διανύει η χώρα μας. Η έξοδος από τα μνημόνια δεν είναι τυπική, όπως συχνά αναφέρεται από την Αντιπολίτευση, αλλά ουσιαστική. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Με το παρόν, λοιπόν, νομοσχέδιο, την επιδότηση του ενοικίου σε τετρακόσιες χιλιάδες οικογένειες, τις επιστροφές των αναδρομικών σε ένστολους και γιατρούς, αλλά και άλλα μέτρα που θα ακολουθήσουν, όπως η μείωση του ΕΝΦΙΑ, οι πολίτες θα νιώσουν στην καθημερινή ζωή τους πιο σίγουροι και με προοπτική για το μέλλον. Σε αντίθεση, λοιπόν, με την καταστροφολογία της Νέας Δημοκρατίας περί διάλυσης του ασφαλιστικού μας συστήματος και κατάρρευσης της οικονομίας, εμείς απαντάμε με συγκεκριμένες δημοσιονομικές αλλαγές, με προτεραιότητα στους συμπολίτες μας οι οποίοι έχουν σηκώσει τα μεγαλύτερα βάρη, όπως οι αγρότες, οι αυτοαπασχολούμενοι, οι νέοι επιστήμονες. Με αυτό τον τρόπο, λοιπόν, βήμα - βήμα, αλλά σταθερά η χώρα βγαίνει από τη δύσκολη κατάσταση και υλοποιεί τις δεσμεύσεις που εξήγγειλε ο Πρωθυπουργός Αλέξης Τσίπρας στη Διεθνή Έκθεση Θεσσαλονίκης, με σκοπό την ανάκαμψη της οικονομίας, αλλά και την έμπρακτη υποστήριξη ενός σημαντικού παραγωγικού κομματιού της χώρας, τους ελεύθερους επαγγελματίες. Το νομοσχέδιο, διατηρώντας την ελάχιστη εισφορά στα επίπεδα που προβλέπει ο νόμος για τις ασφαλιστικές εισφορές, τις μειώνει για επιπλέον διακόσιες πενήντα χιλιάδες μη μισθωτούς. Δεν θα αναφερθώ αναλυτικά στο τι συμβαίνει σε κάθε κλάδο. Θα εστιάσω μόνο στους ελεύθερους επαγγελματίες, για τους οποίους από 20% σήμερα, πηγαίνει στο 13,33%, για τους αγρότες μειώνεται από 18%, που ήταν από 1-1-2019, στο 12,67% και στη συνέχεια 12,67% για το 2020, 13% για το 2021 και 13,33% για το 2022. Η ασφαλιστική εισφορά για την κύρια σύνταξη των νέων επιστημόνων - το μέλλον ουσιαστικά της χώρας μας - για το διάστημα έως το πέμπτο έτος της υπαγωγής τους στην ασφάλιση μειώνεται από το 19% στο 13%, βελτιώνοντας το ισχύον καθεστώς εκπτώσεων. Στο πλαίσιο αυτό η συνολική ελάφρυνση για τους μη μισθωτούς μέχρι το 2019 θα είναι πάνω από 1,7 δισεκατομμύρια ευρώ. Μόνο με τέτοια συγκεκριμένα και απτά μέτρα θα μπορέσουν οι ελεύθεροι επαγγελματίες να διατηρήσουν τις επιχειρήσεις τους, αλλά και να τολμήσουν επενδυτικές δραστηριότητες, σε συνάρτηση βέβαια με άλλα χρηματοδοτικά εργαλεία που αναμένεται να λειτουργήσουν. Επίσης οι νέοι επιστήμονες θα μπορούν να ενεργοποιηθούν στην αγορά εργασίας και να μην εγκαταλείπουν τη χώρα μας. Ωστόσο το παρόν σχέδιο νόμου δεν περιορίζεται μόνο στις μειώσεις των ασφαλιστικών εισφορών. Περιλαμβάνει ακόμα μια σειρά θετικών μέτρων, που αφορούν εργασιακά και ασφαλιστικά θέματα. Ένα από αυτά είναι ότι οι εργαζόμενοι αποκτούν για πρώτη φορά το δικαίωμα να παρίστανται ως πολιτικώς ενάγοντες στις ποινικές δίκες σε βάρος εργοδοτών λόγω μη καταβολής των δεδουλευμένων αποδοχών ή των οφειλομένων αποζημιώσεων απόλυσης. Οι εργαζόμενοι, δηλαδή, οι οποίοι θίγονται άμεσα από την παράνομη συμπεριφορά του εργοδότη θα μπορούν να παρίστανται με δικηγόρο στην εκδίκαση και να ασκούν όλα τα δικαιώματα που δίνει η δικονομία στους παράγοντες της δίκης. Ενισχύεται θεσμικά και οργανωτικά το Σώμα Επιθεώρησης Εργασίας με την ίδρυση νέων τμημάτων και τη θέσπιση ενός ολοκληρωμένου νομικού πλαισίου προστασίας των επιθεωρητών εργασίας. Όλοι γνωρίζουμε τη δουλειά που γίνεται από τους επιθεωρητές εργασίας, ιδιαίτερα για την αδήλωτη εργασία κ.λπ.. Με αυτόν τον τρόπο αναβαθμίζεται το ΣΕΠΕ, ως βασικός θεσμικός μηχανισμός για την παρέμβαση στην αγορά εργασίας και για τη βελτίωση των εργασιακών σχέσεων, με σκοπό να διαμορφώσει όσο το δυνατόν ποιοτικές σχέσεις εργασίας. Επιπρόσθετα, οι επιθεωρητές θωρακίζονται κατά την άσκηση των καθηκόντων τους απέναντι σε περιστατικά επιθέσεων κατά τη διάρκεια του ελεγκτικού τους έργου και υπάρχει η πρόβλεψη για ένα λειτουργικό σύστημα νομικής εκπροσώπησής τους σε περίπτωση δικαστικής διαμάχης, που προκύπτει πάλι κατά την άσκηση των καθηκόντων τους. Επίσης, θα ήθελα να αναφερθώ στο άρθρο 35 που αφορά την κάλυψη των αναγκών εξήντα εννέα δημόσιων ιδρυμάτων και κυρίως κέντρων κοινωνικής πρόνοιας, με την πρόσληψη τριακοσίων σαράντα ενός ατόμων μόνιμου προσωπικού μέσω ΑΣΕΠ. Φυσικά δεν διορίζουμε τα «δικά μας παιδιά», όπως λέγεται, αλλά νομίζω πως καλύπτουμε ανάγκες που έχουν αυτά τα ιδρύματα. Γνωρίζουμε πολύ καλά ποιοι είναι σε αυτά τα ιδρύματα και άρα πόσο απαραίτητη είναι η κάλυψη των αναγκών αυτών των ιδρυμάτων. Παράλληλα, μέχρι την πλήρωση των θέσεων θα παραταθεί η θητεία των τριακοσίων σαράντα ενός ατόμων που υπηρετούν σήμερα και θα αξιοποιηθεί η εμπειρία τους με μεγάλη μοριοδότηση. Τέλος, θα ήθελα να αναφερθώ στην τροπολογία που αφορά την κατάργηση του τέλους επιτηδεύματος για αγρότες - μέλη συνεταιρισμών, αγροτικούς συνεταιρισμούς, κοινωνικές επιχειρήσεις, καθώς και για ανενεργές επιχειρήσεις. Καταργείται, δηλαδή, η υποχρέωση καταβολής τέλους επιτηδεύματος 500 ευρώ για τις κοινωνικές συνεταιριστικές επιχειρήσεις και για τους συνεταιρισμούς εργαζομένων. Αντιλαμβάνεστε ότι για μας είναι πολύ σημαντικό να αναπτυχθεί ο τομέας της κοινωνικής οικονομίας, ο τρίτος τομέας και γι' αυτό ακριβώς προβαίνουμε σε μία τέτοια διάταξη. Εξαιρούνται, επίσης, οι αγροτικοί συνεταιρισμοί, οι σχολικοί συνεταιρισμοί, οι φορείς κοινωνικής και αλληλέγγυας οικονομίας με τη μορφή της κοινωνικής συνεταιριστικής επιχείρησης ή του συνεταιρισμού εργαζομένων - πάλι στοιχείο που η δική μας η Κυβέρνηση το έφερε μέσω της νομοθεσίας - καθώς και οι επιχειρήσεις ανεξαρτήτως νομικής μορφής που βρίσκονται σε εκκαθάριση, πτώχευση ή αδράνεια. Αγαπητοί συνάδελφοι και συναδέλφισσες, πρόκειται για μέτρα - και ολοκληρώνω μ' αυτό - που στοχεύουν να στηρίξουν αυτές τις επιχειρήσεις, ώστε να παράσχουν φορολογικά κίνητρα για την ένταξη σε συνεταιριστικές μορφές δραστηριότητας, για τη δημιουργία αυτών των συνεταιριστικών επιχειρήσεων, αλλά ταυτόχρονα να απαλλάξουν από φορολογικά βάρη τα φυσικά και νομικά πρόσωπα ή τις οντότητες που δεν ασκούν πλέον επί της ουσίας επιχειρηματική δραστηριότητα. Τέλος, θεωρούμε ότι η κατάργηση του τέλους επιτηδεύματος των αγροτών - μελών συνεταιρισμών είναι πάρα πολύ σημαντική, γιατί μ' αυτό τον τρόπο προωθούνται οι συνεταιρισμοί όχι ως ένα ιδεολόγημα της Αριστεράς, όπως πολλοί από την Αντιπολίτευση μας προσάπτουν, αλλά γιατί σε όλες τις δυτικές κοινωνίες πλέον ο συνεργατισμός γενικότερα αποτελεί τη λύση απέναντι σε μεγάλες πολυεθνικές. Η επιβίωση, λοιπόν, των μικρομεσαίων αγροτών είναι συνυφασμένη με την ύπαρξη και την εύρυθμη λειτουργία των συνεταιρισμών. Προχωράμε σ' αυτή την κατεύθυνση, λοιπόν, σε συνέχεια μάλιστα του πρώτου νομοθετήματος του 2016 για τους συνεταιρισμούς. Αυτή τη στιγμή δίνουμε αυτή τη δυνατότητα, για να αναπτυχθεί το συνεταιρίζεσθαι. Ευχαριστώ πολύ.
Επόμενος ομιλητής είναι ο κ. Βλάχος από τη Νέα Δημοκρατία.
Κυρίες και κύριοι συνάδελφοι, θέλω να ξεκινήσω την παρέμβασή μου απ' όσα είπε νωρίτερα ο κύριος Υπουργός. Ξέρετε, τον διέκοψα εκείνη την ώρα, γιατί δεν μου άρεσε και το σχετικό ύφος, όταν έλεγε «Τα στοιχεία που μας δίνουν…». Σε όλους κάποιοι κάτι μας δίνουν. Έτσι είναι η ζωή. Δεν τα ξέρουμε όλοι όλα. Τι είπαμε, λοιπόν, εμείς; Είπαμε ότι στις νέες θέσεις εργασίας το 62,05% είναι με μερική απασχόληση. Αυτά είναι στοιχεία της «ΕΡΓΑΝΗ». Είπαμε ότι για τον μήνα Οκτώβριο - αυτό λένε οι συνάδελφοι, εγώ δεν θα το έλεγα, το λέω επειδή προκαλέσατε έτσι την κουβέντα - έχουμε αρνητικό ρεκόρ εκατόν είκοσι χιλιάδες χαμένες θέσεις εργασίας. Επειδή, μάλιστα, είπε ο κύριος Πρωθυπουργός νωρίτερα ότι τον μήνα Οκτώβριο κάτι γίνεται, κάτι βρέχει, κάτι χιονίζει, θα μιλήσω, λοιπόν, για τον περυσινό Οκτώβριο. Πέρυσι, λοιπόν, ήταν μείον ενενήντα οκτώ χιλιάδες θέσεις εργασίας. Θα αναφερθώ και στον προπέρσινο Οκτώβριο, όπου ήταν μείον ογδόντα δύο χιλιάδες χαμένες θέσεις εργασίας. Φέτος είναι εκατόν είκοσι χιλιάδες. Αυτή την αύξηση επισημάναμε. Και εσείς μας λέτε για τα στοιχεία που έχουμε. Διαβάζουμε τα στοιχεία της «ΕΡΓΑΝΗ». Εάν κάπου κάνουμε λάθος, τότε πείτε μας πού ακριβώς είναι το λάθος, για να συνεννοηθούμε, διότι πιθανόν να μιλάμε για διαφορετικά πράγματα. Άρα, λοιπόν, δεν χρειαζόταν αυτή η σπουδή για την παρέμβαση και για τη διόρθωση. Κυρίες και κύριοι συνάδελφοι, κατατέθηκε αυτές τις ημέρες ο προϋπολογισμός του κράτους για το 2019, ο οποίος αποτελεί, κατά τη γνώμη μας, μία παραδοχή του αδιεξόδου στο οποίο βρίσκεται η χώρα. Γιατί βρίσκεται σε αδιέξοδο η χώρα οικονομικά; Διότι πραγματικά και απ' αυτόν τον προϋπολογισμό, που προδιαγράφει τα οικονομικά μεγέθη της επόμενης χρονιάς, δεν φαίνεται να υπάρχει κάποια σοβαρή προοπτική. Βλέπουμε από τη μεριά της Κυβέρνησης να υπάρχουν πανηγυρισμοί ότι η χώρα βγήκε από τα μνημόνια, κ.λπ., αλλά ξεχνάτε ότι αυτή η συμφωνία που ξεκίνησε το 2015 τελείωσε τον Αύγουστο, ολοκληρώθηκε. Ξεχνάτε, επίσης, ότι αυτή η συμφωνία, δηλαδή το τρίτο μνημόνιο, έγινε για να μπορέσει η χώρα στο μεταξύ, στο διάστημα αυτό, να βγει στις αγορές. Σήμερα που έρχεστε σ' αυτό το Βήμα και μοιράζετε υποσχέσεις, δίνετε υποσχέσεις οικονομικές, πανηγυρίζετε, μεταφέρετε ένα κλίμα ευφορίας, θέλω να σας πω ότι η χώρα δεν έχει βγει μέχρι στιγμής στις αγορές. Μακάρι να βγει! Η ελπίδα όλων μας είναι να βγει! Αλλίμονο αν δεν βγει! Όμως, δεν περνά λίγο από το μυαλό σας ότι κάποια δυσκολία μπορεί να προκύψει; Έτσι, με τόση ευκολία, δηλαδή, περνάτε αυτή την εικόνα στον κόσμο; Δηλαδή, δεν σέβεστε την αγωνία των συμπολιτών μας που πράγματι αυτοί βλέπουν τα δύσκολα, γιατί τα βλέπουν τα δύσκολα, γιατί τα ζουν. Βλέπουν επίσης, οι συμπολίτες μας ότι η χώρα όχι απλώς δεν έχει επιστρέψει στην κανονικότητα, που, όπως είπα, ήταν ο στόχος του τρίτου μνημονίου, αλλά βλέπουν πολιτικές λιτότητος να συνεχίζονται, οι δημοσιονομικοί στόχοι να παραμένουν υψηλοί, η δημόσια περιουσία να έχει δεσμευθεί για έναν αιώνα. Βλέπουμε ότι οι οφειλές των πολιτών στην εφορία και στα ασφαλστικά ταμεία συνεχώς αυξάνουν. Βλέπουμε ότι οι ληξιπρόθεσμες υποχρεώσεις του δημοσίου και αυτές αυξάνουν. Και βλέπουμε το Πρόγραμμα Δημοσίων Επενδύσεων συνεχώς να περικόπτεται. Αυτά είναι τα στοιχεία, τα οποία προσδιορίζουν αυτή τη σκληρή πραγματικότητα, για την οποία σας μίλησα νωρίτερα. Και αυτή τη σκληρή πραγματικότητα - ό,τι και να πείτε εσείς, ό,τι και να πούμε εμείς - τη ζουν οι πολίτες και αυτοί θα μας κρίνουν. Ξέρετε, δεν προσδιορίζεται με λόγια η πραγματικότητα. Ο καθένας μπορεί να ισχυριστεί ό,τι θέλει. Φέρνετε το νομοσχέδιο αυτό. Και πάλι και σε αυτό είδαμε πανηγυρισμούς, ευτυχία, όλα καλά. Και βεβαίως, δεν νιώθετε έτσι λίγο άβολα να χρησιμοποιείτε εκ διαμέτρου αντίθετα επιχειρήματα από αυτά που λέγατε πριν από δυόμισι χρόνια. Πριν από δυόμισι χρόνια ήρθατε εδώ πέρα και πάλι έτσι, στο ίδιο κλίμα ευφορίας, λέγατε ότι η ασφαλιστική δικαιοσύνη, το ενιαίο των εισφορών και όλα αυτά θα λύσουν κάθε πρόβλημα που έχει το ασφαλιστικό σύστημα. Και μετά από δυόμισι χρόνια έρχεστε με την ίδια ευκολία και λέτε ακριβώς τα αντίθετα, ότι ευτυχώς που μειώνονται, κάτι που εμείς σας το είχαμε πει τότε, ότι αυτό το ύψος των ασφαλιστικών εισφορών δεν οδηγεί πουθενά. Και βεβαίως, ξέρατε ότι στις προγραμματικές θέσεις της Νέας Δημοκρατίας υπάρχει η μείωση των ασφαλιστικών εισφορών. Βεβαίως, σήμερα, παρά τη μείωση του 33,35% - εμείς θέλουμε να είμαστε ειλικρινείς - λέμε ότι και πάλι εξακολουθούν να είναι υψηλές και μάλιστα σε κατηγορίες ελευθέρων επαγγελματιών και επιστημόνων. Επίσης από την 1-1-2019, όπως αναφέρθηκε ήδη, καταργείται η έκπτωση του ασφαλιστέου εισοδήματος κατά 15%, οπότε η μείωση συρρικνώνεται ακόμη περισσότερο. Αλλάζει, λοιπόν, ο τρόπος υπολογισμού της σύνταξης, με αποτέλεσμα οι ωφελούμενοι της μείωσης να έχουν ταυτόχρονα και ισόποση μείωση 33,33% της κύριας σύνταξής τους. Προφανώς δημιουργείται το πρωτόγνωρο, να έχουμε δύο κατηγορίες συνταξιούχων: αυτοί που έχουν υποστεί τις περικοπές και αυτοί που δεν τις έχουν υποστεί. Είπε ο κύριος Πρωθυπουργός νωρίτερα ότι ο κ. Μητσοτάκης δεν ήρθε στη Βουλή. Κατ' αρχάς, δεν ξέρω εάν είχε γίνει κάποια συνεννόηση, γιατί βλέπουμε τις τελευταίες φορές ο Πρωθυπουργός να ψάχνει ευκαιρία να έρθει να πει κάποια ευχάριστα πράγματα και να φύγει. Εμείς ξέραμε - τουλάχιστον, εγώ ως παλιός Κοινοβουλευτικός ξέρω - ότι η παρουσία του Πρωθυπουργού, προφανώς, είναι σημαντική και γίνεται σε συνεννόηση με το Προεδρείο της Βουλής και με τα κόμματα. Εγώ δεν ξέρω αν έγινε τέτοια συνεννόηση. Όμως, εάν πάμε στην ουσία και όχι στο διαδικαστικό, να πω «να ερχόταν ο κ. Μητσοτάκης τι ακριβώς να κάνει;». «Να κάνουμε διάλογο» είπε νωρίτερα κάποιος συνάδελφος. Μα, ποιον διάλογο; Αφού σας είπα ότι σήμερα ήρθατε εδώ και λέτε ακριβώς τα αντίθετα από αυτά που λέγατε πριν από δυόμισι χρόνια. Ποιον διάλογο; Πού να σας παρακολουθήσουμε; Πού υπάρχει αρχή και πού υπάρχει τέλος; Και βεβαίως, δεν μπορούμε να μπούμε σε αυτή την μικροκομματική λογική σας, που βεβαίως αυτό το νομοσχέδιο νομίζετε ότι θα υπηρετήσει τους εκλογικούς σας στόχους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Με αυτό θα τελειώσω, κύριε Πρόεδρε. Ακούω ότι έγιναν περικοπές από την προηγούμενη κυβέρνηση, από τις προηγούμενες κυβερνήσεις. Τι θέλετε τώρα να πούμε πόσες περικοπές έγιναν νωρίτερα και πόσες έγιναν από τη δική σας κυβέρνηση, για να πατσίσουμε; Γι' αυτό το λέμε; Λοιπόν, ξεχνάτε ότι όταν έχουν γίνει περικοπές στο παρελθόν και έρχεται αυτή η κυβέρνηση και αθετεί την ανάκληση αυτών των περικοπών και όχι μόνο την αθετεί, αλλά κάνει και νέες περικοπές για τον ίδιο λόγο, ουσιαστικά πολιτικά καλύπτει τις προηγούμενες περικοπές. Είναι τόσο δύσκολο να το κατανοήσετε αυτό; Αφού έρχεστε, λοιπόν, και το 20% το κάνετε 25%, πολιτικά χρεώνεστε το 25% και όχι το 5%. Αυτή είναι η ουσία.
Κύριε Βλάχο, ολοκληρώστε, παρακαλώ.
Εμείς, βεβαίως, όπως και διά του εισηγητού μας ελέχθη, θα ψηφίσουμε αυτή τη βελτίωση και όποια άλλη βελτίωση φέρετε, που ευνοεί τη δύσκολη καθημερινότητα των συμπολιτών μας, για να δώσουμε ανάσες. Βεβαίως, πιστεύουμε ότι με μια διαφορετική πολιτική, με μια διαφορετική πολιτική ατζέντα, με μια διαφορετική ιεράρχηση μπορούν τα πράγματα να πάνε καλύτερα. Αυτή, προφανώς, είναι η ελπίδα της Νέας Δημοκρατίας προς τους πολίτες για την επόμενη ημέρα. Σας ευχαριστώ πολύ.
Ο κ. Βέττας από τον ΣΥΡΙΖΑ έχει τον λόγο.
Ευχαριστώ πολύ, κύριε Πρόεδρε. Κυρία και κύριε Υφυπουργέ, αγαπητοί συνάδελφοι, το 2015 παρελήφθη ένα ασφαλιστικό σύστημα το οποίο ήταν βαριά χτυπημένο από τα δομημένα ομόλογα, ήταν βαριά χτυπημένο από το PSI, ήταν βαριά χτυπημένο από την αναξιοποίητη περιουσία των ασφαλιστικών ταμείων, ήταν βαριά χτυπημένο από την κατάργηση του ΣΕΠΕ. Και αυτή είναι μια απάντηση κυρίως στους αγαπητικούς της επιχειρηματικότητας: Το ΣΕΠΕ δεν είναι ένας μηχανισμός μόνο προστασίας των δικαιωμάτων των εργαζομένων, είναι και ένας οργανισμός - μηχανισμός προστασίας του υγιούς ανταγωνισμού της επιχειρηματικότητας. Όποιος δεν προστάτευσε το ΣΕΠΕ, ήταν οπαδός του αθέμιτου ανταγωνισμού. Η αδήλωτη εργασία δεν είναι, ξέρετε, ένα κακό χαρακτηριστικό της εργασίας, είναι επίσης ένα κακό χαρακτηριστικό της επιχειρηματικότητας. Το 2015 παραλάβαμε όμως και άλλα πράγματα. Παραλάβαμε ελλειμματικά ταμεία, παραλάβαμε εννιακόσιους τριάντα τρόπους - άκουσον - άκουσον! - απονομής σύνταξης σε μια χώρα με 10 εκατομμύρια κατοίκους. Για να λέμε τα πράγματα με το όνομά τους, ένας άνθρωπος στην κρίση που είχε ένα μαγαζί στη Λάρισα, στον Βόλο, στην Καρδίτσα, στην Αθήνα πλήρωνε με είκοσι χρόνια ανοιγμένο μαγαζί έως 5.400 ευρώ τον χρόνο. Ακούστε μια συλλογιστική: Η κυβέρνηση της Νέας Δημοκρατίας για είκοσι πέντε, είκοσι έξι ή τριάντα μήνες περίπου - ή όσο ήταν στην κυβέρνηση - για δεκαπέντε δίμηνα κατάφερε να χρεώσει αυτόν τον επαγγελματία με 13.000 έως 14.000 ευρώ. Όποιος ακούει αυτή τη στιγμή να ξέρει ότι από το συνολικό του χρέος, τα 13.000 με 14.000 τα χρωστάει στην ανάλγητη ή, αν θέλετε, στην αδυναμία εκείνης της κυβέρνησης Σαμαρά - Βενιζέλου να πάρει μέτρα. Τι θα συνέβαινε σήμερα εάν συνεχιζόταν εκείνη η πολιτική; Να σας αναφέρω ότι το μέσο χρέος ενός εμπόρου - γιατί αυτή είναι η λέξη - επαγγελματία μαγαζάτορα το 2014 ήταν 35.000 έως 40.000 ευρώ χρέη. Αυτά έχτισε από το 2009 και μετά. Δεν μιλάω για μπαταχτσήδες, δεν μιλάω για χρέη και οφειλές πριν την κρίση. Μιλάω για την περίοδο της κρίσης. Εάν δεν υλοποιούσαμε τη μεγάλη μεταρρύθμιση, αγαπητοί συνάδελφοι - νομίζω το 850 είναι η σταθερά, πολλαπλασιάστε τα δίμηνα και προσθέστε και τις προσαυξήσεις και τα πρόστιμα - , αν δεν περνούσαμε τότε, το 2016, στην αναμόρφωση του ασφαλιστικού συστήματος, σήμερα ένας έμπορος, ένας άνθρωπος που έχει ένα μαγαζάκι, θα χρώσταγε κατά μέσο όρο 60.000 με 70.000 ευρώ. Περάσαμε, λοιπόν, το 2016 στην πρώτη φάση της ασφαλιστικής μεταρρύθμισης, που εγώ την ονομάζω «ασφαλιστική δικαιοσύνη»: πληρώνεις ανάλογα με το εισόδημά σου. Θέλω να κάνω μια αναφορά στον Γιώργο Κατρούγκαλο, ο οποίος υλοποίησε αυτή την κυβερνητική δέσμευση, αυτή την κυβερνητική στρατηγική σε μια εποχή πάρα πολύ δύσκολη για τη χώρα τόσο πολιτικά όσο και δημοσιονομικά. Εκείνη την εποχή αυτή η μεταρρύθμιση ήταν δομική και έτσι γίνεται με τις δομικές μεταρρυθμίσεις, υπάρχουν προβλήματα, ελλείμματα, υπερβολές. Περνάω τώρα στη δεύτερη φάση. Είναι η φάση της άρσης των αδικιών και του χτισίματος του νέου ασφαλιστικού συστήματος. Ξέρω πως είναι πάρα πολύ δύσκολο να περάσει μια χώρα μέσα σε δυο - τρεις μήνες από εκείνους τους σκληρούς μνημονιακούς καταναγκασμούς και δεσμεύσεις σε πολιτικές προστασίας της εργασίας, σε πολιτικές βιώσιμης ανάπτυξης του ασφαλιστικού, διαχείρισης της περιουσίας της. Είναι πράγματα πολύ σπουδαία αυτά που κάνουμε. Δεν θέλω να μπω σε αυτό καθαυτό το νομοσχέδιο. Δεν θα αναφερθώ καθόλου σε μειώσεις. Θα πω μόνο ότι η μείωση των ασφαλιστικών εισφορών είναι χρήμα στην τσέπη του κόσμου. Αυτά τα 400 έως 3.000- και παραπάνω ίσως μειώσεις - , είναι 400 έως 3.000 κάθε χρόνο στην τσέπη κυρίως των κοινωνικών επαγγελματικών ομάδων, οι οποίες θίχτηκαν περισσότερο από όλες αυτό το διάστημα. Θα σταθώ όμως σε δύο σημεία του νομοσχεδίου. Είναι δυο διαφορετικού χαρακτήρα θέσεις, οπότε θα ήθελα να τις συγκρίνω. Το δικαίωμα ενός εργαζόμενου σήμερα να πάρει το δικηγόρο του, να πάει στο δικαστήριο όπου θίγεται από παράνομες δράσεις του εργοδότη του και να διεκδικήσει το δίκιο του ισχύει για πρώτη φορά. Για πρώτη φορά! Βεβαίως, το ΣΕΠΕ ανέφερα πριν ότι δεν αφορά μόνο την εργασία αυτήν καθεαυτήν, αφορά και την επιχείρηση. Θεσμικά θωρακίζεται, οργανώνεται, αυξάνεται και πληθύνεται και νομίζω πως θα είναι ένα σημαντικό εργαλείο για την περαιτέρω βιώσιμη ανάπτυξη και δίκαιη ανάπτυξη αυτής της χώρας. Βρήκαμε το 2014, για όποιον θυμάται, ως ποινικό αδίκημα την οφειλή στα ασφαλιστικά ταμεία. Ποινικό αδίκημα! Δεν ήταν θέμα της πολιτείας. Ήταν η Νέα Δημοκρατία και το ΠΑΣΟΚ τότε, ήταν ο κ. Σαμαράς και ο κ. Βενιζέλος τότε. Ποινικό αδίκημα η αδυναμία ενός ανθρώπου, επειδή κάποιοι έκοψαν μισθούς και συντάξεις. Να καταστρέφεται ο τζίρος του, να μην μπορεί να πληρώσει και να μην είναι θέμα προστασίας από την πολιτεία, να είναι θέμα εισαγγελίας. Αυτοί λοιπόν, οι άνθρωποι δεν έκαναν απολύτως τίποτα. Κατήργησαμε εκείνο το ποινικό αδίκημα, μόλις βγήκαμε Κυβέρνηση. Δώσαμε υγεία και περίθαλψη σε χιλιάδες συναδέλφους μου, επαγγελματίες. Ποιος το ξέχασε αυτό; Μετράτε τους όπως θέλετε, σε εκατομμύρια και δισεκατομμύρια. Δώσαμε σε χιλιάδες κόσμου τη δυνατότητα να πάει αυτός και το παιδί του στα νοσοκομεία. Αυτό έγινε για έναν κυρίως λόγο. Διότι, αποδεχθήκαμε ότι όλο αυτό το χρέος ήταν αποτέλεσμα κρίσης που δημιούργησαν οι κυβερνήσεις του ΠΑΣΟΚ και της Νέας Δημοκρατίας, όχι από το 2009 και μετά, αλλά τα τελευταία σαράντα χρόνια. Τρέχω λίγο τον λόγο μου, δεν θα σταθώ άλλο στο νομοσχέδιο. Πριν από λίγες ημέρες, το Υπουργείο Εργασίας έκανε μια πολύ σπουδαία παρέμβαση. Υπήρξε χρονοκαθυστέρηση είκοσι έξι χρόνια. Καλά, είκοσι έξι ολόκληρα χρόνια, δεν είδε κανένας τη διπλή ασφάλιση; Ένας άνθρωπος είχε ΙΚΑ, για παράδειγμα, ήταν μισθωτός. Ξαφνικά έκανε μια δουλειά, άνοιγε μπλοκάκι. Έναρξη επιτηδεύματος. Δεν ειδοποιήθηκε ποτέ. Εμφανίστηκε λοιπόν, μια Παρασκευή πρωί ένα μπιλιετάκι που έγραφε «χρωστάς 30 ευρώ». Τόσο ήταν τα ποσά. Ρωτήστε στους τόπους σας, τα ποσά ήταν δέκα, είκοσι, τριάντα χιλιάδες ευρώ. Αν δεν πάθαινε εγκεφαλικό, θα πήγαινε να δει τι συμβαίνει στο ΙΚΑ. Αυτή ήταν η συμπεριφορά του κόσμου. Και πριν από λίγες ημέρες, νομίζω, υπεγράφη υπουργική απόφαση ή τέλος πάντων διάταξη, η οποία κάνει άρση αυτής της αδικίας. Είκοσι έξι ολόκληρα χρόνια χρειάστηκαν, για να γίνει άρση αυτής της αδικίας.
Κύριε Βέττα, ολοκληρώστε.
Τελειώνω σε ένα λεπτό, κύριε Πρόεδρε. Σας ζητώ συγγνώμη.
Όχι ένα λεπτό. Ήδη μιλάτε παραπάνω.
Μισό λεπτό. Συλλογικές συμβάσεις: σημαντικό για εμάς. Αμέσως την επόμενη ημέρα, μετά την έξοδο, προχωρήσαμε σε επέκταση δέκα συλλογικών συμβάσεων. Εκατόν ενενήντα χιλιάδες άνθρωποι παίρνουν μεγαλύτερο μεροκάματο. Τι άκουσα πριν από λίγο εδώ; Άκουσα τον κ. Αυγενάκη να λέει ότι αυτή η παρέμβαση προωθεί τους εργοδότες να απολύουν τους ανθρώπους αυτούς και να προσλαμβάνουν άλλους με χαμηλότερα προσόντα. Δεν νομίζω να το άκουσα μόνο εγώ. Αυτό που ήταν προτροπή στους εργοδότες; Ποιος του είπε ότι οι εργοδότες του μοιάζουν; Ποιος του είπε ότι οι Έλληνες επιχειρηματίες, οι οποίοι έχουν βιώσιμες επιχειρήσεις θέλουν να μοιάσουν στον κ. Αυγενάκη; Και κλείνω, κύριε Πρόεδρε, λέγοντας το εξής. Στον κ. Δένδια ήθελα να πω μια κουβέντα για τις Αλεξάνδρειες, γιατί ακούστηκε ότι χάνουμε τις Αλεξάνδρειες. Θέλω να του ότι οι Αλεξάνδρειες δεν είναι για όλους. Οι Αλεξάνδρειες είναι για τους ονειροπόλους, για τους μαχητές, για τους ευαίσθητους ανθρώπους. Και αν μπορούσα να αντιπαραθέσω ένα ποίημα - συνήθως τα ποιήματα δεν έχουν λόγο να αντιπαρατίθενται - , θα του έλεγα το εξής, που είναι τρεις γραμμές από ένα ποίημα του Μανόλη Αναγνωστάκη: «Τώρα πια είστε απλοί θεατές, ασήμαντες πολιτικές μέσα στο πλήθος και κανείς πια δεν σας χειροκροτά». Ευχαριστώ πολύ.
Τον λόγο έχει η Αναπληρώτρια Υπουργός κ. Θεανώ Φωτίου.
Κυρίες και κύριοι Βουλευτές, σήμερα ακούω από το πρωί απ' όλες τις πτέρυγες - και εδώ είναι πραγματικά η έκπληξη - πόσο καλό ήταν το προηγούμενο συνταξιοδοτικό σύστημα. Όμως, όλοι ξέρουν ότι δεν ήταν βιώσιμο. Ήταν ελλειμματικό και κατέρρευσε με την κρίση. Βέβαια, ξέρουν πολύ καλά η Νέα Δημοκρατία και το ΠΑΣΟΚ ότι δεν πληρώνανε τις συντάξεις όχι μόνο από ανικανότητα, αλλά και από έλλειψη χρημάτων. Ένα δισεκατομμύριο εκατό εκατομμύρια το έλλειμμα μετά από δώδεκα κοψίματα και μείωση έως 40% των συντάξεων. Γι' αυτό μας κληροδοτήσατε τετρακόσιες χιλιάδες παροχές συνταξιοδοτικές, οι οποίες ήταν απλήρωτες και σήμερα τις έχουμε φτάσει στις σαράντα χιλιάδες, όπως ξέρετε όλοι, μέσα σε τρία χρόνια. Ξεχάσατε όλοι σας, αλλά και το ΚΚΕ, ότι οι ελεύθεροι επαγγελματίες, οι αγρότες και οι επιστήμονες έπαψαν να πληρώνουν μέσα στην κρίση τις ασφαλιστικές τους εισφορές και έμειναν ανασφάλιστοι και χωρίς υγειονομική κάλυψη - ποιος δεν το ξέρει αυτό; - και ότι ξανάρχισαν να πληρώνουν τις εισφορές τους και να έχουν υγειονομική και ασφαλιστική κάλυψη με τον «επάρατο» νόμο Κατρούγκαλου. Επιτέλους, δεν μπορεί όλα να λέτε τα ίδια. Με το σημερινό νομοσχέδιο, μεταξύ άλλων, με την προκήρυξη 340 θέσεων μόνιμου προσωπικού και με διαδικασίες ΑΣΕΠ ενισχύουμε 69 ιδρύματα του δημοσίου που παρέχουν φροντίδα σε παιδιά, ηλικιωμένους και ΑΜΕΑ. Είναι αυτά τα ιδρύματα που αποδεκατίστηκαν με τον κανόνα «πέντε προς ένα» και που εμείς αλλάξαμε σε κανόνα «ένα προς ένα», δηλαδή μία αποχώρηση - μία πρόσληψη. Όμως, ο κ. Μητσοτάκης υποσχέθηκε στη Θεσσαλονίκη ότι όταν έλθει εν τη βασιλεία του θα επαναφέρει τον κανόνα «πέντε προς ένα». Το υφιστάμενο επικουρικό προσωπικό των εξήντα εννέα ιδρυμάτων θα λάβει υψηλή μοριοδότηση και συγχρόνως εξασφαλίζουμε την εργασία τους μέχρι το τέλος του 2019. Ήταν μια υπόσχεσή μας που τηρήσαμε. Με το σημερινό νομοσχέδιο επεκτείνουμε τα εκατόν πενήντα τρεις χιλιάδες καθημερινά ζεστά γεύματα εκτός από τα παιδιά του δημοτικού και στα παιδιά των εσπερινών λυκείων και γυμνασίων. Αναφέρθηκε, όμως, σήμερα ο κ. Βρούτσης ξανά στις κοινωνικές μεταβιβάσεις και στα ποσοστά της φτώχειας στην Ελλάδα. Χθες καταθέσαμε τον πρώτο μεταμνημονιακό προϋπολογισμό στη Βουλή χωρίς μέτρα λιτότητας και με αυξημένες κοινωνικές δαπάνες το 2019. Οι αυξημένες κοινωνικές δαπάνες αφορούν κοινωνικές μεταβιβάσεις. Οι κοινωνικές μεταβιβάσεις, για να συνεννοηθούμε, είναι χρήματα που δίνεις για την πρόνοια, για κοινωνικές παροχές, για την αντιμετώπιση της φτώχειας. Εσείς τα ονομάζετε «παροχολογία» και «προεκλογικά επιδόματα». Κύριε Βρούτση, τα είπα και στις επιτροπές, αλλά η αλήθεια δεν σας ενδιαφέρει. Το 2014 με κυβέρνηση Σαμαρά ο μέσος όρος στις κοινωνικές μεταβιβάσεις της Ελλάδας προς την Ευρώπη υπολείπεται κατά 19,1 μονάδες. Το 2017 η διαφορά είναι 16,6 μονάδες. Τι επικαλείστε; Δεν καταλαβαίνω. Ότι δηλαδή έπεσε με εμάς φτώχεια; Είναι προφανές. Πράγματι, 36% το 2014, τρία εκατομμύρια οκτακόσιες ογδόντα τέσσερις χιλιάδες πολίτες σε κίνδυνο φτώχειας, 34,8% το 2017, δηλαδή τρία εκατομμύρια επτακόσιες χιλιάδες πολίτες. Δεν θριαμβολογούμε, αλλά είναι διακόσιες χιλιάδες πολίτες λιγότεροι. Ξεχάσατε, όμως, και κάτι άλλο: Η χώρα μας είχε τα υψηλότερα ποσοστά φτώχειας και παιδικής φτώχειας και κατά τις εποχές της ευμάρειας. Προ κρίσης, το 2008, 28,1%, δηλαδή πάνω από ένας στους τέσσερις πολίτες ήταν φτωχός. Δηλαδή, παραπάνω από ένας στους τέσσερις πολίτες ήταν φτωχός. Αυτή την ανάπτυξη είχατε πετύχει. Αυτή θέλετε να επαναλάβετε. Η ανάπτυξη, δυστυχώς, δεν σημαίνει άμβλυνση των ανισοτήτων εξαρχής, δεν σημαίνει ότι εκ προοιμίου αν έχεις ανάπτυξη, έχεις άμβλυνση των ανισοτήτων. Αν εφαρμόζεις νεοφιλελεύθερες πολιτικές, σημαίνει πολλές φορές και όξυνση των ανισοτήτων, δηλαδή πολιτικές που ευνοούν τους λίγους και όχι τους πολλούς. Αυτό ακριβώς σημαίνει ανάπτυξη και φτώχεια στο 28,1% που σας είπα πριν. Όμως, όπως διαβάζετε τα στοιχεία της EUROSTAT, κύριε Βρούτση, - στην πραγματικότητα όπως δεν τα διαβάζετε - δεν προσέξατε ότι εμείς έχουμε 24,5% παιδική φτώχεια το 2017, όταν η Ισπανία έχει 28,3% και Ιταλία 26,4%. Αυτό πώς το ερμηνεύετε; Αυτό συμβαίνει, γιατί το κοινωνικό μοντέλο πρόνοιας των χωρών του νότου, Ισπανία, Ιταλία, Πορτογαλία και εμείς, μέχρι σήμερα - δηλαδή, με εσάς πριν - είχε κοινά χαρακτηριστικά: μικρές κοινωνικές μεταβιβάσεις. Γι' αυτό έχουμε συγγενείς δείκτες, φτώχειας, παιδικής φτώχειας, ανεργίας και παράλληλους δείκτες, το δημογραφικό πρόβλημα. Αυτό είναι το μοντέλο των χωρών του Νότου και αυτό εμείς το αλλάζουμε. Είναι ένα μοντέλο φτωχό σε υπηρεσίες, χωρίς οριζόντιες παροχές που ευνοεί τις πελατειακές σχέσεις και τη διαφθορά, που όλα τα εγκαταλείπει στην οικογένεια. Η οικογένεια να σώσει, γιατί κράτος δεν υπάρχει. Είναι ένα μοντέλο αντιπαραγωγικό, αντιεπενδυτικό, αντιαναπτυξιακό. Αυτό εφαρμόσατε μέχρι σήμερα. Αυτό θέλετε ξανά να εφαρμόσετε. Γιατί δεν ακούτε τους βορειοευρωπαίους που λένε ότι κάθε ευρώ σε κοινωνικές δαπάνες, έχει θετικό αναπτυξιακό συντελεστή, δηλαδή επιστρέφει στην ανάπτυξη 1,3 ή 1,6 ευρώ. Για κάθε 1 ευρώ σου γυρίζει 1,3 ευρώ ή 1,6 ευρώ, δηλαδή είναι επένδυση. Κυρίες και κύριοι Βουλευτές, έχουμε καταφέρει να αντιστρέψουμε την πορεία κοινωνικής διάλυσης. Πρώτον, δαπανήσαμε για πρώτη φορά από την έναρξη της κρίσης 1,6 δισεκατομμύρια ευρώ για τη φτώχεια, όταν δεν είχατε δώσει για πέντε χρόνια ούτε ένα ευρώ για τη φτώχεια και την ακραία φτώχεια. Ούτε ένα ευρώ! Δεύτερον, τα ποσοστά φτώχειας σήμερα είναι χαμηλότερα από αυτά που υπήρχαν το 2008, προ ευμάρειας. Γιατί το λέω αυτό, αφού είπα ότι για την παιδική φτώχεια η ΕΛΣΤΑΤ λέει ότι είναι 24,5%; Γιατί όταν λέει η ΕΛΣΤΑΤ και η EUROSTAT «2017» εννοεί με εισοδήματα του 2016. Άρα, ό,τι έχουμε πετύχει, τα έχουμε πετύχει μόνο με τα μέτρα του 2015 και του 2016. Όταν θα μπουν το 2017 και το 2018, το ΚΕΑ κ.λπ. και όλες οι άλλες πολιτικές που έχουμε κάνει, θα πέσουμε και θα δείτε ότι φέτος έχουμε κάτω από τα ποσοστά της φτώχειας και της παιδικής φτώχειας, από τις εποχές της περιβόητης ευμάρειας και της ανάπτυξης. Τέλος, υπερδιπλασιάσαμε όλους τους προϋπολογισμούς που παραλάβαμε για την πρόνοια. Γιατί καταφέραμε την πτώση της φτώχειας και της παιδικής φτώχειας; Διότι αυξήσαμε τα χρήματα για το παιδί και με τις πολιτικές που κάναμε μέσα σε μια φοβερή τριετία, αυτή εδώ δηλαδή, από 800 εκατομμύρια ευρώ που παραλάβαμε, φτάσαμε τα 1,3 δισεκατομμύρια ευρώ. Δηλαδή, δώσαμε 500 εκατομμύρια ευρώ παραπάνω. Προχωράμε τώρα σε αλλαγή του προνοιακού μοντέλου. Γίνεται ψηφιακό ώστε να πάψουν και οι πελατειακές σχέσεις και όλα τα άλλα φαινόμενα, όπως η διαφθορά κ.λπ.. Επίσης, κάνουμε δέκα εμβληματικές δράσεις για το παιδί: Πρώτον, μέχρι το 2020 επεκτείνουμε όλα τα σχολικά γεύματα σε όλα τα δημοτικά σχολεία της χώρας. Έχουμε αυτή τη στιγμή το χαμηλότερο ποσοστό στην Ευρώπη στη σχολική διαρροή. Αυτά γιατί να μας ενδιαφέρουν; Είναι 6%. Ακριβώς, τα σχολικά γεύματα βοήθησαν πάρα πολύ σε αυτό. Επεκτείνουμε, λοιπόν, 190 εκατομμύρια για εξακόσιες χιλιάδες παιδιά. Όλα τα παιδιά του δημοτικού θα τρώνε δωρεάν. Δεύτερον, όλα τα παιδιά στους βρεφονηπιακούς σταθμούς. Δωρεάν voucher για εκατόν πενήντα χιλιάδες παιδιά, ύψους 280 εκατομμυρίων. Τρίτον, επιδότηση με 600 εκατομμύρια για εξακόσιες χιλιάδες οικογένειες για επιδότηση στέγης. Δηλαδή, θα ξεκινήσει το 2019 με 400 εκατομμύρια για τριακόσιες σαράντα χιλιάδες οικογένειες. Τέταρτον, επίδομα για το παιδί. Βάλαμε 400 εκατομμύρια παραπάνω από τα 650. Αποτέλεσμα; Το επίδομα του παιδιού σήμερα το παίρνουν από ένα εκατομμύριο τετρακόσιες πενήντα χιλιάδες παιδιά, ένα εκατομμύριο πεντακόσιες πενήντα χιλιάδες παιδιά φέτος. Αυτό σημαίνει οριζόντιες πολιτικές και αμέσως ο πληθυσμός τις αγκαλιάζει. Πέμπτον, σχετικά με το ΚΕΑ, 760 εκατομμύρια για εξακόσιες τριάντα χιλιάδες συμπολίτες μας. Από αυτούς εκατόν εξήντα χιλιάδες τριακόσια εξήντα δύο είναι παιδιά. Έκτον, ένταξη των Ρομά στην κοινωνία και την εργασία. Σας λέω μόνο τους τίτλους. Έβδομον, νόμος - ασπίδα για τα ασυνόδευτα προσφυγόπουλα. Όγδοον, κατασκηνώσεις για όλους. Ιδρύουμε κατασκηνώσεις για όλα τα παιδιά. Ένατον, νόμος για την αναδοχή και υιοθεσία. Κανένα παιδί στα ιδρύματα. Θα ανοίξει μέσα στον Δεκέμβριο η πλατφόρμα. Δέκατον, πιλοτικό πρόγραμμα αποϊδρυματοποίησης. Κάνουμε όλα αυτά και με μεγάλες μεταρρυθμίσεις και επινοήσεις που αγκαλιάζει η Ευρωπαϊκή Ένωση, όπως για παράδειγμα την κάρτα αλληλεγγύης. Πια η Ευρωπαϊκή Ένωση θα δίνει με αυτή που κάναμε εμείς, με αξιοπρέπεια δηλαδή, τα τρόφιμα σε όλους τους πολίτες της και όχι με πακέτα. Κατάργηση του σαρανταεξάευρου και ηλεκτρονικό φάκελο αναπηρίας, εντελώς νέο σε όλη την Ευρώπη. Προχωράμε σε νέες πολιτικές για όλον τον πληθυσμό και εδώ είμαστε μέχρι τον Οκτώβριο για να δούμε τελικά τι αποτιμά ο ελληνικός λαός και τι όχι. Σας ευχαριστώ.
Τον λόγο έχει η κ. Γεννιά από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, τρία χρόνια, λοιπόν, μετά βρισκόμαστε ως χώρα σε ένα εντελώς διαφορετικό σημείο. Καταφέραμε να δημιουργήσουμε και να έχουμε μια χώρα που έχει κλείσει οριστικά τον κύκλο των μνημονίων μετά την καθαρή έξοδο από αυτά. Είμαστε μια χώρα που μπορεί μόνη της να χαράσσει τις πολιτικές της, η οποία μπορεί να θέτει ελεύθερα τις προτεραιότητές της. Αυτό οφείλεται στις προσπάθειες και το όραμα της Αριστεράς και της Κυβέρνησής μας, που πίστεψε και πάλεψε γι' αυτή την έξοδο. Από τι πάλεψε; Από την ασφυκτική μέγγενη της μνημονιακής επιτροπείας την οποίαν κληρονόμησε από τις προηγούμενες κυβερνήσεις και τις καταδικαστέες πολιτικές τους. Οφείλεται, επίσης, σε όλους εκείνους που έκαναν τις μεγαλύτερες θυσίες κατά τη διάρκεια της κρίσης. Σε εκείνους που σήκωσαν πολλά βάρη τα οποία τις περισσότερες φορές δεν τους αναλογούσαν. Απέναντι, λοιπόν σε όλους αυτούς ο ίδιος ο Πρωθυπουργός, απευθυνόμενος από το βήμα της ΔΕΘ, πριν από δύο μήνες, με αίσθημα ευθύνης και πλήρους συνείδησης, δήλωσε ότι αναλαμβάνει συγκεκριμένες και σαφείς δεσμεύσεις για το πώς ο κάθε πολίτης ξεχωριστά θα μπορέσει να αισθανθεί στην καθημερινότητα στη ζωή του τι ακριβώς σημαίνει το τέλος των μνημονίων. Αυτές τις πολύ συγκεκριμένες δεσμεύσεις υλοποιούμε τώρα με μέτρα ανακούφισης, υποστήριξης της κοινωνικής πλειοψηφίας. Αυτή την ηθική υποχρέωση, γιατί ως τέτοια τη συναισθανόμαστε, κάνουμε μέρα με τη μέρα πράξη. Μια τέτοια δέσμευση, λοιπόν, είναι και το νομοσχέδιο που συζητάμε σήμερα, ένα νομοσχέδιο το οποίο έρχεται σε συνέχεια της τροπολογίας που ψηφίστηκε πριν από μερικές ημέρες για την επιστροφή των αναδρομικών στα ειδικά μισθολόγια. Με το παρόν νομοσχέδιο προβλέπονται μειώσεις των ασφαλιστικών εισφορών για μη μισθωτούς, νέους επιστήμονες, γιατρούς, δικηγόρους, αγρότες και μηχανικούς. Εισάγονται ευνοϊκές ρυθμίσεις και διορθώνονται κάποιες από τις αδικίες. Στο πρώτο μέρος εμπεριέχονται βασικές προβλέψεις που αφορούν σε μειώσεις των ασφαλιστικών εισφορών για τον κλάδο κύριας και επικουρικής σύνταξης, προβλέπεται από 1-1-2019. Μειώνεται το ποσοστό της μηνιαίας ασφαλιστικής εισφοράς από 20% που ισχύει σήμερα σε 13,3%. Ήδη, από την εφαρμογή του νόμου Κατρούγκαλου, παρ' όλο που δέχτηκε δυσμενή κριτική, τα αριθμητικά στοιχεία δείχνουν ότι από 1-1-2017 1,25 εκατομμύρια μη μισθωτών πληρώνουν μικρότερες εισφορές. Συγκεκριμένα, το 2016 με το παλαιό καθεστώς μόλις το 27% των μη μισθωτών πλήρωνε μηνιαία ασφαλιστική εισφορά μικρότερη των 200 ευρώ. Τι γίνεται το 2018; Το 88% των μη μισθωτών πληρώνει μηνιαία ασφαλιστική εισφορά μικρότερη των 200 ευρώ. Σήμερα, με το υπό κρίση νομοσχέδιο οι εισφορές του ν.4347/2016 μειώνονται για πλέον 250.000 μη μισθωτούς. Επίσης εισάγονται ευνοϊκές ρυθμίσεις για τους νέους επιστήμονες κάτω της πενταετίας. Μείωση, επίσης, επέρχεται και στις ασφαλιστικές εισφορές των αγροτών. Θέλω να σταθώ και στη ρύθμιση του άρθρου 23, το οποίο έρχεται να ρυθμίσει ένα νομολογιακό δεδομένο που καθιστούσε την ποινική δίωξη κατά του εργοδότη για την μη καταβολή δεδουλευμένων άκαρπη. Αυτή η άδικη μεταχείριση για τους εργαζομένους τελειώνει, καθώς καθιερώνεται το δικαίωμα δήλωσης παράστασης πολιτικής αγωγής σε εργαζόμενους στους οποίους οφείλονται και δεδουλευμένοι μισθοί και η προβλεπόμενη αποζημίωση απόλυσης. Η ρύθμιση αυτή στην πράξη έχει πολύ μεγάλη αξία για εκατομμύρια εργαζομένους. Επιπλέον παρέχεται η δυνατότητα δωρεάν μετακίνησης ανέργων. Αυτό επομένως, λοιπόν, το νομοσχέδιο αποτελεί στην ουσία την υλοποίηση της νούμερο δύο δέσμευσης του Πρωθυπουργού στη ΔΕΘ και είναι άλλη μια ψηφίδα ενός συνολικού σχεδίου που έχει ουσιαστικά έναν οραματικό χαρακτήρα για τη μεταμνημονιακή Ελλάδα, ένα συνολικό αναπτυξιακό σχέδιο για τη χώρα σε τρεις πυλώνες: ανάκτηση της εργασίας, ενίσχυση του κοινωνικού κράτους, εμβάθυνση της δημοκρατίας. Κατά τη διάρκεια της συζήτησης του νομοσχεδίου στην αρμόδια επιτροπή λάβαμε και το θετικό μήνυμα από τις Βρυξέλες για την έγκριση του ελληνικού προϋπολογισμού χωρίς μάλιστα παρατηρήσεις, γεγονός που επιβεβαιώνει περίτρανα και τη οριστική έξοδο, τη θετική πορεία της ελληνικής οικονομίας και τους άκρως επιτυχημένους χειρισμούς της Κυβέρνησης και φυσικά αποτελεί μια απόδειξη ότι έχουμε τα δημοσιονομικά περιθώρια να ασκούμε τη δική μας δημοσιονομική, οικονομική και κοινωνική πολιτική, έτσι ακριβώς όπως το υποσχεθήκαμε στον ελληνικό λαό. Ο δε προϋπολογισμός, που κατατέθηκε χθες, είναι ο πρώτος μεταμνημονιακός προϋπολογισμός χωρίς δυσμενή μέτρα και με σημαντικές ελαφρύνσεις. Έτσι προχωράμε σταθερά στα επόμενα βήματα: Κατάργηση της απομείωσης των συντάξεων, μείωση του ΕΝΦΙΑ, μείωση των εισφορών για τους εργαζόμενους κάτω των 24 ετών, εφτάμισι χιλιάδες προσλήψεις στην ειδική αγωγή και στο πρόγραμμα «Βοήθεια στο Σπίτι», αύξηση του κατώτατου μισθού. Ακόμα και με την πρόταση μας για την Αναθεώρηση του Συντάγματος η εμβάθυνση των κοινωνικών δικαιωμάτων και η ενίσχυση του κοινωνικού κράτους είναι στα κύρια μελήματά μας, μπαίνουν σε πρώτο πλάνο. Μεριμνά μας η θωράκιση των κοινωνικών δικαιωμάτων στην εργασία, την υγεία, την πρόνοια και την κοινωνική ασφάλιση, η προστασία των εργαζομένων από διακρίσεις λόγω ηλικίας, η κατοχύρωση των συλλογικών συμβάσεων εργασίας. Γιατί, κύριοι της Αντιπολίτευσης, δεν μας ενδιαφέρουν οι καρέκλες. Εμείς ήρθαμε για να προσφέρουμε έργο και υπηρεσία προς τους πολλούς και αδύναμους. Γιατί εμάς δεν μας βαραίνει η διαφθορά, η καταλήστευση του κράτους, οι διώξεις για τη «SIEMENS», τη «NOVARTIS», τα εξοπλιστικά, γιατί δεν προβαίνουμε σε παροχολογία, αλλά σε προγραμματισμένες και καλά σχεδιασμένες πράξεις, γιατί στόχος μας είναι να παραδώσουμε στα παιδιά μας μια καλύτερη χώρα από αυτήν που μας παραδώσατε εσείς, γιατί για αυτά δεσμευτήκαμε απέναντι στον ελληνικό λαό, αυτά υλοποιούμε, γιατί πολύ απλά όσα είναι δίκαια θα γίνουν και πράξη. Σας ευχαριστώ πολύ.
Τον λόγο έχει ο κ. Ουρσουζίδης από τον ΣΥΡΙΖΑ.
Ευχαριστώ πολύ, κύριε Πρόεδρε. Κύριοι Υπουργοί, αγαπητοί συνάδελφοι, αναμφίβολα ο Αύγουστος του 2018 οριοθετεί μια νέα περίοδο για τη χώρα. Με αφορμή, λοιπόν, αυτό το γεγονός, καλό θα είναι να θυμηθούμε ποιες ήταν οι προηγούμενες περίοδοι και φτάσαμε εδώ που φτάσαμε τον Μάιο του 2015. Από το 1974 μέχρι τον Μάιο του 2010 η χώρα πέρασε μία περίοδο, για πολλούς, τεχνητής ευμάρειας, μια περίοδο διασπάθισης του δημοσίου χρήματος και διαπλοκής. Πλειοδοτούν κάποιοι σε σχέση με τα πεπραγμένα αυτής της περιόδου, όμως, η πραγματικότητα αναντίρρητα είναι ότι η χώρα έφτασε στη χρεοκοπία μετά από την εναλλακτική διαχείριση της εξουσίας από το ΠΑΣΟΚ και τη Νέα Δημοκρατία. Κυρίαρχη φυσιογνωμία αυτής της περιόδου είναι ο μακροβιότερος Πρωθυπουργός. Αναφέρομαι καθαρά σε πολιτική ευθύνη, που φέρει τη σφραγίδα του Κώστα Σημίτη. Η δεύτερη περίοδος, από τον Μάιο του 2010 που μπαίνει στη ζωή μας το μνημόνιο, μέχρι το 2018 είναι μια περίοδος που έφερε τους πολίτες απέναντι σε πρωτόγνωρες καταστάσεις, πολλούς στην απόλυτη φτώχεια, στην εξαθλίωση και στην απόγνωση. Φέρει ακέραια τη σφραγίδα της κυβέρνησης του κ. Σαμαρά και του κ. Βενιζέλου, εκ των ενόντων, του χειρότερου διδύμου εξουσίας που γνώρισε η χώρα σε όλα τα επίπεδα, σε όλα τα ζητήματα, εθνικά και μη. Σας θυμίζω ποια ήταν η θέση του Πρωθυπουργού εκείνης της περιόδου για το ζήτημα με τη βόρειο γείτονα και ποια ήταν η θέση του Υπουργού Εξωτερικών. Είναι γνωστό ότι όποιος πατάει σε δύο βάρκες - όπως σοφά λέει ο ελληνικός λαός - η μοίρα του είναι προδιαγεγραμμένη. Η τρίτη περίοδος ξεκινά τον Αύγουστο του 2018, η λεγόμενη «μεταμνημονιακή περίοδος», η οποία φέρει ακέραια τη σφραγίδα του Πρωθυπουργού μας, του Αλέξη Τσίπρα. Ξεκινά αισιόδοξα για τη χώρα, με μέτρα ανακούφισης απολύτως απαραίτητα για τους πολίτες που δεινοπάθησαν, που υπέφεραν την οκταετία 2010-2018. Επί του προκειμένου νομοσχεδίου, κανείς δεν ισχυρίζεται ότι η μείωση των ασφαλιστικών εισφορών από μόνη της θα λύσει το πρόβλημα του ασφαλιστικού. Υπάρχει, όμως, μία πραγματικότητα την οποία πρέπει να τη δούμε. Όταν μειώθηκαν οι ασφαλιστικές εισφορές για το σύνολο των ελευθέρων επαγγελματιών - εννοώ το 80% - στο ελάχιστο των 167,5 ευρώ από 500 και 550 ευρώ που πλήρωναν τον μήνα, ο κόσμος ανάσανε, ρύθμισε τα χρέη που το φόρτωσαν οι πιστοί στο δόγμα «μαζί τα φάγαμε» και κατάφερε να ανταποκριθεί. Έτσι από το προϋπολογισμένο έλλειμα για το τρέχον έτος ύψους 250 εκατομμυρίων, φτάσαμε σε πλεόνασμα στον ΕΦΚΑ πάνω από 1 δισεκατομμύριο. Αυτή ήταν και η πρώτη βασική προϋπόθεση για τη μη περικοπή των συντάξεων, χωρίς υπερβάσεις στα δημόσια έργα. Θυμίζω ότι μόνο για τρία έργα, σύμφωνα με την έκθεση του Ελεγκτικού Συνεδρίου, Ε65- Ιόνια Οδός - Ολυμπία Οδός, οι υπερβάσεις ήταν της τάξεως του 1.200.000.000 ευρώ. Για να το καταλάβετε καλύτερα, το έργο του νέου νοσοκομείου στην Κομοτηνή είναι ύψους 55 εκατομμυρίων. Άρα, είναι σαν να πληρώσαμε είκοσι νοσοκομεία μόνο για τα τρία έργα σε διάρκεια λίγων ετών. Όλα αυτά τα έργα - θυμίζω - έπρεπε να παραληφθούν το 2012 και παραλήφθηκαν το 2017. Αυτές, λοιπόν, ήταν οι δύο βασικές προϋποθέσεις, καθώς και ο σεβασμός του μόχθου των Ελλήνων πολιτών. Αυτή ήταν η επιτυχία μας. Τώρα, γιατί ανταποκρίθηκε ο ελληνικός λαός: Γιατί, επιτέλους, πίστεψε σε μία κυβέρνηση η οποία μπορεί να νικήσει κατά κράτος το κράτος των νταβατζήδων. Αυτή είναι μία πραγματικότητα την οποία πιστώνεται, επίσης, αυτή η Κυβέρνηση, η οποία για τέσσερα χρόνια δεν έχει δείξει ψήγμα οικονομικών σκανδάλων, όπως τα βιώσαμε τα προηγούμενα χρόνια. Αυτά, λοιπόν, ας έχει στο μυαλό του ο Έλληνας φορολογούμενος πολίτης όταν θα κληθεί να ψηφίσει - όποτε κληθεί να ψηφίσει - για την επόμενη διακυβέρνηση της χώρας. Παρατηρούμε, όμως, ότι ο ελληνικός λαός έχει την αίσθηση ότι κατακρίνετε την Κυβέρνηση για τα μέτρα τα οποία πρόκειται να λάβει και από την άλλη μεριά τα ψηφίζετε. Είναι γνωστή η θέση των συμβούλων του κ. Μητσοτάκη πάνω στο ζήτημα της μη περικοπής ή περικοπής των συντάξεων. Από την άλλη μεριά, ενώ ισχυρίζεστε ότι τα οικονομικά της χώρας δεν είναι καλά, αύριο θα έρθετε εδώ και θα ψηφίσετε τη μη περικοπή των συντάξεων. Κρατούσατε όλα αυτά τα χρόνια τις δύο λίστες - τη λίστα Λαγκάρντ και τη λίστα Μπόριανς - στα συρτάρια, θέτοντας το ζήτημα της αφερεγγυότητάς τους, ότι δεν είναι δυνατόν να αξιοποιηθούν. Αυτές, όμως, οι λίστες εισέφεραν στο ελληνικό δημόσιο πάνω από 1 δισεκατομμύριο ευρώ και αυτές οι λίστες έγιναν η αιτία να δημευθούν περιουσίες ανθρώπων που δεν σεβάστηκαν τον ελληνικό λαό και σήμερα κάποιοι απ' αυτούς να είναι φυλακή. Αυτή είναι η πραγματικότητα και γι' αυτό μας εμπιστεύτηκε ο ελληνικός λαός. Το δόγμα, λοιπόν, «μαζί τα φάγαμε και άρα μαζί πρέπει να τα πληρώσουμε» κυριάρχησε στην πολιτική. Και το μεγάλο δράμα είναι ότι συνεχίσατε και μέσα στα χρόνια των μνημονίων να συμπεριφέρεστε με τον ίδιο τρόπο. Ανέπαφοι με το οικονομικό περιβάλλον της χώρας ψηφίζατε νόμους και στήσατε κυριολεκτικά στον τοίχο όλους τους ελεύθερους επαγγελματίες. Αυτό έπρεπε να αλλάξει αναντίρρητα και θα έπρεπε να δημιουργηθεί εκείνη η προϋπόθεση, ώστε σήμερα να μπορούμε να μιλάμε για μείωση των ασφαλιστικών εισφορών, που ήταν στο συγκεκριμένο κομμάτι από 15.000 και πάνω το αδύνατο σημείο του νομοσχεδίου που υπερψηφίσαμε, του γνωστού νόμου Κατρούγκαλου. Αυτό έρχεται να το θεραπεύσει τώρα η Κυβέρνηση. Το είχαμε εντοπίσει έγκαιρα. Δυστυχώς, οι δανειστές επέμεναν. Ωστόσο, κάτω από συγκεκριμένες συνθήκες και από την ανταπόκριση του ελληνικού λαού, αυτό σήμερα καθίσταται δυνατό. Κλείνοντας, θέλω να πω ότι σας βρίσκω τελευταία πολύ υπέρ των μονομερών ενεργειών. Μας είχατε καταγγείλει όταν ψηφίζαμε για τη 13η σύνταξη, ότι είναι μονομερής ενέργεια. Αύριο θα πείτε ότι, ναι, την ψηφίζουμε και αυτή, όπως θα ψηφίσετε και όλα τα θετικά μέτρα τα οποία έρχονται. Η περίοδος, λοιπόν, μπορεί να χαρακτηριστεί σαν μία αισιόδοξη περίοδος για τη χώρα και εσείς είστε υποχρεωμένοι να ψηφίσετε όλα όσα καταγγείλατε σε βάρος αυτής της Κυβέρνησης. Ευχαριστώ πολύ.
Τον λόγο έχει ο κ. Πρατσόλης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, με το νομοσχέδιο που συζητάμε σήμερα και αφορά στη μείωση των ασφαλιστικών εισφορών για ελεύθερους επαγγελματίες, αυτοαπασχολούμενους και αγρότες, ευνοούνται 250.000 ασφαλισμένοι. Και ποια είναι η αντίδραση, που παρακολουθούμε σήμερα όλη την ημέρα, της μείζονος και ελάσσονος αντιπολίτευσης; Θα έλεγα ότι είναι αμηχανία, πανικός, αλλά και προβληματισμός για το χαμένο αφήγημα περί καταστροφής της οικονομίας και γενικότερα της χώρας. Υλοποιείται μια από τις βασικές δεσμεύσεις του Πρωθυπουργού στη Διεθνή Έκθεση της Θεσσαλονίκης για το 2019. Πρόκειται για μία εμβληματική νομοθετική πρωτοβουλία της Κυβέρνησης, καθώς μαζί με τα άλλα μέτρα που περιλαμβάνονται στον προϋπολογισμό που ήδη κατατέθηκε, οριοθετεί τη βαθμιαία αποκλιμάκωση των οδυνηρών επιπτώσεων της πολύχρονης κρίσης και την προστασία της κοινωνικής συνοχής, αφήνοντας πίσω την καταστροφολογία, την οποία καλλιεργεί εδώ και καιρό η Αντιπολίτευση, επενδύοντας στην περικοπή των συντάξεων αλλά και στην οικονομική καταστροφή. Όλοι θα θυμόμαστε την τοποθέτηση του συναδέλφου κ. Χατζηδάκη στη Γερουσία στην επίσκεψη του Μοσκοβισί στην Ελλάδα. Δυστυχώς, γι' αυτούς έρχονται μέτρα με τα οποία κυριολεκτικά θα χάσουν τον ύπνο τους. Συγκεκριμένα, με τις διατάξεις του νομοσχεδίου προβλέπονται μεταξύ άλλων τα ακόλουθα: Μειώνεται από 1-1-2019 το ποσοστό της μηνιαίας ασφαλιστικής εισφοράς για τον κλάδο της κυρίας σύνταξης των ασφαλισμένων από τον πρώην ΟΑΕΕ και το πρώην ΕΤΑΑ σε ποσοστό 13,33% έναντι 20% που ισχύει σήμερα. Το ποσοστό της μηνιαίας ασφαλιστικής εισφοράς για τον κλάδο κύριας σύνταξης που καταβάλλουν οι ασφαλισμένοι του πρώην ΕΤΑΑ και οι αυτοαπασχολούμενοι απόφοιτοι σχολών ανώτατης εκπαίδευσης, που είναι εγγεγραμμένοι στους επιστημονικούς συλλόγους ή επιμελητήρια, ανέρχεται σε 13,33% από 01/01/2019 κατά την πρώτη πενταετία από την υπαγωγή τους στην ασφάλιση. Μειώνεται, επίσης, η μηνιαία ασφαλιστική εισφορά για τους ασφαλισμένους, που ασφαλίζονταν ως αυτοαπασχολούμενοι στον πρώην ΟΓΑ από 1-1-2019. Συγκεκριμένα διαμορφώνεται ως εξής: Σε 12% από 1-1-2019 έως 31-12-2019, σε 12,67% από 1-1-2020 έως 31-12-2020, σε 13% από 1-1-2021 έως 31-12-2021, σε 13,33% από 1-1-2022 έως 31-12-2022. Τα αντίστοιχα σημερινά ποσοστά ανέρχονται σε 18%, 19%, 19,5% και 20%, άρθρο 3. Επανακαθορίζεται η βάση υπολογισμού της μηνιαίας εισφοράς των αυτοαπασχολούμενων και ελεύθερων επαγγελματιών ασφαλισμένων πριν και μετά από την 1-1-1993 στο κλάδο επικουρικής σύνταξης του ΕΤΕΑΕΠ και υπολογίζεται σε ποσοστό επί του κατώτατου βασικού μισθού άγαμου μισθωτού άνω των είκοσι πέντε - η φράση «άνω των είκοσι πέντε» φεύγει μετά τη νομοτεχνική βελτίωση - αντί του επιδόματος που ισχύει τώρα. Ακόμα, δίνεται η δυνατότητα σε όσους ασφαλισμένους εξαγόρασαν πλασματικό χρόνο ασφάλισης με το προηγούμενο καθεστώς, χωρίς να έχουν αξιοποιήσει αυτό το χρόνο λόγω μεταβολής του νομοθετικού πλαισίου, να υπαχθούν στις διατάξεις του ν.4387/2016, καταβάλλοντας τη διαφορά ώστε να αυξήσουν τον συντάξιμο μισθό τους. Με το άρθρο 10 ικανοποιείται ένα αίτημα πολλών δημάρχων, αλλά και άλλων κατηγοριών - εγώ θα μιλήσω για τους δημάρχους, γιατί έχουμε έρθει πολλές φορές σε επαφή μαζί τους - που είχαν διατελέσει για μια τετραετία κοινοτάρχες και εξαγόρασαν αυτό τον χρόνο και έτσι με την οκταετία δικαιούνταν ένα επικουρικό επίδομα. Με εσφαλμένη, θα έλεγα, ερμηνεία του νόμου, οι περισσότεροι πήραν ένα επικουρικό επίδομα εδώ και δέκα - δεκαπέντε χρόνια. Με τη σωστή ερμηνεία αυτά τα ποσά έπρεπε να επιστραφούν αχρεωστήτως. Σήμερα, λοιπόν, έρχεται ο νόμος και διορθώνει αυτή την αδικία, θα έλεγα - γιατί δεν μπορείς να εισπράξεις χρήματα που έχουν δοθεί πριν από πολλά χρόνια από ορισμένους ανθρώπους - και καταργεί αυτή την επιστροφή. Νομίζω ότι είναι μια δίκαιη αντιμετώπιση όλων αυτών των ανθρώπων, οι οποίοι είναι - τουλάχιστον απ' ό,τι ξέρω εγώ - γύρω στους εκατόν εβδομήντα. Πρόκειται για δημάρχους οι οποίοι είχαν διατελέσει και κοινοτάρχες, καθώς και άλλες κατηγορίες ασφαλισμένων. Με απλά λόγια, για ελεύθερους επαγγελματίες, αυτοαπασχολούμενους και αγρότες η εισφορά για την κύρια σύνταξη μειώνεται κατά 33% από 1-1-2019, διατηρώντας την ελάχιστη εισφορά. Επίσης, για επιστήμονες, γιατρούς, δικηγόρους, μηχανικούς η εισφορά για επικουρική και εφάπαξ μειώνεται αναδρομικά από 1-1-2017 στο ελάχιστο ποσό των 64,5 ευρώ. Επιπλέον με την ασφαλιστική μεταρρύθμιση που ψηφίστηκε το 2016, το 88% - και αυτό πρέπει να το τονίσουμε κόντρα σε ό,τι λέγεται - των ελεύθερων επαγγελματιών αντί για 450 έως 550 ευρώ, που πλήρωναν παλιά, πληρώνουν τώρα 167 ευρώ. Και αυτό είναι μια βασική ρύθμιση του νόμου Κατρούγκαλου, ο οποίος τόσο πολύ έχει λοιδορηθεί. Κυρίες και κύριοι συνάδελφοι, ο εξορθολογισμός όλων αυτών των βελτιώσεων είναι σημαντικός. Μαζί, δε με τις άλλες πρωτοβουλίες του Υπουργείου Εργασίας σχετικά με την επαναλειτουργία των συλλογικών συμβάσεων εργασίας, των βασικών αρχών της, τη διαδικασία αύξησης του κατώτατου μισθού και την κατάργηση του «μέτρου της ντροπής», που είναι ο υποκατώτατος μισθός, λες και οι εργαζόμενοι κάτω των είκοσι πέντε πρέπει να έχουν μισή ζωή - αυτοί είναι που σήμερα χύνουν κροκοδείλια δάκρυα για το brain drain, κάτι που πραγματικά είναι υποκρισία - αποτελούν μια δέσμη μέτρων για να επαναφέρουν ένα δίχτυ προστασίας των δικαιωμάτων των εργαζομένων και είναι προϋπόθεση για την ενίσχυση του εισοδήματός τους. Αυτή είναι κεντρική προτεραιότητα της Κυβέρνησης για να υπάρξει δίκαιη και βιώσιμη ανάπτυξη στη χώρα μετά τα μνημόνια. Γιατί η έξοδος από τα μνημόνια δεν είναι κάποιο σύνθημα, αλλά η ουσιαστική αλλαγή στις σχέσεις του πολίτη με το κοινωνικό κράτος. Και αυτό πρέπει να το βάλουν καλά στο μυαλό τους όλοι όσοι θεωρούν ότι δεν έχουμε βγει από τα μνημόνια. Προφανώς δεν θα παραλείψω να αναφερθώ και στο καυτό ζήτημα της μη μείωσης, τελικά, των συντάξεων, καθώς απασχολεί για μήνες τώρα τη δημόσια συζήτηση. Παρακολουθήσαμε και μια εκστρατεία τρόμου από την Αντιπολίτευση και πολλά μέσα μαζικής ενημέρωσης για τις επαπειλούμενες μειώσεις. Συντήρησαν συστηματικά το κλίμα φόβου και ανασφάλειας των συνταξιούχων και διαψεύστηκαν για μια ακόμη φορά πανηγυρικά. Αυτή η Κυβέρνηση έβγαλε τη χώρα από τα μνημόνια και έχει πια τη δυνατότητα να προχωρά σε μέτρα δημοσιονομικής επέκτασης, να προχωρά σε θετικές κοινωνικές παρεμβάσεις με στόχο μια καλύτερη και δικαιότερη χώρα είτε αρέσει αυτό σε κάποιους είτε όχι. Γιατί όπως λέει και ο ποιητής Ναζίμ Χικμέτ «Τις πιο όμορφες μέρες μας δεν τις έχουμε ζήσει ακόμη». Σας ευχαριστώ.
Επόμενος ομιλητής είναι ο κ. Καΐσας από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, αν δεν ζούσα εβδομήντα δυο χρόνια σε αυτή τη χώρα ακούγοντας τους Βουλευτές και μερικούς Υπουργούς της Νέας Δημοκρατίας και της Αντιπολίτευσης, θα πίστευα ότι για όλα τα κακά φταίει ο ΣΥΡΙΖΑ. Ο κακός δαίμονας για τη χώρα είναι ο ΣΥΡΙΖΑ! Σήμερα ακούσαμε ότι ο ΣΥΡΙΖΑ μάς έβαλε στα μνημόνια. Αυτό το εξωφρενικό για τους κοινούς ανθρώπους ακούστηκε από αυτό το Βήμα. Ο κακός ο ΣΥΡΙΖΑ χρεοκόπησε τη χώρα. Ο ΣΥΡΙΖΑ τα έκανε όλα αυτά που συζητάμε τώρα για το ασφαλιστικό, ο ΣΥΡΙΖΑ φταίει που απολύθηκαν εργαζόμενοι. Επίσης, όλα αυτά που έχουν γίνει μέχρι τώρα στη χώρα αυτή, ο ΣΥΡΙΖΑ τα έκανε. Γιατί το λέω; Δεν ξέρουμε ότι δεν τα έκανε; Φυσικά και το ξέρουμε. Γιατί τους βοηθάνε τα ΜΜΕ και ένα χρόνο τώρα λένε συνέχεια ότι θα κοπούν οι συντάξεις; Και έρχεται η ώρα και δεν κόβονται οι συντάξεις. Το ξέρουν ότι αυτό που λένε είναι ψέμα. Το ξέρουν ότι δεν ανταποκρίνεται στην πραγματικότητα, ότι ο κοινός νους δεν το χωράει αυτό. Τι στόχο έχει, λοιπόν; Ο στόχος είναι να μην έχει ελπίδα αυτός ο λαός, να μην ελπίζει ούτε στον ΣΥΡΙΖΑ. «Ο ΣΥΡΙΖΑ…» - έλεγαν - «…είναι σαν και εμάς». Έτσι είχαν ξεκινήσει. Τώρα λένε: «Είναι χειρότερος από εμάς. Σε αυτόν θα πιστεύετε;». Και όσο τα πράγματα προχωράνε, τόσο δεν τους βγαίνουν κιόλας. Γιατί; Ακούσαμε ότι οι συντάξεις δεν θα κοπούν. Άρα, τι να πουν τώρα; Αυτό που έλεγαν για ένα χρόνο και φοβόταν ο κόσμος για τις συντάξεις του,, δεν θα γίνει. Και όχι μόνο δεν θα κοπούν, αλλά θα δώσουμε και αύξηση. Άρα, αν αλλάξουν μοτίβο συζήτησης τι πρέπει να λένε; Πόσο θα ανεβούν οι συντάξεις, πόσο θα καλυτερέψουν τα πράγματα. Άρα, σωστά πολιτεύονται οι άνθρωποι. Αυτός είναι ο στόχος τους. Έτσι θα πάνε, με τη μόνη διαφορά, βέβαια, ότι ο κόσμος τους έχει πάρει χαμπάρι, τους έχει πάρει μυρωδιά. Δεν είναι η πρώτη φορά που φορτώνουν τα πράγματα σε άλλους. Εμείς, όμως, θα συνεχίσουμε το έργο μας. Έρχομαι στο νομοσχέδιο που λέει ότι μειώνουμε τις ασφαλιστικές εισφορές για τους επαγγελματίες, τους αυτοαπασχολούμενους και τους αγρότες. Είναι ένα μέτρο το οποίο αφορά διακόσιους πενήντα χιλιάδες ανθρώπους - δεν είναι ασήμαντος ο αριθμός - είναι ένα μέτρο που μειώνει από 20% σε 13,3% και για τους αγρότες από 18% στο 12%. Υπάρχει ένα ερώτημα: Γιατί γίνεται αυτή η μείωση; Για μας η μείωση αυτή γίνεται γιατί ήταν υπερβολική η εισφορά αυτών των ανθρώπων. Το είχαμε επισημάνει από την αρχή. Δεν μπορούσαμε, βέβαια, να προβλέψουμε ότι θα πάνε τόσο καλά τα πράγματα. Και δεν είναι πολύ αργά, είναι μόλις ένας χρόνος από το 2017- εφαρμόστηκε την 1η Ιανουαρίου 2017- και ήταν πλεονασματικό από τον πρώτο χρόνο το ασφαλιστικό σύστημα. Μας δίνετε, λοιπόν, η δυνατότητα αυτή την αδικία και αυτή τη διαφορά που την είχαμε επισημάνει και εμείς, να τη διορθώσουμε. Και τη διορθώνουμε. Θα ήθελα να πω ότι ένας αυτοαπασχολούμενος πληρώνει και τα δυο μέρη, δηλαδή είναι και εργαζόμενος και αφεντικό. Το 20%, λοιπόν, είναι και από τις δυο πλευρές. Δεν είναι μόνο από τη μία. Γι' αυτό ποσά της τάξης των 40.000 ευρώ και των 50.000 ευρώ το μήνα πλήρωναν τεράστια ασφάλιστρα, πλήρωναν 8.000 ευρώ και 10.000 ευρώ τον χρόνο. Το διορθώνουμε, λοιπόν, αυτό. Στην ακρόαση των φορέων, όπου ήταν δεκαεννέα φορείς, ακούσαμε από τους δεκαεπτά ότι το μέτρο αυτό είναι θετικό. Από δυο φορείς ακούσαμε - και θα ήθελα να τους αναφέρω και δημόσια - από τον εκπρόσωπο της ΠΟΕΔΗΝ - ξέρουμε αυτόν τον εκπρόσωπο της ΠΟΕΔΗΝ που περιφέρεται - και από τον εκπρόσωπο της νέας ΠΑΣΕΓΕΣ ότι θα καταργήσουν το νόμο Κατρούγκαλου. Βέβαια το κακό δεν είναι με αυτούς, το κακό είναι ότι το ίδιο επιχείρημα λέει και η Αντιπολίτευση, ότι θα καταργήσει το νόμο Κατρούγκαλου. Και το ΚΙΝΑΛ.
Την ίδια μέρα.
Και πιο μπροστά τα λέγατε.
Με ένα άρθρο.
Αν έρθουν βέβαια στην Κυβέρνηση - με τα όνειρά τους, εν πάση περιπτώσει - αυτοί μένουν στη θέση τους. Εκείνο που δεν μας λένε, είναι τι θα φέρουν. Γιατί πριν, δοκίμασαν πάρα πολλές φορές να διορθώσουν το ασφαλιστικό. Θα σας αναφέρω τους νόμους. Δεν θυμάμαι τα νούμερα, τους Υπουργούς, όμως, τους θυμάμαι. Νόμος Λοβέρδου, νόμος Σιούφα, νόμος Ρέππα. Αποτυχημένο νομοσχέδιο που δεν ήρθε, του Γιαννίτση. Τι ήταν όλοι αυτοί οι νόμοι; Ποια ήταν τα αποτελέσματα όλων αυτών των νόμων; Να μειωθούν οι συντάξεις των ασφαλισμένων κατά 40%, σύμφωνα με τους νόμους του '11 και του '12 και δύο εκατομμύρια και πάνω να μείνουν ανασφάλιστοι και να μην μπορούν να ανταπεξέλθουν στις υποχρεώσεις τους. Βέβαια δεν μπορούσε να προχωρήσει εκείνο το σύστημα, γιατί; Διότι δεν είχε καμμία σχέση το εισόδημα. Δεν μπορούσαν οι άνθρωποι να πληρώσουν τις εισφορές τους. Γιατί; Γιατί μέχρι και το μέτρο που είχαν πάρει, ήταν ανάλογα με τα τετραγωνικά που έχει το ιατρείο σου, με εκείνο θα έπρεπε να φορολογηθείς. Μεγάλο ιατρείο, πολλά τετραγωνικά, πολλοί φόροι. Μικρό ιατρείο, λιγότεροι φόροι. Τι σχέση έχει τώρα το εισόδημα με τα τετραγωνικά του ιατρείου, μόνο εσείς μπορούσατε να το βρείτε, κανένας άλλος. Το δικό μας ασφαλιστικό έχει τρεις αρχές. Πρώτον, οι εισφορές είναι με βάση το εισόδημα. Δεύτερον, καθιερώνεται μια βασική εθνική σύνταξη που θα είναι για όλους. Και τρίτον, το ανταποδοτικό μέρος το οποίο θα προστίθεται σε αυτή τη σύνταξη. Πιστεύω ότι είναι μια λύση. Δεν ικανοποιούμαστε και δεν λέμε ότι κάναμε το τέλειο ασφαλιστικό σύστημα. Έχει πολλές ατέλειες, έχει κι άλλες αδικίες, εδώ είμαστε, θα το δούμε, αλλά μπήκε το νερό στο αυλάκι. Αυτό είναι το ασφαλιστικό σύστημα το οποίο έχει προοπτική, γιατί η αναλογιστική μελέτη λέει ότι μέχρι το 2070 είναι βιώσιμο. Σας ευχαριστώ πολύ και σας καλώ να το ψηφίσετε.
Πριν δώσουμε τον λόγο στον επόμενο ομιλητή επιτρέψτε μου να κάνω μια ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Καλαμπάκας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κατσαφάδος από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι της Συμπολίτευσης, να με συγχωρήσετε, γιατί θα προσπαθήσω να σας χαλάσω τα πανηγύρια τα οποία επιχειρείτε να στήσετε τις τελευταίες ώρες, τόσο με την τοποθέτηση του Πρωθυπουργού πριν από λίγη ώρα, αλλά και πριν από μερικές ώρες με την κατάθεση του προϋπολογισμού, την οποία κάνετε. Κι αυτό, διότι ακόμη και σε αυτόν τον προϋπολογισμό, τον τελευταίο προϋπολογισμό που κατέθεσε στη Βουλή η Κυβέρνηση ΣΥΡΙΖΑ - ΑΝΕΛ - γιατί, να είμαστε ειλικρινείς, δεν νομίζω να υπάρχει κανένας μέσα σε αυτήν εδώ την Αίθουσα που πραγματικά να πιστεύει ότι θα κερδίσει ο ΣΥΡΙΖΑ στις επόμενες εκλογές, έξω από αυτή την Αίθουσα πάντως δεν υπάρχει κανένας - περισσεύουν δυο πράγματα, η υποκρισία και οι φόροι. Φέρατε, λοιπόν, έναν προϋπολογισμό που στην ουσία ανατρέπει σε αρκετά σημεία και μάλιστα εις βάρος των πολιτών, αυτό που εσείς οι ίδιοι πριν από λίγους μήνες είχατε καταθέσει στο προσχέδιο. Διότι μπορεί να θέλετε να πείσετε τους Έλληνες ότι περιέχει ο προϋπολογισμός μόνο θετικά μέτρα, τα οποία διορθώνουν απλώς τα δικά σας λάθη, αλλά υπάρχουν και κάποιες λεπτομέρειες τις οποίες τις κρύβετε. Και αυτές δυστυχώς είναι περισσότεροι φόροι και λιγότερες κοινωνικές παροχές από όσες εσείς οι ίδιοι είχατε δεσμευτεί στον ελληνικό λαό τον Ιούλιο. Και για να είμαι σαφής, επειδή ακούσαμε πάρα πολλά νούμερα και από την προλαλήσαντα Υπουργό την κ. Φωτίου, η οποία μας είπε ότι ήταν τετρακόσιες χιλιάδες χιλιάδες οι συντάξεις, νομίζω ότι έχουμε χάσει την αίσθηση του μέτρου εδώ. Η Ελλάδα έχει δέκα εκατομμύρια κατοίκους, κυρία Φωτίου. Είπατε ότι τετρακόσιες χιλιάδες συντάξεις ήταν στον πάγο επί Νέας Δημοκρατίας.
Όχι, δεν είπα αυτό.
Αυτό είπατε. Όταν θα πάρετε τα Πρακτικά, θα το δείτε. Επίσης, λέτε ότι δίνετε επιδόματα σε ενάμιση εκατομμύριο παιδιά. Σε κάποια φάση θα νομίσουμε ότι η Ελλάδα δεν έχει δέκα εκατομμύρια κατοίκους, αλλά ότι ξεπερνάμε τα είκοσι εκατομμύρια, με τα νούμερα που μας λέτε όλοι. Για να είμαι, όμως, σαφής σε αυτά τα οποία θέλω να πω, για το 2018 προβλέπονταν φορολογικά έσοδα του κρατικού προϋπολογισμού 50,17 δισεκατομμύρια ευρώ και εισπράχθηκαν 51,26 δισεκατομμύρια ευρώ. Πήρατε δηλαδή 1,1 δισεκατομμύριο ευρώ περισσότερα και είναι αυτά που έρχεστε τάχα μου να μας μοιράσετε. Είναι οι άδικοι φόροι, η άδικη υπερφορολογία, η οποία έπληξε όλη την ελληνική κοινωνία, και έρχεστε τώρα, ως αντίδωρο, να την επιστρέψετε πίσω σε κάποιους. Δυστυχώς, όμως, το ψέμα δεν τελειώνει μόνο εδώ. Και το 2019 προβλέπονταν στο μεσοπρόθεσμο 50,19 δισεκατομμύρια ευρώ, αλλά ο στόχος πλέον ανεβαίνει στα 51,11 δισεκατομμύρια ευρώ. Δηλαδή και το 2019 σκοπεύετε να βάλετε 920 εκατομμύρια ευρώ φόρους παραπάνω, που είναι σχεδόν ένα δισεκατομμύριο. Αυτά, όμως, δεν μας τα λέτε, κυρίες και κύριοι συνάδελφοι. Υπάρχει, όμως, και κάτι άλλο που κρύβετε. Ειδικά για τις κοινωνικές παροχές, όπως είπατε, οι οποίες θα είναι και αυξημένες, στο μεσοπρόθεσμο προβλέπατε να δοθούν 2,425 δισεκατομμύρια ευρώ. Τώρα, μας λέτε ότι δίνετε 1,676 δισεκατομμύρια ευρώ, δηλαδή 30% λιγότερα, που είναι 800 εκατομμύρια ευρώ. Αυτά τα 800 εκατομμύρια ευρώ, βέβαια, είναι για να πάνε στις συντάξεις, που εσείς με δικό σας νόμο θέλατε να κόψετε περαιτέρω και τώρα πανηγυρίζετε ότι δεν κόβονται. Αυτά λοιπόν, είναι δύο βασικά ψέματα, τα οποία έχετε καταθέσει στον προϋπολογισμό. Προσπαθείτε να μας παρουσιάσετε πάλι το άσπρο ως μαύρο. Όμως, όλα αυτά θα τα πούμε πιο αναλυτικά στη συζήτηση η οποία θα έρθει για τον Προϋπολογισμό. Ας έρθουμε, τώρα, στο σχέδιο νόμου που συζητάμε σήμερα και αφορά τη μείωση των ασφαλιστικών εισφορών. Διαπίστωση πρώτη: Χρειαστήκατε, δυστυχώς, δυόμισι και πλέον χρόνια για να καταλάβετε το αυτονόητο, αυτό που σας φωνάζαμε από την πρώτη στιγμή τόσο εμείς όσο και οι παραγωγικοί φορείς και οι ασφαλισμένοι, ότι ο νόμος Κατρούγκαλου απλά δεν βγαίνει, οδηγεί σε αδιέξοδο, αφού ούτε ασφαλιστική δικαιοσύνη παρέχει ούτε λύνει προβλήματα. Αντίθετα, η εφαρμογή του δημιούργησε πολλά περισσότερα. Αρκετά από αυτά τα οποία είχε προβλέψει - και αυτό αποδεικνύεται - έχουν ήδη ακυρωθεί από δικαστικές αποφάσεις. Δεν έχετε, όμως, κυρίες και κύριοι της Κυβέρνησης, το πολιτικό θάρρος να πάρετε πίσω όλο τον νόμο. Δεν έχετε το θάρρος να πείτε ότι κάνατε λάθος και να ζητήσετε μια μεγάλη συγγνώμη. Αλλά όπως πράττετε για μια μεγάλη σειρά θεμάτων, έτσι κάνετε και με αυτό. Από τη μια τον υπερασπίζεστε και από την άλλη τον σαλαμοποιείτε, τον κόβετε κομμάτι - κομμάτι. Για αυτό και το νομοσχέδιο, το οποίο φέρετε να συζητήσουμε, απλώς ξηλώνει ένα ακόμα λάθος δικό σας. Όμως, ούτε τώρα έχετε την τόλμη να φέρετε μια γενναία ρύθμιση, η οποία θα βοηθούσε εκατοντάδες χιλιάδες εργαζόμενους, ελεύθερους επαγγελματίες, που πήγατε να «εκτελέσετε» οικονομικά με τις εισφορές που τους επιβάλατε. Ήταν εισφορές χωρίς αντίκρισμα. Αντίθετα, όταν σας έλεγαν όλοι αυτοί που σήμερα λέτε ότι θα βοηθήσετε πως ήταν κάπως ακραία τα ποσοστά που είχατε επιβάλει, τους ειρωνευόσασταν και τους εμπαίζατε. Και ξέρετε ποιο ήταν, κυρίες και κύριοι συνάδελφοι, το πιο πρόστυχο το οποίο κάνατε; Σχεδιάζατε και σκοπεύατε να εφαρμόσετε τον κοινωνικό αυτοματισμό σε βάρος τους, να στρέψετε δηλαδή ένα κομμάτι της κοινωνίας απέναντι σε αυτό το κομμάτι της κοινωνίας. Θέλετε να σας θυμίσω τι λέγατε για τους δικηγόρους και για τις γραβάτες που φόραγαν, όταν απεργούσαν; Τώρα είχαν δίκιο; Ξαφνικά απέκτησαν δίκιο οι δικηγόροι; Έβγαλαν μήπως τις γραβάτες; Ρωτάμε, λοιπόν, κυρίες και κύριοι της Κυβέρνησης, πότε λέγατε αλήθεια; Τότε, όταν χαρακτηρίζατε τον νόμο Κατρούγκαλου ως μια επανάσταση για το ασφαλιστικό και κοινωνικά δίκαιο ή σήμερα με τις διορθώσεις που κάνετε; Δυστυχώς, όμως, η απάντηση είναι πως ούτε τότε, αλλά ούτε και τώρα λέτε την αλήθεια. Παραθέτω και πάλι κάποια απλά στοιχεία. Το 2016 επιβάλατε ενιαία και οριζόντια εξοντωτικές εισφορές, που οδήγησαν σε αδιέξοδο και ασφυξία τους επαγγελματίες. Καταφέρατε, λοιπόν, με αυτή την εξοντωτική αύξηση των εισφορών τους να μειωθεί ο αριθμός των αυτοαπασχολουμένων και των ελεύθερων επαγγελματιών όσο και των δηλωθέντων εισοδημάτων τους. Δηλαδή και καταστρέψατε τους ασφαλισμένους και δημιουργήσατε τεράστια προβλήματα στον ΕΦΚΑ. Ο ΕΦΚΑ - ανοίγω εδώ μια παρένθεση - είναι το μόνο ταμείο ασφάλισης της χώρας. Κάποτε, όταν εμείς πήγαμε να κάνουμε τα ταμεία τρία και δύο, ήσασταν «στα κάγκελα» μέσα σε αυτή εδώ την Αίθουσα και μας κατηγορούσατε. Εσείς, όμως, ενοποιήσατε όλα τα ασφαλιστικά ταμεία της χώρας με πολύ μεγάλη επιτυχία. Από την 1η Ιανουαρίου 2019 καταργείται η έκπτωση ασφαλιστέου εισοδήματος κατά 15%, οπότε η μείωση η οποία φέρνετε ακόμα και τώρα σε λίγες ημέρες, δυστυχώς, θα συρρικνωθεί ως προς το αποτέλεσμά της. Παρά τη μείωση του 33,35% την οποία έχετε φέρει, οι εισφορές εξακολουθούν να παραμένουν πολύ υψηλές για σημαντικές κατηγορίες ελεύθερων επαγγελματιών και επιστημόνων. Σύμφωνα με το άρθρο 7 του σχεδίου νόμου, αλλάζει ο τρόπος υπολογισμού της σύνταξης. Τι καταφέρνετε με αυτό; Όλοι οι ωφελούμενοι της μείωσης να έχουν ταυτόχρονα και ισόποση μείωση 33,33% της κύριας σύνταξής τους. Δηλαδή ό,τι τους δίνετε με τη μείωση των εισφορών, τους το παίρνετε πίσω από τις συντάξεις τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό μόνο, κύριε Πρόεδρε. Θα αναφέρω κάτι και για τα μπλοκάκια και για όλους αυτούς τους ανθρώπους οι οποίοι έτρεχαν να τα κλείσουν κατά χιλιάδες και τους μετατρέψατε σε μισθωτούς. Όλοι αυτοί οι χιλιάδες που σας πίστεψαν και έπεσαν θύματα αυτού του νόμου, μετά την ψήφιση του συγκεκριμένου σημερινού νόμου τον οποίο συζητάμε, θα δεχθούν πιέσεις εξόδου από τον εργασιακό τους χώρο, καθώς θα είναι πλέον ασύμφοροι λόγω του μεγάλου μη μισθολογικού κόστους συγκριτικά με τους υπόλοιπους. Κυρίες και κύριοι συνάδελφοι, εμείς σας το λέμε ξεκάθαρα: Αν είχατε την τόλμη να καταργήσετε τον νόμο Κατρούγκαλου και ανοίγατε μια σοβαρή συζήτηση κάτω από τα πραγματικά προβλήματα τα οποία έχει η ασφάλιση στη χώρα μας, εμείς θα ήμασταν παρόντες, θα προσπαθούσαμε, θα ήμασταν δίπλα σας χωρίς ιδεοληψίες, διότι πιστεύουμε ότι το ασφαλιστικό είναι ένα τεράστιο πρόβλημα, το οποίο δεν απασχολεί μόνο το σήμερα, αλλά και το αύριο της χώρας. Δυστυχώς, όμως, εσείς ακόμα και αυτό το πάρα πολύ μεγάλο θέμα το χρησιμοποιείτε με προεκλογικούς όρους και με πυροτεχνήματα επικοινωνιακά. Για τον λόγο αυτό, μπορεί να ψηφίζουμε τη μείωση των ασφαλιστικών εισφορών, αλλά είμαστε κάθετα αντίθετοι στη λογική η οποία σας διέπει. Σας ευχαριστώ.
Τον λόγο έχει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.
Κυρίες και κύριοι Βουλευτές, είναι νομίζω περισσότερες από δέκα ώρες πια που συζητάμε στην Ολομέλεια της Βουλής το νομοσχέδιο που εισηγείται το Υπουργείο Εργασίας για τις μειώσεις των ασφαλιστικών εισφορών των ελευθέρων επαγγελματιών, των αυτοαπασχολούμενων και των αγροτών. Τα περισσότερα επιχειρήματα έχουν ακουστεί και από την πλευρά της κοινοβουλευτικής Πλειοψηφίας και από την πλευρά της Αντιπολίτευσης. Εγώ θα προσπαθήσω να συνοψίσω τους κύριους λόγους για τους οποίους αυτό το νομοσχέδιο, το οποίο από ό,τι καταλαβαίνω θα υπερψηφίσετε οι περισσότεροι, συνεπάγεται σημαντικές ελαφρύνσεις για δεκάδες χιλιάδες ασφαλισμένους σε αυτή τη χώρα, για δεκάδες χιλιάδες επαγγελματίες, αλλά και να απαντήσω στα βασικά επιχειρήματα που ακούω από την πλευρά της Αντιπολίτευσης. Υπάρχουν μερικά δεδομένα αντικειμενικά νομίζω. Όσο και να θέλουμε να κάνουμε τις διαφορετικές πολιτικές μας εκτιμήσεις ή να μην μπορούμε να αποδεχτούμε κάποια πραγματικότητα, γιατί μπορεί να μη βολεύει ενδεχομένως το αντιπολιτευτικό αφήγημα ή την κομματική μας περιχαράκωση, υπάρχουν μερικά αντικειμενικά δεδομένα, τα οποία δεν νομίζω ότι κανείς μπορεί να τα παραγνωρίσει. Θα ήθελα να ξεκινήσω με αυτά. Χθες κατατέθηκε ο προϋπολογισμός για το 2019, ο πρώτος μεταμνημονιακός προϋπολογισμός. Αυτός ο προϋπολογισμός αποδεικνύει τρία συγκεκριμένα πράγματα: Το πρώτο είναι ότι ο κύκλος της δημοσιονομικής προσαρμογής, όπως εύσχημα ονομάστηκαν τα προγράμματα δημοσιονομικών περιορισμών στην πραγματικότητα, έχει οριστικά κλείσει, διότι ο προϋπολογισμός για το 2019 δεν έχει δημοσιονομικό περιορισμό, αντιθέτως εμπεριέχει μέτρα επεκτατικά συνολικού ύψους 910 εκατομμυρίων ευρώ. Άρα, το πρώτο δεδομένο, το οποίο δεν γίνεται κανείς να το παραγνωρίσει, είναι ότι τελειώνουμε πια με τον κύκλο των δημοσιονομικών περιορισμών και περνάμε σε μέτρα επεκτατικά, δηλαδή στην πραγματικότητα σε φοροελαφρύνσεις, σε εισφοροελαφρύνσεις για τους πολίτες και κοινωνικές δαπάνες από την πλευρά του κράτους προς τους πολίτες. Αυτό είναι το ένα δεδομένο. Το δεύτερο δεδομένο που επιβεβαιώνει ο προϋπολογισμός που κατατέθηκε χθες είναι ότι η έξοδος από τα μνημόνια, από τα προγράμματα δεν ήταν μια τυπική ημερομηνία. Αν ήταν μια τυπική ημερομηνία και δεν σήμαινε τίποτα ουσιαστικό, τότε ο προϋπολογισμός του 2019 θα ήταν ίδιος - ή περίπου ίδιος - με τον προϋπολογισμό του 2018. Η μεγάλη αλλαγή που συμβαίνει είναι ότι πλέον αυτή η έξοδος μετά την 21η Αυγούστου μεταφράζεται σε πολύ συγκεκριμένες πολιτικές, οι οποίες ενισχύουν, βελτιώνουν το εισόδημα των πολιτών της χώρας. Το τρίτο δεδομένο που επιβεβαιώνει ο προϋπολογισμός που κατατέθηκε είναι ότι η χώρα έχει ανακτήσει πια την οικονομική της κυριαρχία. Η χώρα, δηλαδή, η Κυβέρνηση και η Βουλή μπορούν να σχεδιάζουν και να υλοποιούν πολιτικές, να ψηφίζουν μέτρα, να ακυρώνουν αχρείαστα μέτρα σε ένα καθεστώς σχετικής πολιτικής ελευθερίας, χωρίς δηλαδή τον ευθύ καταναγκασμό, την ευθεία επιβολή που υπήρχε την περίοδο των μνημονίων. Κι αυτό είναι, επίσης, ένα δεδομένο. Αυτά είναι κατά τη γνώμη μου τρία δεδομένα που έχουν μια αντικειμενική υπόσταση, δηλαδή όσο κι αν κάποιος προσπαθεί να τα χρωματίσει διαφορετικά, δεν μπορεί παρά να μην τα δει. Πέρα, όμως, από τα αντικειμενικά δεδομένα, υπάρχει για μας μια πολιτική δέσμευση. Ο Πρωθυπουργός την ονόμασε μνημόνιο με τον λαό. Εγώ θα το έλεγα περισσότερο ένα χρέος προς την κοινωνία. Το χρέος που έχουμε προς την κοινωνία είναι να δώσουμε ουσιαστικό νόημα στην έξοδο από τα μνημόνια, δηλαδή να γίνει αισθητή η έξοδος αυτή στους πολίτες με άμεσες κινήσεις, άμεσα μέτρα βελτίωσης του εισοδήματός τους. Εγώ εκτιμώ ότι το χρέος αυτό υπηρετούμε με το νομοσχέδιο που έχουμε στη Βουλή για τη μείωση των εισφορών σε διακόσιες πενήντα χιλιάδες ελεύθερους επαγγελματίες, αυτοαπασχολούμενους και αγρότες. Αυτό το χρέος υπηρετούμε με την ακύρωση του μέτρου της περικοπής των συντάξεων και τις αυξήσεις που θα δοθούν σε εξακόσιες χιλιάδες περίπου συνταξιούχους από 1-1-2019. Αυτό το χρέος υπηρετούμε με την επαναφορά των συλλογικών συμβάσεων εργασίας στη χώρα από την 21η Αυγούστου. Αυτό το χρέος υπηρετούμε με την αύξηση του κατώτατου μισθού που θα γίνει τον Ιανουάριο του 2019 και την κατάργηση του λεγόμενου υποκατώτατου μισθού των νέων. Είναι ένα χρέος προς την κοινωνία. Αυτή είναι η δικιά μας στάση στα πράγματα. Απέναντι σε αυτή τη στάση η εικόνα που κρατάει η Αντιπολίτευση, κυρίως η Αξιωματική Αντιπολίτευση, είναι περισσότερο μια στάση άρνησης της πραγματικότητας κατ' αρχάς. Αρνείται να δεχτεί ότι ο κύκλος των μνημονίων έχει οριστικά κλείσει. Αρνείται να δει τα αντικειμενικά δεδομένα που περιέγραψα. Αρνείται να δεχτεί ότι έχει κατατεθεί ένας επεκτατικός προϋπολογισμός. Και αναρωτιέμαι πώς γίνεται κανείς να αρνείται πράγματα που είναι νούμερα. Δηλαδή οποιοσδήποτε πολίτης θέλει, μπορεί να μπει στο site την Βουλής και να δει τον προϋπολογισμό και να δει τι εννοούμε επεκτατικός προϋπολογισμός, πώς ενισχύονται οι κοινωνικές δαπάνες και πώς μειώνονται οι φόροι και οι εισφορές. Αυτό συνιστά έναν επεκτατικό προϋπολογισμό. Είναι αριθμοί. Αρνείται να δει ότι η χώρα ανακτά την ελευθερία της και μπορεί να ακυρώνει αχρείαστα μέτρα, παρότι πια αυτό έχει επιβεβαιωθεί από όλες τις πλευρές. Δεν είμαι πολύ βέβαιη σε τι εξυπηρετεί αυτή η άρνηση της πραγματικότητας. Ενδεχομένως να εξυπηρετεί στην προσπάθεια διάσωσης του αντιπολιτευτικού αφηγήματος που εκφωνείται εδώ και αρκετά χρόνια σε σχέση με μια μόνιμη κατάρρευση, μια μόνιμη καταστροφή που θα έρθει στη χώρα. Δεν αντιλαμβάνομαι πώς αυτό υπηρετεί πάντως την πραγματικότητα, τις ζωές της κοινωνικής πλειοψηφίας. Υπάρχει μια μόνιμη άρνηση, λοιπόν, της πραγματικότητας και μια επένδυση όλων τους των χρημάτων σε μια καταστροφή, η οποία ποτέ δεν έρχεται. Το ζήσαμε κατά τη διάρκεια των διαπραγματεύσεων με την επίκληση ότι δεν θα κλείσουν οι αξιολογήσεις, η πρώτη αξιολόγηση, η δεύτερη αξιολόγηση. Διάψευση. Το ζήσαμε με την επίκληση ότι θα εφαρμοστεί ο δημοσιονομικός κόφτης. Διαψεύσθηκαν. Μας έλεγαν μετά ότι το χρέος δεν θα ρυθμιστεί. Ρυθμίστηκε το ελληνικό χρέος το καλοκαίρι του 2018. Διαψεύσθηκαν. Μας έλεγαν ότι δεν θα πετύχουμε καθαρή έξοδο. Διαψεύσθηκαν. Μας έλεγαν ότι θα κοπούν οι συντάξεις και είναι ακριβώς αυτό που επιβεβαιώνει ότι δεν έχουμε έξοδο από τα μνημόνια. Διαψεύσθηκαν. Μας έλεγαν ότι θα έχουμε πιστοληπτική γραμμή στήριξης και ότι δεν θα έχουμε μια καθαρή έξοδο. Διαψεύσθηκαν. Δεν κατανοώ τι εξυπηρετεί αυτή η επένδυση στο μαύρο, στην καταστροφή. Άκουσα το πρωί τον εισηγητή της Αξιωματικής Αντιπολίτευσης να λέει, ως νέο ποντάρισμα στο μαύρο, ότι δεν θα βγούμε στις αγορές ή ότι δεν θα πάρουμε τις επιστροφές από τα SMPs και τα ANFAs ή ότι θα μειωθεί το αφορολόγητο το 2020. Θα διαψευσθείτε και σε αυτό. Δεν καταλαβαίνω τι εξυπηρετεί αυτό το ποντάρισμα στο μαύρο και στην καταστροφή διαρκώς. Σήμερα, λοιπόν, συζητάμε ένα νομοσχέδιο που βλέπει σημαντικές ελαφρύνσεις για διακόσιες πενήντα χιλιάδες ελεύθερους επαγγελματίες, αυτοαπασχολούμενους και αγρότες. Προβλέπει ότι διατηρώντας τη χαμηλότερη εισφορά, την ελάχιστη εισφορά, το ασφάλιστρο για τους ελεύθερους επαγγελματίες από το 20% θα μειωθεί στο 13,3%. Θα έχουν μια ελάφρυνση της τάξης του 33% περίπου στις εισφορές που πληρώνουν. Η εισφορά των αγροτών θα μειωθεί στο 12% από 1η -1-2019. Η εισφορά για τους νέους επιστήμονες θα μειωθεί, επίσης, στο 13,3%, βελτιώνοντας το ισχύον καθεστώς εκπτώσεων. Για τους αυτοαπασχολούμενους επιστήμονες, μηχανικούς και αγρότες το ασφάλιστρο για επικουρική σύνταξη και εφάπαξ θα υπολογίζεται αναδρομικά από την 1-1-2017 στην ελάχιστη βάση υπολογισμού, δηλαδή στα 64 ευρώ ανεξαρτήτως ύψους εισοδήματος. Από την πλευρά της Αξιωματικής Αντιπολίτευσης τι ακούσαμε για αυτό το νομοσχέδιο: Και πάλι είναι στο ίδιο μοτίβο γύρω από μια καταστροφολογία, γύρω από μια διαρκή ήττα σε σχέση με το τι πραγματικά συμβαίνει και σε αυτό το νομοσχέδιο που καταθέτουμε. Όμως, νομίζω ότι εδώ είναι ίσως λίγο πιο σοβαρή, πιο επικίνδυνη αυτή η επιχειρηματολογία που αφορά την κοινωνική ασφάλιση και θα εξηγήσω γιατί. Αυτή η επιχειρηματολογία που αφορά το ασφαλιστικό οδεύει ολοταχώς προς την υπονόμευση του δημόσιου συστήματος κοινωνικής ασφάλισης. Και αυτό έχει γίνει με τρεις τρόπους από την Αξιωματική Αντιπολίτευση: Με αυτά που έκανε όσο ήταν κυβέρνηση, με την αντιπολιτευτική ρητορική που αναπτύσσει σε σχέση με το τι κάνει η παρούσα Κυβέρνηση και με τις προγραμματικές της θέσεις αναφορικά με το τι θα κάνει, αν κάποια στιγμή γίνει κυβέρνηση. Και εξηγούμαι: Στα πεπραγμένα - το είπαν αρκετοί από τους ομιλητές της κοινοβουλευτικής Πλειοψηφίας - μετά από δώδεκα οριζόντιες περικοπές των συντάξεων ύψους έως 50% παραδίδουν τα ασφαλιστικά ταμεία με έλλειμμα 1.100.000.000 ευρώ και απλήρωτες περίπου τετρακόσιες χιλιάδες συνταξιοδοτικές παροχές. Θεωρώ πως είναι ένα πραγματικό αρνητικό θαύμα να έχεις κάνεις τόσες περικοπές και να παραδίδεις τόσο βαθιά ελλειμματικά τα ταμεία και τόσες απλήρωτες συντάξεις στα συρτάρια. Άρα, πρώτον, είναι οι πράξεις που οδηγούν στην υπονόμευση του δημόσιου συστήματος κοινωνικής ασφάλισης. Δεύτερον, είναι η αντιπολιτευτική ρητορική. Όσο η παρούσα Κυβέρνηση νομοθετεί μια ασφαλιστική μεταρρύθμιση και προσπαθεί να στήσει το δημόσιο σύστημα κοινωνικής ασφάλισης στα πόδια του κάνει μια επένδυση σε ψευδή στοιχεία, ότι ρημάζονται οι ελεύθεροι επαγγελματίες από τις εισφορές, ότι δεν πληρώνονται οι συντάξεις, ότι το πλεόνασμα του ΕΦΚΑ προκύπτει λόγω παύσης πληρωμών και μια σειρά από ψεύδη στην πραγματικότητα. Το 88% των ελευθέρων επαγγελματιών πληρώνει λιγότερα με βάση τα ειδοποιητήρια που πηγαίνουν στους ανθρώπους - θα καταθέσω τα στοιχεία στα Πρακτικά σε λίγο - το πλεόνασμα του ΕΦΚΑ είναι εκεί και έχει προκύψει κυρίως από την αύξηση των εσόδων στους μισθωτούς λόγω της μείωσης της ανεργίας. Δεν έχουμε αλλάξει κάτι στις εισφορές των μισθωτών, ενώ οι συντάξεις πληρώνονται, οδεύουν προς την πλήρη εκκαθάρισή τους. Άρα, το δεύτερο είναι ότι υπονομεύουν το δημόσιο σύστημα κοινωνικής ασφάλισης. Προσέξτε, υπονομεύουν το δημόσιο σύστημα κοινωνικής ασφάλισης. Δεν είναι ζήτημα κυβέρνησης ή μη, είναι ότι έχουμε ένα δημόσιο σύστημα το οποίο υπονομεύεται διαρκώς με ψευδείς ειδήσεις. Και το τρίτο που έρχεται να επιβεβαιώσει ίσως και το γιατί γίνεται όλη αυτή η υπονόμευση το ακούσαμε κυρίως από τον κ. Μητσοτάκη στη ΔΕΘ, όταν περιέγραψε το σχέδιό του για το δικό του ασφαλιστικό. Ένας Βουλευτής του το χαρακτήρισε «ασφαλιστικό Πινοσέτ» και νομίζω ότι ήταν ορθός χαρακτηρισμός για το ασφαλιστικό, αν γινόταν κάποια στιγμή η Νέα Δημοκρατία κυβέρνηση. Εκεί με πολύ μεγάλη σαφήνεια περιέγραψε ποιο είναι ακριβώς το σχέδιο, η επικουρική ασφάλιση να περάσει από το σημερινό σύστημα - που είναι στον πυλώνα της δημόσιας ασφάλισης, στον έλεγχο, στην εποπτεία του κράτους υπό τη δημόσια εγγύηση του κράτους - στις ιδιωτικές ασφαλιστικές εταιρείες και να μετατραπεί το σύστημα σε κεφαλοποιητικό. Αυτό το σύστημα ενέχει τους εξής βασικούς κινδύνους. Ο κ. Μαντάς το χαρακτήρισε ανατριχιαστικό και νομίζω πως είναι πολύ ορθός χαρακτηρισμός. Στο ελληνικό ασφαλιστικό σύστημα οι σημερινές εισφορές πληρώνουν τις σημερινές συντάξεις. Εάν, λοιπόν, περάσουμε σε ένα σύστημα, όπως αυτό που εισηγήθηκε ο κ. Μητσοτάκης, όπου οι εισφορές περνούν στην ιδιωτική ασφάλιση, αυτό αυτομάτως κόβει τους πόρους για την παροχή, για την πληρωμή των σημερινών συντάξεων. Ένα εκατομμύριο διακόσιες χιλιάδες επικουρικοί συνταξιούχοι, λοιπόν, μένουν κατευθείαν στον αέρα. Εάν το κράτος έρθει να καλύψει αυτή την τρύπα που θα δημιουργηθεί από τη φυγή της ροής των εισφορών προς τις ιδιωτικές ασφαλιστικές εταιρείες, αυτό θα σημαίνει περίπου 30 δισεκατομμύρια ευρώ κόστος για τη μετάβαση στο ασφαλιστικό σύστημα του κ. Μητσοτάκη μόνο για την επικουρική ασφάλιση. Δεν έχω μιλήσει καθόλου για τους επικουρικώς ασφαλισμένους, δηλαδή για τους ανθρώπους οι οποίοι μέχρι σήμερα έχουν καταβάλει εισφορές επικουρικής ασφάλισης και οι οποίοι λογικά θα πρέπει να δουν παροχές σε σχέση με τις εισφορές που έχουν καταβάλει. Κάτι έχουν καταβάλει, κάπως θα πρέπει να τα λάβουν αυτά. Εάν και πάλι οι εισφορές κατευθυνθούν προς την ιδιωτική ασφάλιση, όπως περιέγραψε ο κ. Μητσοτάκης, τότε θα πρέπει οι σημερινοί επικουρικώς ασφαλισμένοι κάπως να αποζημιωθούν, κάπως να λάβουν παροχές γι' αυτά που έχουν πληρώσει ή θα μείνουν στον αέρα. Αν δεν μείνουν στον αέρα και το καλύψει το κράτος, θα είναι επιπλέον 20 δισεκατομμύρια ευρώ. Άρα μιλάμε για ένα κόστος μετάβασης της τάξης των 50 δισεκατομμυρίων ευρώ, σε μια χώρα η οποία είχε ΑΕΠ 180 δισεκατομμύρια ευρώ. Προς όφελος ποιου; Οι σημερινοί επικουρικώς ασφαλισμένοι στον αέρα, οι σημερινοί επικουρικώς συνταξιούχοι στον αέρα και τα δημόσια ταμεία θα πρέπει να φορτωθούν αυτό το τεράστιο φέσι. Και το κέρδος σε ποιους; Στις ιδιωτικές ασφαλιστικές εταιρείες, οι οποίες διαφημίζονται κιόλας από τοποθετήσεις στελεχών για το πόσο καλές αποδόσεις έχουν στα κεφάλαια των ασφαλισμένων; Αυτό, λοιπόν, κατά τη γνώμη μου, συμπληρώνει όλη την εικόνα της υπονόμευσης του δημόσιου συστήματος κοινωνικής ασφάλισης, την εικόνα η οποία είχε αρχίσει να χτίζεται από τα πεπραγμένα της Αξιωματικής Αντιπολίτευσης και η οποία συμπληρώνεται με τη ρητορική της, αλλά και με την ευθεία αφήγηση του κ. Μητσοτάκη για το πρόγραμμά τους. Πριν περάσω στο τι ακριβώς κάνουμε εμείς, θα ήθελα να καταθέσω μερικά στοιχεία στα Πρακτικά, γιατί πρέπει να τελειώνει όλη αυτή η παραφιλολογία γύρω από το τι συμβαίνει με τις εισφορές και τις συντάξεις. Σχεδόν όλοι οι ομιλητές της Αξιωματικής Αντιπολίτευσης είπαν ότι το νομοσχέδιο αποτελεί μία ομολογία αποτυχίας της Κυβέρνησης και παραδοχή της αφαίμαξης που υπέστησαν οι νέοι επαγγελματίες με τον νέο ασφαλιστικό νόμο του 2016. Επαναλαμβάνω ότι η πραγματικότητα είναι ότι η συντριπτική πλειονότητα των μη μισθωτών - περίπου ένα εκατομμύριο διακόσιες πενήντα χιλιάδες συνταξιούχοι - από 1-1-2017 πληρώνουν λιγότερα σε σχέση με το προηγούμενο καθεστώς των κλάσεων. Πιο συγκεκριμένα, πριν από την ασφαλιστική μεταρρύθμιση, οι ασφαλισμένοι που πλήρωναν μέχρι 200 ευρώ τον μήνα ήταν 27%. Μετά την ασφαλιστική μεταρρύθμιση οι ασφαλισμένοι που πληρώνουν μέχρι 200 ευρώ τον μήνα είναι άνω του 80% του συνόλου των ελευθέρων επαγγελματιών. Άρα να τελειώνουμε με αυτό το ψέμα, ότι έχει γίνει αφαίμαξη των ελευθέρων επαγγελματιών, των αυτοαπασχολούμενων και των αγροτών. Καταθέτω στα Πρακτικά το στοιχείο αυτό από τον ΕΦΚΑ, που αποδεικνύει τα ειδοποιητήρια που εστάλησαν στους ελεύθερους επαγγελματίες την προηγούμενη χρονιά. [[Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, υποστήριξε και πάλι η Νέα Δημοκρατία ότι το νέο ασφαλιστικό οδήγησε σε κλείσιμο χιλιάδες επιχειρήσεις και μπλοκάκια. Η πραγματικότητα είναι ότι ο αριθμός των ελευθέρων επαγγελματιών και των αυτοαπασχολουμένων στο διάστημα 2015-2017 αυξήθηκε κατά είκοσι εφτά χιλιάδες επτακόσιες ατομικές επιχειρήσεις. Καταθέτω στα Πρακτικά τα στοιχεία της ΑΑΔΕ, που αποδεικνύουν την αύξηση των ατομικών επιχειρήσεων εντός της διετίας. [[Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτον, υποστήριξε και πάλι η Νέα Δημοκρατία ότι με την ασφαλιστική μεταρρύθμιση καταρρακώνονται οι συντάξεις. Η πραγματικότητα είναι ότι η μέση σύνταξη γήρατος πριν την ασφαλιστική μεταρρύθμιση στο ΙΚΑ ήταν 720 ευρώ και μετά την ασφαλιστική μεταρρύθμιση η μέση σύνταξη γήρατος είναι 720 ευρώ. Στον τέως ΟΑΕΕ ήταν 920 ευρώ πριν την ασφαλιστική μεταρρύθμιση και μετά την ασφαλιστική μεταρρύθμιση είναι 900 ευρώ. Στον τέως ΟΓΑ ήταν 470 ευρώ πριν την ασφαλιστική μεταρρύθμιση και είναι 480 ευρώ μετά την ασφαλιστική μεταρρύθμιση. Καταθέτω το σχετικό έγγραφο που επιβεβαιώνει αυτά που είπα. [[Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι άλλο ζήτημα αν θεωρούμε ότι αυτές οι συντάξεις είναι χαμηλές - θα συμφωνήσω ότι είναι χαμηλές οι συντάξεις αυτές, είναι χαμηλά ποσά - και εντελώς διαφορετικό κανείς να χτίζει μια αφήγηση ότι το νέο ασφαλιστικό κατακρημνίζει τις συντάξεις. Άκουσα από τον κ. Βρούτση - του απάντησα κατά τη διάρκεια της συζήτησης - ότι με τις χαμηλές εισφορές καταργείται ουσιαστικά η επικουρική σύνταξη και το εφάπαξ και ότι ένας ασφαλισμένος με τριάντα πέντε χρόνια ασφάλισης που θα έχει εισφέρει τα χαμηλά ποσά που ψηφίζουμε σήμερα θα λάβει εφάπαξ 3 χιλιάδες ευρώ και επικουρική σύνταξη της τάξης των 30 ευρώ. Επαναλαμβάνω ότι έχουμε τρέξει απολύτως το σενάριο αυτό με τις αναλογιστικές μας αρχές και η πραγματικότητα είναι ότι με τις πολύ χαμηλές αυτές εισφορές για επικούρηση και εφάπαξ ένας ελεύθερος επαγγελματίας θα λάβει με τριάντα πέντε χρόνια ασφάλισης ένα εφάπαξ που θα είναι κοντά στις 20.000 ευρώ και μια επικουρική σύνταξη που θα είναι της τάξης των 140 ευρώ τον μήνα. Όσο για τα περί αλλαγής της φιλοσοφίας της ασφαλιστικής μεταρρύθμισης - γιατί το είπε και αυτό - , ότι ξηλώνουμε στην πραγματικότητα τον ασφαλιστικό νόμο του 2016, να θυμίσω το βασικό στοιχείο αυτού του ασφαλιστικού νόμου, στο οποίο βρίσκεται και η διαφωνία μας με το Κίνημα Αλλαγής, το οποίο στην πρόταση που καταθέτει λέει ότι δεν πρέπει να υπάρχει σύνδεση εισφοράς με το πραγματικό εισόδημα. Εμείς λέμε ότι θα πρέπει να υπάρχει σύνδεση της εισφοράς με το πραγματικό εισόδημα. Αυτή ήταν η φιλοσοφία της ασφαλιστικής μεταρρύθμισης και αυτή προφανώς την υπερασπιζόμαστε. Αυτή η φιλοσοφία σε καμμία περίπτωση δεν αλλάζει. Το ότι μειώνεις το ασφάλιστρο, το ότι κατεβάζεις δηλαδή το ποσοστό της εισφοράς που θα πληρώνει ένας ελεύθερος επαγγελματίας, δεν αλλάζει το βασικό σημείο της ασφαλιστικής μεταρρύθμισης που είναι ότι οι άνθρωποι πλέον πληρώνουν με βάση τα πραγματικά τους εισοδήματα. Νομίζω ότι αυτό είναι ορθό και δίκαιο, γιατί ήταν εντελώς παράλογο και άδικο ένας ασφαλισμένος να πρέπει να πληρώνει το ίδιο ποσό με έναν άλλον, ανεξαρτήτως των εισοδημάτων τους. Δεν μπορεί, δηλαδή, ένας να έχει πολύ υψηλά εισοδήματα και ένας πολύ χαμηλά εισοδήματα και να πληρώνουν το ίδιο, μόνο εκ του γεγονότος ότι και οι δύο είναι στο επάγγελμα εννέα χρόνια, για παράδειγμα. Θεωρώ ότι αυτή ήταν μία πολύ μεγάλη στρέβλωση του προηγούμενου συστήματος, την οποία έχουμε αποκαταστήσει - και ορθώς - διότι αποτελεί και τον πυρήνα της δικαιοσύνης του ασφαλιστικού. Πού βρισκόμαστε σήμερα; Είπα ότι τα ταμεία τα παραλάβαμε με έλλειμμα 1.100.000.000 ευρώ και μέσα σε λιγότερο από τρία χρόνια το δημόσιο σύστημα κοινωνικής ασφάλισης στέκεται στα πόδια του και είναι πλεονασματικό. Το ζήτημα δεν είναι τώρα πόσο είναι το πλεόνασμα. Σημασία έχει ότι το σύστημα έχει καταστεί βιώσιμο μακροπρόθεσμα και χάρη σε αυτή την ευρωστία καταφέρνουμε να ακυρώσουμε και το αχρείαστο μέτρο της περικοπής των συντάξεων. Τώρα πλέον και με αυτή την παρέμβαση που κάνουμε σήμερα με το νομοσχέδιο, το σύνολο πια των ελευθέρων επαγγελματιών, των αυτοαπασχολούμενων και των αγροτών θα πληρώνει λιγότερες εισφορές απ' ό,τι με το προηγούμενο σύστημα. Άρα έχουμε ένα σύστημα που έχει καταστεί βιώσιμο. Έχουμε υπερκαλύψει το έλλειμμα που παραλάβαμε. Το σύνολο πια των ασφαλισμένων θα πληρώνει λιγότερα απ' ό,τι με το προηγούμενο σύστημα και καθαρίζουμε και το στοκ των ληξιπρόθεσμων και εκκρεμών αιτήσεων συνταξιοδότησης που παραλάβαμε. Το σύστημα, λοιπόν, στέκεται στα πόδια του, έχει μία μακροπρόθεσμη βιωσιμότητα και αυτό είναι μία αισιόδοξη εικόνα για το ασφαλιστικό. Προφανώς έχει προβλήματα, προφανώς μένουν πάρα πολλά πράγματα να γίνουν, αλλά δεν παύει να υπάρχει μία αποκατάσταση και μία αξιοπιστία πια στο ασφαλιστικό σύστημα. Αυτό, κατά τη γνώμη μου, δεν είναι ζήτημα επιτυχίας ή αποτυχίας μιας κυβέρνησης, αλλά είναι μία παρακαταθήκη για το μέλλον. Γι' αυτό δεν μπορώ να καταλάβω γιατί αρνούνται οι κύριοι της Αξιωματικής Αντιπολίτευσης. Δεν έχει να κάνει με το αν αυτό το πράγμα στήθηκε από αυτούς τους Υπουργούς ή από κάποιους άλλους. Σημασία έχει ότι έχεις ένα ασφαλιστικό σύστημα πια για τη χώρα το οποίο είναι μία παρακαταθήκη για το μέλλον, για τα παιδιά μας, για τις επόμενες γενιές. Σε αυτή την αισιόδοξη όψη - ας το πω έτσι - του ασφαλιστικού συστήματος αντανακλάται η αύξηση της απασχόλησης, η μείωση της ανεργίας. Επεσήμανα πολλές φορές ότι το πλεόνασμα που έχει ο ΕΦΚΑ είναι κυρίως γιατί έχουν αυξηθεί τα έσοδα από τους μισθωτούς γιατί μειώθηκε η ανεργία, δηλαδή αυξάνονται οι εργαζόμενοι στη χώρα. Σε αυτή την αισιόδοξη όψη της κοινωνικής ασφάλισης αντανακλάται η μείωση της αδήλωτης και υποδηλωμένης εργασίας, αποτέλεσμα των προτεραιοτήτων που θέσαμε, της στοχευμένης δράσης του Σώματος Επιθεώρησης Εργασίας. Σε αυτή τη νέα όψη του ασφαλιστικού συστήματος αντανακλώνται οι προσπάθειες που κάνουμε για τη συνολική ρύθμιση της αγοράς εργασίας μέσω της επαναφοράς των συλλογικών συμβάσεων, μέσω της επέκτασης των κλαδικών συλλογικών συμβάσεων, που πλέον καλύπτουν περίπου διακόσιες χιλιάδες εργαζόμενους στη χώρα. Σε αυτή τη νέα αισιόδοξη όψη του ασφαλιστικού συστήματος αντανακλώνται οι προσπάθειές μας για την καταπολέμηση της εν γένει παραβατικότητας στην αγορά εργασίας, μέσα από μία σειρά νομοθετικές ρυθμίσεις που φέραμε στη Βουλή τα τελευταία χρόνια. Σε αυτή την αισιόδοξη όψη του ασφαλιστικού συστήματος, ακόμη μεγαλύτερη ώθηση θα δώσει η επερχόμενη αύξηση του κατώτατου μισθού και η κατάργηση του υποκατώτατου μισθού. Σε αυτή τη νέα αισιόδοξη όψη του ασφαλιστικού συστήματος - που κρατήστε ότι αιμοδοτεί σταθερά και το δημόσιο σύστημα υγείας, καθώς όλες οι πληρωμές προς το δημόσιο σύστημα υγείας γίνονται σταθερά στην ώρα τους και αυτό έχει τεράστια σημασία - αντανακλάται τελικά ο αγώνας μας για την ανάκτηση της εργασίας στη χώρα. Αυτές είναι οι προτεραιότητές μας για τα εργασιακά. Όλα αυτά υπηρετούν το κεντρικό μας χρέος προς την κοινωνία - αυτό που σας είπα στην αρχή - για την αύξηση του εισοδήματος των εργαζομένων, την ενίσχυση της διαπραγματευτικής τους δύναμης, τη διεύρυνση της προστασίας τους. Νομίζω ότι έχουμε αποδείξει πια - το αποδεικνύουμε και το αμέσως επόμενο διάστημα - από ποια πλευρά είμαστε και ποιους προσπαθούμε να στηρίξουμε. Στηρίζουμε τον κόσμο της εργασίας. Αυτούς θα συνεχίσουμε να εκφράζουμε. Το μόνο κριτήριο για την επιτυχία τελικά ή όχι του έργου μας είναι ακριβώς η διαρκής βελτίωση της ζωής τους και της καθημερινότητάς τους.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Καλαμπάκας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα τον λόγο έχει η κ. Βαγιωνάκη από τον ΣΥΡΙΖΑ.
Είναι λίγο δύσκολο μετά απ' αυτή την καταιγιστική ομιλία της Υπουργού, η οποία τεκμηριωμένα απάντησε στα θέματα τα οποία έθεσε η Αντιπολίτευση, να παίρνεις τον λόγο. Παρ' όλα αυτά για να δικαιολογήσω το ότι ανέβηκα στο Βήμα, θα πω αυτά που έχω σημειώσει. Συναδέλφισσες και συνάδελφοι, σήμερα είναι μια καλή μέρα για το ελληνικό Κοινοβούλιο και για τον ελληνικό λαό, όχι μόνο γιατί ψηφίζεται ένα νομοσχέδιο που ανακουφίζει χιλιάδες συμπολίτες μας μέσω της μείωσης των ασφαλιστικών εισφορών αλλά και γιατί αποδεικνύει με τον πιο καθαρό τρόπο ότι πια βρισκόμαστε στη μεταμνημονιακή εποχή, κατά την οποία μπορούμε για πρώτη φορά να έχουμε, μετά από μια δεκαετία, λελογισμένη δημοσιονομική επέκταση. Θα θέλαμε να είναι μεγαλύτερη αυτή η επέκταση, αλλά τα περιθώριά μας είναι συγκεκριμένα. Γι' αυτό δεν μιλάμε για παροχές. Συζητάμε για σταδιακή αποκατάσταση αδικιών, για στήριξη στρωμάτων που κτυπήθηκαν σκληρά αυτά τα χρόνια από την κρίση και την παρατεταμένη λιτότητα και συζητάμε για την στήριξη κοινωνικών στρωμάτων, που εμείς θεωρούμε σπονδυλική στήλη για την πραγμάτωση αυτού που λέμε «δίκαιη ανάπτυξη», δηλαδή νέους επιστήμονες, ελεύθερους επαγγελματίες, μικρομεσαίους, αγρότες. Αγαπητές συναδέλφισσες και συνάδελφοι, νομίζω ότι το αφήγημα του ΣΥΡΙΖΑ, όσο περνάει ο καιρός επιβεβαιώνεται. Δεν ήταν ούτε και είναι εύκολη η προσπάθεια την οποία ξεκινήσαμε όλοι μαζί. Ωστόσο φαίνεται ότι εδώ υπάρχει πυξίδα, υπάρχει σχέδιο, υπάρχει στρατηγική και θα έλεγα ότι αυτό συμβαίνει σε αντίθεση με αυτό που συμβαίνει στον χώρο της Αξιωματικής Αντιπολίτευσης. Συνεπώς σας καλώ να δείτε το παρόν νομοσχέδιο, όπως και τα μέτρα που προηγήθηκαν για τις συλλογικές συμβάσεις, για τις επιστροφές των αναδρομικών ή αυτά που θα ακολουθήσουν, δηλαδή τη μείωση του ΕΝΦΙΑ, την επιδότηση του ενοικίου που αφορά γύρω στις τριακόσιες χιλιάδες οικογένειες, τις προσλήψεις στην ειδική αγωγή και στο πρόγραμμα «Βοήθεια στο Σπίτι» και το πιο εμβληματικό ίσως, την κατάργηση της απομείωσης των συντάξεων ως ένα μέρος αυτού του σχεδιασμού που εξαρχής είχε η κυβερνητική πλειοψηφία. Σε πρώτη φάση στοχεύσαμε στη στήριξη των πιο αδύναμων, αυτών που η κρίση οδηγούσε στο περιθώριο και τώρα αξιοποιώντας τον δημοσιονομικό χώρο που δημιουργήθηκε, στοχεύουμε στη στήριξη των μεσαίων στρωμάτων, των ελεύθερων επαγγελματιών, των αυτοαπασχολούμενων, των αγροτών. Το παρόν νομοσχέδιο είναι ένα μόνο μέρος σε αυτή την προσπάθεια. Αγαπητές συναδέλφισσες και συνάδελφοι, στα του νομοσχεδίου τώρα. Ο νόμος Κατρούγκαλου δημιουργήθηκε για να διασφαλίσει τη βιωσιμότητα του ασφαλιστικού συστήματος χωρίς να χρειαστεί άλλη οριζόντια και τυφλή περικοπή συντάξεων, με ενοποίηση των ασφαλιστικών ταμείων και τη λογική της σύνδεσης των ασφαλιστικών εισφορών με το πραγματικό εισόδημα κάθε εργαζόμενου, επαγγελματία ή αυτοαπασχολούμενου ή αγρότη. Και τα κατάφερε γιατί το ασφαλιστικό σύστημα που παραλάβαμε στα πρόθυρα της κατάρρευσης με έλλειμμα 1,1 δισεκατομμύριο, είναι πλέον σταθερό και πλεονασματικό. Και παρ' ότι ο νόμος αυτός, ο ν.4387, έχει πολλά θετικά στοιχεία και μάλιστα για την πλειονότητα των - όπως ειπώθηκε κατ' επανάληψη - ασφαλισμένων κατά 80% και πάνω, οι εισφορές είναι μικρότερες ακόμα και σήμερα, ωστόσο παρήγαγε και αδικίες ρίχνοντας βάρη σε κοινωνικές ομάδες μεσαίου και μεγάλου εισοδήματος. Το παρόν νομοσχέδιο αυτές τις αδικίες θέλει να θεραπεύσει. Κι αυτό αφορά διακόσιες πενήντα χιλιάδες αυτοαπασχολούμενους, ελεύθερους επαγγελματίες και αγρότες. Συγκεκριμένα, μειώνονται οι ασφαλιστικές εισφορές για κύρια σύνταξη των ελευθέρων επαγγελματιών και αυτοαπασχολούμενων από 1-1-2019 κατά 33,3%. Από 20% σήμερα πηγαίνει στο 13,3%. Αντίστοιχα, η ασφαλιστική εισφορά των αγροτών μειώνεται σε 12% από 18% που θα ήταν την 1-1-2019. Αυτή ορίζεται σε 12,67% το 2020, σε 13% το 2021 και σε 13,3% από το 2022 και εντεύθεν. Η ασφαλιστική εισφορά για την κύρια σύνταξη των νεών επιστημόνων για το διάστημα έως και το πέμπτο έτος της υπαγωγής τους στην ασφάλιση μειώνεται από το 2019 στο 13,3%, βελτιώνεται δηλαδή το ήδη ισχύον καθεστώς των εκπτώσεων. Για τους αυτοαπασχολούμενους επιστήμονες, μηχανικούς, δικηγόρους και γιατρούς το ασφαλιστήριο για επικουρική σύνταξη και εφάπαξ θα υπολογίζεται αναδρομικά από 1-1-2017 στην ελάχιστη βάση υπολογισμού, ανεξαρτήτως ύψους εισοδήματος. Κυρίες και κύριοι συνάδελφοι, κλείνοντας οφείλω να αναφερθώ συνοπτικά σε ορισμένες ρυθμίσεις οι οποίες μπορεί να μην βρίσκονται στα πρωτοσέλιδα, είναι όμως πολύ σημαντικές. Ξεχωρίζω τις ρυθμίσεις για την ενίσχυση του Σώματος Επιθεώρησης Εργασίας, θεωρώντας ότι το ΣΕΠΕ είναι ένα μάχιμο σώμα από ανθρώπους που δίνουν σκληρό αγώνα μέσα στους χώρους δουλειάς για να υπερασπιστούν τους εργαζόμενους και όλα αυτά τα χρόνια πρέπει να πούμε ότι είχε αποτελέσματα. Η μαύρη εργασία από 18% το 2014 μειώθηκε στο 12% σήμερα. Ήταν οξύμωρο, ωστόσο, το γεγονός ότι τόσα χρόνια δεν υπήρχε ένα πλέγμα προστασίας για τους εργαζόμενους στο ΣΕΠΕ. Ξεχωρίζω, επίσης, τη ρύθμιση που επιτρέπει στους εργαζόμενους να παρίστανται στα ποινικά ως πολιτικώς ενάγοντες για τη μη καταβολή του μισθού τους, προκειμένου να μπορούν να διεκδικούν και την ποινική τιμωρία του εργοδότη ο οποίος δεν κατέβαλε τον μισθό. Θέλω να τελειώσω με την υπουργική τροπολογία που αφορά τη ρύθμιση για οφειλέτες ελεύθερους επαγγελματίες ενταγμένους σε προγράμματα έναρξης ή επανέναρξης επιχειρηματικής δραστηριότητας του ΟΑΕΔ και δεύτερον, ρυθμίσεις για την επέκταση του προγράμματος «Σχολικά Γεύματα» στα εσπερινά γυμνάσια και λύκεια. Επειδή δεν έχω χρόνο, λέω απλώς πως θεωρώ ότι και τα δύο αυτά είναι πολύ σημαντικά, διότι με το μεν πρώτο αποκτούν δυνατότητα ασφαλιστικής ενημερότητας και παραμένουν ενήμεροι αυτοί οι επαγγελματίες που είναι σε αυτά τα προγράμματα καθ' όλη τη διάρκεια και εφόσον είναι συνεπείς με τις τρέχουσες εισφορές και για το δεύτερο είναι πολύ φανερό διότι τα σχολικά γεύματα έχουν πολύ θετικά αποτελέσματα και μάλιστα, έχει μεγάλη σημασία ότι αυτά επεκτείνονται σε έναν σημαντικό θεσμό, όπως είναι τα εσπερινά και βραδινά λύκεια και γυμνάσια. Ευχαριστώ.
Τον λόγο έχει ο κ. Παπαηλιού από τον ΣΥΡΙΖΑ.
Κύριε Πρόεδρε, κυρίες και κύριοι συνάδελφοι, το υπό κρίση νομοσχέδιο προστίθεται σε μία σειρά νομοσχεδίων που εισάγονται προς συζήτηση και ψήφιση στη Βουλή και έχουν ήδη ψηφιστεί ή θα ψηφιστούν από τη Βουλή και τα οποία αφ' ενός μεν σηματοδοτούν και επιβεβαιώνουν έμπρακτα το τέλος των μνημονίων, δηλαδή την έξοδο της χώρας από τις μνημονιακές πολιτικές και αφ' ετέρου χαρακτηρίζουν και εξειδικεύουν την προοδευτική κατεύθυνση της πολιτικής του ΣΥΡΙΖΑ μετά από αυτή την έξοδο, μία κατεύθυνση εκ διαμέτρου αντίθετη προς την πολιτική της Αξιωματικής Αντιπολίτευσης, η οποία ταυτίζεται, αν δεν υπερακοντίζει, την πολιτική των μνημονίων. Χωρίς τα μνημόνια η Νέα Δημοκρατία δεν έχει άλλη πολιτική, διότι αυτή είναι η πολιτική της. Ενθυμούμαστε τις αναφορές στελεχών της Αξιωματικής Αντιπολίτευσης για την ευλογία των μνημονίων, τα οποία αν δεν υπήρχαν θα έπρεπε να τα εφεύρουμε. Ηχεί ακόμα στα αυτιά μας μετά την ομιλία του Πιερ Μοσκοβισί στην Αίθουσα της Γερουσίας, στην οποία αναφέρθηκε στο ενδεχόμενο μη μείωσης των συντάξεων, λόγω βελτίωσης των οικονομικών δεδομένων η αναφορά του Β΄ Αντιπροέδρου της Νέας Δημοκρατίας να μην προχωρήσουμε σε μη μείωση των συντάξεων, διότι το πρόγραμμα της Νέας Δημοκρατίας στηρίζεται στη μείωση των συντάξεων. Γι' αυτό η Νέα Δημοκρατία και από τον Αύγουστο του 2018 βολοδέρνει μετά τις συνεχόμενες διαψεύσεις όσων κατά καιρούς και συνεχώς προέβλεπε ή μάλλον προσδοκούσε, στην αποτυχία της κυβερνητικής πολιτικής. Επομένως τα περί υποκρισίας και θράσους που ελέχθησαν από ομιλητές της Αξιωματικής Αντιπολίτευσης αφορούν την ίδια, αφού αυτά εκπέμπει η πολιτική της. Πριν την ασφαλιστική μεταρρύθμιση του 2016 το ασφαλιστικό σύστημα ήταν άναρχο, κατακερματισμένο, ανορθολογικό, αναποτελεσματικό και συνακόλουθα μη βιώσιμο και κοινωνικά άδικο. «Πλίνθοι και κέραμοι ατάκτως ερριμμένα», με μεγάλο αριθμό ασφαλιστικών ταμείων, με διαφορετικούς κανόνες υπολογισμού των συντάξεων. Αυτή η κατάσταση και μάλιστα, παρά τις περικοπές των συντάξεων που έγιναν επί των κυβερνήσεων της Νέας Δημοκρατίας και του ΠΑΣΟΚ, κατέληξε σε ελλείματα και σε τετρακόσιες χιλιάδες απλήρωτες συντάξεις, εκτός της άνισης μεταχείρισης των ασφαλισμένων που προκαλούσε. Η ασφαλιστική μεταρρύθμιση, ο ν.4387/2016, συνέπτυξε όλα τα ασφαλιστικά ταμεία σε έναν ενιαίο φορέα, τον Ενιαίο Φορέα Κοινωνικής Ασφάλισης και θέσπισε ενιαίους κανόνες για την ασφάλιση όλων, ανεξαρτήτως επαγγελματικής δραστηριότητας και είδους εργασιακής σχέσης. Συνέδεσε δε το ύψος των ασφαλιστικών εισφορών με το εισόδημα, μία ρύθμιση απολύτως δίκαιη, και επιπλέον θέσπισε την εθνική σύνταξη. Την ασφαλιστική μεταρρύθμιση, που αποσκοπεί στην οικονομική βιωσιμότητα, τον εξορθολογισμό και την κοινωνική αποτελεσματικότητα του ασφαλιστικού συστήματος, διατρέχουν οι αρχές της ισονομίας και της κοινωνικής διαγενεακής δικαιοσύνης. Σε αυτό το πλαίσιο ο ΕΦΚΑ είναι πλεονασματικός, ενώ υπάρχει σημαντικότατη και προγραμματισμένη εκκαθάριση των αιτήσεων συνταξιοδότησης. Δεν υπάρχει αμφιβολία ότι ο ν.4387/2016 περιέχει και αδικίες και αστοχίες. Αυτές οφείλουμε να άρουμε και να διορθώσουμε. Και αυτό θα γίνει σταδιακά. Το παρόν νομοσχέδιο είναι ένα πρώτο βήμα. Οι μειώσεις των ασφαλιστικών εισφορών που προβλέπονται με το νομοσχέδιο είναι πραγματικές. Ουσιαστική ελάφρυνση για ελεύθερους επαγγελματίες, αυτοαπασχολούμενους, νεοεισερχόμενους στην αγορά εργασίας επιστήμονες, αγρότες, που αποτυπώνεται υλικά στην τσέπη των ασφαλισμένων. Δεν είναι προπαγανδιστικές εξαγγελίες. Θέλω να αναφερθώ σε μία ακόμα ρύθμιση, που αφορά τις εργασιακές σχέσεις, το ατομικό εργατικό δίκαιο. Αναφέρομαι στο άρθρο 23 για παράσταση πολιτικής αγωγής των εργαζομένων στους οποίους δεν έχουν καταβληθεί δεδουλευμένες αποδοχές και η αποζημίωση απόλυσης. Η διάταξη του άρθρου 23 ρυθμίζει μια έλλειψη που καθιστούσε απρόσφορη την ποινική δίωξη κατά του εργοδότη για την μη καταβολή δεδουλευμένων. Η μη καταβολή δεδουλευμένων είναι ποινικό αδίκημα. Ο εργαζόμενος, όταν του οφείλονται αποδοχές, προσφεύγει στο ΣΕΠΕ και το τελευταίο παραπέμπει την υπόθεση στον εισαγγελέα, ο οποίος ασκεί ποινική δίωξη. Όταν όμως, η υπόθεση εισάγεται στο ακροατήριο, ο εργαζόμενος, μέχρι σήμερα, δεν μπορούσε να παρίσταται ως πολιτικώς ενάγων, καθώς η μη καταβολή δεδουλευμένων δεν γεννά υπέρ των εργαζομένων αξίωση αποζημίωσης, χρηματικής ικανοποίησης, για προκληθείσα εκ της μη καταβολής ηθική βλάβη. Οι εργαζόμενοι αποκτούν τώρα για πρώτη φορά το δικαίωμα να παρίστανται ως πολιτικώς ενάγοντες στις ποινικές δίκες εις βάρος των εργοδοτών, λόγω μη καταβολής δεδουλευμένων αποδοχών ή της οφειλόμενης αποζημίωσης απόλυσης. Σε αυτό το πλαίσιο οι εργαζόμενοι οι οποίοι είναι οι ουσιαστικά αδικηθέντες από την παράνομη και ποινικά κολάσιμη πράξη του εργοδότη, θα μπορούν να παρίστανται ως πολιτικώς ενάγοντες στην εκδίκαση και να συμβάλουν σημαντικά στη διάγνωση της υπόθεσης και στην αναζήτηση της ουσιαστικής αλήθειας. Έτσι, μετά από πολλές άλλες, ήδη ψηφισθείσες, ρυθμίσεις αλλά και την επαναφορά της συλλογικής αυτονομίας, των συλλογικών συμβάσεων εργασίας, προστίθεται μία ακόμα ρύθμιση προς όφελος του κόσμου της εργασίας. Ακολουθούν η μη περικοπή των συντάξεων, το επίδομα ενοικίου για τετρακόσιες χιλιάδες οικογένειες, άλλες ρυθμίσεις, όπως η αύξηση του κατώτατου μισθού, η κατάργηση του υποκατώτατου και βάσει της προβλεπόμενης θετικής εξέλιξης της οικονομίας προσδοκάται η μη μείωση του αφορολόγητου. Κυρίες και κύριοι συνάδελφοι, και με αυτό το νομοσχέδιο διαψεύδονται, θα έλεγα διαλύονται η θέση, οι προβλέψεις και οι προσδοκίες της Νέας Δημοκρατίας για το απλά ημερομηνιακό τέλος των μνημονίων. Προχωρούμε αίροντας αδικίες, αποκαθιστώντας ισορροπίες και ανοίγοντας τον δρόμο για την κοινωνικά δίκαιη παραγωγική ανασυγκρότηση της χώρας, με την εργασία στο κέντρο της και βέβαια με τη στήριξη της μεγάλης κοινωνικής πλειονότητας. Ευχαριστώ.
Τον λόγο έχει ο κ. Σπαρτινός από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, ερχόμαστε σήμερα να συζητήσουμε και να ψηφίσουμε το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης για τη μείωση των ασφαλιστικών εισφορών των ελεύθερων επαγγελματιών, των αυτοαπασχολούμενων και των αγροτών, ένα νομοσχέδιο που δεν έρχεται σαν κεραυνός εν αιθρία, καθώς η Κυβέρνηση έχει ήδη ξεκινήσει τη θέσπιση μέτρων ανακούφισης ευρύτατων στρωμάτων του ελληνικού λαού στο πλαίσιο της προσπάθειας της αναστροφής των δυσμενών συνεπειών των μνημονίων. Τα μέτρα αυτά, ή καλύτερα τα αντίμετρα - γιατί ο όρος «μέτρα» είχε φορτιστεί αρνητικά τα τελευταία χρόνια των μνημονίων, αφού ο όρος αυτός κάλυψε όλα τα μέτρα λιτότητας - τα εξήγγειλε ο Πρωθυπουργός στη Διεθνή Έκθεση Θεσσαλονίκης και προβλέπουν, μεταξύ άλλων, μείωση ασφαλιστικών εισφορών ελευθέρων επαγγελματιών, αυτοαπασχολούμενων και αγροτών που συζητάμε σήμερα κατά 177.000.000 ευρώ, μείωση του ΕΝΦΙΑ κατά 260.000.000 ευρώ, χορήγηση 400.000.000 για επίδομα στέγασης, επιδότηση ασφαλιστικών εισφορών για νέους εργαζόμενους κατά 51.000.000, καθώς και ενίσχυση της ειδικής αγωγής κατά 22.000.000 ευρώ, μαζί με τη μείωση της φορολογίας των νομικών προσώπων 1% κατά έτος και για τέσσερα έτη. Βέβαια, μαζί με αυτά έρχεται και η επικείμενη άρση της μείωσης των συντάξεων, στην οποία πόνταρε πολιτικά τα ρέστα της η Αντιπολίτευση. Όλα αυτά αποτυπώνονται στο σχέδιο του προϋπολογισμού που κατατέθηκε μόλις χθες. Το παρόν νομοσχέδιο για τη μείωση των ασφαλιστικών εισφορών θα έχει ως αποτέλεσμα η πλειονότητα των μη μισθωτών, μερικές εκατοντάδες χιλιάδες ασφαλισμένοι, να δει πολύ σημαντική ελάφρυνση από το 2019 και εφεξής στις ασφαλιστικές του εισφορές. Συγκεκριμένα, η ασφαλιστική εισφορά για κύρια σύνταξη των ελεύθερων επαγγελματιών και των αυτοαπασχολούμενων με ετήσιο εισόδημα άνω των 7.032 ευρώ μειώνεται συνολικά κατά 33,3%, με ελάχιστη μηνιαία εισφορά 117,2 ευρώ. Επιπλέον, γιατροί, δικηγόροι, μηχανικοί θα δουν ακόμη μεγαλύτερες ωφέλειες σε συνδυασμό με τις μειώσεις των εισφορών στην επικουρική και στο εφάπαξ, αφού το ασφάλιστρο θα υπολογίζεται πλέον στην ελάχιστη βάση υπολογισμού και έτσι ανεξαρτήτως εισοδήματος δεν θα ξεπερνά το ελάχιστο που ισχύει σήμερα, 64,5 ευρώ, με αποτέλεσμα ένας μηχανικός, για παράδειγμα, με χαμηλό εισόδημα 9.000 ευρώ τον χρόνο να έχει συνολική μείωση της τάξης του 17,11%, δηλαδή 450 ευρώ κατ' έτος. Παράλληλα, οι αγρότες με ετήσιο εισόδημα άνω των 4.922 ευρώ θα δουν τις ασφαλιστικές τους εισφορές για κύρια σύνταξη να μειώνονται συνολικά κατά 33,3%, ενώ διατηρείται η ελάχιστη μηνιαία εισφορά των 74 ευρώ. Ενδεικτικά και πάλι, αγρότης με ετήσιο εισόδημα περίπου 10.000 ευρώ θα πλήρωνε το 2019 μηνιαία εισφορά για κύρια σύνταξη 150 ευρώ, ενώ με την ελάφρυνση θα πληρώνει 100 ευρώ. Τέλος, θα ήθελα να μείνω και σε ένα άλλο θέμα, αυτό που περιλαμβάνεται στο άρθρο 22, δηλαδή στην πρόβλεψη για σύνταξη θανόντων λόγω φυσικών καταστροφών, η οποία και θα χορηγείται εφ' όρου ζωής στους οικείους τους σε ποσοστό 100% επί της σύνταξης που θα δικαιούνταν ο θανών. Πολλοί από την Αντιπολίτευση λένε ότι τα μέτρα αυτά που φέρνουμε με αυτό το νομοσχέδιο αποδεικνύουν ότι ο νόμος της ασφαλιστικής μεταρρύθμισης, ο λεγόμενος «νόμος Κατρούγκαλου», όπως έχει ονομαστεί, ήταν ατυχής. Θα ήθελα να τους θυμίσω ότι μπήκαν νέες βάσεις και σώθηκε το ασφαλιστικό σύστημα της χώρας μέσα σε ένα ασφυκτικό χρονικό διάστημα ενός έτους, όταν τέτοιες ασφαλιστικές μεταρρυθμίσεις σε άλλες χώρες κρατάνε και πέντε και δέκα χρόνια για να καταλήξουν σε έναν ασφαλιστικό οργανισμό, ο οποίος θα λειτουργεί με βάση το δημόσιο συμφέρον και όχι το συμφέρον των ιδιωτικών ασφαλιστικών εταιρειών. Σε λιγότερο από τέσσερα χρόνια, μετά την αλλαγή σελίδας στην πολιτική ιστορία του τόπου, κυρίες και κύριοι συνάδελφοι, αποδείχθηκε πως το όνειρο κάποιων για την αριστερή παρένθεση ήταν ένα όνειρο απατηλό. Βέβαια, δεν μπορεί να μιλήσει κανείς για παρένθεση. Αξιολογήσεις που, κατά τη γνώμη τους, δεν έκλειναν, τελικά έκλεισαν. Οι κόφτες που έρχονταν, δεν ήρθαν ποτέ τελικά. Οι προϋπολογισμοί που θα είχαν αποκλίσεις, δεν είχαν αποκλίσεις τελικά. Τα μέτρα που φάνταζαν αναπόφευκτα, αποφεύχθηκαν μετά τις ενέργειες της Κυβέρνησης και τις πολιτικές της. Εν ολίγοις, το τέταρτο μνημόνιο που θα ερχόταν, όχι απλώς δεν ήρθε, αλλά αντ' αυτού ήρθε η τυπική, αλλά και ουσιαστική έξοδος από τον φαύλο κύκλο των μνημονίων. Και τώρα τι θα απογίνετε, κυρίες και κύριοι συνάδελφοι της Αντιπολίτευσης, χωρίς μνημόνια; Ήταν για εσάς μια κάποια λύσις. Τώρα ήρθε η ώρα να πιείτε το πικρό ποτήρι, όπως είπε και ο Πρωθυπουργός, της ψήφισης των μέτρων που η Κυβέρνηση φέρνει στη Βουλή με κάθε νομοσχέδιο που έρχεται για να ανακουφίσει μεγάλες κοινωνικές ομάδες συμπολιτών μας. Θα σας ευχηθώ να είστε καλά, γεροί και δυνατοί και να ψηφίζετε όλα αυτά τα νομοσχέδια. Κυρίες και κύριοι συνάδελφοι, η έξοδος από τα μνημόνια ήρθε στις 21 Αυγούστου και θα εμπεδώνεται συνεχώς κάθε φορά που θα έρχεται ένα τέτοιο νομοσχέδιο - και θα έρθουν πολλά ακόμα σαν κι αυτό - , γυρνώντας οριστικά τη σελίδα στην κοινωνική, οικονομική και πολιτική ζωή της χώρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε δέκα δευτερόλεπτα, κύριε Πρόεδρε. Βλέπετε, η ιστορία γράφεται καθημερινά και έχει ήδη γράψει πως αυτή τη χώρα τη χρεοκόπησε το παλιό πολιτικό σύστημα, το οποίο και την εγκλώβισε στον φαύλο κύκλο των μνημονίων. Γράφει, όμως, επίσης πως η παρούσα Κυβέρνηση είναι αυτή που ξεκίνησε να βγάζει τη χώρα από αυτόν τον κυκεώνα μειώνοντας την ανεργία σημαντικά, βοηθώντας ουσιαστικά τους πιο αδύναμους συμπολίτες μας, σταματώντας τη λεηλασία του δημόσιου πλούτου και ερχόμενη να αντισταθμίσει τις συνέπειες των πολιτικών των κυβερνήσεων Νέας Δημοκρατίας και ΠΑΣΟΚ. Κυρίες και κύριοι συνάδελφοι, μην έχετε καμμιά αμφιβολία. Ο ελληνικός λαός και βλέπει και παρακολουθεί και κρίνει όλον αυτόν τον καιρό. Και να είστε σίγουροι πως δεν ξεχνά τι σημαίνει λιτότητα, τι σημαίνει κοινωνική αναλγησία, τι σημαίνει εν τέλει Δεξιά με όλες τις παραφυάδες της. Να είστε καλά!
Τον λόγο έχει ο κ. Στύλιος από τη Νέα Δημοκρατία.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, σήμερα η Κυβέρνηση ΣΥΡΙΖΑ - ΑΝΕΛ αποδομεί για μία ακόμα φορά την Κυβέρνηση ΣΥΡΙΖΑ - ΑΝΕΛ. Σήμερα καλούνται οι συνάδελφοι της Πλειοψηφίας να ξεψηφίσουν ό,τι ψήφισαν πριν από δυόμισι χρόνια με τον νόμο Κατρούγκαλου. Πριν δυόμισι χρόνια ήρθε τότε η Κυβέρνηση στη Βουλή με την πεποίθηση και τη βεβαιότητα ότι έσωζε το ασφαλιστικό μας σύστημα. Σήμερα, λοιπόν, καλεί τους Βουλευτές της, που τη στηρίζουν, να ξεψηφίσει τον νόμο Κατρούγκαλου, να ξανασώσει το ασφαλιστικό μας σύστημα καταργώντας έναν σωτήριο νόμο, όπως μας έλεγαν τότε. Η μεγάλη αυτή μεταρρύθμιση, κυρίες και κύριοι συνάδελφοι της Συμπολίτευσης, κράτησε μόλις δυόμισι χρόνια. Τόσα χρειάστηκαν για να καταλάβετε τα αδιέξοδα του συγκεκριμένου νόμου, αδιέξοδα τα οποία από την πρώτη στιγμή σάς τα είχαμε τονίσει. Σας τα είχαν επισημάνει οι ίδιοι οι επαγγελματίες, οι οργανώσεις τους, οι ίδιοι οι άνθρωποι που εσείς με ειρωνεία τους ονομάζατε «κίνημα της γραβάτας». Επιστήμονες, εργαζόμενοι και αυτοί του μόχθου και των χαμηλών εισοδημάτων για τους οποίους προφανώς δεν ενδιαφέρεστε. Τι κατάφερε, λοιπόν, ο νόμος Κατρούγκαλου; Αυτό που σας είχαμε πει εξαρχής, να μειώσει τόσο τον αριθμό της παραγωγικής Ελλάδας, τόσο τον αριθμό των αυτοαπασχολούμενων, δηλαδή επιστημόνων, ελευθέρων επαγγελματιών, αγροτών, όσο και τον παραγόμενο πλούτο της χώρας. Με απλά λόγια, κάνατε την χώρα φτωχότερη χωρίς λόγο και αιτία και προφανώς, με κίνδυνο να ρίξετε το ασφαλιστικό στα βράχια, γιατί με λιγότερους και φτωχότερους ο λογαριασμός δεν βγαίνει. Τι πετύχατε, λοιπόν, σήμερα; Αυξήσατε τα χρέη των Ελλήνων προς τα ασφαλιστικά ταμεία. Οι οφειλές προς τον ΕΦΚΑ και το ΕΤΕΑ ξεπερνούν τα 34 δισεκατομμύρια ευρώ. Ωθήσατε χιλιάδες συμπολίτες μας, νέους επιστήμονες να τους βγάλετε στην παρανομία για να αναγκαστούν να κλείσουν τα μπλοκάκια τους και να δουλεύουν στη σκιά. Έρχεστε, λοιπόν, τώρα με τη νέα μεταρρύθμιση, όπως την ονομάζετε, και λέτε ότι πετυχαίνετε τα εξής: Πρώτον, μειώνετε κατά 33% τις εισφορές σε αυτοαπασχολούμενους, ελεύθερους επαγγελματίες, αγρότες, μειώνοντας όμως ισόποσα και τη σύνταξη την οποία θα λάβουν στο τέλος, όταν θα βγουν στη σύνταξη, γιατί αλλάζει ο τρόπος υπολογισμού της. Είχαμε μιλήσει και τότε, όταν συζητιόταν ο νόμος Κατρούγκαλου και σας είχαμε πει ότι το 20% που βάζετε έχει δύο μέρη, το ένα είναι το 13,3% του εργοδότη και το άλλο μέρος είναι το 6,7% του εργαζόμενου. Και τότε εμείς - αλλά εμείς τότε, τα προηγούμενα σαράντα χρόνια, ήμασταν οι κακοί, ενώ εσείς ήσασταν οι καλοί που είχατε τις λύσεις - λέγαμε: είναι δυνατόν ο αγρότης να είναι κύριος, να είναι εργοδότης του εαυτού του και να πληρώνει τις εισφορές και να είναι ταυτόχρονα και εργαζόμενος και να δίνει το 6,7%; Σας το λέγαμε! Ρωτώ, λοιπόν, μήπως έχει γίνει σχετική συζήτηση γι' αυτό το θέμα και στο Συμβούλιο της Επικρατείας; Μπορείτε να μου δώσετε μια απάντηση στη συνέχεια. Μήπως δηλαδή ήταν μια άλλη ρύθμιση που θα ερχόταν αύριο το Συμβούλιο της Επικρατείας να σας πει ότι έχετε κάνει λάθος και να το διορθώσετε; Και μήπως είναι αυτό που εξήγγειλε ο Πρωθυπουργός στη Θεσσαλονίκη και σήμερα νομοθετείτε και πανηγυρίζετε, τη μείωση του 33,3% των εισφορών; Άρα, μήπως ήρθε η πραγματικότητα; Μήπως ήρθε η πραγματικότητα για να σας υποδείξει ποιο είναι το σωστό και τι θα έπρεπε να κάνετε; Ρωτώ μήπως. Και σας θυμίζω και τη γνωστή ρήση, ότι δυστυχώς τα γεγονότα είναι ξεροκέφαλα και πολλές φορές μας ξεπερνούν και δεν αλλάζουν αυτά τα οποία ισχύουν. Το κρατάτε, λοιπόν, και περιμένω και τις απαντήσεις. Τι άλλο περιλαμβάνει η σημερινή μεταρρύθμιση; Οι εισφορές εξακολουθούν να παραμένουν, κατά τη δική μας γνώμη, υψηλές, καθώς το απομεινάρι του νόμου Κατρούγκαλου δεν λειτουργεί με την αναγκαία ανταποδοτικότητα και αναλογιστική δικαιοσύνη, βασική αρχή για ένα αποτελεσματικό και δίκαιο ασφαλιστικό σύστημα, ένα ασφαλιστικό σύστημα που θα ωθεί τη χώρα στην ανάκαμψη και την ανάπτυξη που τόσο πολύ έχουμε ανάγκη. Τι άλλο πετυχαίνετε σήμερα; Καταργείτε στην πράξη την επικουρική σύνταξη και το εφάπαξ. Όσοι με τις σημερινές εισφορές θα λάβουν σύνταξη στο τέλος του εργασιακού τους βίου, έχουν να λαμβάνουν μια επικουρική σύνταξη πάρα πολύ χαμηλή και ένα εφάπαξ των 3.000 ευρώ αντίστοιχα. Ωθείτε τους ελεύθερους επαγγελματίες, οι οποίοι έγιναν μισθωτοί μετά τον νόμο Κατρούγκαλου, να δεχτούν πιέσεις εξόδου από τον εργασιακό τους χώρο, καθώς θα είναι πλέον ασύμφοροι λόγω του μεγάλου μη μισθολογικού κόστους, συγκριτικά με τους υπόλοιπους νέους εργαζόμενους. Αυτή είναι, λοιπόν, η επιτυχία του νόμου Κατρούγκαλου, ο οποίος πετυχαίνει και κάτι άλλο, να έχουμε πλέον δύο κατηγορίες συνταξιούχων. Έχουμε τους συνταξιούχους οι οποίοι είχαν συνταξιοδοτηθεί πριν το 2016 και η σύνταξή τους υπολογίστηκε με τους νόμους που ίσχυαν τότε και έχουμε και τους συνταξιούχους οι οποίοι συνταξιοδοτήθηκαν με τον νόμο Κατρούγκαλου μετά το 2016. Άρα, δηλαδή, είναι καθαρά οι συνταξιούχοι της περιόδου ΣΥΡΙΖΑ - ΑΝΕΛ και είναι και ένα μεγάλο ποσοστό δεκάδων χιλιάδων συμπολιτών μας οι οποίοι παίρνουν ποσοστό της σύνταξης. Και αναμένεται να δούμε πώς θα υπολογιστεί η σύνταξη αυτών που έχουν υποβάλει αίτηση συνταξιοδότησης με τον νόμο Κατρούγκαλου. Τι πετυχαίνετε, λοιπόν; Οι παλιοί συνταξιούχοι πριν τον νόμο Κατρούγκαλου δεν θα έχουν τη μείωση των ασφαλιστικών εισφορών. Στους νέους συνταξιούχους, αυτούς που βγήκαν με τον νόμο Κατρούγκαλου από το 2016 μέχρι σήμερα, θα υπολογίζεται η σύνταξή τους με αυτόν τον νόμο και θα λαμβάνουν μικρότερη σύνταξη. Και όλα αυτά, κυρίες και κύριοι συνάδελφοι, τα έχετε καταφέρει μέσα σε δυόμισι χρόνια. Θα ρωτήσει, λοιπόν, κάποιος καλοπροαίρετα: Αφού ήταν εμφανές από την αρχή ότι ο νόμος Κατρούγκαλου δεν βγαίνει, γιατί η Κυβέρνηση τον εφάρμοσε; Οφείλει να μας δώσει μία απάντηση. Και σίγουρα δεν οφείλει με υπερβολές, με μεγάλα λόγια, με στόμφο, με ειρωνεία να μιλά στην Αξιωματική Αντιπολίτευση, να μας κουνά το δάκτυλο και να μας λέει τι μεγάλο πέτυχε σήμερα, όταν στην ουσία ξεψηφίζει αυτό που είχε ψηφίσει το 2016. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε δέκα δευτερόλεπτα. Τα νομοθετήματα, κυρίες και κύριοι συνάδελφοι των ΣΥΡΙΖΑ - ΑΝΕΛ, θα καταργηθούν την επόμενη μέρα της διακυβέρνησης Μητσοτάκη. Ένα νέο σύστημα με βασική εθνική σύνταξη, επαγγελματικά ταμεία και ιδιωτική ασφάλιση, ένα σύστημα με περισσότερα κεφαλαιοποιητικά χαρακτηριστικά θα είναι αυτό που θα έρθει να δώσει προοπτική και διέξοδο στη χώρα με μια κυβέρνηση η οποία θα έχει λιγότερες ασφαλιστικές εισφορές, θα ενσωματώνει τις βέλτιστες ευρωπαϊκές πρακτικές και θα λαμβάνει υπ' όψιν της τα αρνητικά δημογραφικά δεδομένα, την αύξηση του προσδόκιμου ζωής και τις αλλαγές που επιφέρει η τεχνολογία. Ευχαριστώ πολύ, κύριε Πρόεδρε.
Τον λόγο έχει ο κ. Κωνσταντινέας από τον ΣΥΡΙΖΑ.
Ευχαριστώ, κύριε Πρόεδρε. Καλούμαστε σήμερα εδώ για να ψηφίσουμε το νομοσχέδιο για τη μείωση των ασφαλιστικών εισφορών των ελεύθερων επαγγελματιών, των αυτοαπασχολούμενων και των αγροτών. Αποτελεί άλλη μία απόδειξη της έμπρακτης στήριξης όλων εκείνων των πολιτών που σήκωσαν το μεγαλύτερο βάρος των ανεύθυνων πολιτικών των προηγούμενων κυβερνήσεων. Είμαστε πλέον σε θέση να ομαλοποιήσουμε την καθημερινότητα των πολιτών προωθώντας νομοθετικές πρωτοβουλίες υπέρ των πολλών. Περισσότεροι από διακόσιοι πενήντα χιλιάδες συμπολίτες μας θα δουν μειωμένες ασφαλιστικές εισφορές και ο αριθμός αυτός θα προστεθεί στη νομοθεσία που είχαμε κάνει το 2016 και έπιανε το 88% των ασφαλιζόμενων. Αυτή είναι η καλύτερη απάντηση σε όσους μιλούσαν έντονα και σχολίαζαν τη δήθεν αποτυχία του πλεονασματικού πλέον ΕΦΚΑ και της δήθεν αναγκαστικής μελλοντικής αύξησης των ασφαλιστικών εισφορών. Έπεσαν τόσο έξω! Χαρακτηριστική ήταν η αντίδραση του αγαπητού κ. Βρούτση, που είναι και εδώ, στη συνεδρίαση της επιτροπής. Ως επικεφαλής στην Επιτροπή Κοινωνικών Υποθέσεων ήσασταν φανερά εκνευρισμένος όταν ήρθαν οι φορείς με τις θετικές εισηγήσεις τους. Σας είχε πιάσει μια αμηχανία. Όμως, όταν έφτασε η ώρα των ερωτήσεων, τα λόγια πλέον ήταν περιττά, γιατί είχαμε καταλάβει όλοι μας ότι αυτό που ήρθε, και εσείς υποστηρίζετε σήμερα, ήταν αυτό που δεν υποστηρίζατε στον νόμο Κατρούγκαλου. Να θυμηθούμε τη θριαμβολογία σας, κύριε Βρούτση, το 2014, όταν ήσασταν Υπουργός και γυρνάγατε τις τηλεοπτικές εκπομπές, όταν θριαμβολογούσατε μόνο για έναν παρονομαστή που έχουμε καταφέρει και έχουμε ρίξει, την ανεργία. Θριαμβολογούσατε για την αύξηση της ανεργίας με μειωμένο ρυθμό. Δεν μπορώ να καταλάβω τη θριαμβολογία σας! Δηλαδή, θριαμβολογούσατε όταν ήταν μειωμένος ο ρυθμός της ανεργίας και τα λέτε σε εμάς που παραλάβαμε την ανεργία 28% και σήμερα ο Πρωθυπουργός έχει πει ότι έχει φτάσει 18,9%; Και μπορείτε τώρα να κοιτάτε τους Υπουργούς δίπλα;
Στο 40% την παραλάβατε!
Δεν μπορώ να καταλάβω τέτοια θριαμβολογία. Μήπως να θυμηθούμε τον αγαπητό κ. Σταϊκούρα, που είναι από την καλή Λαμία και μάλλον δεν ήρθε σήμερα εδώ, τον Υπουργό Οικονομικών, που το 2015 μιλούσε για έλλειμμα στην καταβολή των συντάξεων κοντά στα 500 εκατομμύρια, με τον Έλληνα συνταξιούχο να έχει υποστεί έντεκα και πλέον μειώσεις; Και όλα αυτά στο όνομα του κύριου Πρωθυπουργού, του κ. Αντώνη Σαμαρά, στο περιβόητο «success story». Αυτή την πολιτική θέλετε να διακρίνετε στους Έλληνες πολίτες; Εμείς δεν θριαμβολογούμε ούτε λέμε για «success story». Εμείς κάνουμε πράξη αυτά που υποσχεθήκαμε το 2015. Από τη μία έχουμε μια Αντιπολίτευση η οποία έχει την τακτική τού να σύρεται διαρκώς πίσω από την ατζέντα που θέτουν τα δικά σας μέσα μαζικής ενημέρωσης, και το γνωρίζετε πολύ καλά, και τον πόλεμο που τρώμε, και αναγκάζεται να αναπαράγει τις ψεύτικες ειδήσεις ή στην αγγλική έννοια, τα «fake news», που αυτοαναιρούνται. Δικά σας μέσα ζητούν πλέον από τον πρόεδρο σας, που δεν ήρθε σήμερα στο ελληνικό Κοινοβούλιο να υποστηρίξει αυτό το νομοσχέδιο που εσείς σήμερα ψηφίζετε, να τον κρύψουν. Δικά σας Μέσα λένε στον κ. Μητσοτάκη να μη βγαίνει πολύ και μιλάει. Εμείς θέλουμε να μιλάει ο κ. Μητσοτάκης. Διότι με τις δημοσκοπικές εταιρείες που προσλαμβάνετε και βγαίνουν αυτά, πάλι θα αποτύχετε, όπως και τα προηγούμενα χρόνια. Πολιτικά δεν έχετε βάλει μυαλό και δεν σας βγαίνει αυτό το αφήγημα. Έχετε επενδύσει σε μια λογική καταστροφολογίας. Θυμάμαι το 2015- και συγκεκριμένους Υπουργούς που κάθονται στα υπουργικά συμβούλια - τον Αντώνη Σαμαρά να λέει «πάμε στα βράχια». Ε, λοιπόν, τα σπάσαμε τα βράχια και τα έχουμε κάνει αμμουδιές. Γι' αυτό περνάμε αυτά που περνάμε σήμερα. Τα σπάσαμε τα βράχια. Άλλοι μας πήγαν στα βράχια. Φωνάζει, τάχα, για λιγότερο κράτος. Εσείς τι εννοείτε λιγότερο κράτος; Λιγότερη παιδεία; Λιγότερη υγεία; Λιγότερο κοινωνικό κράτος; Αυτή είναι η πολιτική διαφορά μας. Ένα νεοφιλελεύθερο αφήγημα που οδήγησε, εν τέλει, στη χρεοκοπία αυτής της χώρας. Και όχι μόνο αυτό, αλλά στελέχη σας μιλάνε για το ασφαλιστικό και ευθαρσώς βγαίνουν σε τηλεοπτικούς σταθμούς και μιλάνε για το σύστημα Πινοσέτ. Από τη μια φωνάζετε για το τέταρτο μνημόνιο και επειδή δεν σας βγαίνει τώρα αυτό το αφήγημα, πάμε στην άλλη τακτική «Τσοβόλα δώστα όλα». Αφού τα δίνουμε όλα, εσείς γιατί το ψηφίζετε και βλέπετε ότι είναι έτσι; Γιατί το ψηφίζετε; Γιατί δεν μπορείτε να είστε και με τον αστυφύλαξ και με τον χωροφύλαξ. Ή θα αποφασίσετε ότι αυτό που φέρνουμε είναι καλό και πρέπει να το ψηφίσετε ή θα το καταδικάσετε. Όχι καταδικάζω και το ψηφίζω. Επειδή δεν σας βγαίνουν, όπως σας λέω, οι τακτικές σας, η τακτική σας είναι για γέλια και το πρόγραμμά σας είναι για κλάματα. Με συγχωρείτε που το λέω, αλλά μιλάω πολιτικά. Από την άλλη, η σημερινή Κυβέρνηση έχοντας ολοκληρώσει μία σκληρή συμφωνία, το παραδεχθήκαμε εδώ στο ελληνικό Κοινοβούλιο, προστάτεψε τα χαμηλά στρώματα. Μέσα στον επόμενο χρόνο, κύριε Βρούτση και αγαπητέ κύριε Στύλιο, μιας και είστε δύο εδώ, θα τα ψηφίσετε ένα προς ένα. Θα ψηφίσετε και τις συλλογικές συμβάσεις που προχωράνε και τα αναδρομικά των ενστόλων και το κοινωνικό μέρισμα που θα δοθεί και τις ασφαλιστικές εισφορές που μειώνονται με το σημερινό νομοσχέδιο και την περικοπή των συντάξεων - που έβγαινε, η κ. Σπυράκη και μας έλεγε ψεύτες, πού είναι η κ. Σπυράκη τον τελευταίο καιρό; - και την επιδότηση του ενοικίου που προωθείται και τον ΕΝΦΙΑ που μειώνεται αναδρομικά για 30% από 1-1-2019 και τις προσλήψεις στην ειδική αγωγή, ενώ εσείς κάνατε απολύσεις και πρώτος ο κ. Μητσοτάκης ως Υπουργός της προηγούμενης κυβέρνησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γιατί δεν έχετε πάει να δείτε τι γίνεται στην ειδική αγωγή και στα σχολεία και τι περνάνε αυτοί οι άνθρωποι και οι γονείς μαζί. Και θα ψηφίσετε και τον κατώτατο μισθό. Και δεν φέραμε εμείς τον υποκατώτατο μισθό. Εσείς τον φέρατε. Θα τα ψηφίσετε ένα, ένα. Αργά θα πιείτε το ποτήρι και θα το αντέξετε. Δημοσκοπικά κερδίζετε με τις εταιρείες που βάζετε. Ξέρετε, ως παλιός διαιτητής θα σας πω κάτι.
Κύριε Κωνσταντινέα, μην ξεκινάμε τώρα.
Δέκα δευτερόλεπτα, κύριε Πρόεδρε. Μια φορά μίλαγα με έναν Πρόεδρο. Είχε πάρει όλους τους δημοσιογράφους και έλεγε ότι η ομάδα του είναι η Μπαρτσελόνα. Πίστευαν όλοι ότι θα πάρει το πρωτάθλημα. Ξέρετε τι μου είπε, όταν έχασαν το πρωτάθλημα; Ότι είχαν μια πολύ καλή εμφάνιση.
Κύριε Κωνσταντινέα, ο διαιτητής απέναντι έδειξε κόκκινη κάρτα!
Έχετε μια πολύ καλή εμφάνιση! Τίποτα παραπάνω. Την ουσία την έχουμε εμείς. Σας ευχαριστώ πολύ.
Τον λόγο έχει ο κ. Μπγιάλας από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κύριε Υπουργέ, αγαπητοί συνάδελφοι, μιας και είμαι ο τελευταίος ομιλητής, θα ήθελα να μιλήσω πιο χαλαρά και να πω στους αγαπητούς συναδέλφους της Αντιπολίτευσης ότι ειλικρινά σήμερα δεν θα ήθελα να είμαι στη θέση τους. Κατανοώ και κατανοούμε όλοι - νομίζω - οι συνάδελφοι του ΣΥΡΙΖΑ και των ΑΝΕΛ ότι είστε σε μια δύσκολη θέση. Βέβαια, να σκεφτεί κανείς ότι τρία χρόνια μας πυροβολείτε και μας πυροβολούσατε με αυτή την καταστροφή και με αυτόν τον χαμό που θα γίνει, ότι θα έρθει Αρμαγεδδώνας. Και δεν ξέρω και τι μπορεί να σκεφτεί κανείς εάν θυμηθούμε τι μας έχετε πει. Έρχεται, όμως, η ώρα που τα πράγματα μπαίνουν στη θέση τους. Γιατί ό,τι σπείρεις, αυτό θερίζεις. Εσείς σπείρατε την καταστροφολογία. Δεν σας βγήκε. Βγήκε, όμως, κάτι διαφορετικό. Ελάτε, όμως, να θερίσουμε μαζί κάποιους καρπούς, που έχουν να κάνουν με την κανονικότητα της χώρας, με τη λειτουργία του κράτους, το οποίο βλέπει τον πολίτη, με τις πολιτικές οι οποίες εφαρμόζονται βλέποντας τον πολίτη. Ειλικρινά ποιος θα μπορούσε να σκεφτεί πριν από μερικά χρόνια, πριν από το 2016 ότι υπήρχε πιθανότητα στην Ελλάδα τα εκατόν ογδόντα ταμεία που υπήρχαν να γίνουν ένα; Ήταν αδιανόητο. Ακούστηκε σήμερα εδώ στην Αίθουσα ότι έχουμε κάνει τεράστιο λάθος που δεν εφαρμόσαμε έναν νόμο του 2010, που απλά ανακάτευε την τράπουλα. Δεν τολμούσε. Ήταν ένα εγχείρημα το οποίο ήταν ριψοκίνδυνο. Ήταν ένα τεράστιο εγχείρημα, για το οποίο αγωνιζόμασταν, αγωνιστήκαμε και αγωνίστηκε όλος ο λαός για να επιτύχει. Γιατί, αγαπητοί συνάδελφοι, σήμερα ερχόμαστε εδώ και ψηφίζουμε τη μείωση των εισφορών σε ένα εγχείρημα και σε ένα οικοδόμημα που πολλές χώρες - και αναφέρθηκε και από άλλους συναδέλφους - θέλησαν και έκαναν εξαετή και δεκαετή σχεδιασμό και σιγά, σιγά, βήμα, βήμα κατάφεραν να το φέρουν εις πέρας και να μπει να λειτουργήσει. Σε εμάς λειτούργησε. Με αδικίες; Ναι. Με λάθη; Ναι, αλλά διορθώνονται κάθε μέρα. Λειτούργησε, όμως. Θυμάμαι ότι το 2016 μας λέγατε ότι δεν πρόκειται να πληρώσουμε συντάξεις. Λέγατε ότι δεν πρόκειται να βγουν οι συντάξεις από 1-1-2017. Θα τιναχθεί, λέγατε, το σύστημα στον αέρα. Και θα μιλήσω ποιο σύστημα θα τιναχθεί στον αέρα. Πληρώθηκαν συντάξεις. Μέσα στη διετία πληρώθηκαν πολύ περισσότερες συνταξιοδοτικές παροχές απ' όσες εσείς μας παραδώσατε απλήρωτες. Έχουμε μόνο σαράντα χιλιάδες. Ναι, είναι αδυναμία και θα πρέπει αυτό να γίνει γρήγορα. Είναι, όμως, τελείως διαφορετική η κατάσταση για ένα συνταξιοδοτικό σύστημα το οποίο μας παραδώσατε και το οποίο είχατε χρεοκοπήσει, μέσα σε δύο χρόνια να ερχόμαστε και να μιλάμε για μείωση 33,35% των εισφορών. Γιατί ποιο σύστημα ήταν αυτό που αντικατέστησε ο νόμος Κατρούγκαλου; Το ξεχνάμε; Αναφέρθηκαν αποσπασματικά, αλλά θα τα συγκεντρώσω. Το ότι είχαμε διαφορετικές συντάξεις για διαφορετικές εισφορές; Το ότι κάποιοι έπαιρναν σύνταξη μεγαλύτερη από το μισθό τους; Το ότι κάποιοι έδιναν πολλά από την τσέπη τους, όπως εμείς οι ελεύθεροι επαγγελματίες; Γιατί είναι πολύ σημαντικό κάθε δίμηνο να βγάζεις 970 ευρώ - είναι το τελευταίο δίμηνο εισφοράς προσωπικής μου του 2015, το οποίο πληρώθηκε τον Γενάρη του 2016- να βγάζεις από την τσέπη σου και να πας να τα δίνεις και να μην έχεις παροχή καμμία, ιατρική περίθαλψη σχεδόν τίποτα, φαρμακευτική περίθαλψη μηδαμινή. Και οι συντάξεις; Ότι θέλανε δίνανε. Να σας πω τι λέγαμε τότε, που συζητούσα με τους συναδέλφους επαγγελματίες, αυτούς τους επτακόσιες χιλιάδες επαγγελματίες; Ότι εντάξει, έχουμε ένα ασφαλιστικό ταμείο, όμως, το οποίο έχει πολλά αποθεματικά - αυτά τα λέγαμε προ του 2010- οπότε είναι σίγουρη η σύνταξη έστω. Πού ήταν αυτά τα αποθεματικά το 2014 και όχι μόνο του ΤΕΒΕ, αλλά όλων των ταμείων; Τα ξεχνάμε αυτά; Κύριοι συνάδελφοι, είναι δύσκολο να παραδεχθείς ότι έχεις μια λάθος πολιτική και μια λάθος κατεύθυνση. Είναι γενναιότητα όμως να πεις ότι ναι, πάμε σε αυτό το σύστημα, βοηθάμε. Εσείς όχι μόνο δεν βοηθούσατε δύο χρόνια, αλλά προσπαθήσατε με όλα τα μέσα, ραδιόφωνα, sites, τηλεοράσεις, με κάθε ειδικό που εμφανιζόταν στον δημόσιο λόγο, όχι μόνο να του βάλετε τρικλοποδιά, αλλά να το καταργήσετε. Και τι λέτε σήμερα; Θα καταργήσουμε τον νόμο Κατρούγκαλου. Θα τον καταργήσετε. Θέλω να μας πείτε όμως: θα πάτε στο προηγούμενο σύστημα, που ένας αγρότης στο χωριό μπορούσε να έχει ένα μαγαζάκι και ερχόταν το ΤΕΒΕ και του έλεγε πλήρωνε 300 ευρώ τον μήνα και 400 και τον αφάνιζε; Ερχόμαστε σήμερα και διορθώνουμε αυτές τις αδικίες, τη διπλή ασφάλιση. Θα τον καταργήσετε αυτόν τον νόμο; Τι θα φέρετε; Εκείνα τα συστήματα πάλι; Ο ελεύθερος επαγγελματίας θα πληρώνει για να απολαμβάνουν κάποιοι άλλοι σε ΔΕΚΟ και σε διάφορες υπηρεσίες, που ήταν συντεχνιακές καταστάσεις; Εδώ, κυρίες και κύριοι συνάδελφοι, έχουμε ξεκάθαρα πράγματα. Όλοι οι πολίτες ίσοι απέναντι στο κοινωνικό κράτος. Τις ίδιες εισφορές πληρώνεις, την ίδια σύνταξη θα πάρεις. Και εν πάση περιπτώσει δεν είμαστε σίγουροι για αυτό που λέτε, ότι θα καταργήσετε τον νόμο Κατρούγκαλου. Γιατί αναφέρθηκε ότι θα κάνετε ένα σύστημα με εθνική σύνταξη, με ιδιωτικό πυλώνα, δηλαδή και το επικουρικό σε ιδιώτες. Ένα είναι το σίγουρο. Σας απέδειξε η Υπουργός πόσα χρειάζονται για να πάμε στη μετάβαση. Κυρία Υπουργέ, μην έχετε καμμία αμφιβολία, εάν ποτέ έρθουν στην εξουσία και θελήσουν να το κάνουν, απλά οι επικουρικές και τα εφάπαξ θα κοπούν άπαξ διά παντός. Δεν υπάρχει πιθανότητα να βρεθούν τα 30 και 20 δισεκατομμύρια, που μας παρουσιάσατε εδώ με στοιχεία, για να τα πληρώσουν. Αυτό είναι ξεκάθαρο. Έχουμε όμως το εξής. Ενώ στην Έκθεση της Θεσσαλονίκης ο κ. Μητσοτάκης παρουσίασε ένα αχανές σύστημα, προχθές στις 16 του τρέχοντος μηνός, στο Thessaloniki Summit είπε το εξής ωραίο: «Θα μειώσουμε τις ασφαλιστικές εισφορές από το 20% στο 15%». Κύριοι, ενημερώστε τον ότι 13,35% το κάναμε. Δεν θα το κάνουμε 15%. Σε βάθος τετραετίας. Δείτε την ομιλία του κ. Μητσοτάκη στη Θεσσαλονίκη προχθές.
Αθροιστικά μαζί με το υπέρ υγείας.
Όχι, κύριε. Λέει «από 20% ασφαλιστικές εισφορές για σύνταξη», το λέει συγκεκριμένα, να μην σας βάλω το βίντεο, «θα το πάμε 15%». Και το είπε στις 16 του μηνός. Είχε κατατεθεί το νομοσχέδιο, ψηφιζόταν, ήταν στις επιτροπές.
Κύριε Μπγιάλα, ολοκληρώστε.
Σκεφτείτε ότι σήμερα σε αυτή την Αίθουσα ενεγράφησαν σαράντα τέσσερις ομιλητές. Είκοσι έξι μίλησαν από τον ΣΥΡΙΖΑ, δεκαπέντε - δύο δεν ήρθαν, αν δεν κάνω λάθος - από τη Νέα Δημοκρατία, ένας της Δημοκρατικής Συμπαράταξης και ένας από τη Χρυσή Αυγή και το Κομμουνιστικό Κόμμα Ελλάδας. Αντιλαμβάνεστε αυτό τι λέει. Λέει πολλά. Και για να κλείσω, κύριε Πρόεδρε, θα ήθελα να πω ότι το σημερινό, όντως, είναι ένα σημαντικό νομοσχέδιο. Και είναι ένα σημαντικό νομοσχέδιο γιατί όντως οικοδομήθηκε, στήθηκε και δίνει, πλέον, θετικές ειδήσεις στους επαγγελματίες και στους αγρότες μέσα σε πολύ ελάχιστο χρόνο. Είναι ένα σημαντικό νομοσχέδιο γιατί δίνει δύναμη στον ίδιο τον ελληνικό λαό και δίνει ένα σημαντικό μήνυμα στον ελληνικό λαό ότι ναι, όταν πάμε σχεδιασμένα, συντονισμένα και με αγώνα και προσπάθεια μπορούμε να τα καταφέρουμε, μπορούμε να αλλάξουμε αυτή τη χώρα, μπορούμε τη χώρα μας από Ψωροκώσταινα, με μεγάλες και τεράστιες μεταρρυθμίσεις να τη κάνουμε μια σύγχρονη χώρα, μια Ελλάδα όπου η ελπίδα θα γίνεται πράξη. Κύριε Πρόεδρε, με συγχωρείτε, αλλά θα ήθελα να πω και ένα ευχαριστώ στην κυρία Υπουργό για το άρθρο 24, για το Τμήμα ΣΕΠΕ που γίνεται στον Νομό Γρεβενών, το οποίο μας το είχαν καταργήσει το 2013 και επανερχόμαστε. Είναι ένα αίτημα που το θέλουν και οι ίδιοι οι εργαζόμενοι αλλά και οι εργοδότες για την εξυπηρέτησή τους.
Κύριε Μπγιάλα, από αυτό θα έπρεπε να είχατε ξεκινήσει! Τον λόγο έχει ο κ. Αϊβατίδης από τη Χρυσή Αυγή.
Ακούσαμε όλοι μας με προσοχή, νομίζω, την ομιλία του κυρίου Πρωθυπουργού. Πρώτη παρατήρηση: Ήταν ανακριβές το ποσοστό ανεργίας το οποίο ανέφερε ότι υπήρχε όταν ο ΣΥΡΙΖΑ ανέλαβε την Κυβέρνηση. Ανέφερε ποσοστό 27%, ενώ το πραγματικό ποσοστό ήταν 25,2%. Πράγματι, η ανεργία τον Αύγουστο του τρέχοντος έτους ήταν 18,9%. Αυτή η φαινομενικά εντυπωσιακή πτώση της ανεργίας δεν έχει να κάνει παρά μόνο με την φυγή επιστημόνων και επαγγελματιών στο εξωτερικό. Το εργατικό δυναμικό έχει μειωθεί πάρα πολύ και προκειμένου να υπάρξει ανάπτυξη, δεν θα πρέπει να υπάρχει υπερφορολόγηση, θα πρέπει να γίνουν επενδύσεις και φυσικά θα πρέπει να υπάρχει εργατικό δυναμικό ικανού μεγέθους. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Δεύτερη παρατήρηση όσον αφορά στην ομιλία του κυρίου Πρωθυπουργού. Ανέφερε πως έχει πλέον μπει σε μια διαδικασία, ένα μνημόνιο συνεργασίας - προφανώς αυτό εννοούσε - με τον λαό. Εκείνο το οποίο έχουμε να πούμε ως Χρυσή Αυγή είναι ότι το μόνο μνημόνιο συνεργασίας, πέραν αυτού που αφορά στα οικονομικά, είναι ένα μνημόνιο που έχει ο ίδιος συνάψει με ανθελληνικά διεθνιστικά κέντρα που εκπροσωπούν διάφοροι πολιτικοί παράγοντες, όπως ο Μοσκοβισί, ο Γιούνκερ και ο Σόρος. Η άποψη αυτή επιβεβαιώνεται από το ότι ο Γιούνκερ τον Μάιο του τρέχοντος έτους στο Τρίερ της Γερμανίας είχε υμνήσει τον Μαρξ, θεωρώντας τον ως έναν δημιουργικό εμπνευστή όσον αφορά στη συγκεκριμένη ιδεολογία, προφανώς του μαρξισμού. Το μνημόνιο αυτό συνεργασίας με τους ανθέλληνες έχει να κάνει με την εκχώρηση του ονόματος της Μακεδονίας, με την πληθυσμιακή αλλοίωση της πατρίδας μας και με την καταπολέμηση - αν είναι δυνατόν, σε ποιο επίπεδο έχει φτάσει η πολιτική ζωή στη χώρα! - των ελληνορθόδοξων αξιών. Η Χρυσή Αυγή βεβαίως θα αντιπαλέψει όλα αυτά τα φαινόμενα και προσδοκούμε σε κάθε περίπτωση σε μια ανάκαμψη της πατρίδος μας, η οποία όμως θα έρθει μέσα από μια συνειδητοποίηση της πολιτικής απάτης που αφορά στην εφαρμοζόμενη από τη συγκυβέρνηση πολιτική, η οποία αφ' ενός καταπάτησε κάθε προγραμματική δήλωση, αφ' ετέρου έχει στοχοπροσηλωθεί, προκειμένου να επιβιώσει πολιτικά, στην αποψίλωση του ΚΙΝΑΛ. Εμείς πιστεύουμε ότι σε μεγάλο ποσοστό θα το καταφέρει. Αυτό, όμως, πιστεύουμε ότι είτε στις επόμενες είτε στις μεθεπόμενες εκλογές δεν θα είναι αρκετό προκειμένου να επιβιώσει πολιτικά ο ΣΥΡΙΖΑ. Ο Πρωθυπουργός σταθερά ακολουθεί λενινιστικές τακτικές, ένα βήμα εμπρός, δύο βήματα πίσω. Από το 1904, το σύγγραμμα του Λένιν που αφορούσε τα προβλήματα στο κόμμα, που τότε το αντίπαλο δέος ήταν ο Μαρτόφ. Αυτό ακριβώς κάνει ο Πρωθυπουργός. Να θυμίσω τα σχετικά τα οποία αφορούν στο διαζύγιο με τη ΛΑΕ. Και αυτά εφαρμόζονται ως πολιτική, με αυτές τις εμβαλωματικές λύσεις, τις πρόχειρες, με προσωρινό αποτέλεσμα, όπως είναι το σημερινό σχέδιο νόμου. Για ποια πτώση της ανεργίας μιλάει ο κύριος Πρωθυπουργός; Στοιχεία του ΟΑΕΔ: Οκτώβριος του 2018, οι εγγεγραμμένοι άνεργοι είναι περισσότεροι κατά είκοσι οκτώ χιλιάδες εννιακόσιοι ενενήντα. Από αυτούς 57% είναι άνεργοι για πάνω από ένα έτος και περίπου 43% για λιγότερο από ένα έτος. Πράγματι είναι ζητούμενο ένα βιώσιμο ασφαλιστικό σύστημα, είναι κομβικής σημασίας για την επιβίωση του έθνους. Όμως, με υπερφορολόγηση μπορεί να γίνει αυτό; Η απάντηση είναι όχι. Με ψευδεπίγραφα υπερπλεονάσματα είναι δυνατόν να επιτευχθεί αυτός ο στόχος; Όχι. Είναι δυνατόν να προσελκύσει επενδύσεις το ελληνικό κράτος με αυτού του ύψους τους φόρους; Η απάντηση είναι όχι. Αυτά, λοιπόν, θα πρέπει σε κάθε περίπτωση να διορθωθούν. Η Χρυσή Αυγή έχει εκπονήσει συγκεκριμένο σχέδιο. Θα θέσω μία ερώτηση που αφορά στο στατιστικό δεδομένο του ΟΑΕΔ και το οποίο πρέπει να απαντηθεί. Από αυτούς τους περίπου τριάντα χιλιάδες νέους εγγεγραμμένους πόσοι είναι Έλληνες και πόσοι είναι αλλοδαποί; Έχει σημασία, διότι παρατηρείται ένα φαινόμενο αλλοδαποί από όμορες ή και μη όμορες χώρες - ευρωπαϊκές συνήθως - να προσέρχονται, να λαμβάνουν το επίδομα και να φεύγουν στη συνέχεια στο εξωτερικό, στην πατρίδα τους. Αυτό, λοιπόν, είναι μια παθογένεια που ήθελα με την ευκαιρία να αναδείξω και θα πρέπει να υπάρξουν σχετικές λύσεις. Ευχαριστώ.
Και εγώ ευχαριστώ. Κυρία Αχτσιόγλου, θέλετε να μιλήσετε;
Μόνο για τις τροπολογίες θέλω να πω. Οι τροπολογίες του Υπουργείου Υγείας και του Υπουργείου Οικονομίας, δηλαδή οι τροπολογίες με αριθμό 1802/144 και 1805/145 γίνονται αποδεκτές. Δεν γίνεται αποδεκτή η βουλευτική τροπολογία του Κινήματος Αλλαγής.
Οι άλλες υπουργικές τροπολογίες δεν γίνονται αποδεκτές;
Δικές μας είναι οι άλλες. Λέτε να μην κάνω αποδεκτές τις δικές μας τροπολογίες; Εμείς τις καταθέτουμε.
Υπογράφονται από πολλούς συναρμόδιους Υπουργούς.
Αρχίζουν οι δευτερολογίες των εισηγητών. Ο εισηγητής του ΣΥΡΙΖΑ κ. Στογιαννίδης έχει τον λόγο για τρία λεπτά.
Κατ' αρχάς σήμερα είδαμε ότι τελείωσε το αφήγημα της Νέας Δημοκρατίας για τη μείωση των συντάξεων και τώρα έχουν ξεκινήσει ένα νέο αφήγημα για τη μείωση του αφορολογήτου το 2020. Θα προσπαθήσουν να κινδυνολογούν για κανέναν χρόνο τουλάχιστον, όπως κινδυνολογούσαν για τις συντάξεις. Επίσης, η Νέα Δημοκρατία έχει κάνει πολλές προβλέψεις στο παρελθόν όσον αφορά το αν θα κλείσει ή δεν θα κλείσει η δεύτερη αξιολόγηση, η τρίτη αξιολόγηση. Όλες αυτές οι προβλέψεις έχουν αποτύχει. Καλό θα ήταν να σταματήσουν να προβλέπουν, γιατί είναι εις βάρος τους, εκτίθενται. Βεβαίως, μία πρόβλεψη την οποία κάνουν καθημερινά και που μου αρέσει να την ακούω - μπορούν να τη συνεχίσουν - είναι ότι θα κερδίσουν στις επόμενες εκλογές. Όσο το ακούω αυτό, τόσο αυξάνεται η βεβαιότητα ότι ο ΣΥΡΙΖΑ θα είναι ο νικητής των επόμενων εθνικών εκλογών. Επίσης, θέλω να πω ότι η μείωση των ασφαλιστικών εισφορών δεν είναι παροχολογία. Αυτό προσβάλλει πρώτα απ' όλα τους ίδιους τους ελεύθερους επαγγελματίες, τις διακόσιες χιλιάδες πενήντα αυτοαπασχολούμενους, οι οποίοι βρίσκονται σε δύσκολη οικονομική κατάσταση και είναι πολύ άσχημο να λέγεται. Δεν είναι, λοιπόν, παροχολογία. Επίσης, παρατήρησα ότι ούτε ένας Βουλευτής της Νέας Δημοκρατίας δεν αναφέρθηκε στο άρθρο 23. Τι λέει το άρθρο 23; Δίνει στους εργαζόμενους τη δυνατότητα παράστασης πολιτικής αγωγής σε ποινικές δίκες εναντίον των εργοδοτών. Αυτό από μόνο του δείχνει πόσο ενδιαφέρεται για τους εργαζόμενους η Νέα Δημοκρατία. Η Νέα Δημοκρατία στηρίζει την εργασιακή ζούγκλα. Ο ΣΥΡΙΖΑ προσπαθεί να επαναφέρει εργασιακή κανονικότητα. Επίσης, δεν έγινε καμμία αναφορά από τους Βουλευτές της Νέας Δημοκρατίας στα άρθρα που αναφέρονται στην ίδρυση νέων τμημάτων Επιθεώρησης Εργασίας και στην προστασία των επιθεωρητών εργασίας σε περιπτώσεις επιθέσεων σε βάρος τους από εργοδότες. Αυτό είναι ένα ακόμη στοιχείο που δείχνει ότι η Νέα Δημοκρατία στηρίζει την εργασιακή ζούγκλα και επίσης δεν στηρίζει την Επιθεώρηση Εργασίας. Μας είπαν κάποιοι Βουλευτές της Νέας Δημοκρατίας ότι η μείωση των ασφαλιστικών εισφορών είναι στο πρόγραμμά τους. Την προηγούμενη Πέμπτη εισήχθη το νομοσχέδιο που αφορά στη μείωση των ασφαλιστικών εισφορών. Σε όλες τις επιτροπές η Νέα Δημοκρατία δήλωνε επιφύλαξη για μία εβδομάδα. Σήμερα δήλωσε ότι θα το ψηφίσει. Δηλαδή, κάτι που είναι στο πρόγραμμά της το σκεφτόταν για μια βδομάδα. Τέλος πάντων, ποια είναι η αλήθεια; Εύχομαι στο μέλλον να είναι πιο σταθεροί και πιο σοβαροί στις θέσεις τους.
Ευχαριστώ. Ο κ. Βρούτσης, εισηγητής της Νέας Δημοκρατίας, έχει τον λόγο για τρία λεπτά.
Ευχαριστώ, κύριε Πρόεδρε. Θέλω να ξεκινήσω απαντώντας σε αυτό που ειπώθηκε πριν, για να αποκαταστήσω την αλήθεια, κύριε Πρόεδρε. Γιατί καθώς κλείνουμε την κουβέντα για το ασφαλιστικό και το θέμα των εισφορών, νομίζω ότι ήρθε η ώρα να ακουστούν κάποια πράγματα, μετά και την τοποθέτηση της Υπουργού, για να βάλουμε τα πράγματα στη θέση τους. Πρώτον, η Νέα Δημοκρατία - και απευθύνομαι προς την πλευρά του ΣΥΡΙΖΑ - ψηφίζει τη μείωση των ασφαλιστικών εισφορών, γιατί είναι διακηρυγμένη θέση μας. Σε όσα ανακριβή ακούστηκαν από κάποιους εισηγητές του ΣΥΡΙΖΑ, που δεν γνωρίζουν και είναι δικαιολογημένο να μην γνωρίζουν, πρέπει να τους πω ότι για πρώτη φορά στην ιστορία του ασφαλιστικού συστήματος της χώρας η Νέα Δημοκρατία, επί κυβέρνηση Σαμαρά, μείωσε κατά έξι μονάδες τις ασφαλιστικές εισφορές. Τι έκανε ο ΣΥΡΙΖΑ τότε; Μας κατήγγειλε και δεν ψήφισε τη μείωση των εισφορών. Θα πέσει έξω το ασφαλιστικό, έλεγε. Επαναλαμβάνω ότι οι γενναίες μεταρρυθμίσεις της κυβέρνησης Σαμαρά στο ασφαλιστικό και τα αυστηρά μέτρα κατά των ασυνεπών εργοδοτών, όπως το πρόστιμο των 10.500 ευρώ, το οποίο κρατήσατε, αν και δεν το είχατε ψηφίσει, ήταν μέτρα υπέρ των εργαζομένων, που μαζί με τη μείωση των εισφορών έφεραν την αποκλιμάκωση της ανεργίας και κτύπησαν την αδήλωτη εργασία. Θα παρακαλέσω την Υπουργό, την κ. Αχτσιόγλου, να δίνει σωστά στοιχεία στον Πρωθυπουργό, για να μην τον εκθέτει. Η αδήλωτη εργασία ήταν 42%. Τόσο την παρέλαβα και την καταλήξαμε στο 13%. Αφήστε τους μέσους όρους. Το διευκρινίζω, για να ξέρουμε τι λέμε. Δεύτερον, τι θα γίνει μετά την ψήφιση του σημερινού νομοσχεδίου; Να το ακούσει ο κόσμος σήμερα. Ακούστε, το βασικό επιχείρημα του ΣΥΡΙΖΑ στον νόμο Κατρούγκαλου, ο βασικός πυλώνας, το βασικό επιχείρημα που ακούγαμε εδώ μέσα ήταν η ασφαλιστική δικαιοσύνη, που στηριζόταν στην ενοποίηση του συστήματος. Πού; Σε ενιαίες ασφαλιστικές εισφορές 20%. Το υποστηρίζατε, καταγγέλλατε τους παραγωγικούς φορείς της χώρας ως «Κίνημα της Γραβάτας» έξω από την Βουλή, καταγγέλλατε εμάς που λέγαμε ότι πρέπει να μειωθούν οι εισφορές και τώρα τι κάνετε; Μειώνετε τις εισφορές. Σας καλωσορίζουμε στη δική μας διακηρυγμένη θέση. Όμως, από σήμερα που θα ψηφιστεί το νομοσχέδιο θα ξέρουμε ότι θα υπάρχουν δύο κατηγορίες εργαζομένων: Οι μη μισθωτοί, οι οποίοι θα είναι με εισφορά 13,33% και οι μισθωτοί με εισφορά 41%. Να πού είναι οι διαφορές μας. Μειώσαμε εμείς κατά έξι μονάδες τις εξοντωτικές εισφορές στο μη μισθολογικό κόστος και επιμένουμε και σήμερα ότι πρέπει να μειωθεί και άλλο αυτό το 41%, γιατί θα βοηθήσει στην αποκλιμάκωση της ανεργίας. Να ποιες είναι οι αναπτυξιακές προτάσεις. Όμως, υπάρχει και κάτι ακόμη. Για ακούστε. Απευθύνομαι στον Πρωθυπουργό. Από σήμερα να ξέρετε ότι δημιουργούνται δύο κατηγορίες συνταξιούχων: οι πριν τον νόμο Κατρούγκαλου με τις συντάξεις του 2014 και οι μετά τον νόμο Κατρούγκαλου. Έχουμε δύο κατηγορίες. Δηλαδή συνταξιούχοι με ίδια δουλειά και με ίδια χρόνια ασφάλισης θα παίρνουν διαφορετικές συντάξεις. Η διαφορά είναι 35%, κυρία Υπουργέ, πριν και μετά τον νόμο Κατρούγκαλου. Αυτή είναι η ψαλίδα που δημιουργήσατε. Αυτή είναι η κοινωνική αδικία. Και στις επικουρικές είναι 45% η διαφορά. Έρχομαι τώρα στο άλλο ζήτημα, το οποίο άφησε σε εκκρεμότητα η Υπουργός. Κι επειδή είναι ένα πολύ σοβαρό ζήτημα, κυρία Υπουργέ, θα σας παρακαλέσω σε μία επόμενη συζήτηση να φέρετε την αναλογιστική μελέτη που να επιβεβαιώνει ότι με 20 ευρώ που θα πληρώνει ο εργαζόμενος από εδώ και πέρα στο εφάπαξ θα πάρει 19.000 ευρώ εφάπαξ, όπως είπατε. Εγώ θα σας δώσω τώρα τα δικά μου στοιχεία. Η Υπουργός δεν τα κατέθεσε. Περιμένω σε άλλη συνεδρίαση να τα δημοσιοποιήσει. Ακούστε, λοιπόν: Με βάση τον νόμο το σημερινό, 586 ευρώ επί 4% επί δώδεκα επί τριάντα πέντε χρόνια. Αυτό μας κάνει 9.844 ευρώ. Αφαιρώ τον αποπληθωριστή 3% και με οδηγεί σε παρούσα αξία 3.274 ευρώ. Αυτό είναι το εφάπαξ το οποίο θα πάρει κάποιος πλέον. Είναι αυτό που έλεγα εγώ: παρούσα αξία 3.274 ευρώ. Η κυρία Υπουργός λέει 19.900 ευρώ. Έχουμε μία πολύ σημαντική απόκλιση. Πρέπει η ελληνική Βουλή και ο κόσμος, κύριε Πρόεδρε, να μάθει την αλήθεια. Το ίδιο - δεν θα πω τα στοιχεία - είναι και σε παρούσα αξία 30 ευρώ η σύνταξη η επικουρική. Περιμένω από την Υπουργό να φέρει τα στοιχεία. Είναι μια πολύ σημαντική εξέλιξη, η οποία πέρασε χωρίς να συζητηθεί στη Βουλή. Κλείνω με δύο θέματα. Είπε ο Πρωθυπουργός ανακριβώς - δεν ευθύνεται, υπάρχει στρέβλωση, απουσία ενημέρωσης - ότι το ασφαλιστικό σύστημα είναι βιώσιμο. Λάθος. Δεν υπάρχει βιώσιμο ασφαλιστικό σύστημα, κύριε Πρόεδρε, ούτε πριν, ούτε τώρα, ούτε μετά, όταν ένα ασφαλιστικό σύστημα στηρίζεται από τον κρατικό προϋπολογισμό. Εκπληρώνουμε όρους βιωσιμότητας. Ποιοι ήταν αυτοί οι όροι βιωσιμότητας; Ο Ανδρέας Λοβέρδος μού κληροδότησε τη δέσμευση της χώρας. Την κληροδότησα στον ΣΥΡΙΖΑ τη δέσμευση του 16% μέχρι το 2060. Γιατί σε τέτοια σοβαρή συζήτηση ο Πρωθυπουργός αποφεύγει να πει για την πρώτη αναλογιστική μελέτη; Και είναι θέμα γενναιότητας, κυρία Υπουργέ. Αύριο θα είστε εδώ, στην Αντιπολίτευση. Δεν θέλω να έχετε την ίδια αντιμετώπιση από την επόμενη ή επόμενο Υπουργό Εργασίας, γιατί είναι άδικο. Η πρώτη αναλογιστική μελέτη, κύριε Πρόεδρε, που μέτρησε τον νόμο του ασφαλιστικού τον έβγαλε ότι εκπληρώνει τους όρους βιωσιμότητας. Ο ΣΥΡΙΖΑ τον πήρε και τον πέταξε στο καλάθι. Οι δανειστές έτριψαν τα χέρια τους και τους έβαλαν, φυσικά, στη γραμμή που ήθελαν και μείωσαν τις συντάξεις με τον νόμο Κατρούγκαλου. Και βγαίνει η δεύτερη αναλογιστική μελέτη με τον νόμο Κατρούγκαλου επί ΣΥΡΙΖΑ και δείχνει και αυτή πλέον ότι το σύστημα εκπληρώνει τους όρους βιωσιμότητας μέχρι το 2060. Αυτή είναι η αλήθεια. Μειώθηκαν οι συντάξεις. Έρχομαι στο τελευταίο κεφάλαιο, κυρία Υπουργέ, στο θέμα του ελλείμματος για να το λύσουμε.
Ολοκληρώστε, κύριε Βρούτση.
Νομίζω ότι είναι ωφέλιμη αυτή η κουβέντα που κάνουμε.
Σωστά, αλλά ο χρόνος έχει τελειώσει.
Κύριε Πρόεδρε, είναι πολύ απλό. Ακούστε. Υπάρχει πλεόνασμα στο ασφαλιστικό; Όχι, κύριε Πρόεδρε. Πρόκειται για λογιστική αλχημεία. Δεν μπορεί το ασφαλιστικό να έχει πλεονάσματα. Είναι αδιανόητο. Ακούστε γιατί. Θα τα πούμε και στον προϋπολογισμό. Το φέρνω ως παράδειγμα. Ούτε μπορεί να δημιουργηθεί στο μέλλον ποτέ πλεονασματικός προϋπολογισμός στο ασφαλιστικό. Γιατί; Πάμε στη σελίδα 91 του προϋπολογισμού, στον πίνακα 326 που έχει τις ασφαλιστικές εισφορές. Ακούστε. Η ετήσια δαπάνη για συντάξεις, κυρία Υπουργέ - με δικά σας στοιχεία του προϋπολογισμού του χθεσινού - είναι 25.275.000.000 ευρώ. Είναι απολογισμός για το 2018. Δεν λέω του 2019. Δεν έχει σημασία η σύγκριση. Από αυτά, τα 1,2 δισεκατομμύρια έρχονται από το ΚΕΑΟ για να ενισχύσουν και από εισφορές είναι μόνο 9,2 δισεκατομμύρια. Τι σημαίνει αυτό; Σημαίνει ότι στον κρατικό προϋπολογισμό, όπως το λέτε κι εσείς, βάζει ο φορολογούμενος 14.790.000.000 ευρώ. Είναι πλεονασματικός ο προϋπολογισμός των ασφαλιστικών ταμείων, όταν ο προϋπολογισμός βάζει 15 δισεκατομμύρια ευρώ ετησίως; Επιτέλους, σταματήστε αυτό το πράγμα. Και η κοροϊδία έχει τα όριά της. Ευχαριστώ πολύ.
Κι εγώ ευχαριστώ. Τον λόγο έχει ο ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντόπουλος για τρία λεπτά με σχετική ανοχή για να ολοκληρώσετε.
Κύριε Πρόεδρε, κύριοι Υπουργοί, κυρίες και κύριοι συνάδελφοι, αναφέρθηκα αναλυτικά στην πρωτολογία μου στις ρυθμίσεις του σχεδίου νόμου, ρυθμίσεις που μιλούν για μειώσεις εισφορών σε μια κατηγορία ελεύθερων επαγγελματιών, αυτοαπασχολούμενων και αγροτών. Θα έλεγα ότι δημιουργήθηκαν μεγάλες προσδοκίες, οι οποίες δεν επιβεβαιώθηκαν στο σύνολό τους. Και τούτο γιατί; Διότι το ύψος των εισφορών εξακολουθεί να εξαρτάται από δύο αστάθμητους παράγοντες: Πρώτον, από την επικείμενη αύξηση του πλαισίου καθορισμού του κατώτατου μισθού και, δεύτερον, από την επικείμενη κατάργηση της έκπτωσης του 15%. Κακά τα ψέματα, κύριοι Υπουργοί, οι νέοι επαγγελματίες και οι νέοι επιστήμονες προσδοκούν ουσιαστική στήριξη, προκειμένου να μείνουν και να εργαστούν στην πατρίδα τους, για να μπορέσουν να κάνουν το δικό τους σπιτικό, να κάνουν τη δική τους οικογένεια. Κυρία Υπουργέ, ωστόσο με τις ρυθμίσεις που φέρνετε, επιβαρύνετε με εισφορές επικουρικού, που από το 2019 θα πρέπει να καταβάλουν όχι μόνο μήνα - μήνα, αλλά και αναδρομικά από το 2017, προσθέτοντάς τους άλλο ένα βάρος. Κυρίες και κύριοι συνάδελφοι, σήμερα ουσιαστικά η Κυβέρνηση παραδέχθηκε την ανεπάρκεια και τα προβλήματα του νόμου Κατρούγκαλου, τις ρυθμίσεις του οποίου με τροπολογίες σε διάφορα νομοσχέδια προσπαθεί να διορθώσει. Έχουμε τονίσει επανειλημμένως τα μεγάλα προβλήματα του νόμου αυτού που καθιστούν απαραίτητη την κατάργησή του και την αντικατάστασή του από ένα ορθολογικό και δίκαιο ασφαλιστικό σύστημα. Προς την κατεύθυνση αυτή καταθέσαμε στο παρόν νομοσχέδιο και τροπολογία σχετικά με τις εισφορές, για τη θέσπιση οκτώ ασφαλιστικών κατηγοριών και τη μείωσή τους, καθώς και την καθιέρωση ανώτερου πλαφόν για μικρομεσαίους ελεύθερους επαγγελματίες και αγρότες, την οποία σας καλούμε να κάνετε αποδεκτή. Τώρα επί των τροπολογιών που έχουν κατατεθεί. Με την τροπολογία με γενικό αριθμό 1802 και ειδικό 144 δίνεται για μία ακόμα φορά παράταση στην εξόφληση των υποχρεώσεων για προμήθειες και υπηρεσίες σε νοσοκομεία, μονάδες πρωτοβάθμιας φροντίδας υγείας και στο Υπουργείο Περιβάλλοντος. Δυστυχώς έχετε αναγάγει την εξαίρεση σε κανόνα. Με την τροπολογία με γενικό αριθμό 1805 και ειδικό 145 ρυθμίζονται θέματα του Υπουργείου Ψηφιακής Πολιτικής και εποπτείας της «Κοινωνίας της Πληροφορίας». Δεν μπορώ να μη σχολιάσω ότι είναι ένα διαδικαστικό θέμα που θα μπορούσε να έχει ήδη λυθεί, καθώς και ότι μόλις χθες συζητήθηκε νομοσχέδιο του Υπουργείου Ψηφιακής Πολιτικής, στο οποίο δεν εντάχθηκε η τροπολογία. Για την τροπολογία με γενικό αριθμό 1806 και ειδικό 146 του Υπουργείου Εργασίας για οφειλέτες ελεύθερους επαγγελματίες σε προγράμματα και την ένταξή τους στον ΟΑΕΔ καθώς και για τα σχολικά γεύματα, ουδείς έχει αντίρρηση. Επίσης, για την τροπολογία με γενικό αριθμό 1807 και ειδικό 147 του Υπουργείου Εργασίας για την ενιαία εισφορά ΕΤΑΑ, πόρος υπέρ του πρώην ΤΣΜΕΔΕ, καθώς και ασφαλιστικές ρυθμίσεις για πληγέντες ασφαλισμένους του Ταμείου Πρόνοιας Δημοσίων Υπαλλήλων, δεν θα διαφωνήσουμε. Κυρία Υπουργέ, σήμερα κάνατε ένα μικρό βήμα για τη βελτίωση της θέσης των ελεύθερων επαγγελματιών, αυτοαπασχολούμενων και αγροτών. Είναι καλοδεχούμενο, θα έλεγα, αλλά δεν είναι αρκετό για να άρει τις αδικίες του νόμου Κατρούγκαλου. Εμείς, η Δημοκρατική Συμπαράταξη, έχουμε θέσει με ακρίβεια τις προτάσεις μας για τη στήριξη των μικρομεσαίων επιχειρήσεων, των ελεύθερων επαγγελματιών και των νοικοκυριών που εμπεριέχονται στην πρόταση την οποία καταθέσαμε. Αναφέρω ενδεικτικά ότι προτείνουμε τριετή απαλλαγή από φορολογία εισοδήματος και ασφαλιστικές εισφορές σύνταξης για νέους που αρχίζουν την επιχειρηματική τους δραστηριότητα, κατάργηση ειδικής εισφοράς αλληλεγγύης στα φυσικά πρόσωπα, επανυπολογισμό και ρύθμιση ληξιπρόθεσμων οφειλών ασφαλιστικών εισφορών στον ΟΑΕΕ ή στο ΕΤΑΑ έως 40.000 ευρώ για διευκόλυνση της συνταξιοδότησης. Επίσης, προτείνουμε τη μείωση εισφορών και καθιέρωση ενός ανώτερου πλαφόν για εισφορές ΕΦΚΑ μικρομεσαίων και ελεύθερων επαγγελματιών, τον επανυπολογισμό και ρύθμιση οφειλών στον ΟΓΑ μέχρι 10.000 ευρώ για τη διευκόλυνση της συνταξιοδότησης, την εξαίρεση από την περικοπή της σύνταξης λόγω αγροτικής δραστηριότητας, το ελάχιστο εγγυημένο εισόδημα για τον μεμονωμένο συνταξιούχο στα 500 ευρώ και για το ζευγάρι στα 700 ευρώ, την κατάργηση της αδικίας για τις συντάξεις χηρείας, τη μείωση της εισφοράς για περίθαλψη της συμμετοχής στα φάρμακα. Τέλος, προτείνουμε τη βιώσιμη και οριστική ρύθμιση υφιστάμενων ληξιπρόθεσμων οφειλών προς τη φορολογική διοίκηση και φορείς κοινωνικής ασφάλισης έως εκατόν είκοσι δόσεις με προκαταβολή 5%, που αφορά είτε φυσικά είτε νομικά πρόσωπα. Κυρία Υπουργέ, σας καλούμε να κάνετε δεκτή την πρότασή μας και να τη φέρετε προς συζήτηση. Τέλος, εμείς, η Δημοκρατική Συμπαράταξη, θα ψηφίσουμε το παρόν νομοσχέδιο για τη μείωση των ασφαλιστικών εισφορών, διότι ήταν και παραμένει θέση μας και οτιδήποτε ελαφραίνει τους εργαζόμενους είναι καλοδεχούμενο. Σας ευχαριστώ.
Και εγώ ευχαριστώ. Ο κ. Σαχινίδης δεν επιθυμεί να μιλήσει. Θα πάρουν τον λόγο οι υπόλοιποι εισηγητές. Ο κ. Κατσώτης, ειδικός αγορητής του Κομμουνιστικού Κόμματος Ελλάδας, έχει τον λόγο.
Ευχαριστώ, κύριε Πρόεδρε. Η παραποίηση του απολυτηρίου της Ε΄ Δημοτικού σε απολυτήριο ΣΤ΄ Δημοτικού από την καθαρίστρια στον Βόλο, με βάση τους νόμους της αστικής εξουσίας, είναι μεγαλύτερο έγκλημα από το να αρπάζεις 100 δισεκατομμύρια ευρώ από τα ασφαλιστικά ταμεία, από τις εισφορές, από τις συντάξεις των συνταξιούχων. Η καταδίκη των αγροτών της Ηλείας σε δώδεκα μήνες φυλάκιση με δεκάδες αστυνομικούς - ένστολους και με πολιτικά - να τους φρουρούν ως εγκληματίες του κοινού ποινικού δικαίου, τα δεκάδες αγροτοδικεία, τα μαθητοδικεία, τα εργατοδικεία, η καταστολή των κινητοποιήσεων, η αναβίωση του συνδικαλιστικού της Ασφάλειας, όλες οι απεργίες να κρίνονται παράνομες με βάση απεργοκτόνα ρύθμιση της Κυβέρνησης ΣΥΡΙΖΑ - ΑΝΕΛ, αυτό είναι το κράτος δικαίου. Είναι η ισότητα έναντι του νόμου και η αδέκαστη δικαιοσύνη, η καθαρίστρια στη φυλακή για δέκα χρόνια και οι υποθέσεις όσων ενέχονται σε σκάνδαλα πολλών εκατομμυρίων να εκκρεμούν εδώ και αρκετά χρόνια. Κυρίες και κύριοι, στο ερώτημα του Πρωθυπουργού «τι θα απογίνετε χωρίς βαρβάρους;» την απάντηση την δίνει ο ίδιος ο λαός που ζει τη βαρβαρότητα της πολιτικής σας, που εφαρμόζεται από όλες τις κυβερνήσεις και σήμερα από την Κυβέρνηση ΣΥΡΙΖΑ - ΑΝΕΛ και από τις κυβερνήσεις της Νέας Δημοκρατίας και του ΠΑΣΟΚ. Αναρωτήθηκε τι θα γίνει τώρα με τους πίνακες που παρουσίαζαν την προηγούμενη περίοδο μειωμένες συντάξεις, καταστροφολογώντας για τον νόμο Κατρούγκαλου. Πρέπει να πούμε στον κύριο Πρωθυπουργό ότι τους πίνακες με τις μειώσεις τούς ξέρουν πολύ καλά οι συνταξιούχοι. Βλέπουν το ψαλίδι που άδειασε την τσέπη τους και δεν μπορούν να καλύψουν βασικές ανάγκες τους. Κύριε Πρωθυπουργέ, ισχυριστήκατε ότι η μεγάλη ασφαλιστική μεταρρύθμιση του Κατρούγκαλου έκανε βιώσιμο το ασφαλιστικό. Ας υποθέσουμε ότι είναι έτσι. Αυτό, όμως, έγινε, αφού κάνατε αβίωτο τον βίο των συνταξιούχων. Ισχυρίστηκε ο κύριος Πρωθυπουργός ότι ανακτάτε την εργασία. Σας διαψεύδουν τα ίδια τα στοιχεία της «ΕΡΓΑΝΗ» που δείχνουν ότι το 62% των προσλήψεων είναι με ελαστικές μορφές εργασίας. Ισχυρίστηκε ο Πρωθυπουργός ότι όχι μόνο δεν θα περικοπεί η προσωπική διαφορά, αλλά πεντακόσιες χιλιάδες συνταξιούχοι θα δουν αυξήσεις έως 20 ευρώ. Δεν είπε, όμως, ότι η πλειονότητα των συνταξιούχων έχει δεχθεί μειώσεις έως και 50% στη σύνταξή της. Κύριε Πρωθυπουργέ, όπως σωστά είπατε, έχασαν πάνω από 300 ευρώ τον μήνα και τους λέτε «δοξάστε μας, ευχαριστήστε μας που σας δίνουμε 20 ευρώ τώρα πίσω!». Ο νέος τρόπος υπολογισμού των συντάξεων δίνει μειωμένες συντάξεις κατά 30%. Αυτή είναι μία πραγματικότητα, μία αλήθεια που δεν μπορείτε να την ανατρέψετε. Ισχυριστήκατε ότι το ΣΕΠΕ έκανε σημαντικό έργο ενάντια στην παραβατικότητα. Το πρωτοσέλιδο σήμερα του «ΡΙΖΟΣΠΑΣΤΗ», που το έδειξε και ο Κοινοβουλευτικός Εκπρόσωπος πριν, αποκαλύπτει και σε αυτό το θέμα ότι επί των ημερών σας, με βάση την έκθεση του ΣΕΠΕ - τα ίδια τα δικά σας στοιχεία - είχαμε τους λιγότερους ελέγχους, τα περισσότερα εγκλήματα της εργοδοσίας με έναν νεκρό κάθε πέντε μέρες, τα περισσότερα εργατικά ατυχήματα από το 2009. Έξι χιλιάδες πεντακόσιοι δεκαπέντε εργάτες σακατεύτηκαν, άλλοι σοβαρά και άλλοι λιγότερο. Είχαμε κατακόρυφη αύξηση της ευελιξίας στην εργασία - flexibility, όπως την έλεγαν παλιότερα οι Υπουργοί του ΠΑΣΟΚ - και εκτόξευση βεβαίως της εργασίας των ανηλίκων. Όλα αυτά είναι ανάκτηση της εργασίας; Ισχυρίστηκε ο Πρωθυπουργός ότι σχεδιάζει την αύξηση του κατώτατου μισθού. Η ενεργοποίηση του νόμου Βρούτση από την Κυβέρνησή σας τι σημαίνει; Δεν σημαίνει κατάργηση της συλλογικής διαπραγμάτευσης; Δεν σημαίνει άρνηση επαναφορά του κατώτατου μισθού στα 751 ευρώ; Δεν είναι αυτό η λογική του Χότζα; Μειώθηκε ο κατώτατος μισθός κατά 145 ευρώ τον μήνα, θα τον αυξήσετε κατά 20 ευρώ και θέλετε να σας ευχαριστήσει η εργατική τάξη; Αυτό δεν είναι μνημόνιο με τον λαό. Είναι μνημόνιο με τις μονοπωλιακούς και επιχειρηματικούς ομίλους για τη διασφάλιση της κερδοφορίας τους, με διατήρηση όλων των ανατροπών και συνέχιση των μεταρρυθμίσεων για να διατηρηθεί σταθερή η βιωσιμότητα των κερδών τους. Επιτρέψτε μου ορισμένες επισημάνσεις σε κάποια άρθρα. Το άρθρο 8 ορίζει ως ημερομηνία συνταξιοδότησης στο ΕΤΕΑΕΠ για όλες τις κατηγορίες σύνταξης - γήρατος, αναπηρίας, θανάτου - την πρώτη του επόμενου από την αίτηση μήνα. Πιστεύουμε ότι αυτό θα πρέπει να το πάρετε πίσω. Η αναπηρία και ο θάνατος είναι έκτακτα γεγονότα και όσοι τα υφίστανται, το τελευταίο που έχουν στον νου τους είναι να υποβάλουν αίτηση συνταξιοδότησης. Ισχυριστήκατε ότι παλιότερα αυτό ίσχυε. Δεν ίσχυε ποτέ. Εσείς φέρνετε τώρα αυτή τη ρύθμιση, αφαιρώντας ουσιαστικά μία σύνταξη από τους δικαιούχους. Επιτρέψτε μου να πάμε σε ένα άλλο θέμα. Όσον αφορά το άρθρο 34, θα ψηφίσουμε υπέρ της σύστασης των οργανικών θέσεων σε κέντρα κοινωνικής πολιτικής. Θέτουμε, όμως, το ζήτημα της μετατροπής των σημερινών έκτακτων θέσεων σε μόνιμες και την πρόσληψη και άλλων για να καλυφθούν οι ανάγκες. Όσον αφορά το άρθρο 35, συμφωνούμε στην παράταση εργασίας του έκτακτου προσωπικού, όπως λέτε. Θέτουμε και πάλι εδώ το ζήτημα της μονιμοποίησης αυτών των εργαζομένων που δουλεύουν μέχρι και είκοσι χρόνια και την πρόσληψη και άλλων για την κάλυψη των αναγκών. Για τις υπουργικές τροπολογίες κατά την ψήφισή τους θα πούμε ορισμένα πράγματα. Όσον αφορά τους γιατρούς εργασίας, διαφωνούμε ριζικά. Είναι σε χειρότερη κατεύθυνση η ρύθμιση απ' ό,τι ήταν. Και πάλι, βέβαια, εμείς το είχαμε καταψηφίσει, Υπάρχουν πολλά στοιχεία της τροπολογίας αυτής που θα αξιοποιηθούν από τις ίδιες τις επιχειρήσεις, που θα είναι χωρίς γιατρούς εργασίας, και τα εγκλήματα της εργοδοσίας θα αυξηθούν ακόμα περισσότερο, οι επαγγελματικές ασθένειες θα είναι αυτές που θα περισσεύουν, πέρα από τα εργατικά ατυχήματα, τα οποία είπαμε ότι έχουν σακατέψει πολύ περισσότερους εργαζόμενους αυτή την περίοδο συγκριτικά με τα προηγούμενα χρόνια.
Ευχαριστώ, κύριε Κατσώτη. Τον λόγο έχει ο κ. Παπαχριστόπουλος, ειδικός αγορητής των Ανεξαρτήτων Ελλήνων για τρία λεπτά.
Θα είμαι πολύ σύντομος. Εγώ θα ξεφύγω. Είναι από τις λίγες φορές που εντυπωσιάστηκε - και το λέω και το εννοώ - από την ομιλία της Υπουργού. Ήταν η επιτομή του ορθού λογισμού. Όποιος πραγματικά είναι καλοπροαίρετος και θέλει επιχειρήματα, να διαβάσει με προσοχή αυτόν τον λόγο. Μία προς μία καταρρίπτονταν όλες οι ενστάσεις της όποιας αντιπολίτευσης. Εντυπωσιάστηκα και πραγματικά θα μου έκανε μεγάλη χάρη αν μου έδινε αυτόν τον λόγο. Αν δεν μου τον δώσει, θα τον πάρω από τα Πρακτικά! Τελειώνοντας, θα ήθελα να πω το εξής: Για ένα καρβέλι ψωμί ο Γαβριάς ταλαιπωρήθηκε στους «Άθλιους» του Βίκτωρος Ουγκώ. Δεν περίμενε κανένας μια καθαρίστρια που δούλευε δεκαοκτώ χρόνια - ίσως και περισσότερα - να καταδικαστεί σε δέκα χρόνια φυλάκισης, να υπάρχουν δικαστές που να καταδικάσουν μια κοπέλα που δούλεψε δεκαοκτώ χρόνια, η οποία έκανε πράγματι αυτό το παράπτωμα. Θέλω να συγχαρώ την εισαγγελέα του Αρείου Πάγου για την ευαισθησία της, διότι πιστεύω ότι αυτή η ιστορία πρέπει να έχει ένα άλλο τέλος. Δεν έχω να πω περισσότερα. Ευχαριστώ, κύριε Πρόεδρε.
Και εγώ ευχαριστώ, κύριε Παπαχριστόπουλε. Προχωρούμε με τον κ. Μαυρωτά, ειδικό αγορητή του Ποταμιού.
Ευχαριστώ, κύριε Πρόεδρε. Κύριε Πρόεδρε, δεν θα χρειαστώ και εγώ παραπάνω από τρία λεπτά για τη δευτερολογία μου. Κατά τη διάρκεια των επιτροπών, αλλά και σήμερα στην Ολομέλεια, έκανα κάποιες ερωτήσεις και ζήτησα κάποιες διευκρινίσεις από την κ. Φωτίου, για παράδειγμα για το άρθρο 35 σχετικά με τα νούμερα που υπάρχουν στο Γενικό Λογιστήριο του Κράτους, γι' αυτή τη διαφορά του 1,1 εκατομμυρίου ευρώ και για τις τριακόσιες σαράντα μία οργανικές θέσεις που δημιουργούνται. Δεν πήρα απαντήσεις. Εσείς εξακολουθείτε να μιλάτε μόνο με τη Νέα Δημοκρατία. Τα άλλα κόμματα είναι σαν να μην υπάρχουν. Δεν πειράζει, εμείς αυτά που είναι να πούμε θα τα λέμε και ας βρίσκουμε τοίχο απέναντί μας. Να ξέρετε πάντως ότι με αυτή την τακτική σας και με αυτή την τροφή που δίνετε στον διπολισμό, στο τέλος ο διπολισμός θα φάει και εσάς. Καταθέσατε κάποιες τροπολογίες δεκάδων σελίδων και κάποιες «πολυτροπολογίες». Συνεχίζετε έτσι σε αυτόν τον δρόμο του κυνικού κοινοβουλευτισμού. Πρόκειται για τροπολογίες του Υπουργείου Εργασίας σε νομοσχέδιο του Υπουργείου Εργασίας και αναρωτιόμαστε γιατί δεν μπήκαν αυτές κατευθείαν στο νομοσχέδιο. Γιατί αυτός ο ευτελισμός των νομοθετικών διαδικασιών; Για να μιλήσω λίγο και για την τροπολογία του Υπουργείου Υγείας με γενικό αριθμό 1802 και ειδικό αριθμό 144, στην οποία και πάλι έχουμε «κατά παρέκκλιση ειδικών και γενικών διατάξεων», επιτρέψτε μου να πω επειδή είμαι και στην εξεταστική επιτροπή για την υγεία που εξετάζει τα σκάνδαλα από το 1997 έως το 2014, ότι εκεί οι Βουλευτές του ΣΥΡΙΖΑ συνεχώς κατηγορούν και επικρίνουν τις παλαιές πρακτικές, επειδή ακριβώς ήταν κατά παρέκκλιση οι νομοθετικές διαδικασίες που γίνονταν. Τώρα που έχουν έρθει στην εξουσία δεν βγάζουν μιλιά για τις κατά παρέκκλιση διατάξεις που έρχονται με διάφορες τροπολογίες. Απ' ό,τι φαίνεται, αυτή η τακτική είναι, δυστυχώς, διαχρονική και δεν φαίνεται να την εγκαταλείπει ούτε η παρούσα Κυβέρνηση. Όταν αναλαμβάνεις την εξουσία είναι σαν να παθαίνεις μία αμνησία γενικά σε τέτοια θέματα και τα επαναλαμβάνεις, ενώ προηγουμένως τα ξόρκιζες. Υπάρχει η εύκολη λύση, λοιπόν, του νομοθετείν διά της τροπολογίας, διά της πλαγίας οδού. Θα αναφερθώ στη νομοτεχνική βελτίωση με το νούμερο 10 που παρουσίασε προφανώς η κ. Φωτίου, η οποία δίνει ολόκληρη τη μοριοδότηση για τις οργανικές θέσεις σε μία νομοτεχνική βελτίωση. Ήμαρτον! Ούτε καν τροπολογία! Ούτε καν να είναι μέσα στο νομοσχέδιο για να τη συζητήσουμε! Έχουμε πει ξανά ότι τέτοιες πρακτικές ευτελίζουν τις κοινοβουλευτικές διαδικασίες. Γενικά, θα ήθελα να πω προς την Κυβέρνηση, επειδή θα έρθουν και άλλα νομοσχέδια, να μην επιχαίρεται επειδή θα ψηφίσουμε τα άρθρα του συγκεκριμένου νομοσχεδίου. Το ότι διαφωνείς με αυτόν που τελικά ρίχνει το καράβι στα βράχια δεν σημαίνει ότι δεν θα ρίξεις σωσίβια στους ναυαγούς. Ευχαριστώ.
Ευχαριστώ. Τελευταίος αγορητής είναι ο κ. Μεγαλομύστακας από την Ένωση Κεντρώων, ο οποίος έχει τον λόγο για τρία λεπτά.
Ευχαριστώ, κύριε Πρόεδρε. Έχουμε πει πάρα πολλές φορές για τα σχέδια νόμου που έρχονται εδώ στο Κοινοβούλιο ότι δεν έρχονται με τον ορθό τρόπο. Σε αυτό συνηγορεί άλλωστε και το πλήθος νομοτεχνικών βελτιώσεων που έρχονται, που δεν είναι απλές βελτιώσεις, αλλά πολλές φορές αλλάζουν την ουσία πολλών από τις διατάξεις που βρίσκονται στα άρθρα του νομοσχεδίου. Για άλλη μία φορά, λοιπόν, είναι φανερό, όπως φανερό είναι και το γεγονός ότι κατατίθενται τροπολογίες που είναι σχετικές με το νομοσχέδιο, αλλά θα μπορούσαν να έχουν έρθει στις επιτροπές προς συζήτηση. Θα ήθελα, λοιπόν, να κάνω ξεκάθαρες και τις θέσεις μας για τις τροπολογίες. Θα υπερψηφίσουμε την τροπολογία που αφορά στα θέματα του Υπουργείου Υγείας. Στις υπόλοιπες θα πούμε «παρών», γιατί αυτή είναι η στάση της Ένωσης Κεντρώων, όταν έρχονται τροπολογίες της τελευταίας στιγμής. Ως αντίδραση σε αυτή την πρακτική που ευτελίζει, θα λέγαμε, την αξία του Κοινοβουλίου, η επιλογή μας είναι να μην παίρνουμε θέση. Τώρα, όσον αφορά τις τοποθετήσεις των Υπουργών κυρίως, εμείς δεν πήραμε απαντήσεις, όπως και άλλα κόμματα, σε αυτά που ρωτήσαμε μέσω της αγόρευσής μας. Επομένως είμαστε απογοητευμένοι με την πρακτική που ακολουθείτε. Ωστόσο, θα ψηφίσουμε αυτό το νομοσχέδιο. Είμαστε θετικοί, γιατί δεν μπορούμε να στερήσουμε από κανέναν Έλληνα να έχει έστω και μία μικρή ανάσα σε αυτόν τον δύσκολο αγώνα που κάνει για να επιβιώσει. Ευχαριστώ πολύ.
Και εγώ ευχαριστώ. Ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Ηλιόπουλος έχει τον λόγο για τρία λεπτά.
Ωραία. Θα ήθελα να κάνω μια πρώτη παρατήρηση. Κατανοώ το δικαίωμα του κ. Μαυρωτά να κάνει κριτική ότι δεν είναι πάντα όλα τα πράγματα από το Υπουργείο απαντημένα κ.λπ., αλλά νομίζω ότι είναι λίγο άδικο να χρεώνει μια συνολική κατεύθυνση ότι δεν απαντάμε ερωτήματα και δεν προσπαθούμε στον διάλογο.
Στο συγκεκριμένο.
Είπα ότι είναι λάθος να γενικεύετε ότι, επειδή δεν απαντήθηκε ένα ερώτημα, είναι συνολικό. Αυτό είναι το ένα. Δεύτερον, μια απάντηση η οποία δεν πηγαίνει μόνο στην Αξιωματική Αντιπολίτευση, είναι λίγο συνολικότερη και είναι ζήτημα λογικής. Ακούσαμε σήμερα ότι ήρθαμε εδώ να αλλάξουμε το σύνολο της αρχιτεκτονικής ενός ασφαλιστικού νόμου, τη στιγμή που όλα τα στοιχεία δείχνουν ότι στο κομμάτι στο οποίο παρεμβαίνουμε - στους μη μισθωτούς - από το ένα εκατομμύριο πεντακόσιους κάνουμε μια παρέμβαση για τις διακόσιες πενήντα χιλιάδες, γιατί το άλλο ένα εκατομμύριο διακόσιες πενήντα χιλιάδες είναι ήδη σε καλύτερη θέση από αυτή που βρισκόταν πριν την συγκεκριμένη νομοθέτηση. Άρα επί της αρχής - και αυτό το λέω για όλες τις πτέρυγες του Κοινοβουλίου - είναι ο ορισμός της διορθωτικής παρέμβασης και όχι εκ βάθρων αλλαγής, γιατί εκ βάθρων, διαρθρωτικά, δομικά έχει παραγάγει θετικά αποτελέσματα. Και αυτό το δείχνουν ακόμα και οι αντιθέσεις από ομιλητές που έλεγαν ότι κάνετε μια αλλαγή, αλλά αφορά μόνο διακόσιες πενήντα χιλιάδες ανθρώπους. Ναι, αφορά μόνο διακόσιες πενήντα χιλιάδες, γιατί το υπόλοιπο ένα εκατομμύριο διακόσιες πενήντα χιλιάδες είναι ήδη σε καλύτερη θέση. Παρατήρηση πρώτη. Παρατήρηση δεύτερη, πάλι για όλες τις πτέρυγες του Κοινοβουλίου. Η γενική συζήτηση και λογική περί υπερφολόγησης και υψηλών φόρων δεν βγάζει, δεν στέκει στην πραγματικότητα, εκτός του ότι είναι και πολιτικό λάθος, γιατί, εάν θέλεις να έχεις κοινωνικό κράτος, πρέπει να έχεις μια φορολογία. Γενικά η νεοφιλελεύθερη αντίληψη ότι δεν έχουμε καθόλου φόρους και τα αφήνουμε όλα, ώστε να ρυθμίζεται η αγορά, εάν θέλετε, σε αυτό πολιτικά διαφωνούμε. Για να έχεις δημόσια νοσοκομεία, δημόσια εκπαίδευση, δημόσια κοινωνική ασφάλιση, πρέπει να έχεις φορολογία. Όμως, με στοιχεία του ΟΟΣΑ, όχι με στοιχεία του ΣΥΡΙΖΑ, στο κομμάτι των ασφαλιστικών εισφορών ως επί τοις εκατό ποσοστό στο ΑΕΠ, στην Ευρώπη είναι πάνω από εμάς η Ισπανία, η Εσθονία, η Φινλανδία, η Ιταλία, το Βέλγιο, η Σλοβακία, η Γερμανία, η Σλοβενία, η Ολλανδία, η Αυστρία, η Γαλλία, όλοι αυτοί είναι πάνω από εμάς. Εμείς είμαστε μόλις στο 11%. Και αυτά είναι στοιχεία του ΟΟΣΑ. Καταλαβαίνω να έρθει κάποιος Βουλευτής, κάποια πολιτική δύναμη και να πει «όχι, εμείς θέλουμε να πάμε ακόμα πιο κάτω», αλλά αυτό το νούμερο δεν το λες υπερφορολόγηση και υπερβολικές ασφαλιστικές εισφορές. Τώρα, έχοντας τελειώσει τα γενικά, επιτρέψετε μου να ασχοληθώ λίγο με την Νέα Δημοκρατία. Σήμερα ο κ. Μητσοτάκης πήγε μια βόλτα από την Κυψέλη και είπε: «ας έρθει και ο Πρωθυπουργός μια φορά μια βόλτα από το κέντρο». Θυμίζω ότι ο Πρωθυπουργός μένει στην Κυψέλη. Νομίζω ότι αυτό το μικρό παράδειγμα δείχνει λίγο τη σχέση σας με την πραγματικότητα σε μια σειρά από ζητήματα. Και μία δεύτερη παρατήρηση, ότι αν είναι, κάθε φορά που ψηφίζουμε ένα θετικό μέτρο στη Βουλή, ο κ. Μητσοτάκης να κάνει κάποια βόλτα στην Αθήνα, πολύ σύντομα θα γυρίσει όλη την Αθήνα. Λοιπόν, ξεκινάμε τώρα. Αναλογιστική μελέτη για το πόσο βιώσιμο είναι το ασφαλιστικό σύστημα, δημόσια, γνωστή, κατατεθειμένη, έχει εγκριθεί από το Euro Working Group της Κομισιόν και λέει μέχρι το 2060.
Αυτό είπα και εγώ.
Ναι, αλλά λέτε ότι δεν υπάρχει…
Και η πρώτη φορά το ίδιο ήταν.
Κύριε Βρούτση, δεν σας διέκοψα, όμως! Μια ζωή το ίδιο πράγμα. Έχετε μια τάση να εκνευρίζεστε μαζί μου.
Δεν εκνευρίζομαι.
Διατηρήστε το λίγο.
Συμπληρώνω.
Ωραία.
Για να συμπληρώνετε τις γνώσεις σας.
Εγώ δεν σας συμπληρώνω, όμως. Δεν μπορεί να συμπληρωθεί. Tι να κάνουμε τώρα; Τα σύνολα δεν κουμπώνουν.
Βλέπετε με το ένα μάτι.
Δεύτερο κομμάτι. Δεν κατάλαβα. Δηλαδή, είπε πριν και ο άλλος εισηγητής «εμείς θα κάνουμε παρέμβαση στο ασφαλιστικό λαμβάνοντας υπ' όψιν τις αρνητικές εξελίξεις στο δημογραφικό και στο προσδόκιμο ζωής». Έρχεστε εσείς μετά, λέτε και για την κρατική συμμετοχή. Εάν όλα αυτά το κουμπώσουμε - θέλετε να μειωθούν οι εισφορές, θέλετε να μην υπάρχει κρατική συμμετοχή - στο τέλος της μέρας τις συντάξεις μάλλον θα τις φέρνει ο Άγιος Βασίλης. Δηλαδή, δεν βγαίνει διαφορετικά, δεν υπάρχει κάποια άλλη παρέμβαση. Και για να συνεννοηθούμε, δημόσιο ασφαλιστικό σύστημα - γιατί εμείς λέμε για δημόσιο σύστημα κοινωνικής ασφάλισης - σημαίνει κρατική συμμετοχή. Και κρατική συμμετοχή υπάρχει σε όλη την Ευρώπη. Δεν μπορεί να αμφισβητείτε το πλεόνασμα του ΕΦΚΑ, το οποίο τι σημαίνει; Ότι έχουμε έναν προϋπολογισμό, με δεδομένο ότι υπάρχει κρατική συμμετοχή - γιατί σε όλη τη Ευρώπη υπάρχει κρατική συμμετοχή - και αυτός ο προϋπολογισμός πηγαίνει καλύτερα κάθε χρόνο. Γιατί πηγαίνει καλύτερα; Για δύο βασικούς λόγους: Πρώτον, γιατί μειώνεται η ανεργία. Μειώνεται η ανεργία και αυξάνεται η απασχόληση, δουλεύει περισσότερος κόσμος, όχι γιατί φεύγει ο κόσμος στο εξωτερικό. Όλα τα στοιχεία δείχνουν καθαρές θέσεις εργασίας. Και το είπα και το ξαναλέω: Όταν θα βγει το ετήσιο τεύχος της «ΕΡΓΑΝΗΣ» για το 2018, θα δούμε περισσότερες ή θα ακουμπάμε σχεδόν τις τετρακόσιες χιλιάδες καθαρές θέσεις εργασίας με αναλογία 70% -30%. Το ξαναλέω για να είναι καθαρό. Δεύτερον, γιατί έχει βελτιωθεί η εισπραξιμότητα. Γιατί έχει βελτιωθεί η εισπραξιμότητα στους μη μισθωτούς; Γιατί με την παρέμβαση που έκανε αυτός ο νόμος ο τρισκατάρατος που εσείς θα καταργήσετε, που εμείς καταργούμε οκτώ φορές, αλλά αφού εμείς καταργήσαμε σήμερα, δεν ξέρω τι θα καταργήσετε εσείς - το αφήνω αυτό - , έχει βελτιωθεί η εισπραξιμότητα, γιατί είναι πιο ανθρώπινες οι ασφαλιστικές εισφορές. Και τελευταία αναφορά - και κλείνω με αυτό - στο αγαπημένο μας ζήτημα για την αδήλωτη εργασία. Σας τα είπαμε, μας τα είπατε, σας τα ξαναλέμε. Κάνετε μια σειρά από λαθροχειρίες. Λέτε ότι η αδήλωτη εργασία ήταν 40%. Δεν ήταν ποτέ 40%. Πρώτη λαθροχειρία: αδήλωτη εργασία στους κλάδους υψηλής παραβατικότητας. Γιατί αν πάρω τα δικά σας στοιχεία και πάρω το πινακάκι που λέει: «Αδήλωτη εργασία στο σύνολο της οικονομίας», θα φανεί ότι το 2013 έχετε καταγράψει αδήλωτη εργασία στο σύνολο της οικονομίας 2,5% και το 2014 έχετε καταγράψει αδήλωτη εργασία στο σύνολο της οικονομίας κοντά στο 5%. Άρα θα ερχόμουν εγώ εδώ να σας πω ότι διπλασιάσατε την αδήλωτη εργασία στο σύνολο της οικονομίας. Άρα πρώτη λαθροχειρία ότι ξεχνάτε πάντα να λέτε τον κλάδο υψηλής παραβατικότητας. Δεύτερη λαθροχειρία: Παίρνετε ένα μηνιαίο ποσοστό που είναι οριακό σε μια περίοδο που ξεκινάτε να στήνετε το σύστημα και ξεχνάτε ότι ο ετήσιος μέσος όρος για το 2013 ήταν στο 30%, τον παραδώσατε στο 19,2% και δεν είναι σωστό ότι το βρήκατε στο 30%. Η ολοκληρωμένη φράση είναι ότι «διαλύσαμε την αγορά εργασίας. Καταφέραμε να πάμε την αδήλωτη εργασία στο 30% και προσπαθήσαμε να κάνουμε τρεις παρεμβάσεις για να τη μαζέψουμε και σας τη δώσαμε στο 20%». Αυτή είναι η πραγματικότητα για την αδήλωτη εργασία και έχει φανεί από πάρα πολλά. Τα υπόλοιπα θα τα πούμε και στον προϋπολογισμό. Ευχαριστώ πάρα πολύ.
Κύριε Πρόεδρε, να κάνω μια ερώτηση για μια τροπολογία;
Δεν θα γίνει συζήτηση, διότι είμαστε εκτός του Κανονισμού. Έκλεισε τη συζήτηση η Κυβέρνηση. Σε εμένα θα κάνετε την ερώτηση.
Σε εσάς, ναι. Στην τροπολογία με γενικό αριθμό 1807 με ειδικό 47 φαίνεται ότι λείπουν τα δύο πρώτα άρθρα που έχουν ενσωματωθεί στο σπλάχνο του νομοσχεδίου.
Είναι το 4 και 5.
Δεν έχετε διευκρινίσει ότι αυτά τα δύο πρώτα άρθρα είναι στο 4 και 5. Εν πάση περιπτώσει, να ξέρουμε και τι θα ψηφίσουμε.
Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εργασίας Κοινωνικής Ασφάλισης και Κοινωνικής Αλληλεγγύης: «Μείωση ασφαλιστικών εισφορών και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα επτά άρθρα, τέσσερις τροπολογίες, το ακροτελεύτιο άρθρο καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να «κυλίσετε» την οθόνη αφής. Στο πάνω δεξιά μέρος της οθόνης αφής εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο. Αφού καταχωρίσετε την ψήφο σας, έχετε την δυνατότητα να την ελέγξετε και να την αναθεωρήσετε, έως την λήξη της ψηφοφορίας. Για οποιαδήποτε απορία, παρακαλώ να απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μείωση ασφαλιστικών εισφορών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση.
Κύριε Πρόεδρε, θα ήθελα τον λόγο.
Ορίστε, κύριε Κατσώτη.
Κύριε Πρόεδρε, επειδή στο «σπλάχνο» οι τροπολογίες είναι σε ξεχωριστά άρθρα ενώ στην ψηφοφορία είναι όλες μαζί, εμείς ψηφίσαμε σε όλες μαζί διαφορετικά απ' ό,τι θα ψηφίζαμε κατ' άρθρο.
Ευχαριστώ. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.35΄ λύεται η συνεδρίαση για αύριο, ημέρα Παρασκευή 23 Νοεμβρίου 2018 και ώρα 10.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων, β) αναφορά στην ημέρα εορτασμού της Εθνικής Αντίστασης, γ) αναφορά στη Διεθνή Ημέρα για την εξάλειψη της βίας κατά των γυναικών και δ) συνέχιση της συζήτησης των επίκαιρων ερωτήσεων: Ώρα του Πρωθυπουργού.